
Cuvânt înainte 


Unul dintre primii specialişti pe plan mondial care au arătat 
importanța cunoştinţelor de psihologie în procesul judiciar spunea că 
„legea este făcută de oameni şi administrată de oameni; că există numai 
în relație cu oamenii şi în conștiința oamenilor” (A.D. Christian, An 
applied psyhology of the court room: Its possibilities, Virginia Law 
Rewiew, 1925, vol. 12, nr. 2, p. 122). Volens, nolens acesta este, prin 
consecințele sale, primul principiu al justiției. Câteva decenii mai 
târziu, Emilio Mira y Lopez (Psyhologie juridique, Paris, PUF, 1959, 
p. 9) atrăgea atenţia că depersonalizarea, neglijarea caracteristicilor 
psihologice ale celor implicați în procesul judiciar (justițiabilul, 
anchetatorul, judecătorul, martorul), are consecințe nefaste. Principiul 
fundamental al dreptului roman: Fiat justitia, pereat mundus (Să se 
facă dreptate, chiar de-ar fi să piară lumea) este astfel completat de 
dictonul rămas de la filosoful grec Protagoras, unul dintre cei mai 
străluciți sofişti ai antichității: Omnium rerum modus et mesura homo 
est (Omul este etalonul şi măsura tuturor lucrurilor). 

Primele cercetări de psihologie juridică au luat în calcul 
caracteristicile persoanelor care au comis delicte. Şi în acest domeniu de 
cunoaştere s-a început cu ceea ce era vizibil: vârsta, apartenența la gen 
(masculin/feminin), mediul de proveniență (urban/rural), situația 
materială (bogaţi/săraci). Au devenit clasice dihotomiile; delincvența 
juvenilă versus delincvența adulților, infracționalitate masculină versus 
infracționalitate feminină, furtul de bunăstare versus furtul de 
necesitate. S-a trecut apoi la caracteristicile mai greu identificabile, 
precum instabilitatea emotiv-acțională, nivelul de adaptare socială, lipsa 
de inhibitie, duplicitatea personalității criminale. Cu alte cuvinte, s-a 
parcurs un drum de la exterior spre interior, specific tuturor științelor 
socio-umane. S-a constatat însă că variațiile direct observabile la nivelul 
individului (apartenenţa la gen, la o clasă de vârstă sau la o categorie 
socială) nu explică de ce unele persoane comit infracțiuni şi altele nu, 

Ele ajută la tipologia infracționalității, dar nu oferă o bază pentru predicția 
criminalităţii (în sensul larg al termenului de „Comportament antisocial”), 

În prezent, interesul studiilor de psihologie judiciară se 
concentrează asupra selfului (sau a sinelui) şi a formelor acestuia. 
Teoria lombroziană a „stigmatelor” a devenit demult pagină de 
preistorie a ştiinţei comportamentului delincvent. Selful, văzut ca o 
„Colecţie organizată de credințe şi simtăminte despre noi înşine”, şi mai 
ales self-controlul, definit ca fiind „gradul în care o persoană este 
vulnerabilă la ispite”, constituie un element al nucleului dur al teoriei 
generale asupra crimei. În A General Theory of Crime de Michael R. 
Gottfredson şi Travis Hirschi (1990) se acordă self-controlului, alături 
de ocazia criminală (Criminal opportunity), locul central în determinarea 
crimei. Au fost identificate şase componente ale self-controlului care 
conduc la comportamentele delictuale: 

1) persoanele cu control de sine scăzut sunt impulsive, din acea cauză 
caută gratificaţii imediate, spre deosebire de persoanele cu self-control 
ridicat, care sunt capabile să renunțe la gratificațiile imediate în 
favoarea celor pe termen lung; 

2) persoanele care au un control de sine scăzut se caracterizează prin 
lipsa perseverentei, preferând „banii fără muncă şi sexul fără a face curte”; 

3) gustul pentru risc, pentru aventură, pentru acțiuni nesăbuite; 

4) preferința pentru activitatea fizică în detrimentul contemplației 
sau conversatiei; 

5) lipsa de sensibilitate față de nevoile altora, indiferența faţă de 
suferința lor, fiind „centrate pe sine”; 

6) toleranta redusă la frustrare, înclinația spre soluționarea 
conflictelor prin comportamente agresive. 

Numeroase cercetări au pus în evidență una sau mai multe dintre 
aceste caracteristici. Am în vedere studiile lui Carl Kean et al (1993), 
Peter B. Wood et al (1993), David T. Evens et al (1997), Douglas 
Longshore ( 1998) etc. În rândul acestor cercetări se înscriu şi studiile 
profesorului Tiberiu Bogdan, dovadă fiind chiar lucrarea care vede acum 

Fondatorul psihologiei judiciare în România, Tiberiu Bogdan 
(1919-1996), gândea psihologia aplicată în domeniul justiției ca fiind 
studiul caracteristicilor psihosociale ale participanților la acțiunea 
judiciară (infractor, victimă, anchetator, martor, magistrat, avocat) şi al 
legităților psihice care se evidențiază în cursul diverselor faze ale 
procesului judiciar (Probleme de psihologie judiciară, Bucureşti, 
Editura Ştiinţifică, 1973, p. 30). Lucrările Comportamentul uman în 
procesul judiciar (1983) şi Analiza psihologică a victimei; Rolul ei 
în procesul judiciar (1988), scrise în colaborare cu colonelul psiholog 
loan Sântea de la Departamentul de Omucideri al Ministerului de 
Interne, au ajutat nu numai ofițerii din judiciar să înțeleagă fenomenul 
complex al criminalității, ci s-au constituit în autentice pledoarii pentru 
viață şi adevăr. Psihologii şi sociologii au avut de învățat din aceste 
cărți, care aduceau în discuție probleme fundamentale ale relației dintre 
individ şi societate. 

Din păcate, cărțile la care m-am referit, purtând ştampila „Secret de 
serviciu”, deşi nu ascundeau niciun secret, nu au ajuns la publicul larg. 
Stăruința domnului colonel (r) loan Sântea de a da o formă nouă 
lucrării Comportamentul uman în procesul judiciar, publicată într-o 
primă variantă în urmă cu peste douăzeci de ani, mi se pare demnă de 
toată lauda. Dincolo de neuitarea omului, savantului umanist şi a 
prietenului nostru comun, din partea căruia sfatul înțelept şi vorbele de 
spirit se revărsau cu generozitate asupra celor pe care îi cunoştea şi îi 
iubea, aducerea la viață a conceptiei profesorului Tiberiu Bogdan despre 
rolul psihologiei în procesul judiciar arată că, în ciuda vicisitudinilor 
vremurilor trecute (vezi condamnarea unor psihologi de prim rang în 
urma înscenării „Meditaţia transcedentală”), psihologia românească 
s-a raportat la fluxul de idei pe plan mondial, fapt ce a permis 
recuperarea rapidă a decalajului psihologiei judiciare din România față 
de cea din țările Europei de Vest şi din America de Nord. 

Avatarurile acestei cărți ating istoria recentă atât de accidentată şi 
meandrele biografiei autorilor ei, ca şi a profesoarei Ana Tucicov-Bogdan 

(1926-2006), trecută în neființă fără să fi pus punct introducerii sale cu 

titlul „Naşterea psihologiei judiciare ca ştiinţă în România”. Ca 
totdeauna, timpul nu a mai avut răbdare. Paginile scrise ca introducere 
de Ana Tucicov-Bogdan se constituie într-o mărturie emoţionantă şi 
rămân ca o lacrimă pentru ce ar fi trebuit să fie. 


Prof. univ. dr. Septimiu Chelcea 
Universitatea din Bucureşti 

Prefaţă 


Lucrarea de fată “Psihologie judiciară”, bazată pe studii și cercetări personale ale 
autorilor Tiberiu Bogdan şi loan Sântea este structurată în 8 capitole care tratează probleme 
distincte referitoare la definiţia psihologiei judiciare, rolul ereditării şi inventării ín 
criminogeneză, relația dintre personalitate şi criminogenezăi, cunoaşterea psihologică a victimei, 
psihologia martorului şi a mărturiilor, comunicarea anchetatorului cu învinuitul în camera de 
audiere, elemente de psihologie corecțională şi aplicarea psihologiei în practica judiciară, 

‘Psihologia judiciară” concepută de autorii respectivi reprezintă o lucrare de referință 
impunându-se prin complexitatea problematicii abordate dar şz prin profunzimea de idei. 
V alorificând atât ideile personale dar şi opiniile altor autori în materie, Tiberin Bogdan şi loan 
Sântea prezintă caracteristicile þarticpanților la acțiunea judiciară (infractor, victimă, martor, 
anchetator, etc) modalitatea în care aceste caracteristici se manifestă în diferite condiții, 
renşind cu succes să aplice psihologia generală “i socială la domeniul infracționalității. 

Autorii consideră în mod just că aflarea adevărului Presupune printre altele şi 
cunoaşterea structurii psihice a infractorului, victimei, martorului și anchetatorului. 

Din conținutul acestei lucrări se degajă Preocuparea pentru studiul caracteristicilor psihologice 
ale victimei unui delict precum şi al rolului pe care îl are în geneza delictului. În egală măsură 
autorii analizează procesele psihice implicate în dobândirea informației de către martor. 

Pornind de la exemple concrete Tiberiu Bogdan şi loan Sântea prezintă erorile care pot 
să survină în mărturia judiciară precum şi modalitatea în care calitatea informațiilor poate 
să fie deformată în anumite condiții obiective şi subiective. 

De o abordare aparte beneficiază aspectele Privitoare la comunicarea anchetatorului cu 
învinuitul în camera de audiere. În acest sens Studiul pe care și l-au propus s-a făcut prin 
Prisma regulilor care guvernează dialogul. între Parteneri inegali şi cu interese opuse. 
Argumentele teoretice sunt însoțite de referiri la o bogată practică în materie. Autorii 
examinează pe larg conceptele privitoare la “permisivitate - comunicare verbală şi 
nonverbală” în cadrul dialogului dintre anchetator şi învinuit. În această privință sunt 
Prezentate şi comentate diverse cazuri care vin în sprijinul considerentelor de natură teoretică. 

Următoarea temă explorată referitoare la elemente de psihologie corecțională pune în evidență 
necesitatea studierii şi aplicării cunoștințelor psihologiei în domeniul înfăptuirii justiției penale cu 
scopul găsirii unor mijloace adecvate pentru întelegerea comportamentului infractorului. 

Autorii recurg la prezentarea rolului penitenciarului. ca organizație socială în 
realizarea scopului reeducativ al condamnaților. Ca și a/fi autori care au meditat asupra 
virtuților reeducative ale unor stagii în penitenciar, Tiberiu Bogdan şi loan Sântea insistă 
asupra necesităţii individualizării mijloacelor de educație. O contribuţie semnificativă pentru 
înțelegerea şi abordarea psihologiei condamnatului o reprezintă tratarea fenomenelor 
Psiboindividuale şi psihosociale în detenție. Se resimt tendințe din partea autorilor în legatură 
cu regândirea întregului sistem de concepte şi practici menite a schimba organizarea si 
Junctionarea. penitenciarelor actuale. Admit cei doi autori că ‘viața în penitenciar” lasă 

urme grave în psihicul condamnatului, 

Lucrarea consacră un capitol vast aplicării psihologiei în practica judiciară. Din 
conținutul acestui capitol se degajă abordarea problemelor referitoare la considerentele 
psihologice ale cercetării la fața locului, ale antopsiei, ale protejării secretului unor date, ale 
ascultării reclamanţilor, inculpaților şi martorilor. În practica judiciară sunt situajii în care 
posibilitatile de examinare ale judecătorilor, procurorilor și lucrătorilor de poliție sunt 
limitate, impunându-se apelarea la experți în psihologie, Pa, asemenea context sunt 
prezentate situații care reclamă aplicarea examinării psihologice. Apreciază în mod just 
lucrarea în discuție că printr-o analiză psihologică a datelor oferite de diferite cazuri 
complexe de infracțiuni se asigură un nivel ridicat de interpretare, înțelegere şi valorificare, În 
anumite cazuri limită, când urmele infracțiunii lipsesc, pot interveni informații oferite de 
interpretările psihologice ale situației. Sunt evidențiate cazuri de neglijare a cunostintelor de 
psihologie cu consecințe nefaste în interpretarea corectă a comportamentului unor persoane. 

În sprijinul afirmațiilor făcute sunt plasate numeroase exemple. O preocupare majoră a celor 
doi autori o reprezintă contribuția psihologiei judiciare la. aflarea adevăratului mobil al comiterii 
unor omoruri săvârșite de către bolnavi psihic și psihopati sau al săvârgirii lor prin cruzime. 

După cum înșiși autorii arată în conținutul lucrării, interpretarea psihologică a datelor 
cercetărilor la fața locului şi ale autopsiei reprezintă un “Subiect delicat” deoarece asemenea 
situații implică o abordare şi prin prisma psihologiei. 

Ambii autori se. declară adversari convinși ai aplicării corecțiilor psihice şi fizice în 
anchetă, recomandând folosirea cu abilitate a detaliilor. Totodată, ei admit că modul de 
operare reprezintă o marcă a personalității. infractorilor. Sunt menționate consecințele 
negative întâlnite în practică în situația în care nu sunt valorificate concluziile psihologiei 
judiciare. Insistă cei doi autori pentru folosirea factorului surpriză ca modalitate de 
interogare. Exerciţiile aplicative de la finalul. lucrării oferă posibilitatea unei analize 
comparative a unor date de investigatie psihologică. 

Referirile permanente la lucrările altor autori de referință evidențiază profunzimea 
cercetării științifice asupra temelor analizate. 

Modalitatea de sintetizare a concluziilor la care au ajuns cei doi autori facilitează 
accesul cititorului la speta care îl interesează. 

Lucrarea de fată - redactată într-un stil accesibil şi explicit răspunde întrebărilor 
actuale privind necesitatea aplicării psihologiei judiciare în domeniul relațiilor interpersonale. 
Ea a presupus un efort deosebit de cercetare din partea autorilor. În acest sens sunt extrem 
de utile textele de analiză prezentate în conținutul său. 

Închei demersul prezentei prefate cu convingerea că această lucrare se dorește un 
instrument de lucru pentru studenți, profesori, psihologi, pedagoterapeuți, magistrați. şi 
/ucrătorii de poliție, 


„Avocat Ton Ilie-lordăchescu 
Decanul Baroului Bucureşti 

O mărturie: 
„Naşterea psihologiei judiciare 
ca ştiinţă în România” 


Este un adevăr cunoscut şi la îndemâna oricui să-l constate că, 
spre deosebire de multe alte concepte ştiinţifice, proprii 
cunoaşterii moderne a realităţii, noţiunile psihologice şi îndeosebi 
cele de psihologie socială, în comunicarea publică, sunt de cele 
mai multe ori greşit folosite şi insuficient înţelese. Ne-a surprins, 
poate, cât de rapid şi precis au fost asimilate, în România, 
cunoştinţele noi introduse, = de cibernetică, de informatică, de 
comunicare electronică ş.a. - devenind aproape „elemente de 
cultură generală” pentru cei mai mulţi români. Dar cât de 
neplăcut şi adesea chiar păgubitor acţionează confuzia voinței 
comune cu voința individuală, neînţelegerea specificului atitudinilor 
sociale, identificarea mecanismelor memoriei individului cu memoria 
colectivă sau a spontaneității emoționale active cu spontaneitatea reactivă a 
inconştientului individului, de natură instinctuală, înnăscută. 

Cred că o primă explicaţie ce se poate aduce stării de fapt 
ține de însăşi natura realităţii obiectelor, fenomenelor şi 
evenimentelor pe care le definim (realităţi materiale, sociale, 
psihice, comportamentale, de interacțiune umană). 
Conceptualizarea fenomenelor  psihosociale nu este una 
deductivă — ca pornind de la o definiţie abstractă, de la un 
postulat mintal, gândirea să opereze cunoaşterea faptelor 
particulare şi, prin extensie, să generalizeze abstractul. Formarea 
conceptelor  psihosociale se realizează printr-un efort de 
influenţă, pornind de la  concretitudinea relaţiilor, a 
evenimentelor psihosociale reale şi esenţializarea lor, şi cu 
comprehensiunea (înțelegere) adâncită a conexiunilor dintre 
elementele componente interioare, Astfel, conectând adevărul 
unor informaţii anterioare, inferă expresia definitorie pentru 

fenomenul investigat. Date fiind unicitatea şi complexitatea 
fenomenelor psihosociale, definirea lor nu este una formal-logică, 
de raportare (includere) în genul proxim şi de precizare a diferenţei 
specifice. De aceea, ca şi în domeniul psihologiei generale 
(umane), definițiile noţiunilor psihosociale sunt descriptive, ele 
menţionând notele definitorii (caracteristice, specifice fenomenului 
concret definit). După M. Deutsch şi R.M. Krauss (1966-1972), 
conceptele psihosociale sunt mai curând imagini intuitive ale 
realităţilor psihosociale decât noţiuni abstracte; ele permit 
retrimiteri mintale la concretitudinea fenomenului esenţializat, 
ceea ce poate influența sensul şi semnificaţia subiectelor definite. 
Notele definitorii se cer mai puţin gândite şi mai mult memorate, 
reclamând un efort suplimentar. 

O a doua explicaţie se poate da plecând de la marea 
complexitate a vieţii omului într-o lume socială hipercomplexă. 
Până la mijlocul secolului trecut, ştiinţele care cercetează omul 
erau unanime în afirmaţia lor că acesta constituie fiinţa cea mai 
complicată de pe glob, dar puţin cunoscută sub aspectul 
trăsăturilor sale specifice umane. Cercetările sociologice moderne 
din a doua jumătate a secolului trecut, ne conving de o 
complexitate socio-umană şi mai mare, de la nivelul structurilor 
sociale, al organizaţiilor şi al macrosocietăţii oamenilor actuali. 

În prezent, cunoaşterea ştiinţifică a individului uman se cere 
abordată dintr-o perspectivă multidisciplinară, unitară, cât mai 
completă. Date importante pentru această cunoaştere oferă 
investigaţiile din domeniul geneticii umane: informaţiile în 
problema eredității individului, a mecanismelor de perpetuare a 
vieţii, de dezvoltare bio şi ontogenetică a omului, sub acţiunea unei 
energii interioare identificate în manifestările sale externe, în 
relaţiile cu semenii. Fundamentale pentru înţelegerea psihicului 
uman sunt noţiunile despre structura şi funcţiile sistemului 
nervos central, îndeosebi privind activitatea creierului şi, mai 
precis, funcţiile celor două emisfere cerebrale, în structurarea şi 

realizarea proceselor şi trăirilor psihice conştiente, 

Fenomenele psihice cognitive, emoţiile, sentimentele, atitudinile 
şi actele voluntare nu sunt înnăscute; ele se formează în interacțiunea 
neuropsihosocială a copilului cu factorii din mediul ambiant; persoana 
adultului, comunicarea verbală interactivă, metodele de educaţie, 
climatul uman afectiv (pozitiv), stimulativ pentru dezvoltarea 
fizică şi psihomorală a personalităţii individului. 

Desigur, nu toate descoperirile ştiinţelor umaniste sunt 
accesibile înţelegerii publicului larg. Şi, totuşi, unele din 
adevăruri au devenit — iar altele sunt pe cale de a deveni — 
elemente de cultură generală în orizontul de cunoaştere al omului 
contemporan. Cum am mai semnalat şi cu alt prilej, în țara 
noastră nu există un interes editorial pentru promovarea cărţii de 
popularizare a ştiinţei. Specialiştii în domeniu nu sunt solicitați, 
poate, nici stimulaţi să elaboreze astfel de lucrări de felul celor 
cunoscute în cultura franceză, „pentru vulgarizarea ştiinţei” sau 
de maniera cărticelelor lui H.J. Eysenck — Uses and Abuses of 
Psychology (Uz şi abuz de psihologie); Sense and Nonsense in 
Psychology (Sens şi nonsens în psihologie); Fact and Fiction in 
Psychology (Fapt şi ficţiune în psihologie), care au devenit cele 
mai populare în mediile culturale engleze, fiind cunoscute unui 
mare număr de persoane fără o pregătire academică în domeniu. 
În România interbelică s-a acumulat o bogată experiență 
tradiţională în difuzarea şi popularizarea cunoştinţelor ştiinţifice 
prin conferințe publice, editare de lucrări emblematic intitulate 
„Ştiinţa pentru toţi”, „Cultura poporului” ş.a. 

Dar, menţionând starea de fapt, nu pot fi uitate statutul 
precar cu toate restricţiile impuse şi presiunea ideologică 
exercitate asupra ştiinţelor umaniste de-a lungul a peste patru 
decenii de dictatură comunistă în România: de la scoaterea 
specialiştilor din posturile cheie ale unităţilor de cercetare şi 
înlocuirea lor cu „elemente muncitoreşti“, devotate partidului 
comunist, la scoaterea totală din învăţământul universitar a 

profesorilor merituoşi şi incriminarea lor absurdă pentru diferite 
„devieri de la linia partidului” şi „ploconiri faţă de ştiinţa 
burgheză”, la revizuiri de programe ale disciplinelor umaniste 
(istorie, logică, filosofie, sociologie, lingvistică, pedagogie, etică, 
psihologie, neurofiziologie ş.a.) şi „aşezarea lor pe bazele 
filosofiei marxist-leniniste”, cu reduceri masive de teme specifice 
domeniului sau chiar eliminarea totală a disciplinei dintr-o 
facultate sau alta, precum şi multe alte schimbări şi „măsuri“. Ele 
„explică” limpede decalajul la care s-a ajuns, între Est şi Vest, în 
cunoaşterea ştiinţifică a personalităţii individului şi a grupurilor 
cărora aparţine. 

Psihologia ca ştiinţă şi ca disciplină de studiu în învăţământul 
superior părea să fie instituţional favorizată. Timp de un deceniu 
(1954-1964), sub influenţa spirituală dar şi a implicării active a 
marelui umanist român, sociolog, eseist şi psiholog Mihai Ralea 
(1896-1964) s-a creat catedra de Psihologie, distinctă de pedagogie 
cu care era înainte combinată; au fost introduse cursuri de 
psihologie la cele mai multe facultăţi din Universitatea din 
Bucureşti. Prin insistenţele lui Mihai Ralea, ca şef de catedră, s-a 
înființat la Universitatea din Bucureşti, o secţie de pregătire a 
psihologilor specialişti (în cadrul Facultăţii de filosofie). Graţie 
relaţiilor sale ca om de stat, ca personalitate influentă şi ascultată 
de mai marii zilei, iar, pe de altă parte, datorită sprijinului moral 
şi ştiinţific primit din partea unor mari personalităţi din 
Academia ţării. (atunci R.P.R.) - acad. C.I. Parhon, savant 
endocrinolog (1874-1969), fost preşedinte al Marii Adunări 
Naţionale; acad. Daniel Danielopolu (1884-1955), fiziolog şi 
clinician de renume mondial ş.a. - a fost creată o secţie de 
cercetare ştiinţifică în domeniul psihologiei în cadrul Institutului 
de Fiziologie D. Danielopolu din Bucureşti, din care, în scurt timp 
a luat fiinţă Institutul de Psihologie al Academiei R.P.R, cu filiale 
de cercetare la Cluj şi laşi, iar secţia universitară de pregătire a 
psihologilor a devenit Facultate de Psihologie. Curând a fost 

creată Asociaţia Psihologilor din România, afiliată ulterior 
Asociaţiei Internaţionale de Psihologie Ştiinţifică (UPS). A luat 
ființă Revista de Psihologie, cu apariţie periodică, în două ediţii 
(în limba română şi în limba franceză). A fost instituită forma de 
specializare superioară, prin doctorat în psihologie (se numea 
candidat în ştiinţe) şi a fost obţinut primul doctorat la filosofie 
(Ph. D), specialitatea psihologie (de Ana Tucicov-Bogdan, 1959). 
Primii absolvenţi ai Facultăţii de Psihologie au putut ocupa 
posturile create în toate acele structuri — instituţii — lucrând ca 
stagiari, cercetători, asistenţi; unii dintre ei au fost acceptaţi şi în 
structurile Ministerului de Interne ca psihologi, cu preocupări în 
domeniul recuperării minorilor delincvenţi, sau cei interesaţi de 
comportamentul deviant şi studiul criminalităţii. 

Evident, această enumerare de realizări priveşte doar situația 
psihologiei instituţionale la Bucureşti, pentru. că, în celelalte 
centre din ţară (Cluj, Iaşi ş.a.), aplicarea Reformei (1948) s-a făcut 
cu mare duritate, sub presiuni, cu excluderea unor merituoşi 
specialişti, cu reduceri de posturi, comasări de facultăți pentru a 
asigura dubla specializare a. studenţilor (filosofie ş.a.), cu 
purificarea cadrelor pe criterii ideologice şi politice ori de 
fidelitate şi de urmare a liniei partidului. 

Luciul imaginii publice pozitive, instituțional creată 
psihologiei, părea să asigure efecte benefice şi în interiorul 
comunicării, al realităţilor dintre slujitorii acestor ştiinţe. Dar asta 
nu s-a întâmplat. A fost o iluzie colectivă, o percepţie socială 
eronată asupra realităţii. Era acea imagine în care elementele de 
progres posibile ale unui sfârşit sunt receptate ca forțe ale unui început, 
ca reprezentând noul şi legitimând o nouă etapă. Pentru că, în 
realitate, acel deceniu ianusian, cu două fețe (1954-1965), încheia 
doar sfârşitul etapei mari anterioare a dezvoltării moderne a 


psihologiei în România, Se consumau, deci, investigația 
inteligentă şi competentă a înaintaşilor precum şi dăruirea unor 
personalităţi de seamă, creatoare de instituţii. Acţiona, încă, acel 

gen de motivaţie, îl numesc eu „a face ceva bun pentru semeni”. 
Ca dovadă, după ieşirea din scenă (pe motive de vârstă sau alte 
cauze) a ctitorilor patriarhi, au fost numiţi conducători slabi, unii 
chiar fără studii de specialitate, aduşi pe criterii politice: studii în 
URSS, victime ale regimului nazist, origine socială etc. 

În lipsa unei concepţii ştiinţific manageriale, cu orice prilej se 
coagulau uşor „alăturări” (căci nu erau grupuri propriu-zise) ale 
celor superinstruiți (cu studii în URSS), cei partinici (care apără şi 
propagă linia partidului) şi mai rar erau acceptați cei 
marginalizați, din diferite cauze personale, dar care erau bine 
pregătiți (specialişti recunoscuţi, a căror prestație în cercetarea 
ştiinţifică acoperea mult şi din sarcinile celorlalţi colegi). Se exercita 
o puternică politizare a psihologiei, o îndoctrinare sovieto-marxistă 
a psihologilor şi o reevaluare a ştiinţei psihicului uman, exclusiv 
din perspectiva neurofiziologiei pavloviene şi a teoriei reflexelor 
condiționate. Dezbaterile din şedinţele plenare erau foarte 
tensionate. Mereu trebuia „ascuţită vigilenţa”, mereu trebuia ceva 
sau cineva „combătut”, studiate şi restudiate documentele de 
partid şi „traduse” în viaţa şi activitatea psihologilor. Promovările 
erau operate pe criterii politice, nepotism, interese meschine sau 
„dosar nepătat” etc.; ele toate au măcinat energiile psihice şi 
morale ale angajaţilor din colectivele respective. 

Am evocat aceste aspecte nu pentru a constitui o imagine 
negativă asupra psihologiei acelui derutant deceniu, ci pentru a 
conştientiza şi mai bine faptul că ceea ce a urmat în destinul 
psihologiei în România s-a datorat în mare parte şi psihologilor, 
neputinței lor de a se înţelege între ei, ca specialişti şi ca oameni. 
Pentru că, oricât de valoroase şi utile ar fi lucrările individuale ori 
„culegerile“ colective publicate, dacă ele nu sunt agreate şi 
comentate de specialişti în domeniu, dacă nu sunt cunoscute şi 
evaluate public pozitiv ori intră chiar în zona discordiei, a 
disputelor neprincipiale, nu-şi vor atinge scopul pentru care șa 
fost create, Climatul psihologic al instituţiei în care se studiază 

sufletul uman este covârşitor pentru dezvoltarea ştiinţei pe care 
cercetătorii o servesc. lar atmosfera încurajatoare, spiritul 
ştiinţific şi moralitatea mediului de specialitate sunt condiţii 
indispensabile pentru formarea psihologului. 

Psihologia judiciară, ca ştiinţă în România, s-a afirmat în acelaşi 
deceniu ambivalent, nu ca ramură psihologică de sine stătătoare, 
clasică, ci ca un corp de cunoştinţe psihologice moderne despre 
personalitatea umană şi relaţiile interpersonale, despre 
comportamentul social şi manifestările deviante în 
comportamentul indivizilor. Cu privire la numele acestei 
discipline de studiu au fost două variante distincte — psihologie 
judiciară sau psihologie juridică; între timp în Occident apăruse 
manualul lui Emilio Mira y Lopez (1959), Psychologie juridique. 
În România, C. Rădulescu Motru (1923), printre ramurile aplicative 
ale psihologiei generale, enumeră „... Psihologia judiciară 
Psihologia reclamei comerciale, psihologia polițienească” pentru că 
(explică autorul) ele toate vizează tipuri de raporturi sociale şi 
fenomene certe ale interacțiunii umane. Ceea ce înseamnă nu o 
psihologie a ştiinţelor juridice, ci Psihologia procesului judiciar. 

Primul c ecial de psihologie judiciară a fost introdus în anul 
anive nenik oe TOR la Facultatea de Ştiinţe Juridice din 
Bucureşti şi repartizat noului venit (atunci) la Catedra de 
Psihologie, lector dr. n © sarcină pe cât de 
atractivă, pe atât de dificilă şi aproape de neînțeles. Paradoxul era 
ca într-o societate în care se pronunţau tot mai multe condamnări 
(politice) fără judecată ori în grabă abia simulată (pentru a atinge 
numărul de cazuri „planificate”) să apară vreun interes pentru 
cercetarea psihologică a procesului judiciar. Titularul disciplinei 
se încadra în universitate după ani de sancțiune, cu pierderea 
totală a dreptului de a funcţiona în învățământ, pentru că s-a 
opus la scoaterea limbilor clasice din şcoală „sabotând Reforma 
Învăţământului (1948)”. Psiholog bine pregătit la Universitatea 

Clujeană, fost student iar apoi colaborator al lui Florian 

Ştefănescu Goangă, cu studii la Viena, cunoscător nu numai al 
principalelor limbi europene, dar şi al limbilor clasice, bine 
tormat în probleme de legislaţie, dr. Tiberiu Bogdan s-a angajat 
cu dăruire să onoreze noua muncă. 

Prin cunoştinţele ştiinţifice transmise studenţilor şi ecoul 
pozitiv al lucrărilor de laborator, prin tematica şi reuşita 
lucrărilor de diplomă ale absolvenţilor cu stagii de practică 
etectuate în teren, psihologia judiciară s-a dovedit a fi importantă, 
utilă şi necesară în pregătirea viitorilor jurişti. Creatorul său, bine 
documentat (în ceea ce s-a cercetat în acest domeniu) publică 
propriul curs intitulat Introducere în psihologia judiciară (1957), 
introducând în text şi propriile cercetări efectuate cu echipele de 
cercetători şi studenţi (voluntari). Era, într-adevăr, o reuşită, dar 
care (cum s-a dovedit), a determinat pe unii psihologi, care 
netiind de specialitate, necitind nici cursul, au organizat la nivelul 
facultăţii o şedinţă plenară pentru „analiza devierilor” comise de 
titularul disciplinei. Cu mult zel pentru „apărarea liniei 
partidului”, în această şedinţă, au fost debitate cele mai 
năstruşnice obiecţii şi învinuiri de genul: „slabă fundamentare 
ideologică”, „cursul de psihologie judiciară propagă informaţii şi 
cercetări occidentale, burgheze”, se „minimalizează 
neurofiziologia pavloviană în explicaţiile autorului”; „este 
complet ignorată teoria lui A.S. Makarenko - un pedagog 
empiric, ridicat la rang de autoritate ştiinţifică în domeniul 
reeducării minorilor delincvenţi, dar din scrierile căruia erau 
reținute doar sloganuri ca: „educaţie în colectiv, prin colectiv şi 
pentru colectiv”, „înainte de a vorbi fă-ţi autocritică” ş.a. Pentru 
acestea, dar şi pentru alte „devieri“, sunt chemaţi la Secţia de 
Filosofie a Academiei RPR ambii autori (Ana Tucicov-Bogdan şi 
Tiberiu Bogdan, care publicaseră o broşură de popularizare a 
ştiinţei, intitulată Copiii sunt răi sau înrăiți? Şi în care erau 
prezentaţi factorii care cauzează, favorizează sau/şi întrețin 
delincvenţa minorilor. O adunare mai restrânsă, 10-12 persoane, 

aproape toate de la Catedra de psihologie (colegi cu autorii) şi 
care necunoscând textul şi doar răsfoind cărțulia formulează 
vehement obiecţii: „Cum influența străzii?”, „Strada noastră 
socialistă nu produce delincvenţi!” sau „se tratează rolul 
eredității umane, este o teorie biologistă din Occident, iar citarea 
cercetărilor străine înseamnă o ploconire în fața ştiinţei 
burgheze”. Din fericire, astăzi asemenea sloganuri şi judecăți 
absurde par doar amuzante, dar la vremea lor, ele au produs 
efecte prăbuşitoare pentru ştiinţă. 

Ca urmare, o decizie a aceluiaşi minister care a publicat 
lucrarea şi care a editat şi a doua apariție a volumului Introducere 
în psihologia judiciară (1958) a hotărât interzicerea difuzării şi 
retragerea lucrării din librării şi scoaterea cursului de psihologie 
judiciară din planurile de învăţământ; de asemenea, a fost interzis 
bibliotecarilor să pună Cursul la dispoziţia studenţilor. Subit, a 
fost desfiinţat şi laboratorul de psihologie judiciară, creat cu atâta 
trudă din aducerea la un loc a tot ce s-a mai păstrat după război, 
ca instrumentar, aparatură psihotehnică, metodă etc. în alte 
centre din ţară. Instalat în localul central al Ministerului de 
Interne, acel laborator era şi loc de practică experimentală pentru 
studenţi, loc de cercetare şi cunoaştere psihologică a personalităţii 
minorului delincvent, sediu de analiză şi prelucrare a unor date 
pentru lucrările de diplomă ale absolvenţilor. 

Astfel, în urma valului de măsuri „vigilente”, psihologia 
judiciară — abia conturată în fundamentale ei ştiinţifice — urma să 
dispară, iar cel ce o fundamentase ca ştiinţă în România a fost 
sancţionat cu scoatere din învăţământul universitar. Abia după 
luni de audienţe şi memorii adresate autorităţilor, Tiberiu 
Bogdan a fost încadrat la un institut cu profil didactic din afara 
Capitalei (la 100 km distanţă, navetist, Bucureşti-Piteşti). Se pare 
că, uneori, loviturile fizice-materiale ar putea concura cu 
loviturile morale primite. Şi-a dăruit din pregătirea sa, din 
cercetări, din orizontul de informaţie ştiinţifică şi din sănătate 

formării viitorilor profesori pentru învăţământul gimnazial sau 
„Şcoală generală” — o treaptă preliceală la acea vreme. A predat 
cursuri de psihologia copilului şi psihologia pedagogică, îndeosebi 
psihologia vârstelor şcolare; a copiilor, preadolescenţilor şi 
adolescenților normal dezvoltați cu problemele lor psihologice 
comune, proprii etapelor dezvoltării. Dar, obsedat, explicaţiile şi 
analizele profesorului, evoluau spre comparații, evocând formele 
de devianță comportamentală, posibile la elevi (vagabondaj, 
absență şcolară, abandon, minciună, furt, agresiune ş.a.). Erau 
comentate metodele şi condiţiile de prevenire a comportamentului 
deviant şi infracţional la minori. lar dacă termenul delincvență era 
scos din programa de psihopedagogie şcolară, fenomenul real era 
tratat ştiinţific sub denumirea de deficiență de caracter, iar 
infractorii formau categoria deficienților caracteriali, distinctă de cea 
a deficienţilor motorii, senzoriali, mintali ş.a. Obiecţii şi discuţii 
erau declanşate mai ales de către cei din afara domeniului 
psihologiei judiciare. Astfel, se formulau din nou definiţii, 
sintagme terminologice, concepte psihojudiciare de multe ori 
ambigue, greu de înțeles. De aici poate şi multe critici adresate 
acestei discipline. 

Dar luptători pentru ştiinţă în țara noastră, au fost, mai sunt şi 
se vor forma încă. 


Prof. univ. dr. Ana Tucicov-Bogdan 

Capitolul I 
Noţiuni introductive 


Ce este psihologia judiciară? 


În acţiunea de prevenire şi de combatere a fenomenului 
infracţional, cunoştinţele psihologice constituie un 
instrument de mare eficiență. Nu este nevoie de nicio 
demonstrație pentru a înțelege că psihologia!, care în 
limbajul curent înseamnă „cunoaşterea oamenilor”, este 
indispensabilă în toate fazele înfăptuirii justiției, cât şi în 
profilaxia faptelor antisociale. 

Când ne referim la psihologie avem în vedere nu 
psihologia. „cotidiană“, bazată pe bunul simţ (psihologia 
empirică), ci acea disciplină ştiinţifică ce rezultă din 
acumularea sistematică a faptelor, care tinde să stabilească 
anumite regularităţi sau chiar legităţi, după care se produc 
faptele psihice, ca adevăruri generale ce pot fi verificate atât 
în condiţii de laborator, cât şi în viaţa de toate zilele. 

În sensul cel mai larg noi definim psihologia ca studiul 
ştiinţific al activităţii omului, al  regularităţilor şi 
particularităţilor comportamentului său, fie că acest 
comportament este unul deschis (transparent, vizibil), fie că 
este ascuns (opac). Prin această definiţie am aşezat 
psihologia în familia ştiinţelor comportamentale (alături de 
istorie, economie, etică, sociologie etc.). în timp ce celelalte 
ştiinţe comportamentale. se interesează cu deosebire de 


1 Termen compus, în limba greacă, din două cuvinte: Pyehe (suflare, duh, suflet) şi Agas 
(cuvântare despre știință), 

rezultatele acțiunilor umane, psihologia are în vedere omul 
(dar şi ființele infraumane, căci există şi zoopsihologie), 
urmărind cum acesta se manifestă şi acționează în mediul 
său fizic, mai ales social; inclusiv modul în care omul 
reflectă acest mediu, cum se vede pe sine în raport cu 
mediul (Yv. Castellan, 1969). 

În sens mai restrâns, putem defini psihologia ca ştiinţa care 
îşi propune să descrie şi să explice în mod verificabil 
activitatea ființelor vii, adică comportamentul lor (M. 
Reuchlin, 1977, tr. rom, Psihologia, 1995). 

Scopul general al studierii fenomenelor psihice este 
înțelegerea, predicția, postdicţia şi controlul acţiunilor, 
comportamentelor umane. Aceasta înseamnă: a sesiza sensul, 
a pătrunde, a conştientiza clar comportamentul uman 
(înțelegere); posibilitatea de a prevedea “cu probabilitate 
rezonabilă comportamentul unui individ  (predicţie); 
capacitatea de a reconstrui — a posteriori — comportamente şi 
acțiuni din urme fragmentare (postdicţie); în fine, stăpânirea şi 
influențarea propriului comportament, inclusiv a 
comportamentului celor din jur (capacitate de control). 

De la început putem stabili că, în munca sa, ofiţerul de 
poliţie de cele mai multe ori trebuie să facă postdicții; adică, 
pornind de la datele care îi stau la dispoziţie — urme, dovezi 
—, el este pus în situaţia de a reconstitui cât mai exact secvența 
faptelor petrecute şi de a realiza legarea acestora de persoana 
făptaşilor posibili, de a cunoaşte viața anterioară, 
preinfracţională a cuplului infractor-victimă. 

Dacă psihologia, în genere, aşa cum am definit-o mai sus, 
are în obiectivul ei studiul comportamentelor umane „în 
general”, psihologia judiciară, ca o ramură aplicativă a psihologiei 

sociale”, are ca obiectiv principal analiza complexă a 
comportamentului deviant. Aceasta nu înseamnă restrângerea 
viziunii numai asupra personalității deviantului; ci, totodată, 
psihologia judiciară are în vedere şi studiul tuturor acelora 
care vin în interacţiune cu deviantul, în cadrul procesului 
judiciar (victima, martorul, anchetatorul, judecătorul, educatorul 
din detenţie etc.). Psihologia judiciară, deci, studiază; 

a) caracteristicile psihosociale ale participanţilor la 
acţiunea judiciară (infractor, martor, victimă, anchetator, 
magistrat, avocat), modul în care aceste caracteristici se 
manifestă în condiţiile concrete şi specifice ale activităţii lor 
în toate fazele acestei activităţi (faza preinfracțională, 
infracţională şi postinfracţională); 

b) legităţile psihice care se evidenţiază în cursul 
diverselor faze în măsura în care aceşti factori au un 

Sr E Š 
caracter de permanenţă şi generalitate. Jy Jade di 


Fiinta umană considerată ca sistem 


Psihologia consideră omul ca © ființă prin excelență 
activă, în permanentă interacțiune cu mediul înconjurător, 
cu mediul fizic şi cel social. Interacțiunea individului cu 
mediul social este o caracteristică notabilă a omului. 

Punând în centrul atenției noastre pe om ca un întreg, 
vom constata că ne aflăm în fața unei ființe de extremă 
complexitate, care nu numai că e capabilă să reacționeze 
foarte nuantat față de stimulările mediului, ci, în acelaşi 


2 Întrucât prezentul manual urmăreşte cu deosebire scopuri practice, renunțăm la 
distincţiile de natură academică ce se fac Între termenii de „acţiune”, „comportament” şi 
„conduită”, aşa cum, de altfel, procedează H.C. Warren (1934), M. şi Françoise Gauguelin 
(1971) ete, şi în consecinţă, le vom folosi conform cerinţelor limbii uzuale. 

timp, posedă toate proprietăţile unui sistem care se 
autoreglează. Dacă definim sistemul ca fiind „un ansamblu 
de elemente şi relaţii astfel structurate încât orice schimbare 
a unui element sau a unei relaţii aduce după sine 
schimbarea întregului sistem”, ne dăm seama numaidecât 
că putem privi omul ca un sistem având toate proprietăţile 
acestuia. Spre exemplificare, recurgem la un model propus 
de J.F. Shouten (fig.1) care reprezintă şi „sistemul om” cu 
principalele sale subsisteme: subsistemul metabolic-energetic, 
cel informațional şi cel acțional (reactiv-executiv). În timp ce 
subsistemele metabolic şi informaţional absorb din mediu 
hrană, aer, informaţii, subsistemul acţional (reactiv-executiv) 
acționează asupra mediului. Cele trei subsisteme — sau 
niveluri — sunt interconectate şi existența fiecăruia 
presupune buna funcţionare a celorlalte. Astfel, subsistemul 
metabolic-energetic (cuprinzând aparatul digestiv, respirator 
etc.) asigură baza energetică a activităţii subsistemului 
informaţional, permiţând receptarea, prelucrarea informaţiilor 
(de către sistemul nervos central), precum şi luarea de 
decizii ce se transmit subsistemului executiv-efector. Dar tot 
subsistemul energetic asigură şi posibilitatea de declanşare 
şi funcţionare a subsistemului acţional-efector (oase, muşchi). 
Ca la orice sistem, şi la „sistemul om” acționează 
principiul ierarhic dintre elemente şi subsisteme. Aceasta 
înseamnă că, de pildă, subsistemul reactiv-acţional este 
subordonat subsistemului informaţional. În momentul în 
care acest principiu ierarhic nu funcţionează — indiferent din 

ce motiv —, acţiunea sistemului scapă de sub controlul 
cerebral şi apar dereglări sau disfuncţii în echilibrul omului.? 


NIVEL ENERGETIC 
(CICLU) METABOLIC 


Fig. 1. — Modelul echivalent al unui organism (animal sau uman), 
al unor simbioze din organisme sau al unor organizaţii sociale. 


Sistemul din figură este explicativ şi. pentru „sistemul om” cu 
principalele sale subsisteme sau niveluri:  subsistemul metabolic, 
subsistemul informațional şi subsistemul actțional (reactiv-executiv). 
Subsistemele metabolic şi informational absorb din mediu: hrană, aer, 
informații, subsistemul reactiv acționează asupra mediului. Cele trei 
subsisteme sunt interconectate, indisociabile şi ireductibile, modul de 
funcționare al fiecăruia influențând pe al celorlalte. 

(După J.F. Shouten) 


O acţiune deosebit de violentă care se soldează cu 
consecinţe grave, efectuată sub impulsul unei emoţii 
puternice, este un exemplu de un asemenea caz. O emoție 
puternică — aşa cum vom vedea la capitolul respectiv — 
activează  (excită) etajele inferioare. ale creierului 


% Psihologia socială este o ramură a psihologiei care studiază dezvoltarea 
comportamentului individual în raporturile sale cu ambianța socială sau, în general, toate 
acele probleme care au atât un aspect individual, cât și unul social (James Drever, 1966). 

(subcortexul) şi reduce sensibil (inhibă) activitatea 
raţională a scoarţei cerebrale (cortex). Acest fenomen 
(inducţie negativă) răstoarnă, deci, echilibrul funcţional al 
„Sistemului om” (în structura căruia  subsistemul 
informaţional are un rol dominant) şi produce actul de 
scurtcircuit din care poate rezulta o crimă. 

Răsturnările dramatice ale raporturilor de sub şi 
Supraordonare ale subsistemelor în condiții obişnuite 
constituie excepţia, şi nu regula; totuşi, modul de echilibrare 
dintre principalele subsisteme variază de la individ la 
individ. Vom găsi astfel indivizi la care unul din subsisteme 
devine dominant faţă de celelalte. La unii, de pildă, putem 
constata predominanta subsistemului metabolic. 

Aceştia aparțin tipului visceroton (după tipologia lui W. 
Sheldon) şi se caracterizează, în principal, prin faptul că 
necesităţile trupeşti şi confortul fizic constituie năzuinţa lor 
permanentă. La tipul cerebroton dominant este subsistemul 
informaţional-cerebral, iar cei ce aparţin acestui tip tind să 
aprecieze cu precădere valorile intelectual-morale. Faţă de 
aceştia, cei ce aparţin tipului somatoton, deci la care 
subsistemul efector-acţional este dominant, sunt indivizi 
activi, energici, care caută să domine pe toate planurile. 

Dacă reducem „sistemul om” la expresia ei cea mai 
simplă, vom avea o imagine asemănătoare cu o cutie (fig.2) 
în care „intră” (input) din mediul ambiant diferite substanţe 
(hrană, aer etc.) şi o cantitate imensă de informaţii, adică un 
fel de „ştiri” care ne comunică ceva, ne fac să cunoaştem 
ceva, pun capăt lipsei de cunoştinţe, desființează 
incertitudinea (V. Pekelis, 1974). La celălalt capăt al „cutiei“, 
deci la ieşirea din sistem (output) apar acţiuni (reacţia 

sistemului), fie ele de natură motorie (care se exprimă prin 
mişcări), fie de natură mintală (care, se exprimă prin idei 
sau de natura sentimentelor). 


INTRARE `, IEŞIRE 
CUTIA NEAGRĂ 
TEEN X (BLACK-BOX) 


(OUTPUT) 


Fig. 2 — Reprezentarea explicativă a „sistemului om” 
prin modelul „cutiei negre” (black-box). 


Promotorii acestei teorii afirmă că, studiind intrările (inputurile de 
substanțe din mediul ambiant şi cantitatea imensă de informaţii pe care 
omul le absoarbe) şi ieşirile (output — acţiunile motorii sau mintale), se pot 


formula ipoteze sau judecăţi probabile asupra proceselor ce se petrec în 


„Cutia neagră”, respectiv în corpul şi psihicul individului. 


Dacă cele două capete — intrarea şi ieşirea — ne sunt bine 
cunoscute, procesele care au loc înăuntrul sistemului ne 
sunt în mare parte necunoscute. Mai bine cunoscute sunt 
procesele fiziologice: cunoaştem mecanismele respiratorii, 
cele digestive etc., cunoaştem însă mai puţin cele ce se 
petrec în subsistemul informațional, adică tocmai pe plan 
psihologic. Din acest motiv, unii oameni de ştiinţă au emis 
ipoteza „cutiei negre” (black-box), afirmând că, studiind 
intrările şi ieşirile, putem infera asupra proceselor care — 
probabil — se petrec în „cutia neagră”, 

Imferența (în limba latină semnifică: a introduce) 
desemnează o operaţie logică de derivare a unui enunț din 
altul, Astfel, de pildă, dacă cineva a rezolvat o problemă în 
mod corect, cu uşurinţă şi rapiditate, spunem că el „a 
procedat inteligent”; dacă a reţinut toate detaliile dintr-un 
eveniment, spunem că „el a memorat bine”. Cea mai mare 
parte a fenomenelor pe care le numim psihice — percepțiile, 
reprezentările, gândirea, memoria, afectele etc. — constituie 
asemenea inferenţe, căci existenţa lor rezultă fie în mod 
necesar, fie cu mare probabilitate, din studiul sistematic al 
raporturilor complexe dintre intrările şi ieşirile din sistem. 
Revenind la exemplul de mai sus cu privire la memorare, 
noi ştim clar că dacă un elev a repetat de 10 ori o poezie 
(deci 10 intrări repetate), atunci după un timp el poate să 
recite textul memorat (ieşire). Ceea ce nu ştim este procesul 
prin care individul reţine textul o bună bucată de vreme şi 
nu cunoaştem nici procesul prin care el reactualizează 
(„readuce la suprafaţă”) cele memorate. Fenomenele de stocare, 
ca şi cele de reactivare, sunt doar presupuse de noi şi se 
apropie cu atât mai mult de realitate cu cât reuşim mai bine 
să influenţăm ieşirea prin dozarea şi diversificarea intrărilor. 


Acţiune, intenție, comportament 


Enunţul „omul prin excelenţă este o ființă activă” 
aparţine bunului simţ. Dar acţiunea umană se cuvine a fi 
analizată la nivel ştiinţific. 

În sens larg, prin acțiune se înţelege un fenomen prin care o 
forță produce un efect, deci o operație efectuată de o fiinţă şi care 
poate fi atribuită acelei ființe (A. Moles, 1974). Acest din 

urmă fapt interesează direct pe ofiţerul de poliţie, căci el 
este adesea pus să stabilească cu certitudine relația dintre 
act şi actor. 

Orice acțiune se compune din elemente care se numesc 
acte, iar actele la rândul lor se compun din elemente mici 
ce se numesc praxeme. Termenul de acţiune, deci, se referă 
la operaţia întreagă. Astfel, acţiunea „scriu o scrisoare” se 
compune din actele: 

- caut o hârtie corespunzătoare; 

- mă aşez la masă; 

- aprind lumina de la birou; 

- introduc hârtia în maşina de scris; 

- efectuez mişcările necesare pe claviatură; 

- caut stiloul; 

- caut un plic etc. 

Primul act al acţiunii „caut o hârtie corespunzătoare” se 
compune din nişte microelemente — praxeme - ca: 
deschiderea sertarului, mişcarea mâinii, a degetelor, care nu 
pot să fie reduse la elemente şi mai mici în raport cu acţiunea 
dată, căci la nivelurile inferioare apar fenomenele fiziologice 
(sistemul de mişcare a muşchilor digitali), bioelectrice 
(inervarea căilor aferente nervoase necesare mişcărilor) ş.a., 
niveluri care sunt dincolo de preocupările noastre. 

Vorbind la modul general, acţiunile umane, fiind deci 
legate de un anume actor, de nivelul înzestrării sale biologice 
(capacitatea şi limitele sale biologice), constituie reacții 
(răspunsuri) la provocările extrem de diferite ale mediului. 
Din această cauză mulţi autori susţin că omul de fapt 
acţionează rar, dar întotdeauna reacţionează față de mediu. 
În munca poliţiei, nu arareori se pune problema dacă o 

anumită acțiune a fost sau nu executată cu intenţie. Lăsând 
la o parte consecinţele strict juridice ale calificării unei 
acțiuni drept intenţionată sau neintenţionată trebuie să 
precizăm aici că intenția nu se confundă cu acțiunea. Ea poate 
fi considerată ca momentul inițial al unui proces gândit şi voit 
al unei acțiuni. Intenţia, ca atare, se compune dintr-un scop şi 
un proiect de acțiune. De pildă, am intenţia să deschid 
televizorul (proiect) pentru a asculta ştirile (scop) (A. Moles, 
1974). După alţi autori (K. Lewin şi B. Zeigarnik, 1940), 
efectul unei intenţii este echivalent cu crearea tensiunii 
psihice interne. Intenţia de a atinge un scop, adică de a 
realiza un obiectiv, corespunde unei tensiuni înăuntrul 
„sistemului om”, tensiune care se reduce în momentul 
atingerii scopului. 

Teoria Lewin-Zeigarnik se aplică şi la actul infracţional, 
căci putem constata o stare tensională în etapa 
preinfracţională, în etapa conturării intenţiei, şi apoi 
liniştirea, relaxarea după comiterea infracțiunii, fapt 
binecunoscut de criminalişti. Nu o dată infractorii care 
comit spargeri mai complicate sau omucideri premeditate 
descriu asemenea stări tensionale anterioare actului şi stări 
de uşurare după consumarea acestuia. 

Intenţia este deci elementul psihologic pur al unei infracțiuni, 
care constă în tendinta autorului de a ajunge la un rezultat ilicit, 
prevăzut şi dorit de el. Pe plan juridic, omuciderea, ca acţiune, 
conține elementul psihologic de intenţie, câtă vreme 
lovitura cauzatoare de moarte nu conţine un asemenea 
element (citeşte aici: dorinţa, rezultatul final). 

O altă noțiune fundamentală în psihologie este cea de 
comportament. Sfera noţiunii de comportament se intersectează 


30 


Psihologie judiciară 


cu sfera noţiunii de acţiune, căci comportamentul, de cele 
mai multe ori, dar nu întotdeauna, este acţiune. După o 
definiție clasică, prin comportament înțelegem o reacție globală 
(glandulară, motorie, afectivă, verbală) pe care un Organism (uman) 
o efectuează într-o împrejurare dată (James Drever, 1966). 

Comportamentele pot fi clasificate în: 

a) vizibile, adică transparente, deschise; 

b) ascunse, opace, a căror descifrare adesea e dificilă. 
Capacitatea omului de a simula, a disimula intenţiile sale 
reale (minciună, inducere în eroare etc.), ca şi posibilitatea 
lui de a amâna unele din reacţiile sale, creează dificultăți în 
descifrarea acelor comportamente pe care le-am numit 
opace. Ofiţerul de poliţie se confruntă deseori cu asemenea 
comportamente opace. Faptul că majoritatea 
comportamentelor au loc în timp şi spaţiu (cu excepţia unor 
comportamente intelectuale sau afective unde spaţialitatea 
nu este decelabilă) oferă posibilitatea analizei şi descifrării 
lor parţiale chiar şi în condiţii de opacitate. 

Dintr-un alt punct de vedere, comportamentele se 
subdivid în: 

1. Comportamente relativ stabile, caracteristice pentru un 
individ, printre altele, şi prin faptul că sunt repetitive. 
Începând de la mişcări simple, ticuri nervoase, de pildă, şi 
până la scheme de gândire şi operare, fiecare dintre noi 
dispune de un arsenal întreg de asemenea comportamente 
care sunt bine cunoscute celor din jurul nostru. Pe această 
repetitivitate a comportamentelor în condiții sau 
împrejurări similare se bazează şi faimosul „modus 
operandi” (mod de operare), preferința aproape 
inconștientă a infractorului pentru calea bătătorită sau 


3l 


Psihologie judiciară 


încrederea aproape superstiţioasă în reuşita unor soluţii 
elaborate anterior, soluţii ce pot fi descifrate şi identificate 
uşor de un criminalist inteligent. 

2. Comportamente unice, ocazionale, ce apar adesea 
spontan în cursul activității indivizilor şi, desigur, a 
infractorilor. Aceste comportamente sunt foarte greu de 
analizat, dar mai ales de atribuit, cu o rezonabilă 
certitudine, unui anume actor. 

În sens larg, comportamentul include nu numai ce 
facem (comportament acțional-motor), nu numai ce gândim 
(comportament mintal), nu numai ce vorbim (comportament 
verbal), ce simțim (comportament afectiv), ci şi anume 
caracteristici mai generale ale comportamentului, putând 
identifica aici comportamente normale şi nenormale. Deşi aceste 
caracteristici sunt foarte relative şi adânc impregnate de 
cultura sau subcultura în care trăieşte individul, totuşi se 
impune cunoaşterea acestora de către ofiterul de poliție. 
Există în diferite medii sociale — culturi sau subculturi — 
moduri tipice generalizate de comportament care sunt 
considerate a fi normale, în opoziție cu comportamentele 
neobişnuite, atipice sau nenormale (noțiunea de anormal este 
de domeniul psihiatriei). 


Noţiunea de devianță şi comportamentul deviant 
al persoanelor şi grupurilor umane 


Categoria de comportamente neobişnuite, atipice, nenormale 
este considerată de noi deviantă (R.K. Merton, 1938), indiferent 
de originea lor sau de consecințele sociale pe care le provoacă. 
Termenul de devianță este de mare generalitate şi se 

referă la forme de comportament care îndepărtează sensibil sau 
mai puțin sensibil de la normele — morale sau legale — dominante 
într-o cultură sau subcultură dată. Aşa, de exemplu, în cultura 
noastră se acceptă fără consecințe legale ca o intervenţie 
chirurgicală să se soldeze cu moartea pacientului, cu 
condiţia ca intervenţia să se fi făcut de un chirurg, calificat. 
Acelaşi act de intervenţie chirurgicală devine un act deviant 
sau chiar criminal dacă s-a efectuat de către o persoană 
necalificată şi neautorizată. 

Din punct de vedere psihologic, termenii de contravenție, 
infracțiune,  delincvență, crimă, constituie doar cazuri 
particulare ale fenomenului de devianță socială. Pentru 
psiholog, care consideră individul în permanentă 
interacțiune cu societatea, cu comunitatea din care face parte, 
esențial este faptul de opoziție fată de această comunitate, încălcarea 
normelor ei, şi nu modul sau gradul de încălcare. Acest din urmă 
aspect intră în competenţa juriştilor, a forurilor judiciare. 

Pentru psiholog, un anume caz de infracțiune este rezultatul 
acțiunii sau inacțiunii unor persoane concrete, act pe care îl 
consideră deviant, atipic pentru colectivitatea (cultura sau 
subcultura dată) şi față de care comunitatea ia o anumită 
atitudine de reprobare, care se exprimă prin aplicarea unor 
sancțiuni morale sau/şi sancțiuni legale. 

Deşi norma — considerată ca totalitate de reguli prescriptive şi 
prohibitive, nescrise sau scrise, care reglează comportamentul 
social într-o cultură dată — variază în timp şi spațiu, totuşi ea 
există în orice comunitate de oameni şi are un caracter 
coercitiv. Pe de altă parte, norma ca o realitate 
Supraindividuală creează pe plan psihosocial ceea ce se 
cheamă aşteptare socială. În societatea noastră respectul față 

de părinţi constituie o normă morală general acceptată, 
Cel care se poartă brutal cu proprii părinţi, încălcând norma 
morală, contrazice flagrant așteptarea socială, vine deci în 
conflict cu toţi ceilalți care aderă la normă, iar deviantul 
atrage după sine reprobarea colectivităţii, blamul public sau 
-în cazuri grave = chiar şi consecinţe penale. 

Fără putință de tăgadă, conformarea la norme este o 
necesitate socială care face posibilă convieţuirea și cooperarea 
între membrii grupului social. Cu toate acestea, față de 
prescripții există o mică îngăduinţă sau toleranţă socială care 
permite abateri de la regulă. Un psiholog, (A.M. Bose, 1964) 
arată că încălcarea prescripţiilor igienice -— într-un fel 
obligatorii şi ele — nu atrage după sine consecinţe grave; în 
schimb faţă de cel ce comite o tâlhărie, societatea acţionează 
prompt şi energic (fig.3). 


100% 


50% 


0% 


Fig. 3 — Gradul de devianţă, faţă de „aşteptarea socială” 
tolerată de comunitate. 


A — Reprezintă utilizarea neobişnuită a unui scaun. Acțiunea este total 
tolerată de comunitate. 

B — Acţiunea „spălatul pe dinți”, deşi e obligatorie, totuşi devierile 
sunt tolerate. 

C — Utilizarea corectă a tacâmurilor este o prescripţie socială, devierile 
însă sunt tolerate, 

D — Deşi divorțul este admis, totuşi e puţin tolerat. 

E — Tâlhăria este foarte puţin tolerată de societate. 

E — Omuciderea nu este tolerată de nicio societate civilizată, decât în 
anumite condiţii de excepţie (legitimă apărare). 

(După A.M. Rose, 1964) 

Conformarea la norme ca şi devianţa (sau forma 
excesivă: aberanta) constituie reacţii ale individului față de 
comunitate. Oare aceste comportamente sunt previzibile? 

La asemenea întrebare vom putea răspunde dacă vom 
analiza mai întâi comportamentele unei acțiuni umane în 
genere, căci comportamentul deviant este un caz particular al 
comportamentului în general. 

Sintetizând cercetările în acest domeniu (R.B. Cattell, 
1967; Gutjahr, 1974), vom găsi următorul enunţ formalizat: 


R=f(S, P. D. 


Acest enunţ altfel exprimat sună astfel: natura şi 
extinderea unei reacții comportamentale (R) a unui individ 
- deci ceea ce spune, gândeşte sau face el — este în funcţie de 
situația stimulativă în care se găseşte (S) de natura 
personalităţii sale (P) precum şi de elementele 
întâmplătoare, imprevizibile (1). 

Dacă avem în vedere că orice situaţie stimulativă (S) în 
care s-ar afla cineva cuprinde în sine o seamă de elemente (si, 
S% S3, S4...Sn) care, toate sau separat, pot influența 
comportamentul; dacă vom considera mai departe că 
personalitatea (P) se compune dintr-o multitudine de 
trăsături (p, pz} p3...pn), oricare din ele, separat sau 
împreună, poate influența comportamentul şi dacă, în fine, 
luăm în calcul mulțimea de elemente imprevizibile şi 

imponderabile (i, i î...in), ne dăm uşor seama de 
dificultăţile pe care le întâmpinăm în analiza chiar a unei 
simple reacţii umane. 

Pentru a înţelege mai clar conţinutul noţiunilor complexe 
folosite mai sus, vom analiza şi conceptele la care se referă 
D. Abrahamsen (1960), ]. Selosse (1972), K.-D. Opp (1979). 

După Abrahamsen: 


Ca Dati, 
R 


formulă în care C — reprezintă actul criminal, T — tendinţele 
criminale înnăscute, S — situaţia totală şi R — rezistenţa 
faţă de tentaţii. 

J. Selosse consideră că: 


T R 
c-r5) 


adică: comportamentul delincvent (C) este o funcție în 
care rezistența la tentaţii (R) este diminuată sau anulată de 
însumarea factorilor situaționali (S) cu tendințele criminale 
(T) existente la individ. 

La rândul său, Opp propune formularea: 


K=f(M,N) 
unde K - actul criminal este în funcție de M - posibilitățile 
de acțiune ilegale (ocaziile pe care le întâlnește infractorul) și 


N -— existența unui sistem de norme ilegale la care a aderat 

subiectul. Acest din urmă factor l-am putea traduce prin 
efectul conjugat negativ al mediului de proveniență cu alte 
influenţe nocive la care a fost supus subiectul. 

În acest capitol nu vom discuta meritele ori limitele 
uneia sau alteia din formulările amintite. Important aici 
pentru noi este să reținem că orice comportament deviant — la 
extremă: cel criminal — decurge dintr-un joc sofisticat al 
factorilor de personalitate (elementele ereditare, dar şi cele 
achiziţionate-învăţate în mediul de viaţă, cu cele 
situaţionale şi de grup, permanente şi ocazionale). 
Multitudinea elementelor ce compun factorii principàli, ca 
şi ponderea lor specifică în interacţiune, creează textura 
complexă şi greu descifrabilă a fiecărui caz în parte. 


Cauzalitate şi probabilitate 
în manifestările psihice umane 


Studiul enunţurilor de mai sus arată cu destulă 
evidenţă că un comportament deviant (deci şi criminal) 
poate fi generat fie de individ (P), fie de comunitatea de 
apartenenţă (S) cu care individul este în interacţiune 
permanentă. Într-adevăr, toate fenomenele psihosociale 
(atitudini, comunicare, infracţionism uman, conducere etc.) 
sunt expresii particulare ale interacțiunii persoanelor 
(S. Moscovici, 1973), înțelegând prin interactiune un proces de 
dependență permanentă şi fundamentală prin care actele unuia se 
răsfrâng asupra comportamentelor celuilalt (celorlalți) şi invers. 


Această interacţiune însă nu este cauza comportamentului 
deviant, căci fenomenele psihice nu se supun legilor cauzalității 
Mecanice, în sensul în care acestea au aplicabilitate în 

domeniul fizicii. De pildă, o bară de metal fixată la un capăt şi 
supusă căldurii se va dilata. Şi fenomenul se repetă aidoma ori 
de câte ori vom supune căldurii — în condiţii de presiune egală 
- bara respectivă de metal. În acest caz, fenomenul antecedent, 
căldura, este cauza, iar cel de-al doilea fenomen (cel succesiv), 
dilatarea, este efectul obținut. Această relaţie dintre cauză şi 
efect este necesară, obligatorie în domeniul fizicii. 

În domeniul psihologiei, lucrurile stau altfel. De pildă, un 
copil mic de la oraş vede pentru prima dată un căţel şi se 
sperie. În acest caz, apariţia căţelului este cauza, iar reacţia 
copilului (speriatul) este efectul. Iată însă că peste câteva zile 
copilul nu se mai sperie de căţel şi ulterior se va împrieteni cu 
animalul. În exemplul dat avem mereu aceeaşi „cauză“: 
apariţia cățelului, dar de fiecare dată ea provoacă alt „efect”. 

Să luăm un alt exemplu. Un băiat de vreo 13-14 ani vine 
acasă de la şcoală. În faţa casei părinţilor vede o mulțime de 
oameni strânşi şi un agent de poliţie printre ei. Ce va face 
băiatul? Normal, presupunem că se va grăbi să vadă ce s-a 
întâmplat. Într-adevăr, aşa vor proceda cei mai mulţi băieţi, 
căci acţionează la ei în mod natural motivul curiozităţii. 
Dar dacă cu câteva zile înainte a comis vreo infracţiune, el 
intră în panică, presupune că a fost descoperit şi, deci, se va 
feri să se apropie de casă, va prefera să dispară. În acest caz, 
reacţia nu este determinată numai de situaţia de moment dată 
(mulţimea în faţa casei), ci de antecedentele individului. 

Din exemplele de mai sus, ca şi din multe altele, putem 
conchide că între fenomenele de ordin psihologic şi 
psihosocial nu există relaţii de tipul cauzalităţii mecanice. 
În momentul în care intrăm în domeniul fenomenelor psihice, 
părăsim terenul  cauzalității mecanice şi păşim pe terenul 

| probabilității. Prin probabilitate în domeniul psihologic înțelegem 
caracterul unui eveniment la care putem sau trebuie să ne 
aşteptăm în mod rezonabil, deşi apariția evenimentului nu este 
certă (P. Foulqui6, 1962). Astfel, când afirmăm că un elev are 
50% probabilitate de reuşită la un examen, de fapt afirmăm 
că atât succesul, cât şi eşecul sunt în egală măsură probabile. 

Referindu-ne la teoria „cutiei negre” amintite anterior, 
noi cunoaştem numai elementul de „intrare“ în mod cert, 
dar nu putem face previziuni sigure asupra „ieşirii”, deoarece 
în cutia neagră funcţionează factorul cel mai complex — 
personalitatea —, care de cele mai multe ori ne oferă 


surprize. Din acest motiv nu putem răspunde la o întrebare 
aparent atât de simplă: Ce se va întâmpla dacă cetăţeanul X 
îl va ofensa pe numitul Y? Teoretic, toate formele de reacţie 
(comportamente) sunt posibile, începând cu o atitudine de 
nepăsare totală a lui Y (se face că n-a auzit), continuând cu o 
reacţie verbală puternică (contraofensă) şi terminând chiar 
cu comiterea unei crime. 

Variabilitatea aceasta a reacţiilor numai teoretic dă 
impresia unei incertitudini (entropii) totale. În realitate, cu cât 
cunoaştem mai bine personalităţile în cauză şi cu cât suntem 
mai bine edificaţi asupra elementelor situaţionale, cu atât 
scade incertitudinea (entropia) şi creşte certitudinea, 
permiţându-ne să facem predicții, dar şi postdicţii, cu 
probabilitate rezonabilă, depăşind sensibil nivelul hazardului. 


O bănuială nefondată 
care îngreunează cercetarea cazului 


O speță care ilustrează valoarea de orientare a unor 
interpretări psihologice ale conduitei celor implicaţi în cauze penale 

este cel privind dispariţia, în condiții suspecte, din municipiul S., 
a cetățeanului german F.R. 

Acesta venise cu câțiva ani în urmă în România pentru a-şi 
vizita copiii (o fiică şi doi băieţi). Fiind în vârstă — la data 
dispariției având 76 ani — a rămas mai mult timp în țară şi a 
locuit la fiica lui, în municipiul S., intenționând să se stabilească 
definitiv, cu atât mai mult cu cât era născut în România (plecase 
cu câțiva ani înaintea celui de-al doilea război mondial). 

Relaţiile sale cu fiica şi cu ginerele au evoluat negativ, 
ajungându-se la certuri şi scandaluri, determinate, pe de o parte, 
de faptul că bătrânul era — afirmativ — deosebit de pretentios şi 
mofturos, iar, pe de altă parte, de pretențiile copiilor asupra unui 
depozit de cca 60 000 mărci pe care acesta îl avea, în Germania, 
cerându-i să-l lichideze şi să-l împartă. 

În asemenea circumstante, cel în cauză a plecat de acasă într-o 
duminică dimineața şi nu s-a mai întors, fiica şi ginerele lui 
afirmând că l-au lăsat singur la domiciliu, iar la revenirea din 
oraş nu l-au mai găsit. 

Toate investigațiile făcute în localitate, precum şi la ceilalți 
copii şi rude s-au soldat negativ, neobtinându-se nicio informație 
utilă. După circa o săptămână, s-au găsit în Capitală, într-o cutie 
poştală, paşaportul şi alte acte ale celui dispărut. Momentul 
descoperirii actelor coincidea cu perioada când fiica lui s-a 
deplasat la ambasadă, motivând că dorea să afle dacă acolo se 
cunoştea ceva despre caz, dacă bătrânul s-a interesat în vreun fel 
de plecarea lui din România. 

Această împrejurare a întărit convingerea că fiica şi ginerele 
sunt implicați în dispariție, determinând măsuri complexe de 
cunoaştere şi verificare a conduitei şi activității lor în perioada 
anterioară şi imediat următoare dispariției. În afara unor noi date, 

obținute de la vecini, privind certurile dintre ei şi chiar unele 
atitudini mai dure la adresa dispărutului, alte Aspecte nu au 
rezultat. Fiica acestuia a relatat la un moment dat că a mai 
dispărut o dată, în urmă cu circa două săptămâni, rătăcindu-se 
prin Oraş, şi că a fost adus acasă de un necunoscut. De Asemenea, 
că bărbatul, deşi în vârstă înaintată, se tinea binişor şi că uneori 
mergea la bufetul din apropiere unde consuma 50 grame de ţuică. 
Cercetarea criminalistică a locuinței şi dependințelor nu a 
relevat nimic util pentru clarificarea cazului. Cum şi din 
ascultarea celorlalți doi fii ai dispărutului, ca şi a vecinilor, 
rezulta că atât fiica cât şi ginerele erau cunoscuți ca oameni cu un 
comportament aspru faţă de bătrân, fiind şi avizi după avere, s-a 
promovat ipoteza că aceştia l-au ucis, probabil în locuință, au 
şters bine urmele şi apoi au transportat şi ascuns cadavrul într-un 
loc necunoscut. Cercetarea a trenat mai mult timp, până când s-a 


- procedat la o nouă analiză a tuturor datelor şi la lărgirea cadrului 


de interpretarea a cazului, inclusiv sub aspect psihologic. 

Cu acest prilej s-a apreciat că, în pofida prezumției de 
vinovăție a fiicei şi ginerelui, nu este indicat să se meargă în 
exclusivitate pe o asemenea pistă. S-a considerat că în raport cu 
capacitatea de judecată şi orientare a celor implicați, aceştia 
puteau să-şi dea seama că dacă îl vor suprima pe bătrân nu vor 
putea intra totuşi în posesia depozitului de mărci de la bancă, 
neputându-se stabili poziția dispărutului. În acest fel, s-a pus sub 
semnul întrebării fondul mobilului. 

În continuare, s-a emis raționamentul că, în mod firesc, ar fi 
fost posibil ca bătrânul, nemulțumit de tratamentul aplicat de 
fiica sa, să încerce să plece de la ea, eventual chiar în Capitală, la 
ambasadă, pentru a-şi perfecta formalitățile necesare, situație care 
l-a determinat să-şi ia actele cu el. Din acest punct de vedere putea fi 

interpretată şi încercarea anterioară de plecare, când, din motive 
necunoscute, nu a reusit, rătăcindu-se prin oraş. O asemenea 
abordare putea explica şi găsirea actelor în cutia poştală, Deci, 
condiţia era ca dispărutul să ajungă în Bucureşti. 

Rezervele manifestate cu privire la capacitatea lui de a se 
deplasa la o distanță aşa de mare au fost şi ele înlăturate prin 
reconsiderarea datelor existente atâta vreme cât cel în cauză 
circula prin oraş şi, în plus, mai simțea şi nevoia să consume 
băutură alcoolică, împrejurare care exprima menținerea unor 
disponibilități suficiente pentru a încerca să-şi rezolve singur 
situația de nemultumire în care se afla. 

Mai rămânea  neexplicat, în această nouă concepție 
promovată, modul concret în care actele puteau să apară în 
locul depistării lor. Şi din acest punct de vedere s-au imaginat 
mai multe variante posibile: fie că i s-a făcut rău pe stradă, în 
Capitală, şi şi-a pierdut actele, fie că acestea i-au fost furate de 
cineva, care le-a abandonat. 

Ca urmare, s-au dispus verificări adecvate în Bucureşti, atât 
în evidențele miliției la acea dată, cât şi în cele ale unităților 
spitaliceşti ori ale celor medico-sociale, ajungându-se astfel la 
clarificarea cazului. Dispărutul a fost identificat ca internat într-o 
unitate de asistență socială, fiind găsit în stare de inconștientă pe 
stradă şi fără acte asupra lui. La câteva zile de la internare a 
decedat, din cauza unei pneumonii. Întrucât nu ştia prea bine 
româneşte şi nici nu şi-a revenit suficient în toată perioada 
spitalizării, a rămas înregistrat ca persoană cu identitate 
necunoscută. Negativ este faptul că, deşi s-a deplasat un ofițer la 
spital şi a întocmit un proces-verbal, inclusiv a fotografiat şi 
amprentat cadavrul, dintr-o gravă neglijență nu s-a înaintat fişa 
la cartoteca centrală de identificare criminalistică. In acest fel s-au 

creat artificial probleme complicate, care, până la urmă, au fost 
clarificate, după cum se putea observa, cu ajutorul analizei şi 
interpretării psihologice a aspectelor esenţiale ale speței. 

Un exemplu concludent, care subliniază adevărul psihologic că 
oamenii, prin structura lor psihică, nu resimt numai proporția 
obiectivă a unui pericol sau a unei amenințări, ci şi latura 
subiectivă a acestora, respectiv dimensiunea interioară a pericolului 
care-l trăiesc — ce poate avea valoare echivalentă sub aspect 
comportamental — ni-l oferă speța ce o vom prezenta în continuare. 

În cadrul unor verificări pe linia evidenţei populaţiei a 
rezultat că nu este clară situația unui bărbat dintr-o comună din 
județul S. Făcându-se verificările de rigoare, a rezultat că acesta a 
dezertat, în timpul celui de-al doilea război mondial, de la acea 
dată trecând 25 de ani, fără să figureze în evidența de stare civilă 
ca fiind decedat. Deci, apărea ca un caz de dispariție neclarificat. 
Efectuându-se investigaţii complexe, acesta a fost găsit în viață, 
stabilindu-se că a stat ascuns în toată această perioadă într-un loc 
special amenajat în podul părinților, de teama de a nu fi urmărit şi 
prins pentru dezertare, deşi o asemenea faptă era de mult prescrisă. 

În acest caz rezultă limpede faptul că frica de pedeapsă a fost 
deosebit de puternică, depăşind capacitatea de analiză rațională a 
situației şi ducând la un comportament aberant. 

Capitolul II 
Ereditate, învățare și rolul lor în criminogeneză 


Caracterul preponderent învățat 
al devianței comportamentale 


Comportamentul deviant (infracţional), care interesează 
în primul rând psihologia judiciară şi criminologia, decurge 
întotdeauna din antecedentele individului. În analiza 
acestor antecedente, de-a lungul vremurilor s-au cristalizat 
mai multe concepții, şi anume: concepţia după care 
comportamentul deviant este rezultatul eredității; iar după 
o altă concepţie, el este rezultatul influențelor exercitate de 
mediu, altfel exprimat: comportamentul deviant este învățat. 
Istoriceşte, aceste concepţii s-au dezvoltat astfel încât, într-o 
anumită etapă, s-a considerat că originea comportamentului 
deviant trebuie să fie căutată fie în ereditate (C. Lombroso, 
1880; E. A. Hooton, 1939; W. H. Sheldon, 1949), fie în mediu. 
Într-o altă etapă, s-a considerat că originea comportamentului 
deviant trebuie căutată în contribuţia aditivă, dar 
independentă, a factorilor de ereditate şi mediu şi, în fine, în 
zilele noastre cei mai mulţi autori consideră că între 
ereditate şi mediu există o interacțiune permanentă. Aşa 
cum se exprimă geneticianul N. P. Dubînin (1975): „Se poate 
afirma cu toată hotărârea că esenţa omului ca ființă 
biosocială, se dezvoltă sub influenţa contopită a două 
programe: programul genetic, care creează bazele biologice 
ale vieţii omului, şi programul social, care, sprijinindu-se pe 
particularităţile biologice ale omului, îi formează conştiinţa”. 

Mediul — cel fizic şi cel social — în care trăieşte şi cu care 
este în interacţiune omul - bombardează mereu cu 
informaţii, stimulări şi incitaţii pe individ, care toate însă nu 
influenţează în mod egal pe toţi indivizii, ci în mod 
diferențiat, conform unui principiu fundamental după care 
influențele (exterioare) acţionează prin  particularităţile 
individului (S. L. Rubinstein, 1940), particularităţi, deci, în 
parte determinate de programul genetic şi în parte de 
influenţele (pozitive şi negative) exercitate de mediul fizic şi 
social. Exprimat astfel, nicio stimulare nu provoacă reacții 
directe, ci între stimul şi reacție la nivelul om se interpune în mod 
obligatoriu personalitatea, purtătoarea programului genetic şi a 
propriei sale istorii reprezentate prin experienta anterioară 
stocată, conservată, dar mereu reactivabilă. 

Stimulările care vin din mediul extern — dar care pot 
proveni şi din mediul intern - sunt şi ele multiple, 
complexe, simultane sau succesive, astfel încât individul 
poate fi „împins“ în mai multe direcţii convergente sau 
divergente. Situaţiile în care individul este expus unor 
stimulări incompatibile — mai corect motivații, cum vom 
arăta în altă parte - poartă numele de situaţii conflictuale. De 
pildă, o foame puternică mă poate apropia de o tejghea 
nepăzită plină de alimente (stimulare biologică), dar frica de 
descoperire (stimul aversiv social) mă face să renunţ la 
acţiunea de însuşire ilicită a hranei. În această situaţie 
conflictuală (lupta între elementul atractiv şi cel aversiv), 
modul în care individul cântăreşte câştigul imediat fată de 
pierderea pe termen lung devine o caracteristică a acțiunii sale, a 
comportamentului său şi-l pune printre conformişti sau în 
rândurile devianţilor, căci rezolvarea unor conflicte majore 

în sensul contrazicerii aşteptării sociale este un indiciu cert 
al apartenenţei la categoria de devianti. Comportamentul 
atipic decizional devine tipic pentru infractorul prin obişnuință, 
încălcarea normei legale valabile pentru cultura sau subcultura 
dată fiind pentru el o tendință majoră. 

Acest fel de a soluţiona conflictele — adică acest mod tipic 
de comportament decizional în situaţie conflictuală — trebuie 
să fie considerat ca un epilog, o acţiune „pPregătită” de mult 
de factorii ereditari şi de cei ai mediului, epilog, ce reflectă 
răsturnări sau grave alterări ale raportului, care, în mod 
normal, există între individ şi comunitatea în care trăieşte. 


Ereditatea şi geneza 
comportamentului deviant 


S-ar părea că studiul genezei ereditare sau ambientale 
(de mediu) a comportamentului deviant ar fi o problemă de 
interes strict academic. Nici pe departe nu poate fi vorba de 
aşa ceva. Ştiind că factorii ereditari se află prea puţin sub 
controlul nostru, dar că factorii de mediu sunt în cea mai 
mare măsură în puterea noastră, analiza interacțiunii intime 
a celor două complexe de factori ne va oferi şi puncte de 
pornire spre a elabora strategii corespunzătoare pentru a 
preveni şi combate eficient infracţionismul. 

Fără a intra aici în detalii de ordin genetic, pentru 
orice criminalist câteva adevăruri trebuie să fie foarte 
clare. În primul rând, faptul indubitabil că din zestrea 
noastră biologică fac parte: 

1. Sexul. 


2. Caracteristicile anatomomorfologice, aşa cum sunt: 

forma capului, forma şi proporţiile membrelor, ale nasului, 
ale urechii, culoarea ochilor, a părului, desenele papilare 
etc. Toate acestea au ca urmare faptul că diversitatea 
oamenilor este cu adevărat colosală, ceea ce se referă la 
culoarea ochilor, la forma urechii externe sau a nasului, la 
structura părului etc. De aici, imensa amploare a varietăţi 
pe care o prezintă caracterele strict individuale ale omului 
pe plan biochimic, morfologic, fiziologic, psihologic etc. 
(Dubiînin, 1975). 

3. Caracteristicile funcţionale (fineţea sau lipsa de 
fineţe) ale organelor senzoriale ale individului. 

4. Timpul de reacţie sau timpul de latenţă, înțelegând 
aici şi timpul de latenţă verbală, despre care vom mai 
pomeni la discutarea poligrafului. 

5. Temperamentul sau firea omului. 

6. Capacitatea de a forma reflexe condiţionate în 
general şi reflexe cu precădere excitatorii sau inhibitorii, 


într-un cuvânt educabilitatea noastră. 
(H. J. Eysenck, 1977). 


„Nu încape îndoială că, din punct de vedere biologic, 
oamenii sunt diferiți. Ei au o receptivitate diferită față de 
educație, posedă aptitudini naturale diverse, diferă între ei 


ca înclinări...” 
(Dubiînin, 1975). 


Este însă de subliniat cu deosebită tărie că niciun conținut 
psihic nu se transmite pe cale genetică (B. S. Bloom, 1966). 
„Ştim bine că oricâte generaţii ar învăţa matematica, elevii 
din fiecare generaţie sunt nevoiţi să înceapă de la zero 
asimilarea acestui sistem abstract de exprimare a viziunii 

lumii” (Dubînin, 1975). Acceptând această teză, respingem 
implicit teoria „criminalului înnăscut”, căci orice fel de 
devianţă - incluzând aici şi forma extremă a devianţei: 
crima - fiind comportamente caracterizate prin gradul lor 
de îndepărtare de la normele sociale, prin definiție urmează 
să fie considerate drept urmări ale învăţării. Aceasta nu 
înseamnă că unele trăsături înnăscute, anatomomorfologice 
sau  temperamentale, nu ar favoriza instalarea de 
comportamente deviante. Dar determinarea psihosocială 
este una, câtă vreme favorizarea este doar un factor 
contributiv în criminogeneză la devianţii pe care, sub aspect 
psihiatric, îi considerăm normali. 


Invățare şi devianță 


Complexul de factori pe care îl desemnăm sub numele 
generic de mediu — cel biologic-fizic, dar mai cu deosebire 
cel social — are în criminogeneză o semnificaţie deosebită. 
Pe de o parte, „devenind o ființă socială, omul s-a ridicat 
deasupra legilor naturale ale evoluţiei biologice, care şi-au 
pierdut pentru el însemnătatea hotărâtoare. Omul şi-a creat 
un nou mediu de viaţă, mediul social, şi, în aceste condiții, 
selecţia naturală n-a mai jucat în istoria populațiilor sale 
decât un rol foarte mic” (N. P. Dubînin, 1975). Pe de altă 
parte, mediul specific uman -— cel social — oferă omului 
cadrul în care el învaţă, adică achiziţionează cunoştinţe, 
deprinderi etc, care îi permit o insertie complexă şi 
nuanţată în comunitate (M. Beniuc, 1970, N. Radu, 1976). 

Urmărind evoluţia ființei umane, putem constata că, 
de-a lungul vieţii, comportamentul său este într-o 

permanentă schimbare şi modificare. Unele din aceste 
schimbări se datorează procesului natural de maturizare 
sau — spre sfârşitul vieţii - unor fenomene de involuţie 
fizică. Alte schimbări sunt cauzate de starea de moment a 
organismului: o boală trecătoare sau o stare de oboseală. Ele 
pot influenţa în mod sensibil comportarea persoanelor. 
Alte modificări se datorează apoi acţiunii reflexelor 
necondiționate complexe (instincte). Toate acestea însă nu 
constituie decât o mică parte din schimbările ce survin în 
comportamentul uman. 

Analizând evoluţia unui sugar, ne dăm seama că zestrea 
lui nativă este cu totul insuficientă pentru supraviețuire; de 
aceea, nou-născutul copil este în totală dependenţă de 
persoanele apropiate. Când mai târziu îşi câştigă o relativă 
„independenţă“, putem constata la el apariţia unor noi 
reacţii, a unor noi comportamente, cu alte cuvinte „noua lui 
viaţă” se bazează, în primul rând pe ceea ce a achiziționat, 
adică a învăţat — după naştere - şi mult mai puţin pe 
reacţiile sale înnăscute. 

„Dacă am presupune prin absurd — spune psihologul 
N. L. Munn (1965) — că tot ceea ce am achiziţionat (învăţat) 
ar dispare din om, tabloul pe care l-ar prezenta o astfel de 
fiinţă <<umană>> ar fi cu totul dezolant. E adevărat că am 
putea merge sau ne-am putea căţăra, că am avea aceleaşi 
nevoi fiziologice pe care le avem şi acum, adică am simţi 
foame, sete etc. Dar nu am şti ce anume trebuie să mâncăm 
sau să bem, nici unde să găsim mijlocele pentru a satisface 
aceste nevoi. Am avea dificultăţi în a stabili ce este 
comestibil şi ce nu e, singurele ghiduri — desigur cu totul 
imperfecte — ar fi gustul şi mirosul. Apoi, nu am purta 

veşminte, iar dacă ele ar exista, nu am mai şti ce să facem cu 
ele. Dacă totuşi le-am îmbrăca, n-am şti să le încheiem, căci 
folosirea adecvată a propriilor noastre degete nu ar mai fi cu 
putință. Nu am avea nicio idee despre curăţenie şi, chiar 
dacă am avea, n-am şti ce să facem pentru a fi curaţi. Mediul 
din jur nu ar prezenta semnificaţie; rudele, chiar şi cele mai 
apropiate, ni s-ar părea fiinţe străine, nu am comunica cu ele 
şi nici nu am avea ce să le comunicăm...”. 

Exemplul dat de Munn, fără îndoială, este incomplet şi 
faptele ar putea fi înmulţite; totuşi, pare evident că formele de 
comportament tipic uman sunt aproape pe de-a-ntregul învățate. 

În cursul vieţii noi ne însuşim, în principal, trei categorii 
de activităţi: 

1. Activităţi necesare individului pentru a supraviețui: 
astfel, învăţăm să mergem, să ne alegem hrana, să vorbim etc. 

2. Activități necesare integrării individului în 
comunitatea în care trăieşte: învăţăm să salutăm, să ne 
hrănim civilizat, să ne îmbrăcăm conform obiceiurilor, să 
exprimăm condoleante etc. 

3. Activităţi inutile şi chiar dăunătoare individului şi 
societăţii: ticurile verbale, fumatul, utilizarea de droguri, 
minciuna, practicile infractoriale de tot felul (învăţarea 
perversă) etc. 

Chiar şi din această sumară trecere în revistă rezultă că 
procesul de învăţare e un fenomen larg şi omniprezent în 
activitatea umană. Vom înțelege, în consecinţă, prin învățare: 
orice achiziție post natală care, prin repetare (exercițiu), schimbă 
comportamentul nostru (motor, verbal etc.) M. Reuchlin 
precizează că „învățarea are loc atunci când un organism, 
fiind de mai multe ori în aceeaşi situație, îşi modifică 

comportamentul în mod sistematic”, Un nou mod de 
comportament — o achiziţie - se presupune că va rămâne 
disponibil un timp oarecare, deci este memorat şi, totodată, are 
o tendință vădită de repetare. Aceste două însuşiri esenţiale ale 
celor învăţate, memorarea şi repetiţia, se găsesc şi în 
comportamentul tipic al infractorului. 

Pentru a exemplifica procesul de învăţare redăm un 
experiment ilustrativ clasic (N. E. Miller, ]. Dollard, 1941). Un 
copil de 6 ani a fost introdus într-o bibliotecă cu mai multe 
rafturi conţinând numai cărţi de aceeaşi culoare, aceeaşi 
grosime şi fără vreo inscripţie pe copertă. Copilului i s-a spus 
doar că sub una din cărţi va găsi o bomboană. Din dorinţa de 
a primi bomboana, fiind atras şi de caracterul aparent de joc al 
experimentului, copilul a făcut încercări îndreptate spre 
scopul urmărit, deplasând la întâmplare mai multe cărţi. La 
prima şedinţă experimentală copilul — subiectul — a avut 
nevoie de 120 de secunde pentru a descoperi bomboana; la cea 
de-a doua şedinţă numai de 86 secunde şi, în cele din urmă, 
numai de 11 secunde. La ultima şedinţă copilul a mişcat doar 
două cărţi de la locul lor. Continuând experimentul, s-a 
constatat că, la cea de-a noua încercare, subiectul, în mod 
stabil, s-a îndreptat direct spre cartea potrivită şi în numai 3 
secunde a găsit bomboana. În acel moment s-a putut spune: 
subiectul a învăţat unde este bomboana (se înţelege că, la 
fiecare şedinţă, bomboana nu se găsea în acelaşi loc!). 

0 2 4 6 8 10 


Fig.4 — Reprezentarea grafică a procesului de învățare 
în experimentul Miller-Dollard. 


Axa verticală reprezintă timpul (în secunde) necesar executării sarcinii 
primite de subiectul experimentului (căutarea bomboanei); axa orizontală 
reprezintă numărul de sarcini (încercări, repetiţii) executate. Cu cât creşte 
numărul de repetiții succesive, cu atât se reduce timpul necesar executării 
sarcinii şi creşte siguranța cu care operează subiectul, reducându-se mereu 
erorile. Experimentul este reprezentativ pentru procesul învăţării „prin 
încercare şi eroare”, pornind de la o „situație-problemă”. 


Analizând faptele pe care le evidenţiază acest 
experiment, constatăm că procesul de învăţare a pornit de la 
o „situație-problemă”. După găsirea bomboanei situaţia a 
încetat de a mai fi problematică, iar ceea ce a urmat, prin 
repetiții succesive, a fost chiar procesul de învăţare. În cadrul 
acestui proces şi ca urmare a exerciţiului, în mod treptat s-a 
redus numărul de cărţi sub care subiectul căuta bomboana, 
deci s-a înregistrat un element de progres continuu în 
randament, s-a redus timpul necesar operației şi a crescut 
siguranța cu care a operat subiectul, reducându-se mereu erorile. 

Dacă la început sarcina neobişnuită dată copilului s-a 
prezentat în mod haotic, odată cu creşterea numărului 
de exerciţii situaţia s-a structurat şi la această structură 
s-a acomodat comportamentul din ce în ce mai adecvat 
al subiectului. 

Reţinem apoi procedeul utilizat de subiect în desfăşurarea 
întregului demers: el a făcut repetate încercări, dintre care 
toate - cu excepţia ultimei — s-au dovedit a fi erori. Erorile aici 
fac parte componentă din procedeu, deoarece şi el furnizează 
informaţii („aici nu este bomboana!”), 

Elementul cel mai important din verigile ce au format 
procesul de învăţare a fost recompensa sau gratificația finală — 
găsirea bomboanei - care a reprezentat întăritorul acțiunilor 
similare, deci al repetiţiilor consecutive, şi a asigurat 
atitudinea pozitivă a copilului de a persista la şedinţele 
experimentale următoare. Rezultatul pozitiv obţinut de 
copil a constituit un imbold spre noi acţiuni similare. Ca 
orice organism viu (sensibil), omul caută satisfacţii şi evită 
insatisfacția. Faptul că activitatea „de învăţare” (căutarea 
bomboanei) s-a soldat cu o satisfacție, a întărit însuşirea şi 
menţinerea ei. Aceasta ilustrează legea lui E. L. Thorndike 
(1930), care stabileşte că procesul de învățare umană este 
determinat de efectul la care ajunge subiectul prin învăţare (legea 
efectului). Dacă această lege atât de generală ar acţiona fără 
restricţii, am ajunge la concluzia că putem învăţa orice, cu 
condiţia ca efectul să fie sau stimulator, sau să provoace o 
evitare a unei neplăceri (de pildă, pot obţine ca un copil să 
învețe, ameninţându-l cu bătaia dacă nu-şi însuşeşte 
materialul indicat. Şi în acest caz, de întărire negativă- 
aversivă, învăţarea poate avea loc). 

Dacă lucrurile s-ar petrece în acest fel linear, ne-am 
aştepta la un conformism social total, căci niciun om normal 
nu s-ar expune - teoretic vorbind - la neplăcerile ce 
urmează după un act deviant. Dacă, de exemplu, unui copil 
i se interzice să mănânce prăjitură în timpul zilei, urmând 

ca el să consume prăjitura seara, când toată familia este 
acasă, şi i se pune în vedere că, nesocotind opreliştea, va fi 
pedepsit sever, după toate probabilitățile, el va consuma 
prăjitura în pofida interdicţiei şi a amenințării cu bătaia. 
De ce? Explicaţia o dă O. H. Mowrer (1950), prin „legea 
secvenţei temporale”. După această lege, atunci când un 
comportament are două urmări echiprobabile, dar dispuse diferit 
în timp, acțiunea va fi determinată de consecința cea mai 
apropiată în timp. Această lege explică psihologic şi actul 
deviant (infracţional), dar şi pe cel de recidivă. Însuşirea pe 
nedrept a unor bunuri dă o satisfacție imediată, câtă vreme 
eventuala sancțiune penală este doar probabilă, dar mai 
îndepărtată în timp. Orice infractor speră să poată evita 
neplăcerea (sancţiunea legală) ulterioară. De aceea, în 
pofida experienţei proprii şi a exemplelor altora, el comite 
actul care îi dă o satisfacţie materială sau morală imediată. 

La concluzii similare a ajuns un alt cercetător, L. A. 
Zadeh (1973) — de formaţie matematician -, care afirmă că 
„influența  recompensei imediate tinde să devină 
predominantă, oricând există o incertitudine considerabilă 
privind consecințele viitoare ale unei acțiuni”. Şi, mai 
departe, afirmă: „Dacă un individ tinde să nu dea suficientă 
pondere consecințelor nocive pe termen lung ale unei 
acțiuni, care în schimb îi oferă o satisfacție imediată, atunci 
singura cale de a-l face să schimbe comportamentul este să 
se provoace o penalizare imediată pentru a face ca o 
satisfacție scontată să câştige valențe negative”. Tradus în 
limbajul realităților concrete, cea mai bună descurajare a 
infracționalismului este o poliție eficientă, care apare şi 
descoperă prompt infractorul (Hall William, 1976). 

La concluzii similare ajunge şi K. -D. Opp (1979), care 
arată că gradul şi constanța unor experienţe aversive din 
trecut, când s-a comis un act deviant, determină normele de 
conduită din prezent. Opp a emis acest enunţ cu ocazia unor 
cercetări efectuate asupra unor falsificatori şi delapidatori 
recidivişti deţinuţi în mai multe penitenciare din Germania. 


Când sancţiunea punitivă pare îndepărtată 


Pentru ilustrarea practică a modului de manifestare a legii 
secvenţei temporale prezentăm, ca semnificative, câteva situații: 

- Una dintre acestea se referă la un caz particular. Doi 
infractori, care au executat pedeapsa închisorii la acelaşi 
penitenciar, s-au liberat în aceeaşi zi şi au călătorit împreună cu 
trenul până în Bucureşti, ajungând seara. Cum nu aveau 
„legătură” până dimineața, fiecare urmând să plece în continuare 
în altă direcție, au rămas peste noapte în sala de aşteptare. 
Profitând de faptul că unul a adormit, celălalt l-a descălțat de 
bocanci şi a dispărut cu ei. A fost însă prins imediat de către 
patrulă şi reîncarcerat. 


- Un alt caz se referă la un escroc care a evadat din penitenciar 
şi ştia că este urmărit în toată țara. Într-o staţie de cale ferată, fiind 
în aşteptarea trenului, a intrat în discuții cu un țăran, care i s-a 
plâns că nu ştie să completeze „scrisorile“ pentru expedierea unui 
vagon de cartofi în municipiul C., aflat la o distanţă de cca 300 km. 
Infractorul s-a oferit imediat să-l ajute şi a completat formularele pe 
numele său. În continuare, s-a deplasat la stația de destinaţie, a 
descărcat cartofii şi i-a vândut pe piață. Bineînţeles că a realizat un 
câştig bun, dar, totodată, prin prezența lui în piață, timp de două 

zile, până a reuşit să vândă marfa, s-a expus unui pericol iminent 
de a fi prins şi reîncarcerat. Tentaţia apărută, imaginea câştigului 
imediat au fost însă prevalente şi nu a mai ținut seama de riscul 
posibil, care s-a confirmat, fiind identificat şi arestat. 


- Tot un caz deosebit îl constituie cel al unui infractor 
specializat în furturi din locuinţe, care, după ce a reuşit o spargere 
„rentabilă“, s-a urcat în tren cu două valize încărcate cu bunuri şi 
valori. Cum era obosit, a adormit, timp în care un alt hoţ ce opera 
pe trenuri i-a furat cele două valize. În loc să renunțe la ceea ce de 
fapt nu i-a aparținut, primul hoț s-a erijat în postură de victimă şi 
s-a prezentat la poliție, reclamând furtul, deşi astfel risca să fie 
demascat ca autor al furtului comis din locuință. Interesant este 
faptul că manevra i-a reuşit pentru moment, hoțul din tren fiind 
identificat, primului restituindu-i-se bunurile reclamate, ca 
urmare a unei grave neglijențe manifestate de un lucrător de 
poliție. În continuare, s-au impus noi demersuri pentru prinderea 
şi arestarea acestuia, La cercetare a susținut că l-a deranjat foarte 
mult „succesul colegului”, a avut senzaţia netă a unei frustrări şi 
a ținut cu tot dinadinsul să încerce recuperarea bunurilor furate, 
deşi ştia că risca foarte mult. Pentru el tentația rolului jucat a fost 
mai puternică decât riscul, care era mai îndepărtat şi nu absolut 
obligatoriu să se producă. 


Mecanismele de bază după care se desfăşoară procesul 
învăţării au fost descoperite şi apoi amplu studiate de I. P, 
Pavlov, laureat al premiului Nobel în 1904. El a emis teoria 
reflexelor condiționate — numite azi clasice sau pavloviene. 
La acestea se adaugă cercetările lui B. F. Skinner (1938). 
Modelul skinnerian, zis şi condiționare instrumentală sau 


57 


Psihologie judiciară 


operantă, se referă la forme mai complicate de învăţare la 
animal şi la om, forme care cer, neapărat, nu simpla 
repetare a situaţiei, ci participarea activă a subiectului prin 
încercare (tatonare) şi eroare. Experimentul lui Miller-Dollard 
la care ne-am referit mai sus ilustrează învăţarea de tip 
skinnerian la copil. 


Fig. 5 — Situaţia experimentală creată de I. P. Pavlov 
pentru elaborarea reflexelor condiționate (clasice) la câini. 


Elaborarea reflexelor condiționate poate fi concepută ca una din formele 
de bază ale învățării. Câinele, fiind hrănit concomitent cu aplicarea unui 
stimul condiționat (sunet, lumină), învaţă să reacționeze (să saliveze) față 
de noul stimul adăugat (sunet etc.), ca şi față de stimulul natural (hrană). 


Boxa, iluminată tot timpul cu un bec electric pentru a da o vizibilitate 
optimă şoarecelui, are peretele vertical din stânga dublat, astfel încât 
permite să se stocheze în interval hrană (caşcaval). Canalul de glisaj, cutia 
de hrană şi maneta din boxă nu servesc numai mecanismele de declanşare a 
hranei, ci, fiind toate concomitent în câmpul vizual şi acțional al 
animalului, îi oferă oportunități de acțiune cu rezultate variabile. Dintre 
toate aceste posibilități (împingerea cutiuței, împingerea canalului. de 

glisaj), numai o singură acțiune (apăsarea pe manetă) este recompensată 
(întărită) cu hrană. 


Depozit de hrană 


Cutia în care cade hrana 
Canalul de glisaj al hranei 
Maneta de declanşare 


Fig. 6 — Boxa lui Skinner. 


Alături de învăţarea de tip pavlovian şi cel skinnerian, mai 
există şi învățarea prin imitație. Această formă de achiziţie de 
reacţie nouă (comportament nou) presupune nu numai un 
„model” şi un „imitator”, ci şi capacități similare dintre model 
şi imitator. Astfel, oricât ar dori un copil de 2-3 ani să imite 
scrierea, el nu reuşeşte, deoarece la această vârstă nu are 
muşchii mici de la degete suficient de dezvoltați, la fel cum 
coordonarea oculo-motorie (dintre ochi şi mişcările mâinilor) 
este încă foarte slabă. 

Şi în cazul învăţării prin imitație, în cele din urmă, se 
ajunge să se formeze reflexe după modelul pavlovian sau 
skinnerian. Elementul deosebitor aici îl dă faptul că pornirea 

iniţială aparţine subiectului care vrea să imite modelul. După 
acest „start” totul decurge conform legilor reflexului 
condiţionat, cele învăţate prin imitație având aceleaşi 
caracteristici şi aceeaşi durată ca oricare formă de 
comportament însuşit prin sistemul pavlovian sau skinnerian. 

Învăţarea prin imitație este cea mai importantă formă de 
însuşire a comportamentelor deviante. Gratificarea uşoară a 
modelului, „succesele” acestuia constituie incitaţii („starteri”), 
pentru învăţare din partea imitatorului. Cercetări de 
psihologie socială au arătat că observatorul poate fi uşor 
antrenat să acţioneze la fel ca şi cel pe care îl observă 
(M. Reuchlin, 1977; P. Mureşan, 1980), deci învățarea este 
facilitată prin prezența unui semen. 

Totuşi, se constată că personalitățile „dependente“ sunt mai 
dispuse la imitație decât cele „independente. În acţiunile criminale 
independenţii sunt, de obicei, iniţiatori, dependenții fiind mai 
mult executanţi ori complici. 

Rolul imitaţiei în viaţa socială, în transmiterea de valori 
etc. a fost relevat încă de psihologul G. Tarde (1890). Teza 
lui, reluată mai apoi şi de ]. Pinatel (1971), accentuează că 
omul nu imită orice şi oricum. Imitația la om este selectivă şi 
ierarhică, în sensul că noi imităm acele modele cărora le 
atribuim - pe drept sau nu — o anumită valoare. Imităm, 
deci, ceea ce ne impresionează, ceea ce ne fascinează sau ne 
atrage, nu o dată în pofida evidenţei nonvalorii sociale pe 
care modelul respectiv îl oferă. Importanţa acestei imitări 
ierarhice negative, dar în orice caz profitabile material sau 
moral, este adesea hotărâtoare în criminogeneză şi, în cele 
mai multe cazuri, se leagă de existenţa în anturaj a unei 
„persoane semnificative”, care, conştient sau nu, joacă rolul 

de mentor pe lângă viitorul deviant. 

Cele trei forme de învăţare la care ne-am referit 
reprezintă conexiuni generalizate şi permanentizate între o 
anumită situaţie şi comportamentul corespunzător, indiferent 
dacă noua achiziţie a fost obţinută pe calea condiţionării 
clasice  (pavloviene), a  condiţionării instrumentale 
(skinneriene) sau pe cale imitativă. Există însă o formă de 
învățare mai ieşită din comun care, în literatura psihologică, 
se numeşte fixatie anormală a învăţării şi care aduce după sine 
şi comportamente deviante sau chiar aberante. 

Cercetătorul N. R. F. Maier (1965) şi elevii săi (P. Ellen 
ş.a.) au efectuat o serie de experimente pe animale, utilizând 
stativa lui Lashley. 

Şoarecele flămând este pus în situaţia să sară către una 
din ferestruicile egal distanţate (A, B). Sărind la ferestruica 
A (care se deschide), şoarecele va fi „recompensat” (va găsi 
hrana); sărind la ferestruica reiată vertical B (care nu se 
deschide), şoarecele cade în plasa P (este deci „penalizat”). 
După un număr de repetiţii, şoarecele învaţă să sară 
constant la A, deci s-a instalat reflexul corect. Dacă noi 
schimbăm, aleator, ferestruicile astfel încât când B îl duce 
la hrană, când apoi din nou A, şoarecele, deşi înfometat 
mereu, fie că „refuză” să sară, fie că - împins de 
experimentator cu un curent de aer — va sări cu totul la 
întâmplare şi niciun fel de artificiu, nici chiar revenirea la 
situaţia iniţială (A cu hrană, B cu „penalizare”) nu-l poate 
readuce să facă uz de primul reflex format, 

Fig. 7 — Stativa trambulină a lui Lashley. 


Şoarecele flămând. e pus pe taburetul T, de unde va sări, fie spre 
portița. A, fie spre portita B. Dacă sare spre A, uşița (reiată orizontal) se 
deschide şi ajunge pe platoul H, unde primeşte hrană (întărire, 
recompensă). Dacă sare spre B (uşiţa reiată vertical), uşița nu se deschide 
şi animalul cade în plasă (penalizare). 


În condiţii similare poate să se găsească şi ființa umană 
atunci când asupra ei acţionează influențe divergente. Când 
pentru acelaşi fapt (acelaşi comportament) este lăudat acasă 
şi pedepsit la şcoală sau când acelaşi fapt este apreciat de 
prieteni, dar repudiat la şcoală şi acasă, comportamentul 
individului se va forma, după toate probabilitățile, pe linia 
minimei rezistenţe, pe linia profitului imediat (a plăcerii 
imediate), care foarte rar este socialmente pozitiv. 

Dacă influențarea educativă a familiei, a şcolii etc. în 
fond se reduce la formarea de comportamente (reflexe) 
socialmente dezirabile, se pune problema dacă aceste 
comportamente sunt sau nu rezistente în situații 

conflictuale. Cu alte cuvinte, un comportament moral, 
corect imprimat individului, îl face sau nu şi în ce măsură 
„rezistent la tentaţii”? La această întrebare încearcă să 
răspundă o echipă de cercetători: Richard L. Solomon şi alţii 
(în: H. J. Eysenck, 1965). 

În experimentul de bază, un grup de căţei (toți de 6 luni, 
toţi de aceeaşi rasă) au fost înfometați vreme de două zile. 
După aceasta, au fost introduşi, unul câte unul, în camera 
experimentală, unde pe un fotoliu stătea un experimentator 
(E), având la dreapta o farfurie cu o hrană banală (A), iar în 
stânga o altă farfurie, cu carne de cal friptă, în sânge (B). 
Fiecare căţel, la început, s-a repezit la carnea de cal, dar a 
fost împiedicat s-o consume, fiind lovit peste bot de 
experimentator. În cele din urmă s-au „resemnat“, 
consumând oase pisate. Şedinţele experimentale s-au repetat 
până când s-a instalat reflexul la toți căţeii, astfel încât, după 
perioada de foame, introduşi în camera de experimentare, 
toţi s-au îndreptat direct la hrana obişnuită (oase pisate), fără 
să mai încerce să consume şi din carnea de cal. 

În faza a doua a experimentului, după obişnuita perioadă 
de înfometare, căţeii au fost din nou introduşi în cameră, dar 
în lipsa experimentatorului, acesta supraveghind comportarea 
câinilor printr-o fereastră cu sticlă monotransparentă. 

La început, flămânzi fiind, fiecare căţel s-a repezit la 
mâncarea obişnuită, deci „permisă”, după care au început 
să privească şi să se apropie de farfuria „oprită”, apoi să 
alerge în jurul ei, să latre etc. în cele din urmă, după ezitări 
mai scurte sau mai lungi, s-au repezit la carnea de cal 
„nepermisă” şi au consumat-o, în ciuda antecedentelor şi a 
reflexului bine format. | 

Fig, 8 — Schema camerei experimentale a lui R. L. Solomon și colaboratorii. 


A = Reprezintă hrana dorită (carne friptă, în sânge). 

B — Reprezintă hrana banală. 

E — Experimentatorul. 

Săgeata indică sensul de intrare a câinilor în camera de experiment. 

Experimentul lui R. L. Solomon este ilustrativ pentru complexul 
fenomen al rezistenţei la tentaţii, 


S-a putut observa că puţini câini au respectat 
„interdicţia” şi au rezistat la „tentaţie”. S-a constatat însă că 
rezistenţa la tentaţie a fost foarte variată. Timpul cel mai 
scurt a fost de 6 minute, în schimb au fost căţei care nici în 
16 zile consecutive nu au „cutezat” să consume hrana oprită 
şi s-au rezumat la consumarea hranei permise. A fost nevoie 
de suspendarea experimentelor, deoarece aceşti căţei riscau 
să moară de inaniţie. 

În principiu, ne ferim să transpunem cercetările 
ştiinţifice efectuate pe animale la realităţile umane din cauza 
uriaşelor diferenţe calitative ce există între regnul animal şi 
cel uman. Totuşi, acest model reproduce, deşi foarte 
simplificat, procesul de rezistenţă la tentaţii, proces de 
imensă importanţă în criminogeneză. Chiar dacă avem în 

vedere toate deosebirile de complexitate dintre cele două 
regnuri, nu putem să ignorăm că nici cele mai bine elaborate 
reflexe - respectiv cea mai bună educaţie - în sine nu 
garantează o absolută rezistenţă la tentaţii. O tentație deosebit 
de puternică, o perspectivă de impunitate pot zgudui din temelii la 
mulți indivizi şi cele mai solide — aparent — principii de morală 
profesate. Deci, „capacitatea de deviere” teoretic este 
prezentă la o bună parte a populaţiei. A preveni devianţa şi 
infracţionismul înseamnă a oferi, pe de o parte, o educaţie 
foarte solidă, şi, în acelaşi timp, a organiza astfel viaţa în 
comunitate, sub aspect moral, dar şi legal, încât tentaţiile să 
fie cât se poate de rare. 


Pedeapsa şi legile învăţării 
în formarea comportamentului deviant 


Exemplele experimentale de mai sus au dovedit că 
învăţarea, deci achiziționarea  postnatală de noi 
comportamente (motorii, verbale etc.) se efectuează în 
special când subiectul (animal sau uman) este recompensat. 
Cu cât recompensa este mai plăcută şi mai dorită, cu atât 
învăţarea se va face mai repede şi mai temeinic. S-a 
întrevăzut însă din aceleaşi experimente că nu numai 
recompensa (alimentară, morală sau simbolică) provoacă 
schimbarea de comportament (învățare), ci şi pedeapsa. 
În virtutea aceluiaşi principiu (obţinerea de satisfacţii sau 
evitarea de insatisfacţii), deci, nu numai o recompensă 
motivează învăţarea, şi - poate în egală măsură — şi 
pedeapsa. Astfel, un copil care nu vrea să înveţe pentru a 
doua zi şi refuză consecvent să asculte de „vorbă bună”, 

după o „corecție părintească” se va apuca de lucru şi-l va 
duce la bun sfârşit. Rămâne deschisă problema mult 
controversată dacă o asemenea învăţare este durabilă şi 
dacă acel copil n-a învăţat numai poezia sau lecţia de 
geografie, ci şi o modalitate de reacţie, înțelegând că ceea 
ce nu se poate obţine prin argumente se dobândeşte rapid 
cu un pumn! Dacă vom analiza temeinic unele cazuri de 
infracţiuni violente, nu o dată vom găsi în antecedentele 
infractorului o „educaţie” brutală la care fusese supus în 
copilărie. Aşa cum se va vedea în altă parte a lucrării, și 
agresivitatea, şi violenţa au componente învăţate. Studiind, 
deci, legile învăţării, constatăm că şi pedeapsa este un 
motiv de învăţare. 

Prin pedeapsă înțelegem aplicarea unui stimul aversiv atunci 
când subiectul a reacționat necorespunzător. Dacă cineva 
comite un act indezirabil în familie, şcoală sau societate, se 
expune unor consecinţe — reglementate sau nu — nedorite 
de el, se expune, deci, la aplicarea unui stimul aversiv. 
Acest stimul aversiv poate avea un scop de retaliere sau 
unul educativ, de influențare, dirijare. 

Stimul aversiv poate fi orice acţiune sau situaţie care are 
proprietăţi aversive primare. Astfel, o bruscare fizică sau 
închiderea într-un spațiu restrâns, reducând drastic 
posibilităţile de mişcare liberă, constituie stimuli aversivi 
prin însăşi natura lor. 

Poate să devină stimul aversiv orice act sau situaţie care 
obţine această calitate pe calea condiţionării (ca efect al 
învăţării). O reducere de notă la purtare, o critică aspră în 
public sunt asemenea stimuli aversivi (pedepse), nu prin 
natura lor intrinsecă, ci ca urmare a practicii sociale. De-a 

lungul istoriei individuale s-a imprimat la indivizi ideea că 
nota slabă la purtare, o critică severă sunt lucruri nedorite, 
ruşinoase etc. 

Tot efect punitiv se obţine prin reducerea temporară sau 
definitivă a unei recompense. Aşa, de pildă, suspendarea 
dreptului de a primi pachete constituie o pedeapsă şi este 
resimţită, ca atare, de orice deţinut. 

Pe plan general social, rolul unei pedepse este reducerea 
sau suspendarea unui comportament nedezirabil (nedorit) 
sau chiar vătămător societăţii. Aşa stând lucrurile, trebuie să 
ne fie foarte limpede că nicio pedeapsă nu anulează 
comportarea nedorită, ci doar o suspendă temporar sau o 
direcționează în altă parte. Aşa se explică faptul că un 
infractor după ce a fost eliberat din detenţie - în multe 
cazuri — comite din nou infracţiuni (de obicei, de acelaşi 
gen), dar cu mai multe precauţiuni. Aceasta înseamnă că 
pedeapsa nu a anulat comportamentul anterior şi că nici 
acţiunea de reeducare nu a avut o eficienţă dorită. 

Studiul legilor învăţării ne permite să facem unele 
constatări cu privire la formarea şi uneori înrădăcinarea 
comportamentelor deviante. 

În primul rând, din faptul că există diferenţe individuale 
în capacitatea de învăţare — aşa cum rezultă şi din afirmaţiile, 
mai înainte citate, ale lui Dubînin — urmează că unii oameni 
învaţă mai uşor un anume fel de comportament (cu 
precădere îşi formează reflexe excitatorii sau inhibitorii), ceea 
ce face, de pildă, să fie înclinați să accepte (în mod spontan) 
mai ales influenţe socialmente pozitive sau negative. Această 
diferenţă în educabilitatea indivizilor atrage după sine situaţia că 
unii ajung devianţi în ciuda condiţiilor optime de mediu şi 

educaţie, alţii devin conformişti, deşi condiţiile de mediu ar 
determina mai degrabă formarea de comportamente 
negative. În acest fel, greaua educabilitate, impermeabilitatea la 
influenţe exterioare nu duc la devianţă în mod fatal, ci numai 
dacă nu sunt contrabalansate de influențe puternice, care 
provin dintr-un mediu pozitiv structurat. 

În general, se consideră că învățarea este un fenomen 
adaptativ, care - prin dobândire de cunoştinţe, deprinderi 
noi — facilitează integrarea individului în mediul ambiant. 
Tot având în faţă acest adevăr, nu trebuie să uităm că ființa 
vie, şi mai ales omul, se adaptează la mediu în general ci că 
această adaptare poate însemna şi adaptare la un mediu viciat. 
Tocmai existența şi posibilitatea „învăţării perverse” sau a 
formelor de „fixaţie anormală” arată că omul îşi poate 
însuşi şi deprinderi novice — sieşi sau societăţii — care se 
manifestă apoi în comportamente deviante, antisociale. 

Legile învăţării demonstrează, apoi, că cele învăţate se 
stochează — devin bunuri memorabile - care reapar în 
anumite momente sau ocazii. Mai mult însă, s-a constatat că 
tot ceea ce am achiziționat, şi cu deosebire ce ne-a produs o 
satisfactie (legea efectului), tinde să se repete. Acest adevăr are o 
mare pondere în criminogeneză, şi mai ales în explicarea 
recidivei. Deşi nu este obligatoriu, de exemplu, ca un hoț 
din buzunare să repete această practică până la sfârşitul 
vieţii, totuşi experiența arată că deprinderea odată formată 
(învățată), probabil că va fi din nou utilizată. În legătură cu 
acest fapt este ilustrativă chiar definiţia învăţării dată de 
B. F. Skinner (1950): „Învățarea este o schimbare în 
probabilitatea survenirii unei reacții”. Pe această bază afirmă 
K. -D. Opp (1979) că probabilitatea recidivei creşte dacă fostul 

deținut continuă să aibă o atitudine pozitivă față de activitatea 
criminală şi dacă această atitudine mai este întărită şi prin 
legăturile reluate cu elemente deviante. 

Formularea lui K. -D. Opp ni se pare corectă, căci el 
vorbeşte de probabilitatea recidivei şi nu de certitudinea ei. 
Chiar dacă antecedentele unui individ deviant arată că el 
şi-a însuşit multe practici pe care, evident, nu le-a „uitat”, 
recidiva va fi probabilă într-un grad mai mare numai în 
condiţiile arătate. Descreşte, însă, probabilitatea recidivei 
dacă în detenţie munca de reeducare a fost temeinică şi 
dacă, după liberare, fostul deţinut nu mai are contacte cu 
elemente deviante. 

Aceleaşi legi ale învăţării ne atrag atenţia asupra 
fenomenului de transfer (pozitiv). Vorbim de transfer atunci 
când deprinderile anterior formate şi bine consolidate 
exercită o influenţă pozitivă asupra deprinderilor în curs de 
formare. Un comportament învăţat într-o împrejurare 
facilitează — în anumite condiţii — formarea unor deprinderi 
similare, dar în alte împrejurări. Cazul unui talentat 
sculptor în lemn, devenit hoț din buzunare, arată că 
facilitatea cu care executa obiecte de valoare i-a „format 
mâna” şi pentru o intensă activitate infracţională. La fel sunt 
şi acei spărgători de case de fier, care, la bază, au învăţat să 
lucreze cinstit în atelierele de lăcătuşărie. 


Rolul repetițiilor din actul infracțional 
în depistarea autorului infracțiunii 


Cu privire la utilitatea deosebită a cunoaşterii „modului de 
operare” în procesul de identificare a infractorilor — deşi în 

practica criminalistică există păreri contradictorii, care merg 
uneori până la afirmații exagerate (că, în prezent, acest element de 
orientare are o valoare cu totul relativă, unii infractori 
schimbându-și cu uşurinţă metodele de acțiune) — subliniem că, 
din punct de vedere psihologic, aceste repetiții trebuie considerate, 
în continuare, ca un instrument practic de lucru în procesul 
cercetărilor. El reprezintă un fel de marcă a comportamentului 
infractorilor, chiar şi în situațiile când aceştia îşi modifică mai 
mult sau mai puțin metodele de operare, întrucât, de regulă, 
această schimbare nu acționează asupra tuturor elementelor 
modului de operare. Anumite verigi caracteristice continuă să se 
manifeste şi pot fi decelate la o analiză atentă a faptelor. Acestea 
exprimă, pe de o parte, tendința de repetare, care este specifică 
învăţării în general, iar, pe de altă parte, unele din ele se 
manifestă, necenzurat de propria conştiinţă, în mod aproape 
automat în comportamentul infracțional, trădând o consecvență 
nedorită de către cei din cauză şi care îi poate demasca. Aşadar, în 
faptele infractorilor se remarcă fie o tendinţă de revenire periodică 
la structurile operaționale învățate, fie doar o persistentă izolată a 
unor elemente caracteristice ale modului de operare anterior, în 
cadrul unui lanț de operațiuni, care creează impresia unei 
structuri integral noi. 

Din acest punct de vedere trebuie ca, în orice situație, să se 
examineze atent ansamblul actelor sau praxemelor modului de 
operare cu privire la obiectivele vizate, bunurile urmărite, căile de 
acces şi retragere ori modalitatea aleasă pentru atac sau 
pătrundere în locuință, comportarea concretă la locul faptei, 
abilitatea demonstrată în săvârşirea infracțiunii, natura şi poziția 
urmelor găsite sau, dimpotrivă, evitarea lăsării acestora ori 
prezența unor acte semnificative de modificare a tabloului 

câmpului infracțional, revenirea periodică în zonele unde are 
legături ş.a. Pe baza unei asemenea analize şi a unei interpretări 
adecvate a comportamentului infracțional se pot depista elemente 
semnificative chiar şi în situații în care, la prima vedere, nu se 
observă relaţii cu conduita anterioară. 

- În acest mod s-a procedat într-o cauză complexă privind mai 
multe omoruri şi tentative de omor, cu mobil sexual, comise pe 
raza Capitalei. Înainte de a se cunoaşte ceva concret despre autor, 
s-a realizat un studiu corelativ al acestor fapte, luându-se în 
considerare atât elementele de similitudine, cât şi cele de 
diferenţiere, inclusiv sub aspect  psihologic-comportamental, 
stabilindu-se astfel o grupare de fapte, din care unele nu erau 
acceptate inițial ca făcând parte din acelaşi lanţ infracțional, cum, 
de altfel, s-a stabilit şi probat cu prilejul cercetării criminalului. 

- În cazul unui dublu asasinat comis în scop de jaf asupra a 
doi bătrâni care locuiau într-o casă izolată din comuna D., județul 
B., s-a ajuns — după trei ani — la descoperirea grupului de 
infractori prin analiza temeinică a elementelor caracteristice ale 
modului de operare a unor furturi săvârşite de către autori în 
comune apropiate, deşi până atunci ei evitaseră zona crimei, 
acționând în localități îndepărtate de aceasta. 

-- În alt caz de dublu asasinat, comis, tot în scop de jaf, asupra a 
doi bătrâni care locuiau în municipiul S., s-a furat o importantă 
colecție de timbre, inclusiv unele exemplare rare, de mare valoare. 
Ulterior, după circa doi ani, s-a înregistrat un alt caz de omor, în 
municipiul B., victima fiind o femeie în vârstă, de la care au 
dispărut bijuterii de valoare. Investigațiile efectuate în acest ultim 
caz au dus la identificarea unei martore din vecini care a relatat că, 
anterior evenimentului, victima i-a povestit despre vizitele repetate 
ale unui bărbat necunoscut, foarte iscusit la vorbă, care i-a promis 

că, prin relațiile sale, poate să-i valorifice la un preţ bun bijuteriile 
personale, dar că nu are deplină încredere în el. Pornindu-se de la 
acest element s-a apreciat că, după comportamentul său, autorul ar 
putea face parte din categoria escrocilor şi că, sub acelaşi pretext, ar fi 
putut intra în relație şi cu victimele din municipiul S. (care erau 
deosebit de circumspecte, nu acceptau relații şi nici vizite; aveau 
încuietori sigure, ce au fost găsite intacte). 

Promovarea acestei ipoteze s-a dovedit utilă şi a condus la 
identificarea unui escroc, cu mai multe condamnări, care şi-a 
reorientat direcția preocupărilor şi modul de operare, dar a 
păstrat, fără să vrea, unele componente caracteristice ale stilului 
de acțiune anterior. 


Modul de operare al unui psihopat 


Un mod de operare cu totul deosebit, care prezintă 
particularități de excepție, este cel folosit de criminalul Râmaru Ion 
în cazul tentativei de omor şi al violului săvârşit asupra victimei 
M. F. Prin carecteristicele sale, acest caz ilustrează semnificativ 
faptul că analiza sub aspect psihologic a modului de operare — 
efectuată suplimentar față de examinarea tehnic-profesională a 
acestuia — permite desprinderea unor concluzii importante cu 
privire la profilul psihic probabil al autorului, dobândind astfel 
valoarea unui instrument practic de orientare a cercetărilor. 

În noaptea de 1/2 iunie 1970, în jurul orei 1:30, criminalul 
Râmaru Ion se afla pe o stradă din zona cimitirului „Sf. Vineri”, 
stând ascuns după un copac. În momentul când victima M. E. a 
ajuns în apropierea acestuia, în timp ce traversa strada în fața 
locuinței sale, a lovit-o prin surprindere în cap, de mai multe ori, 
cu o bară de fier, victima căzând pe caldarâm, în stare de 

inconștientă. După ce şi-a revenit, autorul a luat-o în brate și a 
transportat-o cca 300 m pe o altă stradă, unde, în Apropierea unul 
autocamion, a aşezat-o jos, în mijlocul străzii. Sub amenințarea 
unui cuțit, i-a făcut semn să se dezbrace pentru a avea contaci 
sexual, iar apoi, după ce victima s-a dezbrăcat parțial, i-a făcut din 
nou semn să se ridice, a luat-o în brațe şi a transportat-o până la 
gardul cimitirului, cerându-i să-l escaladeze, Întrucât singură nu 
a izbutit, autorul a ajutat-o şi a împins-o brutal peste zid, aceasta 
căzând şi lovindu-se cu ceafa de o piatră, În continuare, tot sub 
amenințarea cuțitului, a luat-o de mână şi a condus-o până în 
dreptul unui mormânt. Acolo a obligat-o să îngenuncheze în fața 
unei cruci şi i-a cerut să jure că-l iubeşte şi-l va lua de soţ, 

Apoi i-a pretins să se dezbrace complet şi a avut cu ea contact 
sexual, timp în care a muşcat-o pe ambii obraji şi pe coapsa 
stângă. După aceea, au părăsit cimitirul, tot prin escaladarea 
gardului de zid, deplasându-se împreună până în apropierea unei 
intersecții de străzi; acolo autorul i-a provocat victimei trei 
înțepături cu cuțitul pe antebraţul stâng şi i-a supt sângele din 
aceste plăşi.  Continuându-şi drumul în directia locuintei 
victimei, a apărut un camion, împrejurare în care victima a 
solicitat ajutor, iar făptuitorul a dispărut, 


Modul de operare-capcană 


Un aviz special se cuvine a fi formulat cu privire la anumite 
„moduri de operare-capcană”, care conțin unele elemente de calcul 
psihologic, de natură a induce în eroare organele de urmărire 
penală sau victimele infracțiunilor asupra scopului preconizat. 
Atrage atenția în acest sens tipul de infracțiune cunoscut sub 


denumirea de escrocherie (înşelăciune), în care se speculează 

credulitatea sau naivitatea victimelor; formele de şantaj şi ameninţare, 
vizând anumite valori, stări afective ori situaţii de viaţă deosebite ale 
victimelor; de asemenea, unele tipuri de fals şi alte infracțiuni mai 
puţin specifice, care, în derularea lor, creează momente optime 
pentru valorificarea unor asemenea comportamente amăgitoare. 

Din această ultimă categorie redăm un caz privind atacul 
comis de către un grup de patru infractori asupra unui subofițer 
de poliție, atac urmat de spargerea postului de poliție în scopul 
procurării de armament. 

Atragerea în cursă a subofiterului s-a realizat într-o manieră 
simplă, dar verosimilă: în jurul orelor 22:00, cei patru şi-au făcut 
apariția în comună cu un autoturism „Aro” furat din altă 
localitate. L-au căutat pe subofițer, găsindu-l în zona centrală a 
comunei. Apoi i-au explicat „cu sufletul la gură” că au asistat pe 
şosea la comiterea unui accident de circulație cu vătămarea foarte 
gravă a unui om, iar şoferul vinovat încearcă să fugă, fiind reținut 
cu greu de către unul din colegii lor. I-au propus să se deplaseze 
de urgență la fața locului cu autoturismul lor, motivând că pot să 
mai întârzie puțin călătoria. Fără a lua nicio măsură de precauţie, 
subofițerul a plecat împreună cu tinerii. După ce au ieşit din 
comună, unul din ei l-a lovit puternic în cap, de şapte ori, cu un 
levier, punându-i grav în primejdie viața. L-au dat jos din maşină, 
l-au legat, i-au luat cheile de la postul de poliție şi s-au deplasat 
acolo, pentru a sustrage armamentul. Cum postul avea un sistem 
de alarmare, au venit, pe rând, doi paznici de la consiliul popular, 
împrejurare care nu le-a mai permis agresorilor să spargă fişetul 
cu armament, lovindu-i însă pe cei doi şi dispărând de la locul faptei. 

O asemenea situație evidențiază necesitatea ca organele de 
ordine să examineze cu atenție sesizările tip capcană, să intuiască 
circumstanțele de posibil pericol şi să ia toate măsurile de prudență 

necesare pentru a realiza o intervenţie în condiţii de securitate, 
Comportamentul agresiv şi violent 


Actele deviante, dar în special cele infracţionale, sunt prin 
excelență acte agresive. Dar dacă agresivitatea în regnul 
animal, de pildă, poate fi uşor decelată, la om ea îmbracă 
aspecte atât de polimorfe încât numai la extreme, la actele 
violente propriu-zise, manifestările deviante sunt totdeauna 
clar sesizabile. 

Termenul de agresiune se referă la o seamă de 
comportamente ofensive, asertive şi intrusive, Astfel, 
agresiunea apare la atacuri deschise sau camuflate, la acte 
defăimătoare, autoofensive sau variate comportamente de 
dominare (M. F. Gilula, D. N. Daniels, apud: A. Etzioni, 
1971). Actele agresive extreme se denumesc violente, 
termen care implică aplicarea unei forțe excesive, intense, 
care merge de la brutalitate la furoare distructivă, Obişnuit, 
noi presupunem că autorul unui act violent este lipsit de 
stăpânire de sine, că el trece la act dintr-o dată, rapid şi pe 
neaşteptate (H. F. Ellenberger, 1971). „În societatea umană 
agresivitatea îmbracă adesea ... forme distructive, violența, 
cruzimea, războaiele fiind pe cât de prezente pe atât de 
dăunătoare. În condiţiile în care viaţa animalelor era puţin 
cunoscută, nu a fost greu ca legătura dintre agresivitate şi 
instinctivitatea constatată la om să fie extrapolată şi în 
lumea animală...”. Aşa cum arată însă o seamă de cercetări, 
„una din formele agresivităţii animalelor, cea interspecie... 
apare ca avantajoasă din punctul de vedere al conservării 
speciilor” (V. Dem. Zamfirescu, 1982). 

In consideraţiile noastre avem în vedere mai ales 
formele distructive ale agresivităţii — şi ale violenţei — care 
constituie modul de manifestare a infractorilor, începând cu 
huliganul şi hoţul din buzunare şi terminând cu asasinul de 
profesie. Faptul că există forme socialmente acceptate ale 
agresiunii (competiţii sportive sau dispute ştiinţifice etc.), 
nu ne preocupă aici. 

Caracterul înnăscut sau învăţat al comportamentelor 
agresive constituie obiectul unor controverse ştiinţifice 
pasionante. Biologii, psihologii şi sociologii sunt angajaţi în 
aceste dispute ale căror rezultate pot fi de folos în 
elaborarea de strategii de prevenţie a criminalităţii. 

Trebuie să fim de acord cu teza că orice comportament 
agresiv are rădăcinile, în bună măsură, în structura biologică 
a omului. Aşa cum se exprima Noël Mailloux (1971): 
„.+-puseurile noastre de agresivitate, la fel ca şi alte mişcări 
ale afectivității noastre, sunt foarte normale şi emană dintr-un 
dinamism specific care face parte din echipamentul 
nostru natural“. Aparatul care se declanşează în cadrul 
unor acte agresive, după cercetările unor autori (A. Kinsey, 
1948; K. Lorenz, 1966 ş.a.), posedă multe caracteristici 
comune cu instinctele. A. Kinsey, de pildă, a descoperit 
14 schimbări fiziologice care au loc în starea de excitare 
sexuală, ca şi în cea a declanşării stării de mânie, şi 
numai patru caracteristici deosebitoare. 

Se constată, de asemenea, că expresii emoţionale legate 
de mânie, cu manifestări de agresivitate elementară, apar 
încă în cea de-a treia lună a vieţii umane (N. L. Munn, 1964). 
De altfel, urmărind curba evoluţiei manifestărilor agresive 
la unii infractori consideraţi deosebit de periculoşi, Bruno 

M. Cormier (1980) arată că toate impulsurile agresive descresc 
odată cu înaintarea în vârstă şi că, în privinţa actelor agresive, 
etapa de vârstă dintre 18-40 de ani constituie „etapa de 
vârf”, astfel încât, statistic vorbind, după 40 de ani, 
agresivitatea descreşte simţitor. Fără îndoială că este greu să 
nu observăm măcar un paralelism între instinctualitate şi 
agresiune, de aceea putem presupune existenţa la om — dar şi 
la animale — a unui aparat de atac, care însă îşi declanşează 
mecanismele de agresiune numai în anumite condiţii. Dacă 
cineva este atacat prin surprindere de un agresor, el poate 
reacţiona prin contraatac sau prin grabnica îndepărtare 
(fugă) de la locul primejdios. Acest aparat al nostru de atac 
poate acţiona deci în două direcţii fight or flight (luptă sau 
fugă) şi depinde de situaţie şi/sau de particularităţile 

individuale ale persoanei, dacă în caz de atac va răspunde 

agresiv (contraatac) sau prin ocolirea luptei (fuga). 

Capacitatea de a răspunde şi în direcţie nonagresivă, această 

comutativitate în declanşarea aparaturii noastre fiziologice şi în 

sensul unei reacții paşnice, raționale, în zdrobitoarea majoritate a 

cazurilor, este un efect al influențelor educative. Posibilitatea de 

a reacţiona non-agresiv există şi la animalele superioare, aşa 

cum arată deosebit de convingător N. Tinbergen (1953), care, 

pe lângă multe altele, a demonstrat că — cu excepţia unei specii 

de rozătoare — numai omul atacă semenii cu intenţii şi efecte 

total distructive. 

V. Dem. Zamfirescu (1982), referindu-se la biologul 
francez J. Ruffié (1976), subliniază că orice comportament 
este de fapt o sinteză de elemente înnăscute şi dobândite 
(învăţate). Pe măsură ce ne ridicăm pe scara animală spre 
om, importanța elementelor dobândite este tot mai mare. 

Astăzi la om, lumea culturală prevalează în mod clar faţă de 
ceea ce este înnăscut, căci procesul istoric al dezvoltării 
sociale a constat într-o continuă amplificare a culturii. 

În altă parte, V. Dem. Zamfirescu arată: „Dacă nici la 
om instinctivitatea nu este comandată genetic, şi aceasta 
este poziţia etologiei umane..., atunci perspectivele de a 
elibera societatea umană de acest fenomen profund 
perturbator devin promițătoare”. 


Declanşarea agresivității şi a violenţei: frustrarea 


Analiza actelor agresive, ca şi a celor violente, arată că aceste 
comportamente obişnuit ofensive — verbale sau motorii — se 
declanşează atunci când în calea satisfacerii unei necesităţi 
vitale apare un obstacol (un alt individ-rival, un obiect, un 
animal, o instituţie, o idee etc.). Apariţia neaşteptată a unui 
obstacol — real sau imaginar — întrerupe fluxul normal al acțiunii, 
creează o dificultate majoră, dezorganizează  stereotipiile 
motorii, aduce deci individul (animal, dar mai ales uman) într-o 
stare de criză. O asemenea stare de criză se numeşte frustrație, 
stare în care la cei mai mulţi indivizi se declanşează mecanisme 
agresive. La unii oameni însă reacţia poate fi regresivă sau 
represivă — refulatoare (V. Pavelcu, 1969). Fie că i se ia biberonul 
unui sugar, fie că pleacă în ultima secundă tramvaiul pe care 
vrem să-l luăm ori ni se refuză o gratificaţie pe care O 
considerăm că ni se cuvine de drept, ne simţim frustrati; intrăm, 
adică, într-o stare de surescitare subcorticală (emoția de mânie); 
ceea ce înseamnă că instanțele superioare corticale (care 
dirijează gândirea logică) îşi pierd pentru moment comanda, 
dând loc unor acţiuni haotice, nestructurate, inconsistente. 

În starea de frustrare, oamenii nu se comportă după legile 
raţiunii; căile obişnuite ale derulărilor comportamentale sunt 
dezorganizate, apare o tensiune interioară. Tensiunea 
interioară este potențată de fenomene fiziologice-vegetative, 
care apar în momente critice. Pulsul se accelerează și se 
ridică tensiunea arterială, cresc glucoza în sânge şi nivelul 
adrenalinei; în schimb descreşte capacitatea normală de 
percepere senzorială a stimulilor. Fenomenele descrise duc, 
în majoritatea cazurilor, la diferite comportamente agresive. 

Date fiind aceste realităţi, cei mai mulţi psihologi — şi sub 
influenţa lor mulți criminologi — au considerat că starea de 
frustrare duce la comportament agresiv, înțelegând aici atât 
factorii frustranţi de ordin biologic, cât şi de ordin social. 
Această teorie a corelării dintre cele două fenomene nu 
poate fi luată drept stabilirea a unei relaţii cauzale. 
Rămânând doar în domeniul nostru specific, putem 
constata că orice infractor este un frustrat, dar nu orice frustrat 
devine legic şi infractor. Experienţa cotidiană ne arată clar că 
un copil căruia i se smulge jucăria răspunde agresiv, ostil. 
Dar există aproape şanse egale ca să fugă la părinţi şi să se 
plângă de agresori, sau să atace agresorul cu ţipete şi 
pumni. Nu numai teoretic, deci, dar şi practic, este deschisă 
atât calea agresiunii, cât şi cea a regresiunii în situaţii 
frustrante. Cu toate acestea, este un fapt constatat că la 
infractori găsim un înalt grad de intoleranţă la stările de 
frustrare (Udo Rauchfleisch, 1981). 

Teoria frustrare-agresiune, lansată încă în anul 1939 
(de N. E. Miller, J. Dollard, L. W. Dood, O. H. Mowrer, R. S. 
Sears etc., toți de la Universitatea Yale din S.U.A.), ulterior a 
fost revizuită şi mult nuanțată. B. Raven şi J. Rubin (1976). 

Sintetizând numeroasele cercetări care au fost efectuate în 


acest domeniu se constată că: a) sunt cazuri când frustrarea 


duce aproape sigur la agresivitate; b) sunt fapte agresive 
care se comit în absenţa oricărei frustrări şi c) există stări 


frustrante care nu duc la comportamente agresive. 


Frustrarea duce la agresivitate mai ales atunci când: 

i actul frustrant se poate atribui clar unui frustrator 
(implicând şi presupusa rea-voință a frustratorului); 

- în cultura sau subcultura dată, reacția la o 
situație frustrantă „cere” răspuns agresiv (de exemplu, 
lezarea onoarei unui spaniol); 

= situaţia frustrantă decurge din caracteristicile 
unui frustrator care şi aşa este privit ostil; 

- situaţia are o forță de incitaţie deosebită. 
Agresiunea fără frustrare apare atunci când: 

> este instrumentală (un spărgător vrând să ia 
bani de la un casier, acesta se împotriveşte şi este 
împuşcat, deşi scopul infractorului a fost doar 
devalizarea băncii); 

- este rezultatul unei imitații coercitive; 

= este rezultatul unui ordin superior; 

- este rezultatul unui rol social (rolul de poliţist); 

= este rezultatul unui efect al activității de grup 
(membrii unui grup terorist care, personal, nu au nimic 
împotriva celui victimizat). 

În opoziție cu aceste cazuri, există altele în care 


frustrarea, deşi majoră, nu duce la comportamente agresive. 
Astfel, frustrarea nu duce la comportament agresiv în cazul: 


- când individul a primit o educaţie moral-cetăţenească 
solidă, aşa încât îi repugnă orice formă de agresiune; 

= în care individul are suficiente resurse pentru 

a canaliza energiile declanşate de starea de frustrare în 

direcţia unei realizări sociale. 

Chiar dacă nu absolutizăm raportul dintre frustrare şi 
agresivitate, totuşi putem afirma că actele deviante în 
genere şi cele tipic infracţionale în special sunt motivate, în 
mare măsură, de existența unor frustrări, fie că stările 
frustrante sunt de moment, de o durată medie ori continuă. 
De asemenea, au efect declanşator (constituie motive) stările 
de frustrare reale şi, în egală măsură, cele imaginare. 
Acestea din urmă pot provoca -— la fel ca la frustrarea reală — 
toate formele de agresiune ostile sau instrumentale. Situaţia 
frustrantă de moment, de obicei, duce la infracţiuni sau 
chiar crime ocazionale, nu o dată provocate sau precipitate 
de comportamentul victimei; câtă vreme starea de frustrare 
continuă duce la acte agresive pregătite cu mult înainte de 
săvârşirea faptei, de „trecerea la act”. 


Agresivitate cerută de subcultură 


Referitor la adevărul psihologic că afectele constituie puternice 
motive de acţiune, prezentăm un caz mai deosebit, ce ilustrează 
cadrul larg de influenţă pe care acestea pot să-l exercite. 

Poliția municipiului R. V. a fost sesizată că, într-o zonă 
împădurită din marginea localităţii, a fost găsit în stare gravă un 
cetățean care prezenta arsuri puternice. Cercetarea efectuată la 
fata locului a stabilit faptul că victima, aflată în stare de 
inconștientă, avea zona organelor genitale dezvelită şi afectată de 
arsuri grave. Arsuri similare prezenta şi pe față. Transportată la 
spital şi tratată corespunzător, victima şi-a revenit şi s-a însănătoşit. 

Analizele de laborator au stabilit că arsurile au fost 

provocate cu vitriol. 


Din relatările victimei rezulta că, în dimineața zilei respective, a 
fost căutată la serviciu de către doi bărbați, din care unul a spus 
portarului că este ofițer, prezentând şi o legitimatie corespunzătoare, 
Sub pretextul că au de clarificat urgent o problemă, l-au urcat pe cel 
căutat într-o maşină cu număr de Bucureşti şi l-au transportat în 
locul unde a fost găsit; acolo a fost imobilizat şi dezbrăcat, parțial, 
turnându-i-se substanță foarte caustică pe față, în zona abdominală 
şi a organelor genitale. A mai declarat că nu cunoştea pe nici unul 
dintre agresori, dar a presupus că ei ar putea avea contingență cu o 
situaţie cunoscută de el, întrucât i-au spus că, în felul acesta, n-o să 
se mai lege de fete. A înţeles că evenimentul s-ar corela cu faptul că a 
cunoscut o tânără cu care a avut raporturi sexuale şi dorea să se 
căsătorească cu ea, însă tatăl acesteia nu l-a acceptat sub niciun 
motiv şi i-a interzis continuarea legăturii. 

Considerându-se că motivația este plauzibilă, s-au efectuat 
cercetările necesare, stabilindu-se că, într-adevăr, unul dintre 
agresori era ofițer în Capitală şi că era unchiul fetei, iar celălalt un 
cunoscut al acestuia. Rezultă concluzia că reacția afectivă fată de 
„necinstirea” fetei s-a extins până la valoarea simbolică a necinstirii 
familiei și, luând proporții nebănuite, s-a cristalizat într-un 
sentiment de ură puternică, ce a condus la această formă gravă de 
răzbunare. Senzatia de frustrare s-a transferat de la tatăl fetei la 
unchiul acesteia, pe fondul şi în contextul unei subculturi specifice 
care mai persistă în domeniul vieții sexuale. 


Componentele învățate 
ale comportamentului agresiv şi violent 


Recunoscând rădăcinile biologice ale comportamentelor 
agresive şi violente, acceptarea chiar şi parţială a teoriei 

frustrare-agresiune (violență) ne învederează existența la 
om a unei multitudini de stări de frustrare de origine socială. 
Aceasta înseamnă că mecanismul biologic înnăscut de atac, 
potenţialitate deci, este realizat de situaţii şi condiţii care sunt 
oferite de societate şi de cultura în care trăieşte individul. 

Situaţia a fost demonstrată încă în 1939 de sociologul 
Robert K. Merton, care arată că atunci când un sistem 
cultural creează valori (bunăstare, succes etc.), iar pe de altă 
parte structura socială exclude o mare majoritate a 
oamenilor din această competiţie, rezultatul va fi generarea 
pe scară largă a comportamentelor deviante. 

Dacă acceptăm ideea amintită mai sus că existența 
„aparatului agresiv” înnăscut nu duce automat şi la acte 
agresive sau violente, atunci trebuie să fim de acord şi cu 
adevărul că formele de comportament agresiv şi violent 
sunt învăţate, Şi sub acest aspect putem vorbi de existenţa 
unor societăți sau culturi violente. La vremea sa, Roger D. 
Masters (1979) a arătat că „,...diferitele culturi dezvoltă 
diferite combinaţii ale agresivităţii, fricii şi ataşamentului, 
dând. naştere unor societăţi caracterizate prin. frecvenţa 
extrem de diferită a competitivităţii deschise sau a 
interacțiunilor ostile”. În continuare, R. D. Masters are 
părerea că agresivitatea este un produs al istoriei 
individuale: în cadrul normelor culturale, experienţa 
personală întăreşte adesea cunoştinţele sau comportamentul 
agresiv la unii oameni, în timp ce la alţii îl reorientează sau 
stinge. O altă demonstraţie convingătoare în acest sens a 
fost făcută de o echipă de oameni de ştiinţă americani (H. D. 
Graham, T. R. Gurr ș.a., 1969), care au stabilit că, datorită 
unor condiţii istorice specifice, cultura americană este prin 

definiţie violentă. Între prezenţa continuă a violenței în 
stradă, dar şi în operele literare etc., legătura o constituie 
atmosfera încărcată de brutalitate şi luptă nemiloasă. 

Din momentul în care s-a stabilit o subcultură care aprobă 
violenţa, învățarea devine principalul factor de propagare a ei 
(A. Etzioni, 1971). Numeroase cercetări efectuate în ultimele 
trei decenii arată că până şi la copiii preşcolari se manifestă forme 
de comportament agresiv şi chiar violent, dacă asemenea modele sunt 
încurajate de părinți, vecini, alte persoane. (Audry ]. Yates, 1965; 
L. Berkowitz, 1965; E. Mavis Hetherington, 1977). Cel care 
creşte într-o asemenea „societate criminală” (Edwin Schur, 
1971) sau „societate criminogenă” (J. Pinatel, 1971), după toate 
probabilitățile îşi va însuşi aceste comportamente dominante, 
chiar dacă nu va ajunge până la depăşirea — formală - a 
barierelor legale. 

Putem conchide, deci, că formele de comportament 
agresiv şi violent în parte izvorăsc din substraturile biologice 
ale fiinţei umane, care este dotată nativ cu mecanisme ce pot 
declanşa asemenea acte şi la acele fiinţe pe care, 
convenţional, le considerăm normale. La acestea se mai 
adaugă psihopaţii, la care există predispoziţii pentru reacţii 
violente (colericii excesivi), la fel cum în unele cazuri reacţiile 
violente pot fi atribuite existenței unor leziuni cerebrale sau 
endocrinopatii, care — mai cu seamă în momente critice 
(frustrări grave) — dau naştere la reacţii atipice (criminale). 

Unii autori (B. Cormier, 1970) consideră că „agresiunea 
este un instinct bipolar, care poate să se manifeste fie prin 
distrucţie, fie prin creativitate”. Direcţia pe care o va lua în 
mod constant comportamentul — direcţie distructivă sau 
creatoare — va depinde de direcţia şi tăria influenţării sociale 


84 


pizma EN 


Psihologie judiciară 


(educaţie) care poate încuraja formele de reacţie agresive sau 
violente ale individului. Trebuie să ne fie limpede că nu numai 
mediul ineluctabil (familia) sau cel de coerciţie (şcoala etc.), cât 
mai ales mediul de elecţie (cercul de prieteni, colegi) pot întări 
sau inhiba pornirile agresive ale individului. Traiul în mediul 
violent  (subculturi violente), comunicarea frecventă cu 
indivizi violenţi („persoane semnificative”) îşi pun amprenta 
pe comportamentul celor din jur, mai ales atunci când aceştia 
sunt uşor influenţabili şi aparţin categoriei de dependenți. 

Sub aspect psihologic, tendinţele criminale, despre care 
vorbesc D. Abrahamsen, J. Selosse, sunt nişte predispoziţii 
latente, sau deprinderi de reacţii, care însă trebuie să fie 
activate de condiţii situaționale adecvate, căci numai acestea 
vor declanşa aparatul ofensiv. Acest aparat însă nu se 
declanşează, în mod obligatoriu, nici măcar la aceia pe care îi 
putem caracteriza ca deosebit de violenţi. Pentru fiecare dintre 
aceştia există declanşatori caracteristici, specifici, care aduc 
după sine, cu maximum de probabilitate, reacţia atipică de 
mare violență. 

Gradul de intensitate şi natura declanşatorului specific, 
prezent în configuraţia situațională nu o dată, ne dă explicaţia 
comportamentului criminal, care, după cum am arătat, apare 
la confluența tendinţelor native conjugate cu conduitele 
învăţate în mediu. 

În legătură cu factorul de influență educativă menţionăm 
atât forța inhibitoare a acesteia, ce frânează chiar şi pornirile 
instinctuale, cât şi virtutea ei de canalizare spre scopuri 
socialmente admisibile a unor porniri agresive. Ne putem 
întreba dacă boxerii profesionişti sau măcelarii nu-şi 
canalizează pe aceste căi agresivitatea nativă. 

Agresivitatea potenţată de factori multipli în infracţiuni 
grave contra persoanei prin acte de violență (lovituri 
cauzatoare de moarte, omucideri etc.), săvârşite de tineri în 
vârstă de 18-26 ani, a fost pusă în evidenţă într-o cercetare 
efectuată la noi, în 1976, de către E. Chirata şi V. Preda. 
Considerăm că analiza făcută este deosebit de instructivă, din 
care motiv reproducem schema grafică a interrelaţiilor dintre 
factori aşa cum apare ea în lucrarea lui V. Preda (1981). 


PRIN ACTE DE SER EI 


SENTIMENTE ETICO: 
MORALE NEDEZVOLTATE 


| 


GRAVE ehs eee cetera EDUCATIVE 
ehs eee cetera FAMILIA DE ORIGINE 


| 


NIVEL REDUS DE SCOLARIZARE, 

1 PE FOND DE INTELECT 

DE LIMITĂ SAU ÎNTÂRZIERE 
MINTALĂ) 


IATONICATIK 
ALCOOLIC Ea 


PSIHOPATII 
IMPULSIVE 


INSTABILITATE 
EMOTIVĂ 
(ABILITATE 
AFECTIVĂ) 
INACTIVITATE DEFICIENȚE ALE ACTIVITĂȚII 
E à EDUCATIVE DIN UNELE poli 
SAU LOCURI DE MUNCĂ 


Fig. 9 — Determinarea multifactorială a actelor grave de violenţă. 


Schema grafică a interreacţiilor dintre factori (V. Preda, 1981) pune în 
vedere faptul că agresivitatea, care conduce la infracțiuni grave prin acte de 
violență, este potenţată de factori multiplu corelaţi, de natură biologică 
(ereditară), psihologică şi socială. 


Anonimopraxia şi anonimatul 


Acest termen se referă la acţiuni agresive de tip criminal 
având caracteristica de a se derula mai ales pe plan simbolic. 

După cum se arată în literatura de specialitate (J. Susini, 1974), 
este vorba de activităţi infracţionale la care autorii — mai 
mult decât în alte activităţi deviante — ţin să-şi păstreze 
anonimatul. Ticluitorii de scrisori anonime (anonimografie), 
cei ce insultă şi ameninţă la telefon sau prin intermediul 
unor bande magnetice (anonimofonie) fac parte din această 
categorie de infractori care comit actele în mod indirect, 
asigurându-şi invizibilitatea. 

Anonimopraxia are două aspecte majore diferite. Atunci 
când anonimatul este un mijloc de apărare împotriva 
detecţiei în cadrul unei acţiuni menite să aducă un profit 
material infractorului, scrisoarea sau telefonul anonim 
constituie doar o verigă într-o operaţie mai vastă, obişnuit 
cu scop de şantaj. Anonimatul în acest caz este doar un 
accesoriu util din dispozitivul de protecţie a infractorului. 

Există şi aspectul anonimatului ca element central, când 
scopul agresiunii, care se consumă prin mijloace verbale 
(scrise sau rostite), este persecuția victimei, înfricoşarea şi 
distrugerea èi morală (prin ameninţarea cu divulgarea în 
public a unor secrete personale compromiţătoare etc.). În 
situaţii similare agresiunea nu apare pe plan real, ci doar pe 
plan simbolic-verbal; în schimb, terorizarea victimei prin 
înfricoşare permanentă poate să o împingă până la sinucidere. 

]. Susini, la care ne-am referit, face analiza psihologică şi 
psihocriminologică a anonimopraxiei şi ajunge la concluzia 
că victimele acestor practici se recrutează din rândurile acelora 
care au ceva de ascuns, trăiesc intens sentimentul de vinovăţie 
şi, timizi fiind, sunt uşor de înfricoşat. Agresorul sau agresorii 
„au victima „gata pregătită” pentru acţiunea lor nefastă. 

Depistarea autorilor de acte anonimopraxice trebuie să 

pornească de la faptul că orice asemenea act este supraincăreat 
sunt prea multe greşeli de ortografie în scrisori, apar prea multe 
dezacorduri şi pronunţări incorecte la telefon, bandă etc, deci 
autorii utilizează tehnici de camuflaj lipsite de subtilitate, 
Analiza acestor exagerări (I. Anghelescu, 1979), ca şi analiza 
contextului social în care trăieşte sau a trăit victima, răspunsul 
la „cui îi foloseşte” nu numai material, ci şi moral, pot să ne 
aducă mai aproape de dezlegarea enigmei iniţiale. 


Motivele acțiunilor umane 


Continua activitate - mai intensă sau mai puţin intensă - 
este o caracteristică definitorie a fiinţelor vii, deci şi a omului. 
Urmărind însă activitatea umană pe perioade mai lungi, 
observăm că ea se desfăşoară după unele regularităţi, că ea se 
declanşează într-un anumit fel, că este dirijată spre anume 
scopuri, că, în funcţie de atingerea sau neatingerea scopurilor, 
activitatea se prelungeşte ori încetează la un anumit moment. 
Factorii care declanşează, dirijează, prelungesc sau opresc activitatea 
umană poartă denumirea de motive (M. Reuchlin, 1977). Motivele 
constituie ansambluri de factori dinamici care impulsionează 
organismul spre scopuri bine definite. 

În cursul desfăşurării proceselor vitale se consumă 
energie (musculară, nervoasă), ceea ce provoacă un 
dezechilibru în organism sau între organism şi mediu, 
generând necesităţi specifice, materiale ori sociale, care 
urmează să fie satisfăcute spre a restabili echilibrul iniţial. 
Necesitatea sau proiecția ei subiectivă — dorinţa — se defineşte 
ca o condiţie care rezultă dintr-o deprivare şi se 
caracterizează prin probabilitatea deosebită de a provoca un 

anume răspuns (Skinner, 1953). O simplă acţiune motorie, de 
pildă un exerciţiu sportiv, consumă energie musculară, ceea 
ce trezeşte starea de foame. Cu cât pierderea de energie este 
mai mare, cu atât necesitatea hranei va fi mai mare şi, cu cât 
va creşte necesitatea, creşte şi impulsul spre a căuta substanţa 
nutritivă trebuincioasă. Starea de foame creează o tensiune 
lăuntrică, măreşte nivelul de activitate şi determină un 
comportament adecvat instrumental: căutarea de alimente. 
Când organismul ajunge la scop (aliment), tensiunea se 
reduce şi se ajunge la o stare de relaxare, ca urmare a 
saţietăţii. Pe măsură ce noua energie acumulată se consumă, 

ciclul se continuă: foame, consum de alimente, relaxare etc. 

Echilibrul restabilit, homeostaza, este doar un moment 

pasager din ciclul amintit, dar întreaga funcţionare a 

sistemului tinde mereu spre echilibru. 

Necesităţile constituie motive de acțiune. Chiar şi la 
nivelul celor mai elementare necesităţi, cum este necesitatea 
de hrană, acţiunea nu se desfăşoară lin, unidirecţional, adică 
de la starea de tensiune, impuls prin comportament specific 
către scop şi reechilibrare, ci fiecare din aceste trei etape se 
complică prin comportament de detectare a substanţei 
potrivite pentru hrană, detectare care înseamnă o opțiune 
preferenţială, determinată cultural. Aşa, de exemplu, în cultura 
noastră niciun om, înfometat chiar — în condiţii obişnuite —, 
nu va consuma carne de pisică. Aceasta reflectă impactul 
elementului social până şi în satisfacerea trebuinţelor 
noastre cele mai elementare. 

Fig. 10 — Ciclul homeostatic. 


Modelul este reprezentativ pentru toate actele şi acțiunile umane. Orice 
necesitate sau trebuință (1) resimţită instituie pentru Organism un 
comportament instrumental (de căutare a mijloacelor de satisfacere a ei). 
Acest comportament este însoțit, în planul subiectiv, de o stare de tensiune. 

Satisfacerea necesității (2) generează o stare de relaxare care este 
caracteristică nivelului de echilibru sau homeostază al organismului pentru 
necesitatea în cauză. Pe măsură ce apar noi necesități (ca urmare, de exemplu, a 
scăderii energiei organismului sau a perimării ori insuficienței informațiilor) 
ciclul se reia, întreaga funcţionare a sistemului tinzând mereu spre echilibru. 


Forţa de activare a unui motiv este cu atât mai mare cu 
cât starea de insatisfacţie este şi ea mai mare. În schimb, o 
necesitate odată satisfăcută îşi pierde sensibil capacitatea de 
motivare atâta vreme cât persistă starea de satisfacţie. 

Motivația răspunde, deci, la întrebarea „de ce un 
organism intră într-o activitate şi de ce printre multe 
variante de posibilităţi îşi va desfăşura activitatea într-o 
anumită direcţie” (J. Nuttin, 1963). 

Necesităţile organismelor sunt multiple şi, cu cât înaintăm 
pe scara evolutivă de la ființele simple spre om, vom găsi din 
ce în ce mai multe necesităţi (deci, o multitudine de motive) 

care devin mereu mai complexe. Simpla însuşire a 
necesităţilor, întocmirea unor liste de trebuinţe, aşa cum au 
făcut unii cercetători (H. A. Murray, 1938; R. B. Cattell, 1950), 
cu toată utilitatea lor, nu ne duc la o mai aprofundată 
înţelegere a activității umane, cu atât mai mult cu cât motivele 
nu acţionează izolat şi nu determină acțiuni uniforme, în orice 
împrejurare şi în orice etapă a ciclului vital. 

Având în faţă aceste obiecţii aduse „listelor de necesități”, 
A. H. Maslow, psiholog umanist american (1954) a înlocuit 
aşa-zisa piramidă a necesităților (fig. 11), introducând un 
principiu ierarhic în aprecierea lor. El preconizează cinci 
niveluri distincte de trebuințe, acestea constituind cinci 
categorii de tipuri motivaționale ce pot pune în activitate şi 
determina direcţia preferenţială către care tinde omul. După 
concepția lui A. H. Maslow, principalele categorii de trebuințe 
sunt: 1) trebuinţe organice, fiziologice, 2) trebuinta de siguranţă, 
3) trebuința apartenenţei la un grup social, 4) trebuinta stimei şi 
respectului semenilor, 5) trebuintele legate de autorealizare. 


Trebuinţe tipic umane 
(de esenţă socială) 


Trebuinţă 
de autorealizare 


Trebuinţă de apreciere 
şi recunoaştere socială 


Trebuinţă de apartenență şi dragoste 


Trebuinţe comune 
omului şi animalelor 


Trebuinţa siguranței 


Trebuinţe de bază: fiziologice 


Fig. 11 — Piramida lui Maslow. 


Se introduce un principiu ierarhic în aprecierea necesităților umane. Sunt 
preconizate cinci niveluri distincte de trebuințe sau tipuri motivaționale 
umane, ce pot pune în activitate şi determina direcția preferențială către care 

tinde omul. Acest mod grafic de prezentare sugerează apariția ontogenetică a 
trebuinţelor şi faptul că ele acţionează pe trepte ierarhice, 


Cu toate că piramida lui Maslow este departe de a fi 
completă — a fost analizată critic de C. Mamali (1981) —, totuşi 
ea surprinde câteva realităţi de mare valoare pentru explicarea 
funcţionării motivelor. Pe de altă parte, sugerează constatarea 
că motivele acţionează pe trepte ierarhice. Astfel, un om 
flămând va acţiona în direcţia satisfacerii foamei în primul 
rând, şi numai ulterior se va gândi la întreprinderea altor 
acţiuni, ca, de exemplu, la satisfacerea necesităţii de a avea 
relaţii sociale (necesităţi de nivel 3). Este adevărat că toate 
trebuinţele pot declanşa activităţi puternice, totuşi trebuinţele 
fiziologice (de hrană, sex), prin natura lor, sunt tiranice şi în 
cazul unor lipsuri severe (o stare de foame prelungită) 
primează în mod evident faţă de necesităţile sociale (deci, cele 
aflate la nivelurile 2, 3, 4 şi 5). 

Categorizarea trebuinţelor făcută de A. H. Maslow este 
ilustrativă şi din punctul de vedere al apariţiei ontogenetice a 
trebuinţelor — cele fiziologice apar primele, cele de ordin social 
superior la urmă —, precum şi din cauză că reflectă dinamica 
lor în timp (creşterea şi descreşterea în funcţie de vârstă), ca şi 
concomitenta lor în decursul ciclului vital uman. 

Dacă sistemul propus de A. H. Maslow poate fi considerat 
acceptabil, în general, el totuşi nu răspunde la întrebarea de ce 
motivele acționează în constelații ierarhice diferite la fiecare 
individ. Existenţa unor motive dominante, care la unul şi acelaşi 
individ acţionează mereu în aceeaşi direcţie preferenţială, este 
o realitate a cărei importanţă majoră constă tocmai în faptul că 
alcătuieşte cheia cunoaşterii individului. Cunoscând motivele 
preferențiale ale unui subiect, vom putea face predicții şi 


92 


Psihologie judiciară 


postdicţii asupra comportamentului său într-o situație dată. 
Importanţa criminalistică a acestui adevăr nici nu trebuie 
demonstrată. Cunoscând trebuinţa dominantă a cuiva, de pildă 
necesitatea de a fi stimat şi prețuit de grupul în care trăieşte 
(deci şi a grupului infracţional); dacă ştim, deci, că subiectul 
este un tip vanitos în accepţia cotidiană, atunci o frustrare pe 
acest plan — lezarea vanităţii — va declanşa probabil o acţiune 
deosebit de agresivă, putând duce chiar la crimă. În acest caz, 
mobilul acţiunii e clar, căci decurge „normal” din personalitatea 
subiectului, motivaţia constituind un element dinamic 
primordial în funcţionarea sistemului personalitate. 
Necesităţile de oricare nivel se actualizează, se dezvoltă 
sau se inhibă în mediul social. Societatea determină până şi 
alimentaţia (ce, când şi cum mâncăm), modul de satisfacere a 
necesităţilor de evacuare sau a celor de ordin sexual. 
Reglementarea coercitivă a comunității „socializează”, deci, 
până şi satisfacerea necesităţilor primare (a celor aflate la 
nivelul 1 şi, parţial, şi la nivelul 2), iar pe celelalte le creează şi 
le transformă. Tocmai din această cauză, orice infractor trebuie 
să fie cunoscut nu numai prin faptul incriminat, ci şi prin 
grupul social de unde provine şi unde a trăit mai mult în 
etapa preinfracţională. Această cunoaştere ne va facilita 
înţelegerea actului comis, eventuala dezvăluire a altor acte 
săvârşite, însă, necunoscute nouă, dar mai ales ne va da 
indicaţii valoroase în privința specializării infracţionale. 
Predominanţa unuia din sistemele personalităţii — aşa cum s-a 
arătat mai sus — generează constelații de trebuinţe specifice 
care motivează apoi nu numai calea licită spre obţinerea 
obiectului-scop, ci şi calea ilicită, socialmente neacceptată, 
„Scurtătura” care duce spre dobândirea aceluiaşi obiect-scop. 

Acest din urmă fel de a proceda, tipic pentru devianţi, se 
referă, în egală măsură, atât la obiecte şi situaţii atractive 
(approach objects = D. Kretch ș.a, 1962), cât şi la obiecte şi 
situaţii respingătoare (avoid objects). 

Pe plan subiectiv, motivele sunt trăite ca dorinţe şi forţa lor 
este cunoscută. Cu toate acestea, deşi comportamentul reflectă 
dorințe şi scopuri, el nu este determinat numai de ele, 
Comportamentul uman este multideterminat de condiţii situaționale, 
de fapte cognitive, de practici sociale, atitudini, alături de dorințele 
individului (D. Kretch, 1962). Oricât de tentante ar fi constatările 
lui A. H. Maslow în aprecierea faptelor umane, suntem obligaţi 
să luăm în considerare şi factori care depăşesc „piramida”. 


De siguranță 

Apartenență 

şi dragoste 

Aprecierea 

şi Stima altora 
— Autorealizare 


aa Ffiziologicè 


Numárul, varietatea şi apogeul relativ al dorințelor 


Pa gi aae Dn e 
Dezvoltare psihică 


Fig. 12 — Dezvoltarea psihică, 


Imaginea conţine reprezentarea schematică a schimbării progresive în 
predominanta relativă a numărului şi a felurilor de necesități (dorinţe) descrise de 
Maslow: Se vede că numai depăşirea la vârf a unei necesități permite apariţia sau 

dezvoltarea celei următoare, Figura mai ilustrează şi faptul că, cu cât avansează 
dezvoltarea psihică, cresc numărul şi varietatea trebuinţelor (şi a dorințelor, ca 
trăiri subiective ale trebuinţelor). 

Printre factorii care depăşesc piramida lui Maslow este şi 
„nivelul de aspirații”, concept introdus de T. Dembo (1931) şi 
dezvoltat ulterior de K. Lewin (1935). Prin aceasta înțelegem un 
standard faţă de atingerea căruia individul are senzația de 
succes sau eşec (J. Drever, 1966). Aşa cum arăta încă Lewin, 
nivelul de aspirații se leagă de căutarea unui succes în atingerea 
scopului fixat de subiect, apoi tendința de a evita eşecul în 
domeniul respectiv şi, în fine, nivelul de aspirație implică şi o 
judecată probabilistică prin care subiectul anticipează succesul 
sau eşecul viitor. Doar în treacăt notăm aici că nivelul de 
aspirație se face simţit şi în sfera de activitate deviantă, 
infracţională, în sensul că individul poate aspira la obiecte, 
situaţii etc. pe care el nu le poate atinge pe cale cinstită, deci va 
tinde să utilizeze mijloace pe care societatea le descurajează. Pe 
de altă parte, în cadrul comunităţii infracţionale adesea 
începătorii aspiră la performanţele unor infractori care au 
dobândit faima prin loviturile lor. 


Motivația şi conflictele 


Individul (animal sau uman) este mereu expus acţiunii mai 
multor motive, care îl influențează fie succesiv, fie simultan. Ori 
că ne gândim la motive apetente, deci la motive care atrag 
individul spre anume obiecte sau situaţii considerate plăcute, 
ori că avem în vedere motive aversive, ce tind să îndepărteze 
individul de la obiecte şi situaţii neplăcute, mereu acționează 
asupra individului mai multe motive, care, prin natura lor, pot fi 
convergente sau divergente. După unii cercetători (K. Lewin, 1936; 

M. Deutsch, 1973 etc.), motivele concurente pot determina trei 
tipuri de conflicte: a) ambele motive sunt apetențe (de pildă, 
cineva este în dilemă unde să-şi petreacă concediul, la mare sau 
la munte); b) ambele motive sunt aversive (o măsea dureroasă 
poate provoca o deplasare la dentist sau o amânare cu 
menţinerea durerii); c) cele două motive împing individul în 
direcţii contrare: el se află într-o dilemă. E cazul infractorului care 
este atras de pradă, în acelaşi timp, însă, învederează şi 
posibilitatea de a fi prins şi pedepsit. În asemenea cazuri, ieşirea 
din situaţia conflictuală se face, de cele mai multe ori, conform 
legii secvenţei temporale, despre care s-a făcut menţiune în altă 
parte a lucrării noastre. 

Modul în care am prezentat situaţia conflictuală este 
foarte simplificat, deoarece subiacent am presupus existența 
a două motive, or în realitate mereu se constată prezența mai 
multor motive concurente, chiar dacă de multe ori numai 
două ni se par prezente şi active. 

Amintim apoi că tipurile de conflicte la care ne-am referit 
sunt conflictele intraindividuale care au loc în „interiorul“ unui 
individ, provocând decizii menite să rezolve conflictul, să 
reducă tensiunea internă. Celelalte forme de conflicte: 
interindividuale, intergrupale, capabile să genereze activităţi 
infracţionale foarte grave în mediile interlope, chiar în locurile 
de detenţie (Gaetano Livrea, 1977), nu vor fi analizate aici, 
deoarece investigaţiile în aceste domenii, deşi numeroase, sunt 
încă, după părerea noastră, departe de a fi concludente. 


Rezolvarea conflictelor 


Precum s-a arătat în altă parte, motivele apetente au o 
deosebită fascinaţie asupra infractorilor, minori sau adulți. 

Celebrul criminolog francez J. Chazal (1979) se întreba de ce 
anumite plăceri (bâlciuri, cinematografe, baluri, jocuri de 
noroc etc.) exercită atâta fascinație pentru copii? După părerea 
acestui autor, copilul este deosebit de avid de plăceri, simte 
mereu nevoia de joc şi de mişcare, îl atrag miraculosul şi 
aventura, îl pasionează tot ce luceşte şi sună, are o tendinţă de 
a trişa autorităţile, atât pe cele sociale, cât şi pe cele familiale. 

Putem să nu fim pe deplin de acord cu J. Chazal — care 
decenii de-a rândul a fost judecător la un tribunal pentru 
minori —, totuşi este clar că între apetenţa obiectelor enumerate 
şi interdicțiile sociale există o permanentă situaţie conflictuală, 
care se rezolvă după stilul deviant, mai ales când acest model 
este oferit de „gaşcă” sau „bandă”, unde se poate câştiga uşor 
un „prestigiu“ pe care cu greu îl poate obţine nevârstnicul în 
activităţile şcolare. 

Nimeni nu poate susţine teza că orice conflict se termină cu 
provocarea unui comportament deviant. Oricât de mare ar fi 
ciocnirea dintre motive contrarii, această ciocnire în sine nu 
duce inevitabil la o soluţie deviantă sau infracţională. 
Conflictele, chiar şi cele mai acerbe, pot fi soluționate prin 
amânare, care în realitate este doar o distanţare în timp a reacției 
considerate ca fiind adecvată. Cu toate că amânarea, ca formă 
de comportament este tipic umană (animalele nu pot „amâna” 
nimic), ea joacă un rol important în criminogeneză, mai ales în 
domeniul faptelor violente. A amâna nu înseamnă a anula, ci, 
precum se ştie din experienţă, timpul astfel câştigat este 
utilizat de infractor spre o mai bună organizare a loviturii, fie 
că e vorba de o spargere, fie de un act de răzbunare. Forţa 
mobilizatoare a unui act amânat este cunoscută mai de mult 
în psihologie (B. Zeigarnik, 1927) şi îşi are cuvenita 

aplicabilitate şi în criminalistică. Posibilitatea apariţiei tardive 
şi în contexte neaşteptate a unor reacţii deviante, adesea 
învăluie puternic mobilul real, care, spre a fi detectat, cere 
multă perspicacitate şi perseverenţă din partea anchetatorului, 

Chiar dacă rezolvarea conflictelor intrapersonale sau 
interpersonale prin mijloace agresive poate apărea şi după o 
perioadă — nu o dată chiar foarte lungă de amânare — totuşi, 
există şi alte soluţii de canalizare a conflictelor, soluţii 
socialmente acceptate. Aşa, spre exemplu, cel care îşi 
substituie (înlocuieşte) o pornire antisocială cu una dezirabilă 
sub aspect social (în loc de a-şi nimici fizic un rival, îl 
depăşeşte prin muncă, prin dobândirea unui statut superior) 
sau refulează o trebuinţă chiar şi foarte stringentă dar de 
natură antisocială, ori oferă soluţii viabile de ieşire din starea 
conflictuală, fără a leza societatea în care trăieşte. 


Fenomenele afective 


Când afirmăm că omul este o ființă raţională, susţinem un 
adevăr parţial. În fond, corect este să spunem: omul este capabil 
să acţioneze şi raţional, deşi de multe ori în acţiunile sale el este 
călăuzit de alte forțe decât cele raţionale. Omul este şi o ființă 
afectivă; în multe fapte ale noastre rațiunea este dublată de 
sentimente şi emoţii. Bucuria şi tristeţea, voioşia şi decepția, 
dragostea şi frica, atracţia şi repulsia, speranţa sau disperarea 
sunt tot atâtea fenomene afective care colorează, modelează, 
nuanţează activitatea umană (C. Morgan, R. A. King, 1975). 
Plăcerea cu care noi anticipăm un eveniment important care 
urmează să aibă loc, satisfacția pe care o resimţim, amintindu-ne 
de un succes recent repurtat etc. sunt elemente afective care 
însoțesc orice eveniment psihic. 

Meritul psihologiei moderne constă, printre altele, şi în 
faptul redescoperirii afectivității (a emoţionalităţii, cum i se mai 
spune), dar mai ales în recunoaşterea locului şi a ponderii 
aspectului emoţional-afectiv în economia vieţii psihice, în 
determinarea comportamentului uman, 

Fenomenele afectiv-emoţionale, ocupă un loc privilegiat în 
existența noastră, ele constituie substratul esenţial al celor mai 
multe fenomene de recepție senzorială, ele potenţează 
reprezentările noastre, ele constituie sursa fenomenelor motrice, 
dinamizând. întreaga activitate umană, Afectele sunt cele mai 
puternice motive ale comportamentului uman (P, Fraisse, 1963), 

Mulţi autori (ca, de exemplu, M. Françoise Gauguelin, 1971) 
consideră că afectivitatea este baza vieţii psihice, căci toate stările, 
toate reacţiile de ordin psihic ale căror rădăcini sunt instinctuale 
şi neconştiente, într-un fel sau altul, au o nuanță afectivă. 
Afectele apar în legăturile noastre cu lumea înconjurătoare, în 
legăturile noastre cu alţi oameni, şi chiar şi în modul în care 
noi ne raportăm la eul nostru, la propria noastră persoană. 

În opoziţie cu fenomenele de cunoaştere (senzaţii, percepții, 
gândire etc.), care sunt dirijate de scoarţa cerebrală. (cortex), 
fenomenele afective sunt dirijate, în principal, de subcortex. 


Categoriile de fenomene afective 


Obişnuit, în psihologia generală se vorbeşte de următoarele 
categorii de fenomene afective: a) dispoziții afective, b) emoții 
propriu-zise, c) sentimente şi d) pasiuni. 

Primele două categorii se manifestă atât la animale, cât şi la 
oameni, ultimele două — sentimentele şi pasiunile — sunt afecte 
tipic umane. Toate aceste fenomene sunt trăite nemijlocit, sunt 
profund subiective şi reflectă atitudinea noastră intimă față de 

evenimentele lumii obiective, Altfel formulat, mai mult ca 


Oticato alt proces psihic, afectele sunt ale subiectului Și exprimă 
taportatea noastră la cele ce au loc în afara, dar şi înăuntrul 
nostru. Când sunt vesel sau îndurerat, mă găsesc în această 
State motivat de un eveniment plăcut sau dureros, petrecut în 
afara mea (am pierdut un prieten) sau în forul meu íntim 
(îmi dau seama că am comis o eroare pe care puteam să o evit), 

Stările afective pot fi descrise, denumite în variate feluri, dar ele nu 
pot fi nici definite în mod clasic şi nici riguros clasificate. Fluenţa lor, 
legătura lor cu cele mai variate fenomene psihice, scapă de sub 
încercările unor delimitări nete. Cert este că orice proces psihic 
este însoţit de stări afective, mai intense sau mai puţin intense. 
Ca dovadă, o problemă grea, rezolvată de un matematician, 
provoacă şi la el o bucurie, câtă vreme un eşec pe acelaşi plan 
aduce după sine o stare de neplăcere. Starea aproape euforică 
ce cuprinde un cercetător în laborator, când i se pare că a ajuns 
la soluţia căutată, dovedeşte că, până şi în mediul aseptic de 
laborator, activitatea umană este colorată, însoţită, susținută sau 
frânată de afectivitate. 

Dispoziţiile afective sunt stări difuze (V. Pavelcu, 1969) care 
constituie „sunetul de fond” al vieţii noastre psihice. Ele provin 
mai ales din senzaţii viscerale legate de buna sau proasta 
funcţionare de ansamblu a organismului: o bună digestie ne 
poate face euforici, proasta digestie ne face morocănoşi. 
Dispoziţiile afective se amplasează pe un continuum, având la 
extreme starea euforică, respectiv cea disforică, şi pot fi 
declanşate nu numai de cauze organice, ci şi de recepționarea 
unor informaţii privind evenimente îmbucurătoare sau 
supărătoare, cu condiţia ca aceste informaţii să aibă o intensitate 
medie; altfel, o excitație puternică sau o deprimare adâncă 

provoacă emoţii sau sentimente. Faptul că acei stimuli care 
provoacă dispoziţiile afective sunt subliminali (sub pragul 
minimal de percepţie) sau cel mult de intensitate medie, face ca 
identificarea lor să nu fie prea facilă. Din această cauză, în 
asemenea stare fiind, nu ştim prea bine „ce este cu noi”, de ce 
suntem mai iritabili ca altă dată, etc. Dispoziţiile afective joacă 
un rol minor în criminogeneză. 

Emoţiile propriu-zise sunt stări temporare, marcate prin 
modificări fiziologice, care determină apariția unor 
comportamente primitive, ce constituie reacții la un 
eveniment declanşat subit. Stările emotive sunt preponderent 
agreabile sau preponderent penibile, provocând crize — 
întreruperea decurgerii normale a trăirilor noastre —, crize 
mai mult sau mai puţin violente, dar cu caracter pasager. 
Emotiile-şoc (de exemplu, o sperietură) sunt cele mai violente, 
provoacă crize de amploare, dar durata lor este mică şi nu 
depăşeşte cu mult durata impactului. Faţă de emoţiile-şoc, 
stările emotive (cum ar fi stările de anxietate) generează crize 
mai puţin violente, în schimb de mai lungă durată. De altfel, 
durata unei emoţii, de la impact şi până la dispariţie, este o 
caracteristică temperamentală (S. L. Rubinstein, 1941). 

Unii autori (P. Fraisse, 1963; V. Pavelcu, 1969) consideră 
că şi stressul face parte din categoria de emoţii, şi anume din 
cea a emoțiilor cronice. Aceasta se referă mai cu deosebire la 
situaţii repetitive (sau cronice) care pot duce până la maladiile 
adaptării. Cea mai mare autoritate în acest domeniu, H. Selye 
(1946), susține că stressul apare din conflicte personale sau 
sociale care nu-şi găsesc o soluţie adecvată. In situaţie 
stressantă se găseşte acel soţ care se teme că va fi înşelat, 
funcţionarul care se teme de o eventuală concediere, 

adolescentul căruia îi este frică de examen ş.a. 

Emoţiile înaintea unui examen provoacă nişte stări 
penibile, adesea un blocaj parţial al activităţii psihice, şi — ca 
efect al fenomenului de inducţie reciprocă: excitația 
subcorticală aduce după sine o inhibare a activităţii cortexului 
- se exprimă în reducerea sensibilă a activităţii intelectuale, 

Emoţiile afectează atât recepţia senzorială, cât şi stocarea, dar 
mai ales reactivarea memorială. Aceasta face ca scenele la care a 
asistat un martor impresionabil (la vederea petelor de sânge, 
la vederea unui cadavru etc.) să fi fost lacunar şi incorect 
înregistrate, de unde şi distorsionările involuntare în mărturie, 

R. S. Woodworth (1945) a reprezentat principalele emoţii 
pe un continuum de şase trepte, mergând de la emoțiile 
pozitive înspre cele negative. 


IUBIRE SURPRIZĂ FRICĂ MÂNIE DEZGUST DISPREȚ 
VESELIE SUFERINȚĂ FURIE 
PLĂCERE 


Fig. 13 — Clasificarea emoţiilor 
(după R. S. Woodworth). 


R. S. Woodworth (1945) a reprezentat principalele emoții pe un 
continuum de şase trepte, mergând de la emoțiile pozitive înspre cele 
negative; această clasificare are în vedere existența unor forme de trecere 
între categoriile principale. Autorul reprezentării schematice are în vedere 
emoțiile umane care, alături de manifestări instinctuale, conțin şi elemente 
intelectual-sociale, 


Această clasificare are în vedere existența unor forme 
de trecere, înțelegând că, de pildă, există suficiente 
elemente de tranziție între „surpriză” şi „frică“, la fel şi 

între „aupărare” gi „dezgust”, ete. R, S, Woodworth are în 
vedere emotiile umane, care, cu toate manifestările lor 
instinctuale, prin natura lor, conțin şi elemente 
intelectual-sociale, Acest lucru se poate constata uşor 
dacă ne gândim la „dispreţ”, care implică o valorizare 
socială şi o raportare la norme. De aici se evidenţiază 
imposibilitatea de a delimita net categoria afectivă de 
emotie” de cea de „sentiment”. 

H. Schlosberg (1952) a reprezentat emoţiile de bază pe 
o figură circulară = considerând şi formele de tranziţie - 
indicând două axe principale: „agreabil-dezagreabil”, 
respectiv „adeziune-respingere”, ca fiind caracteristici 
tundamentale ale emoţiilor. 

Din imagine rezultă că, de pildă, atât frica, cât şi 
emoția de mânie şi furie se amplasează înspre polul 
„neplăcut” (dezagreabil), totuşi, în mod obişnuit, frica 
declanşează mai degrabă un comportament de apărare 
(fuga), câtă vreme mânia sau furia tinde să declanşeze 
comportamente agresive, de atac (luptă). 

Opus acestora, plăcerea este la polul pozitiv. Aceasta 
apare fie în momentul când încetează starea de frică 
(euforia scăpării), fie ca urmare a satisfacerii unei necesități. 

Fig. 14 — Reprezentarea emoţiilor de bază 
(H. Schlosberg, 1952). 


Autorul acestei reprezentări schematice indică pe axa verticală sensul 
resimțirii interne a emoțiilor (agreabil-dezagreabil), iar pe axa orizontală 
poziția atitudinală a subiectului care resimte emotiile în cauză (respingere- 
adeziune); marginal sunt circumscrise categoriile de bază ale emoțiilor. 


Oricare ar fi categoria de emoţii la care ne referim, ele 
apar însoţite de o seamă de reacţii interne (reacţii vegetative) 
comandate, în principal, de către instanţele subcorticale. 
Emoţiile provoacă astfel: schimbări în ritmicitatea activității 
cardiace; schimbări în presiunea sanguină; fenomene de 
vasodilatatie sau vasoconstricție (când sunt emoționați unii devin 
palizi, alții roşesc); schimbări în ritmicitatea respiratiei; dereglări în 
fonație (în modul de emitere a sunetelor); descreşterea bruscă a 
salivatiei; contracția sau relaxarea subită a muşchilor scheletali 
(unii o iau la fugă, alții înlemnesc); creşterea sensibilă a timpului 
de reactie (timpul de latentă) etc. 

Pe aceste modificări vegetative — care nu pot fi total 
stăpânite — se bazează „detectorul de minciuni” (lie-detector), 

care, de fapt, cu ajutorul unui poligraf, înregistrează o parte din 
modificările mai sus menţionate şi care pot fi uşor captate şi 
amplificate. Poligraful, deci, stabileşte starea de emoție care, în 
egală măsură, poate proveni din frica de demascare pe care o 
resimte un răufăcător sau din indignarea unui nevinovat, 
bănuit de o faptă necomisă de el (T. Butoi, 1974). 

Emoţia se mai manifestă şi la exterior, producând alterări în 
mimică, în pantomimică, în desfăşurarea motricităţii, dar şi în 
debitul verbal şi în modalităţile de comunicare verbală 
(coerenţa frazei etc.). 

Sentimentele sunt afecte tipic umane, care implică existenţa 
unor valori sau nonvalori de ordin social. Dragostea de adevăr 
(adevărul este o valoarea socială), ura față de ipocrizie 
(ipocrizia este nonvaloare socială) sunt exemple de sentimente 
a căror gamă este foarte largă. Se consideră că sentimentul este 
o stare durabilă ce comportă nuanţe de mare finețe, pe care 
doar artiştii le pot exprima în mod adecvat. Sentimentele 
sunt şi ele însoţite de manifestări fiziologice, care însă sunt mult 
mai atenuate şi mai puţin vizibile ca acelea pe care le produc 
emoţiile. Cu toate că sentimentele sunt supuse unor 
transformări în timp - dragostea înflăcărată din tinereţe la 
vârstnici se transformă în ataşament solid, cimentat de 
respect —, totuşi la omul normal adult ele nu se schimbă brusc 
în contrarii, decât în cazuri de excepție. Stabilitatea relativă a 
sentimentelor oamenilor obişnuiţi se opune instabilității 
afective care caracterizează pe infractori. Instabilitatea afectivă 
este o formă a imaturității, care la infractori se manifestă pe mai 
multe planuri. Sentimentele profunde (dragostea, ura, gelozia 
etc.) joacă rol în criminogeneză, dând naştere la o gamă mare de 
„Crime pasionale”, 

Pasiunea este un afect foarte puternic, copleşitor, care 
canalizează viața psihică într-o direcţie principală şi o 
domină într-un mod sistematic (M. şi Françoise Gauguelin, 
1971). Pasiunile pentru sport, muzică, tehnică etc. sunt 
afecte legate de valori sociale, câtă vreme pasiunea pentru 
jocurile de noroc indică o predilecție pentru nonvalori 
sociale. Faţă de celelalte grupe de afecte, pasiunile tind să 
fie exclusive, absorbind aproape toată energia psihică a 
individului, care, la extremă, subordonează totul pasiunii. 

Se remarcă şi faptul că o pasiune chiar pozitivă, cum ar fi 
cea de colecţionar de tablouri, poate degenera în devianţă şi 
chiar infracțiune, când cel pasionat vrea să obţină „cu orice 
preț” un tablou, pe căi ilegale. 


Caracteristicile principale ale afectelor 


Alături de caracteristicile specifice, categoriile de afecte 
descrise mai sus posedă în comun trăsături a căror cunoaştere 
aruncă o lumină mai intensă asupra motivelor şi a modului de 
manifestare a unor acțiuni umane. 

Durata afectelor. Un afect poate dura câteva fracțiuni de 
secundă sau persista o viaţă întreagă. Cu toate acestea, durata 
afectului nu este legată de durata fenomenului declanşator, fie că 
acest fenomen este real sau doar închipuit. Zgomotul produs de o 
armă de foc durează doar o fracțiune de secundă, în schimb 
emoția produsă de ea poate dura ore întregi, cu toate că se 
înregistrează pe parcurs O scădere în intensitatea emoției. 
Această necorespondenţă în timp dintre declanşator şi efectul 
emoţional are caracter de lege, dar durata stării emoţionale 
astfel provocate, de pildă, de o armă de foc, variază de la 

individ la individ, în funcţie de caracteristicile temperamentale 
şi de obişnuința perceperii sunetelor produse de asemenea 
arme (de pildă, militarii), Durata lungă a afectelor este o 
caracteristică a sentimentelor şi a pasiunilor care se pot menţine 
ani de-a rândul, chiar dacă elementul declanșator a dispărut. O 
dragoste care durează şi după moartea obiectului ei, nicidecum 
nu este o raritate. 

Intensitatea afectelor. Toate categoriile de afecte pot fi 
intense ori mai puţin intense, dar intensitatea afectului este 
independentă de intensitatea stimulului declanşator. Acest 
principiu al nonproporționalității dintre afect şi fenomenul 
declanşator are o importanță majoră în criminogeneză. Nu 
contează gravitatea reală a unei amenințări, ci contează ecoul 
ei resimțit şi trăit de cel amenintat; acesta din urmă va acționa, 
respectiv reacționa, în funcție de gravitatea subiectiv 
percepută a amenințării. „În starea afectivă, ponderea cade nu 
pe informaţia despre natura obiectului..., ci pe informaţia 


privind gradul în care obiectul convine sau nu subiectului” 
(V. Pavelcu, 1969). 


Polaritatea afectelor este o particularitate după care orice 
trăire afectivă e preponderent pozitivă sau negativă. În 
acelaşi moment şi față de aceeaşi situaţie (obiect sau 
individ) omul normal, afectiv echilibrat, nu poate să aibă 
decât un singur afect. 

Expresivitatea afectelor. Orice afect are tendinţa de a se 
exprima, adică de a produce modificări interne sau externe 
organismului. Modificările enumerate mai sus (vezi p. 104) 
constituie tot atâtea elemente — unele uşor comensurabile — ale 
expresivităţii afective. 

Caracterul stenic sau astenic al afectelor. Dezechilibrul în 
decurgerea vieţii psihice, produs de ivirea sau menţinerea 
unui afect, are drept rezultat o fortificare (afect stenic) sau 
slăbire (afect astenic) asupra activităţii psihice concomitente 
şi succesive impactului unui stimul afectogen. Deşi teoretic 
afectele pozitive ca veselia şi plăcerea tind să fie stenice, 
totuşi în unele cazuri şi la unii oameni o mare veselie, în 
cele din urmă, dezorganizează activitatea normală, 
îngustează câmpul atenţiei, deviază activitatea etc. 

S-a arătat mai sus că viaţa afectivă în întregimea ei este 
preponderent dirijată subcortical, deci de partea neraţională a 
aparatului nervos central, toate fiind — dar cu deosebire emoțiile 
- legate de mecanismele instinctuale. Această înlănțuire de 
legături explică de ce setea, foamea sau furia devin motive de 
acţiune dotate cu forțe excepționale, căci ele servesc instinctele 
noastre vitale; conservare, apărare, reproducere. 

Deşi o bună parte din afectele noastre sunt strâns 
ancorate în biologic, prin legături puternice cu mecanismele 
ereditare primare, totuşi, la nivelul om, afectele dobândesc 
şi un caracter social. Acest fapt a fost demonstrat de ]. B. 
Watson (1926) pe cale experimentală, arătând că o 
însemnată parte a reacţiilor noastre emoţionale, pe care le 
credem că aparţin strict echipamentului nostru nativ, sunt 
de fapt dobândite (învăţate) sub influența mediului. 
Urmărind geneza fricii de animale la sugari, ]. B. Watson a 
putut arăta că nu există o frică ereditară de ceva anume, ci 
învăţăm să declanşăm reacţii de apărare sau de atac — 
utilizând echipamentul nativ - în funcţie de ceea ce am 
învăţat, direct sau indirect, pe cale verbală sau prin imitație, 
de la cei din jurul nostru. 

25-95 ani 3,54,5ani 4,5-5,5ani 5,5-6,5 ani 


Fig, 15 — Odată cu vârsta, în interacţiunea copiilor, creşte mereu 
numărul contactelor amicale și descrește numărul contactelor ostile, 


Observând copiii dintr-o grădiniță mai multă vreme, s-a constatat că, de 
pildă, băieții între vârsta de 2,5 şi 3,5 ani, la fiecare două minute se apropie de 
alți copii cu intenții prieteneşti (A. A.), pe câtă vreme băieții cu vârsta între 
5,5-6,5 ani, în medie, se apropie amical de două ori, în două minute. 

Fetele între 2,5-3,5 ani desfăşoară o interacțiune amicală cam din patru 
în patru minute, în schimb cele mai avansate în vârstă, de 5,5-6,5 ani, se 
apropie de alți copii, cu intenţii amicale, la fiecare un minut şi jumătate. 

Frecvența aceasta a căutării reciproce şi creşterea contactelor ostile 
arată manifestarea spontană a tendinţelor de integrare socială la copiii de 


vârstă anteşcolară. 
(După H. R. Marshall, în E. Hurlock, 1964) 


Afectele ca puternice motive de acțiune; 
rolul lor în criminogeneză 


Caracteristicile afectelor, dar în special ale emoțiilor, care 
sunt mai strâns legate de echipamentul nostru de apărare şi 
atac, lămuresc rolul lor în criminogeneză. Dincolo însă de 
acest aspect esenţial, piramida lui A. H. Maslow, la care ne-am 

referit mai înainte, conţine o clasă de trebuinţe (la nivelul 3) 
care au fost menţionate sub denumirea de „trebuinţe de 
apartenenţă şi dragoste”, trebuinţe tipic umane şi care indică 
asupra faptului că înseși 'relaţiile afective constituie o 
stringentă necesitate, ele fiind amplasate foarte aproape de 
cele primare, Viaţa cotidiană ilustrează suficient că orice om 
doreşte să aparțină unui grup uman, căci numai această 
apartenenţă are efect securizant asupra lui. Respingerea individului 
de către grup şi izolarea care decurge din aceasta generează stări 
frustrante deosebit de disconfortante. Opţiunea pentru grupuri 
marginale sau antisociale - vaste izvoare ale devianţei şi 
infracționismului — este nu o dată rezultatul respingerii de 
către grupul de vârstă, de cel profesional etc. Starea penibilă 
provocată de respingere duce la acte disperate, adesea 
bizare, pentru a obţine o apartenenţă cu orice preţ. 

Pentru activitatea ofițerilor de poliţie aceste adevăruri pot 
fi de mare utilitate. Prin definiţie, orice infractor este un 
frustrat social; el fiind în deficit afectiv, caută afecțiune 
indiferent de unde i s-ar oferi. Pentru a putea comunica în 
asemenea împrejurări, este nevoie de remontare afectivă, o 
demonstrare vădită a lipsei de rea-voinţă, o manifestare de 
simpatie, care, în condiţiile detenţiei preventive, îl vor face 
mai dispus spre colaborare. 

Înțelegerea fenomenelor afective trebuie să ne ducă la 
recunoaşterea faptului că situaţii frustrante ca  jignirea, 
ignorarea cuiva, disprețul arătat cu ostentaţie sau lovirea în 
demnitate etc. trezesc la oricine reacţii ostile şi pot declanşa 
mecanismele mâniei, ale furiei şi altor forme de ostilitate. În 
situaţii similare, un individ impulsiv, la extremă, poate ajunge 
la reacţii atipice şi comite infracţiuni de o gravă violenţă. 

Capitolul III 
Personalitatea și criminogeneza 


Despre personalitate în general 


Termenul de personalitate, în sens psihologic, exprimă 
totalitatea unei ființe umane, aşa cum apare ea în faţa altora 
şi în fața ei însăşi, în unicitatea, singularitatea şi 
comunitatea ei (M. şi Françoise Gauguelin, 1971). Deci, când 
vorbim de personalitate, ne referim la toate caracteristicile unui 
individ, indiferent dacă aceste caracteristici sunt de natură 
fizică-fiziologică, pur psihologică sau social-morală, cu singura 
restricție: respectivele caracteristici să posede o relativă stabilitate. 
Această stabilitate relativă - care se exprimă în 
comportamentul verbal, afectiv sau acţional al individului — 
ne permite să-l recunoaştem, să-i atribuim cu temei diferite 
acţiuni sau inacţiuni, ori să putem afirma cu o raţională 
certitudine că a avut sau nu vreo legătură cu o acţiune dată. 

Indiferent de numărul sau de esenţa caracteristicilor care 
compun personalitatea unui individ, ele tind să se manifeste 
în mod unitar, reflectând o constelație singulară, unică, 
nerepetabilă a trăsăturilor componente, conferind totodată o 
continuitate specifică în tot ceea ce gândeşte, vorbeşte sau 
făptuieşte individul. În baza tuturor acestor elemente, noi 
putem cunoaşte personalitatea cuiva şi suntem în stare să 
facem, cu o rezonabilă probabilitate, predicții sau postdicţii 
privind comportamentul lui. 

Fiecare din noi avem o personalitate, fie că jucăm un rol 
important, mai puţin important sau nefast în cadrul 

comunităţii în care trăim. Caracterul pozitiv sau negativ al 
personalității umane constituie valorizarea etico-socială a ei, 
ceea ce se amplasează exterior structurii psihice a persoanei. 
Una şi aceeaşi caracteristică de personalitate (de exemplu, 
perseverenţa) este o trăsătură pozitivă la un intelectual sau 
muncitor, dar e o calitate distructivă în personalitatea unui 
infractor. Orice caracteristică psihică poate dobândi pe plan 
etic-social valoare pozitivă sau negativă, 

Personalitatea este fiinţa noastră globală, ea include tot 
ceea ce constituie zestrea noastră biologică (ereditatea), dar 
şi multiplele urme lăsate de actele de învăţare, de istoria 
noastră individuală. Cum foarte plastic se exprima un 
gânditor francez (Raymond Aron, 1981): „personalitatea 
umană, înainte de orice, este o istorie”. 

Având un conţinut atât de complex şi „contururile“ atât 
de vagi, se înţelege că termenul de „personalitate“ nu se 
poate defini atât de riguros ca „acid”, „moleculă“, „planetă” 
etc., ci, prin personalitate trebuie să înţelegem mai degrabă 
un larg câmp de investigaţii asupra fiinţei umane concepute 
ca un întreg (H. J. Eysenck, 1966). 


Componentele personalităţii 


Personalitatea umană, aşa cum s-a mai arătat, se 
manifestă prin comportament. Analiza diferitelor forme de 
comportament, calitatea, frecvenţa lor ne permit să înferăm 
asupra unor componente de natură biologică şi/ori psihice 
care, la un moment dat, determină un comportament sau 
altul, La modul cel mai general, un individ care a săvârşit 
un viol poate fi considerat că a acţionat mai ales motivat 

biologic. Dar componentele biologice nu vor fi puse în 
cauză directă la un falsificator de monede; în cazul acestuia 
din urmă ne vom referi, în primul rând, la componentele 
mintale şi sociale ale personalității. 

Schema simplificată ce urmează este construită exclusiv 
în scopuri didactice. Ea redă componentele fundamentale 
ale personalității, marcând în acelaşi timp şi 
interconectările, care, în mare, determină funcţionarea 
întregului sistem. 


Retroacţiune 


EREDITATEA 


—<alltăţVdefictențe TRĂSĂTURI 
COMPONENTE majore ale organismului -cognitive 
BIOLOGICE -temperamentul -afective 
-predispoziții -acționale și 
aptitudinale etc. decizionale 


-social-morale 
COMPORTAMENT 


Mediul (social) MOTIVAŢIE 


- fiziologică 

-de securitate 
-de apartenenţă 
«de autorealirare 


COMPONENTE ÎNVĂȚARE 
SOCIALE (educaţie) 


în $ 
Atitudial 


Caracter 


Retroacțiune 


Fig. 16 — Schema simplificată (didactică) 
a componentelor fundamentale ale sistemului „personalitate? 
(săgețile indică interconectările dintre componentele sistemului), 


În descifrarea motivelor care duc la declanşarea unui comportament 
specific pentru un moment dat (analizat), sensul vectorilor către 
componentele sistemului îşi aduc contribuţia în stabilirea substructurilor 
(eficiente sau deficiente) incriminate, 


1. Componentele biologice ale personalităţii cuprind toată 
Zestrea nativă a individului, indiferent dacă unele caracteristici 

se regăsesc şi la predecesori (caracteristici ereditare) sau nu 
(caracteristici înnăscute). În determinarea comportamentului 
şi mai cu deosebire a celui deviant, calităţile sau deficiențele 
majore ale organismului, caracteristicile temperamentale, 
precum şi constelația aptitudinală a individului constituie 
forţe adesea determinante. 

1. a. Calitățile şi deficiențele majore ale organismului, cele 
vizibile cât şi cele mai puţin vizibile, îşi pun amprenta în mod 
hotărât asupra personalităţii. Oamenii cu un organism bine 
structurat, dublat şi de o înfăţişare atrăgătoare au o siguranţă 
de sine, comportamentul lor fiind, în mare parte, determinat 
în mod avantajos de constituţia lor fericită. În opoziţie cu 
aceştia, o capacitate redusă de rezistenţă la greutăţi fizice sau 
deficiențe senzoriale ori locomotorii influenţează negativ 
formarea personalităţii. Sentimentul de inferioritate generat de 
statura mică sau de disfuncţii organice, potenţate şi prin 
disprețul tacit sau exprimat de cei din jur, adesea incită la 
comportamente compensatorii — „vitejia” lui Napoleon pare să 
fie ilustrativă — care nu o dată pot duce la comportamente 
deviante. Sentimentul inferiorităţii — cunoscut în literatură mai 
ales după lucrarea psihologului vienez Alfred Adler: „Studiul 
inferiorității organelor şi competenţa lor în activitate” (1917) — 
este una din caracteristicile cele mai generale ale infractorilor, 
fapt asupra căruia vom insista în altă parte a lucrării. 

1. b. Temperamentul constă în acele caracteristici formale care 
se referă la modul cum se desfăşoară viaţa psihică a 
individului. Termenul românesc cel mai apropiat este „fire“. 
Astfel, vorbim de fire lentă, fire iute, apoi de oameni la care 
stările afective sunt durabile sau mai puţin durabile, de 
ușurința sau dificultatea de a se comuta de la o stare psihică 

(afectivă) la alta etc. Neîndoielnic că, şcoala pavloviană a avut 
dreptate când a accentuat relația temperamentului cu 
particularităţile anatomo-fiziologice ale sistemului nervos, cu 
tipul de activitate nervoasă superioară. Despre rolul 
caracteristicilor  temperamentale în  criminogeneză ne 
informează câteva paragrafe ulterioare. 

1. c. Înzestrarea aptitudinală a personalităţii se referă la 
abilitatea naturală de a dobândi cunoştinţe ori îndemânări de 
ordin general sau special (James Drever, 1966). Inteligenta, de 
pildă, este considerată ca fiind o aptitudine generală, câtă 
vreme îndemânarea la desen constituie o aptitudine specială. 
Impactul factorilor sociali asupra aptitudinilor înnăscute este 
uşor de demonstrat. Oricât de „talentat“, de înzestrat nativ 
pentru muzică ar fi cineva, nu poate atinge niveluri superioare 
fără a fi „şcolit” de societate. Pe de altă parte, niciun desenator, 
chiar de geniu, nu va deveni un „bun” falsificator de bancnote 
sau diplome dacă aptitudinile lui nu vor fi susținute de 
atitudini antisociale puternice (relaţia aptitudini-atitudini). 
Îndeosebi, pe acest plan se evidenţiază nu numai complexitatea 
personalității, ci. şi contradictualitatea ei. O. caracteristică 
superioară pozitivă — mare talent la desen — devine socialmente 
negativă prin manifestarea ei pe un tărâm prohibit de societate. 
Falsificatorii de tablouri — azi în număr foarte mare — fac parte 
dintre acele talente corupte pe care câştigul uşor le atrage, 
sustrăgându-le de la munca reală, creatoare. 

Tot astfel, inteligenţa nativă (aptitudine generală), dacă nu 
este asociată cu onestitatea (atitudine socială pozitivă), poate să 
evolueze în direcţia formării unei personalităţi de escroc, 
şantajist sau de delapidator. 

Componentele biologice se dezvoltă şi acţionează în 

condiţiile existenței şi ale acţiunii concomitente ale 
comportamentelor sociale, Deci, dezvoltarea personalităţii se 
realizează în timp, prin interacțiunea celor două blocuri mari de 
componente. Dacă, pe drept motiv, putem vorbi de o devenire 
permanentă a personalității, tot aşa şi criminogeneza trebuie să fie 
privită ca un proces de durată, în care factorii biologici 
individuali sunt întrețesuţi cu cei sociali, ceea ce împrumută 
fenomenului infracțional nu numai multicauzalitatea, dar şi o 
polimorfie specifică. 


2. Componentele sociale ale personalității se referă la acei agenţi 
de natură socio-culturală care, în parte, exercită influențe de 
durată asupra individului (mediul social, fenomenul învățării 
ca substrat şi mecanism al educaţiei spontane şi 
instituționalizate) şi structuri achiziționate (caracter, atitudini), 
care, pe măsura consolidării lor, devin forţe motrice, chiar 
motive care modelează comportamentul“. 

În lucrările de psihologie aflate actualmente în circulație, 
prin caracter se înţelege „ansamblul trăsăturilor esenţiale şi 
calitativ specifice care se exprimă în activitatea omului, în mod 
stabil şi permanent” (A. Chircev, 1976). Activitatea individului 
însă se mulează pe „modele“ socio-culturale de comportare şi, pe 
măsură ce se interiorizează, sunt trăite sub formă de atitudini 
față de alţi oameni, faţă de muncă şi activitate în general, 
precum şi în atitudinea faţă de sine însuşi. Dacă prin 
atitudine vom înţelege manierea de a se comporta într-o 
situaţie (N. Sillamy, 1965), atunci devine clar că atitudinea față 

de alţii, față de muncă şi față de sine constituie acele 
fundamente ale caracterului care determină, în mare măsură, 
fie formarea unei personalităţi echilibrate (om sociabil, activ, 
exigent faţă de sine), fie formarea unei personalități deviante 
(bănuitor, distant şi nepăsător faţă de alţii, în general certat cu 
munca, în schimb cu o mare doză de egoism). 


3. Trăsăturile personalităţii sunt considerate în limbajul curent 
ca fiind variabile. J. P. Guilford (1959) atrage atenţia asupra 
faptului că trăsăturile sunt ale personalității, şi nu ale 
comportamentului. Comportamentul poate fi privit numai ca 
indicator al trăsăturii, căci comportamentul adesea poate fi 
vizibil, dar trăsătura niciodată. De pildă, asistând la un meci de 
box şi observând că un pugilist luptă până la epuizare 
(comportament), ajungem la concluzia că el e persistent 
(trăsătură). Tot aşa, când cineva, într-o societate, monopolizează 
toată conversaţia (comportament), noi conchidem că e vorbăreţ 
(trăsătură). Putem afirma, împreună cu H. J. Eysenck (1966), că 
trăsătura este ceva ce se manifestă la individ într-un mare număr de 
situații diferite. 

R. B. Cattell (1968) consideră că trăsătura este o tendinţă de 
reacţie largă şi relativ permanentă. Putem vorbi de trăsături ale 
cunoaşterii (acuitate perceptivă, gândire superficială etc.), 
trăsături ale afectelor (uşor emoţionabil, sentimente profunde), 
trăsături temperamentale (lent, iute, alert etc.), trăsături dinamice 
care se referă la modul de acţiune şi de decizie, dar şi la 
motivații şi interese. Este de notat că drept trăsătură se 
consideră numai ceea ce este caracteristic şi distinct (G. W. 
Allport, 1961), 

Studiind dicţionarul limbii engleze, unii autori au găsit 

18 000 de adjective care se referă la modul cum oamenii 
acționează, gândesc, percep, simt sau se comportă. Mai există 
cca 4 000 de cuvinte care se pot considera ca fiind denumire de 
trăsături: onestitate, umilință, sociabilitate, sinceritate etc, 
(Clifford Morgan, 1975). Dacă eliminăm din lista aceasta imensă 
sinonimele, nuanțele nesemnificative ş.a. rămân cca 200 de 
trăsături distincte în funcţie de care putem caracteriza un 
individ. De aici dificultatea mare a caracterizării oamenilor. 

În practică, însă, nu este necesar să apelăm la toate 
trăsăturile posibile, ci numai la acelea care sunt definitorii pentru 
personalitate, la acelea cu o mai mare stabilitate în timp şi care 
determină în mod constant comportamentul individului, astfel 
încât să putem face, cu o probabilitate rezonabilă, predicții şi 
postdicţii privind activitatea subiectului nostru. 

Trăsăturile de personalitate evoluează în cursul vieții 
individului, deoarece el este în permanentă interacţiune cu 
mediul social şi cu cel fizic, în continuă transformare. În cadrul 
acestei interacțiuni, ca şi în urma retroacţiunii (de la 
comportament înapoi spre trăsături, ereditate, atitudine etc. — 
fig. 17) pot apărea şi trăsături noi sau se accentuează cele formate 
anterior. Oricare ar fi natura trăsăturilor, ele au o evoluție într-un 
ritm lent; schimbările radicale, dramatice, profunde ale 
personalităţii sunt relativ rare, ele sunt doar excepţii care, 
obişnuit, se produc în condiţii cu totul ieşite din comun. 

Ar fi greşit să credem că alcătuind o listă 30-40 de trăsături, 
noi de fapt am caracterizat un individ. Personalitatea nu este 
numai suma trăsăturilor, fie ele caracteristice şi relativ stabile, ci 
este o constelație specifică a trăsăturilor, între care una sau câteva 
dobândesc un caracter dominant, subordonându-le pe celelalte, 
formând deci o textură specifică, individuală, unică. 


118 


| 
| 
Í 


Psihologie judiciară 


Cunoaşterea reală a personalității, în ultima analiză, presupune 
cunoaşterea dominantei (dominantelor) specifice şi a sistemului de 
subordonare = fată de dominantă(e) - a celorlalte trăsături. 


4. Aspecte globale. Privind în ansamblu trăsăturile, dar şi 
restul componentelor personalităţii, suntem îndreptățiți să 
facem constatarea că sistemul întreg — denumit „personalitate” 
- este lipsit de transparenţă, de aşa manieră încât numai analiza 
aprofundată a „intrărilor” (input) şi a „ieşirilor” (output) din 
sistem permit deducţii şi inferențe cu privire la modul de 
funcţionare, la raportul de sub şi supraordonare a 
componentelor, spre a ne orienta aproximativ cu privire la 
structura şi funcţionarea întregului sistem. 

Faptul că atât elementele mai simple, cât şi cele complexe 
sunt întrețesute şi interconectate, multiplu determinate, 
contribuie la opacitatea fenomenului şi reclamă utilizarea unor 
mijloace ştiinţifice deosebit de sensibile pentru a efectua o 
analiză eficientă. Această analiză devine posibilă prin faptul că 
o proprietate a personalităţii globale este tendinta ei de proiectare, 
adică tendinţa de a vedea în lumea exterioară propriile 
impulsuri, atitudini, conflicte etc. Precum este cunoscut, un 
infractor prin obişnuinţă vede peste tot numai rea-credință, 
vicii, neonestitate, intenţii ostile etc. Graţie acestei proprietăţi a 
personalităţii, s-au construit testele proiective. (de exemplu, 
testul Rohrschach, Murray, Rosenzweig ş.a.) care, aplicate de 
peste cinci decenii, de specialişti cu înaltă calificare, duc la 
rezultate mulţumitoare. 

Studiul aprofundat al personalităţii a relevat şi faptul — de 
altfel, empiric, cunoscut de mult — că orice personalitate este 
mai mult sau mai puţin contradictoriu structurată, Această 

constatare se referă, în primul rând, la valoarea social-morală 
atribuită comportamentelor şi, deci, a trăsăturilor de 
personalitate subiacente comportamentelor. Practic, aceasta se 
manifestă prin coexistența unor calități pozitive şi negative, în 
sensul că un criminal, de pildă, oricât de feroce ar fi el, poate 
să-şi iubească mama, să fie delicat cu copiii etc, 
Incompatibilitatea unor comportamente ne şochează doar pe 
plan logic, în realitate avem de-a face cu o „stratificare” 
necomună a componentelor şi trăsăturilor ce conferă atipicul 
acelora pe care i-am denumit, în genere, devianți. 


CONDIŢII 
PREMERGĂTOARE 


Condiţii 
premergătoare 


CONDIȚII ANTECEDENTE 


= 


DELACTUL DELINCVENTUL 


Fig, 17 — Diagrama secvenţelor şi a conjugării diferitelor antecedente simple 
şi consecinţele lor în criminogeneză (W. Healy, Augusta F, Bronner, 1936). 


Valoarea diagramei este numai de natură didactică, ea reflectând 
multicauzalitatea delincventei. În schimb, relațiile dintre antecedentele 
personale şi delictul comis nu pot fi susținute azi din punct de vedere ştiinţific. 

Urmărind dezvoltarea diferitelor componente ale 
personalității, constatăm că ele evoluează, se maturizează şi 
involuează în ritmuri diferite. Deşi în jurul vârstei de 25 de 
ani, în condiţiile culturii europene, personalitatea „în mare” 
este închegată, totuşi pot exista zone, componente, trăsături 
insuficient  maturizate. Referitor la infractorii prin 
obişnuință (recidivişti), s-a constatat că la nivelul unor 
| componente esenţiale — nivelul afectiv, socio-moral etc. — 
| procesul de maturizare se opreşte mult sub cota obişnuită. 
| Din acest motiv, în pofida vârstei cronologice, ei rămân 
imaturi, imaturitate care însă nu afectează nicidecum 
| răspunderea penală. 
| Cunoaşterea componentelor şi a structurii personalității 
ne ajută să putem descifra cu mai mare uşurinţă cele 
| afirmate anterior. Teza formalizată a lui J. Selosse, de pildă, 


c-r| R ) 
S+T 


potrivit căreia orice comportament delincvent (C) este o 
funcţie în care rezistenţa la tentaţii (R) este diminuată sau 
chiar anulată de însumarea factorilor situaționali (S) cu 
tendinţele criminale (T) ce ar exista la un individ dat. 

Dacă acum considerăm că rezistența la tentaţii (R) este 
un rod al factorului educaţie şi dacă asimilăm factorii 
situaţionali din schema noastră cu mediul (social) şi, în fine, 
dacă am considera că tendinţele criminale (T) stipulate de 
J. Selosse, în fond, se pot reduce la unele caracteristici 


temperamentale (impulsivitate, neinhibare, tendinţe agresive 
etc.), atunci în baza conexiunilor arătate în fig. 16 putem 
afirma că; 

- dacă rezistenţa la tentaţie (R) este mai mare ca suma 
factorilor situaţionali (S) şi a tendinţelor criminale ereditare 
(T), adică dacă R>(S+T), atunci săvârşirea unui act criminal 
este foarte puțin probabilă; dacă însă R=(S+T), atunci 
săvârşirea unui act criminal este posibilă, dar puțin probabilă; 
când însă R<(S+T), atunci devenirea criminală este nu 
numai posibilă, ci şi foarte probabilă. 


Fără îndoială că, aspectele psihologice întâlnite în practica 
cercetării infractorilor sunt de varietate infinită, determinată atât 
de diversitatea cazurilor, cât şi de infinitatea planurilor care țin de 
personalitatea şi comportamentul celor implicați. Ca atare, nu se 
pot formula modele de cercetare cu aplicabilitate generală, maniera 
tactică de investigație psihologică adaptându-se de fiecare dată 
condițiilor concrete ale situaţiilor cu care ne confruntăm. Aceasta 
însă nu înseamnă că nu putem găsi soluţii proprii naturii 
spețelor, ci, doar, că exercițiul este mai dificil şi pretinde o 
examinare complexă a situației şi, în mod deosebit, a personalității 
celor implicați. Ar fi dăunător să simplificăm lucrurile şi să 
considerăm că orice mod de abordare a persoanei cercetate este 
valabil, ori că putem obține succesul în absența unui minimum de 
informaţii privind cunoaşterea psihologică a celor cercetaţi, mai 
ales în cazurile când este vorba de infracțiuni grave, cu 
periculozitate socială ridicată, cazuri când defensiva celor 
implicați le mobilizează la maximum potențele psihice, în 
încercarea, uneori disperată, de a scăpa de asprimea dreaptă a legii. 

Important este să manifestăm o preocupare susținută pentru a 
realiza o cunoaştere cât mai aprofundată a personalității 
învinuiților sau a elementelor suspecte de săvârşirea unor 
infracțiuni, pentru ca, pe acest temei, să construim o tactică de 
cercetare adecvată, în măsură să exploateze slăbiciunile, să asigure 

surprinderea ori să întindă nişte punți de apropiere pe seama 
valorificării unor trăsături caracteriale pozitive ale celor cercetaţi, 
Din diversitatea situaţiilor posibile, ilustrăm câteva aspecte 
întâlnite în practică. 
- Într-un caz de omor, săvârşit în municipiul R., un bărbat în 
vârstă de cca 30 de ani, a fost găsit în locuința sa, pe pat, cu 
toporul înfipt în oasele craniului, de aşa manieră încât medicul 
legist a făcut eforturi vizibile să-l poată scoate. Din cercetările 
efectuate a rezultat că victima era căsătorită, dar despărțită în fapt 
de soție. În cercul de bănuiţi, printre alte persoane, a fost inclus şi 
cumnatul victimei, deşi acesta avea un alibi aproape perfect, 
justificându-şi timpul critic prin mai mulți martori. Bănuielile 
asupra lui, ca posibil autor al săvârşirii omorului, s-au axat pe 
analiza psihologică a unor elemente semnificative. Astfel, a 
rezultat că acesta era foarte puternic legat afectiv de sora lui, care 
l-a crescut de când era mic, tinându-i locul de mamă. Faptul că 
sora lui — soția victimei — a dus o viață de familie plină de 
necazuri, marcată de frecvențe şi grave certuri şi bătăi — care au 
determinat-o în final să părăsească domiciliul conjugal, a permis 
să se aprecieze că această situație a avut o puternică rezonanță 
psihică asupra fratelui său, acesta în mai multe rânduri încercând 
să-i ia apărarea. S-a estimat judicios şi împrejurarea că cel bănuit 
era un infirm fizic şi psihic, având o talie foarte mică (cca 1,50 m) 
şi o constituție firavă, situaţie care nu-i permitea o înfruntare 
directă şi fermă cu victima, dar putea declanşa în schimb o 
încercare de răzbunare, săvârşită eventual în timpul somnului 
victimei, aşa cum a rezultat din analiza corelată a tuturor 
circumstanțelor cazului. Fiind cercetat, bănuitul a recunoscut în 
final fapta, declarând că, seara a fost la locuința victimei, cu care a 
consumat băuturi alcoolice, Devenind în stare de ebrietate, 

victima a adormit. În acest moment a atacat-o decisiv, cu toporul, 
afirmând că şi-a concentrat toate puterile în aplicarea loviturii, 
fiindu-i teamă că dacă nu o omoară din prima lovitură va fi 
pierdut, neputând face față unui eventual atac al victimei. 

- Într-un alt caz de omor, comis în municipiul C.N., victima, o 
tânără, a fost găsită înecată în râu, fără vestimentație. După 
identificare, s-a stabilit că nu era căsătorită şi avea relații intime 
cu un inginer din localitate. Luându-se legătura cu el, fără a i se 
spune nimic despre situația victimei, acesta a declarat că în cursul 
serii, până în jurul orei 23.00, tânăra a fost acasă la el, au avut 
raport sexual şi apoi s-au certat, cum mai făcuseră şi în alte ocazii. 
Victima, supărându-se rău, a plecat fără a-şi mai lua măcar umbrela, 
deşi afară ploua puternic. Ca urmare, a prezentat organelor de 
cercetare umbrela victimei, care a fost recunoscută de către colegele 
de serviciu ale acesteia. Referitor la comportamentul inginerului, 
s-au făcut aprecieri diverse, chiar contradictorii, promovându-se şi 
versiunea că acesta a recunoscut cu uşurinţă prezenta victimei la 
domiciliul său pentru bravare şi derutarea cercetărilor. 

Or, interpretarea firească sub aspect psihologic — mai ales la 
nivelul de înțelegere al unui intelectual — era cea care într-adevăr 
exprima inocența lui, atâta vreme cât a furnizat, de la bun 
început, o serie de date care-l învinovăteau sau cel puțin îl plasau 
în poziția de suspect şi, pe deasupra, a mai şi oferit o probă 
materială împotriva sa (umbrela), despre care organele. de 
cercetare nu cunoşteau unde se găseşte. În final, aceasta s-a 
dovedit interpretarea corectă, fiind descoperit adevăratul autor 
al faptei. De altfel, nu apare normal ca o persoană implicată 
într-un caz deosebit de grav să se acuze, în loc să se apere, cu 
excepția unor situații relativ rare, când, trăindu-şi vinovătia ca 
un proces interior ce-l depăşeşte, se predă singur autorităților 

ori se sinucide. 

Diversitatea aspectelor practice care oferă indicii utile pentru 
conturarea personalității infractorilor, chiar în cauze penale unde 
aceştia nu sunt încă identificați, este aproape infinită şi relevă un 
câmp larg de aplicare a datelor ce le poate furniza interpretarea lor 
din punctul de vedere al psihologiei judiciare. 


- Membrii familiei P., din municipiul F., după ce au făcut 
pregătirile necesare pentru a se deplasa pe litoral, inclusiv 
aranjamentul bagajelor în maşina aflată în spatele blocului, s-au 
culcat. În jurul orei 4.00, soția s-a trezit din somn şi, când a vrut 
să intre în baie, a simțit rezistență la deschiderea uşii. A împins 
mai tare şi şi-a dat seama că cineva se află în baie. Uitându-se în 
interior, a văzut, pentru moment, un tânăr care, de îndată, a 
lovit-o cu cuțitul în zona subclaviculară. Declanşând alarma, s-a 
trezit şi sotul — un om deosebit de voinic — care s-a angajat în 
luptă cu nepoftitul musafir. Acesta, deşi era de talie mică şi 
pipernicit, fiind înarmat cu cuţit, a reuşit să-l taie şi pe bărbat în 
multe locuri, mai ales pe piept şi pe fată, după care a fugit din 
apartament, cu toate că femeia a încercat să-l împiedice. 

Cu prilejul cercetării efectuate la fața locului au fost 
descoperite, pe lângă numeroase urme biologice, două sacoşe din 
material plastic, introduse una în cealaltă, în care se aflau un 
cleşte pentru scos cuie, aproape nou, înfăşurat într-o cârpă 
albă, şi o. pâine neagră. Studiindu-se sub aspect criminalistic, 
posibilităţile de pătrundere în apartamentul situat la etajul II, s-a 
conchis că infractorul a intrat prin escaladarea ferestrei lăsată 
deschisă, favorizat de copertina de la intrarea în bloc, dovedind 
agilitate în realizarea acestei acțiuni relativ dificile. 

Situația prezentată în sinteză aduce în discuţie câteva 
probleme cu privire la profilul autorului necunoscut. Un aspect se 

referă la faptul că este periculos şi atacă când este surprins, că 
poartă asupra lui cuțit, încercând astfel să compenseze 
inferioritatea lui fizică. De asemenea, se pare că nu se află la 
prima faptă de acest fel, că a mai încercat comiterea de infracțiuni 
prin escaladare, altfel impunându-se să aleagă pentru început un 
loc mai uşor accesibil. Semnificativ este şi faptul că exercițiul 
escaladării, în condițiile descrise, era mai uşor de realizat dacă lăsa 
sacoşa jos şi nu se urca cu aceasta. De ce a procedat astfel? Este o 
întrebare dificilă, dar care poate exprima ceva despre situația în 
care se afla şi că şi-a purtat sacoşa cu el, nefiind dispus să renunţe 
la nimic ce-i aparținea, chiar dacă acest lucru îl împiedica în 
realizarea acțiunii sale delictuoase. Situaţia exprimă şi un nivel 
scăzut de orientare şi apreciere, deci că ne aflăm în fața unei 
persoane cu nivel scăzut de judecată, în schimb încărcată puternic 
cu agresivitate. Fără a avea 0 valoare juridică deosebită, 
considerăm că aceste indicii pot orienta mai bine acțiunea de 
identificare a autorului. 


Tipuri de personalitate 


Menţinând afirmaţia că fiecare personalitate este unică în 
felul ei şi că nu există personalităţi identice, încă din cele mai 
vechi timpuri s-a observat că există clase de indivizi care au 
unele caracteristici comune sau grupuri de astfel de caracteristici, 
fie pe latura intereselor, a modului de gândire, fie pe cea a 
temperamentului, a constituţiei lor fizice etc. Spunem că 
indivizii din respectiva clasă — în funcţie de caracteristica 
aleasă — aparţin aceluiaşi tip. Aşa, de pildă, dacă un grup de 
indivizi se caracterizează prin persistenţă, rigiditate, 
subiectivitate, timiditate, iritabilitate, spunem că aceşti 
indivizi aparţin tipului introvertit. Tipul este deci o noțiune 

supraordonată noţiunii de trăsătură. După unii autori (R. 
Stagner, 1961; H. J. Eysenck, 1970), personalitatea este 
organizată ierarhic pe patru niveluri: nivelul reacțiilor 
(răspunsurilor) specifice, nivelul reacțiilor de deprindere 
(habitudinale), nivelul reactiilor de trăsătură şi, în fine, nivelul 
superior de reacție tipologică. 


INTROVERSIE 


Fig. 18 — Reprezentarea grafică a organizării ierarhice a personalității 
(după H. J. Eysenck, 1967). 


Nivelul superior indică tipul de personalitate — introvertită; 
următorul nivel prezintă trăsăturile de bază ale tipului: persistentă, 
rigiditate, subiectivitate, timiditate şi iritabilitate; nivelul trei este al 
răspunsurilor (reacții sau conduite) tipice, obişnuite pe care ne aşteptăm 
să le prezinte subiecții cu trăsăturile enumerate; nivelul patru indică 
tipurile specifice de răspunsuri (reacții, conduite) ale subiecților, 
răspunsuri care sunt în funcție de structura intimă şi globală de 
personalitate. Ultimele două niveluri prezintă caracteristica de 
polimorfism, datorată faptului că ele se referă la conduite concrete, 
propriu-zise, aparținând unor subiecți cu o anumită constelație şi 
structurare a personalității, 

Cu alte cuvinte, tipul este un stil superior de organizare 
a personalității, 

Cele patru tipuri temperamentale. Pornind de la ideea că 

temperamentul este componenta de bază a personalităţii — 
tără a fi exprimat în mod explicit acest pretins adevăr =, 
încă din antichitate, Hipocrat, care a trăit în secolul V 
ñen, a ales drept criteriu al tipologiei sale predominanţa 
uneia din „cele patru humori ale organismului” uman 
(sânge, bila neagră, bila galbenă, flegma), stipulând, în 
consecinţă, existența a patru tipuri temperamentale 
fundamentale: sanguinic, melancolic, coleric,  flegmatic. 
Termenii aceştia sunt foarte răspândiţi şi azi. În limbajul 
cotidian, afirmă G. W. Allport, coleric înseamnă irascibil, 
sanguinicul e considerat optimist, melancolicul — trist, iar 
flegmaticul — apatic. Terminologia hipocratică a fost 
menţinută şi de I. P. Pavlov. La baza tipologiei sale însă 
sunt cele patru tipuri de activitate nervoasă superioară. 


Fig. 19 — Reacţii temperamentale diferite la acelaşi stimul. 


La lectura aceluiaşi articol de gazetă, sanguinicul reacționează prin 
seninătate vie (1), colericul printr-o erupție de mânie (2), flegmaticul prin 


somnolență, indiferenţă (3), iar melancolicul prin îngrijorare (4), 
(După B. Radnai, 1962) 

Tipologii elaborate în baza unor criterii anatomo-morfologice. 
În această categorie de tipologii un loc de frunte îl ocupă 
tipologia psihiatrului german Ernst Kretschmer (1921). În 
practica sa clinică, el a observat că există o anumită 


Fig. 20 a 


Fig. 20 b 


Fig. 20c 


Fig, 20 — Tipurile constituționale 


ale lui E, Kretschmer, 


corespondență între structura 
anatomo-morfologică şi tipul 
temperamental. Astfel, tipul 
constituțional picnic (în limba 
greacă „pyknos” înseamnă gras) 
tinde să fie sociabil, bine 
intenționat, adesea impulsiv, 
capabil de a schimba brusc 
dispoziția etc. Întrucât tipul 
picnic - după Kretschmer - e 
predispus, în caz de îmbolnăvire 
psihică, să devină 
maniacodepresiv, tipul 
constituțional de picnic corespunde 
tipului temperamental  cicloid în 
nomenclatura lui (fig.20 a). 

Tipul constituțional-temperamental, 
opus celui descris mai sus, e cel 
leptosom (corp subţire, în limba 
greacă) şi temperamentul 
corespunzător este cel schizoid, 
care se caracterizează prin 
nesociabilitate, seriozitate, dar 
se disociază uşor, în schimb e 
liniştit şi rezervat (fig.20b). 


Deci, dacă la o extremă se află picnicul cicloid, iar la 


129 


Psihologie judiciară 


cealaltă leptosomul schizoid, la mijlocul continuului 
vom găsi tipul constituțional atletic cu un temperament 
intermediar? (fig. 20 c). 


Psihiatrul german E. Kretschmer, prin observaţii îndelungate efectuate 
în clinică, a constatat existența unei corelaţii între tipurile constituționale 
anatomo-morfologice şi frecvența unor îmbolnăviri de natură psihică. După 
cercetările sale, cel cu constituție picnică, în caz de îmbolnăvire psihică, 
înclină mai mult spre forme maniaco-depresive, pe câtă vreme leptosomii se 
îmbolnăvesc mai frecvent de schizofrenie. 

Pornind de la aceste date clinice, Kretschmer a alcătuit o tipologie mult 
controversată, considerând că cei picnici aparțin aşa-zisului tip ciclotimic, 
iar cei leptosomi tipului schizotimic. 

Tipologia kretschmeriană, care consideră că baza personalității este de 
esență biologică, este respinsă ca insuficient fondată de cei mai mulți 
oameni de ştiinţă. 


Fără îndoială, tipologia kretschmeriană este azi depăşită, 
totuşi trebuie să recunoaştem că a avut meritul de a fi 
încercat, cu instrumente ştiinţifice, să descifreze problemele 
de bază ale înţelegerii personalităţii. Meritul cel mai mare îl 
are însă prin faptul că a stârnit discuţii aprige, care au dus la 
naşterea unei tipologii moderne, de o mare valoare pentru 
studiul criminalităţii. Ne gândim la tipologia elaborată de 
W. Sheldon (1940, 1942), antropolog şi psiholog american, 
ale cărui cercetări sunt mult aplicate în Occident la 
investigaţiile efectuate în domeniul fenomenului criminal. 

Teoria lui W. Sheldon se bazează pe două teze: 


5 În terminologia lui Kretschmer figurează cu precădere „caracter şi nu 
„temperament”, Însăși cartea lui Kretschmer se intitulează Kărperbau und Charakter (Structura 
corpului și caracterul), De altfel, diverșii autori occidentali utilizează când termenul de 
temperament pentru personalitate, când pe cel de caracter (de exemplu, R. Le Senne). 

a) există trei componente majore somatice (gi 


temperamentale); 


b) un tip se defineşte prin dominanța relativă a 
acestor componente. 

Componentele somatice sunt derivate din cele trei 
membrane embrionare din dezvoltarea cărora iau naştere. 
Astfel, constituţiile somatice de bază sunt: endomorficii 
(corespunzători picnicilor lui Kretschmer), cărora, pe plan 
temperamental, le corespund viscerotonii, la care dezvoltarea 
cu precădere a viscerelor le conferă caracteristica de a iubi 
mult confortul fizic, de a fi mâncăi, sociabili şi afectivi, 
având reacţii lente şi fiind amatori de ceremoniale — fig. 21 (1). 
La polul opus se găsesc ectomorficii (corespunzători 
constituţiei  leptosomice, după Kretschmer), care, 
temperamental, sunt, cerebrotonici. Aceştia au o activitate cu 
precădere intelectuală, iubesc solitudinea, evită compania 
altora, sunt foarte sensibili şi conştienţi de propriile forţe — 
fig. 21 (2). Tipul muscular sau mezomorfic, după Sheldon 
(corespunzător tipului atletic în sistemul kretschmerian), pe 
plan temperamental se. numeşte somatoton şi se 
caracterizează, printr-o continuă activitate musculară, prin 
necesitatea de a se afirma cu vigoare — fig. 21 (3). 

Între aceste trei tipuri extreme, Sheldon a identificat şi o 
a patra categorie, denumită tipul normal, echilibrat, 
cordoblastic, la care nu există tendinţa de dezvoltare înspre 
tipurile somatice (nici temperamentale) caracterizate mai 
sus — fig. 21 (4). 

Trebuie să insistăm asupra faptului că W. Sheldon a 
elaborat tipologia pe bază de măsurători, insistând asupra 
caracteristicilor somatice mai întâi şi abia după aceea a 

trecut la examinarea caracteristicilor temperamentale. 
Numai în final a calculat corelaţia între cele două şiruri de 
fenomene. Rezultatele au arătat că tipul somatic endomorf 
corelează cu viscerotonia, cu + 0,79; tipul somatic mezomorf 
corelează cu tipul temperamental somatoton, cu + 0,82; tipul 
somatic ectomorf corelează cu tipul temperamental 
cerebroton, cu + 0,83. Coeficienţii de corelaţie sunt foarte 
ridicaţi şi, statistic vorbind, sunt semnificativi. 

Sistemul sheldonian elaborat pe oameni normali -— 
Kretschmer pornise de la materialul uman găsit în clinicile 
psihiatrice — cu tot instrumentarul ce i-a stat la îndemână în 
deceniul al cincilea al secolului trecut, arată fără putinţă de 
tăgadă că nicio tipologie nu este în stare să cuprindă imensa 
varietate a personalităților umane. Cifrele mai sus citate (W. H. 
Sheldon, 1942), apoi recalculate de I. L. Child (1950), arată o 
corelaţie atât de mare între somatotip şi temperament încât 
însuşi acest fapt le pune sub semnul întrebării (Eysenck, 
1965). După mulţi autori care au refăcut măsurătorile, 
corelaţiile dintre tipul somatic şi cel temperamental nu 
depăşesc limita de 0,30, ceea ce în domeniul acesta este 
considerat ca satisfăcător. 

Asemănarea între tipurile somatice kretschmeriene şi 
sheldoniene este foarte evidentă şi nu-i necesar să insistăm 
asupra ei. Remarcabil este însă faptul că tipul kretschmerian 
de leptosom, respectiv ectomorful lui Sheldon, corelează cu 
tipul introvertit al lui C. G. Jung, iar picnicul kretschmerian, 
respectiv endomorful lui Sheldon, arată o corelaţie ridicată 
cu tipul extravertit al lui Jung. 

Tipologia lui C. G. Jung. Elev disident al lui S. Freud, 
elveţianul C. G. Jung şi-a elaborat tipologia în 1921, axându-se 

exclusiv pe criterii de natură psihologică. El considera că 
există două tipuri extreme: cel introvertit şi cel extravertit, 
între care se amplasează tipul intermediar ambivert, având 
caracteristici din ambele tipuri extreme. 


J v 
AN | 
Vá 4 T 
| i 2) 


Fig. 21 — Tipologia constituțională a lui W. Sheldon 
(după W. Sheldon şi Stevens, 1942). 


1 — Tipul constituțional endomorfic (corespunzător picnicului lui 
Kretschner); dezvoltarea cu precădere a viscerelor (în stadiul embrionar al 
organismului se dezvoltă cu preponderență  endoteliul) îi conferă 
caracteristica de a iubi mult confortul fizic, de a fi mâncău, sociabil şi 
afectiv, cu reacţii lente şi amator de ceremoniale; în plan temperamental, îi 
corespunde viscerotonul. 

2 — Tipul constituțional ectomorfic sau muscular (corespunde 
atleticului lui Kretschmer) se caracterizează printr-o continuă activitate 
musculară (în stadiul embrionar al organismului se dezvoltă predominant 
mezoteliul) şi prin necesitatea de a se afirma cu vigoare; în plan 
temperamental, îi corespunde somatotonul, 


133 


Psihologie judiciară 


3 = Tipul constituțional mezomorfic (corespunzător leptosomului lui 
Kretschmer) are o activitate cu precădere intelectuală (în stadiul embrionar 
al organismului se dezvoltă predominant ectoteliul), iubeşte solitudinea, 
evită compania altora, fiind sensibil şi conştient de propriile forțe; în plan 
temperamental, îi corespunde cerebrotonul. 

4 — Tipul constituțional cordoblastic sau normal, echilibrat, la care nu 
există tendința de dezvoltare înspre tipurile somatice (nici temperamentale) 


caracterizate mai sus. 
EA 
(Y 


MEZOMORF, 


MUSCULAR, 
| STENIC 


TIPUL CORDOBLASTIC, 
NORMAL, 
ECHILIBRAT 


TIPUL MEZOBLASTIC, 


TIPUL ENDOBLASTIC, 
ENDOMORF, 

PICNIC, 
ABDOMINAL, 
HIPERSTENIC 


— 


Fig, 22 — Diagrama lui Martiny reprezentând cele trei mari categorii de tipuri constituționale 
și temperamentale (sus şi jos — stânga, dreapta), care se formează în acord cu ipoteza 
dezvoltării embriologice (a lui Sheldon), În centrul figurii este reprezentat tipul normal. 


După concepţia lui C. G. Jung, există două orientări 

majore ale personalităţii, şi anume: fie că avem de-a face cu 
un om care se orientează cu precădere spre lumea externă, 
lumea obiectivă (atitudinea extravertită), fie că orientarea 
persoanei merge mai degrabă spre interior, spre lumea 
subiectivă (atitudine introvertită). Ambele atitudini se 
regăsesc la fiecare individ, dar în mod obişnuit una din ele 
este dominantă şi conştientă, câtă vreme cealaltă e 
subordonată şi inconştientă. 

Extravertitul tipic este sociabil, îi plac petrecerile, are 
mulţi prieteni, mereu simte nevoia să aibă cu cine vorbi, 
nu-i place nici lectura solitară, nici studiul individual. 
Mereu tânjeşte după companie veselă, îi place să rişte, 
acţionează sub inspiraţia momentului şi, în general, în 
mod impulsiv. Îi plac glumele şi păcălelile, mereu e gata 
de ripostă, nu-şi face griji, e deschis, prietenos, optimist, 
râsul şi veselia constituie elementul lui. Tot timpul este 
activ, tinde spre agresivitate şi-şi pierde cumpătul uşor. 
Sentimentele sale nu sunt sub un control riguros, iar în 
genere extravertitul nu este întotdeauna o persoană 
demnă de încredere. 

Introvertitul tipic este o persoană liniştită, retrasă, care 
prețuieşte mai mult cărţile decât oamenii. Faţă de oameni, 
cu excepţia câtorva prieteni intimi, este foarte rezervat. Îşi 
face planuri de viitor şi nu-i place să acţioneze sub 
impulsul momentului. Tinde să ia totul în serios şi duce o 
viaţă ordonată. Îşi controlează foarte strâns sentimentele, 
prea rar se comportă în mod agresiv şi nu-şi pierde uşor 
cumpătul. Deşi înclinat spre pesimism, introvertitul, în 
general, este om de încredere care pune mare preț pe 
valorile etice, 

Dacă acum încercăm să sintetizăm principalele tipologii - 
pe care în parte le-am reprodus mai sus — şi să le 
reprezentăm de-a lungul unei axe orizontale (introvertitul- 
extravertitul) şi o axă verticală (stabilitate-instabilitate), astfel 
încât în cercul interior să reprezentăm tipurile temperamentale 
clasice (Hipocrat-Galenus-Pavlov), iar în cercul exterior 

descrierea mai modernă a tipurilor prin referire la trăsăturile 
mai caracteristice, obţinem următoarea diagramă: 


Capricios Reactiv 
Anaios Neastâmpârat 
Rigid Agresiv 
Sobru Excitabil 
Pesimist Schimbător 
Rezervat Impulsiv 
Nesociabil Optimist 
Liniştit Activ 


INTRAVERTIT 


Pasiv 
Prudent 


Sociabil 
"Deschis 
Vorbăreţ 


Echilibrat 


Meditativ 
Paşnic | Săritor 
Controlat Chefliu 
Fidel - , Vioi 
Spirit de grup 


tizodizi de conddacere 


Fig. 23 — Tipologia categorială 
(Hipocrat, Galenus, Kant, Pavlov, Jung, Eysenck) a personalității. 


Diagrama serveşte  exemplificării didactice, reunind principalele 
tipologii ale personalității (alcătuite de diverşi autori). şi surprinzând 
corespondenţele specifice dintre caracteristicile acestora. 


Din această diagramă — care îndeplineşte esențialmente 
funcţii didactice — rezultă că un individ pe care l-am fi 
clasificat în rândul colericilor este un instabil emotiv (nevrotic) 

în măsură mai mare sau mai mică, el tinde spre a fi extravertit 
şi că printre trăsăturile sale caracteristice (de temperament şi 
personalitate) vom găsi, probabil, şi stări de agitaţie, 
neastâmpăr, agresivitate etc. 


Valoarea tipologiilor 


Tipologiile la care ne-am referit, ca şi alte feluri de 
tipologii care au fost elaborate de-a lungul vremii, au în 
comun faptul că nu reuşesc să cuprindă toată varietatea 
personalităţilor umane. Dacă luăm, de pildă, categoriile lui 
C. G. Jung, ele nu pot fi gândite altfel decât că extravertitul 
„pur” şi introvertitul „pur” s-ar afla la polii opuşi ai unui 
continuum, unde, însă -— statistic vorbind —, ar ocupa 
majoritatea spaţiului tipul ambivert. Tipul intermediar în 
orice sistem tipologic ocupă un loc de frunte, ceea ce 
aparent ar invalida tipologiile în general. 

Acest adevăr rezultă şi din constatările lui H. J. Eysenck, 
care, în lucrarea sa (1977), arată că, „...practic, toți 
criminalii fac parte din categoria extravertiţilor” şi că 
„acest tip de indivizi se caracterizează printr-un nivel slab 
de excitație a cortexului cerebral, fenomen care împiedică 
la ei formarea normală a reflexelor condiţionate ... deci 
extravertiţii, în general, prin slăbiciunea înnăscută a 
aptitudinii lor de a fi condiţionaţi (deci educați 
socialmente, n.n.), au toate şansele să nu reziste la tentaţii 
şi astfel să adopte, dacă nu neapărat un comportament 
criminal, cel puţin un comportament antisocial...”. 

„există grupe de indivizi la care comportamentul 
criminal derivă din cauze totalmente diferite... aşa se pare că 


| 

ucigaşii — cel puţin cei din Europa - ar fi mai mult introvertiți; 
totuşi, poate la asasinii profesionişti să fie altfel...”. 

După cum se vede, nici chiar un tipolog de talia lui 
H. J. Eysenck nu ajunge la rezultate concludente în 
această problemă. 

Fără îndoială, nu vom găsi nicăieri vreun „tip pur” în 
niciun cadru de referinţă, şi niciun sistem tipologic. Aceasta 
cu atât mai mult cu cât însăşi ideea de tip este o abstracţie, 
este un construct mintal, care corespunde mai degrabă 
necesităților noastre logice de a „ordona” fenomene 
naturale care, prin esenţa lor, nu sunt „ordonate”. În această 
viziune, evident că nu vom căuta tipologii perfecte, ci 
jaloane, sindromuri, ale căror configurații ne pot orienta în 
cunoaşterea măcar şi superficială a unor indivizi implicaţi, 
poate, în vreo infracțiune. 

Tipologiile prezentate — ca şi acelea la care nu ne-am 
referit aici —, cu toate exagerările unora' din creatorii sau 
adepţii lor, ne arată existenţa unei relații strânse între 
organism (soma) şi activitatea psihică, cu alte cuvinte constituie 
calea înțelegerii psihosomatice a ființei umane. 

Chiar dacă corelaţiile (matematic stabilite) nu sunt atât 
de ridicate, pe cât le prezintă autorii citați, totuşi ele există 
şi, adesea, recunoaşterea clară a unei trăsături ne lasă să 
bănuim existența şi altor trăsături, care fac parte din 
„sindromul” cunoscut. Acest demers nu e numai un 
procedeu logic (pars pro toto) şi astfel justificat, ci este o 
legitate psihică bine cunoscută: uitându-ne la obiecte, pe 
care le percepem doar în perspectivă, noi bănuim şi 
existenţa „părţii invizibile”. 

Unii autori (R. Stagner, 1961, ş.a.), referindu-se la 

lucrările lui Kurt Lewin (1935), acreditează ideea că în 
ştiinţă, adesea, existenţa unui „caz pur” şi ipotetic 
informează şi orientează mai mult decât media mai multor 
observaţii. Această idee pledează pentru cei care fie că 
elaborează tipologii, fie că nu lucrează în baza lor. 


Inexistenţa unui „tip criminal” 


În urmă cu peste un secol (1891), lucrările medicului 
închisorilor din Torino, C. Lombroso, au stârnit vii discuţii. 
Lombroso, efectuând măsurători şi observaţii antropologice 
antropometrice asupra deţinuţilor, a ajuns la concluzia că 
orice criminal poate fi distins de necriminali prin faptul că, 
la primul, apar celebrele „stigmate“, adică anomalii. fizice, 
semne degenerative de tot felul, alături de debilităţi mintale de 
diferite grade etc. Eroarea lui Lombroso a provenit, printre 
altele, mai ales din faptul că a tras concluzii după o 
cercetare efectuată asupra unui grup nesemnificativ din 
punct de vedere statistic. Deci, teoria tipului criminal 
înnăscut se bazează pe o eroare fundamentală. Este 
adevărat că subiecţii lui Lombroso aflaţi în detenţie aveau 
vădit tare degenerative, dar nu este adevărat că toţi cei cu 
tare degenerative sunt sau devin criminali. Antropologia 
criminală a dat greş, a privit prea strâns legătura dintre fizic 
şi psihic şi a neglijat componentele sociale ale personalități, 
care joacă un rol hotărâtor în criminogeneză. 

De altfel, dincolo de argumentele logice cu care unii 
încercau să-l combată pe Lombroso, Charles Goring (1913), 
medic de penitenciar şi el, a efectuat cercetări asupra a 3 000 
de deţinuţi din penitenciarele engleze, comparând 

rezultatele cu un grup din populaţia normală („grup de 
control”) şi a constatat că nu există un tip fizic specific de 
criminal, deşi aceştia, în mare, atât fizic, câr şi intelectual 
sunt dezvoltați sub grupul normal. Fără îndoială, credem că 
inferioritatea fizică şi intelectuală a deţinuţilor examinaţi de 
Ch. Goring poate fi atribuită, în bună parte, condiţiilor de 
trai dinainte de detenţie, căci, aşa cum cunoaştem, populaţia 
de deținuți din primele decenii ale secolului trecut, în 
Anglia, se recruta din rândurile acelora care proveneau 
dintre „subprivilegiaţi”. 

Ideile depăşite ale lui C. Lombroso au fost reluate în 
S.U.A. Astfel, E. A. Hooton (1939) a examinat comparativ 
un eşantion de nedelincvenţi (albi) cu o populaţie 
corespunzătoare de deţinuţi (tot albi). Constatările lui 
Hooton: deţinuţii erau în medie mai scunzi, ponderali 
inferiori şi cu craniile mai mici decât cei din grupa de 
control. De asemenea, incidența urechilor deformate 
(stismă lombrosiană!), a nasurilor cârne, a fălcilor înguste 
etc. era mult mai mare la grupul de deţinuţi decât la grupul 
de control. Concluzia lui Hooton a fost: „cauza primară a 
crimei este inferioritatea biologică”. După mulţi cercetători, 
eroarea lui Hooton provine, de asemenea, dintr-o 
eşantionare neconformă cu normele ştiinţifice existente în 
teoria modernă a statisticii. 

Pentru noi, teoriile biocriminologice sunt lipsite de valoare 
ştiinţifică din moment ce am acceptat că devianta este, prin 
excelență, un concept social. Recunoaştem că în comportament 
există şi determinanţi de ordin biologic, dar a da acestora o 
pondere maximală şi prioritate ar însemna să aderăm la O 
concepţie greşită. La nivelul actual al cunoştinţelor noastre, nu 

mai putem vorbi de „criminalitate înnăscută”, ci de 
determinarea criminală. Suntem pe deplin de acord cu J. Selosse 
(1976) când afirmă: „În pofida existenței unor semne certe 
biologice, asociate cu delincvenţa, niciun practician nu 
consideră pe aceasta din urmă drept o maladie a cărei 
etiologie ar fi de natură esenţial biologică”. 


Fenomenul devianţei la nevârstnici 


în zilele noastre există o impresionantă cantitate de 
lucrări destinate studiului fenomenelor de devianţă la copii 
şi tineri. Fenomenul este etichetat sub diverse denumiri: 
minori delincvenţi (termen de esenţă judiciară); copii- 
problemă (termen medico-pedagogic); tineri cu tulburări de 
comportament (termen medical); tineri inadaptaţi (termen 
sociologic) etc. Toţi aceşti termeni se referă, la nevârstnici sau 
tineri care, într-un fel sau altul, au ajuns în conflict cu normele 
disciplinare, morale sau juridice, valabile pentru comunitatea 
(cultura sau subcultura) în care trăiesc (A. Cohen, 1971), cu 
restricția ca această situaţie conflictuală să nu fi apărut în 
urma unei maladii (nevroză sau psihoză) şi nici în urma 
vreunei deficienţe senzorio-motorii sau intelectuale. Cu alte 
cuvinte, avem în vedere orice deviere de comportament (a 
unui tânăr sau copil neafectat de vreo boală sau deficiență) 
față de ceea ce aşteaptă şi aprobă grupul uman în care 
trăieşte subiectul (Ralph H. Ojeman, 1969). 

Concepţia asupra delineventului minor a evoluat, aşa cum 
arată cercetătoarea elveţiană Henryka Veillard-Cybulska 
(1975), de la considerarea lui ca un criminal adult „în 
miniatură”, apoi ca o fiinţă demnă de milă, victimă a 

nedreptăţilor sociale, ulterior mulţi considerându-l copil 
inadaptat, bolnav sau anormal (psihopat); mai nou, însă, 
câştigă teren ideea că e o victimă a unei familii bolnave 
(dezorganizate) şi că este un produs al unei societăți 
bolnave (Pinatel, 1971). Dar, în linii generale — arată în 
continuare  Veillard-Cybulska -, ceea ce se cheamă 
delincvenţă juvenilă nu este un fenomen social, ci 
amalgamarea intimă a unor fenomene sociale, psihologice, 
economice etc. 

Faptul că alături de formele „clasice“ ale delincvenţei 
minorilor — vagabondaj, furt, prostituție, complicitate cu 
adulţi =, mai recent s-au adăugat noi forme: furtul din 
marile magazine, furtul „temporar” de vehicule (cu motor), 
violurile în grup, abuzul de stupefiante etc. sunt efecte ale 
unor mutații ce au loc în societăţile actuale. lată câteva 
dintre aceste mutații relevate de autoarea menţionată, care, 
pe lângă caracterul lor pozitiv, au şi un efect criminogen: 
industrializarea şi urbanizarea, abundența şi varietatea 
bunurilor care se oferă, deficiențele în viaţa familială 
(absenţa fizică sau psihică a părinţilor din mijlocul copiilor), 
relativitatea valorilor morale, timpul liber (loisir) 
comercializat, anonimatul oferit de traiul în aglomerările 
urbane şi habitaţionale, uşurinţa deplasărilor etc. Toţi aceşti 
factori generează sau facilitează infracţionismul printre acei 
tineri a căror educaţie a fost deficitară, în sensul că nu pot 
rezista la multiplele tentaţii, mereu prezente, şi aleg „calea 
scurtă”, infracţiunea, pentru a dobândi cele râvnite cât mai 
repede şi cu cât mai mic efort, 

Din studiul fenomenelor infracţionale, aşa cum apar 
acestea în rândurile tinerilor, surprinde adesea gratuitatea 

faptelor săvârşite, Se fură obiecte doar din plăcerea de a le 
însuşi sau din vanitate, obiectele subtilizate fiind apoi 
distruse ori abandonate. Această stare de lucruri 
demonstrează că nu avem de-a face cu infracțiuni de 
necesitate, ci mai ales cu „infracțiuni de bunăstare”, care apar 
într-un anumit cadru social, dar având ca motor, în principal, 
resorturi psihice. Frecventul furt de  radiotranzistoare, 
de magnetofoane etc. ilustrează elocvent conceptul de 
infracționism de bunăstare. 

Deşi marele public nu o dată a dat semne de alarmă -— 
mai ales în țările occidentale - la relatările presei privind 
infracțiunile comise de tineri, un eminent specialist în 
domeniu, englezul D. J. West (1966), susţine că: „Multe 
dovezi duc la concluzia că comportamentul delictual a fost 
întotdeauna mai mult sau mai puţin universal... şi, dacă 
este aşa, e greu de susţinut că ar fi apărut un val de 
criminalitate fără precedent la tineretul modern”. Evident, 
West se referă la ţările occidentale unde s-au efectuat acele 
cercetări pe care le evaluează cu multă competenţă 
ştiinţifică; totuşi, se cuvine să remarcăm un fapt de 
notorietate, şi anume că şi devianţa în rândurile tineretului 
— în mare — variază, se schimbă odată cu fluctuațiile vieții 
economico-sociale din diferite ţări. 

Unii criminologi susţin că un adult infractor prin obişnuință 
nu este altceva decât un delincvent minor realizat. Această 
butadă aruncă o lumină asupra situaţiei mereu dovedite: 
cariera infracţională a multirecidiviştilor, în  zdrobitoarea 
majoritate a cazurilor, începe încă la o vârstă fragedă. 

Trecând în revistă seria de acte reprobabile săvârşite de 
copiii și tinerii consideraţi devianţi, ne surprinde gama 

extrem de variată a acestora. Pe de o parte, întâlnim aici 
aşa-zisele „delincvenţe de statut”, adică fapte specifice vârstei 
şi statutului devianţilor (M. Wolfgang, T. Sellin, 1972), cum 
ar fi fuga de acasă, chiulul de la şcoală, insubordonarea 
şcolară etc., iar, pe de altă parte, acțiuni deviante care intră 
în categoria infracţiunilor grave, săvârşite, nu o dată, cu 
mare cruzime, Devianţii nevârstnici comit acte care merg de 
la mici manifestări neoneste - cum ar fi minciunile de 
apărare - până la crime majore, sancţionate de legislaţiile 
tuturor țărilor evoluate, 

Din punct de vedere psihologic, primează comiterea 
actelor şi nu descoperirea lor de autorităţi. De aceea, 
statisticile oficiale în acest domeniu — alcătuite în fiecare ţară 
pe criterii eterogene - nu ne lămuresc în esenţă. În schimb, 
aplicând chestionare pe principii autoconfesive (self-reporting), 
ne putem da seama de aspecte chiar inedite ale fenomenului. 

Practica aplicării acestor chestionare (J. S. Wallestein, 
C. J. Wyle în S.U.A., 1974; J. B. Mays în Anglia, 1954; K. 
Elmhorn în Suedia; Nils Cristie în Norvegia, 1965; B. Meili 
în Elveția, 1977) este astăzi mult răspândită. 

Rezultatele obţinute de elveţianul B. Meili arată că cei 
chestionați — cu o singură excepție — au recunoscut că au 
comis de repetate ori unul sau mai multe din actele 
reprobabile menționate în chestionar (furt din buzunarul 
părinţilor, strecurarea fără bilet de cinema, consumarea de 
droguri, însuşirea temporară de motorete etc.). Autorul 
constată că în privinţa comiterii actelor reprobabile, ca şi în 
privinţa frecvenţei comiterii, nu există nicio deosebire 
semnificativă între subiecţii aparţinând diferitelor clase 
sociale, În schimb, există o corelaţie ridicată între frecventa şi 

gravitatea actelor comise şi slabele performanţe şcolare. De 
asemenea, copiii provenind din familii dezorganizate sau 


având ambii părinţi în producţie au la activul lor mai multe 
şi mai grave acte reprobabile, tot aşa cum sunt reprezentaţi 
cu un număr mai mare de acte grave şi acei subiecţi care 
frecventează prieteni din lumea interlopă. 

J. Selosse (1977), referindu-se la unele cercetări franceze 
(A. Duner, 1970, şi M. Le Blanc, 1977), trage atenţia asupra 
faptului că băieţii din categoria delincvenţilor recidivişti 
care, în pofida sancţiunilor suferite, persistă în activităţile 
lor deviante, se caracterizează prin nivel intelectual scăzut, 
agresivitate mărită şi provin din medii sociale defavorizate 
economic şi cultural, majoritatea lor aparținând unor familii 
disociate etc. Cu alte cuvinte, avem de-a face cu interferența 
unor date socio-economice defavorabile, care acţionează pe 
un fond deosebit de vulnerabil sub aspectul particularităţilor 
psihice, toate acestea având drept rezultate formele extreme 
de comportament deviant: infracţionismul. Cercetări 
aprofundate în domeniul devianților minori au fost 
efectuate încă în 1950 de soţii Sheldon şi Eleanor Glueck. În 
fruntea unei echipe multidisciplinare, care cuprindea 
cercetători sociali, medici psihiatri, antropologi, psihologi, 
statisticieni etc., autorii au efectuat un studiu intensiv 
asupra unui eşantion de 500 minori delincvenți şi un grup 
de control format din tot atâți nedelincvenţi (corespunzători 
ca vârstă, sex, statut socio-economic, apartenenţă etnică 
etc.). În concluziile cercetărilor se arată că: „Delincvenţii ca 
grup se disting de nedelincvenţi: 1) din punct de vedere 
fizic,  delincvenţii sunt cu precădere de constituție 
mezomorfică (solizi, bine legaţi, musculoşi); 2) ca 

temperament: sunt energici, neastâmpăraţi, impulsivi, 
extravertiți, agresivi,  distructivi (adesea sadici); 3) 
psihologic: au atitudini ostile, sfidătoare, sunt plini de 
resentimente, de suspiciuni, sunt încăpățânați, dornici să se 
afirme în grup, cu spirit de aventură, neconvenţionali, 
nesupuşi autorităților; 4) psihosociologic: tind spre 
exprimări directe; socio-cultural provin, în proporție mult 
mai mare decât cei din grupa de control, din familii 
neînțelegătoare, neafective, instabile, lipsite de ţinută 
morală etc. ... Tendinţa lor de a-şi exprima energia fără 
nicio frână este adânc ancorată atât somatic, cât şi psihic 
şi mai ales în deformările caracteriale dobândite în primii 
ani ai vieţii”. 

Constatările echipei soţilor Sheldon şi Eleanor Glueck au 
fost confirmate în multe ţări occidentale (D. J. West, 1967; 
Hermann Elmering, 1969) şi ele îşi păstrează valabilitatea 
pentru a înţelege devenirea criminală a unor copii şi tineri. 
Când însă analizăm afilierea tinerilor la grupe criminale de 
tip mafiotic sau terorist, atunci constatările echipei soţilor 
Glueck, care fac abstracţie de factorii macrosociali şi de cei 
de ordin politic, evident, sunt insuficient lămuritoare. 

J. S. Peters (1957), prelucrând statistic cazuri de 
delincvenţă la tineri, găsesc o seamă de caracteristici (mai 
ales atitudinale) şi factori psihodinamici la minorii şi tinerii 
care au venit în conflict cu normele legal-morale. 
Nevârstnicii şi tinerii din această categorie au atitudini 
nefavorabile faţă de legi şi faţă de muncă, la fel cum 
manifestă atitudini necorespunzătoare atât faţă de ei înşişi, 
cât şi faţă de părinţi şi alte persoane. „Delincventul — spune 
J, S. Peters ~ e un individ care aparent are un surplus de 

experienţe neplăcute şi care simte că trăiegte într-o lume 


discontortantă, amenințătoare, Sentimentul lui de 
autoapreciere pare să fie subminat, de aceea el nu pierde 
nimic dacă este criticat sau chiar încarcerat. Neavând vreun 
statut social de apărat, teama de a-l pierde nu-l motivează 
să facă eforturi pentru a se conforma normelor sociale. Mai 
mult încă - fie că a avut prea multe contacte neplăcute cu 
alți oameni, fie că pe toţi îi consideră asemănători lui —, el 
nu-i apreciază pe alţii şi din această cauză nici nu pune preţ 
pe opinia lor. Acest set de atitudini face să fie extrem de 
dificilă stabilirea de contacte cu el în vederea încercării de 
a-l reeduca”. 

Şi cercetători din ţara noastră au ajuns la stabilirea 
aceloraşi caracteristici (Al. Roşca, 1932; T. Bogdan şi colab., 
1957 etc.). Astfel, T. Bogdan (1957) arată că „mediul (de 
provenienţă) viciat acţionează direct, hotărâtor asupra 
evoluţiei fizice şi psihice a minorului. La rândul său, 
nevârstnicul nu primeşte pasiv această influență, ci în mod 
activ, măcar şi pentru faptul că, de obicei, foarte de 
timpuriu, minorul delincvent trebuie să se descurce singur. 
Dar, mai mult decât atât, minorul delincvent acţionează 
asupra mediului prin activitate vie, infracţională, se 
adaptează activ mediului viciat şi contrazice activ mediul 
social pozitiv. Factorul experienţei proprii, subiective, 
factorul psihologic al achiziţiei specifice de influențe 
negative, reuşite infracţionale, deprinderi şi obişnuinţe 
conflictuale contribuie direct la structurarea sui generis, 
originală, a personalităţii delincventului...”. 

Încercând acum o sintetizare a datelor atât de variate pe 
care le-am trecut în revistă, putem conchide că delincventul 

minor (deci deviantul aflat la extremă) este acel nevârstnic ale 
cărui necesităţi biologice, afective, intelectuale, social-educative 
nu au fost satisfăcute la timp şi în modul corespunzător culturii 
sau subculturii în care trăieşte (J. D. Lohman, 1967). Această 
multiplă dar şi cumulativă stare de frustrare, conjugată obişnuit 
cu greaua educabilitate şi adesea cu concomitența unor factori 
de influenţă incompatibili — producând fenomenul cunoscut 
sub denumirea de „fixaţie anormală” (P. Ellen, 1965) - 
constituie premisele instalării unor comportamente deviante, 
caracteristice pentru personalitatea mai mult sau mai puţin 
deformată a delincventului minor, „clasic”. 

Ar fi greşit să considerăm că similitudinea factorilor 
determinanţi generează un tip unitar de personalitate. În 
funcţie de condiţiile specifice, fiecare copil şi tânăr aflat pe 
panta delincvenţei este traumatizat şi depravat în alt grad, 
motiv pentru care ofiţerii care intră în contact cu ei trebuie 
să aibă în vedere necesitatea unui tratament individual, 
chiar din primele clipe ale anchetei şi trebuie să respecte un 
vechi precept medical: „Primum non nocere, deinde 
curare”, adică să acționeze astfel încât să se asigure de la 
început ca nimic să nu fie nociv, să nu adauge traume noi la 
cele vechi şi de-abia după aceea să-şi desfăşoare munca 
prescrisă de lege. 


Personalitatea infractorului recidivist 
În rândurile precedente s-a arătat că nu putem vorbi de 
existența unui tip de criminal aşa cum credea Lombroso sau 
chiar Hooton. Infractorul nu este un altfel de om, cì un om 


altfel format. Dacă acceptăm teza dezvoltării asincrone a 

diferitelor componente („ansamble” şi „subansamble”) ale 
personalităţii, pe de altă parte, cumulul nefericit al unor 
factori ambientali negativi, vom da de cadrul cel mai 
general în care se înscrie personalitatea infractorului din 
obişnuință sau a criminalului recidivist. 

Nici autorii la care ne-am referit şi nici noi nu am negat 
importanţa factorilor temperamentali, mai ales în comiterea 
infracţiunilor unde violenţa joacă un rol important. Totuşi, 
trebuie să avem în vedere şi aici devenirea, istoria 
individului, influenţele care s-au exercitat asupra lui. 

Spre ilustrare, îl vom cita pe Willard W. Hartup (1977), 
care arată că erupțiile de mânie, de exemplu, apar foarte 
devreme la sugar, dar aceste manifestări, deşi pun în 
acțiune forme motorii înnăscute, sunt totuşi foarte sensibile 
la retroacţiune. Practic, părinţii reacţionează prompt la 
| asemenea manifestări ale sugarului, fie în mod pozitiv, fie 
negativ. Acest răspuns retroacţional al părinţilor îl învaţă pe 
sugar - îl condiţionează -— fie la o acţiune agresivă (erupția 
de mânie; „scandalul”) eficientă şi urmată de ceva plăcut, 
dorit de el, fie la inhibarea, înfrângerea agresiunii eficiente, 
căci astfel se evită neplăcerile. Copiii care încă în etapa de 
sugar au fost condiţionaţi să-şi inhibe reacţiile agresive, 
începând cu mica copilărie, devin mult mai puţin agresivi 
decât covârstnicii lor. 

Mânie agresivă 


Fig. 24 — Vârstele aproximative la care apar diferitele expresii emoţionale fundamentale. 


Linia groasă de la mijloc desparte expresiile emoționale negative 
(linia groasă de jos) de cele pozitive (linia groasă de sus). Precum se 
vede din grafic, expresiile emoționale negative (mânia, dezgustul, frica) 
apar înaintea celor pozitive (bucurie, afecțiunea pentru adulți etc.). 
Apariția anterioară a expresiilor negative se explică prin faptul că ele sunt 
legate de instinctul de apărare (mânie) sau de hrană (dezgust), care, 
precum ştim, sunt reflexe necondiționate complexe care se manifestă cu 


putere aproape imediat după naştere. 
(După Dashiell de Bridges, 1933) 


Di 

Un exemplu care defineşte anumite trăsături de personalitate 
ale infractorului este cel al învinuitei C. Z. M., născută în 1952, 
absolventă a 8 clase elementare, fără ocupație, necăsătorită, 
recidivistă. După o condamnare de trei ani închisoare pentru 
săvârşirea mai multor furturi calificate în dauna avutului 
particular, infractoarea a comis din nou alte 70 de furturi în 
dauna avutului personal, a celui comunitar şi a unor ambasade 
sau reprezentanțe comerciale străine, precum şi a personalului 
acestora. De menționat este şi faptul că o parte din aceste furturi 

le-a comis în timpul unor perioade de suspendare a executării 
pedepsei, cauzată de efectuarea unui tratament medical. Învinuita 
şi-a motivat faptele susținând că familia n-o ajuta, alungând-o de 
la domiciliu, că nu avea cu ce să se întrețină şi să plătească 
tratamentul medical, că nu se putea angaja la nicio unitate de 
stat, datorită bolii de care suferea, că diferitele gazde la care a 
locuit, fără forme legale, nu acceptau să stea la ele dacă nu le 
aducea diverse bunuri şi bani. Referitor la situația ei medicală, 
subliniem un aspect particular: suferea de „transsexualism 
(având organele genitale externe de sex bărbătesc, iar cele interne 
de sex feminin), motiv pentru care, prin sentinta civilă a 
judecătoarei, s-a admis, iar apoi i s-a efectuat o intervenție 
chirurgicală pentru evidențierea sexului feminin, schimbându-și, 
ca urmare, şi prenumele, care anterior fusese bărbătesc. 

La săvârşirea infracțiunilor a utilizat o gamă largă de 

moduri de operare, cum sunt: folosirea de chei potrivite sau 
adevărate (fără drept), forțarea uşilor sau a încuietorilor, 
" escaladarea ferestrelor, pătrunderea pe uşi rămase deschise 
ori în timpul programului unor unități, rămânând în 
interior după închidere (W.C., subsol, scară de serviciu). 

Din analiza circumstanțelor săvârşirii faptelor, a bunurilor 
și valorilor însuşite şi a modului ei concret de comportare 
rezultă unele caracteristici care merită a fi subliniate, astfel: 

- spontaneitatea manifestată în trecerea la actul 
infracțional, care demonstrează, totodată, un prag scăzut al 
rezistentei la tentaţii, în sensul că în numeroase cazuri nu a 
conceput şi nici nu a pregătit în vreun mod anume săvârşirea 
delictelor, trecând direct la faptă, oriunde observa vreo firmă de 
instituție şi considera că găseşte ceva de furat. Odată decizia 
luată, găsea totdeauna soluții de pătrundere, la nevoie 

încercând pe rând mai multe puncte vulnerabile ale 
obiectivului (forțarea uşii principale sau de serviciu, spargerea 
sau escaladarea ferestrelor, folosirea de chei potrivite ori 
ascunderea în interior din timpul programului de lucru); 

- un curaj deosebit (bărbătesc), mergând până la 
desconsiderarea riscului, dovedit de faptul că în cazul mai 
multor furturi comise, deşi şi-a dat seama că locatarii sunt 
acasă — auzindu-i cum sforăie —, nu a renunțat la comiterea 
furtului, ci a căutat şi luat ce a găsit în încăperi ori în holuri; 

- viclenia deosebită în discuțiile purtate cu cetățenii străini 
pe care îi cunoştea la baruri, aflând diverse informații utile 
despre locuințele lor sau ale altora ori despre sediul 
reprezentantelor unde aceştia lucrau, informații pe care ulterior 
le folosea în scopul săvârşirii de infractiuni. Într-un asemenea 
caz, imediat după ce s-a despărțit de cetățeanul străin, s-a 
deplasat la instituția unde acesta făcea serviciul Şi a comis 
spargerea. Într-un alt caz, pentru a înlătura dubiile cu privire 
la sine, întrucât primise o cheie de la sediul unei instituții 
străine, a intrat cu ajutorul cheii respective, dar apoi a înscenat 
pătrunderea prin spargerea unui geam. De asemenea, în altă 
situație, fiind invitată la o petrecere, tot la un cetățean străin, a 
observat că la apartamentul respectiv există o uşă spre scara de 
serviciu. Ca urmare, neobservată, a descuiat-o, continuând să 
participe la petrecere. După un timp a plecat, s-a plimbat pe 
stradă aproximativ o oră şi, când a apreciat că gazda a adormit, 
s-a întors la locuință, pe uşa lăsată descuiată, furând diverse 
bunuri. Aflându-se în interiorul apartamentului, şi-a permis să 
forțeze un gemuleţ la uşa ce ducea în holul principal, de unde a 
furat alte bunuri, dovedind o stăpânire de sine deosebită în 
timpul săvârşirii infracțiunilor. Această ultimă trăsătură este 

confirmată de faptul că, într-un alt caz, profitând de agitația 
produsă ca urmare a surprinderii ei într-o cameră a unui cămin 
studenţesc de fete, s-a strecurat la parter, a deschis o fereastră 
şi a dispărut, scăpând astfel din blocajul ce se realizase pentru 
prinderea ei. 


Studiul multirecidiviştilor arată o conjugare de deficienţe 
individuale şi sociale (E. Johanson, 1974), un cumul de deficiențe 
sanitare, biologice și intelectuale şi o lungă istorie de excluderi şi 
respingeri sociale ce îi fac “marginali” faţă de comunitatea în care 
trăiesc (J. Selosse și alţii, 1974). În cazul delincvenţilor, deci, 
trecerea la actul infracțional este o activare a mecanismelor 
psihosociale ca reacție la excluderea şi respingerea pe care o suferă 
(N. Mailloux, 1971). Neacceptarea, respingerea socială, după 
cum am arătat mai sus, este un motiv puternic de acţiune şi, în 


í această conjunctură, evident, comportamentul va fi direcționat 
antisocial. Impactul va fi cu atât mai violent cu cât subiectul va 
fi mai puternic convins că agentul frustrator a acționat cu intenție 


(Willard W. Hartup, 1977). 

Urmărind să stabilească principalele caracteristici 
psihologice de personalitate ale unor “criminali înrăiți” 
(hardened criminals), deţinuţi la un penitenciar din S.U.A., 
F. W. Warburton şi alţii (1967) au utilizat teste de 
personalitate U. I. (Universal Index) în baza cărora au putut 
stabili nu numai existența unor factori de personalitate care 
disting delincventul de nedelincvent, ci şi unele constelații de 
factori specifici. Astfel, față de ceilalți, delincvenţii arată o 
tendință marcantă de a “merge cu banda“, dau semne de 
neadaptare, sunt vanitoşi şi egocentrici. Egocentrismul — prin care 
se înţelege incapacitatea de a ține cont de sentimentele, gândurile şi 


153 


Psihologie judiciară 


interesele altora (M. J. Chandler, 1977) — este o caracteristică 
fundamentală a infractorului din obişnuinţă, relevată de toţi 
autorii care au cercetat problemele psihologice ale 
infractorilor. M. J. Chandler subliniază că un mare număr de 
comportamente deviante sunt asociate cu o persistentă gândire 
egocentrică. De asemenea, se mai poate stabili că gândirea 
egocentrică, obişnuită, e însoţită de o slabă capacitate de 
adaptare socială. Rezultatele testărilor mai arată că 
egocentricul primeşte greu dezaprobarea, câtă vreme aprobarea îl 
stimulează pozitiv. 

Alături de  egocentrismul marcat, personalitatea 
delincventului mai este caracterizată şi printr-o imaturitate 
persistentă. Înseşi actele antisociale sunt semne evidente ale unei 
imaturități, ale faptului că infractorul e imatur, fie pe plan 
intelectual, fie pe plan afectiv. 

Multă vreme s-a crezut, mai cu deosebire sub influenţa 
lombrosienilor, că infractorul (prin obişnuinţă) este un individ 
total inferior sub aspect intelectual. E. de Greef (1946), 
utilizând metoda Vermeylen, a studiat un eşantion de 126 
hoţi, 105 bătăuşi, 80 de criminali sexuali, 34 escroci și 80 de 
asasini, sub aspectul unor trăsături intelectuale (atenţie, 
memorie de fixare, capacitate asociativă, înţelegere, judecată, 
destoinicie şi capacitate de a face combinaţii). Aşa cum se 
vede din graficul de mai jos, la acest eşantion, asasinii și 
escrocii în general sunt la nivelul oamenilor obişnuiţi 
(normali), câtă vreme restul infractorilor se amplasează sub 
linia normalului la “înţelegere” şi “judecată”. 

ATENŢIA MEMORIA CAPACITATEA ÎNȚELE. JUDE. DESTOI. CAPACITATEA 
perceptivă resetivă  DEFIXARE DEASOCIERE  GPRE CATĂ NICIE DE COMBINARE 


Fig. 25 — Psihograma grupelor de criminali: 


Imaturitatea intelectuală nu trebuie înţeleasă ca fiind 
identică cu un coeficient de inteligenţă (C. 1.) scăzut. 
Imaturitatea intelectuală înseamnă capacitatea redusă de a stabili 
un raport raţional dintre pierderi şi câştiguri în proiectarea şi 
efectuarea unui act infractional. Această latură a personalităţii 
deviantului a fost studiată de P. Coslin (1976). El arată că în 
trecerea la actul deviant infractorul trebuie să cântărească 
„bine câştigurile şi sancţiunile scontate, să ia în consideraţie 
fsi pragurile de toleranță socială şi numai în baza unor 

asemenea socoteli să accepte sau nu riscul acţiunii. Cei ce 

„Sunt mai apți să estimeze toate probabilitățile par să 
manifeste mai multă prudenţă decât alţii. Dar este de notat 
că, din cei care trec la act nu toţi dau dovadă de aceeaşi 
înțelegere a conjuncturilor şi se manifestă imatur. 

Într-o lucrare datată din 1955, Harold Lindner susține că 
înțelegerea şi tratarea “criminozei”(a crimei reale) constă 
într-o apreciere corectă a “motivelor predispozante”, care îl 
directivează pe individ spre un comportament criminal, pe 
de o parte, iar, pe de altă parte, spre “factorii (ambientali) de 

precipitare” ce inspiră şi declanşează crima, oferind 
mijloacele prin care ea se perpetuează. Criminoza apare 
atunci - spune mai departe Harold Lindner - când 
motivațiile predispozante sunt “aprinse” de factorii 
(ambientali) precipitanţi. În aceste condiţii, comportamentul 
criminal este o încercare a individului de a se relaxa prin 
rezolvarea tensiunii interne și restabilirea echilibrului iniţial. 

În concepţia lui Harold Lindner motivele predispozante 
includ dorința excesivă după anume feluri de gratificaţie 
(bani, sex etc.), o ostilitate exagerată față de orice persoană 
care refuză vreun fel de gratificaţie, o teamă excesivă de a 
părea slab şi insuficient de bărbătesc etc. Date fiind 
asemenea stări, situația (ambientală) precipitantă joacă rolul 
de trăgaci şi explozia se produce. Privit în acest fel, actul 
criminal nu este altceva decât o încercare de a restabili 
echilibrul iniţial (homeostaza). Dar, trebuie să observăm că, 
în ultima analiză, actul criminal în sine duce la altă formă 
de dezechilibru: teama de pedeapsă şi necesitatea urgentă 
de a construi o formă de defensivă. Astfel, actul criminal 
duce spre un cerc vicios, pe care însă criminalul nu-l poate 
prevedea. În cele din urmă, şi această analiză 
comportamentală duce la concluzia unei imaturități 
intelectuale, la constatarea incapacității criminalului prin 
obişnuință de a prevedea, pe termen lung, consecințele 
acțiunii sale antisociale. 


Este de reținut că probleme complexe, sub aspectul motivatiei 
psihologice a comportamentului, se întâlnesc şi în domeniul 
disparițiilor de persoane petrecute în condiții suspecte, care 
conduc, de regulă, la ipoteza săvârşirii unui omor. Asemenea 

acțiuni sunt pregătite, de obicei, din timp de către autori şi, mai 
arareori, se desfăşoară precipitat, sub efectul şi din cauza unor 
conflicte acute, care evoluează până la săvârşirea omorului. În 
ambele situații apare însă o notă comună, deosebit de 
caracteristică, referitoare la încercarea celor implicați de a da 
explicaţii cât mai „verosimile” cu privire la cauza şi împrejurările 
dispariţiei. Fără îndoială că acestea sunt mai mult sau mai puţin 
riguroase şi concrete, în funcție de timpul avut la dispoziţie 
pentru realizarea lor. Nu acesta este însă factorul esențial care 
conferă nota de verosimilitate sau rigoare unor asemenea 
explicații, ci personalitatea infractorului, considerată în 
complexitatea manifestărilor sale. Acest aspect trebuie bine 
cunoscut şi analizat cu prilejul cercetării unor disparitții de 
persoane, bineînțeles, în strânsă corelație cu datele specifice ale 
fiecărui caz. Pe această cale se pot obține indicii valoroase, atât 
pentru a ne explica mai bine cele întâmplate, cât şi pentru a 
© conduce o cercetare judicioasă a celor în cauză. În acest context, 
] fără îndoială că un bănuit cu un nivel de pregătire mai ridicat 
| poate construi logic o argumentație, dar nu fără lacune sau fisuri, 
T întrucât la toți făptuitorii factorul afectiv joacă un rol de prim 
ordin. Acesta poate produce perturbații multiple, ce pot fi decelate 
la o analiză a declarațiilor, în raport cu circumstanțele concrete 
ale cazului (întârzie, de exemplu, să reclame dispariția, încearcă să 
inducă în eroare sau să corupă martori ori să demonstreze că 
„dispărutul” este încă în viață — trimițând unele scrisori ori 
indicând martori care l-au întâlnit — şi alte asemenea manifestări). 

Pe lângă aspectele de motivaţie, referitoare la cei posibil 
implicați, un rol tot aşa de important îl are analiza psihologică 
privind cauzele şi circumstanțele dispariției, din punctul de 
vedere al victimei potențiale. Pe o asemenea bază se pot trage 


157 


Psihologie judiciară 


concluzii utile din care să rezulte că persoana respectivă nu avea 
motive temeinice să părăsească voluntar domiciliul sau că, şi dacă 
ar fi făcut acest lucru, nu ar fi plecat în condiţiile pretinse de 
bănuit (precipitat, fără a-şi lua lucrurile necesare — care pot fi 
găsite la percheziţie — ori alte aspecte semnificative). 

Aceste două laturi ale analizei pot constitui axele de bază ale 
rezolvării unor asemenea cazuri sau, cel puţin, ne pot orienta 
convingător spre măsurile necesare în vederea soluționării. 

În sprijinul celor afirmate, prezentăm unele aspecte 
semnificative rezultate din cazurile cercetate care demonstrează, 
totodată, că şi în aceste situații cei potențial vinovați sunt cei din 
cercul apropiat de relații al „dispăruților”, foarte frecvent având 
ca mobil răzbunarea sau gelozia (deci, tot unele „cauze” psihologice). 


- Din comuna P. a dispărut, în condiții suspecte, B. V., mamă 
a doi copii (un băiat de 13 ani şi o fetiță de 10 ani). Faptul a fost 
sesizat organelor de poliţie după şase zile, de către sora dispărutei. 

Din investigațiile efectuate a rezultat că între soți au existat 
anterior numeroase conflicte din cauză că bărbatul avea relații 
extraconjugale cu diverse femei. Cu una dintre concubine sotul 
infidel avea trei copii, iar în ultima perioadă trăia cu altă femeie, 
dintr-un sat vecin, care rămăsese însărcinată şi se apropia 
termenul de naştere. Bănuitul locuia la aceasta şi față de unele 
persoane s-a pronunțat că ar dori să se mute cu ea, la domiciliul 
lui. Deşi în mai multe rânduri şi-a bătut grav soția şi a alungat-o 
din locuință, tot el a fost acela care a mers după ea la părinţi şi a 
insistat să se întoarcă acasă la copii. În ultima perioadă însă — 
după ce a părăsit domiciliul conjugal —, a venit acasă în mai multe 
rânduri, şi-a bătut soția, a ameninţat-o cu moartea şi i-a pretins 
să plece din locuință. 

Ultima vizită de acest fel a făcut-o în ziua presupusă a 
dispariției, când din nou a provocat scandal. În acel moment fetița 
se afla la bunici, iar băiatul la şcoală. La sosirea băiatului de la 
cursuri, pentru a nu asista la certuri, tatăl l-a trimis să cumpere 
un kilogram de brânză de la un cetățean din comună, fapt 
confirmat de acesta şi de copil. După ce s-a întors cu brânza, din 
nou băiatul a fost trimis cu un coş de mere, la gară, pentru a le 
vinde, lipsind astfel de acasă timp de circa două ore. La întoarcere 
nu şi-a mai găsit mama, tatăl său explicându-i că „s-au certat, ea 
s-a înfuriat, a încuiat bucătăria şi a plecat”. 

De asemenea, s-a mai stabilit că fiul dispărutei a povestit unor 
persoane că, în acea seară, tatăl său nu s-a culcat decât după 
miezul nopţii şi că a făcut curățenie în bucătărie. De la sora 
bănuitului s-a aflat că, într-o discuţie, acesta i-ar fi spus: „Gina 
lui s-a dus şi nu mai vine”. Şi fiul bănuitului a spus unei vecine 
că şi-a pierdut mama, dar nu vrea să rămână şi fără tată, că, cine-l 


T va mai îngriji atunci? 


Fiind ascultat de către organele de urmărire penală, bănuitul a 
susținut că, după ce s-a certat cu soția, aceasta a plecat de acasă, 
afirmând că se duce să se arunce în Dunăre, luând cu ea actele de 
identitate, permisul C.F.R., 800 lei, ceasul şi diverse obiecte de 
îmbrăcăminte. La plecare, aceasta a încuiat bucătăria şi a luat 
cheia cu ea, cheie care însă a fost găsită a doua zi de către fiul său 
în iarba de lângă o potecă, din curte. 

Minorul a confirmat inițial cele declarate de tatăl său, 
susținând că a asistat la plecarea mamei sale, dar apoi a retractat 
şi a arătat că a fost trimis după brânză şi să vândă mere. Cheia de 
la bucătărie nu a găsit-o el, ci tatăl său, dar a fost învăţat să 
declare aşa. 

Cu prilejul cercetării efectuate în locuinţă, s-a găsit ceasul dispărutei. 

Organizându-se cercetarea bănuitului, în condiții de arest 
preventiv, s-a stabilit în final că acesta şi-a ucis soția, dorind cu 
orice preț să scape de ea, pentru a putea aduce la domiciliu pe 
concubina lui. Cadavrul a fost găsit îngropat în grădină, 
reuşindu-se să se administreze o probaţiune indubitabilă. În 
cercetarea criminalului, pentru stabilirea adevărului, s-au folosit 
cu tact o serie de elemente de cunoaştere psihologică, care şi-au 
dovedit pe deplin eficienta. 


- Un alt caz ilustrativ este cel privind dispariția unei tinere 
din Bucureşti, sesizată poliției de către o prietenă a acesteia, la trei 
zile de la data producerii faptei. 

Cercetările efectuate au relevat o dispariție suspectă. Astfel, 
persoana care a făcut sesizarea a afirmat că, în urmă cu trei zile, a 
fost acasă la dispărută. Acolo se mai afla şi un prieten al acesteia. 
În jurul orei 16:00, dispăruta a coborât din imobil să-şi conducă 
prietenul, spunând că se întoarce foarte repede şi s-o aştepte. De 
altfel, era îmbrăcată sumar şi nu avea practic unde să meargă 
într-o asemenea ținută. Dar nu s-a mai întors. Din relatările 
bărbatului a rezultat că, în prezenta sa, dispăruta a dat un telefon 
unei prietene pe care a certat-o că nu a venit cu fratele ei şi cu 
magnetofonul, aşa cum se înțeleseseră, pentru a organiza o 
petrecere. Apoi s-au despărțit (telefonul public se afla foarte 
aproape de domiciliul dispărutei). 

Din acel moment nu s-a mai putut stabili nimic în legătură 
cu tânăra. 

Toate verificările întreprinse nu au condus inițial la un 
rezultat concret. S-a procedat, printre altele, la verificarea şi 
cercetarea sotului dispărutei, de care era despărțită în fapt, 
existând date că acesta este violent şi a amenințat-o cu moartea, 

pentru infidelitate. Situația lui s-a clarificat pe parcurs, 
stabilindu-se că trăia în concubinaj cu o altă femeie, cu care 
intenționa să se căsătorească, şi că în perioada dispariției avea 
justificare temeinică. 

Din investigațiile efectuate au apărut însă date interesante 
privind un bărbat mai în vârstă decât ea (50 ani), care locuia în 
apropiere şi cu care dispăruta ar fi avut relații sexuale o perioadă 
mai îndelungată, raporturi care se întrerupseseră în ultimul timp. 

Suspiciunile cu privire la acesta au căpătat o valoare deosebită 
întrucât în locuința victimei, în sobă, s-au găsit mai multe resturi 
de scrisori dactilografiate, una din acestea încheindu-se cu 
următoarea frază: „Să mă ocoleşti, dacă vrei să trăieşti”, iar 
suspectul era dactilograf şi avea un atelier de copiat acte în 
apropierea domiciliului dispărutei. 

Procedându-se la efectuarea unei cercetări criminalistice a 

" locuinței acestuia, s-au identificat pete de sânge, fire de păr, 

| unele fragmente de oase, un cazan de aramă pe pereţii căruia se 

d aflau resturi de materie organică descompusă. Într-o groapă din 

curtea imobilului s-au mai descoperit patru unghii (vopsite cu 
ojă), fragmente de piele, o bucată de mătase şi şuvițe de păr. 

La prima sa ascultare, învinuitul a negat ferm faptul că ar fi 
avut relații cu victima. În continuare — folosindu-se judicios 
probele obținute —, acesta a recunoscut săvârşirea omorului, 
precizând că a văzut-o pe fereastra atelierului când a dat telefon, a 
chemat-o să discute cu ea, a împuşcat-o cu pistolul ce-l deținea 
ilegal şi apoi a îngropat-o în curte. După circa două săptămâni, 
considerând că locul înhumării nu oferă deplină siguranță, într-o 
noapte a dezgropat-o, a secționat-o şi descompus-o prin fierbere 
într-o soluție de sodă caustică. Lichidul rezultat l-a aruncat în 
W.C., iar oasele rămase, în Dâmboviţa. 

- Cităm un alt caz, în care nu s-au valorificat la timp şi pe 
deplin posibilităţile ce le oferă psihologia pentru explicarea 
comportamentului uman, Este vorba de dispariția unui director de 
la o întreprindere cu profil chimic, din municipiul B. Investigațiile 
efectuate nu au putut oferi date suficiente privind împrejurările 
dispariţiei, doar că acesta s-a deplasat la sediul unei subunități, de 
unde a dispărut, fără ca cineva să poată da relaţii precise. S-a mai 
stabilit că în ziua următoare trebuia să se prezinte la minister, 
primind un telefon în acest sens; chemarea era legată de analiza 
unor neajunsuri care se manifestaseră în activitatea întreprinderii. 

Toate cercetările efectuate timp de câteva săptămâni s-au 
încheiat cu rezultat negativ, deşi s-au desfăşurat activități 
complexe de investigare şi scotocire în toată unitatea şi subsecții, 
precum şi pentru verificarea relațiilor de serviciu pe care acesta le-a 
avut cu o serie de parteneri din străinătate. 

Presați de nevoia urgentă a soluționării cazului, cei care au 
efectuat cercetările nu s-au oprit cu atenţie, încă din faza inițială, 
la examinarea aspectelor de ordin psihologic, legate de cunoaşterea 
personalităţii celui dispărut. Când s-a adâncit însă procesul de 
cunoaştere a personalității directorului, au rezultat date esențiale, 
care au reconsiderat concepția de acțiune şi au condus la 
soluționare. S-a ajuns astfel la concluzia că cel în cauză era foarte 
ambițios şi a depus eforturi perseverente pentru buna funcționare 
a unității de care era puternic legat afectiv. În acelaşi timp, însă, 
era prea puţin receptiv la părerile altora, nu se împăca cu 
tutelarea din partea forurilor superioare şi cu atât mai puțin 
accepta critica din partea acestora. In ultima perioadă de timp 
avea o stare vizibilă de nelinişte, pendulând între manifestări de 
agitație şi de deprimare, pe care le motiva că se datorează oboselii. 

Pe fondul acestor elemente de orientare psihologică s-a apreciat că 
cea mai plauzibilă ipoteză cu privire la dispariție este cea a unei 
sinucideri, şi că este posibil să fi avut loc chiar în incinta 
întreprinderii, cu semnificația unui gest simbolic. 

Separat de aceste aspecte s-a reconsiderat şi problema absenței 
unor informaţii utile cu privire la momentul şi condițiile concrete 
ale dispariției. S-a ajuns astfel la concluzia că cel în cauză, în 
starea în care se afla, a încercat să părăsească subunitatea fără a fi 
observat de nimeni, tentativă pe care putea s-o continue şi pentru 
pătrunderea la sediul central al întreprinderii, alegând un 
moment favorabil, mai ales după terminarea programului de 
dimineaţă. De asemenea, s-a admis şi teza că persoanele 
investigate ar fi fost posibil să încurce plasarea certă în timp (pe 
zile) a momentelor frecvente de întâlnire cu directorul, cu atât mai 
mult cu cât dispariția a devenit publică abia a doua zi, când s-a 
constatat că nu s-a prezentat la minister, iar cercetările au 
„ început practic după aceea. În baza acestei analize — printre alte 
„măsuri luate — s-a reluat verificarea atentă a tuturor locurilor 
din întreprindere şi subunitățile unde eventual ar fi putut să se 
sinucidă. Ca urmare, a fost găsit mort în bazinul de ape 
reziduale al întreprinderii, stabilindu-se că a decedat prin înec şi 
că nu prezenta semne de violență. 


În 1970, un binecunoscut cercetător italian, Giacomo 
Canepa, publica rezultatele investigaţiilor sale, în care arăta 
existenţa unor relaţii esenţiale între comportamentul 
antisocial şi delictual şi unele trăsături psihologice ale 
personalităţii. Este vorba — arăta Canepa — de următoarele 
elemente: 

- impulsivitate mărită, la 68% dintre delincvenţii examinati; 

- indiferenţă afectivă, la 27%; 

- egocentrism, la 41%; 

- agresivitate, la 72%; 

- tendinţe de opoziţie, la 50%. 

Pe lângă aceste capacităţi, examinările efectuate de-a 
lungul anilor de Canepa, asupra recidiviştilor şi altor 
categorii de infractori cu tendințe de a comite acte 
antisociale deosebit de grave, au relevat: 

- tendința de a percepe realitatea într-un mod neobişnuit şi 
deformat, în sensul de a considera că toţi cei din jur sunt 
duşmani, nimeni nu oferă ajutor şi în viaţă totul se petrece 
conform legilor „baftei” sau „ghinionului”; 

- prezența unor manifestări de indecizie şi incertitudine 
interioară; 

- profunda dificultate de  autoreprezentare, absenţa 
capacităţii de a se vedea pe sine în mod realist, la care se 
adaugă şi strădania de a ascunde propria personalitate. 

Rezultatele obţinute de G. Canepa sunt foarte apropiate 
de „teoria generală a personalităţii criminale” formulată de 
J. Pinatel (1971). Elev şi continuator al criminologului 
belgian Etienne de Greef, la fel ca şi maestrul său, ]. Pinatel 
consideră că în comportamentul criminal „trecerea la act” 
constituie elementul decisiv.' Condiţiile trecerii la act sunt 
comandate, la delincvenţii care comit acte grave, de un 
nucleu al personalităţii, ale cărui componente sunt: 
egocentrismul, labilitatea, agresivitatea şi indiferența afectivă. 
Nucleul personalităţii criminale este o structură dinamică, 
este reunirea şi asociația componentelor amintite, dintre care 
niciuna în sine nu este anormală. ]. Pinatel pune un accent 
deosebit asupra faptului că nucleul personalităţii criminale 


164 


Psihologie judiciară 


nu este un dat, ci o rezultantă. 

]. Pinatel subliniază foarte hotărât că ceea ce numeşte el 
„personalitate criminală” nu este un tip antropologic, vreo 
variantă a speciei umane. Departe de a avea vreo legătură 
cu criminalul înnăscut al pozitiviştilor italieni din secolul al 
XIX-lea, „personalitatea criminală pinateliană - aşa cum 
arată el — este un model de care analiza criminologică se 
serveşte în cercetările sale. Este un instrument clinic, o 
unealtă de lucru, un concept operaţional. Este un sistem de 
referințe, o construcţie abstractă, care se substituie unei 
realităţi subiective”. 

Ideile avansate de J. Pinatel duc în mod firesc la 
concluzia că: „în circumstanțe excepționale, orice om poate 
deveni  delincvent”. Dacă aşa stau lucrurile, se pune 
întrebarea unde vede Pinatel diferența între delincvent şi 
nedelincvent? Răspunsul îl dă singur. Diferenţa dintre 
" nedelincvenţi şi delincvenţi trebuie căutată în „pragul 
- delincvenţial”, în sensul că unii dintre nedelincvenţi au 
- nevoie de evenimente, de presiuni grave pentru a le 
provoca o reacţie delincvenţială, alţii trec la act dintr-o 
incitaţie exterioară foarte uşoară. Spre deosebire de aceştia, 
delincventul format — în opoziţie cu nedelincventul — nu 
aşteaptă ivirea unei ocazii propice, a unei incitaţii exterioare, 
ci provoacă el însuşi ocaziile în care apoi operează. 

În ultima analiză — arată mai departe Pinatel —, ceea ce 
permite cert distingerea nedelincventului de delincvent, dar 
chiar şi a delincvenţilor între ei, este aptitudinea mai mult 
sau mai puţin pronunţată de trecere la act. „Criminologia 
fundamentală este ştiinţa trecerii la actul delictuos şi nimic 
altceva” — conchide Pinatel. 

Subliniind apoi că personalitatea este inseparabilă nu 
numai de organism, dar şi de mediu, Pinatel constată că în 
criminologie este esenţial să se studieze personalitatea în 
situație. Există situații specifice sau periculoase în care ocazia nu 
trebuie să fie căutată. Actul criminal care rezultă dintr-o 
situaţie specifică constituie răspunsul (reacţia) unei 
personalităţi la această situaţie. Dar există situaţii 
nespecifice sau amorfe în care ocazia trebuie să fie căutată. În 
asemenea cazuri, personalitatea este aceea care domină 
situaţia, iar actul criminal ce rezultă de aici este o consecință 
directă a activităţii personalităţii respective. Din această 
scurtă analiză rezultă că factorii de mediu influențează atât 
formarea personalităţilor, cât şi a situaţiilor. Aceasta 
înseamnă — conchide Pinatel — „că mediul poate fi criminogen 
nu numai prin multiplicarea ocaziilor de a comite crime, ci, în 
egală măsură, şi prin faptul că uşurează structurarea 
personalităților criminale”. 

Demonstraţiile logice pe care le foloseşte Pinatel — bazate 
pe o experienţă clinică de decenii — constituie cele mai bune 
argumente moderne cu ajutorul cărora se poate combate 
nativismul în criminogeneză. Analizând în continuare 
comportamentul infracţional, Pinatel arată că infractorul nu 
este reținut în săvârşirea actului său de oprobriul social, 
deoarece este labil, incapabil să se organizeze pe termen 
lung, tot aşa cum e în stare să depăşească obstacolele care 
apar în calea acţiunii lui criminale, întrucât el este dinamic şi 
eminamente agresiv. În acelaşi timp, el reuşeşte să depăşească 
şi aversiunea faţă de acte odioase, căci fiind indiferent afectiv nu-i 
pasă de nimeni, nu nutreşte sentimente de simpatie faţă de nimeni 
şi, în consecinţă, poate comite orice crimă, 

În special, această ultimă constatare este confirmată de 
studiul echipei I. Lenoir - J. R. Lavoine - G. Ostaptzeff 
(1978), care analizează asasinatul sub aspect antropologic- 
cultural şi psihologic, urmărind procesul psihic prin care 
victima, în ochii asasinului, încetul cu încetul, încetează să 
fie considerată ca persoană, încetul cu încetul ea devine 
obiect fără valoare, față de care actul distructiv devine 
„Natural” şi chiar e dorit. 

Indiferenţa afectivă, ca şi agresivitatea-impulsivitatea 
infractorilor este analizată în alţi termeni de psihiatrul 
berlinez Karl Leonhard (1968). El arată că: „Atunci când îşi 
are originea într-o dominație exagerată a impulsurilor, 
criminalitatea capătă un caracter deosebit. Deoarece 
personalităţile nestăpânite comit acte de violență, dând 
dovadă cu această ocazie de brutalitate, ele sunt adesea 
socotite <<fără inimă>>. Această pretinsă <<lipsă de inimă>> 
este considerată a fi cauza criminalităţii. Aceşti oameni sunt 
însă greşit înțeleşi. Ei nu devin violenţi dintr-o indiferență 
afectivă, ci din cauza unei mari tensiuni afective. Când sunt 
liniştiţi, de multe ori se arată afectuoşi, grijulii faţă de copiii 
lor, iubitori de animale şi gata să ajute pe oricine, căci prin 
felul lor impulsiv sunt capabili şi de reacţii pozitive din 
punct de vedere social; în schimb, nu au înţelegere pentru 
acele cerinţe sociale care reclamă o judecată mai profundă. 
Nu prea înțeleg că nu au voie să tragă chiulul la şcoală, că 
nu este bine să bea excesiv de mult alcool, că trebuie să aibă 
un motiv serios ca să lipsească o zi de la lucru... nu se 
gândesc decât prea puţin şi nici mai departe de ceea ce 
depăşeşte momentul prezent”. 

Depăşirea aversiunii față de acte odioase se evidențiază în 
cazurile când se găsesc diverse segmente de cadavre, situaţii care 
ridică dificultăţi sporite nu numai cu privire la identificarea 
autorilor omorurilor, dar şi a victimelor. Analiza cazurilor de 
această natură, sub raport motivațional-psihologic, relevă câteva 
concluzii — cu valoare de regulă — care au fost confirmate de practică. 

Un prim aspect se referă la faptul că operațiunile de 
dezmembrare a cadavrelor exprimă, în principal, trebuința de 
securitate a făptuitorilor şi numai, în subsidiar, preocuparea 
pentru  îngreunarea cercetărilor relative la identificarea 
cadavrelor. Cei aflați în asemenea situatii încearcă cu orice pret să 
scape de prezența cadavrului şi de presiunea psihică pe care 
această situatie imediată o exercită asupra lor. Ei sunt „obligați” 
să scape de cadavru şi pentru a realiza acest lucru, în condiţii de 
relativă securitate, neputându-l transporta întreg, recurg la 
operațiuni de dezmembrare în vederea facilitării transportului 
(sub forma unor colete care să nu atragă atenția). Faptul în sine îl 
putem considera ca o reacție „firească şi mai puțin ca o 
manifestare de sadism, în majoritatea cazurilor operațiunea având 
loc post-mortem. 

O altă concluzie, corelată cu precedenta, se referă la faptul că 
orice criminal, care ajunge la un asemenea act, trebuie să dispună 
de condiții minimale de siguranță pentru a înfăptui operațiunea, 
de un spațiu şi condiţii propice secționării, de timp la dispoziție 
pentru dezmembrarea şi păstrarea segmentelor, până la apariția 
nopții sau a altor împrejurări favorabile transportului succesiv al 
coletelor macabre, Asemenea condiții sunt oferite, de regulă, de un 
spațiu închis, protejat de apariția nedorită sau surprinzătoare a 
altor persoane (locuință, pivniță, magazie ş.a. asemenea). 
Explicația pentru asigurarea unor asemenea condiţii minimale 

rezidă în influenţa ce o exercită asupra celui în cauză dominanta 
defensivă, care caracterizează pe orice infractor — cu atât mai mult 
pe cei care săvârşesc infracțiuni deosebit de grave. Aceştia 
urmăresc permanent să se apere de consecințele faptelor comise, să 
evite pe cât posibil descoperirea lor, fapt care-i determină să 
acționeze cu prudenţă, chiar şi după săvârşirea infracțiunilor. Din 
analiza conjugată a acestor aspecte rezultă o altă concluzie cu 
valoare practică pentru direcționarea cercetărilor privind 
identificarea autorilor. De regulă, cei implicați în asemenea cazuri 
fac parte din categoria persoanelor aflate în relații apropiate de 
victimă — fie din mediul lor familial, fie din cercul rudelor ori al 
persoanelor cu care locuiesc împreună (sau cel puțin al celor pe 
care le vizitează şi au, deci, nişte legături stabile, mai de durată). 
Excepţie de la această regulă pot face, deşi nu este obligatoriu, 
doar situaţiile când autorii sunt bolnavi psihic. Ca urmare a 
acestei constatări — confirmate de activitatea de cercetare a 
omorurilor — rezultă că, de regulă, motivaţia care determină 
asemenea conduite infracționale extreme o constituie răzbunarea 
sau gelozia, iar uneori mobilul sexual (foarte rar numai mobilul 
jaf), concluzie ce permite restrângerea cercului de persoane 
suspecte şi facilitează rezolvarea cazului. Vom ilustra, aceste 
afirmaţii prin câteva exemple. 


- Într-o zi de toamnă, în jurul orei 14:00, un muncitor al unui 
şantier de construcții C.F.R., care lucra în halta B., s-a deplasat la 
o fântână părăsită, aflată la o distanță de 600 metri de acel loc, la 
liziera unei păduri, pentru a scoate apă. 

La suprafața apei se formase un strat de frunze căzute din 
copacii din jur, motiv pentru care a încercat să le îndepărteze cu 
găleata. În acel moment a observat plutind un trunchi de cadavru. 

Ca urmare, a anunțat pe şeful staţiei, care a sesizat poliția, 

Cu prilejul cercetărilor efectuate, după scoaterea cadavrului 
din fântână, s-a constatat că era un trunchi de corp uman, 
complet calcifiat, căruia îi lipseau toracele, capul, membrele 
Superioare şi cele inferioare (de la nivelul genunchilor). După 
secarea fântânii, s-au mai găsit câteva coaste, vertebre, părți din 
oasele omoplaților şi claviculei. S-a efectuat scotocirea pe o rază de 
1000 metri în jurul fântânii, dar nu s-au descoperit alte urme sau 
părți de cadavru. 

Expertiza medico-legală, care s-a efectuat în condiții dificile — 
din cauza stării de saponificare în care se afla trunchiul —, a 
stabilit câteva date utile, în sensul că segmentul de cadavru 
aparținea unei persoane de sex feminin, având talia de circa 1,50 m, 
iar vârsta de circa 15-20 ani. Data morții a fost stabilită între 6 
luni şi 4 ani, anterior găsirii trunchiului. Nu s-a putut determina 
cauza morții, constatându-se doar că gâtul a fost secționat cu un 
instrument tăietor. S-au identificat şi trei fragmente de 
îmbrăcăminte: resturi de chiloti, fustă şi furou. 

Tot cu prilejul cercetării la fața locului s-a stabilit că fântâna 
în cauză a fost construită cu mulți ani în urmă, dar nu a fost 
folosită, deoarece apa era calcaroasă şi sărată. Halta C.F.R. era 
alcătuită din cinci corpuri de clădire, inclusiv sediul. În aceste 
clădiri locuiau 18 familii. Localitatea cea mai apropiată era 
situată la 6 km. 

Cercetările pentru clarificarea cazului au durat mai mulți ani, 
atât din cauza unor dificultăți obiective care le prezenta speța, dar 
mai ales a unei investigații superficiale făcute în faza inițială. În 
final, autorul a fost identificat în persoana unui bărbat care, în 
acel timp, locuia în grupul de clădiri de la halta C.F.R. B. Acesta 
şi-a ucis concubina, în vârstă de 26 ani, pentru a avea liniştit 

relaţii cu o altă femeie. În scurt timp de la comiterea faptei, după 
ce a lansat zvonul că a fost părăsit de concubină, a plecat şi el de 
la haltă şi s-a mutat consecutiv în alte două localități, 
căsătorindu-se cu femeia pentru care a săvârşit omorul şi căreia 
i-a dat unele din obiectele vestimentare ale victimei. Secționarea 
cadavrului a executat-o în pivnita locuinţei, în cursul nopții, când 
a şi transportat trunchiul la fântâna respectivă. Craniul victimei 
l-a zdrobit şi l-a introdus în canalul de scurgere existent în pivniţă, 
al cărui capac l-a cimentat pentru mai multă siguranță. Membrele 
le-a ambalat şi aruncat într-un râu. 


- Un alt caz se referă la găsirea unor segmente de cadavru 
într-un geamantan nou şi un sac de iută, în apropierea pieței din 
municipiul P. În cealaltă parte a pieței au fost găsite abandonate 
un chipiu şi o geantă de factor poştal, plină cu ziare şi scrisori. În 

coletele macabre s-au găsit două segmente ale unui cadavru de sex 
masculin, care a fost identificat lesnicios, stabilindu-se că este 
“vorba despre factorul G. C., de la oficiul P.T.T.R. din localitate. 
Din geantă lipsea suma de 12 000 lei, reprezentând pensiile 
neachitate (după taloanele găsite ca neplătite). Geanta se afla 
împachetată într-o hârtie obişnuită de ambalaj, pe care era scris 
prenumele „Lucia“, cu un desen grafic executat de o mână 
neformată a unui şcolar. Pe sacul din iută era aplicat, în interior, 
un petic din pânză de cânepă, pe care s-a descoperit un grup de 
litere „Gor”, scrise cu creion chimic. 

Expertiza medico-legală a precizat că moartea s-a datorat mai 
multor leziuni produse cu un corp contondent, în zona craniană, 
şi unei plăgi profunde produse în zona gâtului cu un instrument 
ascuţit, înțepător. 

Prin investigațiile întreprinse pe traseul parcurs de victimă în 

ziua omorului s-a stabilit că factorul poştal a dispărut între scările 
2 şi 3 ale unui bloc (la ultima nemaipredând corespondența), că pe 
scara 2 locuieşte o familie care are o fată cu numele Lucia, tatăl 
fiind pensionar, iar mama lucrătoare la o agenție Loto. Atât mama 
cât şi fata lipseau temporar din localitate, soțul urmând să-şi 
înlocuiască soția la serviciu, dar în ziua când s-a produs crima s-a 
prezentat la agenție abia după ora 16:00. 

Cu prilejul percheziției domiciliare şi al cercetării criminalistice 
atente ce s-a impus, s-au descoperit mai multe urme de sânge în 
bucătărie şi în baie, un sac de iută cu petice din acelaşi material ca şi 
sacul corp delict, precum şi hârtie de ambalaj similară cu cea folosită 
la împachetarea genții. 

În timpul cercetării bănuitului, acesta a recunoscut săvârşirea 
omorului în scop de jaf şi a predat calapodul de cizmărie (metalic) 
şi cuțitul folosite la comiterea faptei. Pentru a scăpa de cadavru, a 
procedat la segmentarea în două, apoi s-a dus şi a cumpărat o 
valiză. Pachetele macabre le-a transportat pe rând, între orele 
14:00-16:00, în locurile unde au fost găsite, respectiv în 
apropierea unei stații de autobuze care mergeau spre diverse 
comune din judet, scontând astfel că va îngreuna mult cercetările 
pentru descoperirea făptuitorului. 


Cercetătorul canadian Nöel Mailloux (1968) a efectuat 
investigaţii laborioase asupra unui grup pe care îl 
denumeşte delincvenţi tipici. Aceştia — băieţi între 16-21 ani 
— neglijează total şcoala, lipsind frecvent de la cursuri, evită 
orice program constant de muncă. Trăind la marginea 
societăţii, ei nu au contacte decât exclusiv cu „banda“ şi îşi 
satisfac trebuințele extravagante recurgând la expediente 
neoneste. Ei manifestă o aversiune globală şi fără rezerve 

faţă de modul de viaţă al covârstnicilor lor nedelincvenţi, 
sunt mai degrabă apatici, inconstanți şi imuni față de orice 
sentiment de culpabilitate, ceea ce îi face profund amorali. 
Singurul lor mod de afirmare este comiterea de acte din ce 
în ce mai grave şi din ce în ce mai spectaculoase. Toţi au 
ambiția să devină nişte „duri”. 

Mailloux susţine că izvorul acestor comportamente, 
motivaţia lor, este de căutat în sentimentul lor de inferioritate, 
pe care ei încearcă să-l disimuleze prin lăudăroşenie, 
fanfaronadă, insensibilitate morală. Într-o lucrare similară, 
psihologul de clinică Udo Rauchfleisch (1981), a cercetat 
dezvoltarea, structura şi  psihodinamica personalităților 
disociale; criminalii, după părerea lui, în zdrobitoarea lor 
majoritate, fac parte din această categorie. El stabileşte 
existența următoarelor trăsături de personalitate, la 
> disociali: intoleranță la frustrare, ocolirea realității, tulburări ale 
T contactelor cu mediul, depresivitate, dezvoltarea unor mecanisme de 
apărare, carente (Fehlentwicklung) în sfera sexualității şi agresivității. 

Sintetizând rezultatele cercetărilor psihocriminologice 
moderne expuse mai sus, constatăm că: 


1. Examenul personalităţii delincvenţilor minori sau 
adulţi scoate la iveală factorul comun de imaturitate, care se 
prezintă observaţiei noastre sub forma mai multor trăsături 
psihice ca: egocentrismul, indiferența afectivă, agresivitatea, 
labilitatea, inconstanţa, opoziţie faţă de orice autoritate. Toate 
acestea fixează comportamentul delictual şi duc la tendința 
spre recidivă. 


2. maturitatea şi trăsăturile psihice pe care această 
imaturitate le generează duc spre stări de frustrare, ce produc 

apoi toate simptomele de desocializare. 


3. Pe plan subiectiv, fenomenele descrise sunt şi semne 
ale unui marcat sentiment de inferioritate, care, nefiind 
conştientizat, provoacă stări conflictuale între subiect şi 
comunitatea de nedelincvenți în care el trăieşte. 


4. Dincolo însă de aceste caracteristici de ordin general, 
pe care le găsim în măsură mai mare sau mai mică la cei mai 
mulţi delincvenţi recidivişti, în fiecare caz vom observa - 
conform istoriei sale individuale — şi alţi factori specifici şi 
particulari, care, în condiţiile date, pot ocupa un punct de 
prim plan în criminogeneză (G. Canepa). 


Criminalitatea feminină 


Criminalitatea feminină a fost studiată intensiv încă de C. 
Lombroso, care, împreună cu G. Ferrero (1896), a publicat o 
lucrare intitulată: „Femeia criminală şi prostituția”. Ei au 
arătat existența unei criminalităţi tipic feminine ce se 
manifestă prin infracţiuni care necesită mai puţină forţă fizică 
şi calităţi intelectuale reduse. Acest fel de a vedea lucrurile 
izvorăşte din poziţia de inferioritate socio-economică a 
femeilor, dominată încă la sfârşitul veacului trecut, dar în 
egală măsură şi din concepţia retrogradă a unor autori ai 
secolului XX. În realitate, chiar dacă statistic criminalitatea 
femeilor apare inegală, le găsim, totuşi, participante la toate 
formele de infracţiune, inclusiv cele violente (omor, asasinate). 
Ceea ce înseamnă că, teza lui C. E. Rasche, potrivit căreia 
„criminalitatea feminină este un fenomen mai mult iritant 
decât periculos” nu mai este actuală. 

Un studiu criminologic efectuat de cercetătoarea elveţiană 
D. Groman (1979) arată că, deşi în materie de infracţiuni 
contra patrimoniului, femeile sunt aproape egal reprezentate 
cu bărbaţii, totuşi o seamă de infracţiuni, cum ar fi: prostituţia, 
furtul din magazine, otrăvirea soțului (a concubinului) 
constituie acte care în statistică arată preponderența feminină. 
O analiză mai atentă, însă, ne relevă că nici prostituţia nu este 
o infracţiune comisă exclusiv de femei, deoarece se cunoaşte 
azi şi prostituţia masculină. Din cauza prejudecăţilor, care încă 
mai persistă, prostituţia la femei este considerată moralmente 
mai gravă. Contrazicerea aşteptărilor sociale faţă de femeie face ca 
rejectarea femeii infractoare să fie mai accentuată. 

Unul din cercetătorii moderni ai infracţionismului feminin, 
D. Pollak (1950), arată că nu este vorba de o proporţie mai 
„mică de femei în domeniul infracţional, ci de faptul că 
victimele tipice fiind soțul (amantul) şi copiii, multe fapte 
„_reprobabile nu sunt aduse la cunoştinţa autorităţilor. Sursa 
psihologică a infracţionismului feminin, susţine D. Pollak, este 
de căutat în educația tipic feminină, care cere ca femeia să ascundă 
cu grijă instinctele agresive, suferințele menstruale şi activitatea 
sexuală, ceea ce duce la formarea unui comportament duplicitar. În 
orice caz, dependenţa socio-economică a femeii de bărbat, 
maternitatea, ca şi rolul de „sex slab” atribuit femeilor, 
împrumută un specific infracţionismului feminin, specific pe 
cale de dispariţie, căci, odată cu egalizarea reală a femeii, 
infracţionismul feminin tinde să se apropie, în proporţii şi 
conţinut, de infracţionismul masculin. 

Capitolul IV 
Cunoașterea psihologică a victimei 


Cuplul penal infractor-victimă, 
în viziunea psihologiei moderne 


Studiul fenomenului infracţional nu poate fi complet 
dacă nu avem în vedere că orice act infracţional aduce după 
sine şi apariţia de victime, cu excepţia cazurilor de 
autovictimizare, despre care vom vorbi ulterior. 

/ Prin victimă întelegem orice persoană umană care suferă, 
direct sau indirect, consecinţele fizice, materiale sau morale ale 
unei acțiuni sau inacțiuni criminalg/ Aşa cum a precizat 
victimologul L. Lernell (1973), când vorbim de victimă 
neapărat trebuie să ne gândim la o ființă umană. Nu pot fi 
considerate victime obiectele distruse de infractor 
(vandalism) sau instituțiile sociale prejudiciate (delapidare, 
sabotaj). Trebuie să ne ferim de hipertrofierea conceptului 
de victimă, căci industrializarea, urbanizarea, circulația 
modernă, dar chiar şi şcolarizarea pot produce noxe mai 
mici sau mai mari, nu însă şi victime în sensul criminologic 
al conceptului. De asemenea, luptătorii pentru libertate, cei 
care în mod conştient se sacrifică pentru ideile lor, sau acei 
poliţişti, care în timpul îndeplinirii unei misiuni sunt răniţi 
ori îşi pierd viaţa, nu sunt victime în sensul definiției de mai 
sus. Victima este numai persoana care, fără să-şi fi asumat 
conştient riscul, deci fără să vrea, ajunge să fie jertfă, în urma 
unei acțiuni sau inacțiuni criminale. 

De asemenea, nu orice persoană lezată într-o acţiune 

criminală, cel care iniţiază această acţiune cu bună ştiinţă, 
nu poate fi considerat victimă, nici dacă este grav rănit sau 
omorât în cadrul acţiunii respective. Un spărgător, prins în 
flagrant şi împuşcat în timpul „loviturii”, nu este victimă, ci 
cel mult un infractor cu neşansă. Tot aşa, în cazul legitimei 
apărări, victima potenţială poate deveni autor justificat. 

Aşa cum rezultă din studiul actelor infracţionale, între 
autor (infractor) şi victimă — elementele cuplului penal - 
este de fapt o relaţie de ordin social, o interacțiune, care 
constituie esenţa acţiunii delictuale. 

Interesul nostru pentru studiul victimei este cu atât mai 
mare cu cât orice membru al societății poate deveni victima unei 
infracțiuni. Şi dacă acest enunţ corespunde realităţii, atunci 
înțelesul real al funcției de preventie, rezervat organelor de 
poliţie şi organelor judiciare în genere, este stăvilirea 
victimizării cetățenilor în urma unor activităţi infracționale. 


Conceptele noi, introduse de victimologi,: 
în analiza relațiilor dintre infractor şi victimă 


Atenţia acordată victimei, în cadrul dramei judiciare, nu 
este un fapt nou; ci, lăsând la o parte unele prevederi ale 
codurilor antice şi medievale, şcoala pozitivistă italiană 
(C. Lombroso, R. Garogalo ş.a.) a relevat faptul că şi victima 
poate avea un rol activ în cadrul infracţiunii. 

Cel care a dat impuls cercetărilor ştiinţifice având ca 
obiectiv principal victima, a fost profesorul cu vederi 
antihitleriste, de la Bonn, Hans von Henting (1887-1974). 

Într-o lucrare apărută în 1948 - pe când încă nu revenise 
din exil — intitulată „Criminalul şi victima sa”, el atrage 

atenţia că între asasin şi-cel asasinat, ca şi între escroc şi cel 
escrocat, există o interdependenţă şi că, din interacțiunea 
„partenerilor”, rezultă cazuri când, nu o dată, se pot solda 
cu victimizarea infractorului. În acest fel, un cadavru găsit 
nu înseamnă: neapărat descoperirea victimei, dacă nu 
cunoaştem cine a pus în mişcare acţiunea care a avut ca 
rezultat apariţia cadavrului. 

Henting este primul care acordă o importanţă cuvenită 
„victimei activante”, care joacă un rol în declanşarea 
mecanismelor latente la infractor, deci care activează la 
acesta potenţele agresive. Cu alte cuvinte, direct sau indirect, şi 
victima poartă o parte de vină în desfăşurarea actiunii infracționale. 

Un alt victimolog, B. Mendelsohn (1956), introduce 
termenul de potențial de receptivitate victimală, prin care 
înțelege capacitatea neconştientă a individului de a fi 
victimizat. Autorul consideră că fiecare dintre noi avem sau 
nu capacitatea de a deveni victima unor infracțiuni. 
Neîndoielnic, un om distrat sau neglijent, devine mai 
degrabă victima unor acţiuni infracţionale decât un om 
ordonat, atent, grijuliu; dar aceasta nu înseamnă că unul are 
sau nu „capacitate victimală”. 

Lăsând la o parte exagerările care sunt inerente apariției 
oricărei direcţii noi de cercetare, esenţial este aici faptul că 
se urmăreşte stabilirea naturii reale a relaţiei dintre infractor 
şi victimă. Aceasta înseamnă să privim partenerii cuplului 
penal ca trăind obişnuit în acelaşi grup social, în aceeaşi 
cultură sau subcultură, în care relațiile sunt supuse evoluției: 
prietenii pot deveni duşmani, iar duşmanii se pot transforma în 
parteneri, complici etc. Cu alte cuvinte, în analiza unui caz, 
nu e suficient să stabilim ce a fost între parteneri în 

momentul săvârşirii infracţiunii în cauză, ci trebuie să 
cunoaştem toată evoluția, întreaga dinamică a evenimentelor. 
Totul urmează a fi văzut numai în context şi nu în afara lui 
= adevăr de mare însemnătate în activitatea de zi cu zi a 
ofițerilor de poliţie. 

În aceeaşi direcţie merg şi concluziile victimologului 
german Hans Groeppinger (1973), care arată că organul de 
cercetare este obligat ca, pornind de la victimă, să scoată în 
evidență toate relaţiile pe care aceasta le-a avut în faza 
preinfracțională şi, mai ales, să evidentieze relațiile sale relevante 
- deci acelea care o caracterizează şi sunt, în acelaşi timp, şi 
hotărâtoare pentru caz. Căci mereu trebuie să ne fie în 
atenţie adevărul: victima este un participant adesea activ la 
desfăşurarea infracţiunii. 

Când este vorba de stabilirea existenței unor relaţii 
interindividuale care se manifestă în viața grupurilor 
umane, avem în vedere cele trei tipuri de relaţii socio- 
afective, stabilite încă de J. L. Moreno (1932-1934). El a arătat 
că, între doi indivizi, A. şi B., se pot stabili: 1) relaţii de afinitate; 
2) relaţii de respingere şi 3) relaţii de neutralitate sau de ignorare. 
Relaţiile socio-afective sunt bilaterale, dar nu şi obligator- 
identice. Astfel, A. poate să-l atragă pe B., acesta însă îl poate 
respinge. Evident, când nu este vorba de relaţii dintre două 
persoane (diada), ci dintre trei (triada), patru (tetrada) etc., 
textura de relaţii poate fi foarte complexă şi, la prima 
vedere, greu de descifrat. Dar pentru ofițerul criminalist 
harta exactă a relaţiilor dintre infractor(i) și victimă(e) este 
un instrument de care nu se poate lipsi, pentru a putea 
conduce ancheta şi a instrumenta eficient cazul. 

Responsabilitatea parțială a victimei 


Faptul că victima participă activ - în măsură mai mare 
sau mai mică — la desfăşurarea dramei, care juridic se 
cheamă infracţiune, nu este o noutate pentru niciun 
practician criminalist demn de acest nume. Totuşi, marele 
public încă este sub influenţa unei viziuni primitive (de 
origine religioasă), unde infractorul este cel vinovat, este cel 
rău, care poartă toată vina, iar victima (jertfa) trebuie 
neapărat compătimită, ajutată) Mai ales în cazurile când 
victima scapă cu viață dintr-un atac violent, opinia publică 
o ocroteşte fără rezerve, este plină de compasiune pentru ea 
şi-i dă un credit fără măsură, uitând că este un martor 
privilegiat şi, în acelaşi timp, adânc interesat în procesul 
care se desfăşoară. 

Situaţia psihologică a victimei este foarte complexă. Pe 
de o parte, este faptul obiectiv de a fi suferit consecințele 
unei acţiuni infracţionale. Dar, pe lângă acest fapt obiectiv, | 
victima, din simplu cetățean (adesea anonim), devine 
T „cineva”, de care se ocupă autoritățile, presa etc. Are loc 
- deci un fenomen psihologic numit schimbare de rol, care duce 
la schimbarea comportamentului inițial: el începe să trăiască 
noul rol, „pozează în victimă”, accentuează noxele suferite, 
recoltează simpatii, ajutoare, dar, poate, mai presus de orice, ” 
el va căuta — la adăpostul atâtor ocrotiri — să se răzbune pe 
agentul victimizant, pe care îl poate “înfunda”, cu atât mai 
mult cu cât, din oficiu, victima se bucură de credit. 

Jocul psihologic, dramatizarea — nu întotdeauna perfect 
conştientă — pe care o realizează în mod obişnuit victima, ne 
face să înţelegem că şi față de ea suntem obligaţi să 

procedăm cu acelaşi spirit critic, cu care cântărim orice altă 
depoziţie (a învinuiţilor, a martorilor). 


În ceea ce priveşte depozițiile victimelor, este necesar de 
subliniat că acestea trebuie privite cu grijă, chiar cu 
circumspecție, întrucât ele joacă uneori un rol special, de parte 
interesată în procesul judiciar, situație care poate duce la 
ascunderea sau deformarea adevărului. Pentru a ilustra până la ce 
situație limită poate merge comportamentul victimelor, prezentăm 
câteva cazuri. 


- O femeie căsătorită, din oraşul L, a fost descoperită la 
marginea pădurii din apropierea localității, în stare gravă, 
prezentând două plăgi tăiate în zona abdomenului. A fost 
transportată de urgenţă la spital şi, intervenindu-se operatoriu, a 
fost salvată. După ce i s-a ameliorat starea sănătății, a susținut că, 
fiind zi de duminică iar soțul la serviciu, în jurul orei prânzului, 
a ieşit singură la plimbare. În timp ce se afla într-o zonă centrală, 
a fost acostată de un bărbat, care, sub ameninţarea cuțitului, a 
obligat-o să-l urmeze până în locul unde a fost găsită, fiind violată 
şi lovită grav cu cuțitul; a rămas în stare de inconștientă până 
către seară, când întâmplător, a fost găsită de nişte copii, care se 
jucau în pădure. 

Din investigaţiile efectuate a rezultat că femeia era în relații 
conflictuale cu sotul ei, acesta reproşându-i faptul că ar avea relații 
extraconjugale cu diverşi bărbați. Verificându-se prezența la serviciu 
a sotului, în ziua respectivă, s-a stabilit că a fost la lucru, într-o zonă 
izolată, de unde practic putea să lipsească circa două ore, timp 
suficient pentru săvârşirea faptei. În continuare, s-a stabilit, prin 
cercetări, că acesta nu este implicat în săvârşirea infracțiunii. 

Un alt aspect important se referă la faptul că, relatările 
victimei cu privire la locul, circumstanțele acostării şi amenințării 
ei nu puteau fi adevărate, întrucât la ora respectivă, în acea zonă, 
era animaţie şi orice încercare de împotrivire din partea victimei 
ar fi avut imediat efect şi putea împiedica săvârşirea infractiunii. 
Motivația că a intrat în panică, că parcă a paralizat, în fața 
amenințării ferme a agresorului nu a avut nota de verosimilitate 
şi convingere necesară, întrucât era o femeie calmă şi sigură pe ea. 

Nici după ce a ieşit din spital, victima nu a spus adevărul, 
rezultând că este interesată în mod deosebit să nu dezvăluie cine a 
fost bărbatul cu care s-a dus în pădure şi care i-a produs 
vătămarea gravă a integrității şi sănătății corporale. În final, s-a 
stabilit că autorul faptei era un amant al acesteia, cu care s-a 

certat la locul infracțiunii. 


- O menţiune specială se cuvine a fi făcută şi cu privire la 
depoziţiile victimelor în cazul când acestea suferă un traumatism, 
ca urmare a infracțiunilor ce se comit prin violenţă. În asemenea 
situații trebuie promovată o prudență deosebită în preluarea şi 
interpretarea datelor furnizate, deoarece șocul produs de 
traumatism poate denatura serios conținutul obiectiv al depozitiei 
lor. Semnificativă în acest sens este susținerea unei fete de 16 ani, 
care, în cursul dimineții, după plecarea celorlalti membri ai 
familiei la serviciu, s-a trezit din somn şi a observat în locuință un 
bărbat, care cotrobăia prin bufet. Când l-a întrebat ce caută în 
casă, acesta, fără nicio explicaţie, a lovit-o puternic în cap cu un 
corp contondent, despre care victima afirma că probabil a fost un 
ciocan. Când şi-a revenit, s-a dus la chiuvetă să se spele de sânge 
şi a observat că îi lipsesc chiloţii şi combinezonul, fără ca autorul 
să fi avut cu ea raport sexual, aşa cum s-a constatat şi la 

examinarea medico-legală. După internare, la câteva zile, s-a 
putut discuta cu victima; aceasta a furnizat nişte semnalmente 
bine conturate, dar care, în final, s-au dovedit că nu sunt ale 
făptuitorului. Pe parcursul cercetărilor s-a acordat totuşi atenția 
cuvenită acestor relatări, mai ales că, supusă unor teste de 
memorie vizuală, a dovedit că are calități deosebite în acest sens, 
virtuți care însă au fost estompate, în cazul dat, de traumatismul 
cranian şi psihic suferit. 


- Într-un alt caz (fiind vorba de mai multe omoruri şi tentative 
de omor comise în aceeaşi localitate), una dintre victime a 
reclamat că, într-o seară, când s-a întors acasă, a găsit în fata 
liftului un bărbat străin de bloc, cu privirea aspră, care a fixat-o 
insistent. În acel moment a resimţit o temere vagă. Când a intrat 
în lift, a fost lovită în cap, pe la spate, cu un ciocan. Până şi-a 
revenit şi a alarmat vecinii, atacatorul a dispărut. Insistându-se 
asupra derulării faptei şi făcându-i-se precizarea că nu era normal 
— într-o situație de temere — să se întoarcă cu spatele la agresor 
sau să se fi urcat cu el în lift, s-a constatat că victima avea ezitări 
şi începuse să se încurce în explicații. Această atitudine a trezit 
suspiciuni anchetatorilor, care au dispus măsuri temeinice de 
verificare. Cu acest prilej a rezultat că victima se interesa 
perseverent de mersul cercetărilor. În final, s-a stabilit că îl 
cunoştea bine pe autor, care le-a făcut şi vizite la domiciliu, fiind 
coleg de serviciu cu fostul ei soț. Explicația conduitei sale consta 
în frica ce o avea față de agresor, pe care-l bănuia de abominabile 
fapte săvârşite pe raza oraşului. În chip de avertisment, acesta a 
aşteptat-o şi a lovit-o cu ciocanul — găsindu-se sânge la locul faptei. 


- Cu toate rezervele necesare faţă de relatările oferite de 
victime, se impune sublinierea că în numeroase cazuri grave, mai 

ales în infracțiunile de omor, victimele joacă un rol important, 
uneori crucial, în dezlegarea enigmelor ce le ridică rezolvarea 
acestora. În aceste situații nu mai avem, bineînțeles, relatări 
directe de la victime, dar putem avea informaţii diverse, cu valoare 
deosebită, din reconstituirea şi descifrarea personalității, a 
preocupărilor, virtuţilor şi viciilor, a mentalității şi obiceiurilor 
acestora, a activității desfăşurate, precum şi a cercului lor de 
relații, a anturajului şi locurilor frecventate cu predilecție, a 
mişcărilor în timp şi spațiu ale victimelor, mai ales din perioada 
imediat anterioară producerii evenimentului. Investigarea acestei 
perioade „calde“ prezintă un interes prioritar şi trebuie realizată 
nu numai strict tehnic, ci şi prin modalități de manieră 
psihologică,  încercându-se aprofundarea înțelegerii aspectelor 
„Cheie din viaţa şi relațiile victimei. Se impune chiar şi sesizarea 
unor laturi mai întunecate şi mai puţin frumoase, care, de regulă, 
sunt mascate cu grijă, deoarece probabilitatea de a intra în diverse 
| încurcături ține mai frecvent de acest capitol al relațiilor discrete. 

| De exemplu, în cazul unui omor săvârşit pe raza municipiului 
T., asupra unui bărbat, prin investigarea vieții intime a victimei, 

s-a stabilit că acesta avea dese neînţelegeri cu soția, din cauza 

relațiilor ei extraconjugale. Ca urmare, s-au verificat legăturile 

femeii şi astfel a fost identificat C. S., de 28 ani, cu antecedente 

penale şi fără ocupaţie, care îi făcea femeii vizite la domiciliu, în 

absența soțului. Omorul a fost săvârşit într-o asemenea 

împrejurare când, fiind surprins în casă, amantul i-a aplicat 

soțului mai multe lovituri cu pumnii şi picioarele şi, crezând că a 

decedat, l-a pus într-un lat şi a simulat o sinucidere, prin 

spânzurare. Manevra a fost însă dejucată de constatările 

medico-legale şi de datele rezultate din alte cercetări. 

- În municipiul B., în timpul nopții, au fost ucise o femeie şi 
fetița acesteia, autorul pătrunzând în apartament pe o fereastră 
care nu se încuia prea bine, având un defect la foraibăr. În cadrul 
investigării legăturilor victimei s-a acordat atenție şi persoanelor 
care au executat diverse lucrări de întreținere la locuință, 
ajungându-se în final la descoperirea autorului: un tâmplar care, 
cu circa un an în urmă, a făcut unele reparaţii la apartament şi 
cunoştea defecțiunea de închidere a ferestrei. Fapta a fost comisă 
în scop de jaf. 


Mai este şi o altă prejudecată, de inspiraţie mistică, 
religioasă, după care muribundul spune „purul adevăr”. 
Această prejudecată a fost analizată de italianul Enrico 
Altavilla (1955), arătând că şi în pragul morţii poţi afirma, 
chiar cu bună ştiinţă, neadevăruri, urmărind o răzbunare 
post-mortem. Asemenea tendințe nu apar numai la 
victimele rănite mortal, ci, câteodată, şi la unii care lasă 
testamente în care intrarea în posesia unei succesiuni este în 
funcţie de îndeplinirea unor condiţii, adesea revoltătoare. 

Dincolo însă de aceste considerente subiective, fapt este 
că muribundul, prin definiţie, nu e în posesia tuturor 
facultăţilor sale anterioare. Chiar dacă aparent — judecat 
după coerenţa şi logica discursului său — el ne dă impresia 
de luciditate, totuşi fenomenul de dezagregare odată 
început, a prezuma responsabilitate integrală, sub aspect 
psihologic, este o eroare. 

Categorii de victime 


Dintre multe tipologii care s-au produs în clasificarea 
victimelor, noi considerăm tipologia alcătuită de Stephen 
Schaffer (1977) ca fiind cea mai apropiată de realitate. 

Criteriul după care Schaffer clasifică victimele constituie 
gradul de responsabilitate ce li se poate atribui, în 
interacțiunea lor cu infractorul. 


1. În prima categorie intră victima care nu a avut nicio 
legătură prealabilă cu infractorul, singura relaţie dintre ei 
fiind doar faptul că tocmai împotriva ei s-a comis 
infracţiunea (victima unei spargeri ori victima care a fost 
rănită incidental într-o cârciumă, unde doi indivizi erau 
angajaţi într-o bătaie). Evident că în situaţia dată, victima 
nu are nicio parte de vină în actul infracțional. Cel mult i 
s-ar putea reproşa că nu a încuiat cu grijă casa sau că, în 
momentul în care s-a început bătaia din cârciumă, nu a 
plecat urgent din local. 

2. A doua categorie de victime poartă numele de victime 
provocatoare, care, în faza preinfracţională, cu sau fără voie, 
au greşit împotriva infractorului. O ofensă adusă 
infractorului de către victimă, o promisiune făcută de 
victimă, care mai târziu nu s-a ţinut de cuvânt, un gest 
întâmplător, care însă stârneşte getezia infractorului etc., 
toate acestea sunt, evident, acte provocatoare, adesea 
nedorite, dar foarte reale, care, în cele din urmă, motivează 

actul infracţional. Desigur, distanţa în timp dintre actul 
considerat — subiectiv de către infractor — drept provocator şi 

reacția delictuală poate să fie chiar foarte mare, căci 
cercetările psihologice au pus în evidenţă, de multă vreme, 
existența unor reacţii amânate (delayed reaction), care pot 
juca un rol hotărâtor în perpetuarea unei acţiuni criminale. 
În condiţiile existenţei unor astfel de acţiuni provocatoare, 
indiferent de distanţarea lor în timp şi indiferent de 
gravitatea lor reală, şi victima poartă o anumită răspundere 
în actul criminal. 


- Un caz, care s-a rezolvat cu întârziere şi din cauza neglijării 
analizei unor probleme de psihologie judiciară, îl constituie cel al 
uciderii învăţătoarei A. M., în vârstă de 21 ani. Cadavrul acesteia 
a fost descoperit pe câmp, după o tufă de salcâm, situată la 
marginea drumului pe care victima îl parcurgea zilnic între 
comuna unde domicilia şi cea în care îşi desfăşura activitatea. 

Cadavrul era orientat cu fața în sus şi dispus paralel cu axul 
drumului; fusta victimei era mult ridicată, dezgolindu-i aproape 
complet picioarele; unul dintre pantofi a fost găsit la 10 m 
distanță de cadavru; în şanțul drumului, care era acoperit cu 
iarbă, pe o distanţă de 4 m, au fost descoperite urme de sânge şi de 
târâre; pe sol, în apropierea capului victimei, s-a descoperit o urmă 
plantară, care nu prezenta elemente caracteristice de identificare. 

Cu prilejul autopsiei s-a conchis că moartea victimei a fost 
violentă şi s-a datorat secționării inimii şi a traheii, cu un 
instrument înțepător-tăietor; în regiunea gâtului, instrumentul 
vulnerant a pătruns de două ori, aproximativ prin aceeaşi plagă, 
dar producând în profunzime două canale diferenţiale, unul de 8,2 
cm spre dreapta şi altul de 6,3 cm adâncime, orientat de la dreapta 
spre stânga; de asemenea, s-a constatat că victima era virgină şi că 
nu existau semne de violenţă care să evidentieze o tentativă de 

viol; aceasta mai prezenta o leziune la inimă şi una de tăiere la 


mâna dreaptă. 

Din - investigaţiile efectuate au rezultat câteva aspecte 
importante. Astfel, mai mulți martori identificați într-o comună 
pe care învăţătoarea o străbătea în drumul spre şcoală au 
observat-o mergând singură, în jurul orei 11:20, având asupra ei 
o umbrelă şi un radio cu tranzistori, marca „Electronica“. O 
martoră a susținut că, la ieşirea din această localitate, a observat 
un tânăr care mergea în urma victimei la circa 50 m, fără a putea 
indica semnalmente utile, având în vedere distanța de la care a 
observat scena. 

Martorul principal — F. V. — a declarat că înainte de a ajunge 
la locul unde a descoperit cadavrul — acesta fiind cel care a sesizat 
cazul — s-a întâlnit cu un tânăr de 19-20 ani, necunoscut, care l-a 
salutat; era blond, înalt de cca 1,70 m, îmbrăcat cu un pulover 
peste care purta un sacou din buret, cu şliț la spate, pantaloni 
albaştri, evazați, şi încălțat cu pantofi de culoare maro. 

S-a mai stabilit că victima era cunoscută ca o persoană ce se 
dorea admirată, dar care nu accepta relații intime. De asemenea, 
că tatăl învățătoarei, gestionar la un magazin, avea o lipsă în 
gestiune de 35 000 lei, fapt ce a creat unele nemulțumiri în rândul 
persoanelor garante, obligate a contribui la despăgubire. S-a mai 
reținut împrejurarea că fratele victimei, deşi a fost anunțat despre 
deces, totuşi nu a venit la înmormântare, discutându-se în 
comună că acesta ar fi sustras bani din gestiunea tatălui şi că 
victima intenționa să-l denunțe organelor de poliție. În plus, 
acesta avea semnalmente apropiate cu cele relatate de martor. 

Cercetările desfăşurate, o perioadă relativ mare de timp, nu au 
condus la elucidarea cazului, reuşindu-se doar clarificarea 
situației unor persoane bănuite în raport cu mobilul prezumat 

(răzbunarea sau acțiunea posibilă a unui bolnav psihic din zonă) 
şi semnificația unor date investigative prezentate anterior. 

Rezolvarea cazului a fost posibilă mai târziu ca urmare a 
efectuării unei analize, care a luat în considerare şi unele elemente 
de ordin psihologic. În cadrul acestora, trei aspecte s-au dovedit 
esențiale. Astfel, s-a reexaminat poziția martorului principal, 
apreciindu-se că acesta ar putea fi de rea-credință, motivat de 
insistența cu care-şi susținea versiunea sa, de faptul că a dat prea 
multe detalii despre o persoană necunoscută, cu care s-a întâlnit 
întâmplător şi înainte de a fi avizat asupra evenimentului. De 
asemenea, s-a considerat nefirească conduita lui, întrucât nu s-a 
alarmat şi nu a luat nicio măsură de urmărire a suspectului, îndată 
după descoperirea victimei. Ca urmare, s-a procedat şi la 
verificarea lui, apreciindu-se că ar putea avea interes în dirijarea 
cercetărilor pe o pistă greşită. 

S-a constatat şi faptul că nu s-a adâncit cunoaşterea 
personalității victimei şi a unor eventuale stări conflictuale pe 
care le-ar fi putut avea, legat de activitatea ei de serviciu, cu 
cetățenii din comuna unde lucra, mai ales în perioada anterioară 
săvârşirii omorului. Verificările orientate în această direcție au 
relevat faptul că învăţătoarea era foarte exigentă, chiar autoritară, 
şi că a avut un conflict cu un fost elev (F. G.) care, pentru a 
răzbuna o notă proastă, a lovit-o în cap cu o piatră. Tot F. G., cu 
trei săptămâni anterior evenimentului, i-a dat mai multe palme 
victimei pe motiv că, mergând pe stradă, cu aparatul de radio în 
stare de funcționare, i-a speriat calul, care l-a trântit; în această 
situație, învăţătoarea l-a amenințat că-l va reclama la poliție, 
avertisment căruia totuşi nu i-a dat curs. 

S-a reținut astfel că cel mai plauzibil mobil al faptei ar putea fi 
răzbunarea, întrucât victima nu a fost violată, iar dispariția 

aparatului de radio nu motiva îndeajuns un scop de jaf. 
Dimpotrivă, putea fi interpretată ca un indiciu semnificativ, din 
punct de vedere psihologic, pentru acțiunea unor minori sau 
tineri, aceştia manifestând interes pentru asemenea aparate şi 
imaturitate în orientare: după comiterea unui omor să se preteze 
la însuşirea unui obiect banal, 

Din verificările efectuate asupra lui F. G. a rezultat că acesta 
avea o fire violentă, purta asupra lui un cuțit cu declanşare automată 
a lamei (prin apăsarea pe un buton), că în momentul descoperirii 
cadavrului nu a venit şi el la fața locului, aşa cum au făcut 
majoritatea cetățenilor din comună. 

Cu prilejul cercetării lui a afirmat, la un moment dat, că 
bănuieşte unde vrea să ajungă anchetatorul şi că poate să 
furnizeze date utile în acest sens. Astfel, a susținut că, în ziua 
omorului, la cca două ore după descoperirea cadavrului, a văzut 
pe un prieten al său (F. N.) în timp ce se spăla, fiind murdar de 
sânge. Întrebându-l ce s-a întâmplat, acesta i-a spus că a tăiat 
unei femei o găină. A doua zi, cel cercetat s-a prezentat la poliție 
şi, pentru a-şi demonstra „buna credință”, a afirmat că şi-a 
amintit mai bine discuția purtată cu F. N. A subliniat că, după ce 
l-a întrebat pe prietenul lui cui i-a tăiat găina, acesta i-a spus: 
„Nu am tăiat nicio găină, ci am rupt gâtul la una pe care am 
găsit-o pe câmp”. 

Ca urmare, s-a apreciat absolut necesar să fie cercetat şi F. N., 
care între timp a fost încorporat şi se afla în altă garnizoană. 
Acestuia i s-a cerut inițial să indice tinerii din comună care poartă 
asupra lor cuțite, prilej cu care l-a semnalat şi pe prietenul lui, 
F. G. În continuare, folosindu-se arma psihologică a surprizei, i 
s-a prezentat mărturia lui F. G. După o ezitare, F. N. a reacționat 
vehement, strigând: „nu sunt eu criminalul!“ S-a exploatat în 

continuare starea psihică a celui cercetat, cerându-i-se să relateze 
tot ce cunoaşte despre omor. Cu acest prilej a declarat că în ziua 
omorului, în jurul orei 11:30, se afla pe câmp, cu vitele la păscut, 
împreună cu F. G. Observând victima, i-au ieşit în întâmpinare, 
iar E. G. a întrebat-o: „Te-ai lecuit să mă mai reclami la poliție? ”, 
după care a încercat s-o lovească cu cuțitul în zona gâtului, dar 
victima s-a apărat cu mâna, tăindu-se. Pe neaşteptate, agresorul a 
repetat lovitura şi a tăiat-o grav la gât, victima prăbuşindu-se. 

Apoi E. G. i-a cerut lui F. N. s-o lovească şi el — cu acelaşi 
cuțit — pentru a nu-l trăda, lucru acceptat, lovind-o şi F. N. în 
aceeaşi zonă. Întrucât victima continua să se zbată, F. G. i-a mai 
aplicat o lovitură în zona inimii. În timpul agoniei, victima şi-a 
lovit ceasul de o piatră, oprindu-se la ora 11:40. Pentru acest 
motiv, au renunțat să-i ia ceasul. F. G. a luat numai radioul. În 
final, au târât victima sub boscheţii de salcâm şi s-au îndepărtat în 
grabă de locul faptei. 

Cu prilejul cercetării s-a clarificat şi poziția martorului F. V. 
care, fiind unchi cu principalul. învinuit, a inventat şi sustinut 
versiunea relatată, care realmente a încurcat mult timp cercetările. 
F. V. a fost şi el trimis în judecată şi condamnat pentru 
infractiunea de mărturie mincinoasă. 


3. Cea de-a treia categorie, în clasificarea lui Schaffer, 
este formată din victime care precipită acțiunea infracțională 
(victime precipitante). Aici intră victimele care, în prealabil, nu 
au avut nimic cu infractorul, dar care, prin comportamentul 
lor neprecaut — fără să vrea în mod explicit —, ispitesc ori 
intrigă pe răufăcători. Şoferul care lasă portiera maşinii fără 
s-o încuie, femeia care prin vestimentaţie şi comportament 
provocator incită prea mult pe cei din jur, oferă situaţii 

final, au târât victima sub boscheții de salcâm şi s-au îndepărtat în 
grabă de locul faptei. 

Cu prilejul. cercetării s-a clarificat şi poziția martorului F. V. 
care, fiind unchi cu principalul învinuit, a inventat şi sustinut 
versiunea relatată, care realmente a încurcat mult timp cercetările. 
F. V. a fost şi el trimis în judecată şi condamnat pentru 
infracțiunea de mărturie mincinoasă. 

, 

3. Cea de-a treia categorie, în clasificarea lui Schaffer, 
este formată din victime care precipită acțiunea infracțională 
(victime precipitante). Aici intră victimele care, în prealabil, nu 
au avut nimic cu infractorul, dar care, prin comportamentul? 
lor neprecaut — fără să vrea în mod explicit —, ispitesc ori 
intrigă pe răufăcători. Şoferul care lasă portiera maşinii fără 
s-o încuie, femeia care prin vestimentaţie şi comportament 
provocator incită prea mult pe cei din jur, oferă situaţii 

stimulative, care, pentru o categorie de indivizi insuficient 
socializați (maturizaţi), receptivi la stimulări, înclinați spre 
devianţă, constituie stări precipitante de declanşare a unor 
acţiuni, stări faţă de care nu au frâne formate prin educaţie 
şi nu rezistă la tentaţii. Când, în acest fel, pragul de 
rezistenţă -— şi aşa foarte scăzut - este depăşit, putem 
considera că victima precipitantă (prin comportamentul ei 
neprecaut, neglijent) este parţial răspunzătoare de declanşarea 
actului infracţional. 


- Un exemplu adecvat privind rolul pe care victima, prin 
comportamentul ei, poate să-l joace în precipitarea sau provocarea 
acțiunii criminale îl constituie cel al cetățeanului S. I., din judetul 
C. S. Acesta, fiind în delegație în altă localitate, a consumat 
excesiv băuturi alcoolice la o grădină de vară, până la ora 
închiderii, timp în care a căutat cu insistență o femeie cu care să 
„aibă relaţii sexuale — interesându-se în acest scop la ospătari şi 
femeile de serviciu. Dimineaţa a fost găsit mort pe o stradă izolată 
> de la marginea oraşului, existând indicii că fapta s-a consumat în 
alt loc, iar cadavrul a fost transportat acolo. Cercetările efectuate 
pentru identificarea autorului au confirmat că, victima a reuşit să 
intre în compania a două femei de moravuri uşoare, care, 
împreună cu un alt bărbat, l-au condus la locuința uneia dintre 
ele, situată în apropiere de locul descoperirii cadavrului. Din 
cauza stării pronunțate de ebrietate, victima a creat o situație 
tensionată, încercând să aibă ca parteneră femeia cu care celălalt 
bărbat realizase înțelegerea. Din acest motiv s-a iscat o încăierare, 
soldată cu lovirea şi uciderea victimei — situaţie care nu s-ar fi 
produs dacă $, I, avea un comportament obişnuit în situația dată. 

- Semnificativ în acest sens este şi cazul de omor săvârşit în 
oraşul C. T., din judeţul C. Victima era cunoscută în localitate ca 
femeie de moravuri uşoare şi a fost găsită moartă în grădina din 
incinta maternității. Cauza morții a fost hemoragia consecutivă a 
unei leziuni grave, produsă printr-un instrument ascuțit- 
înțepător, care, având punctul de atac în zona inferioară a 
omoplatului stâng, a perforat plămânul şi regiunea pericardică. 
Autorul a fost identificat ca fiind un şofer din localitate, care, 
împreună cu alți doi, au acostat-o la o grădină de vară şi au 
convenit să aibă raporturi sexuale. În acest scop, s-au deplasat cu 
un autocamion până la locul descoperirii cadavrului. Ca urmare a 
comportamentului jignitor pe care l-a avut unul dintre cei trei 
bărbați, victima s-a supărat şi l-a scuipat. Această reacție 
neaşteptată a victimei i-a fost fatală, deoarece autorul, în 
mentalitatea lui, a considerat că nu este el omul care să fie scuipat 
de o prostituată. Ca urmare, în timp ce victima încerca să fugă, a 
fost lovită în spate cu un cuțit şi lăsată acolo, cei trei 
îndepărtându-se în grabă. Cu toate că victima a mai trăit un timp 
de la atac, gemetele şi spasmele ei nu au fost auzite de către 
nimeni, deşi clădirea maternității se afla la cca 10 m de locul unde 
a căzut. Motivația particulară care a stat la baza săvârșirii 
omorului s-a stabilit prin depozițiile coroborate ale celorlalți doi 
bărbați prezenți la desfăşurarea evenimentelor. Aceştia au afirmat 
că lucrurile s-au desfăşurat foarte rapid, practic neavând timp să 
intervină pentru contracararea agresiunii, fapt care confirmă şi 
concluziile psihologice că trecerea la act — îndeosebi la persoanele 
violente — se realizează direct şi în ritm alert. 


4. În categoria a patra intră victime slabe sub aspect 
biologic. Aici se includ copiii (cărora un adult străin le ia 
obiectele sau împotriva cărora comite acte potrivnice 

moravurilor), bătrânii, debilii fizic sau mintal, femeile 
singure etc. Toţi cei enumeraţi oferă ținte tentante pentru 
infractori, căci în cazul acestor victime nu le este frică de 
retaliere imediată. Victimele din această categorie, personal, 
nu au niciun fel de răspundere în declanşarea actului 
infracţional, în schimb, cei în grija cărora se află (părinţii, 
însoțitorii infirmilor etc.) poartă o parte de vină. 


5. Schaffer menţionează încă o categorie de victime, 
victimele cu un statut social scăzut. Negrii, imigranții, membrii 
unor comunităţi minoritare, cad uşor victime ale unor 
“acţiuni criminale, deoarece infractorii cunosc faptul că pot 
conta pe clemenţa celor din jur şi a autorităţilor. 


6. Ultima categorie în clasificarea lui Schaffer este cea a 
persoanelor care se autovictimează: sinucigaşii, consumatorii de 


> droguri, jucătorii de cărţi etc. 


Dincolo însă de relația infractor-victimă, care aruncă o 
lumină mai vie asupra gradului de responsabilitate ce revine 
fiecăruia dintre cei doi parteneri, mulţi se referă la afirmaţia 
lui Walter C. Reckless (1955), potrivit căreia ar exista 
înclinații victimale la unii indivizi, adică se presupune că 
există persoane predispuse cu precădere a deveni victime. 

Fără îndoială că, este exagerat modul prea tranşant în 
care Walter C. Reckless pune problema. Există unii indivizi 
care, prin unele trăsături de caracter (deci trăsături 
dobândite), cum ar fi omul dezordonat sau cel uituc ori enervant, 
sunt expuşi mai mult ca alții unor agresiuni infracționale. Putem 
afirma deci că, din cauza unor trăsături de personalitate, unii 
sunt mai vulnerabili decât alții faţă de agresiunile 

infracţionale; la fel cum unele profesiuni (poştaşi, casieri, 
şoferi de taxi) figurează în statistica victimelor, cu cifre mult 
mai mari decât alte ocupaţii. Dacă este aşa, atunci ideea de a 
asimila unele trăsături de caracter sau exercitarea unor 
profesiuni cu „predispoziţii victimale înnăscute” este prea 
departe de adevăr. 

Unii victimologi se referă la cercetările mai vechi ale 
psihologului german Karl Marbe (1929), care, a studiat 
statistica accidentelor făcute de şoferi, în primii cinci ani 
(„unişti”, cei care în primii cinci ani au făcut un singur 
accident, şi „pluralişti”, cei cu mai multe accidente). Departe 
însă de a presupune existenţa unei predispoziţii native la 
accidente, Marbe arată că incidenţa mai mare a accidentelor 
la tinerii sub 20 de ani se explică prin faptul că aceştia sunt 
mai uşuratici, nepăsători şi necunoscători ai pericolelor. La 
asemenea rezultate au ajuns şi alți cercetători ca, de exemplu, 
M. Schron (1930) şi, la noi, A. Manoil (1931). 

În concluzie, victimizarea nu este o consecință a unor înclinații 
native, ci este, în cele mai multe cazuri, rezultatul unor relatii ori 
practici sociale. 


X Unele aspecte statistice privind victimele 


Studiul statistic al raporturilor infractor-victimă a adus 
la suprafaţă o seamă de adevăruri a căror valoare nu poate 
fi negată. Astfel, de pildă, se impune atenţiei faptul că peste 
tot în lume numărul victimelor este mai mare decât al 
infractorilor. Chiar dacă aceasta se referă la cazurile 
rezolvate şi nu la cele nerezolvate sau neraportate, ea atrage 
atenţia asupra faptului că întrucât un infractor este capabil să 

facă mai multe victime, stăvilirea cât mai grabnică a activităţii 
lui este o datorie primordială. 

Tot statistica arată că riscul victimal (riscul de a fi 
victimizat) în cazul infracțiunilor comise cu violență (răniri 
grave, omucideri, lovituri cauzatoare de moarte etc.) este sensibil 
mai mare la bărbaţi decât la femei. Bărbaţii sunt, deci, mult mai 
expuşi violenţei decât femeile. 

În cercetările efectuate de Stephen Schaffer, în 80% din 
omuciderile sau rănile grave, criminalul şi victima au fost fie 
rude, fie cunoştinţe apropiate şi de-abia 20% terţe persoane sau 
persoane străine. Aceste constatări ne oferă o cale valoroasă 
în cercetare atunci când, în primele momente ale preluării 
unui caz, ne lipsesc dovezile şi indiciile, căci putem emite 

ipoteze prealabile cu privire la stabilirea cercului de suspecți. 

Din alte statistici rezultă că cei care ucid, de regulă, sunt 
cu 5-10 ani mai tineri decât victimele lor (Marvin Wolfgang, 
1967). Cu privire la rata victimizării: la femei vârsta de 20-29 
ani, iar la bărbaţi cea de 30-39 figurează în statistici cu 
ratele cele mai înalte. | 

O altă constatare ce rezultă din statistici este că în 
cazurile de omucidere şi de alte infracțiuni grave, violente, 50% 
din victime aveau antecedente penale. Această constatare — 
făcută în baza realităţilor californiene — credem că ar trebui 
să fie verificată şi la noi, pe plan naţional. 


Câteva concluzii 
Preocupările ştiinţifice axate pe studiul victimei sunt 


relativ recente pentru ca să se poată formula propoziţii 
categorice în acest domeniu. Totuşi, chiar şi investigaţiile de 

până acum reflectă faptul că victima, în cele mai multe 
cazuri, joacă un rol mai mult sau mai puţin activ în 
săvârşirea infracţiunii, de unde şi o parte din vină cade 
asupra ei, indiferent de accepţia legală a termenului. Cum 
rezultă limpede din cercetări, azi oricine şi oriunde poate fi 
victimizat, ceea ce implică necesitatea unei acțiuni sociale 
preventive de mare amploare. Trebuie eradicată energic falsa 
credință populară după care infracțiunile relatate în ziare 
sau cele prezentate prin alte mijloace de comunicare în 
masă „se întâmplă numai cu alţii”. Acest optimism nefondat 
ilustrează că măsurile de autoprotecție nu sunt nici bine 
cunoscute, nici practicate. Credem că sensibilizarea în această 
direcţie a tineretului şcolar trebuie să fie făcută de timpuriu, 
căci e bine ca, atât populaţia şcolară cât şi ceilalți cetăţeni, 
să fie cât mai mult protejaţi de efectele victimizării. 

Capitolul V 
Psihologia martorului și a mărturiilor 


Unele generalități 


De-a lungul mileniilor, de când funcţionează într-un fel 
sau altul o justiţie instituţionalizată, proba testimonială sau 
proba cu martori a fost — şi mai este şi azi - obiect de 
controversă. Valoarea acestei probe în proces, când este 
absolutizată de către teoreticieni sau practicieni optimişti, 
când apoi este relativizată sau total negată de reprezentanţii 
curentelor pesimiste. Această problemă academică nu-l 
interesează pe psiholog. El este menit să dezvăluie legile şi 
legităţile ce intervin în procesele psihice în situaţia de 
martor, mecanisme care pot distorsiona sau denatura, chiar 
neintenţionat, depoziția unui martor. Precizăm încă de la 
început că cele ce urmează se referă exclusiv la martorul dej 
bună credinţă; martorul mincinos este un infractor şi trebuie 
tratat ca atare. 

Alături de aspectele sale juridice — de procedură civilă şi 
mai ales penală —, problema mărturiilor este o problemă 
psihologică-practică, fundamentată pe datele actuale ale 
fiziologiei, psihologiei şi ale psihologiei sociale, discipline 
ştiinţifice care toate atestă că nicio fiinţă umană nu poate 
reda, cu fidelitatea filmului sau a benzii magnetice, scenele 
la care a asistat. Această proporţie nu are nimic comun cu 
tezele. filosofice agnostice - propoziţiile filozofice au o 
generalitate mult mai mare decât cele de ordin 
psihofiziologice practice =; ci, constată doar capacitatea 

redusă a senzorialităţii umane de a recepționa toate 
informațiile din jur şi incapacitatea creierului uman de a 
prelucra toate informaţiile primite. Existența pragurilor 
minime şi maxime de receptivitate a organelor de simţ, 
dirijarea recepţiei de istoria individului şi de poziţia lui faţă 
de eveniment dau o caracteristică subiectivă însuşi faptului 
receptat. N-avem decât să ne gândim la doi „microbişti”, 
care nu sunt adepţii aceleiaşi echipe, cât de felurit „văd” 
aceeaşi scenă controversată la care au asistat amândoi. Dar 
recepţia senzorială nu este numai subiectivă în mod 
involuntar, ci concomitent, fiind profund activă, îşi caută 
mereu sursele de informaţii şi selectează dintre informaţiile 
accesibile — deci cele care se situează între limitele 
„pragurilor senzoriale — pe acelea care îi convin sub aspect 
biologic, dar mai ales social. Astfel, în cadrul unui 
experiment (T. Bogdan, 1956), schimbul de cuvinte între 


- „intractor” şi „victimă” nu s-a putut descifra de pe banda 


de magnetofon, deoarece s-a înregistrat întregul vacarm din 
piață, câtă vreme „martorii” n-au întâmpinat nicio greutate 
în reproducerea cuvintelor rostite de protagonişti, chit că au 
recepționat şi ei cuvinte în condiţiile aceluiaşi vacarm 
general. Faptul însă că, în general, cuvântul este un stimul 
specific uman şi că acţiunea din faţa lor i-a interesat, a făcut 
ca să opereze selectivitatea subiectivă, astfel încât rezultatul 
calitativ a depăşit fidela înregistrare totală a benzii. 

În afară de activismul psihic ce se manifestă în cadrul 
mărturiei, dincolo de subiectivismul şi de selectivitatea 
psihică la care ne-am referit, în procesul mărturiei un rol 
hotărâtor (obişnuit distorsionant) îl are constructivismul 
psihic. Această particularitate se manifestă prin faptul că, faţă 

de elementele informaţionale recepționate corect, odată cu 
trecerea timpului, imaginea lor tinde să se „rotunjească”, să 
se completeze în mod inconştient, într-o direcţie familiară 
subiectului. Imaginea din fig. 26 (Robert Buckhout, 1974), 
arată că față de figura incompletă şi neregulată (A) 
prezentată experimental subiectului, acesta, după o lună, îşi 
„aminteşte“ şi desenează tot un triunghi, care tinde să fie 
regulat (B). După trei luni, subiectul va desena un triunghi 
regulat (C), fiind convins că reproduce ceea ce a văzut în 
momentul iniţierii experimentului, completând în mod 
inconştient desenul, într-o direcţie familiară lui. 


À B Cc 


Fig. 26 


Imaginea de mai sus este ilustrativă pentru caracteristica de 
constructivism a psihicului uman. Aceasta se manifestă prin aceea că față 
de elementele informaţionale recepționate corect — în prima fază a 
experimentului i s-a prezentat subiectului un triunghi incomplet (A) —, 
odată cu trecerea timpului imaginea inițială (A) tinde să se „rotunjească” — 
după o lună subiectul reproduce din memorie un triunghi care tinde să fie 
regulat (B) — şi să se completeze în mod inconştient într-o direcție 
familiară subiectului. Peste trei luni de zile subiectul va desena un 
triunghi regulat (C), fiind convins că reproduce ceea ce a văzut în 
momentul inițial al experimentului. 


Particularităţile generale ale psihicului (activismul, 

subiectivismul, selectivitatea, constructivismul etc.) afectează 
din plin capacitatea individului de a reda realitatea. Din acest 
motiv susţin unii autori (Al. Roşca, 1934; E. Altavilla, 1955) 
că o mărturie sinceră nu este totodată neapărat şi veridică. 


Analiza psihologică 
a procesului de formare a mărturiei 


În cele ce urmează vom analiza — pentru simplificare 
numai cazul unui martor care a asistat la un eveniment 
scurt (un autoturism în viteză se urcă pe trotuar şi loveşte 
un pieton, care se află la mică distanță de martor), 
eveniment care nu are prea multe „întorsături”, se compune 
din puţine acte şi nu durează nici măcar un minut. 

În cazul nostru ipotetic avem de considerat 
evenimentul (compus dintr-o multitudine de informaţii) şi 
mărturia, care, la rândul ei, se compune, de asemenea, din 
informaţii relatate de martor. Problema esenţială este să 
putem stabili în ce raport se găseşte mărturia (M) față de 
eveniment (E). Evident, în cazul ideal M = E, dar de cele 
mai multe ori avem M < E, adică situaţii în care martorul 
relatează mai puţine elemente din eveniment decât erau în 
realitate; în schimb, se mai poate întâmpla şi cazul în care 
martorul de bună credinţă relatează „mai mult” decât a 
văzut (adică M > E); ori, când mărturia depusă nu are 
decât legături foarte slabe sau nu are deloc legătură cu 
evenimentul, deci M z E. Acest raport fluctuant dintre E şi 
M se datorează, în principal, faptului că între cei doi factori 
se interpune personalitatea martorului, personalitate care, 
pe de o parte, filtrează informaţiile provenite din 

evenimentul la care a participat; iar, pe de altă parte, 
distorsionează involuntar imaginea prin prelucrarea 
(processing) datelor informaționale. 

Dacă acum vom considera că drumul parcurs de la 
eveniment la mărturie se compune din: stadiul de recepţie 
senzorială, apoi informaţiile culese se prelucrează (se 
decodează), totul astfel obţinut se stochează pentru ca, în 
cele din urmă, să se reactiveze, spre a constitui mărturia. 
Dacă urmărim, deci, aceste stadii sau faze, vom putea 
constata că la fiecare din ele apar factori de influenţă care 
fie că ţin de premise legate de particularităţile individuale, 
fie de legi generale, psihologice, care constituie bruiaje, 
deci tot atâtea surse generale de distorsionare. Nu încape 
nicio îndoială că toți aceşti factori generali sau/şi particulari au 
o pondere diferită în constituirea rezultatului final, dar nu e 
mai puţin adevărat că numai verificând prezenţa sau 
absenţa acestor factori vom putea conchide, cu mai multă 
siguranţă, în privinţa valorii unei mărturii. 

Grafic, elementele psihologice principale în formarea 
unei mărturisiri se pot reprezenta ca în schema alăturată. 


1. Recepţia senzorială este prima fază a trecerii de la 
eveniment la mărturie. Orice eveniment se compune dintr-un 
număr de acte, care, la rândul lor, conțin informații. În 
cazul nostru ipotetic, alături de informaţii generale 
(luminozitate, temperatură, eventuale precipitaţii etc.), 
care vor facilita încadrarea în timp şi spațiu a 
evenimentului şi chiar evenimentul, cu secvenţa actelor 
din care se compune, emite informaţii vizuale (apariţia 
maşinii, culoarea ei, viteza de deplasare, traiectoria 
parcursă, apoi lovirea pietonului, căderea acestuia etc.), 

alături de informaţii auditive (sunetul frânelor, sunetul 
impactului, strigătul victimei etc.), alături de eventualele 
informaţii tactile (stropirea cu noroi, cu sânge) sau 
informaţii olfactive (mirosul benzinei scurse). 

Teoretic, recepţia senzorială se realizează prin procesele 
de senzaţii şi prin procesele de percepții. 

Senzatia este o impresie primită de un organ de simţ 
(receptori senzoriali: ochiul, urechea etc.) în momentul în 
care este expus influenţei directe a unei surse de 
informaţii. Dacă presupunem că suntem într-o cameră 
întunecată în care, la un moment dat, ar apărea vreme de 
1/16 secundă o rază de lumină, cu un diametru echivalent 
cu cel al vârfului unui ac, atunci putem spune că am avut o 
senzaţie de lumină. După cum se vede, e vorba de o 
impresie izolată, emanând dintr-o sursă de informaţie, care 
depăşeşte pragul minimal de receptivitate, atât ca 
intensitate, cât şi ca durată. 

Practic, niciun om normal, adult, nu are senzaţii izolate, 
ci, concomitent, un număr uriaş de informaţii acţionează 
asupra lui. Spunem că noi percepem obiectele şi 
fenomenele din jurul nostru. 

Percepția este definită ca un act de organizare a 
senzaţiilor prin care noi cunoaştem „prezenţa actuală a 
unui obiect exterior”, adică luăm la cunoştinţă că acel 
obiect e acolo, are o anumită consistență, formă etc. 
Percepția, deşi are la bază senzaţii, totuşi nu este o simplă 
însumare de stimulări (informaţii) care afectează receptorii 
noştri  senzoriali. Percepția organizează informațiile 
primite în funcție de necesitățile, de dorințele şi de 
experiența noastră, Astfel, stând în fața unei vitrine cu 

porţelanuri, din multele obiecte care sunt etalate ne vom 
opri involuntar privirea la un serviciu de ceai, dacă în 
ultima vreme ne-am gândit să-l înlocuim pe cel vechi. 
Aşa cum este perceput vizual, obiectul nu poate fi asimilat 
cu o fotografie. El este un ansamblu de informaţii 
selecționate şi structurate în funcţie de experiența 
anterioară, de necesităţi, de activitatea organismului 
implicat într-o situaţie determinată (M. Reuchlin, 1977). 
Dacă înregistrăm mişcările oculare atunci când subiectul 
explorează, de pildă, o figură umană, vom vedea că 
privirea nu se fixează oriunde, la întâmplare. Explorarea 
oculară are priorităţi, strategii şi privilegiază „zonele 
informative” ale figurilor. (Acest remarcabil fapt va fi încă 
o dată analizat în altă parte a acestui manual.) 

Esenţial însă este să înțelegem că organismele vii sunt 
„însetate de informaţii”, că ele — şi mai ales omul — absorb 
informaţii din mediul înconjurător, ceea ce înseamnă că 
informaţiile îndeplinesc importante funcţii de adaptare şi 
supravieţuire a oamenilor. 

Fig, 27 — Elemente psihologice principale în formarea unei mărturii. 

De la recepţionarea evenimentului (informaţiile) până la 
formularea mărturiei intervin o mulțime de factori (sursele 
generale de distorsiune, premisele legate de particularităţile 
individuale ale personalităţii), care se constituie în veritabile 
filtre de selectare, reorganizare şi chiar redimensionare a 
informaţiei de bază asupra căreia se relatează. 

Recepţia senzorială, ca funcţie de primă captare şi 
organizare a informaţiilor, are o importanță decisivă în 
formarea unei mărturii. Ea este în funcţie de starea 
organelor de recepţie, determinată, în primul rând, de 
ereditate (acuitatea înnăscută a receptorilor, eventualele lor 
deficienţe etc.) şi de vârsta subiectului, ştiut fiind că până la 
maturizarea organelor senzoriale (în copilărie) percepțiile 
nu sunt fidele cu realitatea, iar în etapa involutivă (în cea 
de-a doua parte a vieţii) atât vederea cât şi auzul sunt în 
scădere, deci relatările martorilor prea tineri sau prea 
bătrâni urmează a fi verificate cu deosebită atenţie, la fel 
cum se cere o examinare critică şi a depoziţiilor făcute de 
deficienţii de tot felul (cei ce suferă de acomatopsie, 
hipoacuzie etc.). 

Recepţia senzorială este influențată favorabil sau 
defavorabil şi în funcţie de grupul tipologic perceptiv de 
care aparţine martorul. De pildă, tipul analitic (în general 
femeile tind să aparţină acestui tip) va vedea la obiecte, 
persoane, mai multe amănunte decât tipul sintetic, care 
reține, bineînţeles, cu precădere întregul, caracteristicile 
generale, cu prea puţine amănunte. 

În privința tipurilor de personalitate — arăta E. Mira y 
Lopez (1959) — nu se poate demonstra nicio relaţie directă 
sau inversă între gradul de extraversiune şi fidelitatea sau 

veridicitatea mărturiei; cu toate acestea, se pare că între 
precizia privind mărturiile referitoare la imagini vizuale 
excelează, mai ales, acei introvertiţi care au dispoziţii eidetices, 

Dincolo de aceste particularități individuale ale 
recepţiei senzoriale, mai cunoaştem o seamă de factori care 
țin de legităţile generale ale senzorialităţii şi care afectează, 
într-un fel sau altul, absorbţia corectă a informaţiilor din 
mediul înconjurător. 

a) Creierul uman, având o funcţie activă şi în recepţia 
senzorială, orice informaţie sosită la cortex se organizează 
constituind structuri şi configurații mentale (Gestalt = 
configuraţie, formă, în limba germană). Precum se ştie, 
ascultând muzică, putem reţine relativ uşor melodia, fără a 
fi în stare să o descompunem (întregul) în componentele ei, 
adică în note muzicale (această constatare, evident, nu se 
referă şi la muzicanţii amatori sau profesionişti). Mai mult, 
suntem în stare să recunoaştem melodia, chiar dacă este 
redată în altă tonalitate decât aceea în care am recepţionat-o 
inițial. Altfel spus, noi percepem întregul înaintea părţilor, 
pe de o parte, iar pe de alta, întregul (Gestalt) este mai mult 
decât suma părţilor. O melodie preferată, de care ne leagă 
amintiri unice, evident că nu se reduce la suma notelor 
muzicale, căci melodia respectivă este suma notelor, plus 
afectele legate de ea într-un context de amintiri. Ca să mai 
exemplificăm această realitate, n-avem decât să ne gândim 
că pentru a recunoaşte fața unui om, pe ecranul unui 
televizor, sunt necesare circa 40 000 de puncte, deci tot 


6 Psihologul german E. R, Jaensch (1929) a stabilit existenţa unor indivizi (aparţinând 
tipului „eidetic”), la care formarea și reprezentarea imaginilor vizuale sunt deosebit de clare 
și vii, Această particularitate pare să fie înnăscută, 

atâtea informaţii care ne dau impresia de „Popescu“. Tot de 
atâtea informaţii avem nevoie şi atunci când apare imaginea 
„lonescu”. Teoretic deci, cu acelaşi număr de elemente, dar 
în altă structură, putem avea impresii, imagini diferite. 
Urmărind procesualitatea formării unor imagini (vizuale, 
dar şi auditive, olfactive etc.), suntem îndreptăţiţi să credem 
că, în pofida marii viteze cu care se efectuează fenomenul, la 
început apare imaginea întregului şi apoi detaliile, care se 
integrează în structura dată. Cu toate acestea, viteza 
clarificării elementelor componente, apariţia detaliilor şi a 
nuanțelor, din ce în ce mai mărunte şi semnificative, variază 
de la individ la individ. De aceea, atunci când cerem 
martorului, de pildă, să descrie un obiect, expus în faţa lui 
vreme de câteva secunde, vom vedea că reuşeşte mai bine 
sau mai puţin bine decât un alt martor, tocmai din cauza 
diferenţei de viteză în care apar detaliile percepute iniţial în 
cadrul întregului. 

b) Ochiul uman funcţionează ca o cameră fotografică. 
Logic, ar trebui ca obiectele lumii exterioare să fie reflectate 
după legile opticii — adică cristalinul ocular fiind lentilă 
convexă, obiectele ar trebui să fie inversate şi să fie oglindite 
în funcţie de distanţă: cele apropiate să pară mai mari şi cele 
îndepărtate mai mici. Deşi, legile opticii sunt valabile 
pentru proiectarea obiectelor, a fiinţelor pe retina oculară, 
pe traiectoria dintre retină şi cortex are loc „corectarea 
imaginii”, astfel încât obiectele sunt „reinversate”. Un om, 
de pildă, deşi apare cu capul în jos pe retină, imaginea care 
se formează în creier îl redă în poziţie normală şi, totodată, 
de o mărime invariabilă, într-o rază de aproximativ 150 m, 
indiferent în care parte a acestui cerc imaginar se va deplasa. 

Acest fenomen psihofiziologic — care contrazice legile 
opticii — poartă numele de constanta percepției. Graţie acestui 
fenomen, mediul înconjurător, pe plan senzorial, ne apare 
mai stabil, căci în mod obişnuit micile diferențe de formă, 
mărime, culoare etc. ale obiectelor familiare nu se mai 
înregistrează în reala lor variaţie şi fluctuaţie. Fenomenul de 
constanţă a percepţiei nu se manifestă numai pe plan vizual, 
ci şi pe plan auditiv, olfactiv; dar, fiind de o mai mică 
importanţă, el nu a fost studiat atât de amănunţit ca cel al 
percepţiei vizuale. 

Din punctul nostru de vedere, este important să stabilim 
dacă martorul este sau nu familiarizat cu obiectele sau 
topografia, cu persoana la care se referă depoziţia sa; căci, în 
funcţie de gradul de familiaritate, se manifestă la el 
fenomenul de constanţă a percepţiei şi, în consecinţă, 
involuntar va distorsiona realitatea, fie în direcţia omisiunii, 
fie în direcţia adăugirii de informaţii. 

c) Repetiţia senzorială este distorsionată în unele cazuri 
prin fenomenul numit iluzie (adică deformarea subiectivă a 
unui conţinut perceptiv obiectiv). Din viaţa de toate zilele 
cunoaştem iluzia optică a „întâlnirii“ liniilor paralele. Dar 
fenomene de acest fel sunt cunoscute în psihologie în număr 
mare. Ne vom referi în continuare numai la câteva iluzii 
optico-geometrice. 

În prima categorie intră acele iluzii în care subiectul 
percepe mărimi egale obiectiv ca fiind inegale, datorită 
contextului în care ele se găsesc. În literatura de specialitate 
sunt cunoscute câteva sub denumirea de figurile lui 
Miiller-Lyer, Titchener, Hering. : 

Trebuie să amintim aici iluziile dimensionale (fig. 28) 

care arată că mărimi egale, dar aflate într-un anumit context 
(orizontal-vertical), tind să apară inegale, în sensul că noi 
supraapreciem verticala faţă de orizontală. 

O altă serie de iluzii optico-geometrice dovedesc, de 
asemenea, forța de distorsiune a contextului în cazul 
dreptelor paralele (figurile lui E. Hering) sau a pătratului 
înscris într-un număr de cercuri concentrice (figura lui W. 
D. Orbison etc.) — fig. 29. 

Deformări ale distanțelor şi ale proporţiilor apar şi 
atunci când privim obiecte sau persoane aflate într-un tunel 
sau pe un culoar. 


Fig. 28 a — Iluzia Titchener. 


Cercurile A şi B sunt de dimensiuni egale; se apreciază vizual că A este 
mai mare decât B datorită contextului în care sunt plasate. 


e N St 


Fig, 28 b — Iluzia Muller-Lyer. 


Cele două segmente orizontale sunt egale, dar sunt percepute ca 

inegale, datorită poziţiei diferite a unghiurilor care le închid. 


Fig. 28 c — Iluzia Hering. 


Înălțimea şi baza figurii sunt egale, dar percepute ca inegale datorită 
supraestimării înălțimii în contextul dat. 


În țara noastră, Gh. Zapan (1932) a arătat că nu sunt 
afectaţi de iluzii  optico-geometrice unii profesionişti 
(tehnicieni, ingineri, constructori, persoane aflate în stare de 
ebrietate, precum şi copiii sub 8 ani). 

Dacă iluziile optico-geometrice prezentate mai sus 
demonstrează forța deformatoare a contextului, figurile 
statice pot provoca iluzia mişcării. E suficient să privim 
fig. 30 fie mişcându-ne capul, fie mişcând încet cartea, 
pentru ca iluzia de mişcare să apară. 

Iluzii sau percepții eronate apar şi atunci când privim în 
viteză obiecte sau situaţii familiare. Citind rapid într-un 
manuscris cuvântul DIRCTOR, în multe cazuri vom repeta 
DIRECTOR, adăugând „de la noi” litera omisă iniţial. 
Asemenea adăugiri, dar şi omisiuni, sunt frecvente în viața 
cotidiană şi, de obicei, nu le acordăm atenţie, căci ele nu 
deranjează în mod esenţial mersul vieţii de zi cu zi. 

Iluziile prezentate mai sus apar atunci când o seamă se 
stimuli (informaţii) acționează concomitent asupra noastră, 
altele intervin când stimulările sunt succesive. Dacă într-un 
paravan se fac două orificii şi în dosul fiecăruia punem câte 
un bec electric pe care le aprindem succesiv, la un interval 
de timp potrivit, apare iluzia mişcării luminii de la o poziție 
la alta (Al. Roşca, 1976). Această iluzie se numeşte 
„fenomenul fi” sau mişcarea stroboscopică. 

Iluzii apar şi atunci când, stând cu ochii închişi şi cu 
mâna la spate, ni se dau mingi de diferite mărimi, cerându-ne 
să apreciem mărimea lor. Vom aprecia mingiile ca fiind mai 
mari sau mai mici decât sunt în realitate, în funcţie de 
ordinea în care sunt prezentate (după două mingi mai mari, 
următoarea mai mică poate fi apreciată ca „foarte mică” etc.). 

În special această ultimă categorie de iluzii — în cazul 
necunoaşterii lor — poate provoca erori involuntare în 
depoziţiile, fie ale martorilor, fie chiar şi în cele ale 
bănuiţilor, motiv pentru care cei ce îi audiază trebuie să fie 
atenți la ordinea în care prezintă materialul pentru 
verificarea aprecierilor. 

Literatura de specialitate, referindu-se la formarea 
iluziilor, atrage atenţia asupra limitelor naturale ale 
capacității umane senzoriale de a reflecta fidel realitatea din 
jur, evenimentele ce se petrec etc. Faptul că, în contextele 
diferite, mărimi, culori etc. pot apărea altfel decât în 
realitate, că anumite figuri statice pot provoca perceperea 
unor mişcări şi, în fine, efectul distorsionat al succesiunii 
obiectelor, fenomenelor, persoanelor, evidenţiază 
necesitatea de a examina cu maximum de atenţie şi spirit 
critic conţinutul mărturiilor, mai ales atunci când ele sunt 

decisive pentru elucidarea cazului, 


A Nur SII 

„Rig. 29 


Iluzii optico-geometrice care se datorează forței de distorsionare a 
contextului în cazul dreptelor paralele sau al pătratului înscris într-un 
număr de cercuri concentrice. 

Fig, 30 a 


Este suficient să privim atent desenele produse şi, fie mişcăm capul, fie că 
rotim încet figurile, vom avea iluzia că cercurile se învârtesc în direcția dorită. 

Fig. 30 b — Mişcare iluzorie percepută la vederea unei figuri statice. 
(După Cl. Morgan — R. King, 1975) 


d) Recepția senzorială nu este uniformă nici în 
intensitate şi nici în calitate, vreme îndelungată. Recepţia 
senzorială fiind condiționată de procesele atenției — pe 
care o definim ca fiind activitatea selectivă ce 
caracterizează viaţa psihică (J. Drever, 1966) —, oscilaţiile 
ei, creşterea sau scăderea intensitāții ei, fac ca din imensa 
multitudine de stimuli (informaţii) care bombardează în 
continuu organele noastre de simţ, numai unii să fie 
recepţionaţi cu multă claritate, alții cu mai puțină 
claritate, iar alţii foarte slab şi doar marginal receptați. 

Când suntem atenţi la un meci de box, mişcările 
adversarilor şi ale arbitrilor sunt în obiectul atenţiei 
noastre, câtă vreme gălăgia din jur, poate şi căldura din 
sală, tot percepute fiind, rămân la periferia, la marginea 
sau, în termen psihologic, în fondul atenției noastre. Este 
însă de ajuns ca în toiul desfăşurării meciului să se 
întâmple ceva neaşteptat, să se stingă subit un reflector, 
de exemplu, şi imediat acest eveniment devine obiectul 
atenției, iar imaginea acţiunii adversarilor rămâne mai 
slabă, umbrită în ansamblul elementelor de „fond”. 

Când cineva e atent la un fapt, eveniment etc., atunci 
informaţiile care sosesc pe calea unor canale senzoriale 
sunt informaţii prelucrate diferit (data processing), unele 
rămân în centrul vigilent, alte informaţii sunt reţinute 
prin filtraj, altele sunt atenuate, dar de aşa manieră încât 
subiectul nici nu-şi dă seama de aceste procese subiacente 
(Clifford Morgan, Richard A. King, 1975). Complexitatea 
şi subtilitatea tuturor acestor desfăşurări consumă multă 
energie, din care motiv atenţia este foarte labilă, se 
comută mereu de la un obiect la altul, alternând tot 
timpul obiectul percepției cu fondul perceptiv. Amploarea 
ciclurilor de oscilație variază nu numai de la individ la 
individ, ci şi de la un obiect la altul. Ceea ce menţine 
încordată atenţia unui jurist, de exemplu, nu atrage deloc 
atenţia unui matematician sau tehnician. 

Fig. 31 este deosebit de ilustrativă în acest sens. Prin 
concentrarea atenţiei asupra punctului din centrul 
desenului, percepţia noastră va oscila: când vom 
recepționa imaginea unui vas, când două profiluri care 
stau faţă în față, ceea ce ne convinge şi de marea 

mobilitate a atenţiei umane. 


Fig. 31 — Figură ambiguă. 


Prin îndreptarea atenției asupra punctului central al figurii, perceptia 
noastră va oscila: vom recepționa când imaginea unui vas, când două 
profiluri care stau faţă în faţă. Aceste două interpretări perceptive posibile 
apar din jocul continuu dintre fondul şi obiectul percepției. Se remarcă 
faptul că este imposibil să percepem şi vasul, şi profilurile în acelaşi timp. 


Atenţia este considerată ca indicator al oboselii datorită 
expunerii ei permanente la efort. Cerând, de pildă, unui 
subiect să bareze toate literele „f” dintr-o pagină de text, vom 
vedea că odată cu înaintarea pe pagină creşte numărul de 
omisiuni (litere nebarate), ceea ce indică instalarea oboselii. 

Nu numai capacitatea de a menţine atenția concentrată 
vreme mai îndelungată sau mai scurtă prezintă interes 
pentru noi, ci şi posibilitatea de distribuire a atenției. A fi 
atent la traficul rutier şi la semnele de pe marginea şoselei, a 
manevra corect autovehiculul şi a susţine în acelaşi timp şi O 
conversaţie cu partenerii din maşină sunt calități 
indispensabile pentru orice conducător auto. 

Atenţia distributivă însă nu este o calitate care se 

găseşte obligatoriu la orice individ. De aceea, este 
' important a se stabili dacă această calitate există la unii 
martori, mai ales la cei care, după conţinutul depoziţiei, 
rezultă că pentru a fi recepționat faptele relatate trebuiau să 
fi fost atenţi în mai multe direcţii concomitent. 
e) Recepţia senzorială a evenimentelor din jurul nostru 
mai poate fi distorsionată şi de fenomenul cunoscut sub 
numele de expectanță (termen ştiinţific pentru o anumită 
categorie de aşteptare). După unii autori (E. Mira y Lopez, 
1959), este mai corect să vorbim despre sugestia aşteptării, 
deoarece aşteptarea anticipează în timp şi înregistrează ca 
efectuat ceea ce este doar în parte realizat. Expectanţa este o 
stare de pregătire pentru a recepționa anumite stimulări şi a 
filtra altele. De pildă, un medic poate să se trezească la 
soneria telefonului, dar nu aude plânsul sugarului de lângă 
el, câtă vreme soţia lui poate să doarmă liniştită deşi sună 
telefonul, în schimb se trezeşte imediat ce sugarul a scos cel 
mai neînsemnat scâncet. 

Starea de  expectanţă anticipează apariţia unor 
fenomene, fapte, şi tinde să interpreteze orice ambiguitate în 
sensul aşteptării. 

Fig. 32 (CI. Morgan, Richard A. King, 1975) ilustrează 
starea de expectanţă. Dacă subiectul este întrebat: „Ce literă 
formează imaginea?”, el va răspunde: „Litera B”. Dacă îl 
întrebăm însă: „Ce cifră reprezintă imaginea?”, el va 
răspunde: „13”. 

f)  Receptarea evenimentului cu tot conținutul 
informațional este în mod firesc distorsionată de o seamă de 
fenomene care ţin de sfera afectiv-emoțională a funcționării 
psihicului. Deci, în mare, şi sentimentele, atitudinile afective 

(simpatia şi antipatia) influenţează recepţia senzorială. De 
aceste influenţe ne vom ocupa înspre finalul capitolului. 

Din sfera afectivă, emotivitatea trebuie considerată ca un 
factor major de distorsiune. În primul rând, aici intervine 
emotivitatea ca trăsătură temperamentală, care afectează 
calitatea recepției senzoriale. Emotivii, dar mai ales 
hiperemotivii, reacţionează, în mod obişnuit, glandular şi 
motor, în mod exagerat, la ceea ce se întâmplă în jur. 
Considerând că orice emoție — după cum s-a mai arătat — 
declanşează o suită întreagă de fenomene vegetative, se 
înţelege că recepţia senzorială se va face în condiţii de 
excepţie, căci sunt perturbate adânc chiar procesele 
perceptive. Din acest motiv, evenimentele vor apărea - 
subiectiv — în mod lacunar sau cu accentuări ori diminuări, 
care se îndepărtează de realitatea obiectivă. 


== 
E 


Fig. 32 — Efectul expectanţei în percepţie 
(Clifford Morgan, Richard King, 1975). 

Figura ilustrează influența stării de expectanță (aşteptare) în percepția 
stimulilor. Percepția se va desfăşura pe direcția în care subiectul a fost 
orientat în sarcină. 


Rezultă deci că emotivii, şi cu atât mai mult 
hiperemotivii, percep realitatea în mod deformat, pe de o 
parte, iar pe de altă parte, starea lor emotivă poate provoca 
şi o disfunctie în stocarea imaginilor percepute, în sensul că 
poate bloca perceperea şi reținerea secvenţelor finale, ceea 
ce numim amnezie proactivă; ori poate anula secvențele 
percepute anterior (amnezie retroactivă). 

Dar nu numai la emotivi şi hiperemotivi pot apărea 
asemenea fenomene, ci şi la oameni cu emoţionalitate 
echilibrată. În istoria fiecăruia dintre noi există fenomene, 
fapte, situaţii care afectează, adesea răstoarnă echilibrul 
emoţional — fapte, situaţii şi chiar cuvinte afectogene — şi, în 
consecinţă, reflectarea realităţii obiective se deranjează 
simţitor. Vederea sângelui la unii, diverse fobii la alţii, auzul 
anumitor cuvinte etc. pot provoca fenomene perturbatoare 
care se repercutează pe planul perceptiv, chiar şi la aceia 
care, în mod normal, nu se emoţionează uşor. 

În principiu, fapte, situaţii, fenomene total neutrale 
afectiv nu există, ceea ce însă nu are prea mare importanţă 
în viaţa cotidiană, obişnuită. Dar în situaţia când cineva 
devine martor, chiar şi micile disfuncţii pot influenţa 
depoziţia prin adăugarea sau omiterea de nuanțe, care, în 
proces, pot avea o pondere considerabilă. Aceste fenomene 
apar cu pregnanţă în cazurile în care situaţia, obiectul sau 
persoana au fost percepute foarte fugitiv, astfel încât 

imaginea se va forma în mod ambiguu, iar în pendularea 


221 


Psihologie judiciară 


dintre cele două (sau mai multe) variante afectul pozitiv sau 
negativ va învinge, în pofida realităţii. De aici urmează şi 
adevărul subliniat de E. Mira y Lopez (1956) că noi, în 
general, „vedem” lucrurile aşa cum ne-ar plăcea să fie, nu 
aşa cum sunt ele în realitate, şi că atât dorința pozitivă cât şi 
efectul negativ (frica) stârnite de ceea ce vedem pot face ca 
subiectul să perceapă detalii sau ansambluri în direcţia 
dorințelor sau a fricii provocate. Fenomenul de aşteptare 
(expectanţa), de care s-a vorbit mai sus, poate declanşa 
asemenea distorsiune. 

8) Factor distorsionant poate fi considerat şi fenomenul 
cunoscut în psihologie sub denumirea de „efect halo”. Acesta 
constă din tendinţa noastră de a extinde un detaliu în mod 
neadecvat (necritic) asupra întregului. De exemplu, 
vorbind cu un necunoscut, îmbrăcat foarte distins, şi care 
se exprimă deosebit de corect, suntem înclinați să dăm crezare 
spuselor lui, extinzând „corectitudinea îmbrăcămintei şi a 
exprimării” în mod nejustificat şi asupra conţinutului 
spuselor sale. Şi invers: faţă de cineva neglijent îmbrăcat şi 
care se exprimă şi incorect, suntem bănuitori şi nu-i 
acordăm prea multă încredere. 

Efectul halo se manifestă nu numai la modul în care un 
martor percepe şi interpretează conținuturile sale 
memoriale, ci şi la anchetator, care poate fi impresionat de 
aspectul exterior al unui martor şi acceptă, fără suficientă 
filtrare critică, afirmaţiile sau relatările acestuia. 


2. Prelucrarea (decodarea) informațiilor. Aparatul nostru 
senzorial nu receptează imaginea lucrurilor şi fenomenelor, 
ci doar lumini, sunete, mirosuri etc., care numai la nivelul 

cortical, în scoarța cerebrală, vor fi sintetizate, integrate în 
ansambluri şi, totodată, vor fi prelucrate şi decodate. 
Fenomenele se petrec oarecum similar cu ceea ce se întâmplă 
atunci când vorbim la telefon cu cineva. Emiţătorul vorbeşte, 
adică emite sunete ce sunt transformate în impulsuri 
electromagnetice şi transmise spre receptor. Aceste semnale 
sunt apoi recompuse în cuvinte, care — dacă fac parte dintr-un 
sistem de limbaj cunoscut de persoana de la celălalt capăt al 
firului — se structurează după sens, conferind un conţinut 
inteligibil mesajului original transmis. 

Adesea se întâmplă că pe canalul de transmisie apar 
„zgomote” (bruiaj), astfel încât comunicarea devine 
lacunară, într-un grad mai mare sau mai mic. Totuşi, 
interlocutorii se înţeleg, pentru că fiecare completează logic 
şi semantic eventualele lacune. Fapt este, deci, că graţie 
activismului psihic, în conştiinţa noastră apar sensuri 
întregi, logic-semantic structurate, cu toate că ele nu sunt 
stocate memorial, ci parţial provin din reconstituiri. 

Informaţiile emise — recepționate integral sau parţial — 
sunt, deci, decodate, se structurează  logic-semantic, 
dobândind un sens. Acest sens — în principiu identic la toți 
vorbitorii aceluiaşi limbaj — este fixat în cuvânt, putător de 
informaţie. Este de notat aici faptul remarcabil că noi — 
persoanele normale şi adulte - nu percepem decât lucruri 
denumite. În mod curent noi nu vedem un obiect de o 
anumită formă, mărime, culoare etc, ci vedem „masa”, 
„Sscaunul”, „omul“, „maşina” etc. 

Legătura dintre obiecte, fenomene, situaţii etc. şi grupajul 
de sunete prin care se exprimă - cuvântul — sunt învăţate, 
sunt, deci, achiziţii postnatale, ceea ce facilitează receptarea 

evenimentelor din jurul nostru, conferind o generalitate 
întregului proces receptiv, 

Tocmai la acest nivel se evidenţiază rolul experienţei 
stocate, rolul învăţării, căci obiectele doar parţial receptate, 
cuvintele lacunar auzite, pot fi şi chiar sunt întregite şi, deci, 
organizate ca atare. Este suficient să vedem o parte dintr-o 
casă pentru a ne da seama că în faţa noastră se află un 
asemenea edificiu, e suficient să simţim miros de cadavru 
pentru a sesiza că în preajmă se află o masă de carne în 
putrefacție. Decodarea semnalelor (informaţiilor) odată 
efectuată, găsirea (selectarea) cuvântului potrivit nu 
constituie punctul final al procesului de prelucrare, Este 
adevărat că fiecare cuvânt e purtător de sens şi că acest sens 
este foarte apropiat la toţi cunoscătorii limbajului respectiv 
(aici avem în vedere comunitatea mai largă sau mai strânsă 
a celor ce vorbesc, de pildă, un dialect anume). Dincolo însă 
de această particularitate, cuvintele nu desemnează numai 
obiecte, stări, fenomene, ele au şi aşa-zise conotații, 
valorizări colective. Astfel, de pildă, cuvântul „betiv“ nu 
exprimă numai faptul că individul la care ne-am referit este 
adesea văzut în stare de ebrietate, ci şi un dispreţ faţă de cel 
ce abuzează de alcool. 


Cunoaşterea conotaţiilor de către ofiţerii de poliţie este 
deosebit de importantă, deoarece numai aşa vor înțelege 
nuanțele pe care le exprimă un martor sau un învinuit în 
depoziţia lui. 

Dacă sensul şi conotaţiile cuvintelor uzuale sunt uşor de 
cunoscut, semnificaţia” individuală a unor cuvinte ţine însă 
de istoria fiecăruia dintre noi. Aşa, de pildă, cuvântul „gară”, 
după sens, e locul unde sosesc şi de unde pleacă trenurile. 
Conotaţia aici ar fi gălăgia, dezordinea, „ca la o gară”. 
Pentru unii care recent s-au despărţit de o persoană 
apropiată sau cei care au suferit un accident într-un astfel de 
loc, cuvântul „gară” are o semnificaţie mai deosebită şi 
dobândeşte calităţi afectogene, capabile să introducă elemente 
distorsionante discrete; descoperirea unor asemenea 
semnificaţii, mai ales dacă se referă la un punct nodal al 
cazului, se cuvine să se facă cu multă abilitate şi mult tact. 

Odată cu actul perceptiv, noi reflectăm obiectele şi 
fenomenele nu numai denumindu-le, ci şi ca desfăşurare în 
timp, în spaţiu şi în mişcare. Putem considera însă că abia în 
procesul de decodare se conştientizează pe deplin calităţile 
spaţio-temporale şi se estimează valoarea lucrurilor, 
fiinţelor, deplasarea lor etc. în acest moment însă apar o 
serie de distorsiuni involuntare, deoarece reflectarea 
timpului, a spațiului şi a vitezei se efectuează prin 
interacţiunea mai multor organe de simţ, ceea ce potenţează 
sensibil relativitatea lor. În psihologie diferenţiem: timpul 
obiectiv (măsurabil prin cronometru) şi timpul subiectiv (care 
se „prelungeşte” când participăm la evenimente neplăcute 
şi „fuge” în clipele de fericire); spatiul real (măsurabil prin 
diferite „metrii”) şi spațiul ideal (cosmic sau poetic), care nu 
poate fi decât gândit. Alături însă de informaţiile receptate 


7 În expunerea noastră am utilizat termenii „sens” şi „semnificaţie” în accepţia lor 
cotidiană și evităm intenţionat discuţiile academice în care erau angajaţi H. Wallon (1947), 
A. N, Leontiev (1959), V, Pavelcu (1965) ş.a. 

senzorial, timpul şi spaţiul se reflectă în psihicul nostru şi 
prin procesele gândirii care, la om, în măsură mai mare sau 
mai mică, participă la orice fenomen de cunoaştere. 

În cadrul unei depoziţii, nu o dată poate fi decisivă 
aprecierea timpului, a distanțelor, a vitezei etc., căci de 
astfel de aprecieri poate să depindă încadrarea juridică a 
actului infracţional. În acest context, orice subapreciere sau 
supraapreciere poate schimba esenţial situaţia creată. 

Încă la începutul secolului XX (1903, 1904), psihologul 
german W. Stern arăta că aprecierea timpului în care a 
decurs o acțiune prezintă tendinţe de distorsiune. Astfel, 
orice durată sub 5 minute este cu atât mai mult 
subapreciată, cu cât ea a fost mai scurtă. Durata dintre 5 şi 10 
minute, obişnuit, se apreciază mai corect, în schimb, la orice 
acțiune care a avut o desfăşurare mai mare de 10 minute 
există o puternică tendinţă de supraapreciere. 

Constatările lui W. Stern nu sunt însă valabile decât la 
modul cel mai general. O seamă de profesionişti care 
activează în transporturi, cei din învățământ sau antrenorii 
sportivi, persoanele care lucrează permanent „după ceas”, 
datorită exerciţiului (învăţare) pot ajunge la performante 
considerabile în privinţa aprecierii obiective a timpului, a 
duratelor mai lungi şi mai scurte. 

Juristul german H. Gross (1902) arăta că există o metodă 
simplă de a verifica un martor asupra posibilităţilor lui de 
apreciere atât a timpului, cât şi a spaţiului. Chiar în camera 
de audieri, anchetatorul poate să-i ceară martorului, de 
pildă, să spună fără a se uita la ceas scurgerea unui răstimp 
de 5 minute, să aprecieze proporțiile camerei în care se află, 
distanţa de la geam la blocul din față etc. Aceste „testări” 

pot constitui indicii privind încrederea pe care o poţi acorda 
relatărilor martorului, privind elementele de timp sau 
spaţiu din cadrul mărturiei sale. 


3. Stocarea informaţiilor prelucrate (decodate) se efectuează 
prin procesele de întipărire (memorare) şi păstrare a 
elementelor de informaţie referitoare la conţinutul acţiunii la 
| care a participat martorul. Întipărirea (engramarea) nu este 
o acţiune mecanică, exercitată asupra masei cerebrale, ci 
trebuie înţeleasă ca formarea unor urme funcţionale 
(aparent datorate schimbărilor calitative ce se produc în 
acizii nucleici), cam în genul acelora care se petrec prin 
imprimarea pe o bandă de magnetofon unde, în opoziţie cu 
placa de gramofon, nu apar sinuozităţi pe suprafaţă. 

Faptele întipărite anterior — arată A. Chircev (1975) — nu 
rămân neschimbate pe măsura acumulării unor date noi, ci 
suferă însemnate modificări. Cele două categorii de date 


(vechi şi noi) nu rămân izolate în memorie. Ele se 
organizează în unităţi logice, cu o structură mai complexă 
decât aceea a grupelor componente. La rândul lor, aceste 
unități se supun unor reorganizări şi grupări, de îndată ce 
subiectul asimilează noi informaţii. De aceea, pe bună 
| dreptate, memorarea este concepută ca un proces activ de 
| organizare şi reorganizare a materialului. În acelaşi sens, şi 
| păstrarea este un proces dinamic, ireductibil la 
| „conservarea” pasivă a materialului. Dovada concludentă a 
caracterului dinamic al păstrării îl constituie fenomenul 
reminiscenței (restabilirea în memorie a faptelor uitate). În 
unele cazuri, reproducerea ulterioară este cu mult mai 
precisă şi mai completă decât reproducerea anterioară, cu 

toate că, între timp, nu au survenit repetiţii suplimentare. 

Aceste fenomene se datorează şi faptului că între prima 
şi cea de-a doua depunere există nu numai deosebiri, dar 
apar precizări, ele fiind rodul modului dinamic şi activ în 
care se manifestă procesul de stocare (păstrare). 

Capacitatea de întipărire (memorare) nu este egală la 
nivelul diferitelor categorii de informaţii. În funcţie de 
particularităţile individuale: unii îşi întipăresc şi rețin cu 
precădere informaţiile vizuale, alţii sunt mai receptivi pe 
plan auditiv-verbal, reuşind, deci, să reţină şi să păstreze, 
cu prioritate, secvențe de evenimente care le-au parvenit 
pe cale auditiv-verbală. Facilitatea sau relativa dificultate 
de a înregistra fapte, evenimente ori situaţii de natură 
vizuală sau auditivă este cauza unor lacune memoriale, 
față de care — cum s-a mai arătat - avem tendinţe de 
„completare logică”, ceea ce va duce în cele din urmă la 
diferite grade de distorsionare. 

Alături de aceste calităţi ale memoriei (apartenența la tipul 
auditiv sau cel vizual) care ţin de particularităţile individuale, 
în psihologie se cunoaşte că unele informaţii se stochează 
doar câteva secunde, altele timp de mai multe ore sau zile 
ori vreme îndelungată. În funcţie de durata stocării, vorbim 
de memorie de scurtă durată, de durată medie şi de lungă durată. 

De peste un secol se cunoaşte (J. Jacobs, 1887) că durata 
stocări variază în funcţie de: tipul de material care se reţine 
(material verbal, cifre, figuri, obiecte colorate, propoziţii de 
lungime variabilă etc.), vârsta subiectului, capacităţile sale 
intelectuale (reținerea de cuvinte, obiecte, fraze etc.). 
Capacitatea obişnuită de stocare-memorare a unui individ 
scade însă sensibil în cazul oboselii, al consumului de 

alcool, de tutun (la nefumători), cât şi sub influența unor 
informații concurente care distrag atenţia lui. 

În cazul în care conţinutul memorial este de minimă 
importanţă (reținerea unui număr de telefon de care ulterior 
probabil nu avem nevoie sau sumele parţiale la o operaţie 
de adunare etc.) vorbim de memorie de scurtă durată 
(Shortterm memory) sau memorie primară. Această instanță 
memorială nu poate conţine mai mult de 6-8 elemente (la 
omul adult normal), cum ar fi cele 6 sau 7 cifre ale unui 
număr de telefon, şi acestea sunt stocate cel mult 20 sau 30 
de secunde. Numai dacă în acest răstimp intervine o 
repetiţie, conţinutul va fi transmis memoriei de lungă 
durată (Clifford Morgan, Richard King, 1975) sau celei de 
durată medie. Se remarcă în literatură (I.M.L. Hunter, 1968) 
că stocarea în memoria de scurtă durată se efectuează în 
condiţiile concurenţei mai multor serii de informaţii; în 
consecință, se poate presupune că memoria de scurtă durată 
filtrează şi selectează informaţiile. 

După părerile unor autori (W. Kintsch, 1970; R. C. 


Atkinson, R. M. Shiffrin, 1971 ş.a.), imaginile din lumea ) 


exterioară, deci intrările informaţionale, sunt stocate? 
temporal chiar sub formă iconică, vreme de câteva secunde, 
în registrul senzorial sau în memoria senzorială, de unde 
sunt transmise memoriei de scurtă durată sau memoriei 
primare, considerată ca memorie activă. Se presupune că la 
acest nivel ar avea loc majoritatea operațiilor de prelucrare a 
informațiilor (repetarea, codarea, selectarea, recuperarea 
informaţiilor etc.). În _memoria de lungă durată sau 
memoria secundară nu se stochează _ informaţiile codate 
decât dacă au fost repetate. Când, de exemplu, cerem de la 

un coleg un număr de telefon - la care aceasta probabil este 
stocat în memoria de lungă durată — şi-l formăm imediat, în 
cazul în care se semnalează „ocupat“, dacă nu-l repetăm 
până la o nouă formare, „pierdem” (uităm) cel puţin câteva 
cifre şi suntem nevoiţi să-l mai cerem o dată. 


Schema este reprezentată pentru explicarea fenomenelor memoriei: de 
stocare şi reactivare a informațiilor. 


Memoria 


senzorială MEMORIA 
PRIMARĂ 


Memoria 
SECUNDARĂ 


LOSI 


(de durată 
relativ lungă 
şi lungă) 


sau 

E DE SCURTĂ 
(Registrul DURATĂ 
senzorial) 


Pierdere prin uitare Reacţie 
IEȘIRE 


Fig. 33 — Modelul lui W. Kintsch (adaptat). 


Informaţiile pătrund în sistem pe calea canalelor senzoriale, fiind 
stocate pentru un timp redus în memoria primară sau memoria de scurtă 
durată. De aceea, o parte din informaţii se pierd prin uitare sau, dacă 
condiţiile sunt favorabile (prin repetare sau o motivaţie pentru reținere, 
învățare), o parte vor trece în memoria de durată relativ lungă sau în cea de 
lungă durată (memoria secundară) de unde, mai târziu, ele pot fi — prin 
strategii specifice — recuperate, readuse în memoria primară şi utilizate în 
diferite comportamente. 


Referindu-ne la ciclul de procese care afectează martorul 
şi contribuţia lor la formarea mărturiei, putem deci conchide: 

informaţiile pătrund în sistem prin canalele senzoriale şi sunt 
stocate, pentru o vreme foarte scurtă, în memoria de scurtă 
durată. Dacă condiţiile sunt favorabile, o parte din 
informaţiile care se scurg în memoria de scurtă durată 
(primară) se vor transmite în memoria de durată relativ 
lungă sau în cea de lungă durată (memoria secundară), de 
unde mai târziu ele pot fi recuperate — adesea prin utilizarea 
unor strategii - şi traduse în comportamente (Clifford 
Morgan, Richard King, 1975). În această accepţie, „utilizarea 
de strategii” se referă la procedeele de „căutare” în memorie, 
la eforturile pe care le deducem când unele imagini, nume 
sau date sunt pe „vârful limbii” (fenomenul TOT, după ]. A. 
K. Brown, D. McNeil, 1966), situaţii în care se poate găsi 
martorul, iar „traducerea în comportamente”, în acest caz, 
înseamnă transformarea conţinuturilor memorate — căutate şi 
găsite — în declaraţia verbală sau scriptică a martorului. 

Referitor la considerentele lui Clifford Morgan, Richard 
King, subliniem că ele — ca şi modelele lui W. Kintsch — sunt 
constructe teoretice, care trebuie să fie privite ca atare şi nu 
drept adevăruri demonstrate. Cu toate acestea, oferindu-ne 
un punct de vedere care rezultă dintr-o analiză aprofundată 
a faptelor, ele ne ajută să înţelegem fenomenele de stocare şi, 
în parte, şi cele de recuperare (reactivare). 

Dar pe lângă mecanismele la care s-au referit autorii mai 
sus-citați, mai există şi alţi factori care, pe de o parte, 
facilitează, iar pe de alta, frânează receptarea, respectiv 
stocarea informaţiilor. Astfel, interesul pentru o anumită 
categorie de fapte facilitează receptarea, deci şi stocarea lor. 
În anumite cazuri de accidente, când expertiza este făcută de 
conducători auto sau specialişti în materie, relatarea faptelor 

este mai clară (imagini precise), reţinându-se bine chiar 
amănuntele. Cei neiniţiaţi în problemele de maşini, circulaţie, 
accidente nu le pot reda cu lux de amănunte şi competenţă. 

La fel se întâmplă şi atunci când cineva este avizat că va 
trebui să raporteze cele văzute; el urmăreşte atent 
desfăşurarea acţiunii, reuşind să reţină ceea ce i s-a cerut (de 
exemplu, un cercetaş militar trimis în misiune). Deci, 
conştiinţa sarcinii măreşte atât capacitatea de receptare până 
la nivelul optim, cât şi stocarea informaţiilor a căror 
recuperare (reactivare, reactualizare) devine facilă. 

Deşi asemenea situaţii se găsesc foarte rar în cadrul 
mărturiei, totuşi, uneori, cel care urmăreşte derularea unui 
eveniment poate să-şi dea seama că va deveni martor. 


4.  Reactivarea conținuturilor (informațiilor) recepționate, 
decodate şi stocate anterior se referă fie la recunoaşterea 
obiectelor, persoanelor sau a situațiilor receptate mai de mult 
de către subiect, fie la reproducerea (descrierea, relatarea) 
verbală a lor. 

Recunoaşterea (obiectelor, persoanelor, a locurilor etc.) 
presupune existența unei imagini, a unei reprezentări (în 
psihologie aceasta înseamnă apariția imaginii în absența 
vreunui stimul) care, reactivată, poate fi comparată cu 
obiectul, persoana sau locul arătat subiectului. Cu cât 
reprezentarea (imaginea memorială) conține mai multe 
informaţii, mai multe „repere“, cu atât şi procesul 
recunoaşterii va fi mai uşor. Lipsa informațiilor, eroziunea 
lor, provoacă nesiguranță în recunoaştere, ezitări în 
declarație, incertitudine subiectivă (sentimentul 
incertitudinii). Aceasta din urmă nu este însă în toate cazurile 

declarată de martor, ci adesea se manifestă în tendința de 
completare logică a informaţiilor lacunare, care în mod cert 
poate provoca o distorsiune sensibilă. 

Această memorie de recunoaştere (Clifford Morgan, Richard 
King) constă într-o decizie de „da” sau „nu” privitoare la 
faptul că ceea ce i se arată sau i se spune martorului este o 
informaţie „veche” sau „nouă”. A recunoaşte deci un obiect 
arătat, o persoană sau un loc prezentat martorului, înseamnă 
a decide. „Da, este o informaţie veche”. Oricum însă, memoria 
de recunoaştere la omul normal şi adult funcţionează de 
obicei bine şi, în orice caz, mai uşor decât memoria 
reconstitutivă (recall memory) sau memoria reproductivă. 

Memoria reproductivă nu funcţionează cu atâta uşurinţă ca 
memoria de recunoaştere, căci în cazul reproducerii (al 
reconstituirii) operaţia nu este o simplă decizie „da-nu”, ci o 
serie de strategii de căutare dintre cele mai complexe. În 
general — vorbind de mărturie — căutăm laţuri asociative, 
adică informaţii conectate, care în momentul recepţionării lor 
au fost legate între ele prin contiguitate cronologică 
(informaţii homeocronice), care prin însuşi faptul consecuţiei 
lor temporare au tendinţa de a se menţine în înlănțuirea lor 
originară. Este un fapt remarcabil că evenimentele care 
constituie substanța celor mai multe mărturii nu decurg în 
mod obligatoriu după o logică prestabilită, ceea y 
îngreunează câteodată reamintirea lor, căci reproducerea, 7 
chiar în pofida realității, tinde să fie mereu logică. 

Reamintirea, adică recuperarea din memoria de lungă 
durată (secundară), întâmpină dificultăți nu numai când este 
vorba de redarea (verbală) a unor secvenţe de evenimente, ci 
şi atunci când trebuie să ne reamintim de un nume sau 

cuvânt. De pildă, dacă martorul a asistat la un schimb de 
cuvinte între doi indivizi, poate fi întrebat dacă A l-a ofensat 
pe B sau nu. La un răspuns afirmativ, i se cere martorului să 
repete ofensa. Dacă expresia incriminată, de exemplu, a fost 
cea de „satrap”, martorul poate avea ezitări în a-şi reaminti 
acest cuvânt utilizat destul de rar. El poate spune „samurai“ 
(asociaţie logică „domn oriental”) sau „salahor” (asociaţie 
prin asonanţă homeofonie). Aceste expresii (samurai, salahor 
ş.a.) arată o activă căutare în „rezervorul” memoriei de lungă 
durată şi strategia de a detecta elemente similare, fie ca sens, 
fie prin asonanţă, rimă etc., dar cu restricţia de a avea 
aproximativ acelaşi număr de elemente informaţionale (adică 
acelaşi număr de litere). Este interesant că martorul va spune 
cu precădere „samurai” sau „salahor” şi foarte puţin 
probabil „tâlhar”, deşi acest cuvânt exprimă o ofensă. 
Exemplul de mai sus ne familiarizează puţin cu mecanismele 
memoriei reproductive, aşa cum funcţionează ea în condiţiile 
unei situaţii foarte simple. 

Strâns legat de reactivarea conţinuturilor stocate în 
memorie, intervine problema uitării. Vorbim de uitare oricând 
nu ne reamintim un nume, un fapt, eveniment etc. sau când 
nu reuşim să efectuăm o acţiune învățată anterior. Pot fi 
uitate conţinutul unei discuţii, secvenţa de idei dintr-o 
prelegere, calea pe care trebuie să o urmăm pentru a ajunge 
la o anumită adresă, la care am mai fost, ori să nu fim în stare 
a extrage rădăcina pătrată dintr-un număr, deşi, pe vremuri, 
am învăţat poate chiar bine această operaţie relativ simplă. 

Uitarea este un fenomen cotidian, amnezia însă este O 
formă mai gravă a uitării şi constituie un simptom patologic. 

În general se crede că uitarea este în funcţie de timp, în 

sensul că timpului i se acordă o calitate erozivă. Adevărul 
este că nu timpul ca atare afectează conținuturile memoriei, 
ci, mai cu seamă, calitatea acestor conţinuturi. Cine nu ştie că 
anumite lucruri le uităm numaidecât, altele în schimb 
persistă în memoria noastră toată viaţa. 

Primul care a încercat să facă investigaţii exacte în acest 
domeniu a fost H. Ebbinghaus (1885). El a dat spre memorare 
unor subiecţi un mare număr de silabe fără sens (pac, dol, 
fog, rem, tog, sep etc.). Cerând subiecţilor să reproducă cele 
memorate a constatat că după 20 de minute, din totalul 
silabelor memorate, s-au pierdut 50%, după o oră 60%, după 8 
ore 70%, iar în restul timpului s-au menţinut cam 20% (fig. 34). 

Ebbinghaus, dându-le subiecţilor silabe fără sens, 
compuse numai din trei litere, voia să surprindă „uitarea în 
stare pură” şi a creat astfel o situaţie total artificială. Totuşi, 
experimente mai moderne, făcute cu cuvinte cu sens, în 
condiţii variate — deşi s-au înregistrat procente diferite, mai 
puţin dramatice — au arătat că mereu se obţine o curbă 
asemănătoare, cu o pantă abruptă la început şi cu tendinţa de 
a se menţine la un nivel constant, pe urmă. Exprimând 
această constatare la modul general, putem afirma că 
perioada imediat următoare a receptării informaţiilor. se 
caracterizează printr-o rapidă şi masivă pierdere de 
informaţii, câtă vreme în perioada următoare, cantitatea de 
informaţii tinde să se menţină la un nivel constant. 

Timpul scurs de la învăţare(în zile) 
Fig, 34 — Curba lui Ebbinghaus. 


Curba uitării materialului cu sens (fig. 35), deşi ca formă 
aminteşte de curba lui Ebbinghaus, totuşi ne arată o scădere 
iniţială mai redusă, urmată de o etapă de reminiscență şi 
apoi un „platou” reflectând o perioadă foarte lentă de pierderi, 
care însă se menţine la un nivel sensibil superior nivelului 
final al reţinerii materialului fără sens (R. Davis, 1962). 

Practic, aceasta înseamnă că etapa optimă a audierii 
unui martor este chiar după consumarea actului la care a 
asistat sau în perioada cât mai apropiată posibil, deci atunci 
când pierderile nu sunt încă prea mari. Din acest motiv, 
considerăm că în orice mărturie este obligatoriu să apreciem 
exact cât timp a trecut de când martorul a receptat 
evenimentul şi cam ce procent de pierdere — evident cu 
aproximaţie — poate fi socotit ca normal. 

Uitarea însă nu se explică prin referire numai la 
„trecerea timpului”. O asemenea explicaţie ar presupune că 
există „urme memoriale” care cu timpul devin din ce în ce 
mai palide, ca până la urmă să dispară de tot. Cercetările 
mai noi insistă asupra faptului că ceea ce numim fapte 
uitate, în fond sunt conţinuturi psihice (memoriale) pe care 
nu le putem reactiva uşor, ci cu foarte mari dificultăţi. Se 
subliniază că informaţiile din memoria secundară (de lungă 

durată) au o mare permanenţă şi că de acolo nu „se pierd” 
informaţii. Ca dovadă, în vis, în stare de hipnoză sau prin 
procedee psihanalitice revin imagini, evenimente, figuri 
etc., pe care subiectul le-a considerat de mult uitate. 


Procentajul elementelor reținute 


40 50 120 160 200 240 280 320 360 400 
Numărul zilelor după memore 


Fig. 35 — Curba uitării materialului cu sens. 
Devin, deci, inerte, greu de reactualizat, acele conţinuturi 


psihice (informaţii) care au fost stocate neorganizat, haotic, în 
memoria de lungă durată. Rezistă la încercări de 
reactualizare (reamintire) fapte jenante, compromiţătoare, 
considerate „ruşinoase”. În legătură cu această categorie de 
„uitări” — de fapt refulări —, adepţii psihologiei lui S. Freud 
(psihanaliştii) au elaborat o teorie vastă. 

Pe lângă categoriile amintite, fenomenul de interferenţă 
negativă dintre conţinuturi (informaţii) sau acţiuni vechi şi 
noi provoacă, de asemenea, disfuncţii de natura uitării. De 
exemplu, cel care a învăţat să conducă motocicleta şi, după 
câţiva ani de practică, vrea să înveţe conducerea bărcii cu 
motor, iniţial va avea dificultăţi la manevrarea direcţiei, căci 
deprinderea anterioară operantă şi stocată în memoria de 
lungă durată concurează cu modul nou de dirijare a 

vehiculului acvatic. 

Aceste exemple ne dezvăluie un aspect particular, al 
uitării, anume că, ceea ce este „uitat” (refulat) se constituie 
în forțe dinamice care influenţează, fără participarea 
conştiinţei, activitatea noastră prezentă şi distorsionează 
imaginile şi informaţiile de acţiuni stabilite mai de mult. 

Ambele forme ale reactivării — recunoaşterea şi 
reproducerea — se pot distorsiona şi din cauza sugestibilității 
martorului. Sugestibilitatea este tendința de a accepta 
necritic idei, credinţe, relatări care vin din partea altor 
persoane. Sugestibilitatea poate fi temporară (în stare de 
boală, de intoxicație alcoolică, sub influenţa consumului de 
droguri, în somnul hipnotic) sau o caracteristică de durată. 
Copilul mic, de exemplu, este sugestibil, căci spiritul critic i 
se dezvoltă de-abia în jurul vârstei de 10 ani; adultul, în 
măsura în care este mai puţin inteligent, sau în urma 
interacțiunii sale cu cei din jur, dacă a devenit o personalitate 
dependentă, care se orientează în toate acţiunile şi părerile 
sale după acţiunile şi părerile altora (conformism). 

Există şi o altă formă de sugestibilitate, pe care am putea 
să o numim sugestibilitate de statut. Se întâlneşte mai ales la 
oamenii cu nivel socio-cultural scăzut, care consideră că tot 
ce spun „cei de sus” (în speţă, ofițerul anchetator) este bun 
şi se poate accepta fără nicio rezervă. Această complezenţă 
faţă de „autorităţi” — care se manifestă şi faţă de operatorii 
sociologi, când chestionează subiecţii — face ca martorul să 
tindă mai degrabă a spune „da” decât „nu” şi, totodată, la 
întrebări sugestive, să dea răspunsul în direcţia care i se pare 
că este dorită de „autoritate” (aici prin autoritate înțelegem 
orice persoană care în ochii subiectului ar putea să aibă 

vreun ascendent asupra lui). Acest fenomen de complezenţă- 
sugestibilitate apare legic oricum în interacţiunea dintre 
autoritate şi subiectul dependent, deci şi sugestibil, dar apare 
mai puţin în relatarea spontană verbală neîntreruptă, decât la 
interogatoriu. Din acest motiv, utilizarea ambelor forme de 
informare — dar mai întâi a relatării spontane neîntrerupte — se 
recomandă oricând mărturia cuiva este decisivă în caz. 

Este demn de remarcat faptul că, atât martorul, cât şi 
inculpaţii sunt dispuşi sau mai puţin dispuşi să facă depoziţii 
complete, în funcţie de statutul celui ce interoghează (A.W. 
Siegman, B. Pope, 1968). S-ar părea că unii ar fi mai 
complezenți în fața unor ofițeri de grad mai mare, decât în fața 
altora cu grade mai mici. 

Printre particularităţile individuale care influenţează 
depoziţiile unui martor, alături de timpul scurs de la 
eveniment — unde neapărat trebuie să socotim şi plasticitatea 
sistemului nervos al martorului - se află, în genere, o 
memorie „bună”, „ţinerea de minte” multă vreme, 
sugestibilitatea generală sau de moment, circumstanţială. 

Capacitatea de verbalizare este o calitate esenţială de care 
trebuie să ţinem seama. Este vorba aici de transpunerea în 
registrul verbal a unor evenimente ce se derulează, 
respectiv s-au derulat, în faţa martorului, care le-a receptat 
în mod intuitiv (prin organele senzoriale). Este adevărat, tot 
ce percepem este denumit, dar atâta vreme cât nu suntem 
obligaţi să relatăm verbal evenimentele văzute şi auzite 
(deci trăite), ele se transpun în sistemul limbajului interior, 
în forme  prescurtate, oarecum  „stenografiate” şi 
neorganizate. Când însă trebuie să le povestim, e nevoie de 
încă o transpunere, de data aceasta în codul unui limbaj 

coerent  logic-gramatical, care singur poate asigura 
transmisibilitatea informaţiilor, a întregului mesaj. Această 
transpunere secundară (secundară doar în timp) evident că 
poartă în sine alţi germeni de distorsionare. 

Particularitatea de a transpune, imediat sau mai târziu, 
faptele recepționate pe diverse canale senzoriale în limbaj 
inteligibil este o calitate foarte inegal răspândită în 
populaţie. Deşi, aparent, această capacitate ar fi în funcţie 
de gradul de cultură a individului, totuşi această ipoteză nu 
se confirmă. Există oameni foarte culţi, oameni care lucrează 
în laboratoare sau biblioteci, comunicând puţin cu cei din 
jur, care, la un moment dat, întâmpină dificultăţi în relatări 
ce depăşesc — ca arie de preocupări — capacitatea lor de 
transpunere în cuvinte. La o altă extremă sunt vorbăreţii, cei 
cu mare debit verbal (calculat pe numărul de silabe emise în 
unitatea de timp), care „spun multe, fără să comunice ceva”. 
Aceştia, obişnuit nu se pot concentra asupra esenţialului şi 
„înşirând la vorbe goale”, îneacă puţinele informaţii în noianul 
de redundante, ceea ce încurcă şi încetineşte lămurirea cazului. 


Fig. 36 


Imaginea este ilustrativă privind caracteristica proceselor intelectuale 
de a completa logic lacunele (fin memorie, percepție etc.). 

Completare perceptiv-vizuală logică. Deşi figurile sunt lacunare, 
totuşi, cu ocazia perceperii lor, se face întregirea imaginii. 


Fig. 37 


Reactualizarea sau reproducerea unor fapte din memorie este 
influențată, printre alți factori, şi de modul de participare afectivă a 
subiectului care a memorat faptele (evenimentul) în cauză, ca şi de 
prejudecățile lui. 

În mâna cui a fost briciul? 

Psihologul G.W. Allport a expus vreme de câteva secunde desenul de mai 
sus. La o întrebare ulterioară, peste 50 la sută din subiecți — albi — au declarat că 
briciul a fost în mâna individului negru. 


Oricare ofiţer experimentat ştie cât de rar se întâlnesc 
oameni care vorbesc inteligibil, reţinut, cu economie de 
cuvinte, dar cu conţinut adecvat, dând mereu elemente 
relevante, de mare acuratețe, care se pot apoi fructifica în 
rezolvarea cazului. Capacitatea de verbalizare corectă este o 
particularitate relativ rară (din acest motiv se găsesc aşa de 

greu buni crainici, reporteri sportivi), din care cauză ofițerul, 
de fiecare dată, trebuie să pună un diagnostic precis asupra 
martorului (dar şi inculpatului) privind capacitatea lui de 
verbalizare şi, în funcţie de aceasta, să interpreteze materialul 
verbal (oral sau scriptic) oferit de el. 

Oricât de imparţial şi dezinteresat ar părea un martor faţă 
de un eveniment la care a asistat sau faţă de protagoniștii 
implicaţi, el nu se poate debarasa de unele atitudini ale sale. 
Atitudinile, făcând parte din componentele sociale ale 
personalităţii, constituie seturi de dispoziţii, interese, opinii 
sau scopuri care implică atât o anumită aşteptare, cât şi o 
reacţie adecvată. Omul care are o atitudine pozitivă faţă de 
muncă se aşteaptă ca toţi cei din jur să muncească, şi va 
riposta energic şi ostil faţă de orice formă de parazitism. 

Dacă aşa stau lucrurile, ne putem aştepta ca un muncitor 
să fie foarte sever faţă de orice bişniţar, un pieton faţă de un 
conducător auto abuziv, o fată bătrână faţă de un caz de viol. 
Ca cetăţeni, nu putem taxa aceste atitudini decât în mod 
pozitiv, dar organele judiciare nu au nevoie de aceste 
atitudini, ci de fapte şi numai de fapte, nicidecum de opinii, 
căci opiniile şi judecarea faptelor prin uzanţă şi lege sunt 
rezervate judecătorilor, singurii chemaţi să se pronunţe — în 
numele colectivităţii — asupra cazului. Atitudinile sănătoase 
exprimate verbal şi prin acţiuni de către cetăţeni onorabili au 
o forţă educativă puternică: aceleaşi atitudini, opinii etc. 
constituie rezonanţe şi chiar bruiaje (în sens informatic) în 
demersul desfăşurat spre lămurirea cazului. 


242 


Fig. 38 — Schiţă executată de un desenator după depoziţia unui martor ocular privind 
semnalmentele unui individ suspect. 


Comparând schiţa cu fotografia suspectului, vedem că martorul a sesizat | 
reperele principale, le-a reținut, dar le-a relatat cu o doză de exagerare. 


Nu se poate insista suficient asupra necesităţii de a 
analiza, cu tot aparatul critic disponibil, depoziţia unui 
martor mai important (în cauză) cu scopul de a separa clar 
faptele de opinii. Dacă prin fapte înţelegem tot ceea ce a avut 
sau are loc şi că ele nu pot fi nici negate, nici contrazise, 
faptele existând în mod obiectiv, opinia în schimb este 
judecată subiectivă, bazată pe o vagă cunoaştere de realități, 
reflectând o manieră de a vedea, o stare de spirit sau o 
atitudine personală ori colectivă faţă de o valoare 
| determinată (N. Sillamy, 1965). Amalgamarea faptelor cu 
| opiniile este foarte obişnuită, dar ceea ce trebuie subliniat 
| este că această gravă eroare se face neconştient ori chiar cu 

cea mai bună credinţă. Psihologic, eroarea este explicabilă, 
căci opinia se naşte din atitudine, iar atitudinea formată 
provoacă fenomene de aşteptare. De aici apoi iluzia că am 
văzut ceva care, de fapt, este ceea ce am vrut să vedem. 

Mărturia este apoi influenţată în mare măsură şi de 
atitudinea martorului faţă de anchetator. Pe de o parte, ne 
referim la atitudine — motivată prin experienţa anterioară 
stocată — faţă de statutul de anchetator şi, prin extensie, faţă 
de autorităţi, în genere. Un recidivist, în postura de martor, 
îşi va exprima ostilitatea subiacentă, chiar dacă aparent nu 
ar avea niciun interes în caz. Pe de altă parte, ne referim la 
modul în care martorul îl priveşte — şi îl primeşte - pe 
anchetator, ca persoană, dacă la prima vedere sau după o 
mică discuţie, anchetatorul îi devine simpatic, dacă va simţi 
o cât de mică atracţie faţă de el sau, dimpotrivă, îi este 
antipatic şi simte că este „respingător”. 

Apariţia acestor efecte, (simpatia şi antipatia) în mod 
spontan, are rădăcini adânci la fiecare din noi, de cele mai 
multe ori ele se pot explica prin experienţe plăcute sau 
disconfortante în antecedenţă, în istoria individului. Ceea 
ce ne interesează însă, este faptul că un anchetator care ştie 
să trezească simpatii spontane îşi asigură colaborarea 
martorului (adesea şi a inculpatului). 

Nu trebuie să uităm că există oameni care sunt expuşi să 
fie influenţaţi de simpatii şi antipatii şi care acţionează 
adesea sub impulsul acestor efecte. Ele se insinuează şi în 
faza de recepție a evenimentului şi se manifestă față de 
protagonişti, dar influenţează mai ales etapa de reactivare, 
când, în funcţie de simpatia sau antipatia resimţită faţă de 
cel care conduce cercetarea, martorul, va face sau nu 
eforturi de a da lămuririle cerute pentru elucidarea cazului. 


244 


Psihologie judiciară 


Trecând acum la factorii de ordin general, care constituie 
surse de bruiaj şi care, deci, frânează şi distorsionează 
procesul de reactivare, şi prin aceasta însăşi formarea 
mărturiei, trebuie să amintim, în primul rând, că 
reactivarea, fie că e vorba de recunoaştere, fie de 
reproducere, are loc în condițiile forțării memoriei. 

A fi obligat să expui, să etalezi conţinuturi memoriale, 
cu o acuratețe cerută de seriozitatea situaţiei, înseamnă a 
„Scotoci” prin memoria secundară într-o stare de 
emoționalitate mărită.  Emoţionalitatea crescută peste 
nivelul cotidian, fiziologic înseamnă excitație mărită la nivel 
subcortical şi, totodată, perturbarea prin inhibiție — conform 
legilor de inducţie negativă - a creierului, care în principiu 

guvernează funcţiile intelectuale, printre care şi memoria. 

Tot aşa cum în timpul unui examen — la hiperemotivi, la 
emotivi, dar uneori şi la cei cu emoţionalitate echilibrată — 
memoria se blochează şi lucruri bine cunoscute nu ajung să 
fie atunci şi acolo reactivate, la fel se întâmplă câteodată şi 
în cazul mărturiei. Acest blocaj memorial provocat de 
emoţionalitatea mărită la indivizi, care nu sunt obişnuiţi cu 
contactele cu autorităţile, face ca, în unele cazuri, cea de-a 
doua sau a treia depoziţie să fie mai completă şi ca urmare a 
deblocării proceselor memoriale. 

Completarea depoziţiei şi drept consecință, apariţia 
unor noi forme sau ocazii de distorsionare mai poate 
surveni şi în urma „fenomenului de recepție”. Rolul recepţiei 
în învăţare este cunoscut; se ştie că un număr de repetiţii 
este necesar pentru formarea unor reflexe, pentru stabilirea 
unor deprinderi etc. În alt context s-a mai arătat că în 
modelul lui W. Kintsch repetarea informaţiilor stocate 
temporar în memoria primară (de scurtă durată) este 

condiţia ca aceasta să pătrundă în memoria secundară 
(memoria de durată medie sau de lungă durată), să 
formeze acolo asociaţii — legături în timp sau în asemănare 
logică, asonanţă etc. — cu ajutorul cărora reactivarea va fi 
mult uşurată. 

Martorul ocular — aşa cum bine ştie orice practician — îşi 


Zm 


„exersează” depoziția prin faptul că o repetă: celui care vine 
primul la faţa locului, curioşilor care se îngrămădesc în jurul 
lui, colegilor de serviciu sau vecinilor, organelor judiciare 
superioare etc. Cu fiecare repovestire, materialul iniţial se 
rotunjeşte (comparabil cu fenomenul „bulgăre de zăpadă”) 
şi întrebările curioşilor, ale celorlalţi, ajută la structurarea 
mai logică a evenimentelor, la o completare a lor, astfel încât 
mărturia finală devine o simplă versiune de realităţi. 

Caracterul activ al psihicului, despre care s-a mai vorbit, 
se manifestă şi în fenomenul de recepție, dar poate mai 
pregnant în acţiunea de completare şi reconstrucţie logică a 
faptelor, ce constituie substanța mărturiei. Activităţile 
intelectuale, cum înglobează Pierre Oléron (1963) toate 
procesele  intelective care operează cu reprezentări, 
simboluri, scheme, raționamente etc. sunt în permanentă 
desfăşurare, rolul lor principal fiind ordonarea, 
sistematizarea informațiilor simple sau complexe. Acest 
principiu al organizării se aplică la orice intrare în sistem, 
totul este clasificat după criterii mai mult sau mai puțin 
precise. Un om cu care venim în contact pentru prima dată 
este clasificat: „seamănă cu X”, „pare să fie inteligent!” etc., 
astfel încât imaginea lui poate fi reactivată din mai multe 
contexte (dintre „oameni înalţi” sau „inteligenți“, 
„arogantți” etc.). 


246 


| Psihologie judiciară 


Necesitatea de a organiza orice intrare, nu se referă 
numai la amplasarea ei — evident mintală — într-o anumită 
grupă, ci, acolo unde este posibil, orice intrare va deveni o 
verigă într-un lanţ logic. Acest lanţ logic — la modul ideal — 
| este neîntrerupt şi ivirea unei lacune va aduce după sine o 
| febrilă căutare şi apoi completare, conform unei logici, dar 

în relativă independenţă de realitate. Aceste fenomene însă, 
| nu sunt pe deplin conştiente, ele decurg adesea după unele 
| legităţi ale mecanismelor automate, care dispun doar de un 
| control indirect al instanţelor conştiente. De aceea, până şi 
cele mai obişnuite raționamente (de pildă: „dacă... atunci...” 
sau „cu cât... cu atât...”) se efectuează prin scurtcircuitare, 
apărând pe „ecranul conştiinţei” doar rezultatul parţial sau 
final, care nu întotdeauna se compară obligatoriu şi cu 


realitatea. „Impulsul de logicizare” se interferează cu 
imaginile şi reprezentările existente şi, la un moment dat, 
este dificil pentru subiect să stabilească ce anume din 
eveniment provine din informaţiile absorbite la faţa locului 
şi ce anume este doar o completare logică a unor verigi 
lipsă din lanţ. 

Un interesant fenomen psihosocial numit schimbare de rol 
contribuie adesea la distorsionări regretabile. Unii martori de 
condiţii modeste, trăind în anonimat, graţie evenimentului la 
| care au participat incidental, simt dintr-o dată că au devenit 
| „Cineva”, că sunt persoane importante, care prin noua lor 
poziţie pot influența cursul evenimentelor. Această 
subiectivă ieşire din anonimat, schimbarea subită de rol 
| social, măreşte zelul iniţial al subiecţilor de a fi cât mai 
| conformişti şi de a servi cauza cu mult elan. Ei vor să 
corespundă aşteptărilor, să fie martori foarte buni, şi cu 


| încăpățânare vor evita orice răspuns de „nu ştiu”. Tendinţa — 

aparţinând noului rol — de a răspunde numai afirmativ, de a 
da numai „răspunsuri bune” în cauză, de a fi hotărât pe 
placul autorităţilor (subofiteri, ofiţeri, procurori, judecători) 
care toţi îi dau importanţă, duce la distorsiuni nedorite. 


- Semnificativ, din acest punct de vedere, cităm cazul unui 
elev, în vârstă de 17 ani, din comuna D., județul T., care, în 
timpul şi în contextul interesului general manifestat de populația 
din acea localitate, fată de cercetarea unei morți suspecte — cu 
aspect de omor —, s-a erijat în postura de martor ocular. Astfel, 
acesta a sustinut, în mod repetat, la cercetări că în seara comiterii 
faptei a plecat pe câmp, cu bicicleta, pentru a lua un pepene de la 
bostănărie. În timp ce se afla culcat pe sol şi mânca pepenele, a 
observat la distanță de 80-100 m — pe fondul luminii ce se reflecta 
de la becurile fixate pe stâlpii electrici aflați la marginea comunei — 
doi bărbați care alergau unul după altul. La un moment dat, cel 
din urmă, care presupune că era paznicul, după alura acestuia, l-a 
ajuns pe celălalt şi, lovindu-l de mai multe ori cu parul în cap, l-a 
trântit la pământ. În acest timp victima striga şi se ruga de 
agresor, spunându-i: „Nene Sandule, nu mai da în mine că am doi 
copii şi mă omori”. Afirmațiile minorului se coroborau integral cu 
locul, timpul şi circumstanțele în care s-a produs evenimentul şi 
au fost confirmate şi prin experimentele judiciare făcute cu privire 
la posibilitatea de a vedea şi auzi cele declarate, din locul precizat 
de martor. 

În final, cazul a fost rezolvat fiind vorba de o moarte patologică 
— stabilindu-se că victima nu prezenta nicio fisură craniană, cum 
greşit apreciase medicul legist la autopsie —, demonstrându-se 
astfel că nu a fost un omor, minorul jucând astfel rolul care l-a 
tentat, de factor important în eveniment (schimbare de rol), 

servindu-se de o serie de detalii care le-a observat şi reținut de la 
cercetarea efectuată la fața locului. 


- Într-un caz de tâlhărie, săvârşit asupra mai multor călugărițe 
de la o mănăstire din județul T., atât cele trei victime — care au fost 
lovite şi legate —, cât şi alte două persoane cărora infractorii le-au 
cerut unele relaţii, anterior evenimentului, nu au fost în măsură să 
identifice autorii, care le-au fost prezentaţi pentru recunoaştere la 
numai două zile de la data comiterii faptei, afirmând, dimpotrivă, 
că nu sunt aceştia. 

Fără îndoială că sunt destule situații când  depozițiile 
martorilor au o valoare deosebită, uneori chiar şi atunci când sunt 
date după ani de zile. Problema pe care am subliniat-o prin 
cazurile prezentate nu neagă validitatea posibilă a mărturiei, ci 
îndeamnă la o analiză şi verificare atentă a conținutului acesteia, 
în contextul datelor cazului şi corelate cu aspectele obiective 
determinate în speță, ținând seama de adevărul verificat, că în 
procesul formării mărturiei intervin numeroşi factori de eroare. 


- Ilustrăm şi un aspect pozitiv. Un martor tânăr, identificat 
după doi ani de la producerea unui accident de circulație cu urmări 
mortale, comis pe teritoriul unei comune din județul A., pe timp de 
noapte, a sustinut că a văzut cum s-a produs evenimentul. În plus, 
a observat şi reținut indicativul autocamionului, precum şi trei 
cifre din numărul de înmatriculare. Iniţial, nu s-a acordat credit 
acestei afirmații, însă ulterior s-a efectuat un experiment, în 
condiţii similare, confirmându-se faptul că tânărul avea o acuitate 
vizuală deosebită şi că, la lumina unui bec de la un stâlp electric 
situat la cca 100 de metri a descifrat numărul autocamionului 
folosit la reconstituire. Verificându-se pista oferită de acest martor, 

s-a ajuns lesne la identificarea autorului, dovedindu-se, totodată, 
valoarea deosebită a acestei mărturii. 


- Un exemplu privind modul cum se pot combina în procesul 
mărturiei mai mulţi factori de distorsionare a acesteia ni-l oferă 
martorul D.M., ascultat în cazul Rîmaru, anterior descoperirii 
acestui criminal. În urma unei şedinţe de instruire efectuată cu 
şoferii de pe autoturismele „Getax” din Capitală, D.M. s-a 
prezentat la poliție şi a relatat că, după părerea lui, el ar fi 
transportat cu maşina pe criminal, în cursul uneia din noptile 
când acesta a săvârşit un omor pe strada Vulturi. 

La prima audiere, deşi a dat dovadă de o memorie destul de 
nesigură cu privire la ordinea curselor, timpii de efectuare a 
acestora, pasagerii pe care i-a transportat şi locurile de unde aceştia 
au luat taxiul, a furnizat multe detalii cu privire la semnalmentele 
şi îmbrăcămintea prezumtivului criminal. „M-a oprit lângă poşta 
Vitan, a început D.M. mărturia. Individul a deschis uşa cu mâna 
stângă, pe cea dreaptă ținând-o îndoită, lipită de corp. S-a urcat în 
maşină şi s-a aşezat pe canapeaua din spate, luând loc în dreptul 
ceasului de marcat. Până a se urca, la acest client a observat că avea 
o faţă negricioasă, rotundă, era înalt de peste 1,70 m, subtirel. După 
mine, îmbrăcămintea lui avea nr. 50, era cu capul gol, părul negru, 
dat spre spate şi nu prea des. Din mijlocul frunții pornea spre spate 
o şuviță de păr, iar tâmplele semiacoperite. Pe fată avea nişte bube 
sau semne de variolă cafenii, fața palidă, foarte agil în mişcări. Purta 
un pardesiu de culoarea foii de dafin şi era mai gros decât fâşul. Am 
pornit maşina şi l-am întrebat în ce direcție doreşte să mergem. Cu o 
voce mai groasă, gâtuită, aşa cum vorbeşte un om obosit, mi-a spus 
să-l duc în Calea Griviței”. 

Este de remarcat faptul că martorul a relatat aceste detalii 
după 16 zile de la eveniment. 

De asemenea, a mai susținut, tot la prima audiere, că, după 
coborârea clientului, în timp ce îşi înscria în foaie cursa, a observat 
pe bancheta din spate o pată suspectă, Uitându-se atent, a 
constatat că era o dâră proaspătă de sânge pe care a şters-o cu un 
şerveţel, rămânând numai o urmă discretă, care s-a uscat. Faptul 
acesta a fost verificat operativ prin recoltarea şi analiza de 
laborator a petei, confirmându-se că era vorba de sânge uman, 
împrejurare care a mărit creditul acordat, la un moment dat, 
acestui martor. 

După câteva zile, reluându-se discuția, şoferul a declarat că 
între timp s-a gândit mai mult şi astfel şi-a adus aminte că pe 
bărbatul descris l-a mai văzut cu 10 ani în urmă la restaurantul 
„Carpaţi“, unde lucra ca bucătar. De asemenea, a adăugat că, după 
prima prezentare la poliție, din curiozitate, s-a deplasat în strada 
Vulturi să vadă personal locul faptei. Cu acest prilej şi-a reamintit 
că în noaptea respectivă a făcut două curse pe această stradă: prima 
în jurul orei 21:00, când a luat din Piaţa Operetei un bărbat căruia 
nu i-a văzut fața, însă avea aceeaşi îmbrăcăminte ca a bărbatului 
pe care l-a luat de la poşta Vitan; a doua, aproape de ora 24:00, 
când a dus până în dreptul imobilului unde a avut loc omorul, un 
bărbat şi o femeie. 

Întrucât existau o serie de rezerve motivate privind conținutul 
depoziției martorului, rezultând că avea o cotă bună de constructie 
personală, de adăugare a unor elemente lacunare, de la o audiere la 
alta, a fost din nou chemat şi audiat. S-a remarcat cu acest prilej că 
nu avea siguranță pe elementele furnizate anterior. Când i s-a 
cerut să explice cum a reuşit să-şi amintească faptul că bărbatul 
transportat cu taxiul era bucătarul pe care l-a cunoscut cu 10 ani 
în urmă, acesta, după o lungă ezitare, a afirmat: „Ce, credeți că a 
fost un lucru uşor? Pentru că inițial nu mi-am amintit acest lucru 

am făcut exerciții „yoga” mai multe zile în şir, stând câte 20 de 
minute cu capul în jos pentru a-mi alimenta creierul cu sânge”. 

În acest moment, anchetatorii s-au lămurit definitiv asupra 
valorii depoziției, în sensul că ea nu era adevărată sau că cel mult, 
conținea un adevăr parțial. S-a admis deci şi varianta că martorul, 
pe fondul unui episod real, a adăugat elemente de interes pentru 
cercetări, unele în mod conştient, iar altele posibil involuntar, pe 
baza tendinței specifice omului de a completa lacunele ce lipsesc 
dintr-o imagine globală. 

Mai pregnantă a fost concluzia că acest martor, până atunci un 
şofer oarecare, a suferit efectul unei schimbări de rol, ajungând 
dintr-o dată — prin poziția sa de martor într-un eveniment deosebit 
— o persoană importantă. Pe lângă aceste aspecte, în cazul 
martorului prezentat a mai acționat şi un alt factor cu valoare de 
premisă, care l-a condus la schimbarea de rol. Acesta era în pragul 
pensionării şi toată viața a trăit ca un om care a avut numai 
necazuri şi a suferit o serie de frustrări, mai ales în viața de familie 
(a fost de trei ori căsătorit şi tot de atâtea ori nefericit şi abandonat; 
în continuare a fost părăsit sau tratat cu indiferență de către cei 
trei copii pe care i-a avut din prima şi a treia căsătorie). Am 
evidențiat acest ultim aspect, întrucât considerăm necesar ca şi în 
ceea ce priveşte analiza depozițiilor martorilor, în special a celor 
unici sau care vizează aspecte „cheie“ ale unor spete complexe, să 
se aibă în vedere influenta negativă ce o pot avea situațiile de 
frustrare reală sau „trăită” de cei în cauză. De asemenea, este 
deosebit de important ca cei care efectuează cercetarea să nu se facă 
părtaşi la greşeli, în sensul de a insista mai mult decât este cazul 
pentru obținerea unor amănunte — mai ales privind descrierea 
semnalmentelor — întrucât martorii ajung uşor la completarea 
lacunelor, chiar şi involuntar. Mai veridice sunt datele furnizate 
liber de către martor, fără intervenția pe parcurs a anchetatorului şi, 

mai ales, fără repetarea inutilă a depoziție, după trecerea unui timp de 
la audierea anterioară. 


- O martoră audiată într-un caz de omor a declarat că, anterior 
descoperirii victimei, fiind vecine, a insistat la sonerie şi a încercat 
în două rânduri să deschidă uşa, dar era încuiată. În realitate nu a 
fost aşa, uşa fusese de fapt descuiată. Situația exprimă cel puțin 
prezența unei stări afective puternice, determinate de rezonanța 
descoperirii cadavrului vecinei sale. 


În unele situaţii realitatea este distorsionată din cauza 
existenței unei presiuni din partea publicului, mai ales în cazuri 
foarte grave, care pot provoca panică. Considerarea unui 
asemenea caz de vinovăţie „a priori” pune în situaţie dificilă 
pe un martor, care eventual ar fi avut — ipotetic vorbind — de 
relatat fapte care l-ar fi favorizat pe vinovat. 

Dar nu numai opinia publică poate exercita presiuni 
asupra martorului, ci şi organele de anchetă. Dacă 
anchetatorul şi-a format o părere despre caz şi dacă el nu 
este suficient de stăpân pe sine, lasă să se întrevadă că a 
ajuns de acum la concluzii ferme. Într-o atare situaţie, are 
toate şansele să-l influențeze pe martorul cu tendinţe 
conformiste sau sugestibil, ca să-şi formuleze depoziţia în 
direcţia dorită. Această presiune a anchetatorului, chiar 
involuntară şi extrem de discretă, va distorsiona poate 
decisiv relatarea martorului. 

La începutul veacului trecut, prima femeie licenţiată în 
psihologie, elveţiana Marie Borst (1904), sublinia că problema 
mărturiei nu se reduce numai la problematica funcţionării 
proceselor memoriale. În mărturie „nu se întreabă câte lucruri 
sunt reţinute, ci de siguranţa pe care o posedă aceste amintiri; 

nu cantitatea memoriei este în joc, ci fidelitatea ei. Diferenţa 
dintre cele două cazuri provine din faptul că în timp ce 
psihologia memoriei, prin definiţie, nu are de luat în 
considerare decât răspunsurile corecte, învățate, psihologia 
mărturiei trebuie să înfățișeze toate răspunsurile, cele corecte 
şi cele false, şi trebuie să determine justeţea depoziţiilor nu 
după cantitatea lucrurilor înmagazinate, ci în raport cu 
diferite alte împrejurări exterioare sau individuale”. 

Certitudinea sau incertitudinea subiectivă privind imaginile 
memoriale existente, considerând marea ei importanţă 
pentru justiţie, dar şi importanţa ei teoretică, a fost reluată în 
psihologia actuală. În practica judiciară problema 
certitudinii, evident în forma ei conştientizată, apare numai 
la interogări, căci în relatarea spontană, martorul se referă cu 
precădere la acele informaţii stocate pe care le consideră, în 
mod tacit, relativ certe. Când însă martorul este supus unui 
interogatoriu, atunci informaţiile încep să se claseze în 
„certe”, „mai puţin certe” sau „total incerte” (este vorba de 
acele informaţii cerute de anchetator, la care martorul 
răspunde hotărât „nu ştiu”). 

Din cercetările mai noi (J. T. Lanzetta, 1966; Damian 
Kovac, 1968) rezultă că incertitudinea identificării unui 
stimul sau incertitudinea cu privire la faptul că un 
eveniment a avut sau nu loc, nu apare decât atunci când în 
fața subiectului (a martorului) apar cel puţin două 
posibilităţi, de care îşi dă seama şi în legătură cu care, el 
trebuie să „caute” în memoria secundară. De pildă, dacă 
mărturia se referă la un individ pe care martorul l-a văzut 
fugind de la distanţa de 50 m, la întrebarea anchetatorului 
dacă bănuitul era cu capul acoperit sau nu, martorul poate 
să ezite în mod subit. Psihologic, se înţelege că, în momentul 

perceperii scenei, el a reţinut sexul celui care fugea, direcţia, 
eventual viteza cu care acesta se deplasa şi, doar periferic (în 
fondul percepţiei), vestimentația lui. Din întrebare însă 
martorul realizează că nu a reţinut existenţa sau inexistența 
vreunei pălării, şepci etc. Din această clipă el este în stare de 
incertitudine. Starea de incertitudine apare cu pregnanţă ori 
de câte ori subiectul (martorul) este confruntat cu nişte 
alternative dintre care niciuna nu este dominantă, iar gradul 
lui de incertitudine este în funcţie atât de numărul de soluţii 
în competiţie, în situaţia dată, cât şi de forța relativă a acestor 
alternative. De pildă, în cazul dat, martorul va răspunde că 
individul pe care l-a văzut fugind era cu capul acoperit, dacă 
evenimentul în cauză s-a întâmplat iarna. În consecinţă, 
dintre cele două alternative, se răspunde în direcţia logică 
(era iarnă, deci e normal să fi fost cu capul acoperit) chiar în 
lipsa unei stocări memoriale adecvate. Concurența dintre 
cele două alternative (capul acoperit-descoperit) tinde să se 
rezolve prin „aşezare în context” (iarna) şi prin singurul 
răspuns corect: „nu am observat” sau „nu am reținut 
amănuntul respectiv”. Aşa cum arată studiile efectuate, 
incertitudinea subiectivă creşte ca o funcţie a 
echiprobabilităţii alternativelor (variantelor) şi în funcţie de 
numărul acestor alternative (posibile). 

Din practica interogatoriilor se cunoaşte că martorul, în 
relatarea spontană, nedirijată, afirmă cu certitudine fapte sau 
caracteristici ale învinuiţilor etc.; când însă i se pun întrebări, 
care evidenţiază posibilitatea unor alternative plauzibile, 
certitudinea dispare imediat. La această pierdere subită a 
certitudinii iniţiale contribuie şi faptul că situaţia de martor, 
contactul cu autorităţile, însăşi camera de anchetă sunt tot 

atâtea elemente afectogene care influenţează negativ 
procesele de reactivare. 

Mai trebuie să menţionăm şi o constatare a lui F. Gorphe 
(1924), care arată că recunoaşterea unei persoane de către 
martor poate să se efectueze după unele ezitări, dar această 
ezitare (incertitudine aparentă) nu trebuie să fie considerată 
ca semn al unei erori. Este chiar normal — şi inspiră încredere 
— un martor care stă în faţa unui bănuit şi, psihologic, trebuie 
să facă comparaţie dintre o imagine mintală (reprezentare) 
vag percepută şi vag conservată şi realitatea vie din fața lui. 
Aparenta ezitare este pendularea necesară dintre cele două 
imagini şi numai după o concentrare de durată se poate 
decide cu responsabilitate. 

În fine, mai trebuie să subliniem fenomenul de persistentă 
în eroare. Când martorul, în stare de incertitudine, a optat 
pentru una din alternativele posibile, el tinde să menţină 
această declaraţie, chit că ea poate fi eronată sau falsă. 
Certitudinea manifestată subiectiv, survenită în urma 
opțiunii dintre alternative, ia forme categorice, iar varianta 
aleasă devine total certă subiectiv, rezistentă la argumente 
logice şi adesea chiar şi la dovezi materiale. Tocmai 
certitudinea câştigată pe baza optării — care nu are acoperire 
în memoria martorului — este o formă de apărare faţă de 
dubiu şi acoperire a fricii de eroare. 


Unele concluzii ce decurg 
din cunoaşterea psihologiei mărturiilor 


Începând cu anul 1900, când a apărut cartea lui Alfred 
Binet despre sugestibilitate, mulţi psihologi (W. Stern, O. 
Lipmann, Ed. Claparède, A. F. Koni ş.a.), alături de jurişti, s-au 

ocupat de problemele psihologice ale probei testimoniale şi 
de-a lungul întregului secol XX s-au adunat rezultate 
experimentale dintre cele mai remarcabile. Ele au fost expuse şi 
la noi (Al. Roşca, 1934; T. Bogdan, 1957) şi, cu foarte puţine 
excepţii, adevărurile stabilite atunci îşi păstrează valabilitatea, 
în cea mai mare parte a cazurilor, şi azi. 

Din toate materialele experimentale adunate, cât şi din 
practica de zi cu zi, o concluzie pertinentă se impune: o 
mărturie total corectă, fidelă, este o rară excepţie şi nu 
constituie regulă. 

Acest adevăr este rezultatul faptului că, începând cu 
aparatul de recepţie senzorială şi continuând cu filtrarea şi 
distorsionarea naturală, toţi factorii contribuie la alcătuirea 
unei versiuni mai apropiate sau mai îndepărtate de realitatea 
obiectivă, de evenimentul care constituie substanța unei pricini. 

Din cercetările ştiinţifice au reieşit nişte legături aparent 
paradoxale, cum ar fi: „ o amintire poate fi precisă şi, 
totodată, completamente falsă” sau că „exactitatea unei 
amintiri nu este proporţională cu forţa ei de a reveni” (A. 
Binet, 1900). De asemenea, M. I. Varendonck (1914) a reuşit, 
prin întrebări sugestive şi prin utilizarea „autorităţii 
adultului”, să obţină de la copii mărturii total false. 

Aşa cum s-a putut vedea din materialele prezentate în 
acest capitol, azi există explicaţii ştiinţifice suficient de 
avansate ca să permită cunoaşterea cauzelor care 
determină toate aceste fenomene. 

Dar, indiferent care ar fi, într-un caz concret, raportul 
dintre faptul real (evenimentul) şi oglindirea lui în mărturie, 
esenţial este să putem extrage, din ceea ce ne poate da 
martorul, tot ce este util pentru lămurirea cazului în 
cercetare. Cunoaşterea surselor de eroare involuntară, dar şi 

a antecedentelor martorului ne pot da suficiente elemente 
pentru a elabora o tactică adecvată, care să apropie 
depoziţia, în limite rezonabile, de realitatea obiectivă. 

Având o relatare spontană în faţă (înregistrată 
stenografic, video sau magnetic), cunoscând personalitatea şi 
antecedentele martorului, vom şti câtă credibilitate să 
acordăm nu mărturiei în ansamblu, ci diferitelor ei 
componente. Nu trebuie să uităm că un eveniment perceput 
la întâmplare prezintă sau nu interes pentru un anume 
subiect, că în funcţie de atitudinile sale, el va reţine şi va 
regrupa faptele percepute şi că, în conformitate cu aparatul 
lui senzorial şi obişnuințele lui (profesionale), va reţine sau 
nu detalii, figuri, poziţii spaţiale, timpul scurs etc., aşa cum 
s-a arătat de-a lungul acestui capitol. 

Ajutorul psihologiei se manifestă deci în depistarea 
punctelor mai slabe, unde eroarea s-a putut mai uşor 
strecura, şi deci unde este necesară o instrumentare 
suplimentară, eventual pe căi extratestimoniale. 

Capitolul VI 
Comunicarea anchetator-învinuit 
în camera de audiere 


Aspecte generale ale relațiilor psihosociale 
în camera de audiere 


Din punct de vedere psihosocial, audierea — înțelegând 
prin aceasta toate formele de contact verbal care au loc între 
anchetator şi învinuit — este un raport, o relaţie ce se 
stabileşte între doi parteneri cu statute şi roluri diferite, prin 
care se urmăreşte, în principal, obţinerea de informaţii 
relevante pentru cazul cercetat. În acestă acţiune, iniţiativa 
aparţine celui care audiază (interoghează, anchetează etc.). 
În cadrul audierii, comunicarea are un caracter verbal şi 
constă dintr-un schimb de mesaje — informaţii verbale cu sens. 

Audierea — luată generic — poate fi considerată ca un caz 
particular de conversaţie, de dialog (schimburi verbale cu un 
singur interlocutor), ale cărei reguli sunt determinate de 
necesitatea de informare reciprocă ce se iveşte în acest cadru 
specific între parteneri inegali, dar şi cu interese opuse. În 
această constatare am avut în vedere faptul că, dintre cei doi, 
nu numai ofiţerul anchetator, dar şi învinuitul, doreşte să 
afle cât mai multe, atât cu privire la cel ce-l anchetează, cât şi 
cu privire la situaţia cazului său. 

În acţiunea investigativă, poziţia celor doi este inegală şi 
sub aspect psihosocial, nu numai legal, inegalitatea rezultă şi 
din necesitatea psihică a unor indivizi de a personifica 
noţiuni abstracte cum ar fi Autoritatea sau Legea, de a vedea 
în cel ce îl interoghează tocmai „încarnarea” abstracţiunilor, 

care pe altă cale îi sunt greu de conceput (J.Leaute, 1972). 
Prin această reprezentare primitiv — ancestrală, din capul locului 
anchetatorul (ofițerul) dobândeşte un caracter afectogen, 
care, în mod firesc, declanşează mecanisme de apărare. 

Dincolo însă de acest caracter „supraindividual” (ca 
personificare a Legii), prin faptul că anchetatorul acţionează 
în direcţia apărării colectivităţi îi conferă o poziţie de 
superioritate — avantaj de poziţie — întărită şi prin aceea că el 
poate uza oricând de arma surprizei şi că, deşi numai în 
cadrul strict legal, el totuşi dispune de soarta învinuitului. 

În opoziţie cu anchetatorul, învinuitul are un larg spaţiu 
de desfăşurare, el poate uza de orice armă, de orice strategie 
de apărare, putând chiar să mintă în mod deliberat. La 
învinuit totul este subordonat dominantei sale defensive. 

În desfăşurarea evenimentelor, cei doi nu colaborează, ci 
se confruntă, între ei se dă o luptă care se realizează, înainte 
de toate, pe plan psihologic. Inevitabilitatea acestei lupte 
rezultă din situaţiile pe care Fred, E. Inbau şi John E. Reid 
(1967) le-au formulat asftel: 

1. Multe din cazurile infracţionale — chiar dacă au fost 
investigate de ofiţerii cei mai competenţi — se pot soluţiona 
numai în baza recunoaşterii individului vinovat sau în 
baza informaţiilor furnizate prin interogarea unor 
persoane suspecte. 

2. În mod obişnuit, infractorii — cu excepţia unora prinşi 
în flagrant - nu îşi recunosc vinovăția decât dacă sunt 
audiaţi „între patru ochi” (in privacy), audierile fiind, de 
regulă, foarte lungi, putând ţine multe ore. 

3. În tratarea infractorilor, ca şi a suspecţilor — care ulterior 
s-ar putea dovedi a fi inocenți în cauză — investigatorul, în mod 

necesar, trebuie să utilizeze mijloace mai puţin fine decât acelea 
care se cuvin a fi utilizate faţă de cetăţenii care se supun legilor. 
Prin „mijloacele mai puţin delicate” - aşa cum arată 
autorii citați — nu se înţeleg metodele reprobabile ale 
interogatoriilor de „gradul trei”, ci acele capcane psihologice 
pe care anchetatorul priceput le întinde, pentru a-l împinge 
pe învinuit în contradicții faptice, logice, sau în elaborarea 
unei tactici bazate pe eşalonarea treptată a „surprizelor”, 
prin prezentarea de dovezi nebănuite de învinuit etc. 
| Necesitatea utilizării competente a armei psihologice de 
| către anchetator apare mai cu deosebire la acele cazuri, 
respectiv în acele faze ale anchetei, când dovezile materiale 
sunt insuficiente sau lipsesc cu desăvârşire. Cunoaşterea 
personalităţii învinuitului, şi nu numai a cazierului judiciar, 
„exploatarea“ inteligentă a părţilor lui vulnerabile, care în 
parte pot rezulta din dialogul condus cu dibăcie şi tact, sunt tot 
atâtea arme psihosociale de care se poate servi anchetatorul. 


- Cu prilejul cercetării furtului unei sume importante de lei din 
fişetul aflat în biroul responsabilului unui restaurant din 
| municipiul T., suspiciunile s-au îndreptat şi împotriva lui V.M., 
în vârstă de 22 ani, fără ocupație, cunoscut cu antecedente penale 
pentru furturi săvâtşite în dauna avutului comunității. În acelaşi 
timp, existau date semnificative cu privire la faptul că el ar fi şi 
autorul a două tâlhării. Din investigațiile efectuate, corelate cu 
unele elemente de cunoaştere reieşite din cercetările făcute anterior 
asupra celui bănuit, rezultă că acesta era un infractor cu stăpânire 
de sine, bine echilibrat şi dispus să recunoască faptele numai în 
fața probelor ori dacă e luat prin surprindere. Ca urmare, într-o 
seară a fost ridicat de acasă şi condus la organul de poliție, unde i 
s-a cerut, cu un aer indiferent să scrie o declarație privind 

infracțiunile comise. După un timp ofițerul anchetator a examinat-o 
sumar şi cu un ton ferm i-a cerut să scrie şi despre celelalte fapte, 
mai grave, nu numai despre spargerea comisă la restaurant, 
Spontaneitatea şi siguranța cu care a acționat anchetatorul au 
creat atât efectul surprizei, cât şi convingerea netă că sunt 
temeinic cunoscute lucrurile şi cu privire la cele două tâlhării, 
determinându-l pe infractor să-şi recunoască vinovăția. 


- Tot pe baza unei cunoaşteri psihologice temeinice a fost 
demascat un grup de infractori care au comis delapidăți, abuzuri 
în serviciu şi infracțiuni de dare de mită. La un moment dat, a fost 
nevoie a se clarifica situația unui număr de nouă cecuri false cu 
care s-a ridicat ilegal o sumă mare de bani de la filiala bancară 
unde lucrau cei arestați. Din cercetările anterioare nu rezultă 
dovezi de vinovăție decât pentru contabil şi casier, deşi modul cum 
a fost concepută şi realizată delapidarea demonstra o abilitate 
deosebită şi cunoaşterea unor fisuri ale sistemului bancar — 
financiar, la un nivel de concepție inaccesibil celor doi, dar care se 
potrivea de minune cu capacitatea combinativă a şefului filialei. 
Expertiza efectuată nu a putut identifica grafisme care să aparțină 
acestuia, ceea ce înseamnă că, practic, nu se putea realiza 
probațiunea. Contabilul şi casierul continuau să susțină că numai 
ei doi au comis delapidarea, în pofida faptului că nu erau în 
măsură să explice clar conceptia după care s-a operat. 

În această situație, cunoscându-se că şeful filialei este deosebit de 
orgolios, chiar şi în condiţii de arest preventiv, s-a abordat deschis 
problema vinovăţiei sale, explicâdu-i-se că, deşi nu există urme 
materiale care să-l implice, totuşi, singura explicație posibilă, în 
circumstanțele arătate, este că numai el a putut concepe un asemnea 
sistem ingenios. După câteva ore de insistență pe această pistă, 
care-l măgulea şi îi satisfăcea vanitatea, a recunoscut săvârşirea 

faptei, furnizând unele detalii necunoscute anchetei, care au 
permis şi asigurat probațiunea. Această tactică particulară s-a 
promovat în condiţii speciale, după ce în prealabil s-au stabilit şi 
alte delapidări în sarcina lui, de valoare mai mare, cazul relatat 
neagravâdu-i faptic situația dar impunâdu-se pentru stabilirea 
corectă a adevărului material. 


- Şi în cazul Rîmaru s-a ales şi folosit o tactică adecvată de 
cercetare, în raport de cunoaşterea sub aspect psihologic a 
personalității infractorului. Investigându-se activitatea acestuia, s-a 
stabilit că ducea o viață mai mult nocturnă (ziua dormea ori era 
apatic). Ca urmare, s-a organizat cercetarea lui tot în timpul 
nopții, mai ales că discuţiile din timpul zilei nu dăduseră rezultate. 
Chiar şi în aceste circumstanțe cercetarea lui a fost deosebit de 
dificilă, deoarece gândea şi reda faptele lacunar, chiar „telegrafic“ 
şi cu puține elemente de diferențiere între cazuri, impunându-se o 
atitudine de perseverență stăruitoare, de revenire şi repetare a 
dialogului. Concomitent s-a folosit adecvat şi tactica de a manifesta 
o oarecare înțelegere, chiar compasiune fată de situația lui. S-a 
valorificat astfel scuza lui generică, potrivit căreia toate femeile îl 
respingeau, că n-a reuşit, deşi a încercat să închege o relație normală 
cu vreo femeie şi că numai astfel a ajuns la conduită agresivă. 

Dacă nu s-ar fi procedat aşa şi dacă s-ar fi manifestat o atitudine 
dură, de ofensivă continuă, s-ar fi greşit. Se ajungea la o blocare a 
dialogului, la o închidere ermetică în sine. Este lesne de înteles că 
unele aspecte esenţiale ale cauzei nu ar fi fost elucidate (de exemplu, 
a indicat locul unde a ascuns unele obiecte folosite la atac, respectiv 
sub tabla unei streşini). 

În orice situație, interogatoriul infractorilor trebuie să se 
desfăşoare corect, în limite legale şi fără părtinire. Toate aspectele 
care sunt în favoarea suspectului şi care ar putea să-i dovedească 

vinovăția vor fi analizate cu atenție. Nu trebuie niciodată pierdut 
din vedere faptul că suspectul poate fi nevinovat, cu toate că există 
probe, care par să-i indice, pe moment, vinovăția, iar anchetatorul 
să aibă convingerea că cel în cauză nu este străin de cele 
întâmplate. Capacitatea de a fi imparțial evidențiază o calitate 
deosebită a anchetatorului, 


- Activitatea de cunoaştere a personalității suspecților şi de 
orientare judicioasă a cercetărilor s-au dovedit deosebit de valoroase 
şi în cazul unui omor comis într-o comună din județul D. 

În cursul unei nopti, imediat după ora 2:00 câțiva cetățeni 
domiciliați în apropierea locului faptei au auzit strigătele de ajutor ale 
victimei, strigăte care s-au repetat la un interval de câteva minute. 

Unul din paznicii comunali, sesizat de cele întâmplate, a plecat 
urgent cu bicicleta la locuinta şefului de post. Subofiterul a luat 
imediat măsuri de blocare şi supraveghere a arterelor de retragere 
de la locul faptei, şi personal s-a deplasat acolo. Victima a fost 
găsită pe partea dreaptă a unui drum din apropirea comunei, la 
circa 130 metri de şoseaua principală. Lângă ea, la 1,90 metri se 
afla o traistă în care fusese îngrămădită o haină bărbătească, la 
circa 1 metru, un ciomag, care la un capăt avea o plesnitură 
recentă şi două pete mici de sânge, la 5 metri de ciomag s-a găsit 
căciula victimei. 

La cercetarea exterioară a cadavrului s-au constat o pată mare 
de sânge, în zona abdominală, şi o tăietură de cuţit. Examinarea 
plăgii a condus la concluzia că a fost produsă cu un corp tăios — 
înțepător care avea o singură parte ascuțită. Victima mai prezenta 
două echimoze în regiunea temporală dreaptă, precum şi o tăietură 
superficială în zona palmei şi a degetelor mâinii drepte. 

În mâna dreaptă a victimei s-a descoperit un fir de păr de 
culoare castanie, lung de 5 cm. La fața locului nu s-au observat 

urme de luptă şi nici nu au fost identificate alte categorii de urme, 


solul fiind bine uscat. 


Din cercetările efectuate au rezultat o serie de date importante, 
care duceau la concluzia că autorul nu poate fi decât un cetățean 
din comună, întrucât numai o asemenea persoană putea cunoaşte 
că victima, în săptămâna când lucra în tura de noapte, se 
reîntorcea spre domiciliu pe acel drum lăturalnic, care îi scurta 
distanța spre casă. Ca atare, s-a acordat atenție dosebită 
persoanelor aflate în raportulri conflictuale cu victima şi care 
domiciliau într-o anumită zonă a comunei, zonă bine delimitată ca 
urmare a acțiunii de supraveghere a căilor de retragere de la locul 
faptei, rezultând că prezumtivul autor s-a retras cât mai probabil 
peste câmp, prin lanurile de porumb. 

Printre alte persoane verificate, o atenție deosebită s-a acordat 
fraților C. N. şi C. V. Primul fusese condamnat anterior la 7 ani 
închisoare pentru săvârşirea unei tentative de omor asupra unui 
văr primar al victimei, lovit cu cuțitul tot în zona ombilicală, 
similar cu leziunea prezentă la cadavru. S-a stabilit că între 
victimă şi familia C. A. existau relații de duşmănie, atât cauzate de 
tentativa de omor, cât şi pentru că victima i-a observat, în mai 
multe rânduri, pe cei doi frați, furând de pe câmp. După eliberarea 
din detenție, C. N., într-o discuție directă a amenintat victima, 
afirmând că va avea aceeaşi soartă ca şi vărul său, fapt relatat 
anchetei de către soția victimei. Conflictul s-a precipitat. Cu 5 zile 
înaintea omorului, victima l-a surprins din nou pe C. N. în timp 
ce fura împreună cu altă persoană, porumb de pe câmp, dintr-o 
zonă situată la circa 70 metri de locul faptei. 

La prima ascultare, cei doi frați şi membrii lor de familie au 
susținut în mod unitar că, în seara şi noaptea comiterii omorului 
niciunul nu a părăsit domiciliul, declarație în contradicție flagrantă 
cu depozițiile a doi martori vecini, care au afirmat că i-au văzut pe 

cei doi fraţi, după ora 21:00, plecând spre câmp. Întrucât aceştia 
au refuzat să-şi recunoască vinovăția, s-a apreciat că este necesar 
să se realizeze o cunoştere aprofundată a personalității şi a 
comportamentului lor, precum şi a raporturilor dintre membrii 
familiei, pentru a se putea elabora modalități eficiente de cercetare. 

În cadrul acestor preocupări s-au obținut informații utile, 
dintre care relevăm pe cele mai importante. Astfel, începând cu 
momentul producerii omorului, în comportarea bănuitului C. N, 
s-au observat o serie de modificări semnificative: a încetat să mai 
meargă pe câmp la furat, s-a împăcat cu concubina, deşi anterior 
relațiile dintre ei erau încordate, motivate de comportarea imorală 
a acesteia în timpul detenției lui, membrii familiei C. A. au 
întrerupt legăturile cu rudele şi vecinii, cu care anterior se vizitau 
frecvent, membrii familiei bănuitului şi chiar rudele concubinei au 
manifestat îngrijorare pe tot timpul cercetărilor iar, unul dintre ei 
s-a deplasat în oraş unde a consultat un jurist asupra gravității 
pedepdei ce se aplică pentru asemenea fapte, bănuitul a încercat în 
mod repetat să se încadreze în serviciu la unitatea unde lucra 
concubina lui (probabil pentru a o avea permanent sub control). 

Cu privire la C. V., s-a stabilit că acesta era cel mai neliniștit, 
că avea o fire mai slabă şi îşi menținea controlul conduitei doar 
prin influența permanentă a celuilalt frate. 

Pe baza acestor elemente de cunoaştere psihologică — corelate şi 
cu alte indicii stabilite prin cercetare — s-a hotărât trecerea la 
ascultarea lui C.V., mizâdu-se pe posibilitatea ca acesta să spună ce 
cunoaşte despre omor. 

Concluzia s-a dovedit judicioasă,  reuşindu-se ca prin 
valorificarea cu tact a numeroaselor detalii cunoscute despre el şi 
ceilalți membrii din familie, să se stabilească adevărul. Ca urmare 
C. V. a relatat cu lux de amănunte modul săvârșirii omorolui de 
către fratele său. Depoziţia, coroborată cu constatările făcute la 

cercetarea locului faptei, la autopsie şi prin cercetări, a dovedit 
vinovăția chiar şi fără recunoaşterea ei de către autor, care s-a 
menţinut permanent pe o poziție refractară 


Dialogul în camera de audiere. Permisivitatea 


Dialogul care se poartă între partenerii din camera de 
audiere are câteva particularităţi, rezultate din faptul că 
ofiţerul anchetator doreşte să obţină maximum de informaţii 
corecte referitoare la cazul cercetat, iar interlocutorul său — 
învinuitul — urmăreşte prin toate mijloacele de care dispune 
să nu îi furnizeze informaţiile care i-ar putea fi nefavorabile, 
în schimb încearcă, să abată cursul cecetărilor pe alt făgaş, 
favorabil lui. 

Dacă în fapt aşa stau lucrurile, în cele mai multe cazuri, sub 
aspect psihologic apar însă unele situaţii de mare 
complexitate. Astfel, în primul rând, trebuie să înţelegem că 
prin contactul. verbal stabilit între parteneri, ei sunt 
concomitent subiect şi obiect al cunoaşterii. Nu numai 
anchetatorul este interesat în a-l cunoaşte şi evalua rapid pe 
învinuit (rezistența lui, sinceritatea, punctele slabe etc.), ci şi 
acesta din urmă caută să afle cât mai multe despre celălalt — 
alături de informaţiile pe care eventual le-a obţinut încă în 
arest, în aşa fel încât să poată adopta din mers tactica 
defensivă adecvată şi să obţină avantaje „Strategice“. 

Acest joc de scrutare reciprocă se supune legilor 
permisivităţii, prin care înţelegem gradul în care un individ 
acceptă (în mod conştient sau neconştient) să fie supus 
acţiunii de cercetare psihologică. Ea se manifestă în măsura 
în care el îşi păstrează transparenţa, deci oferă o cantitate de 
informaţii despre sine, despre spaţiul lui psihosocial, despre 

modul în care trăieşte, despre obiceiurile sale etc. (Cătălin 
Mamali, 1974). El va da deci informaţii în măsura în care este 
convins că transmiterea lor nu reprezintă vreun pericol 
pentru el sau în măsura în care este convins că unele 
elemente informaţionale nu pot fi în niciun fel ascunse. 

Toate cele enumerate ţin de permisivitate, căci unele 
informaţii le oferă — bănuitul - pentru că nu are încotro, 
altele sunt prezentate cu scopul de a deruta ancheta, de a 
denatura realitatea. 

Permisivitatea învinuitului depinde în mare măsură de 
modul în care îl percepe pe anchetator. Prima impresie poate 
fi: „periculos“ sau „fraier“, impresie care se poate menţine 
ori evolua în altă direcţie. Tipul de anchetator „à la 
Colombo” în orice caz este derutant, chiar şi pentru unii 
învinuiți, cu „experienţă în materie”. 

Abilitatea şi prestigiul anchetatorului influențează, de 
asemenea, permisivitatea învinuitului. Indiferent de prima 
impresie făcută asupra anchetatorului, modul în care acesta 
abordează cazul, felul în care îl tratează, învinuitul se 
convinge încetul cu încetul că are de-a face fie cu un 
adversar redutabil, dar corect, fie cu un incompetent. 

Contextul în care se face ancheta, speța în care 
învinuitul este implicat, gradul în care se ştie vinovat, chiar 
şi locul (topografia) audierii pot mări sau reduce sensibil 
permisivitatea acestuia. 

Tipul de personalitate a învinuitului poate determina în 
bună măsură permisivitatea lui. Astfel, se crede că 
extravertiţii sunt mult mai permisivi decât introvertiții. Pe 
lângă toate acestea, experienţa anterioară a subiectului (a 
bănuitului), contactele precedente cu autorităţile judiciare, 
eventualele stagii în penitenciar, concluziile pe care — în mod 

corect sau incorect — le-a tras din acele experienţe, vor lărgi 
sau îngusta aria lui de permisivitate, deci toate acestea vor 
facilita sau îngreuna dialogul anchetării. 

Factorul cel mai important în determinarea permisivității 
învinuitului este relaţia pe care el o percepe între actul de 
cunoaştere (al cărui subiect este) şi efectele, consecinţele 
eventuale pe care le-ar putea suferi, în cazul în care ar putea 
fi prea permisiv. Exprimat altfel, permisivitatea lui este în 
mod hotărât determinată de felul cum îşi vede bănuitul 
propriile interese. Adesea, dintr-o asemenea evaluare 
efectuată de învinuit poate rezulta hotărârea de a recunoaşte 
parţial ori de a recunoaşte infracţiuni mai mărunte spre a le 
acoperi pe cele mari, sau strădania lui de a-l „câştiga” pe 
anchetator printr-o permisivitate moderată, spre a-l avea mai 
sigur de partea lui etc. Aşa stând lucrurile, pe drept cuvânt 
putem califica dialogurile (conversațiile) de anchetă ca 
derulând sub suspiciile unei permisivităţi reduse. 


Comunicarea verbală şi nonverbală 


Comunicarea dintre anchetator şi învinuit în camere de 
audiere nu se efectuează exclusiv pe plan verbal, deoarece, 
în general, comunicarea interumană poate fi privită ca un 
proces de transmitere a informaţiilor pe canale directe 
(canalul principal verbal), completat şi susținut de canalele 
nonverbale. Comunicarea verbală, utilizând limbajul natural 
articulat, se realizează pe canalul cel mai specializat şi, 
totodată, specific comunicării umane, având cel mai înalt 
grad de determinare socială. 

În afara acestui canal de comunicare, oamenii realizează 
transfer de informaţii şi pe alte canale, prin aşa-numita 

comunicare nonverbală sau extralingvistică. Această formă de 
comunicare, studiată la noi de Virgili Enătescu (1981), 
cuprinde gestica, mimica, fondul sonor al vorbirii etc. 
Canalele nonverbale realizează un surplus de comunicare, 
căci, dincolo de informaţii şi semnificaţii ce se pot transmite 
pe cale verbală, pe cealaltă cale se transmit stări 
psihoemoţionale, anxietate, depresie ş.a. 

Virgil Enătescu, diferenţiază o comunitate metaverbală, 
termen care defineşte comunicarea extraverbală ce vine în 
sprijinul şi întărirea comunicării verbale. Această situaţie este 
cea mai frecvent întâlnită şi apare ca un rezultat al 
consensului pe toate canalele de comunicare. S-au observat 
însă cazuri — arată în continuare Virgiliu Enătescu — când 
comunicarea extraverbală este diferită de cea verbală, 
mergând până la anularea sau negarea acesteia, situaţie pe 
care a denumit-o comunicare paraverbală. Această situaţie este 
întâlnită în cadrul disimulării stărilor de anxietate, depresie, 
emotivitate, precum şi în situaţia de simulare a unor suferințe 
inexistente. Avantajul comunicării extraverbale constă şi în 
faptul că acesta scapă în general controlului voluntar, 
conştient, creând o posibilitate de acces spre procesele 
informaţionale, atât din sfera gândirii reflectate, cât şi a 
nivelurilor psihologice, nereflectate, antrenate în comunicarea 
realizată involuntar. În plus, majoritatea transferului 
informaţional al afectivității are loc prin canalele extraverbale. 

Dacă un asemenea mesaj nonverbal are o importanţă 
mare în momentul în care demarează conversaţia, ulterior — 
chiar în minutele următoare — comunicarea extraverbală 
însoţeşte (precede, succede ori verifică) comunicarea verbală. 
Ne gândim aici în mod deosebit la „contactele oculare”, care 
au loc între privirile interlocutorilor, în timp ce vorbesc, ori 


270 


Psihologie judiciară 


între pauze (N. Argyle, 1967). Cercetările ştiinţifice efectuate 

în acest domeniu arată că aceste contacte, care se realizează 
| prin priviri, se referă în special la partea superioară a feţei, 
| prea rari fiind oamenii care să privească cu precădere în 
gura interlocutorului. S-a constatat că partea superioară a 
feţei este cea mai expresivă şi, voit sau mai puţin voit, ea 
emite informaţii. 

Privindu-l pe celălalt, în primul rând se primesc 
informaţii retroacţionale (de feed-back). După ce i-am 
comunicat ceva interlocutorului meu, de exemplu, mă uit fix 
la el, vreau să văd imediat ecoul spuselor mele: mă aprobă, îi 
pare bine sau, dimpotrivă, primeşte comunicarea cu răceală 
sau chiar cu duşmănie. Chiar înainte de a da replica verbală, 
înainte deci de a se pronunţa, eu vreau să am o informație 
mai rapidă pe care — dacă am experienţă — o pot „descifra” 
din privirea sau din gestul involuntar al interlocutorului 
meu. Controlul prin privire se efectuează de către emiţător 
(în cazul nostru de bănuit) chiar şi în timpul emisiunii, când 
vorbeşte. Nu o dată, pe parcurs, urmăreşte reacţia 
partenerului — reacţie încă neverbală - şi, în funcţie de ce i se 
pare că vede la el, îşi ajustează a doua parte a emisiunii sale. 


Astfel de controale oculare sunt făcute mereu în camera de 
audiere, mai ales atunci când bănuitul nu ştie de ce probe 
dispune anchetatorul şi, în special, în momentele în care 
bănuitul emite informaţii denaturate sau false. Pentru 
învinuit este important să „constate” dacă anchetatorul „a 
înghiţit” sau nu informaţia incorectă. 

Se ştie că este jenant şi obositor pentru cineva să se uite 
multă vreme fix în ochii interlocutorului. De aceea, în timpul 
unei conversații obişnuite sau al unei relatări, privirea 
pendulează la partener, cu intermitenţă. Totuşi şi această 

pendulare are regulile ei. Exact în momentele cruciale, exact 
la argumentele cele mai importante, oriunde ar fi, privirea 
revine la interlocutor spre a controla dacă a înţeles, dacă e de 
acord sau nu cu cele relatate. 

Urmărirea acestei pendulări oculare cere din partea 
anchetatorului foarte multă inteligenţă de contacte sociale, 
multă experienţă, căci revenirea la privirea directă poate 
semnala că învinuitul a ajuns la un punct nodal, aici, 
probabil că învinuitul caută să strecoare ceva ~ un adevăr, 
semiadevăr sau minciună — care, în orice caz este de mare 
importanţă. Anchetatorul va obține o informaţie prețioasă, 
fie că e un adevăr - şi atunci îl apropie de lămurirea cazului, 
fie că e o minciună — şi atunci poate evalua mai corect gradul 
de sinceritate, respectiv de nesinceritate a bănuitului. 

Tocmai cunoaşterea valorii informative a pendulării 
privirii trebuie să-l facă circumspect pe anchetator, care — 
dacă vrea să reuşească — este dator sa-şi înşusească controlul 
cât mai perfect al mimicii, al privirii sale. Cu cât anchetatorul 
vrea să fie mai puţin permisiv, deci să nu se lase tatonat de 
bănuit, cu atât trebuie să fie mai stăpân pe cele mai mici 
reacţii involuntare care l-ar putea trăda şi ar da o armă 
valoroasă în mâna adversarului. În anumite momente ale 
dialogului, înviunuitul nu trebuie să ştie, sub nici un motiv, că 
anchetatorul aprobă sau dezaprobă unele din afirmaţiile sale. . 

Privirea interlocutorului nu este numai o sursă de 
informaţii, ci, în acelaşi timp, ea este un mijloc de 
condiţionare a interlocutorului. La prima audiere, de pildă, îi 
putem cere învinuitului să relateze faptul incriminat. 
Obişnuit în asemenea cazuri, el va încerca să dea o versiune 
care să fie favorabilă lui — evenimentelor. Anchetatorul este 
interesat să cunoască această versiune, şi deci trebuie să-l 

lase pe învinuit să spună tot ce vrea, să aibă mare fluentă în 
expunere, să se „descarce” cât mai complet posibil. Dacă în 
cursul acestei relatări spontane învinuitul nu este întrerupt, 
ci, dimpotrivă, prin privire sau prin mişcările capului, 
anchetatorul îl încurajează, foarte probabil că va furniza 
suficient material pentru ca monologul, odată terminat, să se 
ajungă la un dialog critic, bine pregătit. Într-un fel, această 
încurajare - condiţionare prin gratifiere — este o capcană 
eficientă, care îl va ajuta pe anchetator să elaboreze în 
continuare o tactică adecvată situaţiei. 
În legătură cu privirea interlocutorului, mai este necesară 
o precizare. În credința populară, cei care evită privirea 
interlocutorilor sunt oameni nesinceri. Mulţi psihologi sunt 
însă de părere că evitarea privirii în ochii altora, mai ales în 
ochii celor investiţi cu autoritate în general, este un semn de 
frustrare. Îndeosebi, cei care în copilărie au suferit frustrări 
grave, tind să păstreze această tendință de a evita privirea 
„celor mari”. Prin definiţie, orice învinuit şi mai ales cei aflaţi 
în detenţie preventivă sunt într-o puternică stare de frustrare. 
Pierderea, chiar şi vremelnică, a libertăţii, situaţia de arest, 
incertitudinea zilei de mâine, toate acestea contribuie la acea 
stare puternică de frustrare care, în majoritatea cazurilor, va 
duce la manifestări agresive. Agresivitatea în camerele de 
audiere se manifestă, mai ales, în răspunsuri insolente, 
încercări de sfidare şi, ca reacţie la privirea scrutătoare a 
anchetatorului, evitarea de a-l privi în faţă. Simptomul stării 
de frustrare nu trebuie să fie deci confundat cu vreo trăsătură 
de personalitate (sinceritate-nesinceritate), 
Anchetatorul care vrea să stabilească un contact uman cu 
învinuitul trebuie să evite privirea, gest sau vorbă care ar 
potenţa, cât de cât, starea de frustrare în care se găseşte 

deţinutul preventiv, Prin forţa lucrurilor, cei doi parteneri — 
anchetatorul şi învinuitul - sunt pe poziţii opuse, ei sunt 
oponenți, dar nu duşmani ca persoane, relaţiile lor derivând 
din situaţii antecedente şi nu din raporturi personale. Dacă 
anchetatorul înţelege bine acest punct de vedere, dacă în 
interesul anchetei el va tinde spre remontarea afectivă a 
învinuitului, la reducerea tensiunii de frustrare, va avea de 
la început mai multe şanse de colaborare decât aplicând 
tactica  severităţii absolute. Înțelegerea umană față de 
învinuit, prescrisă de legile noastre (dar care nu se confundă 
cu „bună-voinţa”, nici cu iertarea), respectul persoanei 
inculpatului, oricare ar fi crima pe care a săvârşit-o crează un 
climat favorabil pentru a obţine, în limitele posibilului, cât 
mai multe informaţii de la învinuit. 


Intercomunicarea verbală a partenerilor 
în camera de audiere 


În momentul în care învinuitul este adus din arest (deci 
la primul contact cu anchetatorul), el se găseşte în stare de 
aşteptare, o stare tensională greu de stăpânit. O discuţie 
simplă, fără referiri la antecedente sau la infracţiunea de care 
este învinuit, îl poate linişti, mai cu seamă dacă s-a aşteptat 
să fie tratat sever, bruscat, înjurat etc., reprezentându-şi 
audierea aşa cum ar fi facut-o el în locul anchetatorului. Dacă 
ofițerul îl tratează cu calm, dacă în convorbirile „neutre“ apar 
şi accente umane, învinuitul se „dezumflă”, starea lui de 
tensiune agresivă scade, se va simţi dezarmat şi derutat, căci 
„schema de comportament” pe care şi-a elaborat-o în arest, 
cade, Prin aceasta, anchetatorul înţelept a şi câştigat prima 

luptă şi chiar dacă de la început, bănuitul nu va colabora, va 
deveni însă mai deschis la contactul uman. 

Obişnuit, între cei doi parteneri - ofițer şi bănuit — se 
înfiripează un dialog. Această formă de contacte verbale 
interindividuale (interpersonale) a fost studiată în psihologia 

| socială. Fie că este vorba de dialogul care are loc între 
cumpărător şi vânzător (în comerţ), fie de cel dintre un 
operator sociolog şi un subiect în cadrul unor anchete 
sociale, problema de bază este de a şti cum poate cel 
| ineteresat (vânzătorul, operatorul, iar în cazul nostru 
| anchetatorul) să-l convingă pe interlocutorul său să 
colaboreze cu el. În literatura de specialitate (Cl. Duval, Y.A. 
Michaud, 1970) s-au elaborat câteva reguli (recomandări) 
care pot facilita nu numai stabilirea unui contact verbal cu 
interlocutorul, dar, în acelaşi timp, pot aduce un oponent în 
situaţia de a colabora. În cazul nostru, chiar înainte de a fi 
elaborat o tactică a audierii din punct de vedere 
criminalistic, regulile ce urmează este bine, să fie observate. 


1. În contactul cu adversarul trebuie să ştim că, înainte de 
a fi ascultați, suntem priviţi. Primul act al învinuitului 
introdus în camera de audiere este sa-l „fotografieze“ pe 
viitorul lui adversar: corectitudinea vestimentaţiei, prospeţimea 
gesturilor sau, dimpotrivă, semnele vizibile de neglijenţă şi 
oboseală îl pun, în gardă şi îşi va potrivi comportamentul 
după concluziile la care ajunge în primele secunde. 


2. Exprimarea clară, în limbaj inteligibil al interlocutorului, 
este obligatorie. A utiliza un vocabular pe înțelesul 
interlocutorului, orcine ar fi acesta, este un semn de 
inteligenţă în contacte sociale. Nici în contactul cu membrii 


275 


Psihologie judiciară 


lumii interlope nu se recomandă folosirea limbajului argotic. 
Adesea, unii ofițeri sunt tentaţi să vorbească cu infractorii în 
terminologia specifică tagmei. După mulţi autori, acest mod 
de a proceda este greşit. Distanţa dintre cel ce încalcă legile 
şi reprezentantul societăţii trebuie să se evidenţieze şi prin 
diferența de limbaj folosit. Marcarea aceasta, prin modul 
corect de exprimare, subliniază prestigiul ofițerului, chiar 
dacă el cunoaşte (şi e bine să-l stăpânească) limbajul folosit 
în lumea interlopă. Jargonul infracţional trebuie să rămână 
apanajul infractorilor, ofiţerul trebuie să se remarce vădit, 
să-şi demonstreze superioritatea şi printr-o exprimare corectă, 
literară, evident la nivelul puterii de înţelegere a bănuitului. 


3. Înainte de a vorbi, trebuie să ştim să observăm şi să 
ascultăm. Încă din primele clipe de contact cu bănuitul 
trebuie să-l studiem la început în ansamblu, apoi — în funcţie 
de antrenamnetul de care dispunem - să-i urmărim mai ales 
mişcările necontrolabile (de exemplu mişcările carotidei) în 
momentul când i se pun întrebări „încuietoare”. Mare 
semnificaţie au şi pauzele pe care le face bănuitul. Durata 
lor, momentul când le face, sunt tot atâtea indicii ale emoției, 
ale efortului de denaturare sau de disimulare. 

Dacă audierea a fost înregistrată pe bandă magnetică, 
aceste pauze pot fi uşor reluate, cronometrate şi reevaluate. 

Literatura de specialitae atrage atenţia asupra necesității 
de a fi foarte economic în vorbire. Ofiţerul care anchetează e 
bine să vorbească puţin, dar să-l incite la declaraţii pe bănuit. 


4, Faţă de interlocutor trebuie să avem o atitudine 
deschisă. Adesea cel anchetat trebuie să fie încurajat, fie prin 
flatare („eu te ştiam om deştept, care...”), fie prin utilizarea 

unei formule de generalizare şi nu de particularizare („da, au 
mai făcut şi alții aşa ceva, nu dumneata eşti singurul care...”), 


5. Învinuitul trebuie să fie convins că este ascultat cu cea 
mai mare atenţie, căci această atitudine exprimă respectul 
anchetatorului faţă de el. De aceea, după ce îşi termină 
relatarea, după ce îşi „pierde suflul”, prin reexprimarea 
afirmațiilor sale dovedim că l-am urmărit intens („nu-i aşa, 
dumneata ai vrut să spui că..., cred că aşa te-ai exprimat, nu?”). 


6. Întrebările relevante trebuie să fie puse la momentul 
optim. În literatura de specialitate se face o remarcă: după 
„încălzirea prealabilă” (discuţiile fără legătură directă cu 
cazul) să se treacă la relatarea liberă, pe care învinuitul 
trebuie să o facă pe cât posibil fără a fi întrerupt, indiferent 
dacă ofițerul care conduce audierea observă sau nu vreun 
fals ori o încercare de inducere în eroare. Esenţial este că 
învinuitul să avanseze prima lui versiune, independent de 
relaţia acestuia cu realitatea şi, concomitent, să se 
„dezumfle”, să se descarce afectiv cât mai mult cu putinţă. 

Abia după acest moment se poate reveni la punctele 
nodale, la acele momente de relatare, unde învinuitul a fost 
neclar ori a încercat să strecoare un neadevăr. Tactic, acest 
procedeu este recomandabil, căci bănuitul nefiind întrerupt 
în timpul relatării (cel mult condiţionat prin gesturi sau prin 
vorbe stereotipe: „...da, continuă..., interesant..., continuă” 
etc.), poate să aibă falsa impresie că a fost integral crezut, 
astfel că revenirea cu întrebări după încheierea declaraţiei, 
cel puţin la început, îl prinde nepregătit. O astfel de utilizare 
a surprizei duce la succes, mai ales pentru bănuiţii care încă 
nu au avut contacte cu organele de anchetă. Faţă de 


277 


Psihologie judiciară 


recidivişti însă, elementul surpriză acţionează nu în faza 
imediat următoare relatării, ci în momentul când i se pun în 
față probe la care nu se aştepta. 


7. Cheia succesului într-o anchetă trebuie căutată în 
atitudinea foarte răbdătoare a ofițerului care audiază. În 
majoritatea cazurilor timpul lucrează împotriva învinuitului: 
starea tensională în care trăieşte până la mărturisirea 
completă, insecuritatea crescândă pe care o resimte în privința 
viitorului lui îl fac să comită greşeli (se contrazice cu ocazia 
diferitelor audieri, îşi reface versiunea, pas cu pas, în funcţie 
de dovezile care i s-au prezentat), fie să-şi piardă răbdarea sau 
să aleagă calea confesiunii. 

Fără nicio îndoilă, recomandările de mai sus, la care s-ar 
mai putea adăuga multe altele, sunt folositoare numai atunci 
când ele se aplică cu mult discernământ, de către cel care 
conduce audierile. Cunoaşterea corectă a cazului, cunoaşterea 
personalităţii învinuitului, adecvarea mijloacelor folosite la 
situaţia dată şi la persoana învinuitului constituie factori 
care îl ajută pe ofițer să evite erorile judiciare. Niciodată nu 
trebuie să uităm însă cuvintele unui vechi criminalist, care 
afirma: „Poţi fi perfect inocent şi totuşi să te găseşti într-o 
situaţie grav compromițătoare”. 


În practica judiciară, mai ales în unele cazuri complexe, numai 
o analiză aprofundată şi multilaterală a tuturor datelor speței poate 
înlătura riscul erorii judiciare, eroare care, în fapt, exprimă 
falimentul justiției, al specialistului şi robia întâmplării, a 
coincidențelor insuficient examinate. 

În asemena cazuri dificile trebuie studiate cu atenție toate 
elementele, atât fiecare în parte, cât şi în sinteza lor, pentru a 

depista fisurile, semnele de întrebare şi a se identifica mijloacele 
tactic-criminalistice şi psihologice care pot asigura clarificarea lor. 

Semnificativ în acest sens, este cazul rezolvat anevoios, în care, 
în faza inițială, s-a ajuns până la limita unei erori judiciare, din 
Cauza Suprapunerii unor circumstanțe obiective, dar şi datorită 
unei examinări exclusiviste a datelor. 

Într-o zi de duminică, în jurul orei 15:00, numitul A. D. a 
plecat spre dormitorul comun unde locuia soția lui, de care era 
despărţit, în fapt, de mai multe luni, pentru a-i duce copilului lor 
un pachet cu jucării, pe care îl primise de la întrepindere cu 
prilejul sărbătorii pomului de iarnă. Trecând prin stația C.F.R., 
întâmplarea a făcut să-şi observe soţia stând de vorbă cu un bărbat, 
motiv pentru care, fără nici o explicație, a lovit-o de mai multe ori, 
femeia scăpând numai prin fugă. Mai târziu a căutat-o la 
dormitor, însă nu a găsit-o; în schimb l-a întânit acolo pe fratele 
soției, împreună cu care a plecat la un restaurant, unde au 
consumat băuturi alcoolice până la ora 18:30. 

În dimineața zilei următoare, la ora 10:00, A. D. a fost găsit 
mort în locuința sa, având trei plăgi despicate în regiunea 
temporo-parientală stângă, în ultima rămânând înfipt toporul corp 
delict. Sesizarea a fost făcută de către o functionară a întreprinderii 
de distribuire a energiei electrice, care, observând uşa întredeschisă, 
a intrat în locuință pentru a citi contorul şi, descoperind cadavrul, 
a chemat imediat o colocatară, ce se afla în holul comun. 

Ce constatări principale a evidenţiat cercetarea la fața locului: 

- uşa de la intrarea în locuința victimei a fost găsită 
întredechisă şi nu prezenta urme de fortare; 

- victima era culcată pe studio, îmbrăcată cu cămaşă și 
indispensabili, iar în picioare avea ciorapi; 

- costumul de haine şi fulgarinul se aflau aşezate ordonat pe 
patul din bucătărie, Buzunarele pantalonilor, ale hainei şi 


279 


Psihologie judiciară 


fulgarinului prezentau mai multe urme roşietice discrete, cu aspect 
de ştersătură; 

- pe comutatoarele electrice din bucătarie şi dormitor, precum 
şi pe uşa din dreapta a şifonierului, imediat sub dispozitivul de 
închidere, au fost descoperite urme digitale; 

- într-o cutie de pe şifonier s-a găsit o sumă de lei; 

- pe studio se afla o baltă mare de sânge, iar pe doi pereți ai 
dormitorului, pe lada de lenjerie şi pe ziarele aflate pe duşumea, 
numeroase pete roşietice, dispuse în formă de evantai; 

- pe pardoseală şi pe hârtiile întinse pe jos nu s-au identificat 
urme de noroi, deşi afară plouase şi solul era moale. 

În baza acestor date şi a altora obținute prin investigațiile 
efectuate, au fost elaborate următoarele ipoteze de lucru: 

a) omorula putut fi comis, având ca mobil gelozia, de către 
vecinul victimei, care îşi bănuia concubina că ar întreține relații 
intime cu A. D.; 

b)  omorul putea fi comis de către persoanele cu care victima 
a consumat băuturi la local, ca urmare a unor certuri; 

c)  omorul putea fi comis din răzbunare, autorul făcând 
parte din alt cerc de relații al victimei. 

Ipoteza omorului în scop de jaf a fost lăsată în suspensie, deşi 
s-au constat urme de scotocire în buzunarele de la îmbrăcămintea 
victimei. S-a apreciat că nu lipsesc bunuri şi valori din locuință, 
iar autorul nu a venit pregătit cu un instrument de atac, situație 
ce conducea, cât mai probabil, la o actiune bazată pe motivațiile 
prezentate anterior. 

Cercetările cuprinse în cazul primei ipoteze au evidențiat 
date importante, care-l indicau ca autor posibil pe vecinul 
victimei, şi anume: 

- toporul corp delict îi aparținea, dar afirma că l-a avut încuiat în 
cămară, fapt susținut şi de către concubina lui; ambii nu-şi puteau 

explica cum a ajuns acolo, deoarece lacătul cămării nu prezenta nici o 
urmă de fortare; 

- bănuitul era cunoscut ca o fire geloasă şi-şi suspecta 
concubina de legături amorease cu victima; chiar femeia a relatat că, 
în seara precedentă omorului, bărbatul ei, fiind în stare de ebrietate, 
a admonestat-o că a lăsat becul aprins pe hol, iar mai târziu, pe la 
miezul nopții, întrebând-o de ce nu se culcă, ar fi ironizat-o 
spunându-i: „Ce, vrei să faci căldură la vecin? 

- în dimineața descoperirii cadavrului, bănuitul a plecat la 
serviciu, unde a lucrat consecutiv trei schimburi, deşi cu o zi în 
urmă nu a acceptat să rămână la lucru peste program, a motivat 
această ultimă atitudine ca fiind în interesul îndeplinirii 
sarcinilor de plan. 

- poziția apartamentului victimei, cu uşa pe acelaşi hol, i-ar fi 
permis acestuia să acționeze lesnicios, fără a fi văzut sau auzit de 
cineva, concluzie ce se corobora cu constatarea făcută la fata 
locului, anume că nu s-au găsit în locuință urme de noroi, deşi 
solul era moale în acel timp. 

- investigațiile au stabilit că bănuitul a aflat despre comiterea 
omorului de la un cunoscut, când se întorcea de la serviciu, dar a 
afirmat că a aflat vestea de la o vecină, după ce a ajuns acasă. 

- concubina bănuitului a declarat că bărbatul ei a lipsit din 
cameră cam 10 minute, în dimineața când s-a găsit cadavrul, iar 
apoi a plecat la serviciu, împrejurare care putea fi luată în 
considerare, mai ales că, la necropsie nu s-a putut stabili mai 
precis data morții, aceasta fiind admisă între orele 19:00 şi 06:00 
ale zilei următoare. 

În baza acestor indicii, bănuitul a fost reținut pentru a se putea 
efectua toate verificările necesare. 

Pe parcursul cercetării s-au dispus o serie de măsuri, în urma 
cărora s-au ajuns la noi împrejurări semnificative. 

Astfel, analiza de laborator a obiectelor vestimentare şi examinarea 
medico-legală a bănuitului au dus la următoarele constatări: 

- s-a stabilit că pe căptuşeala pufoaicei, la circa 10 cm sub 
guler, se afla o pată de sânge uman, a cărui grupă nu a putut 
fi determinată; 

- pe căptuşeala unei cizme de cauciuc, în partea de sus, unde 
aceasta era îndoită în exterior asemenea unei manşete, s-a descoperit 
o pată de sânge, care făcea parte din aceeaşi grupă cu a victimei, 
bănuitul având altă grupă; 

- s-a depistat sânge uman şi sub unghiile lui, fără însă a se 
putea stabili din ce grupă face parte. 

Fiind cercetat şi în legătură cu aceste aspecte, a negat orice 
legătură cu săvârşirea omorului. Mai mult chiar, a reuşit să dea o 
serie de explicații verosimile cu privire la proveniența petelor de 
sânge, speculând abil o greşeală a anchetatorului. Acesta i-a făcut 
cunoscut în detaliu rezultatul experizelor, după ce în prealabil a 
recoltat petele de sânge în prezența lui. Astfel, bănuitul a cunoscut 
precis locurile unde au fost găsite petele, suținând că sângele de pe 
pufoică, pentru care nu s-a putut determina grupa sanguină 
provine de la el, sângele de sub unghii de la un coleg de serviciu, 
care s-a lovit la cap, iar cel de pe manşeta cizimei, a cărui grupă 
corespunde cu a victimei, nu ştie pentru că cizmele le luase cu 
câteva săptămâni în urmă de la magazia întreprinderii. Mai mult 
chiar, a lăsat să se înțeleagă că ar putea proveni şi de la concubina 
lui, care avea aceeaşi grupă. 

O asemenea manieră de lucru l-a avantajat psihologic pe bănuit 
şi ea nu poate fi justificată nici pe seama normelor procedurale care 
reglementează obligația de a se comunica învinuitului rezultatul 
examinărilor. De fapt, dacă i se comunica numai rezultatul generic, 
anume că pe îmbrăcămintea lui s-au descoperit pete de sânge uman, 
se respecta cerința procesuală, dar, totodată, se păstrau intacte 

premizele ca acesta să-şi formuleze alibiuri inconsistente sau 
contradictorii, care puteau fi constituite ulterior ca probe. Am 
subliniat acest aspect tactic concret deoarece are nu numai implicații 
judiciare, ci şi de ordin psihologic, putându-se transforma din 
instrument de lucru al anchetatorului într-o pârghie de apărare 
pentru învinuit. 

Cercetările efectuate în legătură cu cea de-a doua ipoteză s-au 

axat în principal pe verificarea cumnatului victimei şi a altui 
cetățean cu care victima a fost la local. În ceea ce priveşte pe cumnat, 
s-a stabilit că acesta s-a despărțit de victimă la ieşirea din 
restaurant, în jurul orei 18:30, după care a mers la dormitorul unde 
se afla sora sa, acolo rămânând până în jurul orei 22:00, împrejurare 
confirmată de cinci martore, colege de cameră cu sora sa. Apoi, de 
aici a plecat, însoțit de un alt martor care locuia în acelaşi dormitor 
cu el, culcându-se până dimineața, când a plecat la serviciu. 

În funcție de această situație s-a apreciat că relatările 
martorilor îl exclud pe cumnatul victimei din cercul de bănuiți, 
acesta justificând în mod riguros, modul cum şi-a petrecut timpul 
în perioada comiterii omorului. În consecință, a fost ignorat 
indiciul care apăruse împotriva lui, rezultat din expertiza 
dactiloscopică a fragmentelor de urmă digitală depistate pe 
comutatoarele electrice din locuința victimei. Este adevărat că 
aceasta nu putea fi considerată ca o probă absolută — întrucât nu 
era rezultatul examinării unei urme care să ofere concluzia certă —, 
dar împrejurarea trebuia totuşi reținută, deoarece îl indica drept 
posibil bănuit. 

Despre celălalt bărbat cu care victima a stat la masă în local s-a 
aflat că, după ce s-au despărțit, a vizitat consecutiv mai multe 

localuri, ajungând acasă numai în jurul orei 23:00, în stare 
avansată de ebrietate. 

Referitor la cea de a treia ipoteză, subliniem că nu au fost 
identificate persoane cu care victima să fi avut conflicte de natură a 
determina o răzbunare extremă. Cu toate acestea, s-au extins 
verificările şi cu privire la rudele soției, rezultat final nesemnificativ 
pentru rezolvarea cazului. 

În acest moment de impas al cercetărilor s-a organizat o nouă 
analiză a cazului, prilej cu care s-au estimat şi unele valențe 
psihologice. Astfel, împrejurarea esențială cu privire la toporul 
corp delict care aparținea învinuitului, fapt pe care l-a recunoscut 
de la bun început şi fără nicio rezervă, a fost apreciată nu strict 
juridic, ci sub aspect motivațional, considerându-se că mai degrabă 
constituie o probă în apărare decât în acuzare, nefiind firesc ca 
autorul, vecin cu victima, să abandoneze la locul faptei o probă 
materială capitală împotriva lui. Ca urmare, s-a admis că acesta 
putea fi în eroare, neamintindu-şi precis locul unde l-a lăsat, 
situație care putea schimba radical cursul anchetei, mai ales că 
celelalte elemente în acuzare aveau doar valoarea unor indicii. 

Promovându-se acest element de îndoială, justificat psihologic, 
s-au reluat investigațiile şi cercetările cu privire la cumnatul 
victimei, a cărui situație s-a apreciat că nu a fost elucidată pe 
deplin. Astfel, s-a considerat că acesta putea avea o motivație mai 
puternică privind comiterea omorului, fiind foarte afectat de modul 
cum victima a tratat-o în căsnicie pe sora lui (loviri şi maltratări 
repetate), soră la care ținea foarte mult. De asemenea, plecându-se 
de la constatarea că victima a fost ucisă, cât mai probabil în timpul 
somnului, s-a apreciat că acesta putea avea acces în locuință, sau 

chiar să rămână în locuinţă împreaună cu victima mai mult timp, 
până eventual a adormit. Comiterea omorului în asemena 
circumstanțe devenea şi mai plauzibilă cu cât bănuitul, care era de 
statură foarte mică, suferea manifest de un complex care în forma sa 

paroxistică putea incita la săvârşirea omorului numai în condițiile 
când victima nu putea să opună rezistență. 

Impedimentul hotărâtor îl constituia însă apărarea ce şi-a 
formulat-o, prin cele cinci martore, pentru perioada cea mai 
probabilă a săvârşirii omorului. Analizându-se acest aspect şi din 
punct de vedere psihologic, s-a acceptat ca posibilă şi teza unei 
apărări cu mai mulți martori, care nu sunt neapărat mincinoşi, ci 
mai degrabă afiliați sufleteşte de bănuit, care, deşi nu au fost 
corupți, l-ar fi putut susține din compasiune, încercând să-l apere 
din cauza necunoaşterii fondului problemei. 

Ca urmare s-a analizat şi situația celuilalt martor şi s-a 
constatat că acesta nu l-a cunoscut anterior pe bănuit, deoarece 
locuiau împreună numai de câteva zile. Pe baza acestui fapt s-au 
reluat discuţiile, reuşindu-se, în urma unei cercetări meticuloase, 
să se obțină informaţii noi şi anume: bănuitul şi-a schimbat, la sora 
lui, cămaşa şi maioul, aspect ce nu fusese stabilit anterior. 

S-a decis în continuare cercetarea temeinică şi separată a 
celorlalţi cinci martori, în principal pentru clarificarea acestui 
aspect necunoscut inițial, reuşindu-se să se releve contradicții 
flagrante în depoziţiile lor, contradicții care au constituit pârghii 
puternice în stabilirea adevărului. Astfel, martorii au declarat, în 
final, că bănuitul a venit în dormitor numai la ora 21:30, 
rămânând astfel descoperit cu circa trei ore, timp suficient pentru 
săvârşirea omorului. 

Reexaminându-se cu deosebită atentie îmbrăcămintea, s-a 
descoperit o pată discretă de sânge, pe partea interioară a reverului 
hainei, pată pe care a explicat-o ca provenind dintr-o tăietură la 
bărbierit. Prin expertiză, s-a precizat că făcea parte din aceeaşi 
grupă cu a victimei, bănuitul având altă grupă. S-a obținut astfel şi 

o probă materială în acuzarea lui. 

Cum pe parcurs s-a obținut şi o precizare de la sora lui, cu 
privire la ora sosirii la dormitor şi că i-a spălat o cămaşă, pe care se 
aflau pete de sânge, s-a apreciat că printr-o confruntare atentă 
între frate şi soră se poate obține mărturisirea din partea 
bănuitului, care era refractar la anchetă. S-au efectuat astfel mai 
multe confruntări tactice, câştigându-se poziţii importante. în 
cercetare, care conjugate cu contradicţiile ivite în declaraţiile 
bănuitului, au condus, în final, la mărturisirea faptei. Cu acest 
prilej, criminalul a confirmat. justețea concluziilor de ordin 
psihologic promovate pe parcursul cercetărilor, arătând că a ucis 
victima în timpul somnului şi, că inițial, a exploatat în avantajul 
său, nesiguranța manifestată de anchetatori cu privire la originea 
petelor de sânge şi evaluarea relativă a urmelor digitale. Faptul că 
a fost cercetat şi apoi lăsat în stare de liberatate i-a consolidat 
deducția că nu sunt probe în acuzarea lui şi, ca atare, a încercat, pe 
cât posibil, să scape de răspundere penală. 


Apreciem ca utilă întocmirea unor fişe de personalitate ale 
bănuiților sau învinuiților din cauzele deosebite şi, după caz, chiar 
şi pentru martorii de bază, acestea putând juca rolul de 
instrumente practice de orientare şi de lucru. 

Pentru ilustrare, vom prezenta o variantă a unei fişe, care 
cuprinde informații şi cercetări, cât şi din expertiza psihiatrică 
efectuate pentru criminalul Rîmaru I. 


1. Date generale de cunoaştere 
(familie, şcoală, antecedente penale) 


Rîmaru I. este născut la 12 octombrie 1946, în C. 
Face parte dintr-o familie dezorganizată. Părinţii sunt divortati şi 
nu au o ținută morală corespunzătoare. 

Este cel mai mare dintre cei trei copii: un frate, care prezintă 
unele tulburări comportamentale, şi o soră. 

Toţi trei au rezultate slabe la învățătură. Rîmaru I. a rămas 
repetent în clasa a IX-a, iar liceul l-a absolvit cu media 5,33. 

A intrat în facultatea de medicină veterinară avantajat de 
împrejurarea că erau mai puțin candidați decât locurile prevăzute, 
fiind admis cu media 5,33. A rămas repetent în anul II şi III cu 
perspectiva exmatriculării pentru numeroasele absente şi rezultate 
foarte slabe la învățătură. 

Tatăl său a cunoscut unele acte de violență şi jaf comise de 
către fiul său şi, în loc să intervină ferm, să-l determine să se 
comporte în spiritul legii, l-a sfătuit uneori, cum să ascundă 
obiectele şi banii furați, dându-i concurs direct în acest sens. 

Rîmaru I. are antecedente penale, fiind condamnat la 5 luni de 
închisoare pentru săvârşirea unei infracțiuni de tâlhărie în anul 
1965 (deci la vârsta de 19 ani), deoarece a lovit grav pe un paznic 
care l-a surprins furând pepeni. 


2. Date privind 
principalele caracteristici ale personalității 


Conţinutul gândirii sale, problematica legată de şcoală şi de 
orice alte preocupări sunt extrem de reduse. Colegii îşi dădeau 
seama de acest lucru, iar un profesor l-a caracterizat ca fiind agramat, 
cu un limbaj sărac, de circa 3-400 cuvinte, situații care arată 
incultura şi nivelul de pregătire extrem de scăzut pentru un student. 

A manifestat dificultăţi în realizarea relațiilor cu semenii, dar 
mai ales cu femeile, cu care nu ştia practic cum să procedeze, deşi 
avea o predominantă sexuală în preocupările sale, încă din 
adolescență. Din datele de anamneză şi investigație rezultă, de 
exemplu, că la 15 ani a provocat un scandal public în localitatea 

C., unde urma clasa a IX-a, fiind surprins când avea raporturi 
sexuale cu o minoră. 

O colegă de facultate, cu care a încercat să intre în relații, îl 
descrie ca un individ fără nici o orientare, abuziv şi redus, arătând 
că, în timp ce stătea de vorbă cu un alt coleg, a venit la ei Rimaru 
I, care, fără să salute sau să-şi ceară scuze pentru intervenţia sa 
inoportună, a invitat-o la o cafea, fiind, desigur, refuzat. O altă 
colegă, care a acceptat o plimbare cu el, a arătat că, practic, au 
mers ca doi străini, unul lângă altul, acesta nefiind în măsură să 
înjghebe nici o discuție. 

Chiar şi tatăl său confirmă această stare, de care s-a sesizat, şi 
menţionează că i-a făcut personal cunoştinţă cu câteva fete, însă 
fără rezultat, motivându-i că fetele nu vor să stea de vorbă cu el. 
Datorită inadaptibilității sale şi a insuccesului de durată trăit în 
sfera vieții sexuale, Rîmaru I. era marcat de o puternică stare de 
frustrare pe această temă, stare care, ajunsă la paroxim, s-a 
materializat în săvârşirea sângeroaselor sale fapte criminale. 

Din examinarea antecedentelor comportamentale rezultă că era 
o fire foarte retarsă, închisă în sine ermetic, dar cu tendinte şi 
manifestări de agresivitate şi chiar de autoagresivitate, cu 
ciudățenii şi capabil de comiterea unor acte nesăbuite (de exemplu, 
într-o excursie din timpul liceului, a urinat pe o clantă). 

În timpul studenției a locuit la cămin; nefiind sociabil şi având 
tulburări comportamentale, a fost evitat de toți colegii, care au 
refuzat să locuiască cu el în cameră. S-au semnalat beții însoțite de 
manifestări comportamentale rebele, ca, de exemplu: a urinat pe 
patul unui student, dintr-o cameră alăturată, iar altă dată a spart o 
sticlă şi în mod demonstrativ a călcat pe cioburi, fiind cu picioarele 
goale şi tăindu-se serios. 

Într-o discuție, ca urmare a insinuării unui coleg că ar suferi 
de lues, s-a tăiat cu bisturiul la antebraț, pentru a arăta că sângele 
lui este „sănătos". 

Tot la cămin, aflând că într-o cameră de la subsol doarme, o 
fată care a venit în vizită la un student, nu a dormit toată noaptea, 
pendulând agitat de la camera lui la subsol. 

Prezenta o dereglare a ritmului somn-veche şi aproape în 
fiecare noapte părăsea căminul între orele 22:00 şi 04:00 dimineata. 
Mai mulţi colegi care au dormit temporar în aceeaşi cameră, au 
arătat că sărea brusc din pat, în timpul somnului, iar uneori, când 
se întorcea dimineața la cămin, se cătăra pe paratrăsnetul clădirii, 
până la etajul doi, şi intra în cameră pe fereastră. 

Din examinarea modului de săvârşire a infractiunilor (patru 
omoruri săvârşite cu mare cruzime, şase tentative de omor, două 

tâlhării, un viol şi un furt în dauna avutului public, rezultă că în 
majoritatea cazurilor a acționat cu premeditare, în plină noapte, 
având asupra sa instrumente de atac apte a produce moartea: 
topor, cuțit, bare de metal de diferite dimensiuni. Îşi alegea 
victimele din rândul femeilor care veneau singure de la serviciu, 
noaptea târziu, de regulă pe timp ploios, iar în locurile întunecoase 
le ataca prin surprindere, lovindu-le decisiv, după care le viola, în 
unele cazuri chiar în timpul când acestea se aflau în stare comatoasă. 

În acelaşi timp, manifesta o atenție distributivă deosebită, 
întrucât sesiza imediat orice împrejurare care ar fi putut duce la 
prinderea sa (un zgomot cât de mic, aprinderea unei lumini etc.) şi 
îşi abandona victimele, nu înainte însă de a le fura gentile cu banii 
ori alte bunuri (ceasuri, cercei). 

Atât pe parcursul liceului, cât şi al studenției, a fost 
caracterizat ca un tip nesociabil, izolat, egoist, deosebit de impulsiv 
şi cu manifestări evidente de agresivitate. 

În perioada de timp cât a fost internat în spital pentru o 
operație la degete (accidentându-se în timpul comiterii unei 
tentative de omor), colaborarea lui cu personalul medical a fost 
foarte dificilă (aproape imposibilă), deoarece îşi scotea singur firele 
şi pansamentele, nu respecta nicio indicație medicală, era irascibil 
şi violent cu ceilalți bolnavi, cu care, practic nu a reuşit să 
stabilească nicio relație apropiată. Avea cuţit asupra lui, era 
recalcitrant şi chiar brusca personalul medical şi pe ceilalți bolnavi. 
Umbla neglijent îmbrăcat, nespălat şi neras. 


3. Date medicale 


Încă cu patru ani anterior comiterii omorurilor, în fişa sa 
medicală au fost notate o serie de aprecieri ca „nod în gât”, „spasm 
esofagian”, şi „sindrom nevrotic reactiv”. 

După un an i s-a adăugat mențiunea „pe fond de inadaptare, 
recomandându-i-se efectuarea unui examen electro-encefalografic. 
Acesta a evidențiat un traseu mediovoltat slab exprimat, pe care 
apăreau spontan foarte frecvente unde teta, care predominau 
grupate în regiunea temporală. 

În timpul săvârşirii omorurilor, când s-a prezentat la 
examinarea neurologică, medicul a menţionat în fişă o uşoară stare 
confuzională pe care a apreciat-o ca „suspiciune de comitțialitate”. 
Coincidența acestei manifestări, chiar în dimineața când a comis o 
crimă feroce, a ridicat şi problema dacă vizita medicală nu a avut 
un caracter premeditat, de eventuală ascundere în spatele unui 
diagnostic psihiatric sau dacă într-adevăr nu se găsea într-o stare 
afectivă cu totul specială, dar legată de intenţia de a săvârşi un nou 
omor. Toate acestea, precum şi alte motivații din fişa medicală, 
indică o anumită corespondenţă între vizitele medicale şi actele 
antisociale comise. Mai mult decât atât, după cea mai odioasă 

crimă (cazul din Str.Vulturi) s-a internat în spitalul de chirurgie 
plastică pentru efectuarea unei operații pe tendon, intervenție care 
nu era urgentă, întrucât el îşi secționase un tendon, cu două luni 
anterior, în timpul unei tentative de viol. 

Examenul psihiatric efectuat în mod repetat, în timpul 
anchetei, nu a pus în evidență tulburările de tip psihotic. Nu s-au 
remarcat stări halucinatorii, delirante sau de altă natură. 

În perioada de început s-au manifestat fenomene de tip 
histeroid (negativism, opoziție la ortostatism — cu mimarea 
pierderii tonusului postural- şi  ganzeroid, cu răspunsuri 
pseudodemențtiale: în loc de cartierul Floreasca spunea Florentina, 
Mânăstirea Costin, în loc de Caşin, Piaţa Uniunii în loc de Piata 
Unirii), precum şi suspiciuni față de alimentele oferite, dar aceste 
manifestări au avut un caracter reactiv net față de situația în care 
se afla după arestare, situație de care a fost pe deplin conştient, 
încă de la început. 

În acelaşi fel trebuie interpretate şi consemnările anterioare din 
fişa lui medicală cu privire la „nevroză”, şi anume ca manifestări 
psihopatice situaționale, condiționate de propriile sale acțiuni. 

Datele examenului clinic psihiatric, datele anamnezice şi 
istoricul vieţii lui Rîmaru I. evidențiază clar existenta unor 
pronunțate deviații şi anomalii de caracter, temperament şi 
personalitate atât de nucleu (avea un frate cu trăsături 
asemănătoare), cât şi de dezvoltare dizarmonică în timp, la care a 
contribuit, fără îndoială, mediul familial (cu influență negativă 
directă), cât şi toleranța din partea colectivului în care a trăit. 

Tabloul psihopatic al acestuia este poliform, cuprinzând 
aproape întreaga gamă a trăsăturilor negative pe care le pot 
îmbrățişa structurile monstruoase ale personalității. Între aceste 
trăsături trebuie în primul rând menţionate: agresivitatea, 
impulsivitatea, cruzimea feroce, vâscozitatea şi lentoarea proceselor 

ideative, cu inerție între procesele de exercitație şi inhibitie, şi mai 
ales, amoralitatea absolută, cu aberaţii sexuale de o intensitate rar 
întâlnită (sadism, vampirism, fetişism, tendințe necrofilice şi 
quasicanibalistice — a muşcat din victime din regiunile erogene şi a 
rupt bucăţi de țesuturi care nu au mai fost găsite la locul faptei). 

Impulsivitatea sa explozivă a căpătat o aparență epileptoidă, nu 
numai prin intensitatea ferocității, ci şi prin vâscozitate, sărăcie 
intelectuală, adezivitate, tendință la detaliere şi minutiozitate 
(aranja obiectele victimelor cu o ordine de ritual), precum şi prin 
unele manifestări de misticism paradoxal (jurăminte pe cruci, 
frecventarea bisericilor şi efectuarea de rugăciuni chiar şi la locul 
de detenție). 

Nu s-au constatat simptome de boală organică cerebrală. 

Nu a prezentat semne de impregnare alcoolică cronică. 
b Episoadele ebrioase, semnalate în anamneză, au avut un 
caracter incidental, dar au demonstrat şi tipul de psihopatie 
polimorfă predominant explozivă a cărui sensibilitate la alcool este 
adesea menționată în literatură. 

Comisia de expretiză psihiatrică a stabilit lui Rîmaru I. 
diagnosticul de: „psihopatie polimorfă cu caracter dominant 
impulsiv şi pervers sexual“. 

Capitolul VII 
Elemente de psihologie corecțională 


Necesitatea cunoaşterii psihologiei corecționale 


În decursul carierei sale, un ofiţer de poliţie ori un 
magistrat, au de-a face, de cele mai multe ori, cu infractori 
recidivişti. Recidivistul nu este „remarcabil” numai pentru 
că a repetat comportamentele sale antisociale sau că acţiunea 
de reeducare care s-a desfăşurat la locul lui de detenţie a 
rămas fără eficienţă. Din punct de vedere psihologic, un 
recidivist se deosebeşte de alte categorii de oameni (sau 
chiar infractori) prin faptul că are o experinţă de penitenciar. 
Acestă experienţă severă, poate mai mult ca orice, îşi pune 
amprenta pe personalitatea lui. 

Când cercetăm pe cineva, bănuit că ar fi comis un act 
grav, în mod obişnuit ne interesează antecedentele lui 
extrapenale, relaţiile avute cu familia de origine (tatăl, 
mama, fraţii, surorile etc.), cu soţia (concubina), cu profesorii 
de şcoală, cu şefii şi colegii de la muncă şi, evident, cercul de 
prieteni. Din toate aceste relaţii putem să facem postdicţii, 
putem deduce o serie de indicii care ne lămuresc, în mare, în 
privinţa personalităţii. În funcţie de rezultatele, de concluziile 
la care ajungem, putem elabora o ipoteză, mai mult sau mai 
puţin verosimilă, privind relaţia dintre actul săvârşit şi 
probabilul autor. 

Dacă însă avem de-a face cu un bănuit, care a efectuat şi 
un stagiu în penitenciar, atunci în mod obligatoriu trebuie să 
obţinem toate datele cu privire la comportamentul lui în 
detenţie, la relaţiile pe care le-a avut în timpul anchetei, cu 

anchetatorii, cu judecătorii, cu  supraveghetorii din 
penitenciar, dar, mai ales, dacă în timpul detenţiei, a legat 
prietenie cu cineva şi ce se ştie despre acel prieten, despre 
influenţa posibilă exercitată de acesta asupra bănuitului. 

Datele de mai sus se pot obţine relativ uşor, chiar dacă 
uneori conţin şi elemente contradictorii, dar mai greu este să 
constatăm modul în care fostul deţinut a perceput pedeapsa, 
dacă a considerat-o meritată sau prea severă etc., căci toate 
acestea, alături de afilierea amicală...în detenţie, la elemntele 
înrăite, pot zădărnici nu numai încercările de reeducare din 
penitenciar, ci şi determina o nouă atitudine duşmănoasă 
față de societate, pot genera o hotărâre de a se opune din ce 
în ce mai activ normelor şi legilor care guvernează viața 
socială, sau dimpotrivă, dacă acesta s-a asociat unor elemente 
pozitive şi poate contribui la efectele corecţionale pozitive. 

În altă parte a lucrării noastre ne-am referit la cercetările 
lui K.-D. Opp (1979), care a arătat că o acţiune infracţională 
este o variabilă dependentă de posibilităţile individului de a 
proceda ilegal în condiţiile în care el a aderat la un sistem de 
norme ilegale. Exprimat formalizat, cu o altă notație decât cea 
propusă de K.-D. Opp, propoziţia de mai înainte se poate 
scrie astfel: 


Ac = f(Sf, Pd), 


Adică actul criminal (Ac) este o funcţie (f) a unor situaţii 
favorizante (Sf) şi a unei personalităţi deviante (Pd). Această 
propoziţie formalizată este valabilă în egală măsură şi atunci 
când înlocuim actul criminal (Ac) prin (R) adică recidivă. 
Rezultă de aici că niciun act criminal, respectiv nicio 

recidivă, nu are loc dacă — ipotetic, bineînţeles, - (Sf) sau (Pd) 
au valoarea O(zero). 

Mergând mai departe cu analiza, K.D. Opp şi 
colaboratorii arată că probabilitatea recidivei creşte, 
respectiv scade, în funcţie de: fercvenţa şi durata vizitelor pe 
care le primeşte deţinutul (A în figura nr. 39); posibilități de 
calificare profesională ce i se oferă în penitenciar (B); 
deprivaţiile la care el este supus la locul de detenţie (C); 
antecedentele penale ale deținutului (D). Aceşti factori 
favorizanţi (notaţi în figură cu +) sau defavorizanţi (notaţi în 
figură cu - ) ai recidivei postdetenţionale se pontenţează sau 
nu în funcţie de posibilitatea deţinutului de a avea contacte 
cu alţi deţinuţi (a), frecvenţa unor comunicări cu elemente 
contacte cu exteriorul (c). 

Grafic, determinările şi interpendenţele se prezintă asfel: 

Teoretic, deci, posibilităţile de recalificare (B) acţionează 
negativ asupra probabilității de recidivă (R), căci reduce atât 
situaţiile favorizante (Sf), cât şi influențarea negativă a 
personalităţii (Pd). În schimb, antecedentele penale (cazierul) 
ale subiectului (D), ca şi deprivările resimţite în detenţie (C) 
potenţează tendinţele de recidivă, iar vizitele primite de subiect 
(A) au un efect pozitiv (+) sau negativ (-), în funcţie de 
personalitatea vizitatorului şi de relaţiile acestuia cu deţinutul. 

Chiar dacă factorii menţionaţi de K-D. Opp nu pot fi 
cuantificaţi şi deci nu se poate „calcula” excat posibilitatea de 
recidivă, analiza factorilor relevaţi de K.-D. Opp, aprecierea lor 
chiar şi aproximativă îl pune pe ofițer sau procuror în situaţia de 
a avea noi date de antecedente hotărâtoare în privinţa bănuitului 
cu care va trebui să lucreze. 


Penitenciarul ca organizație socială 


R.]. Wicks (1974) susţine că psihologia corecțională este 
studiul şi aplicarea cunoştinţelor psihologice în domeniul 
înfăptuirii justiției penale (criminal justice). Aceste cunoştinţe 
se pot referi la unele sau la toate momentele prin care trece un 
răufăcător identificat (lawbreaker), trimis în judecată, 
încarcerat. (institutionalized) sau eliberat. Scopul psihologiei 
corecţionale este să caute mijloace pentru înţelegerea 
comportamentului infractorului, să-l ajute pe plan intelectual, 
social sau emoţional, să acţioneze mai eficient şi astfel să 
promoveze, în condiţii cât mai bune, adaptarea socială a 
infractorului. Credem însă că definiţia dată de R.]. Wicks este 
prea largă, referindu-se aproape_la întraga problematică a 
psihologiei judiciare. Din acest motiv, noi preferăm termenul 
utilizat de H. F. Ellenberger (1971), de psihologia carcerală, căci 

acest tremen se referă la acele fenomene psihice şi psihosociale 
care derivă din viața de penitenciar şi care afecteză toată 
personalitatea umană, comportamentul său individual şi social 
(exacerbarea unor instincte, conduite  spaţiale-teritoriale, 
subordonarea la unele norme carcerale etc.). 

Înainte de a intra în detalii, vom analiza pe scurt instituţia 
socială, penitenciarul, mai exact organizaţia penitenciară în 
cadrul căreia urmează să trăiască deţinutul. 

În figura 40 se vede „sistemul social global” (caseta 1) care 
cuprinde, în mod legic, subsistemul economic, cel politic, 
particularităţi cultural-istorice etc. Orice sistem social global 
generează un ansamblu de norme (caseta 2), dintre care unele 
sunt prescriptive, iar altele prohibitive. Din sistemul de norme 
iau naştere două feluri de reacţii sociale — care sunt elementele 
aşa-numitului control social -, în funcţie de faptul că individul 
respectă normele (sancţiuni preminale, caseta 3) sau le încalcă 
(sancţiuni penale, caseta 4). 

În caseta 4, privind sancţiunile penale, sunt arătate cele trei 
moduri în care societatea — de-a lungul istoriei sale — a 
reacţionat față de nerespectarea sau chiar încălcarea normelor 
(legale). Astfel, societatea primitivă reacţionează faţă de 
infractor prin: a) retaliere (conform principiului primitiv: 
„dinte pentru dinte”), b) prin izolare (spre a preveni recidiva, 
deci de a feri societatea de răufăcători) şi c) în epoca modernă 
prin aplicarea de măsuri terapeutice-reeducative. 

Pentru a se putea ajunge la rezultatul final dorit (caseta 7), 
adică în termenii de azi la redarea în societate a tostului 

| infractor, sistemul social global posedă un subsistem de 
înfăptuire a justiţiei (poliţia, tribunalul), care, la râdul lor, 
elaborează o tehnologie corespunzătoare, aşa încât, în final 


să se ajungă la eliminarea infractorului (în societăţile 

primitive) sau la recuperarea lui şi reintroducerea lui în 
circuitul social normal. 

Privind evenimentele sub aspect istoric (W. T. Haesler, 
1979), putem constata că în raport cu devianţa de la norme şi, 
mai ales, în raport cu forma extremă de devianţă, infracţiunea, 
societatea a evoluat de la mijloacele cele mai brutale de 
retaliere spre forme superioare de reeducare şi terapie. În 
legistaţia noastră domină azi principiul priorităţii acţiunilor 
reeducative. Cu toate acestea, actualul mod de înfăptuire a 
justiţie mai e tributar unor condiţii istorice. 


Calea retroacţională 


SISTEM SOCIAL 
GLOBAL 


-Subsistem 
economic 
-Subsistem 
politic-social 
-Particularități 
culturale etc. 


5 A JUSTIȚIEI 


REZULTAT 
FINAL 
7 (dorit) 


TEHNOLOGIA 
ÎNFĂPTUIRII 
g JUSTIȚIEI 


Calea retroacțională 


Fig. 40 


Orice organizaţie socială — sau instituţie — este creată 
pentru un anume scop ce este urmărit şi la nevoie impus 
membrilor organizaţiilor, dar şi clienţilor săi. Astfel, de pildă, 
spitalul, ca organizaţie, urmăreşte restabilirea stării de 
sănătate a bolnavului (clientela instituţiei), scop care se 

primitive) sau la recuperarea lui şi reintroducerea lui în 
|| circuitul social normal. 
| Privind evenimentele sub aspect istoric (W. T. Haesler, 
1979), putem constata că în raport cu devianţa de la norme şi, 
mai ales, în raport cu forma extremă de devianţă, infracțiunea, 
societatea a evoluat de la mijloacele cele mai brutale de 
| retaliere spre forme superioare de reeducare şi terapie. În 
| legistaţia noastră domină azi principiul priorităţi acţiunilor 
| reeducative. Cu toate acestea, actualul mod de înfăptuire a 
justiţie mai e tributar unor condiţii istorice. 


Calea retroacțională 

Calea retroacțională 


Fig. 40 


Orice organizație socială — sau instituţie — este creată 
pentru un anume scop ce este urmărit şi la nevoie impus 
membrilor organizaţiilor, dar şi clienţilor săi. Astfel, de pildă, 
spitalul, ca organizaţie, urmăreşte restabilirea stării de 
sănătate a bolnavului (clientela instituţiei), scop care se 

| realizează prin respectarea unor norme stricte de către 
| personalul sanitar şi este impus şi pacienţilor, prin coerciţie 
(interzicerea părăsirii spitalului, a unei hrane nepotrivite etc.). 
Tot aşa, o fabrică, privită ca organizaţie socială are ca scop 
producerea de bunuri materiale. Respectarea procesului 
tehnologic sau mărirea din ce în ce mai mult a producţiei de 
bunuri se impun prin stimulare materială (retribuţie în funcție 

de cantitatea şi calitatea muncii etc.). 
Penitenciarul, ca instituţie sau organizaţie, arată D. 
Cressey (1961), urmăreşte concomitent trei scopuri: custodial, 


S care constă din claustrarea deținuților şi împiedicarea 
evadării lor. Acest scop este urmărit şi impus de 
Wa suborganizaţia militară structurată pe sistem de comandă şi 


măsuri preventive (existenţa gratiilor, însoţirea armată a 
deţinuţilor în timpul deplasării lor — escortare — etc.). Cel de-al 
doilea scop urmărit în penitenciar este producția de bunuri 
materiale (meşteşugărească, industrială, agrară etc.), scop ce 
se impune prin remunerare, reducere din timpul condamnării 
etc. Pentru probleme de producţie există cadre specializate 
(maiştri, tehnicieni şi ingineri), care asigură realizarea 
producţiei. Cel de-al treilea scop este cel reeducativ, impus 
| prin coerciţie morală de către educatori specializaţi care se 
ocupă în mod corespunzător de problemele psihopedagogice 
şi educaţia politică a deţinuţilor. 

Coexistenţa celor trei obiective, cu personal specializat pe 
trei direcţii, prin mijloace de impunere eterogene, cu factorii 
de răspundere acţionând mereu concomitent, dar nu 
totdeauna strict convergent, prin natura lucrurilor poate 
genera stări tensionale, care, deşi perfect rezolvabile, uneori 
creează disfuncţii în mersul înainte al organizaţiei şi se 
resfrânge în parte şi asupra muncii de reeducare. Nu o dată 

un director de penitenciar poate să acorde prioritate unui sector 
sau altul şi, în funcţie de viziunea lui asupra priorităţilor, munca 
efectivă de reeducare poate să meargă mai bine sau să fie lăsată 
pe al doilea plan, deşi legile noastre sunt categorice în privinţa 
priorităţii scopului reeducativ în aplicarea oricărei pedepse 
privative de libertate. 

Pentru un deţinut - dezadaptat social prin definiţie — 
adaptarea la sistemul de viaţă din penitenciar devine 
deosebit de grea, nu numai prin multitudinea privaţiunilor 
la care este supus în mod firesc, dar şi din cauză că el trebuie 
să elaboreze noi comportamente: pe de o parte, față de 
colegii lui, deţinuţii, pe de altă parte, faţă de personalul 
custodial militar, de cel tehnico-productiv, cât şi de corpul 
de educatori-terapeuți. 

Autoritatea exercitată de militari, prin mijloace de 
comandă, generează în mod obişnuit o supunere alienativă; 
disciplina de producţie se impune prin remunerare, 
supunerea va fi deci calculativă; în schimb, pe linie educativă, 
dacă cel care o face îşi cunoaşte bine atribuţiile, se va obţine 
O supunere participativă,  identificatoare. Modurile de 
supunere pe care le-am amintit, deşi constituie forme de 
reacţie comportamentale generale, admit totuși şi excepții, 
abateri de la aceste reguli. Idealul este să se obţină pe toate 
liniile o supunere participativă, deoarece numai în acest fel 
se ajunge la colaborarea deţinutului la propria sa reeducare. 

Este de notat că stilul de conducere -— coercitiv, 
remunerativ sau moral — convingător — afectează, în primul 
rând, climatul organizational, climat care, la rândul lui, 
afectează - întăreşte sau nu — poziţia conducătorului (pe 
linie de comandă, pe cea productivă sau reeducativă), 
poziţia lui în calitate de mandatar social, căruia i s-a atribuit 

sarcina de a realiza scopul organizaţiei (comanda socială ), în 
cazul nostru fiind reeducarea fostului infractor, 

„Noul deţinut, în primele zile ale detenţiei, este încadrat 
doar în mod formal în grup (grupul de cameră, grupul de 
lucru, clasa de reeducare etc.), deci, în mod legic participă 
alienativ la activităţile comune. Acest mod de participare 
este determinat iniţial de toate deprivările la care este supus 
deţinutul, la locul de detenţie (toate sunt frustrante), Şi apoi, 
nu trebuie să uităm că, în majoritatea cazurilor, stărilor Şi 
situaţiilor frustrante de lungă durată, l-au dus pe încarcerat 
chiar la comiterea de infracţiuni. Dacă la acestea se mai 
adaugă şi noile elemente frustrante (îngrădirea regulamentară 
a libertăţilor, a mişcărilor, necesităţilor fiziologice etc.), această 
cumulare de frustrări va provoca comportamente agresive 
verbale sau acţionale sau, în cel mai bun caz, pentru 
organizaţie (locul de detenţie), el va rămâne pasiv, dar tot 
alienat faţă de scopurile reeducative desfăşurate în penitenciar. 

Rezultă de aici că dacă se utilizează, de pildă, cu precădere 
mijloace stimulative (reduceri de pedepse, acordări de 
drepturi etc.), deţinutul va participa la activităţile prescrise 
(muncă, activităţi culturale etc.) în mod calculativ, deci 
conformist, formal. El va apărea ca un element disciplinat 
care îşi face datoria, dar în conştiinţa lui nu s-a produs nicio 
schimbare de esență, echilibrul lui psihic rămâne labil, 
rezistenţa la tentaţii nu-i va creşte, vulnerabilitatea lui faţă de 
influenţe negative se menţine şi, în final, perspectivele 
recidivei sunt considerabile. 

Cooperarea activă integrală, angajarea totală a 
individului, un comportament participativ superior al 
deținutului la acțiunea propriei reeducări, nu se pot obține 
decât prin mijloace educative acomodate pe deplin la 

personalitatea celui ce urmează să fie reeducat. Dar o 
asemenea cooperare totală, de interes autentic pentru 
reinserarea optimă în comunitate ar necesita existenţa unor 
soluţii „tehnologice" de tip pedagogic şi medical, de ceea ce 
azi nu dispunem încă. 

Pedagogia actuală, pe drept cuvânt, insistă mult asupra 
necesităţii individualizării mijloacelor de educaţie (D. 
Necşulea, 1979). Dacă în acest punct, azi părem cu toţii a fi 
de acord, în privinţa mijloacelor prin care să se realizează 
această individualizare părerile se împart. La fel se întâmplă 
şi cu conceptul de individualizare a pedepselor, concept care 
are mulţi adepţi în rândurile penologilor. În practică însă, în 
mod paradoxal, modul în care societatea reacţionează faţă de 
devianţă ca fenomen poliform — de mare varietate în realitate 
- este unul singur: pedeapsa cu închisoarea. Variabilele 
acestei reacţii sociale, diferențele de tratament sau de durată, 
în fond sunt neesenţiale. Dacă, deci, reacţia socială faţă de 
devianţă arată o monotonie greu de înțeles, reacţia 
pedagogică, cea a pedagogului (reeducatorului) este de a 
categorisi cazurile nu după criterii juridice, ci după criterii 
psihopedagogice. Educaţia - reeducarea - în penitenciare 
trebuie să fie proiectată pe indivizi, prin gruparea de 
elemente umane asemănătoare în unităţi, clase mai 
omogene, pentru a face ca munca să fie mai eficientă. 

În literatura de specialitate, Hall Williams, în 1976 (pe 
atunci preşedinte al Asociației Internaționale de 
Criminologie), într-o expunere intitulată sugestiv „Mituri şi 
realități în criminologie”, readuce în discuție problema 
eficienței pedepsei cu închisoarea. El pleacă de la ideea că ar 
trebui să se revizuiască temeinic o seamă de concepte de 
bază pentru a se putea ameliora activitatea de reeducare. 

Hall Williams arată că nu axistă nicio dovadă ştiinţifică 
demnă de acest nume care să confirme că pedeapsa, în 
general, şi pedeapsa cu închisoarea, în special, ar avea vreun 
efect de intimidare asupra unui deviant care încă nu şi-a 
finalizat activitatea prin vreo infracţiune. Practica a arătat că 
nici măcar perspectiva unei pedepse foarte grave nu are 
efectul intimidant scontat. Ceea ce se poate afirma ştiinţific 
azi este că: perspectiva pedepsei, deci intimidarea, este 
eficientă doar la unele persoane, în unele cazuri şi în unele 
situaţii. Teama de pedeapsă reţine pe mulţi de la evaziunea 
fiscală sau de la încălcarea legii circulaţiei rutiere. Dar, 
perspectiva pedepsei nu intimidează nici pe falsificatorii de 
bancnote, nici pe cei ce consumă sau fac trafic de droguri. 

Continua mărire a rigorilor legii — afirmă în continuare 
Hall Williams - conform unor statistici - nu are efect 
inhibant. Efect inhibant, arată el, are numai o poliţie foarte 
eficientă, care în mod operativ îl prinde şi-l trimite în 
judecată pe infractor. Buna şi energica activitate 
polițienească pare să fie cel mai bun mijloc de prevenţie, şi cel 
de combatere a infracționismului. 

Evident că Hall Williams pune sub semnul întrebării și 
virtuțile reeducative ale unor stagii în penitenciar. Astfel, 
recidiva aşa cum apare în statistici, nu ne edifică asupra 
realității obiective. După părerea lui, acolo unde sunt mulți 
recidivişti cifra nu reflectă ineficiența penitenciarului, ci 
eficiența poliției. Tot aşa, un număr mic de recidivişti — 
rezultând din statistici — poate să însemne că în detenţie 
mulți şi-au „îmbunătăţit” modul de operare şi astfel reuşesc 
să evite o altă „cădere”. La fel, statistica e mută şi în cazul în 
care recidiva, în realitate, este consecința revenirii fostului 
deţinut în mediul său de provenienţă cu caractere delictogene. 

În asemenea cazuri, iarăşi, nu reeducarea din penitenciare 
poartă vina recidivei, ci factorii de mediu care, prin influenţa 
lor negativă, au dus şi la primele încălcări ale normelor legale. 

Chiar dacă nu acceptăm pe de-a întregul ideile lui 
Hall Williams, totuşi multe din constatările sale trebuie 
să ne dea de gândit. 


Fenomene psihoindividuale şi psihosociale în detenție. 
Intemnițarea sau prizonizarea. 


Pe lângă multe altele, ideile lui Hall Williams exprimă 
puternica tendinţă din zilele noastre de a regândi întregul 
sistem de concepte şi practici care stau la baza organizării şi 
funcționării. actualelor instituții penitenciare. Această 
tendință decurge nu numai din considerente pur empirice 
ori speculative, ci şi din autentice cercetări ştiinţifice, ale 
căror rezultate sunt cuprinse în tratatul consacrat executării 
pedepselor (Strafvollzug) semnat de G. Kaiser, J. Kerner şi 
H. Schâch (1982)!. O bună parte din acestea adoptă ca 
principiu metodic cercetarea longitudinală, cuprinzând pe 
lângă etapa de detenţie şi pe cea a detenţiei preventive, ca şi 
perioada postdetenţională, de reacomodare la ambianța în 
care va trăi fostul deţinut. 

Sub aspect psihologic, cel ce intră pe poarta penitenciarului 
este un individ traumatizat care, cel puţin teoretic, în final 
trebuia să părăsească penitenciarul fără traume. 

Mai ales în prima fază a încarcerării, apar fenomene de 
agitaţie psihică, anxietate, lipsă de apetit faţă de nutriția 


! Cercetările la care se referă autorii citați au fost efectuate în Germania şi SUA, deci şi 


concluziile lor sunt valabile în primul rând pentru condiţiile de viaţă şi de detenţie specifice 
acestor țări, 

oferită, la fel cum apar şi fenomene de agresivitate, tendința 
de a se manifesta certăreţ etc., toate acestea făcând parte din 
simptomele  psihopatologiei carcerale cotidiene (H. F. 
Ellenberger). Aceste fenomene legice apar din cauza 
condiţiilor antibiologice ale detenţiei; ele sunt fenomene de 


„nevroză detenţională” care se cunosc bine nu numai la nivel 
uman, dar chiar şi la nivel animal. Animalele care trăiesc în 
captivitate — pensionarele grădinilor zoologice — suferă mutații 
adesea dramatice, între care este suficient să amintim speciile 
care nu se pot înmulţi în condiţiile privării de libertate. 

“ Impactul detenţiei asupra individului se resimte în mod 
dramatic prin limitarea drastică a spaţiului de mişcare şi a 
organizării timpului oricărui deţinut. Aceasta înseamnă 
necesitatea — impusă de regulamentul instituţiei penitenciare 
— elaborării unor noi conduite de spațiu şi de timp, radical 
diferite de cele ale unui individ uman în libertate. Reducerea 
perimetrului de mişcare a individului duce la apariţia unor 
fenomene ancestrale de teritorialitate — comportamentul 
individului de apărare a teritoriului propriu (H. F. Reading, 
1978) — care se manifestă printr-o exagerată îndârjire în 
„apărarea spaţiului personal” (locul de culcare, locul de 
alimentare etc.). Deşi fenomene de teritorialitate se manifestă 
şi în condiţiile vieţii obişnuite — după definiţia lui Anthonz 
Storr (1969) şi omul este o fiinţă teritorială — mai ales în spaţii 
supraaglomerate (oraşe aglomerate, blocuri etc.), unele 
fenomene de agresivitate mărită se observă relativ rar, căci 
individul învaţă să-şi stăpânească impulsurile agresive 
generate de prezenţa câteodată supărătoare a altor indivizi 
| sau grupuri de indivizi. Însă în condiţiile detenţiei, 
| fenomenenle de teritorialitate devin exacerbate şi suscită o 
| agresivitate mărită (H. F. Ellenberger, 1971). 

| Frustrarea este resimţită cu deosebită tărie şi pe planul 

timpului. Organizarea impusă şi în general foarte monotonă 
| a timpului, programa zilnică sever reglementată, timpul 
liber, atât cât este, fiind şi el impus, mai cu seamă în primele 
perioade ale detenţiei provoacă sentimentul de frustrare 
` Continuă şi, în consecinţă, măreşte agresivitatea deţinutului. 

À La mărirea sentimentului de frustrare duce şi renuntarea 
| forțată la o seamă de obiecte de uz personal, a căror lipsă 
este mereu resimţită. De asemenea, deţinutul este forțat să 
renunţe la cele mai multe din plăcerile pe care şi le-a putut 
oferi în viaţa liberă (de exemplu, consumarea de alcool, 
jocuri de noroc), ceea ce îl va duce la căutarea de „Surogate 
de satisfacţii” (Kerner, 1982). 

Încă în urmă cu multe decenii, criminologul canadian 
D. Clemmer (1940) a semnalat fenomenul de prizonizare — 
definit ca „socializarea” la cultura deviantă a deținuților (H.FE. 
Reading, 1978) —, proces prin care deţinutul ajunge să adopte 
şi să împărtăşească punctul de vedere al încarceraţilor 


a A 


privind lumea din penitenciar şi societatea în general. 
Prizonizarea incumbă adoptarea unei atitudini ostile 

(fățişe sau ascunse) faţă de personalul închisorii, faţă de 

lumea „din afară” şi concomitent, dezvoltarea unei loialităţi 


față de ceilalţi deţinuţi, sprijinirea reciprocă ori de câte ori 
interesele reale sau imaginare ale deţinuţilor intră în conflict 
cu unele dispoziţii ale autorităţii. Fără îndoială că adoptarea 
acestor „norme carcerale”, ca şi a multor altor norme de 
acelaşi fel, atât de caracteristice subculturii carcerale, sunt 
generate dintr-o puternică motivaţie care se subsumează — 
aşa cum am văzut că a formulat A. Maslow -— categoriei de 
motive desemnate prin „necesitatea apartenenţei la grup”. 

În această situaţie, primul pas motivat psihologic 
(eventual şi logic) va fi strădania deţinutului de a se integra 
grupului informal de deţinuţi, de a-şi dezvolta conduite 
dezirabile prevalente în acest grup, printre altele şi 
supunerea necondiționată la liderul informal, chiar dacă 
riscă să fie prost văzut de cadre. În conformitate cu legea lui 
O. H. Mowrer, despre care s-a vorbit în altă parte a lucrării 
noastre, el va opta pentru situaţia gratifiantă imediată, deci 
va face cauză comună cu grupul de deţinuţi, căci deţinuţii 
sunt mai în măsură de a-l sancţiona premial sau „penal” 
decât cadrele. 

Stanton Wheeler (1968) subliniază însă că fenomenul de 
prizonizare, de integrare în grupul deţinuţilor, de 
identificare cu subcultura carcerală este doar o primă fază în 
evoluţia deţinutului, căci în cea de-a doua fază din viaţa de 

detenţie se poate observa limpede fenomenul de 
deprizonizare. Cu alte cuvinte, la începutul detenţiei, 
asumarea „rolului de captiv” este legică la infractori, cu cât 
se apropie însă momentul liberării, ei vor tinde să adopte un 
rol tot mai apropiat de ceea ce este dezirabil din punct de 
vedere social. Fără îndoială că şi aici există o motivaţie 
calculativă, căci un comportament adecvat poate prescurta 
uneori în mod sensibil durata detenţiei. 

Fenomenul de prizonizare, deci, este rezultatul „presiunii 
sociale” exercitate de grupul informal de deținuți şi 
reprezintă o forță de contraeducație, faţă de eforturile 
educativ-terapeutice ale personalului specializat din 
penitenciare (D. Pécic, 1980). ) 

Din punct de vedere psihosocial, populația de deținuți 
dintr-o instituție penitenciară reprezintă un grup uman care 
înainte de toate are caracteristicile oricărui grup. Astfel, se 

pot identifica statuturi şi roluri formale sau informale, apar 
lideri formali şi informali, care au un cuvânt greu de spus în 
existența şi manifestările întregului grup. De asemenea, 
grupul se supune unor norme care nu sunt neapărat identice 
cu cele dorite de conducerea penitenciarului, cum tot aşa 
există şi „tradiţii” “transmise de o „Beneraţie” la alta de 
deţinuţi. La fel, apare şi un limbaj specific folosit cu 
precădere în scopul comunicării dintre deţinuţi, spre a-şi 
camufla intenţiile, acţiunile etc. Normele, „tradiţiile”, ca şi 
limbajul se transmit şi se menţin în pofida faptului că 
indivizii constituenți ai grupului părăsesc instituţia fie prin 
transfer, fie prin liberare. 

În cadrul grupului de deţinuţi apar şi fenomenele 
socioafective (de atragere, respingere-izolare sau de 
ignorare-neutralitate) dintre indivizi. Faţă de alte grupuri 
umane, în grupul de deţinuţi aceste fenomene socio-afective 
apar cu deosebită virulență: atât prieteniile, cât şi ostilitățile 
sunt „pe viaţă şi pe moarte”, fapt care nu o dată afectează atât 
climatul organizaţional, cât şi starea de disciplină a deţinuţilor. 

Oricum am privi lucrurile, este cert că, indiferent de tipul 
de personalitate căruia îi aparţine deținutul, el în detenţie 
nici cum nu este o ființă pasivă, ci în continuă interacţiune 
cu cei din jur, dezvoltând comportamente faţă de alți 
deţinuţi (relaţii deținut-deţinut), ca şi faţă de cadre (relaţii 
cadre-deţinut), relaţii care pot fi de cooperare, dar şi antagonice 
conflictuale, cu fațete mai mult sau mai puţin grave. Sub acest 
aspect, în urma unor cercetări intensive, S. Harbordt (1972) a 

} putut identifica în rândurile deținuților: tipuri prosociale, 
pseudosociale, antisociale şi asociale. Aparteneța la un tip sau 
altul trebuie să fie la baza proiectării demersurilor 
reeducative, știut fiind că numai formele extreme ale tipului 

asocial sau antisocial se pot considera foarte greu 
reeducabile, restul deținuților (prosocialii şi pseudosocialii) 
pot fi convertiți - cu tact pedagogic corespunzător — spre a 
colabora la propria lor reeducare. 

Condițiile de existență sunt acelea care determină 
fenomenele majore ale oricărei subculturi. Acolo unde 
valoarea fundamentală este libertatea, se va dezvolta un 
climat de siguranță şi de încredere reciprocă. Încarcerarea, 
alterarea fundamentală a modului de viaţă a celui încarcerat, 
generează un climat de neîncredere atât între deţinuţi, cât şi 
între deţinuţi şi cadrele de conducere a penitenciarului. 

Din studierea personalităţii infractorilor  (recidivişti) 
-rezultă că aceştia caută mereu experiențe şi activităţi 
gratifiante, tind cu înverşunare — cât timp sunt în libertate — 
spre tot ceea ce le poate oferi satisfacţii imediate. Din această 
cauză pierderea libertăţii — încarcerarea — este resimţită cu 
atât mai dramatic, cu cât ei nu sunt obişnuiţi şi nici nu 
acceptă de bună voie vreun fel de restricţii. În aceste condiţii 
detenţia este nu numai privaţia de libertate în mişcare şi 

acţiune, ci şi o ruptură drastică în modul de comportament 
obişnuit — deci şi preferenţial — al infractorului. 

Aşa cum arată B. Cormier (1970) încarcerarea duce la 
crearea unei comunități a captivilor pentru care societatea „din 
afară” este constituită din duşmani, persecutori etc., indiferent 
dacă acest fel de a vedea şi simţi este făţiş sau disimulat. 

Fenomenele psihosociale generate de ecologia carcerală 
au constituit şi obiectul cercetărilor lui Maryrose Lette 
(1970). Ea a demonstrat că, deşi sub stresul captivităţii şi al 
promiscuităţii, ca şi comportamentul de dominare-supunere 
se exacerbează, în general, totuşi, pe măsură ce mediul 
carceral trece de la orientarea punitivă spre forme mai clare 


309 


Psihologie judiciară 


educativ-terapeutice, instinctul brutal de dominare tinde să 
devină conduită de conducere (leadership). 

B. Cormier, la care ne-am referit mai înainte, împreună 
cu colaboratorii săi, prin tehnici adecvate de investigaţie a 
ajuns să stabilească relaţii de sinceritate cu un mare grup de 
deţinuţi. Odată încrederea lor câştigată, ei au dezvăluit că 
orice membru al autorităţii penitenciare dacă se apropie 
mai mult de deţinuţi este privit ostil de către aceştia, 
deoarece se consideră că unicul lui scop este „să-i tragă de 
limbă”. În general, ofițerii (în nomenclatura anglo-saxonă 
prin această denumire se înţeleg subofițerii de pază) care 
sunt mai prietenoşi sunt consideraţi fie „molatici”, fie 
„traieri”. Tot din aceste cercetări a rezultat că grupul de 
deţinuţi şi grupul de ofiţeri nu numai că se suspectează 
reciproc, dar sunt foarte atenţi ca să nu fie confundați cu cei 
din grupa „adversă”, căci aceasta ar duce la pierderea 
creditului în grupul lor de apartenenţă. 

H. F. Ellenberger trece drept unul din bunii cunoscători 
ai fenomenelor psihosociale care apar în medii închise. În 
formularea lui, mediu închis este orice ambianță unde există o 
barieră greu de trecut între interior şi exterior, barieră care 
funcționează în dublu sens. Spitalele (de contagioşi, de 
psihotici etc.), lagărele de prizonieri, penitenciarele fac 
parte din asemenea medii, în cadrul cărora, alături de 
fenomenele grupale obişnuite, apar şi o seamă de fenomene 
specifice. Apariția în mediul carceral a unor astfel de 
fenomene specifice este în functie de: 


1. Tipul de indivizi care constituie populația instituţiei 
respective. În funcție de populație, subcultura carcerală 
poate evolua spre a deveni o contrasubcultură terapeutică, 

să piardă din ce în ce mai mult caracterul alienativ şi să se 
debaraseze de stigmatul "universitatea crimei", în care ar 
domina numai "codul puşcăriei" (prison code). 


2. Scopul dominant al instituţiei închise. În cazul în care 
accentul cade pe influențarea educativă, penitenciarul poate 
deveni o reală şcoală de resocializare. 


3. Stilul de conducere rigid-autoritar sau titlul paternalist 
exercitat poate provoca în primul caz agravarea unor 
fenomene nevrotice, în cel de-al doilea caz pot apărea 
fenomene de dezordine de natură caracterială. 


4. Durata menținerii individului în mediul respectiv. 


5. Posibilitatea de contacte cu lumea exterioară, competenţa 
personalului de pază şi educaţie, densitatea populaţiei, 
arhitectura instituţiei etc., toate acestea constituind variabile 
ce determină apariţia unor fenomene pozitive sau negative 
pe plan psihosocial. 


Unele concluzii privind psihologia carcerală 


Considerând cele expuse, ni se pare mai evident că 
delincventul recidivist, pe lângă toate celelalte caracteristici, 
mai are în antecedentele sale şi „şcoala penitenciarului”. 
Această experienţă umană tragică lasă urme de neşters în 
psihicul individului, în comportamentul lui, în raporturile 
sale cu mediul de trai şi mai ales în raporturile sale cu 
autoritatea. lată de ce în toate cazurile de recidivă, alături de 
noile fapte incriminate, anchetatorul trebuie să examineze 

atent experienţa de penitenciar a învinuitului, spre a avea o 
imagine completă asupra personalităţii acestuia, 

Capitolul VIII 
Addenda. 
Aplicarea psihologiei în practica judiciară 


Activitatea umană este îndreptată spre atingerea unor 
scopuri, se declanşează într-un anumit mod şi se realizează 
după unele regularităţi. Oamenii acţionează, de regulă, în 
baza unor motive. Acestea constituie imbolduri care incită, 
condiționează, dirijează sau opresc activităţile lor. Mai 
importante dintre acestea considerăm a fi stările de frustrare, 
relaţiile conflictuale, întreaga gamă a fenomenelor afectiv- 
emoționale (gelozia, răzbunarea, furia, mânia) precum şi 
diversitatea largă a scopurilor. Se cunoaşte că aceste 
motivații se manifestă în mod particular, la fiecare om. Aşa, 
de exemplu, unii urmăresc realizarea unor scopuri care pot 
încălca legea, alţii refuză ferm o asemenea alternativă sau o 
amână, pentru a pregăti mai bine acţiunea, iar alţii au 
capacitatea chiar să se oprească la un moment dat. De aici 
rezultă caracterul de individualitate (şi consecutiv de mare 
diversitate) a acţiunilor omului cât şi cel de dificultate în 
ceea ce priveşte interpretarea lor sub aspect psihologic. 
Dificultatea este dată, în principal, de varietatea nesfârşită a 
motivaţiei acţiunii umane şi de polimorfismul personalităţii 
celor care o înfăptuiesc. 

Prin diversitatea şi dimensiunile acestei realităţi este 
normal să apară numeroase şi severe dificultăţi în domeniul 
aplicării competente a psihologiei în activitatea fiecărui 
ofiţer de poliţie, procuror sau magistrat. Avem în vedere, în 
primul rând, acele cazuri complexe în care dovezile 
materiale sunt insuficiente, când se impune un ritm alert al 

cercetărilor ori când acestea se desfăşoară pe timp 
îndelungat sau chiar ajung în impas. Pe întreg parcursul 
cercetărilor — începând cu primul contact al organelor 
judiciare cu un om şi până la finalizarea în instanță a 
situaţiei sale — psihologia are disponibilităţi nebănuite şi 
poate contribui, direct ori indirect, la obținerea unor soluţii 
drepte şi eficiente. Este clar că această capacitate ţine de 
asigurarea unui minimum de cunoştinţe psihologice şi, mai 
ales, de adaptarea lor diferenţială, în raport cu specificul 
fiecărei situaţii. 

Aşa cum am arătat, motivaţia explică nu numai faptul de 
ce omul intră într-o activitate, dar, totodată, determină şi 
direcţia preferenţială spre care tinde, alegând una dintre mai 
multe variante posibile. Factorii specifici care intervin în 
acest proces au fost prezentaţi în capitolele precedente, 
arătându-se influenţa lor specifică. Amintim dintre aceştia, 
din nevoia de actualizare, dorinţele şi aşteptările individului, 
anumite determinante cognitive, precum şi cele situaţionale 
ori cele afectiv-emoţionale. Acestea din urmă trebuie a fi 
considerate printre cele mai puternice motive de acţiune, 
ocupând un loc special în contextul factorilor explicativi ai 
comportamentului uman. De regulă, procesele afective 
produc o reducere sensibilă a activităţii raţionale — printr-un 
mecanism de blocaj psihic - precum şi numeroase şi severe 
dereglări în recepţia senzorială, stocarea şi reactivarea 
memorială, fenomene care au importante repercusiuni în 
ceea ce priveşte acurateţea şi valoarea declaraţiilor diverşilor 
participanţi în procesul penal. 

Așadar, aplicarea psihologiei în activitatea judiciară nu 
constituie un scop în sine, ci o necesitate de prim ordin, 
motivată de reale confirmări practice, care evidenţiază 

potenţele multivalente ale acesteia în toate fazele cercetării 
infracțiunilor, ale descoperirii făptuitorilor şi administrării 
probelor. Începând chiar cu reclamarea infracțiunii ori 
efectuarea cercetării la locul faptei, cu interpretarea 
urmelor, a depoziţiilor victimei, autorilor ori a martorilor şi 
continuând cu examinarea conduitei lor specifice, pe tot 
parcursul anchetei şi al judecății, apar nenumărate aspecte 
de ordin psihologic. Acestea trebuie observate, examinate şi 
valorificate pentru a putea ridica, pe un plan superior, 
calitatea tuturor actelor de urmărire penală şi de judecată. 
O sumedenie de probleme specifice apar şi în activitatea de 
prevenire a infracţiunilor ori în cea penitenciară sau de 
reinserţie socială a infractorilor. 

În activitatea judiciară sunt şi unele situaţii speciale, 
când se impune rezolvarea unor probleme complexe şi 
dificile, care depăşesc capacitatea de examinare a ofițerilor 
de poliţie, procurorilor şi magistraţilor şi, ca atare, se 
impune apelul la experţi în psihologie, pentru adâncirea 
studiului psihologic. Chiar şi până acum au existat cazuri 
de solicitare a unui asemenea sprijin calificat pentru 
realizarea portretului psihologic al prezumtivului autor în 
cazurile de infracţiuni grave, mai ales a celor comise prin 
mare violență şi rămase în evidenţă cu făptuitori 
necunoscuţi. Este limpede, însă, că sfera acestor aplicaţii 
trebuie mult extinsă în perspectiva imediată. Deocamdată, 
avem în vedere referirea la o gamă largă de situaţii care permit 
şi cer o asemenea aplicaţie în practica judiciară curentă, prin 
îmbunătăţirea parametrilor de examinare psihologică a unor 

stări de fapt sau manifestări comportamentale. 

1. Contribuţia specifică a psihologiei cu privire la: 
a) Elaborarea concepției de acțiune 


Apreciem că există un câmp larg de aplicare a 
cunoştinţelor psihologice în domeniul elaborării concepției 
de lucru în cazurile complexe de infracţiuni, cum ar fi cel de 
omor. În asemenea cazuri, interpretarea corectă şi 
exploatarea raţională a constatărilor şi concluziilor desprinse 
din cercetarea la faţa locului, expertiza medico-legală şi 
examinarea ştiinţifică a urmelor descoperite, apare ca 
esenţială. Pe aceeaşi treaptă valorică vor fi puse şi 
informaţiile obţinute de la martori ori prin investigaţiile 
efectuate în caz. Dacă la acestea adăugăm efectul valoric 
oferit de analiza psihologică a datelor — mai ales a celor 
referitoare la mobil, modul de operare şi comportamentul 
specific al celor implicaţi - vom asigura un nivel de 
interpretare, înţelegere şi valorificare, ce ne va dezvălui noi 
unghiuri de abordare sau, uneori, chiar modalităţi şi căi noi 
de rezolvare. Cu deosebire în anumite situaţii limită — când 
urmele sunt puţine ori chiar lipsesc, când nu dispunem de 
informaţii exploatabile şi suntem, deci, în mare impas — pot 
interveni salvator interpretările psihologice ale situaţiei, în 
mod deosebit cele referitoare la mobilul presupus al faptei, 
modificările comportamentului unor persoane ori alte 
aspecte semnificative (uneori şi conduita suspectă ori 
insuficient motivată a reclamantului). 

Sunt destule situaţii când, deşi se obţin numeroase urme 
— care explică parţial modul de operare ori de pătrundere, 
precum şi desfăşurarea în timp şi spaţiu a acțiunilor 
făptuitorului - nu rezultă date suficiente care să justifice 

admiterea unui singur mobil al săvârşirii infracţiunii, 
impunându-se admiterea simultană a două sau mai multe 
posibile motivații. O asemenea realitate este normal să 
îngreuneze munca de identificare a autorilor care, în 
consecință, trebuie organizată şi desfăşurată pe mai multe 
planuri, situaţie care determină întârzieri ori nevoi 
suplimentare de diversificare a investigaţiilor, pentru a 
depăşi, asttel, dificultăţi nou apărute. 

Aşa, de exemplu, a fost situația unui omor, săvârşit cu ani în 
urmă în municipiul Cluj-Napoca, victimă fiind o femeie de 32 ani, 
divorțată şi mamă a unui băieţel de 11 ani. După divorț, aceasta a 
continuat să locuiască împreună cu fostul soț, până aproape de 
momentul producerii evenimentului, când împreună cu copilul şi o 
rudă paralizată s-a mutat într-un apartament (pe care l-a 
cumpărat). Victima a fost descoperită de către fiul ei, care locuia 
temporar la bunică, dar venise să-şi viziteze mama. Precizăm că în 
perioada comiterii omorului victima era singură în apartament, 
deoarece ruda paralizată era internată în spital, unde a şi decedat, 
înainte de descoperirea cadavrului. 

Victima a fost găsită pe duşumea, în fața canapelei pe care 
dormea. Prezenta numeroase leziuni în zona fronto-parientală, cu 
înfundături de țesut osos şi distrugeri de substanță cerebrală, ca 
urmare a aplicării mai multor lovituri. De asemenea, mai avea 
unele zone tumefiate în regiunea parientală dreaptă. Expertiza 
medico-legală a concluzionat că moartea victimei a fost violentă, 
s-a datorat dilacerării cerebrale şi a avut loc cu patru-cinci zile 
anterior. S-a precizat că aceste leziuni au putut fi produse prin 
lovituri active, aplicate cu diverse corpuri dure (unele cu muchie) 
şi cu pumnul, Victima a avut o alcoolemie de 0,38 grame la mie. 

Dintre constatările efectuate în câmpul infracțiunii evidențiem 

pe cele mai importante: 

uşa de la intrarea în apartament a fost găsită închisă, 
dar neîncuiată, deşi vecina a susținut că era încuiată, cu două 
zile mai înainte, când a încercat să vorbească ceva cu victima; 

= în apartament au fost găsite numeroase pete de 
sânge (pe canapea şi pe pereți, în dulap, baie şi chiar pe palier, 
în fata apartamentului vecin); pe masă s-a găsit o sticlă, cu rest 
de coniac, şi două păhărele; pe duşumea se aflau părțile 
dezmembrate ale unui fier de călcat, un ciocan de plastic, cu 
miez metalic, precum şi un taburet ce avea un picior rupt — 
toate prezentând pete suspecte a fi de sânge; 

= în a doua cameră — pe pervazul ferestrei — au fost 
găsite patru librete C.E.C. precum şi o cutie pentru bijuterii, din 
care lipsea un medalion din aur (care a fost găsit sub frigider); 

> pe o poliţă a dulapului de haine au fost descoperite şi 
ridicate trei fragmente de urme digitale, care erau impregnate cu 
sânge; din acel loc lipsea o mare sumă de bani, ce reprezenta 
partea victimei, cuvenită din vânzarea vechii locuințe. 

Prin investigații s-a stabilit că victima a întreținut relații 
sexuale cu diverşi bărbaţi, anterior evenimentului, şi că, momentan 
era „combinată“ cu un inginer, care era şeful fostului ei soț. Acest 
motiv a precipitat şi divorțul, determinat, în fond, de conflicte mai 
vechi. De asemenea, s-a stabilit că fostul soț a aflat despre o bătaie 
între copilul lor şi un coleg, cu două zile mai înainte situație în 
urma căreia tatăl colegului i-a luat fiului — cu titlu de pedeapsă — 
geanta cu cărți şi fâşul. 

Interpretarea corelată a acestor date a condus la 
acceptarea simultană a mai multor mobiluri: gelozia - 
motivată psihologic pentru soţ — şi răzbunarea, din partea 
amantului, care a avut, în ultimul timp, unele neînţelegeri cu 
victima şi cunoştea despre deținerea la domiciliu a unei 
sume mari de bani. 

Ulterior, prin adâncirea analizei ansamblului de date ale 
cazului, s-a conchis că cel mai plauzibill mobil ar fi gelozia 
manifestată de soţ. Cu toate că din locuinţă a dispărut suma 
| de bani, jaful a fost considerat doar ca o acțiune subsidiară, 
| realizată pe baza unui imbold spontan, intervenit după 
săvârşirea omorului şi nu ca un scop formulat anterior. 


| Susținerea acestei concluzii — care a fost confirmată de 
realitate — s-a bazat pe mai multe argumente psihologice ce 
au permis nuanţarea interpretării şi, în final, creditarea 
ipotezei geloziei ca fiind cea mai justiticată, deci, ca factor 
motivaţional care explica cel mai bine circumstanţele 
esenţiale ale săvârşirii omorului. S-a apreciat, astfel, că 
| numărul real al leziunilor şi gravitatea acestora exprimau, 
mai degrabă, o „descărcare” nervoasă specifică unui 
asemenea mobil, autorul lovind în neştire, până ce victima 
nu s-a mai mişcat. De asemenea, pătrunderea în locuinţă s-a 
realizat, cât mai probabil, cu acordul victimei ori de către o 
persoană care avea cheie şi cunoştea împrejurarea că aceasta 
a rămas singură în apartament, unde se mutase de curând. 
Instrumentele folosite la atac indică o acţiune realizată cu 
mijloace aflate la îndemână, la locul faptei, şi nu ca un act 
| dinainte pregătit, care ar fi specific mobilului jaf sau chiar al 
răzbunării. S-a apreciat, deci, că ar fi vorba despre un omor 
comis în mod spontan, folosindu-se la atac, fierul de călcat 
cu care lucra victima în momentul critic. Pe de altă parte, s-a 


l luat în considerare situația că fostul soţ, pe lângă faptul că 
| nu era credibil în justificarea timpului critic, a încercat 
mereu, chiar şi cu câteva zile înainte de eveniment, să-şi 
| determine soţia să accepte relaţii sexuale. De asemenea că, 
| bănuitul s-a manifestat foarte violent când a aflat despre 
bătaia băiatului, împrejurare care s-a presupus că i-a 

precipitat acţiunea şi la „condus“ în apartamentul victimei — 
pentru a-i reproşa că nu se ocupă de educaţia copilului. 
Într-un alt caz, prezentat anterior în lucrare, privind dispariția 
în condiții suspecte a unui director de mare întreprindere chimică, 
analiza sub aspect psihologic a împrejurărilor concrete ale 
dispariției, precum şi a personalității lui şi a presupusului motiv, 
au ajutat nemijlocit la rezolvareea, în doar câteva zile, a unei spete 
complexe. Întrucât cazul nu a oferit niciun fel. de date 
criminalistice, care să orienteze cercetările, s-a pus accentul pe 
puținele informaţii obținute prin investigaţiile efectuate. Astfel, s-a 
stabilit că acesta s-a deplasat, în ziua respectivă, la sediul unei 
subunități, de unde ar fi dispărut în mod misterios, fără ca cineva 
să poată da relații precise. A mai rezultat că, în acea zi, trebuia să 
se prezinte la ministru pentru a explica unele situații considerate a 
nu funcționa bine în uzina pe care o conducea. Cazul era complicat 
şi de faptul că întreprinderea era de o importanță economică 
deosebită, având contracte cu multe firme străine, împrejurare care 
putea promova existența unor relații şi complicități încâlcite. 
Deoarece cercetările nu au avansat deloc, timp de două 
săptămâni, a venit şi momentul lucidității, când s-a adâncit 
procesul de cunoaştere a personalităţii directorului. Au rezultat 
informații esențiale, care au reconsiderat concepția de lucru. S-a 
ajuns, astfel, la concluzia că acesta era foarte ambițios şi că s-a 
preocupat serios de buna funcționare a uzinei, de care era şi 
puternic legat afectiv. În acelaşi timp, nu era prea receptiv la 
părerile altora, nu se împăca cu tutelarea prea strictă din partea 
forurilor superioare, pe care le considera a nu fi competente. În 
ultima perioadă de timp a avut o stare vizibilă de neliniște, 
pendulând între manifestări de agitaţie şi de deprimare, pe care le 
aprecia ca datorându-se oboselii. Prin considerarea corelată a 
acestor date psihologice, s-a conchis că cea mai plauzibilă cauză a 

dispariției ar putea fi o eventuală sinucidere realizată chiar în 
incinta unităţii şi având valoarea unui gest simbolic. În baza 
acestei analize — printre alte măsuri luate — s-a dispus verificarea 
tuturor locurilor de interes din unitatea centrală şi filiale. Ca 
urmare, a fost găsit cadavrul acestuia într-un subsol, în bazinul de 
ape reziduale, stabilindu-se că a decedat prin înec şi că nu prezenta 
urme de violență. 
În activitatea curentă a poliției apar uneori serii de omoruri 
comise în scop de jaf ori pe fond sexual, care produc în rândul 
populaţiei, în mod firesc, o stare de temere, de nelinişte ori chiar de 
panică. O asemenea stare de spirit s-a creat pe raza Capitalei, cu 
mulți ani în urmă, când au fost găsite, la mică distanță în timp, 
cadavrele unor femei violate, jefuite şi asasinate cu ferocitate, fără 
ca autorul să fie identificat şi prins. Mai multe femei agresate au 
rămas cu infirmități fizice şi psihice. Analiza împrejurărilor. în 
care a fost comis primul omor a oferit o diversitate mare de 
constatări şi concluzii, promovându-se motivat mai multe ipoteze 
de lucru, respectiv gelozia, jaful ori săvârşirea faptei de către un 
psihopat, care a urmărit, în principal, realizarea actului sexual. 
După o lună de zile a fost comis un alt omor deosebit de grav, 
la distanță mare de locul primului omor. Victima, de 35 ani, 
căsătorită, debarasatoare la un restaurant, se întorcea de la 
serviciu spre locuinţă, în jurul orelor două noaptea. Cadavrul 
prezenta 48 de leziuni tăiate şi înțepate, atât la nivelul capului 
şi pieptului cât şi la membrele inferioare şi în regiunea pubiană, 
produse, cât mai probabil, cu un topor şi un cuțit. Prezenta, de 
asemenea, muşcături pe sânul drept şi în zona pubiană, din 
ultima fiind rupte cu dinţii părți de țesut, care nu au mai fost 
găsite la locul faptei, admiţându-se ca posibilă existența unor 
manifestări de quasi-canibalism. 

Complexitatea cazurilor şi cruzimea autorului au 
determinat reeditarea analizei anterioare pentru a se examina 
datele într-o nouă perspectivă. Se impunea ca, pe lângă luarea 
în considerare a datelor de ordin obiectiv, obţinute din 
cercetarea la faţa locului şi examinările medico-legale, să se 
studieze aprofundat aspectele psihologice referitoare la 
victime şi, mai ales, cele relative la profilul psihic al 
prezumtivului autor. Pe baza acestui studiu s-a conchis că 
poliţia avea de rezolvat o serie neagră de fapte similare, care 
constituiau verigile unei acțiuni de mare pericol social, din 
partea unui psihopat sexual. Deci, pe lângă valoarea 
deosebită a informaţiilor rezultate din analiza modului de 
operare, s-a pus accent pe semnificaţia psihologică a 
comportamentului presupusului criminal, pentru a se 
demonstra convingător că omorurile reprezintă acţiunea 
aceluiaşi făptuitor. Astfel, s-a apreciat că este foarte puțin 
probabil ca, într-o perioadă scurtă de timp, acelaşi autor să 
aibă motive de răzbunare (gelozie) faţă de mai multe femei, 
excluzându-se ipoteza unui asemenea mobil. De asemenea, 
s-a conchis că faptele au fost săvârşite de către acelaşi autor — 
cum s-a şi confirmat în momentul rezolvării speţei - 
apreciindu-se că este aproape imposibil ca mai mulţi 
agresori să acţioneze fiecare separat, dar pe un fond psihic 
de degradare asemănător.? 

În finalul noii analize s-a apreciat că activitatea de 
identificare a autorului trebuie dirijată pentru verificarea a 
două ipoteze, care au fost reformulate, în concordanţă cu 
specificul mobilului acţiunii criminale şi anume: 


2 loan Sântea, Nopți sângerânde, Editura PHOBOS, 2005 

- omorurile au fost săvârşite în scopul realizării 
actului sexual, de către o persoană care suferă de 
tulburări comportamentale, mai ales din categoria 
psihopaţilor sexual; 

= omorurile au putut fi comise în scop de viol şi 
jaf de către infractori recidivişti ori persoane care, deşi nu 
aveau antecedente penale, sunt cunoscute ca violente, 
decăzute moral ori cu înclinații perverse în viața sexuală, 
pe fond de alcoolism. Această versiune, deşi considerată 
subsidiară, a fost admisă, deoarece practica poliţiei a 
dovedit că, în asemenea situaţii, unele persoane pot 

acţiona de manieră apropiată celor cu tulburări de 

comportament, alcoolul generând, adeseori, manifestări 
paradoxale în comiterea actelor sexuale. 

În practica judiciară se întâlnesc situaţii complexe şi 
extrem de dificile, când — mai ales în faza iniţială a 
cercetărilor nu se întrezăresc perspective clare de identificare 
a autorilor. În asemenea momente, apare şi se poate dezvolta 
o tensiune nervoasă dăunătoare, datorată atât şefilor 
ierarhiei — care nu manifestă înțelegerea şi răbdarea necesare 
- cât, mai ales, presiunii din partea opiniei publice. Dacă 
avem în vedere şi o altă realitate posibilă, anume că uneori, 
nu dispunem nici de urme sau constatări cu reală valoare, 
atunci vom observa că apare pericolul ca echipa de 
investigatori să înceapă căutările cu nelinişte, speranţă 
minată sau chiar cu un blocaj psihic special, corespunzător 
unei asemenea stări de spirit. Considerăm că asemenea 
dificultăţi — care sunt, în principal, de natură psihică trebuie 
evitate cu orice preţ, deoarece au un efect negativ deosebit 
asupra celor implicaţi, mai ales asupra randamentului lor în 
muncă, deci a obţinerii performanţei în descoperirea 

autorilor infracţiunilor şi probarea vinovăţiei acestora. 
Pentru a evita şi a rezista unor asemenea capcane, este 
necesar ca specialiştii care lucrează în domeniu, să fie avizaţi 
de existenţa acestora, să facă apel la experienţa personală sau 
cea a colectivului, să aibă tărie de caracter, să manifeste 
încredere în posibilităţile de rezolvare şi, în mod deosebit, o 
perseverenţă de oţel. 

Fără îndoială că nu ne propunem să examinăm pe larg 
această problemă sensibilă. Am evidenţiat-o sumar deoarece 
- prin comparație — aceasta se opune frecvent unei alte 
situaţii, destul de frecvent întâlnită în practică, anume cea a 
unei atitudini de  superficialitate în examinarea şi 
interpretarea datelor obţinute în faza iniţială a 
investigaţiilor, care trebuie considerată a fi esenţială pentru 
reuşita viitoare. Superficialitatea îmbracă, mai ales, varianta 
că, fără a se adânci suficient analiza informaţiilor, se 
elaborează — mai degrabă, se admite formal - un număr 
mare de ipoteze, chiar şi unele care nu sunt justificate. şi 
susţinute prin argumente temeinice, inclusiv de ordin 
psihologic. O asemenea atitudine îngreunează procesul de 
descoperire a autorilor şi duce la irosirea multor eforturi. 

Aşa s-a procedat, de exemplu, în cazul omorului comis în 
oraşul C. județul Timiş victima fiind un bărbat cu identitate 
necunoscută, al cărui cadavru a fost găsit pe o stradă a unui 
cartier. Acesta avea buzunarele pantalonilor întoarse pe dos şi 
şlițul desfăcut, cu expunerea la vedere a organului sexual. Moartea 
acestuia a fost provocată prin sugrumare, concluzie stabilită prin 
autopsie. La locul găsirii cadavrului au fost descoperite mai multe 
fragmente de urme plantane, câteva capete de țigări „Mărăşeşti şi 
un briceag, a cărui lamă era înfiptă între cărămizile gardului din 
apropiere. Victima a fost identificată operativ, stabilindu-se că era 

G. S., muncitor forestier dintr-o localitate învecinată. Din investigațiile 
efectuate a rezultat că a fost văzut, cu câteva ore anterior decesului, 
în grădina de vară a unui restaurant, până la ora închiderii şi a 
căutat cu insistenţă o femeie în vederea întreținerii unor raporturi 
sexuale, scop afirmat direct mai multor martori. 

Pe baza acestor date, dar ca urmare a unei analize superficiale, 
au fost promovate patru versiuni de lucru şi anume: 

-  omorul a putut fi comis în scop de jaf, de către 
elemente infractoare din localitate; 

- a fost săvârşit, cu mobil de răzbunare, de 
către colegi ai victimei, care au venit împreună cu el 
în delegaţie; 

-  omorul ar fi fost comis de către persoane 
obsedate sexual; 

- acesta ar fi fost săvârşit de către un individ, 
împreună cu o femeie de moravuri uşoare. 

Observăm din această simplă enumerare că primele trei 
versiuni nu aveau o susţinere temeinică, bazându-se doar pe 
constatarea că avea expus la vedere organul sexual şi 
buzunarele pantalonilor întoarse pe dos. Ipoteza cu privire 
la o eventuală răzbunare din partea colegilor era o simplă 
presupunere, care nu era susţinută de nicio informaţie. 
Ultima versiune apare ca fiind mai apropiată de specificul 
cazului şi motivată de interesele şi comportamentul victimei. 
Se impunea să fie introduse în cercul de bănuiţi cu prioritate, 
femei cu un astfel de profil, care locuiau în cartierul respectiv. 
Asemenea informaţii au fost obţinute chiar de la începutul 
investigaţiilor, dar, nefiind adâncite şi verificate temeinic s-a 
întârziat rezolvarea cazului timp de trei ani. Atunci când s-a 
revenit cu convingere la această variantă şi autorul a fost 

identificat în persoana unui tânăr, care trăia cu o nepoată a 
„gazdei“, unde a fost condusă victima în acea noapte. 

A rezultat din cercetări că victima a intrat într-un conflict 
spontan cu făptuitorul, din cauza faptului că şi-a ales drept 
parteneră aceeaşi femeie. Ca urmare, victima a fost lovită de 
către autor care, profitând de starea ei de ebrietate şi cu 
ajutorul celor două femei, a transportat-o pe o stradă 
lăturalnică, unde a ucis-o prin sugrumare, iar apoi au regizat 
locul faptei. Din prezentarea cazului rezultă că superficialitatea 
s-a manifestat nu numai în ceea ce priveşte elaborarea 
ipotezelor ci şi, ulterior, privind modul necorespunzător de 
verificare a acestora şi, mai ales, a bănuiţilor. 


Într-un alt caz de omor deosebit, cunoscut sub numele de 
„cazul Anca”, investigațiile au evidenţiat informații valoroase cu 
privire la personalitatea şi conduita victimei, care era o tânără de 
18 ani. S-a stabilit, astfel, că era o fire volubilă, căreia îi făcea 
plăcere să poarte discuții nevinovate cu bărbați necunoscuți. 
Aceasta, în pofida faptului că era virgină şi considerată ca fiind 
serioasă în comportament. Concluzia era de natură să promoveze 
ideea că putea accepta unele relaţii ocazionale şi, deci, să angajeze 
legături întâmplătoare cu o persoană ce putea fi periculoasă. 


Această apreciere se impunea a fi corelată cu posibilitatea 
de a fi acostată de către un bărbat cu afecţiuni psihice, prin 
considerarea, sub aspect psihologic, a concluziilor medico- 
legale privind modul cum a fost ucisă şi apoi tăiată în 
segmente, care au fost abandonate în mai multe locuri din 
capitală (mecanismul uciderii a constat în strangulare, 
combinată cu sufocare, prin introducerea în trahee a unor 
benzi de hârtie igienică). 

Remarcăm faptul că, în practica judiciară au fost şi se mai 
întâlnesc destule cazuri de neglijare a cunoştinţelor de 
psihologie în sprijinul interpretării corecte a comportamentului 
unor persoane — bănuiţi, martori, reclamanţi — situaţii care 
aduc numeroase prejudicii în progresul cercetărilor. Din 
această cauză unele persoane sunt omise din cercul de 
bănuiţi (suspecți) şi, ca urmare, nu sunt verificate, deşi ar 
putea fi autorii unor infracţiuni, iar, altele dimpotrivă, sunt 
considerate ca atare, fără a exista o motivaţie 
corespunzătoare. Asemenea orientări greşite sunt datorate 
superficialităţii ori chiar nepriceperii ofiţerilor de poliție 
(procurorilor şi magistraţilor) în ceea ce priveşte aprecierea 
semnificației psihologice a anumitor conduite sau resorturi 
ale acţiunii oamenilor. Considerăm că este deosebit de 
important ca aceştia să aibă o bună capacitate de orientare 
psihologică pentru a fi în măsură să identifice şi valorifice 

optim anumite manifestări comportamentale semnificative. 


Astfel, într-un caz complex din oraşul C.N., care reprezenta 
primul omor dintr-o serie neagră de fapte, s-a stabilit, din primele 
investigații, că victima a fost în vizită la un prieten, în seara 
comiterii faptei, fiind atacată în holul blocului, în momentul când 
se întorcea la domiciliu. Acesta era inginer şi era cunoscut ca un 
om serios aflat în relaţii bune cu victima. El nu ar fi avut, deci, 
niciun motiv s-o ucidă şi, în niciun caz, în condiţiile aberante în 
care s-a consumat fapta. S-a stabilit că victima a fost aşteptată şi 
lovită în cap în momentul în care a intrat în hol. După aceea a fost 
transportată în spatele blocului, într-o grădină. În continuare — 
fiind în stare de inconştienţă — a fost aruncată peste un zid, cu 
înălțimea de doi metri. Din acel loc a fost transportată încă circa 
70 metri peste şosea şi apoi pe o pantă mare, până în albia râului 

Someş, fiind aruncată în apă. La autopsie s-a stabilit că victima a 
decedat datorită unui mecanism combinat, respectiv din cauza unei 
lovituri puternice la cap şi a asfixierii prin înec, constatându-se că 
mai trăia în momentul contactului cu apa. 


Am evidenţiat aceste circumstanțe particulare ale 
modului de comitere a omorului pentru a remarca totala 
neconcordanţă între personalitatea şi conduita prietenului şi 
cea a autorului presupus, care trebuia căutat în rândul unor 
bolnavi psihic, cu discernământul grav afectat. Promovăm 
această teză deoarece autorul faptei a acţionat în condiţii de 
mare risc. Astfel, a aşteptat victima în hol, într-un bloc de 
nefamilişti, situat într-o zonă de mare circulaţie, la o oră cu 
posibilă mişcare şi deci pericol de a fi surprins (23.00). În 
plus, a executat o serie de activităţi gratuite şi riscante, 
deoarece a atacat victima în hol, iar apoi a continuat unele 
acţiuni dificile şi împotriva logicii. Ar fi fost mult mai simplu 
s-o abandoneze în grădină şi să plece, fără a-şi asuma riscuri 
suplimentare (de a fi văzut şi eventual chiar prins). 

În pofida acestor realităţi înspăimântătoare, inginerul a 
fost inclus în cercul de bănuiţi de la bun început şi a 
continuat să fie considerat suspectul principal deşi, pe 
parcurs, timp de circa trei luni, au mai fost comise, pe raza 
localității, mai multe omoruri şi tentative, toate 
consumându-se în împrejurări deosebite, cu mod de operare 
şi mobil bizar. O examinare sub aspect psihologic a seriei de 
omoruri, era importantă încă de la primul caz şi obaligatorie 
ulterior, când faptele s-au repetat. Aceasta trebuia să 
evidentieze convingerea că situaţia se detaşează de normal — 
chiar dacă ne-am referi la „normalul” din realitatea lumii 
criminale — şi că trebuie tratată după criterii speciale. 

Criteriul ar fi trebuit să fie cel al personalităţii particulare a 
persoanelor pretabile la asemenea acţiuni, respectiv din 
categoria aparte a celor care au tulburări grave de 
discernământ şi de conduită. 
O asemenea orientare a cercetărilor — care a şi dus la 
descoperirea autorului — a fost asigurată de către ofițerii 
specialişti din aparatul central, imediat după înregistrarea 
celui de-al doilea omor. Cu acest prilej, s-a subliniat şi 
eroarea gravă comisă prin considerarea prietenului victimei 
drept suspect. A rezultat că inginerul a avut de la bun 
început — fiind audiat chiar în ziua descoperirii cadavrului — 
comportamentul unui om inocent, care a recunoscut nu 
numai faptul că victima a fost la el acasă, dar a adăugat că 
aceasta şi-a uitat la el umbrela, fapt necunoscut atunci de 
poliție. O asemenea conduită în cercetare relevă o deplină 
sinceritate. În plus, a riscat mult, deoarece a oferit o posibilă 
probă materială împotriva sa, deşi cunoştea gravitatea 
situaţiei în care s-a implicat. Cu toate acestea, ofițerul de la 
judeţ, care era considerat un specialist în domeniu, a 
continuat să-şi afirme convingerea că acesta ar fi autorul, 
dacă nu pentru întreaga serie de fapte, cel puţin pentru 
primul omor, a cărui victimă a fost amanta lui. În acest sens, 
aducea câteva informaţii obţinute pe parcurs cu privire la 
unele certuri dintre ei. Parcă o simplă ceartă ar duce la 
faptele abominabile pe care le cunoştea. Singura explicaţie 
plauzibilă cu privire la această „defecţiune de concepție”, 
întâlnită la un ofițer cu experienţă, se referă, fără îndoială, la 
caracterul fixist al gândirii şi conduitei acestuia, dublată de o 
ambiţie rău înțeleasă, deoarece suspiciona faptul că, cei care 
contrazic „argumentele“, ar dori succesul doar pentru ei şi 

i-ar îngrădi libertatea de gândire. Nu vă miraţi prea mult, 
căci există şi astfel de „caractere”! 

Vorbind despre valenţele orientative ale psihologiei în 
practica judiciară, se impune să stăruim mai mult asupra 
valorii deosebite ce o reprezintă mobilul posibil al săvârşirii 
infracţiunii. Determinarea cât mai riguroasă a acestuia 
înseamnă aşezarea viitoarelor investigaţii pe o bază 
ştiinţifică, deoarece, astfel, se stabileşte posibila motivaţie 
care a stat la baza declanşării acţiunii criminale. Pornind de 
la asemenea premisă, vom constata că şi măsurile elaborate, 
în scopul rezolvării cazului — prin identificarea autorului — 
vor căpăta consistenţă şi coerenţă, vor asigura un progres 
continuu şi-şi vor adeveri forţa de adaptare la natura 
specifică a speţei. Determinarea mobilului constituie un 
proces complex şi dificil, care se fundamentează atât pe 
ansamblul datelor criminalistice cât şi pe capacitatea 
investigatorilor de a examina riguros, dar şi prin intuiţie şi 
imaginaţie creatoare, resorturile intime ce au condus la 
săvârşirea faptei. Unii specialişti, cu serioasă experienţă în 
domeniu, apreciază că nu se poate păşi spre rezolvare în 
absenţa stabilirii mobilului, după cum nici nu poate fi luat 
serios în considerare un suspect, dacă acesta nu corespunde 
mobilului prezumat. Situaţia este analogă cu stabilirea 
diagnosticului în medicină şi recunoaşterea eşecului unui 
tratament făcut în baza unui diagnostic greşit. 


Să încercăm concretizarea acestui adevăr prin prezentarea 
unui exemplu semnificativ. În dimineața unei zile de ianuarie, la 
orele 4.00, un cetățean dintr-o comună a județului Dolj a sesizat 
postului de poliţie faptul că, în seara zilei anterioare, între orele 
21-22, a fost ucis fratele său, F. I., în timp ce mergea spre casă, 

fiind atacat cu cuțitul de către trei tineri. Acesta a mai arătat că, în 
cursul după amiezii, victima a fost la el în vizită, unde, în prezența 
soției şi a unui martor (A. P.), au mâncat şi consumat vin, până la 
orele 21.00. Menţiona că martorul a plecat cu circa două ore mai 
devreme, deoarece urma să intre în serviciu de pază. La circa 15 
minute după plecare, victima s-a întors la el, ținându-se de şoldul 
stâng şi rugându-l să-l conducă până acasă, fără a da nicio 
explicație situației. Au plecat împreună şi pe drum, în dreptul 
unui podeţ, victima i-a spus că în acel loc a fost atacat de trei 
tineri, dintre care unul i-a aplicat o lovitură cu cutitul în zona 
soldului. I-a mai spus că, pe acesta din urmă, l-a recunoscut ca 
fiind C. C. Ajunşi la domiciliul fratelui, l-a ajutat să se aşeze în 
pat, iar după 15 minute acesta a decedat. A mai explicat poliției că 
a sesizat cazul cu întârziere (şapte ore) deoarece era foarte tulburat 
şi că, în acea noapte, a fost pe la sora lui şi alți doi frați, pentru a-i 
anunța de nenorocire. 

Cercetarea efectuată la fața locului nu a evidențiat prezența 
unor urme, pe întregul traseu parcurs, cu excepția unui număr de 
18 cărți de joc, desenate de mână, găsite în apropierea podețului. 
Expertiza medico-legală a stabilit că moartea victimei s-a datorat 
celor două perforaţii gastrice pe care le avea şi a intervenit după cel 
puţin 30 minute şi până la două ore de la servirea hranei. 

Timp de trei ani, investigațiile s-au focalizat în jurul lui C. C., 
despre care fratele victimei a relatat că a fost recunoscut de aceasta. 
Au mai rezultat şi alte informaţii importante, anume că, în ziua 
omorului, acesta a amenintat cu cuțitul pe un alt frate al victimei 
şi că, în seara evenimentului, a fost văzut, de către un martor, în 
apropierea locuinţei victimei. De asemenea, au fost făcute verifcări 
cu privire la activitatea şi mişcarea fratelui victimei, obținându-se 

informaţii interesante, care ar fi trebuit să îl plaseze pe acesta în 

poziție de principal bănuit, lucru care însă nu a fost făcut, din 
cauza superficialităţii în interpretarea şi estimarea informaţiilor. 

În acel moment de impas al cercetărilor, cazul a fost examinat 
de către un specialist din aparatul central al poliției. Acesta a 
examinat, sub aspectul mobilului datele existente în dosar, şi a 
conchis că există o motivație mai convingătoare în privința fratelui 
victimei, a cărui ceretare a fost totuşi abandonată, după primele 
investigații. Astfel, a rezultat că, victima a avut relații amoroase 
cu soția fratelui, atât anterior căsătoriei cât şi după aceea; de 
asemenea, că au existat numeroase neînțelegeri şi certuri între 
membrii familiei victimei, din cauza modului cum s-a făcut 
împărțirea averii părinților, vizita dinaintea omorului încadrându-se 
în acest context, fratele care a sesizat cazul era cunoscut ca un om 
violent, necomunicativ, viclean, prudent şi calculat în tot ce făcea, 
în noaptea ce a urmat omorului, acesta s-a deplasat pe jos — deşi 
avea o infirmitate la picior — până la locuinţa martorului P. A. sub 
pretextul de a împrumuta un cal, pentru a merge la o soră, deşi 
distanța până la aceasta era egală şi chiar mai lesnicios de parcurs. 
Se pare că a avut prioritate martorul, care de fapt, i-a susținut o 
parte din alibi. La acestea trebuie adăugată întârzierea mare cu 
care a sesizat cazul (7 ore), care trebuie considerată simptomatică 
şi absolut necesară pentru a-şi calcula reacțiile viitoare. 

Datele menționate conturau un clar mobil de răzbunare 
(dublat de gelozie) din partea unei persoane cu comportament 
violent şi autoritar. Pe baza acestei noi orientări investigațiile au 
fost focalizate pe acest nou bănuit, fapt ce a făcut ca, după alți 
patru ani de muncă, să se poată strânge toate probele necesare şi să 
se obțină condamnarea acestuia. 


În activitatea practică apar adeseori, situaţii când este 
greu de descifrat adevăratul mobil al comiterii unor 

omoruri, deoarece se întâlnesc simultan elemente specifice 
unei motivații de ordin sexual cu cele caracteristice unui jaf. 
În asemenea speţe este foarte important să realizăm un 
diagnostic diferenţial şi să stabilim mobilul principal, prin 
examinarea atentă a datelor ce susţin prioritatea unui mobil 
faţă de altul, pentru a putea orienta investigaţiile în direcţia 
bună şi a nu irosi energiile. Dacă ele ponderează teza 
mobilului sexual, jaful fiind considerat doar ca o acţiune 
subsidiară, realizată, de regulă, în mod spontan, atunci vom 
reuşi să economisim timp şi să păşim spre rezolvare pe un 
gen de scurtătură. Ca urmare, în toate situaţiile de acest fel, 
este necesar să apelăm şi la instrumentele psihologiei, care 
oferă cu generozitate o serie nebănuită de explicaţii 
comportamentale. 

O situaţie similară se întâlneşte în cazurile când se 
constată lipsa unui mobil clar ori acesta poate fi considerat 
bizar, putând reflecta acţiunea unui bolnav psihic. În unele 
speţe, se observă o mare analogie între faptele comise de 
către bolnavii mintal şi cele săvârşite de către persoane care 
se află în stare avansată de ebrietate, al căror comportament 
este dezordonat ori chiar aberant (sau cel puţin confuz), 
putând produce un tablou al locului faptei apropiat de cel 
remarcat în cazul celor cu afecţiuni psihice. Bineînţeles că, 
dacă nu vom putea asigura o diferenţiere clară, vom fi 
obligaţi în cele din urmă, să promovăm în mod egal cele 
două ipoteze de lucru, pentru a nu comite o greşeală şi mai 
mare şi a neglija o pistă posibilă. În cazul Rîmaru s-a stabilit 
limpede, de la bun început, faptul că luarea unor obiecte de 
la victime (de exemplu ceasuri) a constituit o acţiune 
subsidiară a autorului, aşa cum s-a adeverit şi în finalul 
cercetărilor. Dacă, însă, autorul ia de la victime doar obiecte 

de lenjerie, fire de păr ori altele care pot simboliza sexul, 
atunci va fi clar că o asemenea preocupare confirmă mobilul 
sexual. Ca urmare, asemenea mostre se vor constitui 
obligatoriu în obiecte de urmărit, verificându-se eventuala 
lor prezenţă la bănuiţi şi devenind probe certe. 


b) Omorurile comise de către bolnavi psihic şi psihopaţi 


Referitor la situaţia specială a omorurilor comise de 
bolnavii mintal, considerăm necesar să analizăm câteva 
aspecte importante, deduse din activitatea de identificare a 
unor astfel de făptuitori. De regulă, acţiunea lor pare a fi 
nemotivată, incoerentă sau cel puţin bizară, tabloul ce îl 
oferă cercetătorilor fiind absurd, încărcat cu aspecte gratuite 
ori de-a dreptul înspăimântător. Pentru a realiza o minimă 
înțelegere a situaţiei este necesar să avem în vedere 
ansamblul  constatărilor criminalistice, medico-legale şi 
comportamentale, care, bine considerate, ne oferă unele 
elemente de orientare utile, ce pot servi — încă din faza 
iniţială a investigaţiilor — la elaborarea ipotezei că autorii ar 
putea face parte din rândul bolnavilor mintal. Cele mai 
valoroase indicii în acest sens pot fi: 

- gravitatea şi multitudinea leziunilor, care 
ajung, uneori, până la acte de ferocitate sau manifestări 
de sadism (mutilări, decapitări, secţionarea victimei în 
timpul vieţii ş.a.); 

- specificul şi numărul victimelor, acţiunea lor 
fiind îndreptată adeseori asupra copiilor sau 
membrilor familiei, evoluând chiar până la distrugerea 
unei familii; 

- executarea în câmpul infracţiunii a unor acte 
bizare sau fără scop practic (aplicarea a numeroase 
lovituri după ce victima a decedat, activităţi nefireşti 
sau riscante, părăsirea locului faptei pe o direcţie 
luminată ori foarte circulată, deşi existau alte 
posibilităţi); 

- lipsa de prudență sau curajul nesăbuit, 
manifestate prin atacarea victimelor în timpul zilei, în 
locuri aglomerate, în condițiuni de inferioritate fizică 
sau numerică, în numele unor „idealuri” religioase ori 
morale excentric-fundamentaliste ş.a.; 

- folosirea unor obiecte care prin caracteristicile 
şi destinaţia lor nu au în mod obişnuit valoare de agent 
vulnerant ori pot fi periculoase şi pentru făptuitor 
(veselă, scrumiere, cioburi de sticlă, substanţe 
inflamabile, maşini infernale); 

- repetarea la scurt timp a unor acţiuni 
criminale, cu mod de operare asemănător. 

În procesul activităţii de identificare a unor astfel de 


autori, este indicat să prezumăm specificul modului de 
gândire şi de acţiune al bolnavilor psihic, precum şi aşa-zisa 
motivare a faptei şi a modalităţilor ei de înfăptuire. O 
asemenea încercare de reprezentare specifică privind 
desfăşurarea acţiunii criminale şi a conduitei făptuitorului 
este necesară în vederea stabilirii iter criminis (drumul 
parcurs de criminal) şi a descoperirii locurilor unde am 
putea găsi urme sau corpuri delicte. Rezultă că trebuie să 
presupunem, unele fapte şi mişcări ale acestuia şi să intuim 
unde ar fi putut ascunde cadavrul, corpurile delicte, 
îmbrăcămintea victimei ori cea proprie, pentru a putea axa 
probaţiunea pe terenul probelor materiale. În cercetarea 

bolnavilor mintal trebuie să se ţină seama şi de alte concluzii 
orientative, rezultate din activitatea practică, care subliniază 
faptul că, de regulă, aceştia îşi pun în aplicare planurile în 
mediul apropiat lor, deci în familie sau în cercul lor limitat 
de cunoscuţi ori în zonele învecinate domiciliului. Explicaţia 
psihologică a acestui comportament rezidă în capacitatea lor 
limitată de a se orienta şi de a se mişca în medii şi locuri care 
nu le sunt cunoscute. 

În cazul persoanelor cu afecţiuni psihice grave, deci care 
sub aspect juridic nu răspund pentru faptele comise, este 
necesar să se stabilească cu rigoare existența 
discernământului — realitate psihologică importantă - care în 
multe cazuri este greu de estimat şi constituie apanajul 
experţilor în psihiatrie, singurii în măsură să conchidă dacă 
cel examinat are sau nu conştiinţa clară a faptelor săvârşite. 
Există destule situaţii când acest lucru este greu de realizat, 
deoarece se întâlnesc şi cazuri de simulare reuşită a unor 
boli. Din aceste motive s-a stabilit, chiar şi prin lege, ca 
examinarea lor să fie realizată doar de către o comisie de 
specialişti şi în condițiuni de internare şi supraveghere de 
durată, pentru a se putea evita riscul unor aprecieri eronate. 

Cu totul diferit se pune problema în cazul persoanelor 
care nu suferă de asemenea boli grave (ca de exemplu 
schizofrenia sau paranoia) dar care prezintă tulburări psihice 
ce nu afectează, în mod esenţial, discernământul. În 
literatura de specialitate, dar şi în practica judiciară, această 
largă categorie de oameni este cunoscută ca fiind cea a 
psihopaţilor, care au tulburări evidente de comportament, 
diferenţiate în funcţie de dominanţa care se manifestă în 
conduita lor, fiind etichetaţi ca psihopati impulsivi, agresivi, 
cu obsesii sexuale ş.a. Toţi aceştia ridică probleme deosebite. 

Ei au discernământul păstrat şi, ca urmare, sunt capabili să 
conceapă planuri de acţiune diabolice, cu prevederea celor 
mai mici detalii şi o preocupare expresă de a nu lăsa urme 
ori de a „presăra” la locul faptei anumite elemente de 
diversiune. Uneori sunt capabili de un curaj şi o viclenie 
deosebită, urmărind îngreunarea cercetărilor sau chiar 
realizarea unei „crime perfecte”. Având păstrată capacitatea 
de autocontrol, aceştia se comportă prudent, atât în timpul 
săvârşirii infracţiunilor cât şi în viaţa de toate zilele. Ca 
urmare, nu atrag atenţia celor din jur, în majoritatea 
cazurilor fiind consideraţi oameni cu un comportament 
normal sau doar puţin deosebit de al celorlalţi. Din această 
cauză, identificarea lor ca oameni problemă este foarte 
dificilă, ei reuşind să mascheze timp îndelungat săvârşirea 
unor fapte grave, ca omoruri, incendieri, ameninţări cu 
bombe, violuri ori acte de pedofilie. 

Semnificativă în acest sens este chiar şi aprecierea 
medicilor psihiatri, care recunosc că până şi lor le este greu 
să  diagnosticheze din timp asemenea devieri 
comportamentale. Bineînțeles că, atunci când ne referim la 
agenții de poliție, această dificultate este mult sporită, fiind 
aproape imposibil ca aceştia să identifice, în teren şi la timp, 
asemenea persoane, cu atât mai mult cu cât ele sunt capabile 
de autocontrol şi ascundere a manifestărilor care le-ar putea 
trăda. Rezultă că, dacă nici medicii psihiatri nu pot garanta 
diagnosticarea lor cu prilejul unei simple consultaţii, trebuie 
să admitem realitatea că mulţi asemenea indivizi circulă 
nestingherit, printre ceilalți oameni, deşi prezintă un 
permanent potenţial de periculozitate. Într-o asemenea 
situaţie delicată, singura metodă cu şanse de reuşită pentru 
agenţii de poliţie constă în investigarea atentă, în teren, a 

trecutului acestora, a anturajului şi întregului lor comportament, 
pentru a putea decela o serie de indicii semnificative. 

Printre aceste aspecte avem în vedere faptul că un 
individ trăieşte ca un singuratic, că nu întreţine — în mod 
obişnuit — relaţii cu femei, că se manifestă agresiv sau are 
unele înclinații spre relaţii nefireşti cu copiii, că s-a despărţit, 
în condiţii speciale de soţie sau familie, că este o fire închisă 
şi nesociabilă etc. 

Pe cale de consecință, asemenea greutăţi continuă să apară 
şi în activitatea de identificare a autorilor, impunându-se 
deci, pe lângă pregătirea minimală în domeniul psihologiei 
judiciare, şi asigurarea unei bune colaborări cu specialiştii, 
atât în fazele determinării şi cercetării eventualilor suspecți 
din rândul acestora cât şi, ulterior, în procesul judecării, 
pentru a-i determina la recunoaşterea săvârşirii faptelor în 
faţa instanţei. 

Confirmarea dureroasă a acestei realităţi a fost dată în 
practică de numeroase infracţiuni grave comise de către 
asemenea psihopaţi, cum ar fi cazurile „Anca”, „Rîmaru”, 
minorul „Şerban” din capitală, care au făcut vâlvă la vremea 
lor. Vom ilustra totuşi situaţia prin câteva exemple 


semnificative, prezentate în sinteză, care vizează abuzarea 
sexuală a copiilor. 


În județul B., un infractor recidivist obişnuia să ademenească 
fetițe între 5-7 ani, sub pretextul plimbării cu bicicleta. Astfel, a 
ademenit, condus pe câmp şi violat un număr de patru fetițe, pe 
una dintre acestea abandonând-o în stare gravă, cu hemoragie 
puternică, situaţie care i-a pus în pericol viața. 

Un alt caz se referă la minora S. E. din oraşul O., care a fost 
ademenită şi dusă la domiciliul infractorului, unde a fost violată 

atât pe cale vaginală, cât şi rectal, deşi avea doar nouă ani, În timpul 
celui de-al doilea act sexual, criminalul i-a aplicat în cap două lovituri 
de satâr şi i-a bătut un şurub, în cutia craniană, A transporta! 
ulterior cadavrul fetiţei şi l-a ascuns într-un canal de gaze, din 
afara oraşului, speța prezentând dificultate deose bită de rezolvare. 
Un caz asemănător a permis desprinderea unor învăţăminte 
utile în acest domeniu. O fetiță în vârstă de şapte ani din oraşul 
C., a dispărut în timp ce se întorcea de la un magazin alimentar. 
Sesizată de întârzierea acesteia, mama ei a căutal-o la magazin, 
aflând că fetiţa a făcut cumpărăturile necesare şi a plecat. Întrucâl 
nu s-a mai întors acasă până seara târziu, tatăl ei a făcul 
reclamaţie la poliție. Investigaţiile începute imediat nu au 
evidenţiat, timp de patru zile, aspecte de interes, Ulterior, la scurte 
intervale de timp, la poliție, au fost primite trei anonime, fiecare 
dintre ele cu un alt scris. Prin expertiză s-a stabilit că una dintre 
acestea a fost scrisă cu mâna stângă. Din conținutul acesteia 
rezulta că fetița trăieşte şi se află la locuinţa necunoscutului. Tot 
prin expertiză s-a stabilit că toate trei anonimele au fost scrise de 
aceeaşi persoană. În plus, s-a reuşit, prin metode speciale, ridicarea 
de pe acestea a unei urme digitale. După două săptămâni, un 
cetățean a găsit — pe trotuarul din faţa şcolii unde învăţa dispăruta 
— o valiză, în care, stupoare! Se afla trunchiul decapitat şi 
dezmembrat al unei fetițe de 6-8 ani, care era congelat şi acoperit 
cu un strat subțire de pământ. Prin examinarea solului, au fost 
identificate şi câteva bucățele de hârtie care, prin reconstituire 
parțială, au dus la concluzia că provin dintr-un plan director al 
oraşului. Cu toate acțiunile de scotocire întreprinse, nu au mai fost 
găsite celelalte segmente de cadavru care lipseau, respectiv capul şi 
membrele. Prin necropsia efectuată, s-a stabilit că asasinul a 
decapitat fetița, când aceasta se mai afla în viață. Autorul acestei 
crime abominabile a fost descoperit după un an de zile, ca urmare a 

unor cercetări febrile. S-a aflat, astfel, că acesta era un tehnician 
dentar, în vârstă de 45 ani, care încă din tinerețe a practicat 
hipnotismul şi grafologia. S-a mai stabilit că a locuit în 
perimentrul conturat pentru cercetări — încă din faza inițială — şi 
practica acte de perversiune sexuală cu minore, A rezultat că şi 
„dispăruta” a fost atrasă în acest „joc“, cu mult timp anterior 
evenimentului fatal, fiind colegă de clasă cu o fetiţă ce locuia în 
curte cu autorul. Numai după ascultarea cu tact a acestei fetiţe, în 
prezența mamei sale, a confirmat practicarea actelor de perversiune. 

În final, autorul a recunoscut comiterea asasinatului şi a 
menționat că membrele şi capul le-a fixat într-o masă de ghips şi 
le-a aruncat în apa unui râu. A arătat că anonimele le-a scris şi 
trimis în scopul deturnării cercetărilor, motiv pentru care pe una 
dintre ele a scris-o cu mâna stângă, iar, pe alta, a imprimat un 
deget al fetiţei. În perioada acțiunilor de cercetare, criminalul s-a 
oferit să-l ajute pe tatăl victimei în rezolvarea cazului, prin 
folosirea hipnozei. Ca urmare, a realizat o astfel de şedinţă, chiar în 
locuința victimei, folosind ca „mediu” un vagabond ales de el. Cu 
acest prilej, l-a sfătuit pe tatăl fetiţei să informeze poliția că autorul 
ar locui într-o direcție opusă celei unde locuia el. După săvârşirea 
crimei, la scurt timp, s-a mutat în alt oraş, pentru a-şi pierde 
urma. La acest ultim domiciliu, a fost găsit un manuscris intitulat 
„O crimă perfectă”, în care eroul negativ era chiar el. Acţiunile 
criminale descrise corespundeau cu cele folosite în acest caz, 
ilustrând prezența unei obsesii de durată în ceea ce priveşte răpirea 
şi uciderea unei fetițe. 


c) Omorurile săvârşite prin cruzime 


Considerăm necesar a face şi unele sublinieri la situaţiile 
când realitatea ne oferă — destul de frecvent — „întâlniri” 
nedorite cu cadavre ciopârţite ori segmente de cadavru, 

abandonate în diverse locuri. Mentalitatea comună din țara 
noastră promovează credinţa că acestea reprezintă expresia 
indubitabilă a cruzimii de care este capabil şi/sau care îl 
caracterizează pe criminal. Reminiscenţe ale acestei viziuni 
se mai întâlnesc, din păcate, şi în râdul unor specialişti, 
situaţie care trădează doar o examinare sentimentală a 
problemei. În destul de multe cazuri, unii medici legişti au 
susținut, în concluziile expertizei, sub autoritatea pregătirii 
lor, că făptuitorul posedă cunoştinţe medicale, dacă nu 
cumva sunt chiar specialişti, luând în considerare modul 
reuşit (şi fără urme suplimentare) în care au realizat 
disecarea cadavrului ori dezarticularea segmentelor. Ca 
urmare, acordându-se creditul necesar unor asemenea 
susțineri (ca de exemplu, în cazul „Anca”), au fost luate 
măsuri de identificare şi verificare a unor posibili bănuiţi din 
lumea medicală, orientare care a dus la pierderea de timp şi 
a provocat suferinţe gratuite unor oameni. Cunoaştem faptul 
că această concluzie nu a fost confirmată şi că autorul nu a 
avut nicio legătură cu domeniul, nici măcar sub aspectul 
pregătirii teoretice. De altfel, nu cunoaştem asemenea cazuri 
de confirmare. În fond, ce ne spune o asemenea constatare? 
Poate doar simplul fapt că unii medici legişti au manifestat 
superficialitate în examinare şi au lansat concluzii „măreţe”! 
Poate şi împrejurarea, mai uşor de verificat, că autorii au fost 
„inspiraţi” în „operaţia“ ce au efectuat-o şi au urmat cu lama 
cuţitului, în mod simplu şi firesc — poate şi cu îndemânarea 
dobândită din alte meserii — articulațiile corpului şi, astfel, 
au atins o „performanţă” care i-a uimit pe unii medici legişti 
(şi prin care a ţinut să iasă din anonimat). 

Tot la fel de „curioasă” este şi aprecierea multora — 
inclusiv a unor jurişti — care consideră ca obligatorie 

concluzia că ne aflăm în faţa unei crime săvârșită cu 
cruzime, ori de câte ori suntem în fața unor segmente de 
cadavru. Aşa s-a procedat -= tot în „cazul Anca” - când 
procurorul a cerut instanței, iar aceasta a acceptat cu 
uşurinţă, schimbarea încadrării juridice a faptei în omor 
săvârşit prin cruzime. În mod normal, o asemenea agravare 
a calificării juridice nu putea fi admisă decât în cazul când 
expertiza medico-legală ar fi constatat că secționarea a fost 
efectuată în timp ce victima mai era în viaţă. Dar, în cazul 
menţionat, operaţiunea a fost realizată post-mortem, şi, ca 
atare, nu putea susţine o asemenea concluzie. 

Adevărul este că autorii nu dau semne speciale de 
cruzime când recurg la asemenea „rezolvări”, ci pur şi 
simplu, încearcă cu disperare să iasă din impasul în care au 
intrat şi să scape de cadavru. Or, cum să scape de el, dacă 
acesta este voluminos şi nu au la dispoziţie un autovehicul? 
Şi dacă ar avea — nu există aici şi alte motive de temere? 
Atunci nu este obligatoriu să treacă la porţionarea şi 
transportarea segmentelor? Un asemenea comportament are 
o explicaţie psihologică foarte clară. Este, de fapt, o reacţie a 
făptuitorului faţă de situaţia gravă în care singur a ajuns şi 
această reacţie este de teamă, frică, spaimă, chiar un suiş 
întreg de sentimente care îi pot provoca o situaţie de panică. 
Tot psihologic se explică şi faptul că aceste operaţiuni se fac, 
de regulă, în mod precipitat şi, deci, cu posibile erori. 
Aceasta este explicația cea mai probabilă a 
comportamentului lor. Dacă înțelegem bine această realitate, 
avem şansa sau mai bine zis, izvorul care ne poate asigura 
dobândirea unor noi probe (cum ar fi folosirea la 
împachetat a unor hârtii sau obiecte de îmbrăcăminte ori 
saci aflați la îndemână, în casă ori dependinte, probe care, 

adeseori, nu sunt bine căutate sau verificate, deşi se cunoaşte 
faptul că graba îi îndeamnă pe autori să greşească). 
În situaţii fericite, pot fi găsite nu numai diverse 
înscrisuri, mărci, microurme, obiecte uitate în haine (chei) 
etc. dar şi urme papilare, cum a fost, de pildă, în jeaziul 
Anca” - un caz al tuturor posibilităţilor. Numai că, graţie 
unui „model superior de anchetă”, acestea nu au fost 
folosite sub niciun aspect. Nu au fost utilizate nici măcar ca 
probă în apărarea nevinovatului Samoilescu. Pur şi simplu 
au fost ignorate atât de către Poliţie cât şi de către 
Procuratură. S-a evitat, sistematic şi cu rea-credinţă, 
aducerea lor în discuţie în tot cuprinsul rechizitoriului, 
pentru ca nu cumva să se sesizeze instanţa de existenţa şi 
importanţa lor, şi, ca urmare, să decidă restituirea dosarului 
pentru refacerea cercetărilor. Cei implicaţi în realizarea 
acestei manipulări a dovezilor au urmărit succesul cu orice 
preţ, manevră care n-a reuşit, decât cu caracter temporar. 


d) Dispariţiile suspecte de persoane 


Un domeniu special de aplicare a psihologiei în practica 
judiciară îl constituie cel al dispariţiilor de persoane, unele 
dintre aceste cazuri finalizându-se cu calificarea lor drept 
omoruri, sinucideri ori morţi accidentale. Sigur că există 
numeroase situaţii când se adevereşte că dispariţia unor 
persoane este voluntară, fiind motivată de diverse interese. 
Dar ... şi este un dar cu cântec, în destule cazuri, asemenea 
dispariţii sunt suspecte de la bun început, prezentând o 
gamă largă de elemente contradictorii ori insuficient 
explicate. Cum în aceste spețe probaţiunea este greu de 
asigurat, organele judiciare fiind lipsite de constatările şi 

concluziile rezultate din cercetarea câmpului infracţiunii şi 
expertiza medico-legală a cadavrului, acestea resimt 
necesitatea de a se bizui pe aportul substanţial ce-l poate 
oferi, şi în acest domeniu, psihologia judiciară. Precizăm că 
aceasta poate contribui la interpetarea corectă a 
împrejurărilor şi a motivaţiei specifice a celui dispărut 
precum şi a comportamentului martorilor invocaţi ori a 
suspecţilor vizaţi, care ar avea vreun interes în dispariţie. 
Aceste aspecte practice, ce se cer a fi clarificate, constituie 
pilonii oricărei cercetări în cazurile de dispariţii. În orice 
situaţie, când se decelează suspiciuni privind adevărata cauză 
a dispariţiei unei persoane, este important ca respectivul caz 
să fie considerat ca un posibil omor şi să se întreprindă, la 
timp, măsurile care mai târziu nu mai pot fi luate. 

Astfel, este util a se efectua o căutare specială a 
elementelor de interes — asemănător cercetării locului faptei 
într-un caz de crimă — atît în locuinţa dispărutului cât şi la 
locul de muncă. Cu acest prilej, se va urmări ridicarea şi 
conservarea unor categorii largi de urme şi înscrisuri care 
pot asigura în viitorul imediat, identificarea certă a victimei 
(fire de păr, urme papilare, obiecte şi lenjerie intimă, 
documente medicale -— inclusiv radiografii dentare - 
contracte, carduri, casete, jurnale şi alte acte personale etc.) 
precum şi a altora, care să permită stabilirea clară a faptului 
dacă în acele locuri există urme ce demonstrează săvârşirea 
unui omor (pete de sânge ori alte produse biologice, urme 
de săpătură proaspătă în pivniţă, dependinţe, curte, 
grădină, substanțe interzise, medicamente etc.). Prin 
investigaţiile ce vor fi efectuate şi ascultarea membrilor 
familiei sau a posibililor suspecți se va urmări obţinerea 
unor date privind mişcarea în timp şi spaţiu a persoanei 

dispărute — îndeosebi cu una-două zile anterior evenimentului 
- personalitatea şi relaţiile acesteia, existența unor stări 
conflictuale ori motive speciale de dispariţie, justificarea 
timpului critic de către cei bănuiţi şi orice alte împrejurări 
care au relevanţă. 

Toate aceste date vor fi interpretate din punct de vedere 
psihologic pentru a se stabili dacă dispărutul avea motive 
serioase să dispară ori, dacă acestea nu existau, iar 
dispariţia a avut loc în circumstanţe neverosimile, ba chiar 
ciudate. În raport cu concluziile desprinse din această 
examinare, se va stabili planul viitor de acţiune. Ori de câte 
ori apare necesitatea discutării concluziilor şi a aspectelor 
semnificative cu specialiştii în psihologie, se va realiza acest 
act, urmărindu-se şi punerea la punct a unei strategii de 
abordare a suspecţilor, prin care să se asigure demascarea 
sau determinarea acestora să greşească şi să se autodemaşte, 
prin comportamentul lor. De altfel, orice modificare 
nejustificată a conduitei lor după eveniment va fi serios 
examinată şi interpretată, fiind posibil ca aceştia — uneori 
chiar şi după ani de zile — să se considere „salvaţi“, să nu se 
mai controleze suficient şi să ofere unele indicii despre 
trecutul lor (discuţii la băutură, încercări de a influenţa unii 
martori, în sensul că au văzut ulterior dispărutul sau că acesta 
ar fi trimis diverse scrisori şi alte asemenea manifestări). 

Vom ilustra modul în care s-au folosit în cercetări 
asemenea interpretări ale conduitei unor suspecți. 


În judeţul H. se afla în lucru, de peste şapte ani, un caz de 
dispariție cu suspiciuni de omor, care nu a putut fi rezolvat, din 
cauza dificultăților apărute în administrarea probelor. După acest 
moment, au apărut unele informaţii interesante, pentru 

valorificarea cărora s-a dispus trimiterea a doi specialişti din 
aparatul central al poliției. Acestea se refereau la relatările făcute 
unui martor, de către principalul suspect şi sora acestuia, în 
sensul că s-au săturat de atâta tracasare din partea poliției locale 
şi ar fi dispuşi să se descarce sufleteşte, să scape, deci, de presiune. 
Considerându-se a fi un moment psihologic „fierbinte”, s-a 
organizat iniţial cercetarea surorii bănuitului, şi, ca urmare, a fost 
obținută o recunoaştere cu caracter de generalitate care releva 
faptul că, recent, într-o discuție cu fratele ei, acesta i-a mărturisit 
că el este vinovat de dispariția tatălui lor, fără a dori să precizeze 
niciun aspect concret. A mai afirmat că fratele ei s-a spovedit 
preotului din sat, fapt ce nu l-a mai făcut de mulţi ani. 

Pe baza acestor date, care asigurau o poziție bună în anchetă, 
s-a trecut la cercetarea fiului dispărutului. După ceasuri lungi de 
negații, combinate cu ezitări şi o stare sufletească „grea”, s-a creat 
un moment Special de presiune, spunându-i-se că sora lui a 
mărturisit, iar preotul — nedorind să-şi calce jurământul — a 
confirmat tacit, la insistențele noastre, că într-adevăr acesta s-a 
spovedit cu privire la fapta gravă. Pus în fața acestei noi situații, 
bănuitul de până atunci, copleşit de povara sufletească ce o purta 
de atâta timp, a recunoscut comiterea omorului. Cu acest prilej, a 
indicat locul unde şi-a îngropat părintele, pe care l-a ucis într-un 
moment de furie, din cauza unor neînțelegeri privind averea. 

Un alt caz interesant este cel care a avut loc în județul C.S., 
cu ani în urmă. În timp ce curăța un canal de irigație, un paznic a 
găsit, lângă grătarul acestuia, o anvelopă de camion, care 
împiedica parțial scurgerea apei. A rămas stupefiat când a 
observat că de anvelopă era legat, cu sârmă, un cadavru, de sex 
feminin, căruia îi lipsea capul şi membrele superioare. 

Cu prilejul cercetării efectuate la fața locului s-a mai constatat 
că victima era complet goală, iar sârma folosită la legare era 

asemănătoare aceleia care se utilizează în mine, pentru amorsarea 
explozibilului. Nu au fost găsite celelalte componente ale 
cadavrului, în schimb au fost descoperite — prin secarea canalului 
— două pietroaie, care erau legate cu acelaşi fel de sârmă, 
prezumându-se că au fost folosite inițial pentru ancorarea în apă a 
anvelopei. Autopsia nu a putut determina cauza medicală a 
morții, dar a stabilit că aceasta a avut loc cu circa 20 zile anterior, 
că secționarea capului şi a brațelor s-a realizat post-mortem, cu un 
corp tăios, iar a claviculelor cu ajutorul unei lame de fierăstrău, 
constatări care au determinat căutarea unor asemenea 
instrumente la bănuiți. În speță au fost formulate două ipoteze 
una, că omorul ar fi fost săvârșit, din răzbunare ori gelozie, de 
către soțul sau amantul victimei, a doua că, acesta ar fi fost comis, 
din motive încă nedeterminate, de către o persoană din categoria 
numeroşilor rezidenți existenți în localitate. 

Investigaţiile efectuate au permis, în câteva zile, identificarea 
unui miner a cărui soție după cum a declarat — a dispărut în timp 
ce el era la serviviu. A motivt faptul că nu a reclamat încă 
situația, deoarece aceasta ar mai fi plecat de la domiciliu, în mai 
multe rânduri şi, apoi, a revenit. În fapt s-a stabilit că relaţiile 
dintre cei doi erau tot mai tensionate în ultimul timp, deoarece 
aflase că soția lui aducea bărbați la domiciliu, inclusiv din rândul 
celor care erau doar în trecere prin oraş. Pe parcurs, au apărut şi 
doi martori, care au declarat că au întâlnit victima, după o 
săptămână de la dispariție, pe raza unui județ învecinat, fiind în 
compania unor şoferi. Tot prin investigații, s-a stabilit că, după 
dispariție, era foarte retras şi că şi-ar fi vopsit parchetul din 
locuință, împrejurare interpretată ca fiind simptomatică. De 
asemenea că, unele dintre hainele soției le-ar fi dus la o soră de-a 

lui, fapt care s-a şi confirmat. 

Pe baza acestor date, s-a dispus cercetarea soțului, care, inițial, 
a negat orice relație cu cazul şi a motivat că, obiectele de 
îmbrăcăminte găsite la sora lui, a intenționat să le valorifice, 
pentru a recupera parțial din suma mare ce a luat-o soția lui, la 
plecare. Ulterior, a mărturisit că şi-a ucis soția, deoarece l-a 
insultat, l-a lovit peste față şi i-a spus că nu-l mai poate suferi. 
Această jignire s-a adăugat numeroaselor scene anterioare, când 
nu accepta să se apropie de ea, nici măcar s-0 sărute, îl făcea 
mitocan etc., toate necazurile lui adunându-se şi transformându-se 
într-o reacție explozivă, necontrolată. În continuare a arătat 
modalitatea în care a ucis-o şi a secționat-o, după ce a ținut 
cadavrul, două zile, în lada studioului. În acest timp, s-a gândit 
cum să scape din această nenorocire, a secționat cadavrul şi l-a 
transportat în locul menţionat. Capul şi braţele le-a dus în spatele 
unei stații de benzină, în nişte mărăcini, unde au şi fost găsite. şi 
în acest caz, informaţiile care au condus la rezolvare au fost cele 
privind cunoaşterea — sub aspect psihologic — a naturii relaţiilor 
dintre soți, rezultând că erau două personalități total diferite, care 
nu se completau, ci se ciocneau în permanență, nu numai pentru 
lucruri importante, ci şi din cauza unor mici mizerii zilnice. 

Un alt caz concludent, referitor la valoarea deosebită a 
interpretării psihologice a comportamentului persoanelor posibil 
implicate într-o asemenea speță, este cel al dispariţiei 
comandantului unei unități militare speciale ce a avut loc în 
județul C. Acesta a consumat o mare cantitate de vin, împreună 
cu un coleg, la o cramă, până seara târziu. Pe drumul spre casă 
trebuia să traverseze un podet peste un râu, situație ce a fost 
apreciată ca o posibilă capcană, mai ales că era în stare de 
ebrietate. Ca urmare, au fost luate măsuri de scotocire a albiei 
râului pentru a găsi victima, care nu a apărut timp de patru zile. 
Concomitent au fost întreprinse investigații privind săvârşirea 

unui omor, deoarece au apărut mai multe informaţii referitoare la 
| existența unor stări conflictuale între rude. Suspiciunea aceasta a 
fost şi mai mult creditată după ce, prin organul de securitate, au 
| apărut date suplimentare despre acutizarea unui conflict dintre 

dispărut şi un cumnat, care ar fi fost susținut şi de către soția 
| ofițerului. Pentru a cunoaşte în mod nemijlocit pe cei posibil 

implicați în conflict, s-a stat de vorbă, ore în şir, cu fiecare 

membru al familiei, mai întâi cu soția dispărutului. Cu acest 
| prilej, s-a constatat că aceasta era o femeie modestă şi liniştită, 
| care suporta cu stoicism o sumedenie de greutăți, deoarece sotul 
| era zgârcit şi îi lăsa zilnic, o sumă extrem de mică pentru 
| cheltuielile casei şi pregătirea şcolară a celor două fiice, în vârstă 
| de 18 şi 19 ani. Soția se resemnase în fața situației, care nu se 
schimba în mai bine, de mulți ani. A rezultat că nu a avut 
niciodată o reacție de înfruntare a sotului şi nici nu considera că o 
' asemenea atitudine ar avea vreun rost, fiind mulțumită că poate 
să-şi ingrijească fetele, pentru care se sacrifica. A negat cu 
îndârjire existența vreunui conflict cu soțul ori între acesta şi 
cumnatul lui. Aprecia că asemenea sustineri sunt doar răutăți la 
adresa familiei, deoarece existau destui oameni care-i invidiau, 
apreciind că ar avea mari resurse financiare. A presupus că 
invocarea vreunui conflict ar putea fi pusă pe seama unor discuții 
ce le-a avut acasă, cu fratele ei, după data dispariției. Acesta — 
admițând şi varianta posibilă a decesului soțului - a insistat ca ea 
să-şi revendice cu fermitate drepturile de moştenire, în raport cu 


| ceilalți competitori. Dar de aici până la a sustine un conflict grav, 
í | de natură a provoca un omor, considera că este un lucru imposibil 
A şi aberant. Toate aceste relatări, dublate de manifestări clare de 
> sinceritate şi durere, de fapt de o tristețe gravă, care-i însoțea 
i | respirația, au fost confirmate integral, şi fără nicio rezervă, de 


| | către cele două fete. Acestea au fost abordate separat, pentru a 

putea verifica astfel declarațiile lor şi a ne convinge de adevăr, atât 
în esență cât şi cu privire la unele detalii, ce erau considerate 
drept criterii de evaluare. 

Pe baza interpretării psihologice a comportamentului familiei, 
s-a conchis că, în speță, nu este vorba despre un omor ci, foarte 
probabil despre o moarte accidentală. Ca urmare, a fost dispusă 
extinderea controlului albiei râului şi a fost găsit cadavrul 
dispărutului, la o distanță foarte mare de locul presupus al 
căderii. În afara leziunilor specifice înecului şi târârii cadavrului 
pe cursul apei, nu au fost descoperite şi altele, care ar fi motivat 
orientarea cercetărilor în altă direcție. 


2. Consideraţii psihologice privind cercetarea la faţa locului, 
autopsia şi protejarea secretului unor date 


a) Interpretarea psihologică a datelor cercetătorilor 
la fața locului şi ale autopsiei 


Un subiect delicat — care nu a constituit până acum 
obiectul unor studii de specialitate — este cel al valorificării, 
sub aspect psihologic, a unor constatări făcute şi urme 
descoperite cu prilejul cercetării la faţa locului. Considerăm 
că o astfel de abordare este de natură a lărgi zona de acţiune 
a psihologiei şi, mai ales, a adăuga un plus calitativ 
activităţii de exploatare a urmelor. O asemenea examinare 
la locul faptei — realizată direct de către cei care efectuează 
investigația — permite o mai bună orientare a cercetărilor, 
deoarece va putea aduce în discuţie numeroase elemente de 
detaliu, care sunt semnificative şi, adeseori, conturează mai 
bine anumite concluzii. De pildă, avem în vedere nevoia de 
a înţelege cu claritate comportamentul şi mişcarea 

infractorului la locul faptei, exigenţă care pretinde şi luarea 
în considerare a normelor explicative ale psihologiei. 
Aceasta evidenţiază o serie de factori, îndeosebi de ordin 
| emoţional, care influenţează conduita infractorilor şi fac 
| posibilă apariţia unor greşeli din cauza grabei, a unei prea 
mari încrederi în sine ori, dimpotrivă, a lipsei de 
concentrare în unele momente, a surprizei (în faţa unor 
situaţii neprevăzute) sau chiar a panicii (în posibile cazuri 
de surprindere). 

Influența unor asemenea factori se poate face simțită nu 
numai strict în zona delimitată a locului faptei, ci şi mai 
departe, pe căile posibile de acces ori, ulterior, pe direcţiile 
probabile de retragere, când — pe fondul unei detensionări şi 
senzaţii de uşurare — făptuitorul se poate manifesta mai 
puțin controlat. lată, deci, că există şi argumente psihologice 
care întăresc concluzia desprinsă din practică, anume că 
locul faptei nu trebuie privit doar ca un spaţiu îngust, în 


care se comite infracţiunea ci, şi mai larg, incluzându-se 
căile de acces şi cele de retragere, pe direcţia cărora pot fi 
descoperite diferite urme de valoare sau chiar corpuri 
delicte (urme de încălţăminte, mijloace de transport, obiecte 
sau valori abandonate, agenţi vulneranţi, pete de sânge, 
capete de ţigări, înscrisuri pierdute, urme ale unui loc de 
pândă etc). Pe această bază ştiinţifică se axează şi 
necesitatea folosirii câinilor de urmărire, în anumite 
condiţii, care vor prelucra urmele de miros prezente. 


Pentru exemplificare amintim cîteva cazuri. Unul dintre ele se 
referă la seria de omoruri comisă în Bucureşti, de către criminalul 
Rîmaru. Cercetarea câmpului infracțional în al doilea omor - 
victimă, P.G., de 35 ani — pe lângă o serie de aspecte deosebite, ce 

au fost prezentate în capitolul anterior, a permis descoperirea 
poşetei victimei, pe o alee, iar într-o curte, la peste 50 m de locul 
propriu-zis al faptei, a două bucăţi de pânză, pătate cu sânge. 
Analiza de laborator a acestora a evidențiat faptul că una dintre 
ele, — cea găsită într-un container metalic — prezenta două grupe 
de sânge, respectiv cea a victimei şi una deosebită. Despre aceasta 
s-a presupus că poate aparține autorului, prezumție care era 
confirmată şi de alte împrejurări specifice ale cazului, care 
creditau versiunea că autorul s-ar fi putut răni. Ca urmare, 
rezultatul menționat a fost folosit în trierea mult simplificată a 
persoanelor suspecte dar, totodată, şi la elaborarea unor măsuri de 
verificare, la unitățile medicale, a eventualei prezențe a 
făptuitorului, care era necunoscut în acea etapă a investigațiilor. 
Această pistă ar fi putut conduce la identificarea mai operativă a 
criminalului, dacă ar fi fost verificată cu responsabilitate, 
rezultând în final, că acesta a fost consultat, iar, mai târziu 
internat şi operat la o mână. Dar neîncrederea manifestată de 
către agenţii de poliție în valenţele acestei piste de lucru a 
compromis orice şansă de reuşită, verificându-se aspectul cu 
multă superficialitate. 

Într-un alt caz de omor, comis în județul S., pe un drum de 
câmp, a fost găsit cadavrul victimei I.C. Pe fâşul cu care era 
îmbrăcată victima, au fost descoperite mai multe fire de paie, deşi 
în zona locului faptei era doar iarbă. La circa 100 de metri, a fost 
găsită şi ridicată o urmă de potcoavă, ce avea orientarea spre 
şosea. Pe baza acestor constatări, s-a tras concluzia că autorii 
omorului au folosit pentru deplasare o căruță, în care se aflau 
resturi de paie, mijloc de transport cu care ar fi ajuns şi victima la 
locul faptei. O asemenea deducție a condus şi la concluzia că 
aceasta se cunoştea cu făptuitorii, călătorind împreună până la 
locul fatal. O asemenea orientare a permis îngustarea cercului de 

persoane în rândul cărora trebuiau căutați autorii, versiune care 
s-a şi confirmat, prin investigațiile efectuate ulterior. 

Într-un caz, de dublu asasinat, ce a avut loc în municipiul B., 
cercetarea la fața locului a evidențiat că, unul dintre 
instrumentele folosite de către autor — un toporaş cu formă 
specială — a fost luat dintr-un loc unde prezența lui ar fi fost foarte 
greu de bănuit, a fost agăţat într-un locaş ascuns în spatele unei 
debarale, fiind de neobservat, chiar în situația când criminalul ar 
fi deschis uşa acesteia. Pe baza acestei constatări seminificative, 
s-a conchis că autorul cunoştea locul de ascundere, motiv pentru 
care nu a venit cu instrumente dinainte pregătite. Această 
interpretare a fost întărită şi de faptul că uşa de la intrare a fost 
găsită  semi-închisă şi nu prezenta urme de fortare, 
presupunându-se că autorul ar poseda cheia locuinței — foarte 
probabil cea pierdută la locul de joacă de către una dintre victime. 
Era firesc ca, pe baza unei asemenea interpretări psihologice, să se 
reducă cercul de suspecți la cei din imediata vecinătate a locului 
faptei, limitându-se mult şi benefic sfera investigațiilor. Cu 
prilejul cercetării sale, criminalul a recunoscut că a găsit cheia, în 
zona de joacă pentru copii, a cunoscut-o — după un semn special — 
şi a probat-o anterior săvârşirii dublului asasinat (victime fiind o 
fetiță de şapte ani şi bunica acesteia). Cu această ocazie a furat şi o 
mică sumă de bani. A mai arătat că a aruncat cheia în iarba din 
dreptul balconului unde locuia, loc unde a şi fost găsită. Este 
limpede că o asemenea informație obținută din cercetare, nu 
trebuia „divulgată” cu niciun preţ, într-o astfel de eventualitate 
existând pericolul de a nu mai fi găsită. 


O altă remarcă, la fel de importantă, trebuie desprinsă 
din analiza post-factum a cazului, anume că era obligatorie 
înlocuirea broaştei de la intrarea în apartament, după 


23, 
353 


Psihologie judiciară 


pierderea cheii. Printr-o asemenea măsură simplă se putea 
realiza chiar şi prevenirea săvârşirii asasinatelor, cu atât mai 
mult cu cât făptuitorul a fost un minor de 15 ani, care avea, 
însă, serioase tulburări comportamentale. Este de reţinut şi 
constatarea că, găsirea întâmplătoare a cheii de către minor, 
a contribuit la incitarea acestuia, i-a stimulat imaginaţia şi 
convingerea că, astfel, îşi va putea procura uşor diverse 
sume de bani, mai ales că avea şi o fire aventurieră. 

În principiu se admite concluzia că, nu există crime 
perfecte şi că orice cercetare la fața locului — dacă este bine 
efectuată — se finalizează cu descoperirea şi ridicarea unor 
urme sau, cel puţin, a unor microurme, impunându-se a se 
stărui în căutare şi a nu pleca de acolo cu mâna goală, chiar 
şi în situaţiile cele mai vitrege. La nevoie, este recomandabil 
ca, în speţele unde nu suntem mulţumiţi cu prima cercetare, 
să luăm măsuri — ori de cîte ori este posibil — de sigilare sau 
protejare a locului faptei, în vederea unei posibile reveniri. 
Considerăm că este greşită atitudinea unor practicieni care, 
atunci când locul faptei oferă o abundență de urme sau 
constatări, operează selecţia doar a celor considerate mai 
importante şi neglijează, astfel, pe cele pe care le consideră 
nerelevante. La fel de greşită este şi alternativa când 
consideră că acesta nu ne oferă nimic, când este sărac în 
date şi nu se încearcă chiar şi imposibilul, prin căutarea de 
microurme ori prin extinderea cât mai mult în spaţiu a 
cercetărilor. O simplificare artificială a realităţii ori o 
renunțare la adâncirea examinării locului faptei, sunt 
atitudini condamnabile, nu numai din punct de vedere 
criminalistic, ci şi psihologic, ambele atitudini neglijând 
şansele deosebite ce ni le poate da o cercetare competentă, 
care ne oferă întotdeauna date ştiinţifice de neînlocuit. 

Se cunosc destule cazuri când, mai ales în infracțiunile 
de omor, autorii revin la locul faptei ori participă la 
înmormântarea victimei, fapt ce demonstrează că între cei 
doi se crează o relaţie greu de descifrat, un gen de cuplu 
bizar, pe seama nevoii necontrolate a făptuitorului de a se 
întoarce la „opera” lui, ori din alte motive: fie curiozitatea, 
fie dorinţa de a afla mersul cercetărilor. Un asemenea 
interes firesc îi poate oferi unele date în plus pentru a-şi 
formula apărarea, pentru a influenţa unii martori ori chiar 
pentru a deruta cercetările. În opoziţie cu asemenea 
manifestări, apar destul de frecvent situaţii când autorii 
intră în panică şi dispar imediat după comiterea 
infracţiunilor, încercând să scape de răspunderea penală 
prin fugă ori ascundere în locuri necunoascute. Este indicat 
ca, în cazurile din urmă, să nu fim prea siguri pe asemenea 
concluzii. Pentru a nu greşi, este necesar să verificăm dacă 
această plecare, aparent precipitată, nu este determinată de 
alte cauze, care pot fi justificate (în delegaţie, staţiune, vizită 
la rude etc.). În scopul identificării persoanelor care prezintă 
unele manifestări suspecte, este bine ca, atât cu prilejul 
cercetării câmpului infracţiunii cât şi al înmormântărilor, să 
efectuăm filmări ale asistenței (sau cel puţin fotografii) 
asigurând baza necesară pentru determinarea de noi 
suspecți (sau chiar martori). 


Astfel, în timpul cercetării la locul faptei a unei crime în 
județul S., a fost remarcată prezența unei persoane cu un 
comportament ciudat, care era agitată şi făcea numeroase mişcări 
ce doreau să ilustreze mersul calului. Acesta era un surdomut, ce 
lucra ca îngrijitor de vite şi locuia în cartierul ţigănesc al unei 
comune învecinate. Cum nu a fost înţeles, pe moment, s-a luat 

măsura îndepărtării lui, pentru a nu mai deranja echipa 
operativă, căreia încerca să i se adreseze. Mai târziu, pe baza 
unei noi analize a cazului, inclusiv sub aspect psihologic, s-a 
realizat contactul cu surdomutul — prin intermediul unui 
specialist care-i înţelegea discursul — stabilindu-se că, de fapt, 
era singurul martor ocular al faptei. 


Revenirea la locul faptei nu este doar un fenomen 
întâlnit în cazul făptuitorilor ci şi în rândul celor însărcinaţi 
cu cercetarea. Ori de câte ori, aceştia nu sunt edificaţi cu 
anumite realităţi şi manifestări din câmpul infracţiunii, este 
recomandabil ca ei să se întoarcă la sursă şi să încerce acolo 
— ca în faţa altarului unui profet — să rememoreze faptele, 
să-şi reprezinte desfăşurarea şi succesiunea operaţiilor, să 
intuiască şi să argumenteze cele mai probabile motivații şi 
reacţii, care privesc pe cei doi actori principali ai cuplului 
victimă-infractor. Nu rareori, în asemenea condiţii specifice, 
pot apărea diverse aspecte noi, neobservate iniţial ori care 
au fost interpretate de o altă manieră. 


În acest sens este demn de amintit omorul comis în judetul H., 
victimă I.F. Aceasta a plecat de la domiciliu, împreună cu un 
bărbat cunoscut de ea, dar străin de zonă. De mai mulți ani se 
preocupa insistent de găsirea unui vrăjitor, care să-i limpezească 
motivul morții unei fiice, deşi la acea dată se stabilise că a suferit 
de cancer. Victima a mai făcut asemenea încercări şi anterior, 
timp de mai mulți ani. Ca atare, s-a presupus că şi de astă dată, 
victima avea aceeaşi preocupare majoră, care constituia scopul 
vieții ei. Cercetările au avut inițial o mare amploare şi s-au 
desfăşurat susținut, timp de mai mulţi ani, fără a se ajunge la 
identificarea criminalului. 


356 


ID A ED 30 Ia. 3 O 


Psihologie judiciară 


După nouă ani de zile, pentru reluarea cercetărilor ajunse în 
impas, a fost numit un ofiţer tânăr, absolvent al unui curs de 
specialişti în acest domeniu. Printre primele măsuri, în scopul 
cunoaşterii şi estimării cercetărilor anterioare dar, mai ales, a 
documentării personale asupra cazului, ofițerul a considerat 
necesar să examineze principalele aspecte chiar la locul faptei, 
undeva pe câmp, lateral de şoseaua națională şi la intersecția unor 
drumuri, între mai multe localități. Cu acest prilej, nu numai că 
s-a edificat asupra situației, dar a conceput o nouă modalitate de 
acțiune, care a dus, în final, la rezolvare. Aşa, de pildă, a observat 
că pe la locul faptei trece şi o potecă, care ducea într-o comună 
învecinată. Ca urmare, a efectuat investigații susuținute în acea 
zonă şi a identificat un bănuit, care corespundea ca descriere 
fizionomică cu relatările martorilor. În plus, respectivul. era 
nepotul unei aşa-zise vrăjitoare. S-a stabilit că la aceasta a 
cunoscut pe viitoarea victimă şi i-a promis că o va ajuta. Sprijinul 
acordat a fost diabolic, exprimând acţiunea unei persoane cu 
tulburări de comportament. 


În mod frecvent, datele de ordin medico-legal permit 
realizarea unui diagnostic diferenţial între faptele de omor, 
sinucidere şi morţi accidentale, contribuind la lămurirea 
morţilor violente, a împrejurărilor suspecte în care au 
decedat anumite persoane. Sunt însă şi unele situaţii când 
concluziile sau constatările specialiştilor din acest domeniu 
au doar o valoare relativă, de orientare generală a organelor 
de urmărire penală - neputând conduce direct şi esenţial la 
clarificarea naturii juridice a morţii. În consecinţă, acestea 
nu trebuie considerate automat ca suficiente prin ele însele, 
ci trebuie examinate şi interpretate în coroborare cu datele 
cercetării locului faptei precum şi cu celelalte elemente 

criminalistice, obținute pe parcursul cercetării unui caz de 
moarte violentă. Aprecierea aceasta este determinată, în 
principal, de anumite situaţii obiective întâlnite în această 
materie, cum ar fi starea de putrefacție avansată a 
cadavrului, caracteristicile contradictorii ale unor leziuni, 
care pot admite simultan două sau mai multe mecanisme de 
producere a morţii etc. Fără îndoială că, în practică apar şi 
destule cazuri de interpretare eronată a modului de 
producere a leziunilor, care sunt determinate de cauze 
subiective, cum sunt examinarea superficială sau 
incompletă a victimei ori necunoaşterea unor mecanisme 
Jezionale. Noi formulăm acest aviz de principiu - din 
dorința de a se înţelege riscurile mari ce pot apărea în 
cercetare, dacă s-ar accepta necritic unele constatări sau 
concluzii medico-legale. 


Un caz dificil de diagnosticat a fost cel privind pe B. M., care a 
decedat din cauza unei lovituri la cap, produsă cu un corp 
contondent. Manifestându-se unele rezerve întemeiate față de 
această concluzie, au fost extinse ceretările şi s-a stabilit, în final, 
că leziunea a fost produsă prin izbirea cu o piatră proiectată de 
roata unui autovehicul în mişcare. 

Într-un alt caz, victima B. D. a fost găsită, în stare de comă, în 
albia unui pârâu secat, la 10 m de un podet, decedând după câteva 
zile în spital. Autopsia a stabilit că moartea s-a datorat fracturii 
coloanei vertebrale în zona cervicală şi lezării măduvei spinării, ca 
urmare a căderii de la înălțime pe un teren dur, fără a putea oferi 
date suplimentare, care să contribuie la clarificarea naturii 
juridice a morții. De altfel, nu au fost evidențiate urme corporale, 
care să sugereze posibilitatea săvârşirii unui omor, aspect care, în 
unele ipoteze — de exemplu, cea a unei simple împingeri — este 

aproape imposibil de demonstrat, prin elemente medico-legale. 
Din investigațiile ulterioare, au apărut informaţii valoroase 
privind afirmaţia făcută de vicitmă la spital, în sensul că a fost 
atacată de către indivizi necunoscuți, în timp ce făcea serviciu de 
pază la o grădină, de asemenea că doi martori au interceptat unele 
discuţii ce au avut loc la bufet, între două persoane bănuite de 
agresiune. Prin valorificarea cu pricepere a acestor date, au fost 
identificați făptuitorii, care au recunoscut săvârşirea agresiunii. 
Astfel, au relatat că au întâlnit pe pod, un necunoscut, pe care l-au 
lovit cu palma, iar apoi, cu capul, în abdomen, acțiune ce a 
determinat căderea victimei peste balustradă. Ulterior, încercând 
să camufleze agresiunea, au transportat victima la o distanță de 
circa zece metri de pod. 


Sunt unele situaţii limită, în care datele medico-legale 
pot promova în exclusivitate o singură ipoteză, cum ar fi cea 
a omorului, care este şi cea mai grea de clarificat. Cum vor 
proceda în asemenea cazuri ofițerii de poliţie sau magistrații 
însărcinaţi cu cercetarea? Întrebarea se referă în principal la 
uriaşa presiune psihologică ce o exercită asupra lor 
concluziile medico-legale, concluzii apreciate ca valori 
ştiinţifice indiscutabile şi de neînlăturat. Dacă acestea 
orientează cercetările într-o direcţie greşită, care înseamnă 
cel puţin pierderea unui timp preţios? Sau dacă, ceea ce este 
şi mai cumplit, conduc investigaţiile pe un drum închis, care 
nu duce nicăieri? Despre riscul unei asemenea răscruci 
vrem să sensibilizăm specialiştii prin prezentarea sumară a 
două cazuri. 


In cazul decesului cetățeanului I. C., expertiza medico-legală a 
constatat prezența a două plăşi profunde, care au secționat 

măduva, în zona cervicală. S-a conchis că, după direcția de 
aplicare şi gravitatea deosebită a leziunilor (produse, probabil, cu 
un topor) se exclude definitiv explicația unei autoloviri, deci a 
unei sinucideri. În sprijinul acestei concluzii s-a apreciat că după 
prima dintre ele, ar putea fi întrucâtva acceptată ca atare, cea de a 
doua nu mai putea fi urmare a actiunii victimei, fiind obligatorie 
instalarea paraliziei, după prima leziune. Dar, datele cercetării 
locului faptei au infirmat această concluzie, demonstrându-se 
imposibilitatea pătrunderii altei persoane în locuinţa victimei, în 
timpul când acesta s-a sinucis. Elementele concrete pe care s-a 
axat această ultimă şi definitivă concluzie. au fost date de 
examinarea riguroasă a tuturor căilor de acces. S-a constatat, 
astfel, că ferestrele erau asigurate prin interior şi nu prezentau 
nicio urmă de fortare, iar stratul de praf, la nivelul acestora, a 
rămas intact; de asemenea, uşa era întredeschisă circa 10 cm., dar 
era blocată prin interior cu o ladă grea, care nu putea fi adusă în 
acea poziţie, din exterior, fapt demonstrat concludent şi prin 
experimentul efectuat. Menţionăm că, în final, interpretarea 
medico-legală a admis posibilitatea autolovirii, prin studierea 
aprofundată a dinamicii mişcărilor şi a unghiului restrâns de 
acțiune folosit la producerea leziunilor. 

Alt caz, cu totul deosebit, s-a înregistrat cu mulți ani în urmă, 
într-o comună din zona Târgovişte. Un bărbat viguros fizic, de 
circa 40 de ani, a fost găsit de către soție în stare de comă, pe 
treptele locuinţei, capul şi fața pline de sânge. După depăşirea 
stării inițiale de spaimă, aceasta a observat că avea înfipte în cap, 
în diferite zone, cinci cuie mari, dintre care unele erau bătute până 
la floare. Cu ajutorul unui vecin, l-a transportat cu căruța până la 
spital. Acesta, fiind o unitate mică, nu avea medici specialişti în 
neurochirurgie. Ca atare, au fost depăşiţi de evenimente. În loc să-l 
transfere la o clinică de specialitate, apreciind că viaţa lui era pusă 

serios în pericol, i-au efectuat o radiografie craniană, iar, apoi, au 
hotărât să-i extragă cuiele şi să-l trateze pentru reducerea 
hemoragiei şi prevenirea infecției. Nu mică le-a fost surprinderea 
cînd, după două zile, pacientul a dispărut din spital. A fost găsit 
la domiciliu, într-o stare de sănătate ce depăşea orice putere de 
înțelegere. Se mişca prin casă şi putea vorbi. Chiar şi-a exprimat 
cu vehemență supărarea pentru că i s-au scos cuiele, afirmând că 
el şi le-a bătut cu rost, anume pentru a-şi priponi nişte gânduri, 
care se mişcau aiurea prin capul lui. Soția lui a menţionat că era 
bolnav la cap de mai mulți ani, dar nu au consultat niciun specialist. 


Pentru a ne lămuri asupra cazului, ne-am adresat 
specialiştilor din Institutul Medico-Legal, cărora le-am 
prezentat fotografii şi radiografii, care evidenţiau traseul 
cuielor în adîncimea masei cerebrale. Prudenţi, nu le-am 
prezentat întreaga desfăşurare a cazului. Aceştia au susţinut 
la unison, că din punct de vedere medical, un om nu poate 
să-şi bată în cap cinci cuie, fiind obligatorie instalarea 
paraliziei, după pătrunderea în creier a primului cui. 
Aşadar, indiscutabil este vorba despre săvârşirea unui omor, 
ei presupunând că era obligatoriu ca acesta să fi decedat. 

În faţa acestor explicaţii, argumentate ştiinţific, cei care 
cunoşteam integral adevărata natură a cazului am răsuflat 
uşuraţi, gândindu-ne la perspectiva dramatică ce ne-ar fi 
aşteptat, dacă pacientul ar fi decedat. Forul suprem 
medico-legal ar fi decretat că, în speţă, este vorba de un 
omor şi astfel, organele judiciare ar fi fost obligate să caute 
ani de zile nişte făptuitori, care nu existau în realitate.? 


ARC mu pa 2 at > 


3 Caz prezentat în volumul "Nopți sângerânde"', Ioan Sântea, Editura Phobos, 2005. 

Considerăm că avizarea specialiştilor asupra riscului de 
a credita total orice constatare sau concluzie medico-legală 
este necesară şi nu împietează asupra marii majorităţi a 
situaţiilor când, pe baza eşafodajului ştiinţific al acestei 
discipline, se clarifică numeroase speţe complicate. Este 


doar o subliniere a riscului major care ar interveni, mai ales 
pe latură psihologică, pentru aparatul implicat, care ar 
putea îmbrăţişa cu entuziasm o pistă greşită ori nu s-ar 
învrednici să estimeze şi verifice anumite aspecte lacunare 
sau contradictoriale. 

O altă problemă specifică, în cazul examinărilor 
medico-legale, se referă la necesitatea ca ofiţerii de poliţie 
(procurorii) să manifeste luciditate şi o bună orientare, 
începând chiar cu momentul cercetării la fața locului. 
Conştienţi fiind de marile prejudicii ce le pot aduce orice 
omisiune sau măsură incompletă, aceştia trebuie să 
conceapă şi dispună efectuarea unor examinări complete şi 
minuţioase, precizând, mai ales, aspectele particulare, care 
nu sunt incluse, în tabloul general de exigențe valabile 
pentru anumite categorii de spețe. Avem în vedere, de 
exemplu, necesitatea recoltării țesutului din zonele care 
prezintă muşcături a impresiunilor digitale şi a mulajului 
dentar (în cazul cadavrelor segmentate ori neidentificate), 
prelevarea conţinutului vaginal, bucal şi anal (în cazurile de 
omor cu presupus mobil sexual) recoltarea probelor pentru 
determinarea grupei sangvine şi a caracterului secretor sau 
nesecretor, a A.D.N.-ului şi multe alte cerințe, specifice 
fiecărui caz. O asemenea neglijență în comportamentul 
anchetatorilor ar putea prejudicia grav reuşita în cercetare, 
mai ales că unele examinări de această natură nu mai pot fi 
făcute ulterior (sau cu aceeaşi valoare). 

b) Aspecte privind determinarea mişcării victimei 
şi a autorului în câmpul infracțiunii 


Nu lipsită de interes este problema contribuţiei 
psihologiei în cadrul procesului larg ce trebuie înfăptuit la 
locul faptei — dar şi în continuare — pentru explicarea corectă 
a mişcării victimei şi a autorului, în timpul săvârşirii unei 
infracţiuni. Ea ne poate oferi multe indicii privind posibilul 
mobil, încercările de autoapărare ale victimei, locurile unde 
a pândit autorul etc. Importanţa unor asemenea observaţii 
rezultă din faptul că, o asemenea interpretare, ne poate 
orienta mai bine şi asupra direcțiilor unde echipa de 
cercetare trebuie să caute urme. 


Aşa, de pildă, într-un caz prezentat anterior — care s-a 
constituit într-un fascinant exercițiu aplicativ al valențelor 
psihologiei — doi specialişti din Inspectoratul General al Poliţiei 
ne-am deplasat la locul faptei, care era încă sigilat, pentru a ne 
edifica asupra mecanismului intim al desfăşurării acțiunii 
criminale. Apartamentul a rămas liber timp de mai multe luni, 
deoarece victima a locuit singură. În speţă era arestată o persoană, 
cu trei luni anterior, de către procuratura locală. Împotriva 
acesteia existau multe indicii de vinovăţie, dar, practic, nicio 
probă materială. 


De la bun început, ne-a surprins constatarea că cercetările au 
fost limitate doar la versiunea privind pe cel arestat. Pentru 
moment, situația acestuia nu avea şanse de clarificare şi progres, 
multe dintre indiciile existente împotriva lui putând fi apreciate şi 
ca simple coincidente ori interpretări forțate. 

Odată ajunşi la locul faptei, ne-am dat seama că ne aflăm 
în fața unui caz delicat, care prezenta multe semne de întrebare, ce 
erau lipsite de răspunsuri clare. Îndoiala ne-a cuprins când am 
observat zona mare de împrăştiere a petelor de sânge, care aveau 
formă de evantai şi acopereau o parte din duşumea, lada 
studioului precum şi pereții din acel colt al camerei. O asemenea 
împrăştiere a sângelui era de natură să lase pete şi pe 
îmbrăcămintea făptuitorului. Or, pe hainele celui arestat nu au 
fost găsite asemenea urme, nici măcar de pete spălate. Ne-a mirat 
şi constatarea din procesul-verbal de cercetare, care menționa că 
toporul corp delict a rămas înfipt în capul victimei, lovitura fiind 
aplicată cu o deosebită forță. Medicul legist — care era un om 
voinic — a reuşit doar cu mare efort să-l scoată din plagă. Şi mai 
surprinzătoare era observația că bănuitul care era şi el un om 
puternic — ar fi abandonat corpul delict la locul faptei, cu atât mai 

mult cu cât îi aparținea. În mod obişnuit, ținea toporul în holul 
comun, bănuitul fiind vecin cu victima. Mai importantă pentru 
noi a fost asocierea ce am făcut-o între această situație şi 
informaţia că fratele soției victimei, deci cumnatul acestuia, era 
un bărbat mic de statură şi plăpând. Ca urmare, am admis 
posibilitatea ca el să fie adevăratul autor al crimei. Din punct de 
vedere psihologic, această variantă am considerat-o chiar mai 
verosimilă decât cea promovată anterior. Şi în cazul acestuia 
exista un mobil credibil, având motivaţie suficientă şi urmărind să 
se răzbune pentru nenumăratele bătăi şi suferințe îndurate de sora 
lui. În plus, a apărut şi un nou element psihologic particular — 
complexul de inferioritate fizică — care-l putea determina pe 
făptuitor să aplice mai multe lovituri puternice în capul victimei 
(deşi oricare dintre ele putea provoca moartea). Acest fapt putea 
releva temerea deosebită sub care a acționat autorul, care a lovit 
cu disperare, pentru a împiedica victima să mai poată reacționa. 

Sub acelaşi aspect a fost apreciată şi descoperirea unui fragment 
de urmă papilară pe comutatorul electric, care nu era necesar a fi 
acționat, dacă autorul ar fi fost vecinul arestat pe baza unui 
presupus mobil de gelozie. Avem în vedere că, acesta din urmă 
cunoştea bine terenul şi ştia că lumina din hol este suficientă, 
nemaifiind necesar să apese comutatorul din camera victimei. 

Ca urmare a orientării cercetărilor pe noua pistă, s-a ajuns 
curând la stabilirea adevărului, în sensul că „piticul“ era 
criminalul, lucru demonstrat prin probe indubitabile. În fața 
situației nou apărute, procurorul s-a îndurat să dispună punerea 
în libertate a celui arestat, dându-şi seama că a greşit grav. 

Într-un alt caz de omor din județul B., cu privire la care s-a 
prezumat un mobil sexual, victima a fost găsită pe o bancă din 
parc, fiind complet dezbrăcată. Cadavrul de sex feminin, era 
neidentificat. Avea părul răvăşit şi îmbibat mult cu sânge. 
Examenul extern al victimei a relavat prezența a numeroase 
leziuni: unele muşcate, iar altele tăiate; un infiltrat hemoragic 
masiv la nivelul capului, precum şi o plagă sângerândă, deasupra 
regiunii suprasprâncenoase drepte. S-a conchis că moartea a fost 
violentă şi s-a datorat şocului acut traumatic, ca urmare a 
numeroase leziuni craniene, plăşi tăiate şi fracturi costale. La 
nivelul gâtului, avea urme caracteristice sugrumării, dar care nu 
au constituit cauză de moarte. Victima a fost violată şi avea o 
îmbibație alcoolică de 1,85 la mie. 

Cercetarea la fața locului a evidenţiat un tablou încărcat şi 
atipic, cu o distribuţie — fără nicio logică — a urmelor de pantofi, 
cioburi, sânge, târâre şi a obiectelor de îmbrăcăminte, care erau 
împrăştiate pe o zonă foarte mare. Interpretarea în ansamblu a 
promovat concluzia că, în speță, ar fi cât mai probabilă acțiunea 
unor persoane aflate sub influența consumului de băuturi 
alcoolice şi care provin din categoria vagabonzilor sau a 

elementelor de joasă condiţie socială (după aspectul exterior, 
gradul de uzură şi murdărie a îmbrăcăminţii); ca urmare, întreaga 
activitate de investigare a fost dirijată în rândul acestor persoane, 
atât pentru identificarea victimei cât şi a eventualilor suspecti. 
Victima a fost identificată rapid, prin prezentarea fotografiilor 
tuturor agenţilor de poliție. Prin investigaţii, s-a stabilit că 
aceasta a fost condamnată pentru furt, că frecventa cârciumile şi 
obişnuia să bea, că avea relații sexuale cu diverşi bărbați. A fost 
văzută în parc, împreună cu un bărbat care încerca să aibă cu ea 
raport sexual, pe o bancă. Deoarece cei doi martori au plecat, după 
acest moment, nu au fost în măsură să mai facă şi alte precizări. 
După identificarea autorului, care provenea din rândul 
vagabonzilor, acesta a relatat că se cunoştea cu victima de mai 
mult timp şi i-a dat întâlnire în acel parc. Au consumat acolo 
conținutul a două sticle pentru frecţie şi a încercat să aibă raport 
sexual, dar victima s-a opus şi s-a manifestat isteric, aruncându-şi 
hainele şi lenjeria intimă, la întâmplare şi pe o mare suprafață. A 
condus-o apoi la marginea parcului, pe şantierul unui bloc, unde 
şi-a satisfăcut poftele, iar, apoi, a târât-o până la o bancă. Deoarece 
a observat că aceasta a ajuns într-o stare de inconștientă, a lăsat-o 
în această situație şi a plecat. 


În cazul unui furt de valoare mare, comis la un magazin 
din oraşul M, s-a constatat, cu prilejul cercetării efectuate la 
faţa locului, că autorii au cunoscut numeroase aspecte 
concrete, unele dintre ele foarte greu de sesizat, poate doar 
printr-o observaţie de durată. Interpretându-se situaţia şi 
sub aspect comportamental, s-a conchis că, un asemenea 
volum de informaţii precise era greu de realizat, doar prin 
prezenţa repetată în zonă a făptuitorilor, o asemenea 
împrejurare fiind de-a dreptul periculoasă pentru ei. S-a 

dedus că este mult mai probabil că astfel de informaţii să fi 
fost obținute de către cineva care locuia în imediata 
apropiere a locului faptei, poziţie ce ar fi permis o 
observare permanentă. Prin valorificarea acestei interpretări 
comportamentale au fost organizate verificări amănunțite în 
căminul de nefamilişti din zonă, şi au fost descoperiți 
autorii, care au confirmat valoarea concluziei menţionate. 

Se mai impun unele consideraţii privind adevărul că, tot 
la locul faptei, imediat după terminarea cercetării, este util 
să se stabilească, ajutaţi fiind şi de interpretarea psihologică 
a datelor cazului, câteva probleme esenţiale care vor face 
obiectul investigaţiilor ce se vor efectua, de urgenţă, în zona 
locului faptei. Avem în vedere direcţii şi obiective concrete 
de atins pe această cale, care diferă de la caz la caz şi nu pot 
fi enumerate limitativ. Cu titlu orientativ, arătăm că ne 
referim la identificarea unor martori sau suspecți din 
imediata apropiere, a unor mijloace de transport, care au 
lăsat urme specifice, cunoaşterea relaţiilor conflictuale ori 
dubioase ale victimei — în raport cu mobilul prezumat al 
cazului — urmărirea unor obiecte, cu caracteristici de 
identificare, care lipsesc de la victime ori a faptului că 
anumiţi bănuiţi, apăruţi temporar în zonă, au posedat agenţi 
vulneranţi, asemănători celor folosiţi la atacarea victimei. 


c) Protejarea secretului cercetării 


O importanţă deosebită, în orice activitate de cercetare 
(urmărire) penală, o are respectarea secretului unor 
constatări făcute la locul faptei ori cu prilejul expertizei 
medico-legale. Acest principiu are nu numai o justificare 
raţional-metodologică, ci şi una psihologic-comportamentală, 

vizând asigurarea cunoaşterii unor aspecte cheie doar de 
către cei legal însărcinaţi cu soluţionarea cazului. Această 
abordare nu trebuie privită ca o îngrădire a dreptului la 
informare a opiniei publice, ci ca o exigenţă ştiinţifică - 
confirmată deplin de practică - care cere apărarea cu 
strictețe a secretului menţionat, faţă de orice curiozitate 
manifestată de persoane interesate. Se cunoaşte şi aviditatea 
după detalii semnificative a mass-mediei, care, adeseori, 
exercită presiuni ce pot dăuna grav finalizării cercetărilor. 

Respectarea acestei cerinţe este impusă de necesitatea de 
a se putea stabili adevărul într-o cauză şi, în consecinţă, de a 
putea verifica, pe această cale, veridicitatea susţinerilor unor 
martori, suspecți ori inculpaţi. Se protejează, astfel, adevărul 
că anumite secvenţe esenţiale ale desfăşurării activităţii la 
faţa locului nu pot fi cunoscute integral decât de către cei 
care au participat la săvâşirea infracțiunii. Ca urmare, în 
absenţa unei posibile influenţări a acestora, prin presă ori 
prin alte neglijenţe - eventual chiar din partea celor ce ar 
trebui să le securizeze putem conchide cu certitudine 
asupra gradului de implicare în caz a celor care relatează 
mecanismul intim de săvârşire a actului infracțional. Deci 
nu discutăm aici despre pretenţii exagerate ale celor ce 
efectuează cercetarea, ori de dorinţa lor de a evita, pe 
parcurs, apariţia unor greutăţi suplimentare ci, pur şi 
simplu, despre nevoia de a păstra şansele de verificare ale 
adevărului în cauzele judiciare. 


Un exemplu în acest sens este cel oferit de dublul asasinat în 
județul B. Pe parsursul cercetărilor, prezumtivul autor a declarat 
că, în momentul în care a încercat să părăsească locuinţa, a fost 
surprins de către una dintre victime. Când, de fapt, se considera 

salvat, în sensul că era pe punctul de a ieşi din casă, victima i-a 
prins în prag un picior, prin împingerea cu putere a uşii, fapt care 
l-a înfuriat foarte rău. Ca urmare, a scos cuțitul şi a lovit-o prin 
geam, care astfel s-a spart. Cu prilejul cercetării efectuate la fața 
locului s-a constatat respectiva împrejurare, însă nu s-a observat 
şi faptul că perdeluta de la geam prezenta o tăietură de cuțit, care 
era bine mascată în desenul acesteia. Declaraţia fiind apreciată ca 
foarte importantă, s-a procedat, de îndată, la completarea 
cercetării la fața locului şi a fost identificată această tăietură. Or, 
această probă nu a fost cunoscută, până în acel moment, nici 
măcar de către cei ce au efectuat cercetarea, rezultând, fără niciun 
dubiu, că autorul dublului asasinat era singurul care cunoştea şi 
care a prezentat acest detaliu. Dacă un asemenea fapt semnificativ 
ar fi fost făcut public, în orice mod, sigur că el şi-ar fi pierdut 
valoarea probantă, care a fost excepțională. 


Un alt aspect se referă la eroarea de neadmis pe care o 
comit unii poliţişti sau procurori începători, lipsiţi de 
experienţă ori superficiali. Dornici de a obţine succese 
rapide, aceştia fac imprudența ca, în discuţiile cu 
prezumtivii autori, să introducă detalii sau aspecte 
semnificative, referitoare la împrejurările comiterii faptei, 
urme sau modul de operare. O asemenea comportare 
neprofesionistă poate avea implicaţii grave, ce duc la 
posibile recunoaşteri false ori, cel puţin, contradictorii. Se 
înţelege că se încurcă nebănuit de mult cercetările, mai ales 
sub aspectul corectei interpretări a comportamentului celor 
posibil implicaţi. 


Aşa s-a întâmplat în cazul unei tentative de omor, săvârşită în 
județul T. O persoană, care nu avea legătură cu fapta, a recunoscut 

săvârşirea ei şi a menționat mai multe aspecte concrete. O 
asemenea situație a fost posibilă, în principal, din cauza sugerării 
de către anchetatorii neexperimentați a unor detalii ale săvârșirii 
infracțiunii, neglijență gravă ce s-a suprapus pe un fond de mare 
sugestibilitate a făptuitorului, care era debil mintal. 


Un alt aspect demn de remarcat, se referă la atenţia 
deosebită ce trebuie acordată interpretării corecte a datelor 
ce ni le oferă câmpul infracţiunii. O apreciere greşită, a 
unora dintre acestea, poate fi extrem de dăunătoare, astfel 
încât se prejudiciază rezolvarea cazului. 


Vom ilustra ideea cu un singur exemplu. În cazul seriei de 
omoruri comise cu mobil sexual, în Capitală se către Rîmaru Ion a 
fost găsită la locul faptei o adeverinţă de scutire medicală. Din 
cauza îmbibării ei masive cu sânge şi apă, aceasta mai păstra doar 
textul tipărit, toate datele de identificare completate pe ea fiind 
şterse iremediabil. Prezenţa acesteia la locul faptei a fost 
interpretată, inițial, ca fiind întâmplătoare, motiv pentru care nu 
a fost pusă în valoare, decât după circa două luni. Analiza 
circumstanțelor concrete în care ea ar fi putut ajunge în acel 
spațiu — atât sub aspect criminalistic, cât şi psihologic — a creditat 
varianta că, mai degrabă, a fost pierdută de către criminal, din 
cauza stării de mare tensiune în care se afla. Considerată pe bună 
dreptate a fi o pistă promitătoare de identificare a asasinului, a 
fost organizată o amplă acțiune de examinare criminalistică şi 
verificare în fişierul spitalului studenţesc, reuşindu-se restrângerea 
cercului de suspecți la câteva persoane. Investigațiile focalizate 
apoi în direcția acestora a condus la identificarea şi prinderea 
autorului. Rezultă limpede că dacă s-ar fi rămas la prima 
interpretare, întreaga operațiune de descoperire a asasinului ar fi 

fost compromisă. De asemenea, rezultă că examinarea unor 
circumstanțe semnificative ale oricărui caz este recomandabil să se 
axeze şi pe explicații psihologice comportamentale, care 
evidențiază prezenţa la făptuitor a unei stări de agitaţie şi, deci a 
unui control redus, ca urmare a tensiunii ce-l stăpâneşte. în 
timpul săvârşirii unei crime. 


3. Aspecte referitoare la ascultarea reclamanților 
şi a martorilor 


a) Observaţii cu privire la reclamanti 


De regulă, infracțiunile care au ca urmare producerea 
unor vătămări ale sănătăţii, integrităţii corporale ori ale 
proprietăţii, sunt fapte care se reclamă de către cei 
prejudiciaţi. Nu discutăm despre situaţiile excepţionale 
când sunt reclamate fapte imaginare, deoarece în asemenea 
cazuri avem de-a face cu persoane care suferă de afecţiuni 
psihice, lucru care se poate constata uneori chiar din 
conţinutul  sesizării ori, ulterior, cu prilejul primelor 
verificări efectuate. Cu titlu de exemplu, amintim cazul unei 
femei în vârstă, care a trimis peste o sută de reclamaţii 
referitoare la uciderea soţului ei, situaţie nereală, deoarece 
s-a stabilit indubitabil faptul că a decedat din cauze 
patologice, iar urmele de pe piele, pe care le invoca — 
inclusiv prin susţinerea mai multor martori — erau de fapt 
semne specifice procesului de putrefacție intervenit, 

Chiar şi în cazul reclamaţiilor din prima categorie, 
trebuie să observăm şi să verificăm conţinutul lor, deoarece 
există şi unele când apar o serie de indicii, care relevă 
existența unor motivații interesate ori împrejurări îndoielnice 

ale comiterii faptelor sesizate. Astfel de situaţii le putem 
întâlni în cazuri pretinse de violuri, urmărindu-se obținerea 
unor avantaje materiale sau de alt ordin sau a unor morți 
suspecte, care reclamate drept omoruri, din motive de 
răzbunare ori pentru a înlătura de la moştenire persoanele 
vizate. Sunt şi situaţii când se reclamă dare de mită, 
scontându-se pe excluderea unor persoane din anumite 
afaceri. Toate aceste aspecte trebuie decelate şi examinate 
din punct de vedere motivaţional şi comportamental precum 
şi sub aspectul relaţiilor şi a personalităţii celor implicaţi. 

Vom  stărui, în continuare, asupra unor aspecte 
„psihologice” ce trebuie studiate şi clarificate în cazul unor 
infracțiuni grave, cum sunt cele de ordin sexual (viol, acte 
de pedofilie, trafic de minore ori prostituție), unele cazuri 
de înşelăciune, şantaj, răpiri, consum şi trafic de droguri, 
dare de mită sau pretinderea de taxe de protecţie. Astfel de 
fapte, de regulă, nu se reclamă, din cauza unor ameninţări 
grave faţă de ei sau familie, a temerii de a nu fi şi ei 
sancţionaţi penal ori de a suporta alte consecințe nedorite, 
care le-ar afecta imaginea în serviciu sau în comunitatea din 
care fac parte. Este limpede că, atunci când acestea sunt 
totuşi reclamate, ele pot acoperi şi unele situaţii dubioase 
sau ilegale, fiind necesar să descoperim şi analizăm resortul 
intim care a condus la o asemenea mişcare surprinzătoare. 
Fără îndoială că ne referim la orice alte situaţii decât cele 
apărute recent, pe baza noii proceduri penale, care absolvă 
de pedeapsă pe cei ce reclamă asemenea infracțiuni înainte 
de începerea urmăririi penale, chiar dacă şi ei au o 
participaţiune. În asemenea cazuri funcţionează, în 
principiu, interesul clar de a scăpa de pedeapsă şi, de multe 
ori, teama. 

în cazurile de viol, există numeroase situaţii când 
victimele infracţiunilor nu reclamă faptele respective sau pe 
cei care le-au comis, chiar dacă au suferit consecințe 
serioase, din numeroase motive, printre care enumerăm ca 
fiind mai frecvente: temerea de autori, de multe ori aceştia 
proferând la adresa lor ameninţări grave, inclusiv cu 
repetarea violului ori chiar cu moartea, mentalitatea că se 
fac de râs în faţa comunităţii şi nu vor mai putea trăi în 
liniştite ori nu se vor putea căsători, ele sau fetele lor, 
traumatismele psihice ce le-au suportat şi dorința de a nu-şi 
mai reaminti scenele umilitoare prin care au trecut, în 
eventualitatea că vor provoca cercetări ori vor compărea în 
instanţă, neîncrederea unora în organele de poliţie, 
considerând că acestea nu s-au implicat ferm în descoperirea 
autorilor şi tragerea lor la răspundere penală, protejarea 
morală a lor şi a copiilor în perspectiva vieţii, apreciind că 
nici condamnarea făptuitorilor nu poate şterge urmele 
traumatismului suferit. 

Această motivaţie este şi mai puternică când în speță 
este vorba despre minori(e), care au ajuns victimile unor 
acte de pedofilie ori de atragerea lor în rețele de prostituție 
organizată. În asemenea situaţii, pe lângă motivaţia 
personală a victimelor — care este similară celei menţionate, 
dar cu o apreciere mai severă a consecinţelor — apare şi un 
refuz ferm al părinţilor, mai ales al mamelor, care nu 
acceptă să devină actorii unui spetacol ruşinos. Cunoaşterea 
acestor factori psihologici, atunci când sunt temeinic 
analizaţi, în raport cu specificul fiecărui caz, poate asigura 
alegerea unei maniere adecvate de ascultare a victimelor. 
Acesta trebuie să creeze, în primul rând, o atmosferă de 
înțelegere şi de apropiere sufletească, astfel ca traumatismele 

lor să fe reduse până la un nivel suportabil, De asemenea, 
comeatările trebuie orientate în direcția identificării altor 
cazuri similare comise în zonă dar nereclamate, gi, mai ales, 
a celor care privesc victime din rândul minorilor, Pe o 
asemenea bază, se realizează şi o operaţiune de asanare a 
perimetrului sau localităţii respective, prin descoperirea 
întregii activități infractionale a făptuitorului, care, în mod 
obişnuit, nu este la prima faptă, 

Pentru a sublinia acuitatea problemelor abordate ne vom 
referi la un exemplu concludent: 


Imediat după prânz, fetița B. C. din Craiova, în vârstă de 8 
ani, a dispărut chiar din fața blocului, în împrejurări suspecte. 
Cazul a fost publicat în presă, dar nu au apărut informații 
suplimentare, altele decât cele stabilite prin investigațiile efectuate 
de poliție. După câteva zile, cadavrul acesteia a fost găsit într-o 
lizieră de protecţie a căii ferate, la circa 1,5 km depărtare de 
locuință. Examinarea medico-legală a stabilit faptul că a fost 
victima unui viol, după care — fiind încă în viață, într-o stare de 
şoc cauzată de hemoragia puternică ce a intervenit după 
rupturile provocate în zona genitală, aceasta a fost spânzurată 
cu propriul fular de creanga unui arbust. Apreciindu-se 
circumstanțele deosebite în care a avut loc violul — pe timp de 
iarnă şi viscol în câmp deschis — şi faptul că fetița a fost 
spânzurată, deşi încă mai trăia, s-a considerat că singura ipoteză 
plauzibilă este cea a omorului comis cu motiv sexual, de către un 
bărbat cu afecţiuni psihice, din categoria psihopaților sexuali ori 
din rândul oligofrenilor. 

Urmarea unei activități susținute, peste două luni de zile, a 
fost identificat un suspect, înapoiat mintal, care a locuit temporar 
în apropierea locuinţei victimei şi se ocupa cu efectuarea unor 

munci ocazionale, în schimbul unor venituri mici. A mai rezultat 
că a cunoscut victima, jucându-se uneori cu aceasta în fața 
blocului şi oferindu-i dulciuri. Dormea într-o magazie, consuma 
zilnic băutură şi era mereu într-o stare de excitație alcoolică. 
După săvârşirea faptei a dispărut din zonă şi a locuit la rudele 
sale dintr-o comună apropiată. Probațiunea realizată a asigurat 
trimiterea în judecată şi condamnarea acestuia, deoarece expertiza 
psihiatrică a stabilit că avea discernământ scăzut, dar răspundea 
sub aspect penal. 


Un fapt curios care reflectă naivitatea oamenilor din 
zonă, este acela că, pe baza cunoaşterii superficiale a 
criminalului — fiind perceput ca un om necăjit, ascultător şi 
prietenos - au considerat că nu poate prezenta niciun 
pericol, deşi acesta ademenea diverse fetițe, nu numai 
victima şi, uneori, mergea cu acestea în oraş. Nu numai că 
nu îl considerau ca pe un potenţial pericol, dar îl 
compătimeau, atitudine ce s-a manifestat în parte, şi după 
ce s-a aflat că este autorul unei fapte abominabile. 

Pe parcursul cercetărilor efectuate au fost identificate 
mai multe persoane cu comportament sexual deviant, în 
sarcina cărora au fost probate 27 de cazuri de viol şi 
corupţie sexuală, comise asupra unor fetițe din oraş — multe 
nefiind reclamate. Două dintre acestea ne-au reținut atenţia. 


Numitul C. C., în vârstă de 32 de ani, muncitor necalificat la 
moara din apropierea victimei menționate mai înainte, având 
şase condamnări anterioare pentru violuri comise cu mod de 
operare apropiat, a săvârşit şi două tentative de viol asupra celor 
două surori ale sale, una fiind în vârstă de numai 10 ani. Acestea 
au reuşit să scape doar fugind în stradă, aproape dezbrăcate. 

Familia hotărâse să nu-l mai reclame pentru a nu mai ajunge din 
nou în puşcărie, 


Un alt caz se referă la o fetiţă de 8 ani (M. M.) care profita de 
orice prilej pentru a pleca din casă şi a merge la locuința unui 
vecin, de 54 de ani. Acesta era cocoșat şi desfăşura diverse munci 
ocazionale. În schimbul unor dulciuri sau a unor sume mici de 
bani, Supunea fetița la acte de sodomie. Într-o asemenea 
împrejurare, a fost surprins de către sora fetiţei, care avea în acel 
moment 19 ani. Aceasta nu a reclamat cazul şi nu a spus nimănui 
nimic, deoarece, când avea doar 10 ani, a fost şi ea deflorată şi 
supusă la acte de perversiune sexuală de către acelaşi individ. 


În continuare ne vom referi la gama diversă de 
fenomene care vizează ori aduc prejudicii materiale şi 
morale prin inducerea în eroare şi înşelarea bunei-credinţe a 
cetăţenilor. Infractorii speculează cu abilitate dorinţa unora 
de a obţine cât mai lesnicios anumite venituri, bunuri sau 
servicii, prin modalităţi pe care nu le consideră numaidecât 
extralegale. Fără îndoială că, gradul de extensie al acestor 
forme de înşelăciune nu este în relaţie funcţională cu nivelul 
de cultură şi informare al cetăţenilor precum şi cu 
trăsăturile morale şi psihosociale ale victimelor. Dacă 
acestea, prin comportarea lor nu ar ajuta, practic, actul de 
reuşită al escrocilor şi traficanţilor de influenţă, s-ar putea 
realiza o diminuare semnificativă a acestor infracţiuni. În 
cercetarea acestor cazuri trebuie să ţinem seama şi de 
profilul autorilor unor asemenea fapte, care sunt abili, 
dispun de imaginaţie creatoare, viclenie şi inteligenţă, au 
stăpânire de sine şi control comportamental, sunt buni 
cunoscători ai slăbiciunilor omeneşti, au o reală forţă de 

convingere şi un antrenament susținut în realizarea unor 
asemenea manopere dolosive. Numai astfel pot fi explicate 
unele cazuri neverosimile, cărora le cad victime oameni cu 
un bun nivel de cultură şi informare, dar care intră în joc 
prea siguri pe ei şi cu convingerea că nu vor putea fi 
înşelaţi. Or, tocmai aceasta este capcana pentru marea 
majoritate a victimelor care consideră că lor nu li se poate 
întâmpla aşa ceva. Carenţele psiho-sociale ale victimelor au 
la origine, pe lângă unele mentalități dăunătoare, o serie de 
alte caracteristici negative de comportament cum sunt: 
credulitatea şi aviditatea, tendința de îmbogăţire facilă, 
uşurinţa sau imprudența manifestate în stabilirea relaţiilor, 
greşita apreciere a riscurilor unor acţiuni pripite, temerea de 
a nu pierde ocazii favorabile sau omisiunea verificării 
minimale a ofertelor infractorilor. 

Cel înşelat, fiind păgubit material, se adresează cu 
plângere organelor de poliţie, dar nu în toate cazurile. 
Există unele forme de înşelăciune în cadrul cărora autorul îi 
creează victimei convingerea că, odată ce acceptă oferta şi 
intră în joc, devine şi ea responsabilă, adică devine complice 
la săvârşirea infracţiunii, ceea ce în unele situaţii, poate fi 
chiar adevărat. Ne referim la cazurile de înşelăciune care 
propun procurarea de diplome, paşapoarte, aprobări pentru 
lucru în străinătate ori diverse alte înlesniri de pe urma 
cărora victimele încearcă să profite, deşi la un moment dat 
îşi dau seama că s-au ales doar cu falsuri, care, dacă sunt 
folosite, pot aduce necazuri mari. Un exemplu relevant de 
asemenea înşelăciune s-a petrecut în regiunea viticolă 
Panciu, unde numeroşi viticultori au fost păcăliți cu sume 
mari de bani, de către un infractor recidivist din Bucureşti. 
Aceasta le-a promis că le dublează sumele cu care participă 

la afacere, demostrându-le pe loc acest lucru, prin folosirea 
unor tehnici relativ simple, În acelaşi timp i-a avertizat clar 
că dacă vor reclama, vor fi pedepsiţi împreună cu el pentru 
falsificare de monedă, Ca urmare, chiar după momentul 
când a fost descoperită escrocheria, aceştia au depus o 
rezistenţă rarisimă şi nu au dorit să depună plângere. 


b) Alte consideraţii privind martorii 


Implicații psihologice deosebite întâlnim şi în ceea ce 
priveşte ascultarea martorilor, activitate care, prin frecvența 
şi importanța ei în procesul penal, se constituie ca un 
domeniu de prim inters, ce trebuie să câştige în eficienţă. 
Practic, nu există caz în care să nu fie necesar a fi ascultați 
martori. În unele dosare complexe, cu ramificații teritoriale 
şi relaţii interumane de mare amploare, se impune obţinerea 
a zeci şi sute de declaraţii, fiecare cu nota ei de contribuţie 
specifică, fie în apărare, fie în inculpare. 

Spectrul larg de aspecte psihologice în acest domeniu ar 
trebui să fie dezvoltat într-un capitol special, unde să fie 
relevate cele mai importante manifestări la care ne putem 
aştepta din partea martorilor. Noi nu ne vom referi, 
deocamdată, doar la câteva aspecte semnificative. 
Diversitatea de caracteristici individuale, de personalitate, 
de vârstă, sex, cultură, profesiune sau mediu în care trăiesc 
aceştia, este completată cu poziţia particulară pe care o au în 
cadrul procesului judiciar, anume cea de participanți la 
administrarea probaţiunilor deci, a justiţiei uneori în calitate 
de martor ocular ori chiar de martor unic. Această relație 
mozaicată îşi pune pecetea asupra activităţii ofiţerilor de 
poliţie şi a magistraţilor, cerându-le o pregătire specială (şi 

de ordin psihologic) pentru a manifesta solicitudinea 
cuvenită şi a fi capabili să-şi adapteze comportamentul în 
funcţie de poziţia socială a fiecărui martor. 

Considerăm, de la bun început, că nu se poate concepe 
nicio ascultare de martor, fără a cunoaşte dinainte un 
minimum de date de orientare generală (vârstă, pregătire, 
profesiune, antecedente morale şi judiciare). Acestea 
trebuie completate prin cunoaşterea poziţiei pe care 
martorul o are în cercetare: ca martor important sau care 
conturează doar anumite circumstanțe ale cazului. 
Bineînţeles că, avem în vedere aici şi relaţia pe care o are 
cu inculpatul pentru a observa dacă nu are vreun interes 
special în cauză, postură care este necesar să fie relevantă 
şi, mai ales, corect interpretată. 

Orice ascultare de martor, chiar în condiţiile unei 
dinamici deosebite a cercetărilor, trebuie să fie realizată în 
baza unor concepții tactice şi psihologice adecvate, care este 
specifică fiecărui caz. Înainte de a intra în fondul problemei, 
este necesar să se realizeze o atmosferă propice, ca să 
asigure un început de colaborare cu martorul, desigur pe 
baza unei discuţii deschise, care să exprime şi încrederea ce 
i se acordă. Ca urmare, se vor discuta iniţial diverse 
chestiuni, mai puţin angajamente referitoare la familie, 
serviciu, necesitatea de a se stabili adevărul în speţă şi 
importanţa ce o are în acel sens depoziţia lui. Separat de 
aceste aspecte generale, care îşi au importanţa lor, o atenție 
deosebită trebuie acordată martorilor şi datorită cunoaşterii 
mecanismului psihologic pe baza căruia se realizează 
mărturia, Aceasta, fără a fi influenţată de reaua-credinţă, se 
înfăptuieşte de multe ori incomplet, lacunar sau chiar 
distorsionat - din cauza emoţiilor ori condiţiilor improprii 

in care au recepționat evenimentul, Sunt şi alţi factori care 
influențează negativ mărturiile. Ne referim la tendinta 


firească a omului ca, după un anumit timp de la producerea 
faptei, să manifeste o completare neobservată şi 
necontrolată raţional a zonelor rămase libere, care inițial au 


fost înregistrate în memorie. De aceea este necesar ca, mai 
ales, atunci când martorul este audiat după un timp mai 
îndelungat, să nu insistăm fără rost asupra unor puncte 
neclare ale derulării evenimentului, deoarece astfel ne 
putem face părtaşi la posibile distorsionări ale adevărului, 
Efecte similare şi de nedorit putem obţine şi în situaţia când 
unii martori importanţi sunt ascultați pentru a se încerca 
schițarea unui portret robot, nefiind indicat să stăruim în 
obţinerea unei descrieri complete, dacă observă că martorul 
are ezitări. Aceeaşi atitudine se impune şi în cazurile 
frecvente când martorilor li se prezintă pentru identificare 
(recunoaştere) diverse persoane sau obiecte, operaţiune 
realizată cu grave defecţiuni în cazul „Anca”. 

Atenţie specială trebuie acordată ascultării minorilor, 
care, în general, au tendința naturală de a-şi completa 
reprezentarea lacunară ce o au asupra evenimentului, de a 
folosi imaginaţia creatoare şi a spune chiar unele minciuni, 
postându-se astfel în poziţii de o mai mare importanţă. 

Ne-am referit mai înainte la unele cazuri speciale când, 
din motive de temere şi de ameninţare, nu sunt reclamate 
unele infracţiuni grave, cum sunt cele din domeniul crimei 
organizate. Temeri similare se observă şi în cazul martorilor 
acestor infracţiuni, care refuză să relateze date cunoscute 
despre astfel de infractori, considerându-i periculoşi pentru 
ei sau cei apropiaţi. În practica organelor de cercetare s-a 
obserat faptul că, mulţi dintre ei, sunt capabili să-şi angajeze 

răspunderea şi să arate lucrurile importante pe care le 
cunosc, însă numai după arestarea răufăcătorilor, asemenea 
măsură  susţinându-le încrederea şi sentimentul de 
siguranţă de care au nevoie. În acelaşi spirit trebuie 
înţeleasă şi modificarea recentă a legii penale, care permite 
luarea unor măsuri deosebite de protecţie a unor martori 
importanţi. Se crează astfel, condiţii suplimentare pentru 
asigurarea probaţiunii şi prin contribuţia unor martori, care 
altfel, ar fi păstrat tăcerea. lată un exemplu important 
privind preluarea şi reflectarea într-un act normativ a unor 
fapte ştiinţifice, stabilite de către psihologia judiciară, cu 
privire la mecanismele intime de înfăptuire a depoziţiilor 
martorilor (reclamanţilor). Menţionăm că, în mod similar, 
s-a procedat şi în alte reglementări, care prevăd absolvirea 
de răspundere penală a unor persoane implicate în 
desfăşurarea unui act infracţional. Este vorba de situaţiile 
când acestea sesizează, înainte de începerea urmăririi 
penale, infracţiuni grave cum sunt darea de mită ori 
consumul de stupefiante (prin indicarea unui nou subiect al 
unor asemenea fapte). Apreciem că, pentru viitor, această 
nouă orientare este pozitivă şi că dezvoltarea rațională a 
acestei tendinţe de reglementare juridică aduce şi beneficii 
nebănuite, în domeniul prevenirii unor fărădelegi sau cel al 
administrării probelor. 

4. Aspecte caracteristice în cazul ascultării 
şi interogării inculpaţilor 


a) Consideraţii generale 


În lucrarea sa - Zadig - marele Voltaire a statornicit un 
principiu cu valoare fundamentală pentru orice cercetare 
umană, deci şi juridică, considerând, că este mai bine să 
scape de pedeapsă doi indivizi, decât să fie sancţionat unul 
nevinovat. Teza aceasta, care se întemeiază pe argumentele 
luminoase ale umanismului, vizând apărarea cu orice preţ a 
drepturilor omului, a statuat un adevăr capital, aflat în 
deplină concordanţă cu tendinţele de manifestare ale 
libertăţii omului, sub toate formele. 

Pe parcursul evoluţiei istorice, acest adevăr, s-a 
transferat, în norma promovată astăzi ca prezumție de 
nevinovăție care afirmă răspicat că, nimeni nu poate fi 
considerat vinovat, înainte de a fi condamnat definitiv 
pentru săvârşirea unei fapte. Pe lângă frumuseţea morală a 
acestui principiu de conduită juridică, se realizează 
concomitent şi protecţia necesară a celor implicaţi într-un 
proces judiciar, aceştia având asigurată apărarea până în 
ultimul moment al finalizării oricărei judecăţi. Pe această 
cale, se realizează şi evitarea erorilor judiciare care, de 
regulă, sunt fructul superficialităţii şi a lipsei de 
profesionalism în administrarea probelor. 

Această orientare raţională a procesului penal exclude 
practica anterioară, când de multe ori probaţiunea se realiza 
plecând de la autor, la obţinerea de probe, deci invers faţă 
de reglementarea actuală, care promovează desfăşurarea 
urmăririi penale şi a judecății prin respectarea dreptului 


382 


Psihologie judiciară 


oricărei persoane de a nu fi calificată drept infractoare, mai 
înainte de a se încheia toate fazele procesului penal. 

Pornind de la această abordare teoretică, necesar a fi 
înfăptuită cu fermitate şi în activitatea practică, observăm că 
am ajuns la dezbaterea unei zone de mare interes care 
pretinde asigurarea respectării acestui principiu. De fapt, 
ascultarea şi interogarea inculpatului constituie un teritoriu 
complex, delicat şi dificil, unde se intersectează tot ceea ce 
constituie esenţialul în cadrul procesului penal. Toate 
celelalte activităţi pot fi considerate complementare — chiar 
dacă în majoritatea lor aduc o contribuţie substanţială la 
stabilirea adevărului judiciar şi, de multe ori, pot înlocui 
chiar şi orice explicaţii ale inculpatului. De regulă, în 
absenţa acestei verigi de neînlocuit, nu se poate ajunge la 
stabilirea integrală a adevărului, fiind de presupus că, 
anumite aspecte — ce sunt cunoscute doar de autor — nu vor 
putea fi elucidate complet şi sub toate laturile posibile. Se 
cunoaşte reglementarea că, mărturisirea infractorului nu 
constituie probă, decât dacă conţinutul acesteia se 
coroborează cu probele cazului. Dar în unele speţe, cum 
sunt cele ale unor dispariţii suspecte — când se demostrează 
că în realitate este vorba de un omor — cercetarea nu poate fi 
încheiată, iar procesul nu poate evolua spre o finalizare prin 
condamnare, decât în situaţia dezirabilă când este 
descoperit şi examinat cadavrul. Or, în destule situaţii, 
adevărul despre locul unde se află acesta nu îl cunoaşte decât 
făptuitorul, care are libertatea de a arăta sau nu acest fapt, 

Mai înainte de a intra în examinarea propriu-zisă a 
particularităţilor ascultării şi interogării inculpatului, dorim 
să subliniem o problemă esenţială privind aplicarea 
psihologiei judiciare. Considerăm că eşafodajul teoretic al 

acesteia este doar în curs de elaborare. Până în prezent, 
literatura de specialitate a evidenţiat doar o serie de procese 
şi mecanisme psihice care-şi pot găsi valorificarea în acest 
domeniu şi mai puţin, observaţii pertinente privind unele 
modalităţi practice de aplicare. Cum recomandările nu se 
bazează temeinic pe cercetări specifice — acestea fiind încă 
rare şi sigur neîndestulătoare - este delicat să apreciem cum 
pot fi ele transpuse în practică. Chestiunea este şi mai 
sensibilă, dacă avem în vedere realitatea că, aplicarea nu 
poate fi asigurată eficient decât de către specialiştii în 
materie. Aceştia ar putea obţine rezultate superioare celor 
realizate până în prezent, de către practicienii care se bucură 
de oarecare informare psihologică ori sunt înzestrați cu fler 
profesional şi o intuiţie remarcabilă. Este necesar să sesizăm 
de asemenea şi situaţia particulară, când încercarea de a 
aplica astfel de recomandări poate deveni un instrument 
periculos, ce poate conduce fie la rezultate nedorite, fie 
chiar la prejudicii serioase, eşecuri greu de acceptat sau de 
remontat. Atunci care poate fi soluţia optimă, dacă ea 
există? Considerăm că în prezent nu există o formulă care să 
aducă doar beneficii şi să înlăture orice consecințe 
indezirabile. Ca urmare, trebuie să se continue cu 
convingere şi consecvență, calea aplicării în procesul 
judiciar a noțiunilor,  explicaţiilor şi mecanismelor 
psihologiei de către cei implicaţi direct în această activitate. 
Bineînţeles că, se impune, concomitent, implementarea unei 
strategii graduale de pregătire în domeniu, a ofiţerilor de 
poliţie şi magistraţilor, chemaţi prin lege la realizarea 
justiţiei, fiecare categorie pe specificul ei de atribuţiuni. Un 
asemenea proiect cuprinzător ar avea o valoare deosebită, 
atât pentru prezent, dar mai ales pentru perspectiva 

imediată. El va trebui să fie completat cu asigurarea unui 
cât mai direct şi substanţial aport al experţilor în psihologie 
şi psihiatrie judiciară, atât pe planul asigurării pregătirii 
celor vizaţi cât şi în cel al rezolvării şi/sau în parteneriat a 
unor probleme care pretind o asemenea intervenţie. Acest 
din urmă aspect obligă instituţiile implicate să angajeze 
personalul necesar din categoria unor asemenea experţi şi 
să-i implice totodată în desfăşurarea unei activităţi de 
cercetare, asigurându-le condiţii specifice şi mai ales 
punerea nemijlocită la dispoziţie a subiecţilor, care vor face 
obiectul unor examinări complexe şi de durată. Poate ar fi 
util ca un asemenea demers ştiinţific să fie realizat în cadrul 
unei structuri organizaționale. comune pentru toate 
instituţiile beneficiare. Ar fi foarte utile nişte cercetări 
aprofundate în domeniul infractorilor recidivişti sau a celor 
ce acţionează în zona crimei organizate. 

În cadrul oricărei activităţi de cercetare (urmărire) 
penală avem de-a face cu învinuiți (inculpaţi) de comiterea 
unei infracţiuni, persoane care trebuie să dea explicaţii cu 
privire la modul de săvârşire a acestora. De asemenea, 
putem întâlni, adeseori, în dosarele în care autorii sunt 
necunoscuţi, persoane care sunt bănuite că ar fi comis fapta 
respectivă, dar împotriva cărora nu avem probe, ci doar 
unele suspiciuni motivate. Nu dorim să facem diferențieri 
juridice între aceste categorii, nici să le definim cu rigoare. 
Considerăm doar că generic vorbind, acestea au o poziţie 
relativ apropiată una de alta. Aşadar, în orice cercetare 
efectuată este necesar ca, anchetatorul să lămurească, cu 
ajutorul lor, toate circumstanțele în care a avut loc 
infracţiunea. Această exigenţă se poate realiza prin mai 
multe modalităţi, alegerea celei mai adecvate depinzând 

atât de specificul fiecărui caz în parte cât şi de 
caracteristicile psihologice ale celor implicaţi în această 
relaţie (ori ale problemelor concrete ce se cer a fi rezolvate). 


Orice încercare de aplicare a psihologiei în practica 
judiciară din acest domeniu este necesar a lua în considerare 
toate observaţiile pertinente din cursurile de psihologie 
judiciară care prezintă concluziile unor cercetări efectuate. 
Acestea pot spori valoarea oricărei anchete judiciare atunci 
când sunt observate de către anchetatorii iscusiţi, care pot 
nuanţa folosirea lor de-a lungul întregului proces de 
audiere — interogare şi, în mod deosebit, în momentele cheie 
ale cercetării penale. O asemenea posibilitate este necesar a 
fi bine pregătită, cunoscând realitatea că cei interogaţi au 
diverse interese în anchetă şi, în consecinţă, atitudini foarte 
diferenţiate, care vizează apărarea cât mai bună a propriei 
situaţii juridice, dar, nu de puţine ori, şi a altor persoane din 
rândul familiei, rudelor ori a altor participanţi la săvârşirea 
infracţiunii. Calitatea de a prevedea asemenea reacţii 
particulare permite anchetatorului să nu fie luat prin 
surprindere şi să-şi aleagă din timp tactica cea mai 
performantă. Prezumăm, deci, existența unui proces 
complex de gândire, anterior începerii ascultării, care este 
bine să fie particularizat în raport de momentele importante 
(sau „fierbinţi”) ce apar pe parcurs. 


b) Folosirea cu abilitate a detaliilor 
În cazurile fericite când avem şansa de a ne confrunta cu 


persoane, care, din diverse motive, sunt dispuse la 
colaborare şi la recunoaşterea faptelor ilegal comise, situaţia 

se simplifică mult. Totuşi, în asemenea cazuri, trebuie să 
manevrăm. chibzuit „armele” pishologice, să stimulăm 
încrederea celui vizat şi să promovăm climatul necesar, 
pentru ca acesta să nu ajungă la o retractare a 
susţinerilor anterioare. 

Dificultăţile mari, uneori de nesurmontat, apar frecvent 
în situaţiile când se impune interogarea unor persoane 
suspectate pentru săvârşirea unor infracţiuni foarte grave şi 
cu pedepse mari, de asemenea, a unora cu experiență 
câştigată în puşcărie ori în viața cotidiană, trăită în medii şi 
printre persoane cu comportament deviant, ori care au 
comis diverse infracţiuni şi datorită abilității de care au dat 
dovadă nu au putut să fie prinşi şi condamnaţi. Este 
limpede că o persoană cu trecut infracționist, cu experienţă 
de ani de zile, dobândită într-un mediu care promovează şi 
cinsteşte fărădelegea — creând adeseori eroi din rândul lor — 
nu este de aşteptat să facă benevol cerere de a se întoarce în 
puşcărie. Ca urmare, în orice situaţie de interogare îşi apără 
libertatea şi alte interese cu disperare, şi, de multe ori chiar 
cu pricepere. Aceştia rezistă oricărei încercări de demascare 
ori recunosc doar gradual — pe măsura prezentării unor 
probe de neînlăturat — o parte din activitatea infracţională 
desfăşurată. Arareori, se întâmplă să recunoască cu uşurinţă 
— uneori cu suspectă grabă — săvârşirea unor infracţiuni de 
mică gravitate. O asemenea conduită trebuie să fie 
considerată drept suspectă. Ea este, însă, pragmatică pentru 
infractor, acesta încearcă să scape dintr-un cleşte în care a 
fost prins, acceptând primirea unei pedepse mici în locul 
alteia distrugătoare, ce i s-ar aplica pentru săvârşirea unei 
alte infracţiuni mult mai grave. 

Pentru a înfrânge cerbicia unor astfel de infractori, nu 
este de admis, în nicio situaţie şi în numele niciunui scop, să 
fie folosite metode antiumane, cum ar fi aplicarea de corecţii 
psihice şi fizice. De asemenea nu este permisă folosirea 
hipnozei sau a narcoanalizei, care reduc capacitatea de 
apărare a celui supus unor asemenea probe. Se impune ca, 
în orice situaţie, oricât de dificilă ar fi ea, singurul demers 
legal admisibil să fie cel al folosirii cu iscusinţă şi la 
momentul oportun a instrumentelor psihologiei judiciare şi 
tacticii criminalistice, singurele care respectă drepturile 
persoanei interogate. În practică, tentaţia de a face apel la 
asemenea metode nu este total eradicată. În mentalitatea 
unor anchetatori, care nu cunosc ori nu apreciază corect 
forța de nebănuit a unei dispute inteligente, mixată cu 
valorificarea trăirilor celui interogat, asemenea metode 
ilegale exercită încă o fascinaţie deosebită, fiind considerate 
drept căi sigure de obţinere a succesului în cercetare. În 
fapt, ele nu exprimă decât limitele unui astfel de personaj, 
incompetenţa şi neputinta lui de a rezolva raţional situaţiile 
dificile cu care se confruntă. 


În activitatea ce am desfăşurat-o, timp de mai mulți ani, cu 
predilecție în domeniul omorurilor, am întâlnit şi situații când s-a 
făcut apel la asemenea practici, care de fiecare dată s-au dovedit 
ineficiente. şi lamentabile. Îmi amintesc, cu tristețe, de unele 
cazuri de acest gen. Un coleg, care avea ani buni de serviciu şi 
lucra în acelaşi birou cu mine, a ajuns în situația jalnică de a se 
ruga de un infractor, pe care-l ancheta, solicitându-i să-l ajute în 
rezolvarea cazului, pe motiv că este aspru criticat de către şefi, 
pentru nereușită, Un altul, tare înfumurat şi autoconsiderat ca 
imbatabil „în ale interogatoriului”, dorind să-mi demonstreze cât 

este de eficient, mi-a făcut o demonstrație deplorabilă, chiar 
aberantă. Astfel, a introdus în camera de anchetă o persoană 
reținută de el, pe care urma ca eu să o pun în libertate, deoarece 
nu existau probe împotriva ei. 

Aflând despre această hotărâre mi-a spus răspicat că-mi va 
face imediat rost de probe. M-am gândit ironic că va urma un act 
inspirat de magie. Spectacolul a fost însă de calitate mizerabilă, 
chiar de nesuportat. Persoana respectivă era speriată şi stătea cu 
şapca în mână, într-o stare de aşteptare temătoare. Ofițerul a 
strigat intempestiv la el şi i-a cerut să nu mai țină şapca în mână, 
ci s-o pună undeva. Dezorientat, acesta a pus-o în cuier. Foarte 
supărat, ofițerul s-a repezit la el şi l-a lovit brutal cu piciorul la 
nivelul tibiei, pretinzând că-i murdăreşte cuierul (cu şapca lui). 
Neştiind practic ce atitudine să mai adopte, respectivul a luat 
şapca şi a pus-o, din nou, pe birou. Scena s-a repetat de mai multe 
ori, cu zbierături ori loviri, până când eu şi pretinsul învinuit am 
rămas înmărmuriți şi fără replică, în fata unei asemenea revărsări 
primitive de violenţă şi ură, care-mi era prezentată drept model de 
anchetă. În final, i-am cerut ofițerului să înceteze cu asemenea 
demonstrație halucinantă, promitându-i că voi rezolva personal 
cazul, după cum practic am şi procedat, punându-l în libertate pe 
cel care, în acel moment, era în postura unui om nevinovat. 

Într-o altă situație deosebită, când nu s-a mai identificat 
niciun alt procedeu capabil să ducă la rezolvare, s-a acceptat şi 
organizat folosirea narcoanalizei, într-un caz de omor. Printre alte 
întrebări rămase fără răspuns, cel supus acestei probe a fost 
întrebat unde a ascuns cadavrul, moment după care persoanele 
importante ce asistau au auzit o adresă comună, care amintea ceva 
despre mama lor, Rezultatul a fost nul pentru anchetă. Deci şi 
călătoriile făcute în teritorii periculoase pentru sănătate — în raport 

cu doza injectată — nu s-au dovedit a fi eficiente, rămânând doar ca 
expresii neputincioase ale minţii încețoşate a anchetatorilor. 


O modalitate verificată în practică, ce poate asigura 
succesul, în situaţiile când anchetatorii se confruntă cu 
indivizi versaţi, care-şi apără cu îndârjire pielea şi încearcă, 
prin orice mijloace, să nu cedeze ori să-şi „negocieze“ cât 
mai scump interesele - eventual prin negarea oricărei 
implicaţii într-o faptă penală - este cel al repetării 
declaraţiilor acestora, cu accent pe dezvoltarea atentă a 
relatărilor ce se referă la detaliile semnificative ale cazului. 
O asemenea tactică presupune folosirea cu pricepere a 
numeroase mecanisme psihologice, care facilitează apariția 
unor fisuri sau chiar contradicții în declaraţii. Orice reluare 
a discursului despre desfăşurarea unei fapte — ori chiar a 
unei înlănţuiri de infracţiuni, — crează o tensiune deosebită, 
o mare presiune psihică, care favorizează apariţia unor 
greşeli în declaraţii. Acestea pot fi determinate atât de 
posibile carențe ale concentrării subiectului supus 
interogării cât şi de slăbiciunile fireşti ale procesului 
memorizării. În situațiile când acest din urmă resort psihic 
funcţionează aparent perfect, neobservându-se aproape 
nicio diferenţă între susținerile făcute în timp, este necesar a 
se suspiciona fie prezenţa unei înţelegeri intervenite între 
coinculpaţi, fie o pregătire anterioară, deci o exersare 
realizată de către subiecţi, care se aşteaptă a fi interogați. 
Procedeul repetării declaraţiilor va fi cu atât mai reuşit cu 
cât se va pretinde subiecţilor explicarea, în detaliu, a 
comportamentului propriu sau al altor participanți. 
Sublinierea este valabilă şi în ceea ce priveşte clarificarea, 
prin toate mijloacele legale, a modului cum inculpatul 

(bănuitul) justifică modul cum şi-a folosit timpul, în 
perioada critică, respectiv în momentul comiterii 
infracțiunii = dar şi a perioadei anterioare şi a celei 
postintracţionale. Insistenţa noastră pe acest aspect are o 
motivaţie specială, deoarece, pe lângă interpretarea 
psihologică necesar a fi realizată, asupra comportamentului 
din această perioadă, există şi nenumărate alte posibilităţi 
de cercetare, prin care se verifică, cu exigenţă şi punct cu 
punct, orice pas, orice mişcare a celui vizat. Această 
asigurare suplimentară este de natură a permite, în final, 
interpretarea corectă a conduitei inculpatului (bănuitului) 
deoarece manifestările şi deci, susţinerile sale, sunt apoi 
verificate pe teren — ori de câte ori este posibil - şi, astfel, se 
pot trage concluzii care reflectă cât mai bine realitatea. 

Remarcăm faptul că, infractorii cu experienţă apreciază 
cu claritate pericolul iminent rezultat din orice declarație de 
justificare a timpului. Această realitate duce, în mod 
frecvent, la situaţii de refuzare a oricărei explicaţii de acest 
gen; dacă nu se refuză expres orice explicaţie, se prezintă ca 
automotivare situaţii care nu pot fi verificate ori despre care 
cel în cauză crede că vor fi confirmate de către martorii 
contactaţi şi pregătiţi de el, înainte ori imediat după 
săvârşirea faptei. 


Asemenea comportamente în anchetă pot fi enumerate la 
nesfârşit. Am ales, însă, câteva cazuri care mi se par 
reprezentative. Unul se referă la atitudinea în anchetă a autorului 
unui dublu asasinat, săvârşit în județul B. Acesta a sustinut 
răspicat că nu este el făptuitorul, deoarece în timpul respectiv a 
fost prezent la o serbare populară ce a avut loc în piața oraşului, 
loc unde a fost observat de către mai mulți cunoscuți şi chiar de 

către persoane pe care nu le cunoştea. Cu prilejul verificării 
acestor susțineri, s-a stabilit că ele se confirmă în parte, în sensul 
că prezența lui — care a fost ostentativă şi provocator afişată — a 
fost sesizată până la o oră care-i permitea săvârşirea faptei. 
Apariţia lui mai târzie a fost de asemenea, remarcată, urmărind 
cu tot dinadinsul să fie observat. S-a stabilit astfel, faptul că a 
lipsit de la petrecere o perioadă de timp îndestulătoare pentru 
comiterea crimelor, situație care s-a transformat într-o pârghie de 
soluționare a speței. 


Într-un alt caz de omor, săvârşit în capitală, inculpatul a 
recunoscut inițial infracțiunea dar, ulterior, în instanță, şi-a 
retractat declarația, sustinând că a fost cercetat abuziv. Cauza a 
fost restituită pentru completarea cercetărilor. Cu acest prilej, a 
afirmat că omorul a fost săvârşit de către alte două persoane, P. V. 
şi M. V., pe care le-a cunoscut doar cu o zi înainte de eveniment 
şi, ca urmare, nu poate oferi date suplimentare. A afirmat apoi că 
pe P. V. îl ştie din spitalul B., unde au fost internați în aceeaşi 
perioadă. Acest ultim fapt, nu s-a confirmat. De asemenea, 
ulterior a furnizat date în plus despre a doua persoană indicată, 
date care au permis identificarea. S-a stabilit, însă, că aceasta era 
plecată în străinătate, în perioada ce interesa cercetările. 


Într-un alt caz, tot de omor, au fost găsite un schelet uman şi 
resturi de îmbrăcăminte, în interiorul unei păduri, într-un loc 
izolat şi greu accesibil. Craniul victimei era descarnat complet şi 
prezenta o spărtură în zona occipitală. Constatările de la locul 
faptei nu au permis stabilirea iniţială a sexului, deoarece 
îmbrăcămintea găsită era bărbătească. Au fost găsite însă şi o 
perucă de femeie şi un sutien. Expertiza medico-legală a conchis 
că, era vorba de un cadavru de sex femninin, între 20-30 ani, iar 

cauza morții — care data de peste două săptămâni — a constituit-o 
fractura craniană, produsă prin lovire cu un corp contondent. 
Examinarea obiectelor de îmbrăcăminte a stabilit că acestea 
prezentau urme de rupere pe picior. În zona învecinată se aflau 
mai mulţi stejari tăiați cu securea. Victima a fost identificată uşor, 
prin compararea datelor unei dispariţii, semnalate în zonă cu 20 
de zile anterior. Aceasta avea 24 ani, era necăsătorită şi locuia 
singură, dar în curte se afla şi un frate, care era căsătorit. Era o 
fire veselă, cu un comportament bărbătesc şi devenea violentă 
când cineva îi făcea avansuri nepotrivite. Anterior dispariției, a 
început să-şi construiască un gard, pentru terminarea căruia mai 
avea nevoie de nişte lemn de stejar, asemenea lemn se găsea doar 
la o distanţă de circa 14 km de locuință. Au fost eliminați succesiv 
mai mulți bănuiți, suspiciunile de comiterea omorului 
conturându-se, în principal, cu privire la un vecin al victimei. Cu 
prilejul ascultării sale, acesta a declarat că, în seara anterioară 
dispariției, a fost acasă la victimă, unde a fost servit cu o ţuică şi 
s-au înțeles ca, dimineața să plece la pădure, într-un loc situat 
cami la 7 km de sat. Ca urmare, s-a pregătit fiecare cu cele 
necesare, victima urmând să facă rost şi de o căruță. A aşteptat-o 
în locul respectiv până seara, dar aceasta nu a venit. A afirmat că 
declarația lui poate fi confirmată prin găsirea unor resturi 
alimentare (coji de ouă) şi capete de țigări în locul de aşteptare, 
fiindcă a fumat un pachet întreg de ţigări Snagov. Deoarece 
cercetările efectuate nu au confirmat susținerile lui, a revenit şi a 
cerut o nouă verificare, motivând că nu s-a căutat exact în locul 
indicat de el. A mai susținut că a plecat singur la pădure, victima 
urmând să vină mai târziu. 
S-a procedat din nou la cercetarea locului pretins de către 
bănuit, ocazie cu care au fost găsite patru capete de țigări Snagov, 
lângă rădăcina unui stejar, şi altele la circa 100 de metri distanță. 

Faptul în sine nu a prezentat, până la urmă, relevanţă necesară 
deoarece expertiza criminalistică a stabilit că acestea prezentau 
toate caracteristicile stingerii lor inițiale într-o scrumieră — după 
urmele lor de presare — concluzie care indica aducerea lor acolo, 
după prima cercetare efectuată de către poliţie. 

S-a continuat verificarea alibiului prezentat şi astfel, au fost 
obținute dovezi care au infirmat definitiv versiunea susținută. 
Astfel, au fost identificați mai mulți martori, care l-au văzut 
coborând seara din direcția locului găsirii cadavrului, inclusiv un 
conducător auto, care l-a transportat pe o porțiune de drum. De 
asemenea a fost găsită în locuința victimei o plasă din rafie, pe 
care acesta a luat-o cu alimente, când a plecat la pădure. Or, 
practic, aceasta nu putea fi adusă acolo decât de către vecinul ei. 
Ar fi fost foarte interesant dacă această probă surpriză ar fi putut 
fi prezentată bănuitului, care îşi apăra cu îndârjire poziția de 
inocent, aleasă de el în anchetă, până în acel moment. Din păcate, 
„experimentul“ nu a mai putut fi făcut, deoarece bănuitul, 
transformat în această fază a cercetărilor în inculpat, a dispărut şi 
a fost găsit decedat, după o lună de zile. Cadavrul acestuia — aflat 
în stare avansată de putrefacție — era agătat într-un lat, prins de 
creanga unui copac dintr-un cimitir. Asupra cadavrului au fost 
găsite actele de identitate precum şi o scrisoare în care cerea 
iertare soției şi victimei, care nu l-au acceptat. Mai sublinia că pe 
aceasta din urmă a iubit-o mult. 


c) Modul de operare — marcă a personalității infractorilor 


O altă problemă de mare interes în cercetarea 
infractorilor este cea privind evaluarea sub aspect 
psihologic — nu numai criminalistic — a modului de operare, 
care pe bună dreptate poate fi considerat a fi o marcă a 

personalităţii și comportamentului acestora. Modul de 
operare = ca mijloc practic de propulsare a cercetărilor — este 
contestat astăzi de către unii autori care observă, cu 
| îndreptățire, că mulţi infractori îşi schimbă frecvent modul 
| de săvârşire a infracţiunilor. Acest adevăr parţial nu poate 
| conduce la aprecierea că, modul de operare şi-a epuizat 
| resursele şi mai prezintă doar o valoare relativă, de 
orientare generală, ci trebuie reconsiderat, deoarece se 
| dovedeşte încă, în practică, ca fiind o cheie cu valente 
nebănuite. Că este aşa, ne-o confirmă nenumăratele situații 
când pe baza lui au fost rezolvate serii de fapte 
infracţionale, unele deosebit de grave, iar, altele, petrecute 
la distanțe mari în timp și spațiu. Este greu de presupus că 
s-ar putea evolua spre rezolvarea acestora din urmă în 
absența unui valoros instrument de lucru cum este modul 
de operare, care trebuie abordat, de fiecare dată, şi din 
punct de vedere psihologic. Se ştie că, în practică, există o 
serie de criterii şi caracteristici de ordin criminalistic care 
mediază corelarea între diverse fapte. Adevărul este că 
atunci când acest proces de asociere posibilă între unele 
speţe se realizează pe baza unor urme, performanţa trebuie 
considerată a fi lesnicios de obţinut. S-ar putea deduce că, în 
absenţa acestora, corelarea ar fi greu de realizat într-o serie 
de fapte, care aparent nu exprimă acelaşi stil de lucru, ci 
reproduc, doar parţial anumite caracteristici. Problema nu 
rezidă, aşadar, numai în repetarea riguroasă a 
particularităţilor modului de operare în ansamblul lui ci, 
mai ales, în sesizarea unor elemente caracteristice, care nu 


; sunt întotdeauna vizibile , la o primă vedere, 

t Consecințele negative întâlnite în practică, la acest 
7 | capitol, se referă la situațiile când o asemenea examinare se 
i | 

realizează formal sau cu caracter limitat şi nu se valorifică 
toate secvențele (elementele) relevante, inclusiv cele 
privind detaliile sau toate verigile modului de operare, 
cum ar fi: căile de acces şi retragere, obiectivele vizate şi 
bunurile urmărite, modalitatea aleasă pentru pătrunderea 
în locuinţă ori atac, comportarea concretă la locul faptei — 
corelată cu natura şi poziţia urmelor găsite, ori, 
dimpotrivă, evitarea lăsării acestora - prezența unor acte 
semnificative de modificare a tabloului câmpului 
infracțional, revenirea periodică în zonele unde a mai 
comis infracțiuni ori unde are diverse legături ş.a. Numai 
studierea aprofundată a tuturor acestor aspecte — atât în 
detaliu cât şi în conexiunea lor — poate asigura o valorificare 
superioară a caracteristicilor modului de operare. 

Toate aceste aspecte ne îndreptăţesc să afirmăm că ele 
exprimă, prin excelenţă, secvenţe relevante ale unui 
comportament uman, ce trebuie observat, studiat şi decodat 
şi din punct de vedere psihologic, pentru a realiza o 
interpretare corectă şi aprofundată a motivaţiei şi 
caracteristicilor întâlnite în procesul înfăptuirii obiectivelor 
urmărite de infractori. 

Un asemenea examen este pretenţios, deoarece de multe 
ori obligă la observaarea şi aprecierea unor manifestări sau 
reacţii greu sesizabile, altele uşor modificate ori mascate, iar 
uneori, chiar atipice. În examinarea acestora trebuie să luăm 
în considerare concluziile psihologiei, care subliniază că, 
tendinţa la repetare a unor praxeme comportamentale este 
specifică învăţării în general şi că, în cadrul acestui proces, 
omul se manifestă uneori necontrolat, executând, cu 
consecvență, anumite acte reflexe — repetitive — care pot 
duce la demascarea lui. Numai dacă realizăm o asemenea 

examinare complexă a modului de operare - ca expresie 
reflectată a mecanismelor psihologice intime - vom putea 
verifica dacă, şi în ce măsură, acesta continuă să asigure 
succesul într-o serie de situaţii complicate. 

Că este aşa şi nu alftel, dorim să ilustrăm concluzia cu 
câteva cazuri deosebit de grave, care au fost rezolvate pe 
această bază. 

Ne referim la faptul că, în județul B., a fost descoperit autorul 
unui omor în persoana unui escroc, care a păcălit victima — o 
femeie în vârstă — şi i-a luat o cantitate mare de bijuterii, de mare 
valoare. Anterior săvârşirii crimei, a contactat victima şi a 
asigurat-o că are posibilitatea să-i valorifice bijuteriile la un pret 
bun, situație pe care aceasta i-a relatat-o unei vecine. În practică, 
se cunoştea bine faptul că escrocii evită cu stăruință să ajungă la 
comiterea unei fapte grave, cum este omorul. Această observație 
de ordin general, a fost acceptată inițial, dar pe parcursul 
cercetărilor, realitatea a arătat faptul că — din motive necunoscute 
— autorul a depăşit o asemenea barieră. Această constatare a fost 
transferată inspirat la un caz de dublu asasinat, rămas cu autori 
necunoscuți, de doi ani, comis într-un judet vecin. Şi în acest caz, 
criminalul a urmărit obținerea unor valori mari, respectiv a unei 
colecții importante de timbre. Victime erau tot bătrâni, care erau 
foarte circumspecți, nu aveau relații, nu primeau vizite şi 
dispuneau de încuietori sigure. Or, acestea au fost găsite intacte, 

cu prilejul cercetării efectuate la fața locului. Împrejurarea aceasta 
a adus, în prim plan, întrebarea firească privind profilul 
psihologic al criminalului, care a putut depăşi toate aceste rezerve 
manifestate de către victime, în relaţiile cu ceilalți oameni, mai 
ales necunoscuţi, Un răspuns adecvat putea fi aducerea în 
discuţie a escrocului, reprofilat posibil în criminal. Acesta ar fi 
răspunsul pozitiv şi la alte criterii, respectiv urmărirea unor 

bunuri de mare valoare şi lăsarea a cât mai puține urme laslocul 
faptei. Odată realizată această corelare a cazurilor, au fost luate 
măsuri de coordonare a cercetărilor şi a informaţiilor, ajungându-se 
la descoperirea aceluiaşi autor, în cele două spețe. 

Un exercițiu asemănător a fost realizat în cazul crimelor, 
săvârşite în capitală, de către Rîmaru, încă din perioada cât acesta 
nu a fost identificat şi prins. Cu acest prilej, un colectiv de 
specialişti a studiat mai multe cazuri de omoruri şi violuri, 
rămase în evidență cu autori neindentificaţi» În cele din urmă, 
acesta a selecționat un omor, o tentativă de omor precum şi un 
viol, săvârşit în circumstanțe bizare, cu mai mult de un an în 
urmă, cazuri pentru care a demonstrat — cu argumente 
psihologice şi caracteristici ale modului de operare — că au un grad 
mare de probabilitate să fi fost comise de către autorul seriei de 
omoruri, înregistrat recent. Au fost luate în considerare 
argumente comportamentale particulare ale făptuitorului cum ar 
fi atacarea prin surprindere a victimelor, împrejurările speciale în 
care au fost realizate actele sexuale (pe ploaie şi vânt puternic). 
Toate accestea au evidențiat acțiunea unui obsedat sexual, de mare 
calibru, aspect esenţial care definea şi infracțiunile aflate în curs 
de cercetare. Pe parcursul interogării sale, criminalul a recunoscut 
şi săvârşirea acestor fapte, sustinerile lui coroborându-se cu 
constatările medico-legale şi criminalistice, precum şi cu anumite 
corpuri delicte identificate, astfel că examinarea atentă a modului 
de operare a condus şi la rezolvarea altor spete, cu un grad ridicat 
de dificultate. 


Un alt exemplu de valorificare a modului de operare. îl 
constituie cel al furturilor înregistrate pe raza județului H., unde 
timp de două luni, la interval de 3-4 zile au fost înregistrate 
numeroase furturi, comise pe timp de zi, prin spargerea sau 

forțarea geamurilor ori a uşilor, urmărindu-se cu precădere 
însuşirea de aparatură electronică, bijuterii ori de bani. La fața 
locului au rămas foarte puține urme, stabilindu-se că autorul a 
acționat cu mănuşi. Din investigațiile efectuate a rezultat 
informaţia că, în două cazuri, a fost observat în apropiere un tânăr 
brunet, cu statura mijlocie şi cu constituție astenică, care era 
îmbrăcat într-un trening de culoare albastră. Un martor, care 
ulterior a fost victima unui furt analog, a afirmat că înainte, cu 
două zile, a fost vizitat de către un tânăr cu semnalmentele 
descrise, care s-a interesat dacă poate să-i închirieze o cameră. 

În aceeaşi perioadă, a fost reclamată şi comiterea unei grave 
tâlhării, victimele fiind două persoane în vârstă. Au fost 
transportate la spital în stare gravă, dar, după cinci zile, bărbatul 
a murit fără a putea da nicio informație despre caz. Sotia lui îşi 
amintea doar faptul că a apărut la uşă un tânăr slab, îmbrăcat 
într-un trening, care i-a vorbit frumos şi a întrebat-o dacă îi poate 
închiria o cameră. Nu mai ştia ce s-a petrecut ulterior şi dacă 
acesta a lovit-o. S-a trezit doar la spital. A mai relatat că nu aveau 
în locuință sume mari de bani, dar aveau două librete C.E.C., cu 
economiile lor pentru înmormântare. Fiica victimelor a precizat, 
apoi, că din locuința părinților au fost furate, în afara banilor şi a 
libretelor, o lanternă adusă din străinătate şi o bijuterie breloc, cu 
inițialele R.I. 

O vecină, care îi aproviziona zilnic cu lapte, a sunat la uşa din 
spate a locuinţei, în jurul prânzului. În acel moment, din locuință 
a ieşit un tânăr care avea o anvelopă în mână. Întrebându-l ce 
caută acolo, acesta i-a răspuns că este nepotul doctorului (deci 
cunoştea unde a intrat) şi că l-a dus la spital, deoarece s-a simtit 

rău, l-a mai spus să revină peste vreo trei ore. Când s-a întors, 
laptele era tot la uşă, fapt ce a determinat-o să intre în casă, uşa 

fiind deschisă, ocazie cu care i-a găsit pe cei doi soți în stare gravă, 
fiecare dintre ei în altă cameră. 

Această tâlhărie cu urmări mortale a fost judecată ca făcând 
parte din acelaşi lanț infracțional — estimându-se datele 
caracterisitice ale cazurilor, respectiv modul de operare similar şi 
semmalmentele cunoscute. Un accent deosebit, în această 
apreciere, s-a pus pe repetarea pretextului folosit la tatonarea 
terenului, şi portul invariabil al treningului, care au fost 
interpretate ca marcă a autorului. 

Acesta a fost identificat şi condus la poliție chiar în ziua când 
a avut loc înmormântarea doctorului. Corespundea bine sub 
aspectul semnalmentelor, avea mai multe tatuaje pe corp şi juca, 
la început, rolul unui bolnav psihic. Deoarece nu avea asupra lui 
acte de identitate, a afirmat că este elev şi a prezentat verbal nişte 
date de identificare, pretinzând că este băiatul familiei S. Odată cu 
verificarea acestor sustineri s-a constatat că într-adevăr era 
găzduit acolo, împreună cu prietena sa, dar că şi-a atribuit o 
identitate falsă. A rezultat că, de fapt, era infractor recidivist, 
fiind eliberat din detenție, în urmă cu trei luni. La percheziție au 
fost găsite numeroase obiecte din cele furate, mai puţin unele 

vândute şi inelul breloc. Cu prilejul cercetării sale, autorul a 
recunoscut relativ uşor faptul că a comis opt furturi din locuinte. 
Întrebat despre faptul dacă a mai săvârşit şi alte infracțiuni, a 
afirmat răspicat, că nu, observîndu-se precauţia şi chiar îndârjirea 
faţă de orice încercare de a fi apropiat de tâlhăria amintită, faptă 
mult mai gravă. S-a decis ca să nu fie cercetat direct sub acest 
aspect, încercându-se mai întâi obținerea altor probe concludente. 
Ca urmare a investigațiilor efectuate cu privire la bijuteria breloc, 
s-au stabilit indicii utile, rezultând că aceasta a fost văzută de 
către gazda lui, Ulterior a fost vândută unei frizerițe. Deoarece 
aceasta nu a fost mulțumită — după consultarea unui bijutier — i-a 

restutuit-o, iar el a oferit-o gazdei, drept recompensă, cum de 

altfel, i-a mai făcut cadou şi alte bunuri furate. Motivul acestei 
oferte l-a constituit teama de a nu fi reclamat, deoarece aceasta şi-a 
dat seama cu ce se ocupă. În final, bijuteria aşa de mult căutată, a 
fost găsită îngropată în pământ, în atelierul pe care gazda îl avea 
într-o comună apropiată. 


d) Folosirea factorului surpriză 


Întrucât inculpatul din cazul prezentat nu cunoştea 
faptul că această probă materială importantă a fost 
recuperată de către poliţie, anchetatorii au hotărât să o 
folosească ca o surpriză în cercetare. Fiindu-i prezentată 
acestuia, după o discuţie obişnuită de precizare a modului 
de operare în cazul furturilor, infractorul s-a descumpănit şi 
a recunoscut, fără mari probleme, săvârşirea tâlhăriei, 
afirmând că nu se aştepta nicidecum la găsirea ei, mai ales 
că a avut asigurarea că a fost foarte bine ascunsă. 

Considerăm că folosirea surprizei ca modalitate de 
interogare are o valoare deosebită şi este recomandată ori 
de câte ori apar asemenea prilejuri pe parcursul cercetărilor. 
Acest procedeu are virtuţi speciale sub aspect psihologic, 
deoarece acţionează ca un berbec medieval, care sparge 
zidul defensiv cu care s-a înconjurat infractorul. În faţa 
surprizei nu mai reuşeşte, de regulă, să-şi controleze 
comportamentul închis şi sigur de până atunci. Se creează o 
stare de şoc, de degringoladă, mai ales sub aspect 
emoţional, ca urmare a unui mic cutremur interior, 
respectivul fiind învăluit brusc de o nesiguranţă şi căldură 
de nesuportat. La această reacţie necontrolată se adaugă 
firesc şi aspectul cognitiv, inculpatul realizând că este 

pierdut. În momentul acesta de debusolare, nu mai poate 
judeca limpede atitudinea potrivită şi cedează nervos. Pe 
parcurs, cei care sunt mai încrezători în forţele proprii, 
încearcă o repliere, menită a urmări dacă mai are alte 
posibilităţi de circumstanţiere a răspunderii penale la care 
se aşteaptă. 


Prezentăm în acest sens câteva exemple semnificative. Unul 
este cel al omorului comis, din gelozie, într-o comună din judetul 
D. Scena crimei se prezenta ca într-o tragedie. Existau numeroase 
bălți şi pete de sânge, începând dintr-o cameră, continuând pe 
pervazul ferestrei şi apoi în curte, unde se aflau mai multe cărări de 
asemenea urme, care reflectau o mişcare de urmărire a victimei în 
jurul unui şopron, mişcare reluată de trei ori. Victima prezenta 
numeroase leziuni, produse prin lovirea cu un instrument tăios (un 
briceag ce aparținea unui cumnat). În cauză erau cercetaţi doi 
bănuiți, cumnatul victimei fiind şi arestat, deoarece au rezultat date 
că întreținea raporturi sexuale cu aceasta, în lipsa concubinului, 
care era paznic la primărie şi nu era considerat ca fiind suspect. 

O echipă de doi specialişti de la Bucureşti a fost trimisă să 
rezolve cazul a cărui cercetare trena de trei luni. Au continuat 
cercetarea bănuiților, dar au abordat şi versiunea că autorul ar 
putea fi concubinul, teză axată pe date psihologice: era foarte gelos, 
îşi bănuia concubina de relații extraconjugale, se interesa de mersul 
cercetărilor — oferindu-se chiar să ajute — şi era foarte viclean. După 
o discuție generală, de observare şi cunoaştere psihologică, i s-a 
cerut să descrie amănunțit comportamentul avut după ce a aflat de 
găsirea victimei, cînd s-a repezit peste aceasta şi şi-a aruncat 
pufoaica exact în balta de sânge. Suspicionând conduita lui, s-a 
realizat şi o cercetare la primărie, ocazie cu care s-a descoperit o 
pată de sânge — cu grupa victimei — situată deasupra patului în 

care se odihnea. Cum prin cercetări s-a stabilit că noul bănuit 
(concubinul victimei) nu a mai fost în camera respectivă, după 
eveniment, s-a conchis, motivat că prezența petei de sânge în acel 
loc, dovedea clar că la ora crimei, acesta a lipsit câtva timp de la 
primărie şi s-a întors după uciderea victimei. Din cauza tulburării 
în care se afla în acele momente şi a neatenţiei consecutive a lăsat 
acea urmă care i-a fost fatală. Fiind confruntat cu noua realitate 
stabilită, după câtva momente de ezitare, a recunoscut săvârşirea 
omorului şi a explicat convingător întreaga acțiune desfăşurată la 
fața locului. 

O speță complicată este cea a unui omor comis în localitatea T., 
județul D., caz în care autorul a încercat să mascheze crima într-un 
accident de cale ferată. Victima a fost lovită de tren şi rostogolită pe 
o distantă mare. Autopsia a demonstrat faptul că, aceasta era încă 
în viață în momentul secționării. Pe lângă leziunile grave şi 
numeroase, datorate contactului cu locomotiva şi sectionării, 
cadavrul mai prezenta câteva leziuni la cap, respectiv fracturi 
lineare, fără înfundare, care puteau fi produse cu un corp dur. La 
fata locului s-a găsit o portiune de teren îmbibată cu sânge, situată 
la circa 100 de metri anterior locului unde s-a produs impactul cu 
trenul. În apropierea acesteia, se afla o geantă goală şi o bucată 
dintr-un ziar, editat în alt judet, mult depărtat de cel unde s-a 
consumat fapta. 

Victima a fost identificată pe baza impresiunilor papilare, fiind 
în evidență pentru comiterea unui furt. Din investigaţii a rezultat 
că domicilia, de asemenea, în alt județ, era necăsătorită şi 
pensionată medical, suferind de oligofrenie şi psihopatie polimorfă. 
A mai rezultat că, întreținea raporturi sexuale, de mai mulți ani cu 
un conductor de tren şi că ar fi plecat de acasă, împreună cu un 
bărbat de statură mică. Anterior săvârșirii omorului, victima a fost 
văzută împreună cu un bărbat, pe linia ferată, de către trei martori, 

Doi dintre aceştia au observat doar o scenă de ceartă, iar unul a fost 
martor ocular şi a asistat la întreaga desfăşurare a faptelor, 
ascunzându-se după nişte boscheți. Nu după mult timp, a fost 
identificat acest bărbat, care în faza inițială a cercetărilor a susținut 
că, în acel timp a fost la serviciu şi a dormit în stația unde lucra, 
fapt demonstrat cu mai mulți martori. Poziţia de negare i-a fost 
zdruncinată definitiv în momentul când anchetatorii i-au prezentat 
declarația martorului ocular, de existența căruia acesta nu ştia 
nimic, Apoi, cu prilejul confruntării realizate, a recunoscut 
săvârşirea asasinatului şi încercarea nefinalizată de a înscena un 
accident de tren. 


Un efect emoţional apropiat se poate obţine şi prin 
prezentarea unor dovezi copleşitoare, obţinute din cercetarea 
unuia dintre participanţi, anume cel observat cu un psihic 
mai slab (în cazurile când autorii au acționat în grup). O 
asemenea situaţie trebuie întotdeauna să fie exploatată sub 
aspect psihologic. Este cunoscut faptul că atunci când avem 
de anchetat grupuri, apar nişte şanse suplimentare de 
reuşită, fiind greu de acceptat că toţi membri au aceeaşi 
tărie psihică şi morală. 

Observarea acestui avantaj psihologic este de natură să 
ajute la rezolvarea mai Jesnicioasă şi rapidă a cazului, chiar 
când prezumăm existenţa unei înțelegeri prealabile cu 
privire la atitudinea necesar a fi realizată în anchetă şi 
conţinutul declaraţiilor ce le vor face. Oricât de cuprinzătoare 
ar fi o asemenea înţelegere, ea poate fi răsturnată prin 
metoda riguroasă şi sistematică a axării discuţiilor pe 
detaliile cazului, despre care am vorbit anterior. Odată 
obţinută o recunoaştere a faptelor, se impune doar să 
gândim bine alegerea momentului propice de prezentare a 


404 


onw w Bo 


Psihologie judiciară 


acesteia celorlalți participanți. După specificul 
personalității, se va alege fie calea prezentării declarațiilor 
cu aceste dezvăluiri edificatoare, fie cea a efectuării unei 
confruntări între cei vizați, acest din urmă procedeu este 
recomandat doar atunci când avem siguranța că, cel folosit 
pentru înfrângerea rezistenței psihice a celuilalt, are o 
atitudine fermă în susţinerile lui. Procedeul tactic al 
confruntării are avantajul că se realizează „pe viu” şi 
inculpatul nu se mai poate îndoi de realitatea faptului că 
însăşi complicele lui îl învinovăţeşte, ba chiar explică 
mecanismul intim al săvârșirii infracţiunii. 


Pentru exemplificare prezentăm cazul unui omor comis în 
oraşul B., județul D., când victima a surprins la furt de păsări, doi 
infractori. Asumându-şi riscul, victima a alergat după ei şi l-a 
surprins pe unul — cel mai mic de statură — în momentul când 
încerca să iasă pe poartă. Acesta l-a lovit năpraznic cu cuțitul, 
direct în inimă, astfel încât sângele a țâşnit cu forță, a acoperit toată 
suprafata porţii, dând aparența că a fost proaspăt vopsită. 
Cercetările au fost orientate într-o direcție bună şi, pe baza unor 
informaţii utile, s-a ajuns la descoperirea celor doi. Dar împotriva 
acestora nu existau probe concludente. Cunoscându-se că unul 
dintre ei era o fire mai slabă, chiar cu manifestări de timiditate — el 
fiind cel care a fugit şi a scăpat momentan de urmărire — s-a 
organizat mai întâi cercetarea acestuia. Argumentul hotărâtor 
pentru recunoaştere l-a constituit afirmația tactică a anchetatorilor 
că a fost văzut şi recunoscut de către martori, în timp ce se 
îndepărta de locul faptei. Această abordare s-a suprapus pe credința 
lui că va scăpa cu o pedeapsă mai mică, deoarece nu el a săvârşit 
omorul. Îmi amintesc o situaţie hazlie ce a intervenit pe parcursul 
cercetării, Cum la percheziția domiciliară efectuată nu a fost niciun 

cuțit, a fost înbrebat, în glumă, cu ce taie cartofii. A răspuns că îi 
taie cu cuțitonia, termen local pentru un instrument folosit în 
tâmplărie, În continuare, colegul l-a întrebat pe un ton ironic: 
„Bine, mă, dar tu ce cartofi ai? Ai cumva cartofi mari, de două 
persoane? Ai cartofi sovietici, care sunt cei mai mari din lume?” 
Când s-a insistat pe problema cuţitelor s-a formulat, în subsidiar, şi 
învinuirea că el ar fi comis omorul, motiv pentru care ar fi aruncat 
toate cuţitele din casă. În fața unei astfel de eventualități, grave 
pentru el, ne-a relatat, de fapt, cea mai importantă secvență a 
mărturisirii făcute. Ne-a spus că, în noaptea următoare săvârşirii 
omorului, a fost vizitat acasă de către autor, care era travestit în 
femeie şi era împreună cu mama lui. Cu acest prilej, s-au înțeles ce 
să declare la cercetări — susținând că au fost la domiciliul lui şi că, 
deci, nu au comis nicio infracțiune, de asemenea au stabilit să nu 
recunoască nici în cazul că vor fi bătuți, deoarece nu au ce să le 
facă, până la urmă. L-a asigurat şi de loialitatea lui, sens în care i-a 
dezvăluit că a ascuns cuțitul, sub streaşina de stuf a locuinței, unde 
nu va putea fi găsit. 

Pe baza acestor relatări, s-a apreciat că este indicat să fie căutat 
mai întâi cuțitul corp delict, deoarece acest inculpat era infractor 
recidivist, având la acea oră, încă doi frați în puşcărie. Într-adevăr 
cuțitul a fost găsit în locul indicat şi prezenta încă pete suspecte de 
sânge (la nivelul îmbinării lamei cu mânerul). Din acel moment nu 
a mai fost nicio problemă deosebită de rezolvat, putându-se asigura 
probațiunea chiar şi în absența recunoaşterii autorului. Aceasta a 
fost însă obținută, deoarece declarația complicelui a fost cu totul 
neaşteptată şi deosebit de edificatoare. 


e) Încărcătura psihologică deosebită a unui caz 


În finalul acestui capitol care s-a dorit a fi o pledoarie în 
favoarea psihologiei, în general, şi a celei judiciare, în 

particular, vom prezenta un caz complex, care oferă un bun 
prilej de meditare asupra necesităţii de implementare a 
acestora în procesul judiciar. Exerciţiul de apreciere propus 
este, de fapt, unul invers, care demostrează nu aplicarea 
fericită în practică ci, dimpotrivă, neglijarea acestor 
cunoştinţe, ba chiar sfidarea lor, atitudine care a adus 
prejudicii grave mai multor oameni şi instituţii. Ni se pare 
indicat ca, mai întâi, să prezentăm în sinteză, datele 
esenţiale ale acestui caz aberant. În acest fel putem oferi 
cititorilor atât o orientare generală - pentru înţelegerea 
contextului faptelor — cât şi posibilitatea de a observa personal 
unele aspecte semnificative privind comportamentul posibil 
al anchetatorilor şi al inculpatului. După aceea vom reveni 
şi vom distinge problemele psihologice mai importante. 


În Capitală, au fost descoperite pe rând, în diferite zone, 
mai multe segmente ale unui cadavru de sex femininm caz 
care a creat mare vâlvă şi a rămas cunoscut în istoria 
criminalisticii române drep „cazul Anca”. Examinarea 
medico-legală a permis desprinderea unor concluzii 
orientative cu privire la faptul că, era vorba despre o tânără 
de circa 20-25 ani, ucisă în ultimele două zile. S-a apreciat că 
segmentarea a fost făcută de către un specialist ori, cel 
puţin, de către o peroană cu temeinice cunoştinţe de 
anatomie. Cu ajutorul impresiunilor digitale s-a reuşit 
identificarea victimei, în speţă fiind vorba despre o tânără 
din provincie, care venise să dea examen de admitere la o 
facultate din Bucureşti. Aceasta a locuit la o cunoştinţă, care 
a reclamat dispariţia ei. 

Cazul a făcut senzaţie și într-o perioadă scurtă de timp — 
pe lângă suspecţii posibili din lumea medico-sanitară, 

consideraţi apți a efectua segmentarea - a fost identificat un 
bănuit, care, încă de la prima lui audiere, a declarat că a 
cunoscut victima, cu un an mai înainte, în mod întâmplător, 
în timpul unei călătorii cu tramvaiul. Cu acest prilej, au fixat 
o întâlnire pentru ziua următoare, la domiciliul lui. Deşi nu 
se aştepta ca victima să facă acest pas, a aşteptat-o şi aceasta 
a venit. După unele discuţii i-a propus să întreţină raporturi 
sexuale, lucru pe care ea l-a refuzat. Fiind un tip 
necontrolat, şi-a ieşit din fire şi a încercat s-o bruscheze, dar 
fără rezultat. În momentul când se pregătea de plecare, i-a 
pretins acesteia să-i dea lănţişorul de la gât — ca amintire. l-a 
mai promis că i-l va restitui dacă se va răzgândi şi îl va 
căuta din nou. 

Pe baza relaţiilor date de către bănuit, care a afirmat că a 
vândut bijuteria unei salariate de la un magazin comercial, 
aceasta a fost identificată şi a fost recuperat lănţişorul. 
Investigaţiile efectuate au relevat că bănuitul era un 
afemeiat — deşi era căsătorit şi avea trei copii — şi că se 
comporta irascibil, uneori chiar violent. În baza acestor date 
s-a apreciat că ar putea fi presupusul autor al abominabilei 
fapte. Pe parcurs, au fost obţinute şi alte informaţii, anume 
că dispunea de cheile de la garsoniera tatălui său, locul 
respectiv fiind considerat pretabil săvârşirii omorului şi 
dezmembrării cadavrului. De asemenea, câteva martore l-au 
descris ca având înclinații spre perversiuni sexuale. 
Coordonarea şi conducerea întregii acţiuni de descoperire a 
făptuitorului şi de administrare a probelor a fost 
încredinţată generalului B.V., care nu era specialist în 
materie, dar şi-a asumat întreaga răspundere (cel care de 
drept ar fi trebuit să facă acest lucru fiind în concediu). 

Din noianul de manevre dictate de acesta vom selecta şi 
sublinia doar câteva, care ni se par edificatoare, pentru a 
demonstra abuzul grav săvârşit în dirijarea cercetărilor. La o 
săptămână după înregistrarea cazului şi obţinerea primelor 
informaţii, a redactat o informare către cabinetul unu din 
acea vreme, în care, fără nicio rezervă, pe baza unor simple 
presupuneri. și coincidenţe, a raportat că autorul a fost 
descoperit și că se lucrează în continuare, pentru 
completarea probatoriilor. A mai adăugat că bănuitul nu 
justifică timpul critic şi că la domiciliul lui au fost găsite 
câteva lucrări de sexologie, care învederau — prin unele 
sublinieri — obsesiile sexuale în relaţiile cu femeile. 
Enormitatea faptului în sine a rezultat pe parcurs, în sensul 
că, odată făcută această mişcare prematură şi eronată, nu a 
mai fost capabil să dea înapoi. În continuare, n-a admis 
nicio replică şi a purtat un război total împotriva tuturor 
rezervelor formulate de- specialişti. Astfel, a pretins 
efectuarea repetată, de peste douăzeci de ori, a unor 
„cercetări” criminalistice în garsoniera amintită, cu intenția 
vădită de a se descoperi orice urmă de sânge ori de altă 
natură, care să demonstreze prezumția — cu nimic justificată 
- că acolo ar fi avut loc omorul şi segmentarea cadavrului. 
Deşi nu s-a identificat nimic de interes, în multe încercări 
disperate, în final au fost găsite, în sifonul de la baie, unele 
urme de sânge uman, fără a se putea determina grupa 
sanguină, Subliniem faptul că aceste urme puteau fi mult 
anterioare cazului şi de o cu totul altă provenienţă. 
Cercetările în cauză au fost „organizate“ după o formulă 
iraţională, cu trei şedinţe de analiză pe zi, pe baza 
prezentării unor rapoarte scrise, care practic blocau definitiv 
pe toţi cei însărcinaţi cu distribuirea sarcinilor şi veriticarea 

calităţii investigaţiilor efectuate de către subordonați. Din 
cauza acestei birocraţii bicisnice, care centraliza toate 
informaţiile cauzei, s-a creat la un moment dat o atmosferă 
de lucru imposibilă. Zeci de poliţişti aşteptau, ore în şir, 
momentul când vreunul dintre participanţii la aşa-zisele 
analize devenea disponibil, pentru a le transmite ce aveau 
de întreprins în continuare. Fiind presat să-şi onoreze cât 
mai repede cuvântul dat - anume că a rezolvat cazul — 
generalul a impus un sistem de lucru antiuman, de 
dimineaţa până târziu în noapte, inclusiv duminica, timp de 
câteva luni, astfel încât tot efectivul ajunsese la un grad 
deosebit de oboseală, mai ales, nervoasă. 

Fisurile unui asemenea „stil” de organizare s-au 
manifestat şi pe alte planuri în sensul că, dorind cu orice 
preţ rezultate, se verificau de-a valma — fără nicio selecţie — 
orice fel de date, unele evident fără nicio relevanţă. Cum 
orice verificare de informaţii se ordona să fie realizată doar 
în câteva ore, cel mult într-o zi, era limpede că acestea nu 
puteau fi de calitate. Ele reflectau, adeseori, simple supoziţii 
ori, ceea ce era şi mai grav, erau raportate, automat, că nu se 
confirmă. În asemenea condiţii, chiar şi o informaţie care 
putea fi de reală valoare era tratată la fel, toată lumea fiind 
în mare criză de timp şi convinsă că lucrează în gol, 
neavând nicio perspectivă clară de rezolvare. 

Bănuitul a continuat să fie cercetat, cu toată „forţa de 
convingere”, pentru tâlhărie, apreciindu-se în mod abuziv 
că i-ar fi smuls victimei lănţişorul de la gât. Fără îndoială că 
au fost comise abuzuri şi în cercetarea directă a bănuitului, 
care continua să nege orice legătură cu comiterea omorului. 
Acesta n-a fost dispus să accepte nici varianta ce i-a fost 
propusă la un moment dat de anchetatori, anume că ar fi 

it victima cu pumnul şi aceasta, în cădere, s-ar fi izbit cu 


lov 
capul de lada studioului, variantă care, dacă ar fi fost 
admisă, i-ar fi uşurat cu mult situaţia. În fapt, această 


versiune nu corespundea adevărului, deoarece victima a 
fost ucisă prin strangulare şi sufocare, fiindu-i introduse pe 
gât benzi de hârtie igienică, aşa cum a rezultat de la bun 
început, cu prilejul examinării medico-legale. Această 
concluzie a fost confirmată ulterior, după aproape trei ani, 
cînd a fost identificat adevăratul autor. 

Precizăm că această identificare s-a realizat din 
întâmplare. Astfel, criminalul — care era bolnav psihic - i-a 
destăinuit unui prieten la un local, că deţine la domiciliu un 
craniu uman. Ce s-ar fi întâmplat cu nevinovatul dacă nu ar 
fi intervenit pronia cerească? Sigur ar fi stat în închisoare 
încă mulţi ani, până expirau cei 25 de ani de puşcărie, 
pedeapsă aplicată de instanţă, fără a sta mult pe gânduri şi 
fără a examina cu răspundere probele. Precizăm că multe 
dintre acestea erau îndoielnice sau contradictoriale ori în 
flagrantă contrazicere cu realitatea. Referitor la aspectele 
juridice şi morale ale acestui caz de excepţie ni se pare 
necesar a mai releva câteva aspecte importante, pentru a 
permite o mai bună conturare a situaţiei. În anchetarea 
martorilor şi a inculpatului au fost folosite metode de 
tortură fizică şi psihică, care i-au determinat să facă 
declaraţii pe placul celor ce i-au anchetat. Unele dintre 
acestea erau aberante, sau contraziceau evident realitatea şi 
exprimau, fără îndoială, doar efectul presiunilor exercitate 
asupra lor, ori încercarea disperată de a-şi apăra libertatea şi 

copiii. Au fost arestaţi — fără motiv legal soţia inculpatului şi 
un alt martor, prima peste 8 luni, iar al doilea peste 50 de 
zile. O serie de expertize ca, de exemplu, cea psihologico- 

psihiatrică au fost făcute de către instituţii care nu aveau 
competenţa legală și au ajuns la unele concluzii greşite. 
Altele, au fost efectuate cu privire la aspecte care practic nu 
erau relevante (exemplu cea cu privire la unghiul de 
deschidere a degetelor mâinii), fiind folosite în acuzare, 
chiar şi în instanţă, fără a se preciza faptul că au o valoare 
relativă, deoarece mai mulţi dintre martori — deci nu numai 
„inculpatul” — aveau aceleaşi dimensiuni. De asemenea, au 
fost efectuate o serie de acte de urmărire penală, cum ar fi 
prezentarea pentru identificare a unor obiecte presupus a fi 
corpuri delicte, fără a se respecta normativele şi metodele 
corecte. Enumerarea neregulilor ar putea fi mai detaliată, 
însă apreciem că nu mai este cazul, deoarece ne-am putea 
încurca în hăţişul de erori şi, mai ales, de abuzuri săvârşite. 

Dorim, însă, să ne referim mai pe larg la unele probleme 
de ordin psihologic. 

Avem motive temeinice să susţinem că prin folosirea cu 
pricepere a cunoștințelor psihologice, care obligă la o 
aprofundare a examinării motivației faptei şi 
comportamentului celor implicati, se ridică o barieră greu 
de trecut în calea oricărei evoluții negative a cercetărilor, în 
direcția de nedorit a unor erori judiciare. Ar fi suficient, de 
exemplu, să observăm că un bănuit nu corespunde 
mobilului săvârşirii unei infracțiuni. Or, o asemenea 
constatare ar obliga anchetatorii să întreprindă noi cercetări, 
care să lămurească acest fapt esenţial şi să înlăture îndoiala 
apărută la un moment dat. Astfel, s-ar închide cercul 
verificărilor, şi obligatoriu a fi efectuate şi ar fi înlăturate 
unele premize înşelătoare, care ar putea duce la eroare. În 
fapt, în cazul prezentat, nu este vorba doar de nepricepere în 
interpretarea corectă a acestor semnale psihologice de prim 

rang, ci mai degrabă, de neluarea lor în considerare, cu ua 
ştiinţă, urmărindu-se obținerea cu orice preț a succesului. Or, 
o asemenea atitudine din partea celor chemaţi a respecta 
legea este o ticăloşie fără margini, la care au participat nu 
numai unii ofiţeri de poliţie, ci şi procurori şi magistrați, care 
nu şi-au îndeplinit rolul de supraveghere a aplicării legii. 
Sub aspect psihologic, în acest caz au existat o serie de 
situaţii care, fiecare în parte şi, mai ales, în ansamblul lor, 
puteau şi trebuiau să constituie un ghid valoros de orientare 
a cercetărilor. În acest sens pledează, în primul rând, 
constatarea esenţială că „viitorul criminal” a mărturisit, de la 
primul contact cu anchetatorii că a cunoscut anterior victima. 
Această mărturisire este de natură să indice cât mai probabil 
manifestarea unui om inocent, mai ales că afirmaţia a fost 
făcută în circumstanțe speciale, când toţi bucureştenii 
cunoşteau gravitatea cazului. Dacă luăm în considerare şi 
suplimentarea acestei mărturisiri, respectiv recunoaşterea 
împrejurării că a primit de la victimă un lănţişor de aur — ca 
garanţie a unei revederi — atunci observăm că „inculpatul” s-a 
plasat — în deplină cunoştinţă de cauză — într-o situaţie de 
mare pericol, ceea ce nu este deloc raţional şi prudent din 
partea unui om ce era considerat inteligent. Acesta a afirmat 
deschis şi cu fermitate că nu este vinovat de atrocitățile ce i se 
impută şi a susţinut, cu argumente valabile, că nu avea 
niciun inters să se încurce într-o asemenea situaţie riscantă. A 
mai afirmat că după ce a cedat primului impuls şi a primit 
lănţişorul, şi-a dat seama că nu are niciun rost să o mai 
întâlnească. În acest sens pledează şi faptul că, imediat după 
acest moment, a vândut lănţişorul, situaţie de natură a 
compromite orice relaţie viitoare cu victima, care dorea cu 
insistenţă să-şi recapete bijuteria (motivând că nu are cum să 

explice părinţilor absenţa ei). Afirmația aceasta este 
confirmată clar de către anchetă, în sensul că victima l-a 
căutat de mai multe ori la telefon, atât de la Sibiu cât şi din 
Bucureşti, şi de fiecare dată a evitat s-o întâlnească, deoarece 
nu mai putea, practic să-i restituie un obiect pe care nu-l mai 
avea. În plus, trebuie avut în vedere faptul că aşa-zisul 
inculpat era căsătorit şi avea copii, realitate care trebuia să-l 
facă prudent în ceea ce priveşte continuarea unei relații 
întâmplătoare. Nici explicaţia avansată de către anchetatori, 
în sensul că era un afemeiat şi chiar un obsedat sexual, nu 
are fundament rațional şi psihologic serios, deoarece un 
asemenea om putea uşor să-şi facă o relaţie cu o altă femeie, 
fără a intra neapărat într-un joc complicat şi riscant cu o 
fată virgină, cum era victima, în pofida atitudinii ei 
aparent uşuratice. 

Şi mai importantă, sub aspectul concluziilor, trebuie 
apreciată atitudinea fermă, chiar dârză a „inculpatului“ care 
şi-a susținut permanent nevinovăția, chiar şi în faţa instanţei 
- în pofida unei uriaşe presiuni psihice şi fizice, care a durat 
peste un an de zile, a recunoscut la un moment dat, dar 
pentru puţin timp, o variantă de acuzare sugerată de către 
anchetatori, care-l putea avantaja, dacă el ar fi fost autorul 
faptei. Această  „recunoaştere” a fost doar rezultatul 
maltratării la care a fost supus, la care s-a adăugat o 
împrejurare specială şi neverosimilă pentru el. Ne referim la 
faptul că la un moment dat, propria lui soţie s-a autoacuzat 
de săvârşirea crimei, afirmând că şi ea, împreună cu mama 
inculpatului, au participat la finalizarea acţiunilor, la 

dezmembrarea şi transportarea segmentelor, O asemenea 
enormitate, aruncată peste capul lui, l-a făcut să-şi piardă tot 

cumpătul, să creadă că soţia lui ar dori să scape definitiv de 
el şi să se răzbune, nu numai pe el, ci şi pe mama lui. 
Enormitatea fabulaţiei anchetatorilor a speriat-o cumplit 
şi pe soţia „inculpatului”, astfel încât după multe luni de 
arestare ilegală şi îndepărtare de copii — care au ajuns într-o 
instituţie de asistență - a cedat nervos şi a acceptat să 
semneze o declaraţie sinistră pentru un om care ştia că nimic 
din conţinutul ei nu era adevărat. A semnat din cauza 
limitelor psihice la care a ajuns şi a lipsei de perspectivă 
pentru familia ei, mai ales pentru copii, deoarece i s-a spus, şi 
a fost faptic convinsă, că, altfel, nu poate scăpa de arest şi de 
închisoare, deci, a acceptat un pachet de cuvinte, ticluit de 
anchetatori, pentru a-şi recâştiga libertatea — aşa cum practic 
s-a şi întâmplat, după ce a adăugat şi ea un pietroi la gâtul 
soţului. Sigur că în asemenea circumstanțe numai despre 
adevăr şi justiţie nu mai putem vorbi. 

O altă împrejurare capitală a constituit-o cea a sinuciderii 
părinţilor aşa zisului inculpat. Atât tatăl — care era internat în 
spital, cât şi mama lui, s-au sinucis unul după altul, într-un 
răstimp de 24 de ore, la o perioadă relativ scurtă de timp 
după arestarea băiatului. Drama aceasta deosebită — a cărei 
cauze nu au fost elucidate — a fost interpretată de către 
anchetatori ca o probă în acuzare, ca expresia nemijlocită a 
recunoaşterii implicării în crimă a băiatului lor. Acest fapt 
le-a depăşit rezistenţa psihică şi i-a dus la suicid. Or, 
cercetările nu au stabilit faptul dacă în acel moment 
cunoşteau adevărata situaţie, ceea ce admite, ca mai 
probabilă, teza unei cedări nervoase în faţa unei presiuni 
create de arestare, fără a cunoaşte dacă fiul lor era sau nu 
vinovat, A afirma fără niciun temei că sinuciderea lor era o 
dovadă a recunoaşterii vinovăţiei este cel puţin o impietate, 

dacă nu o mârşăvie fără seamăn, care manipulează până şi 
fenomenul morţii şi-l aduce unde convine. 

Ar mai fi un fapt cu anumită relevanţă. Ne referim la 
modul abuziv în care anchetătorii au procedat pentru 
înlăturarea alibiului „inculpatului”, prin determinarea unei 
martore (prietenă de familie) să declare că vizita acestuia, la 
domiciliul ei, a avut loc cu două zile mai târziu decât a 
declarat ea iniţial. 

Numai că şi această declaraţie a fost obţinută de abia 
după ce martora a fost reţinută de poliţie câteva zile, fără a se 
efectua formalităţile legale. Or şi această revenire în declaraţii 
- în afara faptului că este cu cântec — este cel puţin 
discutabilă. Cum să apreciem o asemenea situaţie? Că 
martora şi-a adus mai bine aminte despre ziua când a avut 
loc vizita după o perioadă de timp mai mare de la 
eveniment? Atunci cum să înţelegem declaraţia anterioară a 
aceleiaşi martore, declaraţie dată doar la câteva zile după ce 
vizita a avut loc? Dacă avem în vedere mecanismele intime 
de funcţionare ale memoriei şi ale reproducerii datelor 
furnizate de către aceasta, atunci avem motive serioase să 
acordăm credit primei declaraţii şi să suspicionăm că 
următoarea nu este corectă, că ea a fost obţinută prin 
influenţă ori chiar abuz. Ar mai fi un aspect important de 

subliniat. Se cunoaşte faptul că orice declaraţie adevărată se 
înlănţuie fericit cu alte depoziţii care reflectă succesiunea 
reală a faptelor şi contribuie astfel la evidenţierea unei situații 
clare, care nu admite existența unor puncte contradictorii în 
structura ei. Or, realitatea a fost că această modificare de 
atitudine a fost imprimată de către anchetatori şi, prin 
nefirescul ei, nu numai că era în contradicție cu alte mărturii, 

dar nu aducea niciun strop de lumină în cercetare. 
Dimpotrivă, încurca doar lucrurile. 

lată cum o seamă de manifestări, care puteau demonstra 
modul de exprimare comportamentală a unui om inocent, au 
fost răstălmăcite şi transformate într-un eşafodaj explicativ al 
acuzării. Busola psihologică a fost pervertită într-o operațiune 
de înmulţire a realităţii cu minus unu. 


5. Alte domenii de interes pentru psihologie 


Un domeniu vitregit în care nu s-a încercat până acum 
aplicarea psihologiei, este unul de importanţă majoră în 
combaterea infracţionalităţii, anume cel al prevenirii unor 
fapte ilegale de natură penală. Or, problema în sine apare ca 
de neînțeles, întrucât nu este firesc ca un asemenea 
instrument de lucru să nu fie folosit cu convingere, deşi el 
poate aduce beneficii inestimabile. 

Ne gândim la înfăptuirea unei concepții mai 
cuprinzătoare în acest domeniu, care este încă, marcat 
negativ de perpetuarea unor mentalități înguste. De regulă, 
se apreciază că rostul poliţiei este cel de descoperire şi 
tragere la răspundere penală a infractorilor, pe această cale 
realizându-se indirect şi o puternică influenţă preventivă. 
Abordarea aceasta poate fi adevărată, dar, în acelaşi timp, 
este limitată. Considerăm că aceasta trebuie revăzută şi 
completată odată ce admitem că, în desfăşurarea întregii 
munci de poliţie, este posibilă folosirea unei game largi de 
influențe preventive, atât cu caracter general, cât şi altele 
specifice fiecărei situaţii concrete. Există numeroase aspecte 
practice care pot asigura realizarea concomitentă a celor 
două obiective, dar care nu sunt valorificate la timp şi cu 
toată răspunderea. 

Pe de altă parte, apreciem că este imperios necesar să se 
evolueze în direcția organizării separate a unei activităţi 
speciale de prevenire, care să depăşească calitativ 
posibilităţile preventive limitate ce le oferă fiecare caz 
concret. Bineînţeles că, o asemenea înţelegere a prevenirii 
pretinde ca activitatea generală de prevenţie să fie realizată 
într-o strânsă colaborare cu toate instituţiile guvernamentale 
care, prin atribuţiile şi mijloacele lor de intervenţie, pot 
contribui la înfăptuirea unei largi şi concertate activităţi de 
informare a publicului. 

Avem în vedere, îndeosebi, informarea necesară pentru 
cunoaşterea normelor legale în materie, a conduitei 
recomandate în situaţiile de pericol — când s-ar putea ajunge 
în postura de victime — precum şi a exigenţelor ce se impun a 
fi respectate pentru a-şi asigura o autoprotecţie eficientă. O 
asemenea informare trebuie să se refere şi la cunoaşterea 
metodelor de acţiune ale infractorilor, a pretextelor şi a 
mijloacelor prin care realizează ademenirea, obţinerea 
concursului ori chiar implicarea victimelor în săvârşirea unor 
infracțiuni (mai ales a celor care se bazează pe înşelarea 
bunei-credinţe a cetăţenilor). 

În componența echipelor însărcinate cu elaborarea 
concepţiei şi a mijloacelor de înfăptuire este necesar să fie 
cuprinşi — la diverse nivele operaţionale — o serie de 
psihologi, care împreună cu specialişti în criminologie şi 
sociologie precum şi cu ofițeri, procurori, magistrați anume 
selecționați, să asigure modularea şi nuanțarea mijloacelor de 
intervenţie, în raport şi cu cerinţele relevate de către 
cercetările psihologice. 

Deosebit de această sferă de aplicabilitate, trebuie să 
subliniem şi nevoia clară de a transfera învăţămintele 

psihologice direct asupra cetăţenilor, astfel ca cei pretabili a 
deveni victime să conştientizeze pericolul la care se pot 
expune şi atitudinile necesar a fi luate, pentru autoapărare. 
Apreciem că, pe această cale, s-ar putea realiza un spor 
calitativ al activităţii de prevenire, care nu ar mai fi privită ca o 
cenuşăreasă. Un asemenea program impune adaptarea 
metodelor generale de prevenţie în funcţie de cunoaşterea 
naturii conflictelor şi a personalităţii celor angrenaţi în diverse 
confruntări generatoare de infracţiuni, a particularităţilor unor 
victime potenţiale (inclusiv minori), precum şi a diversităţii 
deosebite a situaţiilor care pot influenţa, determina ori chiar 
avantaja săvârşirea de infracţiuni. 

Fără îndoială că, aplicarea psihologiei în viaţa socială 
oferă un câmp larg de implementare, care în prezent este 
privit mai mult sub aspect teoretic. Dinamica socială, prin 
numeroasele ei exigenţe privind dezvoltarea, creează în mod 
obiectiv premize durabile pentru o astfel de evoluţie a 
oricărui demers ce vizează îmbunătăţirea vieţii oamenilor. O 
asemenea perspectivă nu priveşte numai îmbunătățirea 
performanţelor economice, ci şi a celor sociale, morale, 
culturale şi spirituale. 

Într-o astfel de abordare este necesar a se diversifica şi 
intensifica procesul general de aplicare a psihologiei. Fără a 
dezvolta acest subiect, încercăm să-i creionăm deschiderea 
spre viitor. Un domeniu necesar a fi luat în considerare este 
cel care priveşte activitatea magistraţilor şi implicarea în 
justiţie, sub diverse forme a unui număr mare de oameni. 
Considerăm că până acum nu s-au realizat activități cu 
adresă specială în acest domeniu, deşi el cuprinde — în 
întreaga lui desfăşurare — o suită de momente importante ce 
urmăresc statuarea adevărului şi a dreptăţii, ca valori sociale 

supreme. Pe lângă aspectele specifice la care ne-am referit 


până acum, care îşi pot găsi o bună aplicare şi în această 
activitate, se impune o diversificare a preocupărilor și 
cercetărilor menite a nuanţa şi adecva normele psihologice la 
nevoia perfecţionării comportamentului autorităţilor implicate 
în înfăptuirea actului de justiţie. Aş remarca doar faptul că în 
activitatea magistraţilor nu se manifestă încă o preocupare 
expresă de valorificare a cunoștințelor de psihologie 
judiciară, nici măcar în motivarea unor acte importante cum 
sunt rechizitoriul sau deciziile judecătorești, conduita 
împricinaţilor fiind privită sec, fără nicio culoare sau 
evidenţiere a resorturilor ce motivează comportamentul 
uman. Bineînţeles că, nu propunem o înlocuire a definirii 
juridice a conduitei participanţilor, ci doar o completare a 
explicării acesteia, care apreciem că poate fi îmbunătăţită 
prin mijlocirea psihologiei. 

Depăşind zona juridică a problematicii, considerăm că 
apare necesitatea lărgirii sferei de aplicabilitate a psihologiei 
în numeroase alte sectoare de activitate cum ar fi: 
perfecţionarea comunicării cu oamenii şi în interesul 
acestora, în domenii ca cele care privesc administraţia 
publică, relaţiile de muncă, comerciale şi de afaceri, 
învățământul, ocrotirea sănătăţii şi asistența socială, 
integrarea în viaţa socială a unor categorii marginalizate, 
viaţa de familie ş.a. În fiecare din aceste domenii cerințele 
umane sunt specifice şi diverse, întrucât oamenii implicaţi în 
asemenea relaţii au aşteptări, trebuințe, personalităţi şi 
comportamente diferenţiale, motivate de procese psihice care 
trebuie a fi bine cunoscute şi înţelese. Considerăm că, numai 
pe o asemenea bază, s-ar putea asigura o rezolvare optimă a 
cerințelor acestora. 

Exerciţii aplicative 
Exercitiul nr. 1 


Pe copertina situată deasupra intrării în hotelul „Bates, 
din stațiunea Mamaia, a fost găsit dimineața, un cadavru de 
sex feminin, care prezenta numeroase şi grave leziuni şi 
fracturi în zona craniană, facială, la coloana vertebrală şi la 
picioare. În plus, vestimentația şi țesuturile moi erau distruse 
— mai ales în partea superioară a corpului — din cauza unui 
proces puternic de carbonizare, situaţie care făcea imposibilă 
identificarea victimei după elementele de fizionomie. 

Pe inelarul mâinii stângi victima avea un inel de aur, cu 

o piatră de rubin, fără vreo inscripţie specială; de asemenea, 
avea cercei din aur, în formă de inele mari, cu diametrul de 
3.5 cm. Părul victimei era blond şi lung, păstrându-se câteva 
şuvițe nearse. La expertiza medico-legală s-a apreciat că ar 
avea 20-25 ani, talia circa 1,68 m, identificându-se, prin 
analize de laborator, prezența unor frecvente capete de 
spermatozoizi în conţinutul vaginal colectat. S-a apreciat că 
moartea s-a produs în seara zilei precedente găsirii 
cadavrului, la circa 2 ore după servirea hranei, 
identificându-se în conținutul stomacal resturi de carne, 
cartofi și verdețuri. 

Expertiza medico-legală a conchis că este vorba de o 
moarte violentă, produsă prin precipitarea de la mare 
înălţime, aspect care se corela cu constatările făcute în 
timpul cercetării la faţa locului. Astfel, pe terasa hotelului 
s-au găsit un pulover împăturit (din mohair), o pereche de 
sandale, precum şi o sticlă cu miros de benzină. La etajul LX, 

la nivelul ferestrei de la casa scării, s-au constatat urme 
discrete de var, precum şi o zonă masivă de funingine, care 
cuprindea atât cercevelele superioare, cât şi peretele exterior 
al clădirii, mai ales în partea de sus a ferestrei, aflată 
deasupra copertinei. 

În apropierea hotelului, într-un boschet, s-a găsit o 
geantă albă de damă în care se aflau: o agendă cu numere 
de telefon, mai multe rujuri scumpe, o pudrieră, precum şi 
45 mărci vest-germane, prezumându-se că acestea ar 
aparţine victimei. 

Din investigaţiile efectuate la hotel „Parc” şi în întreaga 
staţiune, au rezultat câteva date mai semnificative. 
Personalul restaurantului „Aurora” a remarcat, în două seri 
consecutiv, prezenţa în local a unei tinere blonde, aflată în 
compania a doi turişti din R.F.G. 

Femeia a dansat cu aceştia şi a consumat băuturi 
alcoolice, ajungând în final în stare de ebrietate. Un ospătar 
a declarat că, în seara anterioară găsirii cadavrului, victima 
şi-a uitat poşeta — care semăna întru totul cu cea găsită în 
boschet şi care i-a fost prezentată de către organele poliţiei -, 
motiv pentru care s-a deplasat după grup şi, la ieşirea din 
hotelul „Aurora” a predat-o unuia dintre cei doi bărbaţi. 

După identificarea turiştilor, aceştia au declarat că, 
într-adevăr, au cunoscut victima, în mod întâmplător, la un 
magazin de artizanat din staţiune şi au petrecut împreună 
două seri frumoase, la restaurant. Au susținut că femeia a 
avut în permanenţă o conduită ciudată, fiind fie excesiv de 
veselă, fie foarte retrasă, chiar tristă. În prima seară au 
condus-o până la staţia de troleibuz spre Constanţa, iar în a 
doua seară a acceptat să meargă în cameră la Fritz, unde au 
avut relaţii sexuale. Fără nicio explicaţie, după primul 

raport, aceasta s-a îmbrăcat precipitat şi a părăsit camera. 
Fritz a relatat că el a mijlocit conversaţia cu victima, 
deoarece ambii cunoşteau bine limba engleză. Fără ştirea 
victimei, el i-a strecurat în poşetă, în ultima seară, suma de 


50 mărci germane. 

Referitor la conţinutul conversaţiilor cu victima, turiştii 
au relatat că au discutat lucruri de circumstanță, fără nicio 
referire la ocupaţie, preocupări, prezenţa ei pe litoral, fiind 
tot timpul extrem de circumspectă, nereuşind să afle nici 
unde locuia în Constanţa. Au putut, însă, să-şi dea seama că 
discută cu o femeie instruită, probabil intelectuală, care era 
şi îmbrăcată cu gust. 

Toate verificările efectuate în evidenţele dispăruţilor, 
atât pe plan local cât şi pe central, nu s-au soldat cu rezultat 
pozitiv. Au fost întreprinse verificări complexe, folosindu-se 
organizat şi datele din agenda telefonică, dar nu s-a ajuns la 
nimic concret. Toate încercările făcute privind valorificarea 
urmelor papilare, a semnalmentelor sumare ale victimei, şi 
mai ales, a caracteristicilor vestimentaţiei, nu au condus, 
timp de patru luni, la soluţionarea cazului. În această fază a 
cercetărilor, reanalizându-se situația, s-a dispus aprofundarea 
verificărilor privind telefoanele din agendă - pe baza unei 
idei valoroase a unui ofițer judiciar, - ajungându-se la 
identificarea victimei. 


Ca exercițiu, se propune examinarea sub aspect 
psihologic a conduitei victimei în raport cu circumstanțele 
generale ale cazului, mobilul posibil şi unele constatări 
semnificative ale cercetarii la fața locului, în scopul 
orientării asupra celei mai verosimile soluţii, care trebuie 
promovate referitor la natura faptei (omor, sinucidere sau 

moarte accidentală). De asemenea, se recomandă 


elaborarea unor supoziţii privind mediul socio-profesional 
al victimei, în vederea direcţionării investigaţiilor pentru 
identificarea acesteia. 


Exercitiul nr. 2 


Organele de poliţie din municipiul C., au fost sesizate 
telefonic că Lidia D., în vârsta de 30 de ani, divorțată, 
mamă a unui copil de 40 de ani, a fost găsită ucisă în 
apartamentul proprietate personală, în care se mutase cu 
circa două luni anterior. 

Sesizarea a fost făcută de către o vecină, care a fost 
anunţată de eveniment de către fiul victimei. Copilul 
locuia temporar, de circa o săptamână, la bunica lui şi 
venise să-şi vadă mama. Descoperind nenorocirea, a fugit 
speriat la vecină. 

Cadavrul a fost găsit pe duşumea şi prezenta numeroase 
leziuni la cap, cu înfundarea țesutului osos şi herniere de 
substanţă cerebrală, precum şi mai multe zone tumefiate în 
partea dreaptă a gurii şi în regiunea sprâncenelor. Victima 
era îmbrăcată într-un capot de nailon. 

Cercetarea efectuată la fața locului a relevat unele 
aspecte semnificative, dintre care menţionăm câteva: s-au 
constatat urme de luptă, s-au găsit, pe pat, o curea cu capsă, 
provenită de la o mănuşă bărbătească, un ciocan din 
material plastic, murdar de sânge, aşa cum era, de fapt, şi 
fierul de călcat şi un taburet — prezumându-se că aceste 
obiecte au servit ca agenţi vulneranţi, pe pervazul unei 
ferestre se afla o cutie cu bijuteriile victimei, precum şi patru 
librete C,E,C, cu câştiguri în autoturisme, din locuinţă se 

presupune că a dispărut suma de 45.000 lei, pe care victima 
o ţinuse la mama ei, până cu câteva zile anterior 
evenimentului (sumă care provenea din vânzarea unui 
imobil), în întreg apartamentul erau numeroase pete de 
sânge, inclusiv în baie, unde s-a descoperit o urmă papilară 
ce nu aparţinea victimei (pe comutatorul electric). 

În balconul apartamentului au fost găsite, sub un dulap 
de bucătărie, trei foi scrise de mână. Una dintre ele, s-a 
stabilit că a fost scrisă de un subinginer, cu care victima 
întreţinuse relaţii intime, şi se referea la faptul că, a fost în 
lipsa acesteia, pe acasă şi a mutat dulapul, urmând să o 
viziteze în după-masa aceleiaşi zile. Celelalte două erau 
scrise de către victimă şi cuprindeau mai multe însemnări, 
pe o perioadă de o lună de zile, ultima cu patru zile înaintea 
descoperirii cadavrului, scrise sub forma unui jurnal, cu 
conţinut acuzator la adresa subinginerului, reproşându-i 
lucruri ca următoarele: „tu nu ştii cum să scapi de mine”, 
„nu trebuie să faci mare efort”, „doar să-mi spui în faţă”, 
„am fost pentru tine o simplă aventură”. 

Cu prilejul autopsiei, s-a apreciat că moartea victimei 
poate data de 4-5 zile înaintea descoperirii cadavrului. 

Din investigaţiile efectuate a rezultat că, victima a 
întreţinut relaţii sexuale cu mai mulți bărbaţi, încă din timpul 
căsătoriei, ultimul fiind subinginerul, legătură despre care 
cunoştea. şi fostul ei soţ, care era subordonatul 
subinginerulului. Acesta era căsătorit şi avea o fetiță de 12 ani. 

Cu privire la desfăşurarea căsniciei victimei, a rezultat că 
soţii s-au despărţit în fapt cu circa 6 ani în urmă, s-au 
reîmpăcat, timp de trei ani, iar apoi s-au despărţit din nou, 
deoarece soţul a aflat despre legătura cu subinginerul, fapt 
pentru care a bătut-o de mai multe ori. La despărţire, s-au 

înțeles asupra motivelor divorțului, soţul acceptând să 
preia întreaga vină, sub argumentarea fictivă de impotenţă 
sexuală. De asemenea, au rezolvat unele aspecte 
materiale, soțul reţinându-şi o parte din suma provenită 
din vânzarea imobilului naşei lor, pe care victima o 
întreținea — fiind paralizată. 

Şi după despărţirea în fapt, soţii au continuat să 
locuiască împreună până cu două luni înaintea 
evenimentului, când victima a cumpărat apartamentul de la 
adresa unde a fost ucisă. La câteva zile după mutare, soţul a 
mers la noul domiciliu al victimei pentru a rezolva 
problema pensiei alimentare a copilului, chemând-o jos, în 
faţa blocului. Cu acest prilej, a rugat-o să accepte să 
întreţină raporturi sexuale — dar a fost refuzat -, aspect pe 
care victima l-a relatat unei martore din vecini. 

Investigaţiile au mai relevat că, fiul victimei a bătut pe 
stradă un coleg, motiv pentru care tatăl celui lovit a 
intervenit şi i-a luat - drept pedeapsă — fâşul şi geanta cu 
cărţi. Despre acest lucru a aflat şi fostul soţ, care, în mai 
multe rânduri i-a reproşat că nu se preocupă de creşterea 
copilului. Evenimentul acesta s-a petrecut cu o zi înaintea 
datei probabile a morţii victimei. 

Din cercetările efectuate în legătură cu subinginerul, a 
rezultat că, iniţial, acesta nu a recunoscut relaţiile sale cu 
victima, până în momentul când i s-au prezentat 
însemnările găsite la faţa locului. Îşi motiva atitudinea prin 
faptul că era căsătorit şi nu vroia ca soţia să afle despre 
legătura sa exraconjugală. În schimb a susţinut că, în după 
amiaza zilei când se prezuma că s-a comis omorul, a fost 
acasă împreună cu soţia sa, fapt pe care aceasta l-a şi 
confirmat. Recunoaşte că a fost în locuinţa victimei, cu un 

coleg, şi a mutat un dulap, iar la plecare a încuiat uşa 
apartamentului, întrucât avea o cheie primită de la victimă. 
Nu recunoaşte însă o altă împrej jurare e esenţială şi anume 
faptul relatat de către o martoră din vecini, care a declarat 
că l-a văzut intrând în locuinţa victimei, în ziua următoare 
săvârşirii faptei. După confruntarea cu martora, afirmă că, 
într-adevăr a mai fost în locuinţa victimei — dar a găsit-o 
moartă, s-a speriat şi a plecat, în această stare uitând chiar 
să mai încuie apartamentul. 


Având în vedere datele esenţiale cazului şi poziţia 
specifică pe care o ocupă cei doi principali bănuiţi — 
amantul şi fostul soț -, se cere ca, pe baza analizei 
psihologice a motivaţiei şi comportamentului acestora, să se 
conchidă asupra gradului de verosimilitate a uneia sau a 
alteia dintre versiuni. 


Exercitiul nr. 3 


Ilustrăm mai jos, un aspect al variantelor posibile în 
materie de otrăviri criminale. O femeie din municipiul Tg. 
M., divorțată, mamă a unui copil, a primit prin poştă un 
colet care conţinea trei ciocolate de diferite mărimi, mai 
multe napolitane şi bomboane, precum şi un bilet cu 
următorul conţinut: „Magdi, te rog să primeşti cu plăcere 
aceste dulciuri de la vechea ta prietenă, pentru copil. Peste 
câteva zile, vom avea un drum la oraş şi vă vom căuta, 
ocazie cu care am să aduc şi alte cadouri pentru micut. 
Servus, Piri. La revedere, pe curând". 

Coletul era expediat dintr-o comună subordonată 
municipiului, de către o femeie care şi-a atribuit alt nume. 

După desfacerea coletului, mama a dat copilului 
ciocolată, convinsă că este, într-adevăr, de la prietena sa, 
care apărea ca expeditoare, La puţin timp după aceasta, 
copilul a decedat. 

La autopsie, pe baza analizei toxicologice efectuate, s-a 
stabilit că moartea a fost produsă ca urmare a intoxicației cu 
paration, diagnostic confirmat şi de analiza efectuată asupra 
produselor neconsumate. 

Procedându-se la audierea persoanei indicate ca 
expeditoare, aceasta a susținut că nu a trimis niciun colet şi 
că scrisul din bilet nu-i aparţine. 

Cercetările efectuate au relevat că, tatăl copilului a fost 
obligat prin hotărâre judecătorească, cu prilejul desfacerii 
căsătoriei, la plata unei pensii de întreţinere pentru copil şi 
că trăia în concubinaj cu o femeie, al cărei profil moral nu 
era cunoscut. 


Vă sugerăm să formulaţi, din punct de vedere 
psihologic, cele mai verosimile motivații ce ar putea fi 
promovate într-o asemenea speţă, cu privire la mobilul 
faptei. De asemenea, să extindeţi examinarea problematicii 
la categoriile de persoane care, în raport de motivaţie 
psihologică a comportamentului, ar putea fi suspectate de 
săvârşirea acestui omor. 


Exercitiul nr. 4 


Într-o seară de mai, pe când se întoarcea la domiciliu şi 
încerca să descuie uşa apartamentului, inginera F. R., care 
lucra la o întreprindere din municipiul B., a fost ucisă, prin 
înţepare cu un corp tăios, în regiunea omoplatului stâng. 

La locul de muncă, aceasta era cunoscută ca o bună 
colegă, competentă şi cu inițiativă, făcând mai multe 
inovaţii de valoare. Victima se afla în relații de divorţ cu 
soțul său, F. S., care locuia în capitală; în fapt era despărțită 
de doi ani de zile, luându-şi copilul cu ea. În ultima perioadă, 
victima a cunoscut un bărbat cu care trăia în concubinaj. 

Din investigaţiile efectuate la locul de muncă a rezultat 
că, în acea zi, victima a fost căutată de către o femeie, care a 
susţinut că este o bună prietenă, cerând unei colege adresa 
inginerei. Prin ascultarea vecinilor s-au aflat unele date utile 
despre prezența unei femei, ale cărei semnalmente au fost 
descrise, care a căutat-o pe victimă la domiciliu. 

Cu prilejul cercetării la faţa locului, au fost găsite şi 
ridicate, pentru a fi examinate, un balonzaid de damă, de 
culoare vernil, un batic şi un cuţit, cu pete de sânge, 
determinate ulterior ca având grupa victimei. De pe 
balonzaid s-a ridicat un fir de păr, de culoare castanie. Fiind 
prezentate aceste articole vestimentare martorilor 
identificaţi, aceştia au afirmat că sunt la fel cu cele purtate 
de către femeia necunoscută, în cursul zilei când s-a 
petrecut omorul. 

Verificările efectuate cu privire la concubinul victimei, 
au stabilit că acesta, la rândul său, era despărţit în fapt de 
soţie, care locuia în altă localitate. 

Cu privire la soțul victimei, s-a stabilit că acesta a 
ameninţat-o, în mai multe rânduri, încercând s-o determine 
să suporte integral cheltuielile de divorţ, pe motiv de 
infidelitate. De asemenea, deşi copilul a fost încredinţat 
victimei, soțul acesteia a venit în mai multe rânduri în 
localitatea de reşedinţă şi a răpit copilul, dând naştere, 


astfel, la diverse stări conflictuale. Investigaţiile efectuate la 

domiciliul soțului victimei au evidenţiat că, trăieşte în 
concubinaj cu o tânără, ale cărei semnalmente corespundeau, 
în genere, cu cele relatate de martorii cazului, dar care avea 
părul brun, nu castaniu. Despre soţ s-a stabilit că, ar fi 
internat de mai multe zile în spital. Ca urmare, s-a 
identificat unitatea medicală unde era internat, aflându-se 
că, în preziua omorului, a fost operat pentru deviaţie de 
sept şi că, anterior cu o zi, în cursul nopţii, a lipsit din spital, 
fără a avea încuviinţare în acest sens. 

În discuţiile purtate, soţul victimei a susținut că, a fost 
tot timpul internat şi nu a lipsit din spital, iar când i s-a 
adus la cunoştinţă faptul că soţia lui a fost ucisă a început 
să plângă şi apoi a leşinat. După ce şi-a revenit, a afirmat 
că nu cunoaşte nimic, este în curs de divorţ şi urmează 
să se recăsătorească cu M. M., fostă coafeză, cu care trăia 
în concubinaj. 

După identificarea concubinei, aceasta a declarat că nu 
cunoaşte nimic şi că nu a părăsit reşedinţa, în perioada 
săvârşirii omorului. Mama ei a relevat faptul că este o fire 
miloasă, foarte sensibilă la suferinţele altora şi incapabilă de 
a face rău cuiva. 

La percheziţia domiciliară efectuată, în locuinţa soțului 
victimei, au fost găsite mai multe peruci, câteva cuțite, un 
baston din cauciuc şi un sac cu nisip, despre procurarea şi 
deținerea cărora acesta nu a fost în măsură să dea explcații 
convingătoare. De asemenea, s-au observat mai multe urme 
de înțepături, făcute cu cuțitul, pe partea interioară a uşii 
apartamentului. S-au mai găsit şi două bilete de 
cinematograf, cumpărate cu două zile înaintea săvârşirii 
omorului, pentru filmul „Aşteaptă până se întunecă“, film 

în care era prezentat cazul unei femei oarbe, care a comis 
două asasinate. 


Vă rugăm ca, pe baza unei analize psihologice a 
motivației persoanelor implicate în acest caz, să vă orientați 
asupra celor care ar fi săvârşit omorul şi să apreciaţi — sub 
acelaşi aspect — posibilitatea realizării unei acţiuni de 
investigare în acest scop. 


Exercitiul nr. 5 


Într-o zi de iarnă, în timp ce se jucau în cimitirul 
„Eternitate”, din municipiul G., doi copii au găsit, pe un 
mormânt, un sac de hârtie, în interiorul căruia se află un 
segment de cadavru uman. Cercetarea efectuată în acel loc 
nu s-a finalizat cu descoperirea altor urme şi indicii decât 
cele rezultate din studierea ambalajelor folosite. Pe sac 
existau o inscripţie a fabricii producătoare şi unele operaţii 
de înmulţire, făcute cu un pix cu pastă. În interiorul sacului 
s-au găsit o faţă de pernă de formă dreptunghiulară, 
asemănătoare cu cele folosite în cazărmi şi la dormitoarele 
comune, şi o cămaşă flauşată, foarte murdară, având 
cusăturile executate neglijent, de o mână nepricepută. 

Expertiza medico-legală a evidenţiat că segmentul de 
cadavru reprezintă extremitatea cutiei toracice, dar fără 
viscere, cap şi membrele superioare. Pe baza examinărilor 
şi măsurătorilor făcute, s-a conchis că segmentul aparţine 
unui bărbat, în vârstă de circa 25-35 de ani, cu talia de 
1,80-1,85 m, obişnuit cu munca fizică (după dezvoltarea 
musculaturii dorsale şi a omoplaţilor). S-au stabilit grupa 
sanguină şi numărul ce-l purta la cămaşă (după măsura 

ciotului gâtului); au fost ridicate, de pe piept, fire de păr şi 
s-a identificat o cicatrice în zona precardiacă, fără a se mai 
putea obţine şi alte date utile. 

Dispunând de acel minim de informaţii, s-au luat 
măsuri complexe de investigare şi cercetare, verificându-se 
toate cauzele de dispariţie semnalate, neprezentările sau 
absenţele de la serviciu, inclusiv cazurile de încetare a 
contractelor de muncă, făcute prin lichidare, dar nu s-a 
ajuns, practic, la rezolvarea cazului. 

O atenţie deosebită s-a acordat verificării dispariţiei 
unui betiv notoriu (şi înapoiat mintal), caz petrecut cu 3-4 
zile înaintea datei găsirii segmentului. Sesizarea a fost 
făcută de o martoră care afirma că, l-a văzut în compania 
unui bărbat necunoscut, într-o zonă plasată pe itinerarul 
parcurs de câinele de urmărire. L-a întrebat pe necunoscut 
unde-l duce; acesta i-a răspuns că la el acasă, pentru a-i da 
nişte îmbrăcăminte, îndreptându-se în direcţia cvartalului 
de locuinţe. Până la urmă acest caz s-a clarificat: beţivul a 
revenit la domiciliu, după o săptămână de internare în 
spital, întrucât, fiind în stare de ebrietate, a căzut într-o 
groapă de var şi a suferit diverse leziuni. 


Vă propunem să meditaţi asupra cazului prezentat şi, 
pe baza explicaţiilor date pe parcursul lucrării, să faceți 
prezumţii, motivate psihologic, relativ la mobilul probabil 
al faptei şi categoria din care ar putea proveni victima 
şi autorul. 

Exercitiul nr. 6 


În municipiul G. a fost comis un dublu asasinat, victime 
fiind două femei (mamă şi fiică), în vârstă de 95 şi, 
respectiv, 65 ani, care locuiau singure într-un imobil cu 
curte. Cazul a fost sesizat de către nepotul victimelor, care a 
constatat primul evenimentul. 

Cu prilejul cercetării efectuate la faţa locului, s-au făcut 
numeroase constatări şi au fost ridicate diferite categorii de 
urme. Dintre acestea, prezentăm pentru analiză câteva din 
cele mai semnificative, care conturează aspectele esenţiale 
ale cazului. 

Pătrunderea în curte - ca de altfel şi retragerea 
infractorului — s-a realizat nu pe poartă, care a fost găsită 
încuiată, ci prin dislocarea unor şipci de la gard. În 
apropierea acestui punct, pe aleea care duce spre intrarea în 
imobil, s-au descoperit urme de sânge. În mijlocul curţii a 
fost găsită o ţeavă din fier zincat, care prezenta urme de var 
uscat, iar la un capăt avea un filet, înfăşurat cu câlţi şi era 
uns cu miniu de plumb. De asemenea, în faţa uşii de intrare 
în locuinţă, pe un ştergător — s-au descoperit un electrod de 
sudură îndoit, precum şi mai multe picături de sânge. De pe 
geamul acestei uşi, în exterior, au fost relevate şi ridicate o 
urmă de frunte umană şi una de vârf de nas. 

La o fereastră, foraibărul din exterior era ridicat în sus, 
iar pe pervaz se aflau o adâncitură proaspătă şi o pană de 
lemn. Un geam era spart, cioburile fiind căzute în interior. 
În camera dinspre stradă, s-au depistat urme vizibile de 
luptă şi deranj, precum şi numeroase pete de sânge, inclusiv 
pe capacul întrerupătorului electric, pe covor, perete, 
lenjeria patului, uşa şifonierului şi în alte locuri, 

Prima victimă, V. A., în vârstă de 95 ani, a fost găsită 
ucisă în pat, îmbrăcată într-o cămaşă de noapte, ridicată 
până deasupra genunchilor şi fără chiloţi. Pe membrele 
superioare se observau diverse echimoze, iar la buze 
prezenta urmele vizibile ale unei muşcături. 

Lângă un alt pat, pe duşumea, se afla cadavrul celei de a 
doua victime, V. E., care era dezbrăcată, avînd cămaşa de 
noapte despicată la mijloc şi strânsă toată sub umeri. Corpul 
era mânjit de sânge, iar în regiunea mandibulei prezenta 
urme de muşcături. Lângă cap s-a găsit un topor, mânjit de 
sânge pe coadă, iar pe lamă cu urme de materii fecale. Pe 
covor se mai aflau o pereche de chiloţi tetra de damă, 
murdari de sânge, mai multe fire de păr şi o cutie de 

chibrituri. Sub perna patului, unde a fost găsită prima 
victimă, s-a descoperit mânerul unui cuţit lung de 12 cm şi 
cu o bucată din lamă, de 5 cm, restul fiind găsită sub 
fereastra care prezenta urme de forţare. 

Lângă pat era un scaun şi un halat verde, sub care s-a 
găsit o geantă de damă, în care erau 1 815 lei. Pe masa din 
mijlocul camerei se aflau două portmonee, unul conţinând 
37 lei. De pe unul din portmonee şi de pe o sticlă de 1/3 1, 
aflată tot pe masă, s-au ridicat nişte urme papilare. 

La examinarea exterioară a cadavrelor s-au recoltat şi 
probele necesare: depozit subunghial, secreție vaginală 
bucală şi anală care au fost fixate pe lamele de sticlă, 
precum şi fire de păr, din toate zonele corpului (pentru 
comparare cu cele găsite pe aşternuturi, vestimentaţie, 
duşumea). De la prima victimă s-a recoltat țesutul din zona 
buzelor — care prezenta urme de mușcătură -, după ce s-a 
executat, în prealabil, fixarea prin fotografiere, copiere cu 
hârtie de calc şi mulajul urmei de adâncime a muşcăturii, 

La autopsiere s-a stabilit că ambele victime prezentau pe 
față şi corp multiple leziuni. Moartea s-a datorat unui 
traumatism cranian şi şocului hemoragic, ca urmare a unor 
plăgi vagino- -abdominale, cu rupturi de anse intestinale şi 
gastrice, produse prin introducerea în vagin a cozii unui 
topor (cel mai probabil). Unei victime i s-a introdus în vagin 
un săpun de toaletă, celei mai tinere se pare că, ansa 
intestinală i-a fost scoasă prin introducerea mâinii în vagin. 


Apreciind corelativ toate datele cazului, vă sugerăm să 
vă reprezentaţi succesiunea acţiunilor autorului la locul 
faptei, să analizaţi din punct de vedere psihologic 
motivaţia posibilă - din partea autorului, precum şi 
creionarea tipului probabil de personalitate. Considerăm 
că, pe această cale, veţi putea adânci examinarea 
complexului de întrebări. şi probleme ce le ridică 
rezolvarea unui asemenea caz abominabil. 


Exercitiul nr. 7 


Cazul următor : oferă posibilitatea unei analize 
comparative a unor date de investigație psihologică, într-o 
speță de omor, a cărei rezolvare s-a dovedit dificilă, mai ales 
din cauza  necunoaşterii la: timp şi neaprofundării 
personalităţii celor bănuiţi. 

În dimineaţa unei zile de început de an, la: ora 4.00, 
numitul J. I, dintr-o comună din judeţul D., sesizează 
postului de poliţie faptul că, în seara zilei anterioare, între 
orele 21.00-22.00, a fost ucis fratele său, F. I., în timp ce 
mergea spre casă, fiind atacat cu cuțitul de către trei tineri. 

Fratele celui omorât a relatat că, în ziua comiterii faptei, 
împreună cu martorul A. P., a fost la târg, într-o altă 
localitate. Întorcându-se la domiciliu în cursul după-amiezii, 
în jurul orei 17.00, a sosit la el fratele său — respectiv victima 
- şi toţi trei, deci şi A. P., au mâncat şi apoi au consumat 
vin, până în jurul orei 21.00. Pe la ora 18:30 însă, martorul 
A. P., a plecat, întrucât urma să intre în serviciu de noapte, 
ca paznic, rămânând acasă doar J. I., cu soția sa şi victima. 
După plecare, la circa 15 minute, victima s-a întors, 
ținându-se cu mâna de şoldul stâng, l-a rugat pe fratele său 
să-l însoţească până la locuinţa lui, fără însă a-i da vreo 
explicaţie. Au plecat împreună şi pe drum, în dreptul 
unui podeţ, victima i-a sps lui J. 1.- că, în acel loc a fost 
ajuns din urmă de trei tineri şi unul dintre ei — pe care l-a 
recunoscut ca fiind C. C. — i-a aplicat o lovitură de cuţit în 
dreptul şoldului. 

F. I, i-a cerut atunci lui J. |. să plece împreună în 
urmărirea agresorilor, dar acesta, observând că fratele său 
nu se simţea bine, l-a condus până acasă, unde l-a aşezat în 
pat şi, după circa 15 minute, a decedat. Ca urmare, a plecat 
acasă să-şi anunţe soţia şi pe ceilalţi fraţi, aspecte confirmate 
întocmai de către cei în cauză. 

Cu prilejul cercetării la faţa locului, efectuate pe întregul 
traseu parcurs de victimă, nu s-au descoperit urme sau pete 
de sânge -— terenul fiind noroios. S-au găsit, însă, în 
apropierea podețului, un număr de 18 cărţi de joc din carton 
desenate de mână. 

Expertiza medico-legală a stabilit că moartea s-a 
produs în minimum. 30 de minute şi maximum două ore 
de la momentul servirii hranei şi s-a datorat celor două 

perforaţii gastrice, care au produs o iritaţie peritonială, cu 
dureri puternice. 

Prin investigaţiile efectuate s-au stabilit o serie de date 
de mare interes, care au relevat posibilitatea ca autorul 
faptei să fie C. C.. Împreună cu alţi doi tineri neidentificaţi, 
în preajma locuinţei victimei, la o oră apropiată de cea a 
comiterii omorului. În momentul descinderii organelor de 
poliţie la locuinţă, C. C. a fost găsit dormind, iar cei din 
familie nu au putut preciza la ce oră a sosit seara acasă. 
Bănuitul a afirmat că a fost la o familie din apropierea 
victimei, unde a jucat cărţi până în jurul orei 21.00, 
întorcându-se pe itinerarul parcurs de victimă. 

La percheziţia domiciliară s-a găsit un cuţit asemănător 
ca dimensiuni cu cel care a provocat leziunea mortală. 

De asemenea, s-a mai stabilit că, în ziua săvârşirii 
omorului, bănuitul a avut un conflict şi l-a ameninţat cu un 
cuţit pe J. N., alt frate al victimei, care, în calitate de paznic, 
l-a surprins cu oile la păşunat, pe un teren interzis. Această 
împrejurare s-a corelat cu o altă circumstanţă: la o nuntă, la 
care au participat victima — care era o fire violentă — l-a lovit 
pe bănuit. Acesta, atunci, l-a ameninţat cu moartea. 

Concomitent s-au întreprins investigaţii complexe 
pentru identificarea altor persoane suspecte, inclusiv 
pentru identificarea celorlalţi doi tineri. De asemenea, s-a 
procedat la verificări pentru clarificarea susţinerilor 
fratelui victimei şi a familiei, a rudelor acestuia. Pe această 
cale, s-au obţinut date interesante, care-l vizau ca posibil 
bănuit şi pe fratele victimei. 

Menţionăm câteva date mai semnificative în acest sens: 


= 


REET EET EAI oii 


Psihologie judiciară 


- sesizarea cazului s-a făcut cu oarecare întârziere, 
respectiv dimineața, după ce bănuitul afirmă că şi-a anunţat 
rudele despre eveniment; 

- J. I. (ca de altfel şi F. I.) era cunoscut în comună ca un 
om violent, viclean, necomunicativ, inteligent şi prudent în 
toate acţiunile sale; 

- în familia lor au existat diverse certuri şi nemulțumiri 
pentru modul în care J. I., cel mai mare dintre fraţi, a făcut 
împărțirea moştenirii rămase de la părinţi, ca urmare s-a 
prezumat o posibilă reactivare a conflictului, cu prilejul 
vizitei ce i-a făcut-o victima în seara comiterii omorului, mai 
ales sub influenţa băuturilor alcoolice. În comună circulau 
zvonuri referitoare la faptul că victima (care a fost un tânăr 
frumos şi puternic, în vârstă de 22 ani) ar fi avut relaţii 
amoroase cu soţia lui J. I., anterior căsătoriei, relaţii care ar fi 
continuat, însă şi după această dată, în acea dimineaţă, 
imediat după ce a sesizat cazul la postul de poliţie, J. I. s-a 
deplasat pe jos peste deal, pe o distanţă de 4 km, până 
într-un sat vecin la martorul P. A.; i-a cerut acestuia calul 
împrumut, sub pretextul că merge la o soră a lui s-o anunţe 
despre deces, deşi distanța până acolo era aceeaşi, drumul 
era drept şi mai uşor de parcurs, cu atât mai mult cu cât J. I. 
avea o infirmitate la un picior, care-i făcea mersul anevoios; 

- au apărut unele îndoieli şi cu privire la susţinerile 
martorului P. A. care, deşi era paznic, rezultă că ar fi lipsit 
un timp din serviciu, acesta îşi motiva însă absenţa la o oră 
care nu prezenta interes pentru caz, aducând un martor în 
sprijinul afirmației sale. 

Exercitiul nr. 8 


Organele de poliție din municipiul P, au fost sesizate de 
către spitalul județean că, la secția de obstretică-ginecologie, 
s-a internat o bolnavă în stare foarte gravă, stabilindu-i-se 
diagnosticul de avort provocat, luna a 5-a. Cu toate 
îngrijirile acordate în seara aceleiaşi zile, pacienta a decedat. 

La autopsia efectuată a rezultat că moartea s-a datorat 
generalizării unei stări toxico-septice, cu punct de plecare 
uterin, ca urmare a unui avort provocat cu 5-10 zile înainte. 

Cercetările efectuate la spital nu au condus la clarificarea 
cazului, stabilindu-se doar că decedata era studentă în anul 
III la Institutul Medico-Farmaceutic din Bucureşti. 

Din investigaţiile efectuate în comuna unde domicilia 
tânăra, s-a stabilit că aceasta a întreţinut relaţii sexuale cu F. 
M., cu care vroia să se căsătorească, împotriva voinței 
părinţilor. De asemenea, că a revenit în comună, în urmă cu 
circa 10 zile, a luat legătura cu familia şi medicul 
dispensarului, la care făcuse practică anterior şi, în aceeaşi 
zi, a plecat la Bucureşti. După trei zile s-a reîntors în 
comună pentru motive necunoscute, unde a stat numai în 
locuință, până la data internării. Din investigaţii a rezultat şi 
faptul că, în această perioadă, mama studentei a fost de mai 
multe ori la domiciliul medicului şi la dispensar, ridicând o 
cantitate nestabilită de antibiotice. 

Continuându-se cercetările la facultate şi cămin, a fost 
identificată o colegă de cameră cu care era în relaţii apropiate 
şi efectuaseră stagiul de practică la dispensarul din comună, 
perioadă în care a locuit în casa părinţilor victimei. 

Din relatările colegei a rezultat că, victima fusese foarte 
îngrijorată în ultimul timp şi că, după ce a primit o Scrisoare 

de la mama ei, a plecat acasă, unde a stat o singură zi. 
Întrucât nu s-a simţit bine, după alte două zile a plecat din 
nou la mama ei şi, din acel moment, nu a mai văzut-o. 
Dintr-o discuţie purtată, a dedus că fosta ei colegă ar fi 
rămas însărcinată. Presupune că, deplasările ei repetate şi 
starea de îngrijorare s-ar datora acestei cauze şi că, este 
posibil să fi apelat la medicul din comună pentru 
provocarea avortului, despre care victima a afirmat, că este 
pregătit şi are mare încredere în el. 

Examinaţi sub aspect psihologic motivaţional variantele 
cu privire la persoanele care pot avea relaţie cu provocarea 
avortului sau cunosc date utile în acest sens. De asemenea, 
construiți o tactică specifică de investigare, sub forma unor 
discuţii directe pe care prietena victimei să le poarte cu 
aceste persoane, având în vedere hotărârea ei de a face tot 
ce-i stă în putinţă pentru a afla adevărul şi a contribui la 
pedepsirea celor vinovaţi de moartea colegei. 


Exercitiul nr. 9 


Poliţia municipiului R.S. a fost sesizată despre comiterea 
unei tâlhării, victima fiind V. A., văduvă de 54 ani, 
domiciliată în acest oraş. După comunicarea evenimentului, 
la județ s-a constituit o echipă pentru cercetare la faţa 
locului, în vederea descoperirii făptuitorilor. 

Cu prilejul acestei cercetări, s-au stabilit următoarele 
aspecte mai importante: 

- s-au relevat şi ridicat urme de folosire a unor mănuşi şi 
urme papilare pe un pahar; 

- s-au constatat urme de fortare la uşa unei servante, din 
care a fost furată suma de 84 000 (după susţinerile victimei); 

- firele telefonului au fost smulse, pentru ca aparatul să 
nu mai funcționeze; 

- în timpul săvârşirii infracțiunii, victimei i s-a 
introdus în gură o faşă de tifon, fiind legată peste gură, de 
mâini şi de picioare, tot cu un astfel de material, care nu 
aparţinea victimei; 

- în locuinţă nu s-au constatat aspecte de deranj deosebit, 
observându-se urme discrete de căutare în şifonier şi sub 
salteaua patului. 

Din audierea victimei au rezultat date importante cu 
privire la circumstanţele şi modul de operare folosit la 
săvârşirea infracţiunii, şi anume : 

- în dimineaţa zilei anterioare, a primit un telefon din 
partea finului ei — a cărui voce nu a recunoscut-o la telefon, 
spunându-i că îi va trimite la domiciliu un funcţionar de la 
oficiul de pensii să o ajute la întocmirea unei cereri pentru 
majorarea pensiei, sumă de care victima era nemulțumită. 
Totodată, i-a explicat semnalmentele funcţionarului care va 
veni, pentru a-l recunoaşte şi primi în locuinţă; 

- urmare acestui telefon, după circa o oră, s-a prezentat 
un bărbat, care a întrebat-o dacă a vorbit cu finul ei, după 
care a intrat în locuinţă şi i-a cerut să scrie o cerere. Victima 
i-a răspuns că nu vede să scrie şi o aşteaptă pe fiica ei. În 
această situaţie, individul a precizat că va reveni după 
masă, împreună cu finul. Nu au mai revenit, situaţie pe care 
victima şi-a explicat-o ca datorându-se viscolului, fiind 
perioada de iarnă grea; 

- în diminneaţa următoare, în jurul orei 8.00, victima a 
primit din nou un telefon, fiind întrebată dacă a scris 
cererea. La răspunsul ei negativ, interlocutorul s-a oferit să 

o scrie el şi să se prezinte cu ea numai pentru a o semna; 
victima a fost de acord cu această soluţie; 

- în jurul orei 9.00, au venit la victimă doi bărbaţi, din 
care unul fusese şi în ziua precedentă. I-au prezentat şi cerut 
să semneze o cerere, care era dactilografiată în trei 
exemplare şi introdusă într-o mapă de carton. Apoi, unul 
dintre bărbaţi a întrebat-o dacă mai are nişte ţuică bună, aşa 
cum i-a spus finul ei; victima a scos o sticlă şi i-a servit pe 
cei doi, fără însă a consuma şi ea; 

- în continuare, au mai purtat unele discuţii despre copii, 
iar în momentul când s-a aplecat, să introducă un lemn în 
sobă, a fost lovită puternic în cap, legată de mâini şi de picioare; 
de asemenea i-au aplicat un căluş şi o pernă peste gură; 

- a precizat că ar recunoaşte pe oricare dintre cei doi 
infractori, dacă i-ar mai vedea şi că nu bănuieşte pe nimeni, 
putând fi dintre cei care au lansat zvonul că deţine o mare 
sumă de bani; 

- victima a mai susţinut că, finul ei este un om serios şi 
că nu crede că ar avea vreun amestec în săvârşirea faptei. 


Pe baza analizei ansamblului datelor prezentate se cere 
rezolvarea următoarelor probleme : 

a) elaborarea ipotezelor de lucru ce se impun cu 
motivarea specifică pentru fiecare parte; 

b) determinarea categoriilor de persoane care pot fi 
suspectate de comiterea tâlhăriei. 

Exercitiul nr. 10 


În oraşul A. a fost găsit, în apa unui râu, un cadavru de 
nou-născut, sex masculin, aflat în stare avansată de 
putrefacție, oprit la nivelul unui grătar, 

Cercetările efectuate pentru clarificarea cazului au durat 
circa două luni, neajungându-se la rezultate concrete, Pe 
parcurs, s-a primit o informaţie referitoare la o studentă din 
anul I a Facultăţii de Filologie din municipiul R., în sensul 
că, ar fi rămas însărcinată, ca urmare a relaţiilor sexuale pe 
care le-a întreţinut cu un fost profesor de la liceul din 
localitatea A. unde fusese elevă. 

Din investigaţiile efectuate au rezultat unele date care au 
confirmat această legătură, dar şi-au piedut valoarea în 
momentul când, chemată la cercetări, tânăra a prezentat un 
certificat, eliberat de un medic ginecolog, din care rezulta 
expres faptul că este virgină; certificatul fusese eliberat cu 
trei luni anterior datei evenimentului. 

Asupra studentei mai plana însă o suspiciune vagă. O 
colegă de cameră a afirmat la cercetări că colega ei ar fi fost 
însărcinată şi, în pofida faptului că era foarte calmă a avut 
totuşi o stare de mare nelinişte, în jurul datei când s-a 
înregistrat acest caz. În acest context s-a apreciat că nu ar fi 
exclus un aranjament cu medicul care i-a eliberat 
certificatul, mai ales că bănuita s-a prezentat din proprie 
iniţiativă. Ca urmare, s-a decis examinarea ei de către o 
comisie de medici specialişti şi un medic legist. S-a constatat 
că, într-adevăr, prezintă semne certe de naştere. Fiind 
ascultat, medicul care i-a eliberat certificatul a afirmat că, la 
data consultului, studenta era virgină - avînd himen 
complezent - şi, în consecinţă, nu a urmărit la consult dacă 

era şi gravidă. Recunoaşte că s-a limitat la această constatare 
exterioară, care are concludenţa ei, dar nu face totuşi 
imposibilă existența unei sarcini, ținând seama de 
construcţia specială a himenului. 

Întrucât profesorul vizat nu a recunoscut că ar fi avut 
legături intime cu studenta, nu s-au mai putut administra şi 
alte dovezi. Astfel, s-a hotărât cercetarea ei atentă — pe baza 
unui plan minuţios pregătit, axat pe elemente de ordin 
psihologic, socotindu-se că o asemea încercare, ar putea 
avea sorți de izbândă, fapt care în final s-a confirmat. 

Vă propunem să examinaţi situaţia prezentată şi să 
construiți o tactică de cercetare cu suport psihologic, ce ar 
putea fi utilizată într-o asemenea speţă. 

